The Old Testament of the Holy Bible
Keujadian 1
1 Nibak awaiphon, watée Po teu Allah geucebta álam seumeusta, Nibak awaiphon, watée Po teu Allah ... álam seumeusta, atawa Watée Po teu Allah phon that geucebta álam seumeusta, atawa Nibak awaiphon Po teu Allah geucebta álam seumeusta. 2 bumoe nyoe gohlom meurupa, dan mantong kéng keueng hana meuteuntée. Laôt luwah nyang meualon, habéh teutob peue-peue nyang na, dan saboh nyan seupôt hana deuh sapeue, teuma kuasa Po teu Allah meugrak-grak ateueh ié. 3 Po teu Allah meufeureuman, "Beujeuet kheueh trang!" Laju na trang. 4 Po teu Allah galak that watée geukalon nyan. Laju geupeu aséng trang nyan nibak seupôt, 5 dan laju geuboh nan trang nyan "Uroe" dan seupôt nyan "Malam". Óh habéh malam, jiteuka kheueh beungoh. Nyan kheueh uroe nyang keuphon. 6 Óh lheueh nyan Po teu Allah meufeureuman, "Beujeuet kheueh saboh kubah mangat jeuet teuweuek ié nyan dua bagian, dan teuteun ié nyan lam dua boh teumpat nyang aséng-aséng." Laju hainyan pih teujadi. Meunan kheueh Po teu Allah geupeu jeuet kubah nyang teupeu aséng ié nyang na dimiyueb kubah nyan nibak ié nyang na di ateueh nyan. 8 Kubah nyan geuboh nan "Langét". Malam habéh jiteuka kheueh beungoh, nyan kheueh uroe nyang keudua. 9 Óh lheueh nyan Po teu Allah meufeureuman lom, "Bah kheueh ié nyang na dimiyueb langét ji ile ubak saboh teumpat, sampoe tanoh deuh teukalon." Teuma hainyan pih teujadi. 10 Po teu Allah geuboh tanoh nyan "Darat", dan ié nyang meugumpôi nyan geuboh nan "Laôt". Dan Po teu Allah galak that watée geukalon hai nyan. 11 Po teu Allah meufeureuman lom, "Bah kheueh tanoh jipeuteubiet meubagoe rupa seunaman, na kheueh jeunéh nyang jipeuhase aneuk dan jeunéh nyang jipeuhase boh-boh kayée." Teuma hainyan pih teujadi. 12 Meunan kheueh jeuet jih, tanoh laju jipeuteubiet meubagoe rupa seunaman. Dan Po teu Allah galak geukalon hai nyan. 13 Malam habéh jiteuka kheueh beungoh. Nyan kheueh uroe nyang keu lhée. 14 Óh lheueh nyan Po teu Allah meufeureuman lom, "Beuna kheueh meubagoe rupa beunda trang di langét keu jipeutrang bumoe, keu jipeuaséng uroe ngon malam, dan keu teutunyok saát pon uroe, thon, dan uroe raya agama." Teuma hainyan pih teujadi. 16 Meunan kheueh Po teu Allah geupeujeuet bandua boh beunda trang nyang rayeuk, atranyan na kheueh mata uroe nyang jikuasa uroe, dan buleuen keu jikuasa malam; seulaén nibak nyan geupeujeuet teuma meubagoe rupa bintang. 17 Po teu Allah laju geukeubah beunda-beunda trang nyan ateueh langét keu jipeutrang bumoe, 18 keu jikuasa uroe ngon malam, dan keuteupeu aséng uroe trang nibak seupôt. Dan Po teu Allah galak that watée geukalon hainyan. 19 Malam habéh, jiteuka kheueh beungoh. Nyan kheueh uroe nyang keupeuet. 20 Óh lheueh nyan Po teu Allah meufeureuman, "Bah kheueh lam ié beuna meubagoe rupa makhluk udeb, dan di udara meubagoe rupa cicém po." 21 Teuma Po teu Allah laju geucebta beulatang-beulatang rayeuk nyang udeb di laôt, dan mubagoe jeunéh makhluk nyang udeb lam ié, meunan cit meubagoe jeunéh cicém. Dan po teu Allah galak that watée geukalon hainyan. 22 Po teu Allah geubri beureukat ubak mandum nyan deungon cara geubri peurintah ubak makhluk nyang udeb lam ié mangat meu aneuëk cucoe dan peunoh lam ié laôt, dan ubak meubagoe cicém mangat meutamah le. 23 Habéh malam teuka kheueh beungoh. Nyan kheueh uroe nyang keulimong. 24 Óh lheueh nyan Allah meufeureuman lom, "Bah kheueh bumoe jipeuna mubagoe jeunéh beulatang darat, nyang seu-iet dan nyang kleut, nyang rayeuk dan nyang ubit." Dan hainyan pih teujadi. 25 Meunan kheueh Po teu Allah geukalon mandum nyan dan Gobnyan galak geukalon nyan. 26 Óh lheueh nyan Po teu Allah meufeureuman lom, "Jinoenyoe tanyoe tapeujeut manusia nyang teuma jeuet lagée geutanyoe dan saban lagée geutanyoe. Jihnyan teuma jikuasa ateueh mandum eungkot, mandum cicém, dan banmandum beulatang nyang laén, bah kheueh nyang seu-iet meunan cit nyang kleut, bah kheueh nyang rayeuk meunan cit nyang ubit." 27 Meunan kheueh Po teu Allah geucebta manusia, dan geupeujeuet manusia nyan lagée Gobnyan keudroe. Geucebta awaknyan agam ngon inong. 28 Óh lheueh nyan geubri beureukat ubak awaknyan deungon geupeugah lagée nyoe "Meu aneuëk cucoe kheueh nyang le, mangat aneuëk cucoe gata jipeupeunoh ateueh bumoe nyoe dan jikuasa bumoe nyoe. Gata Ulôn bri tugaih gata useuha banmandum eungkot, mandum cicém, dan banmandum beulatang laén nyang kleut. 29 Keupeunajoh gata Ulôn bri keu gata meubagoe jeunéh seunaman nyang jipeuhase mubagoe jeunéh pade dan boh-boh kayée. 30 Teuma ubak mandum cicém dan beulatang kleut nyang laén, Ulôn bri naleueng dan sinaman nyang meuôn sibagoe peunajoh jih." Teuma hainyan pih teujadi. 31 Po teu Allah geukalon peue-peue mantong nyang ka geupeujeuet nyan, dan Gobnyan galak lumpah na. Malam habéh dan teuka kheueh beungoh. Nyan kheueh uroe nyang keunam.
Keujadian 2
1 Teuma seuleusoe kheueh geucebta banmandum álam seumeusta. 2 Bak uroe nyang keutujoh Po teu Allah ka geupeuseuleusoe banmandum buet Geuh nyan, óh lheueh nyan laju Gobnyan geupiôh. 3 Teuma geubri kheueh beureukat keu uroe nyang keutujoh nyan dan geupeujeuet uroe nyan sibagoe uroe nyang khusos, sabab bak uroe nyan Allah geupiôh óh ka lheueh geupeuseuleusoe mandum buet Gobnyan. 4 Nyan kheueh riwayat teucebta álam seumeusta. Watée TUHAN Allah geupeujeuet álam seumeusta, 5 gohlom na bijéh nyang ka meutarôk dan gohlom na seunaman ateueh rhueng bumoe, sabab Allah gohlom geupeutreun ujeuen dan gohlom na ureuëng nyang pubuet tanoh nyan. 6 Teuma ié ka jipeuphon teubiet nibak miyueb dan laju ji-ile ateueh bumoe. 7 Óh lheueh nyan TUHAN Allah laju geucok bacut tanoh, tanoh nyan laju geupeugét lagée sidroe manusia, óh lheueh nyan laju geuyueb nafáh jih lam ruhuéng idong mangat udeb; óh lheueh nyan udeb kheueh manusia nyan. 8 Óh ka lheueh nyan TUHAN Allah geupeugét teuma taman di Eden, disiblaih utimu, lam taman nyan laju geukeubah manusia nyang ka lheueh geupeujeuet nyan. 9 TUHAN Allah laju geupeutimoh meubagoe rupa bak kayée nyang gét-gét, nyang jipeuhase boh kayée nyang gét. Bak teungoh taman timoh kheueh bak kayée nyang teubri udeb, dan bak kayée nyang jibri peungeutahuan keuhai nyang brok ngon nyang jeuhet. 10 Na saboh krueng ié ji-ile nibak Eden, jipeubasah taman nyan; dan diluwa Eden krueng nyan meucabeueng peuet boh cabeueng. 11 Nyang phon nan jih Pison; krueng nyan ji-ile jikeulileng tanoh Hawila. 12 Nibak teumpat nyan na meuteumé méuh aseuli meunan cit deungon reumpah-reumpah nyang mangat bée nyang payah that meuteumé, meunan cit deungon batée-batée peumata. 13 Krueng nyang keudua nan jih Gihon; ié jih ji-ile jikeulileng tanoh Kus. 14 Krueng nyang keulhée nan jih Tigris ji-ile siblaih utimu Asyur. Dan Krueng nyang keu peuet nan jih Efrat. 15 Óh lheueh nyan TUHAN Allah laju geukeubah manusia nyan di taman Eden mangat jipeubuet dan jipeulara taman nyan. 16 Allah meufeureuman ubak manusia nyan, "Gata jeuet gata pajoh peue-peue mantong boh kayée nyang na lam taman nyoe, 17 nyang hán jeuet gata pajoh na kheueh nibak kayée nyang jibri peungeutahuan keuhai nyang gét dan nyang jeuhet. Boh kayée nyan hana jeuet gata pajoh; meunyoe gata pajoh cit, gata pasti maté bak uroe nyan cit teuma." 18 Óh lheueh nyan TUHAN Allah meufeureuman lom, "Hana gét manusia udeb keudroe. Ulôn teuma Lôn peujeuet rakan keujih nyang sisuai mangat jeuet keupeubantu jihnyan." 19 Teuma Gobnyan laju geucok tanoh bacut dan geupeugét laju mubagoe jeunéh beulatang darat dan beulatang nyang po di manyang. Banmandum nyan geuba lé Po teu Allah ubak manusia nyan mangat geukalon peue nan jih nyang gét teuboh keu nan beulatang-beulatang nyan. Nyan kheueh asaiphon beulatang di darat dan di manyang ka meuteumé nan jih maséng-maséng. 20 Meunan kheueh manusia nyan geubri nan ubak beulatang bah kheueh nyang na udeb di darat meunan cit nyang udeb di manyang. Teuma lamkawan beulatang nyan hana meusaboh pih nyang jeuet geucok keurakan dan nyang jeuet keu peubantu gobnyan. 21 Dan TUHAN Allah laju geupeuéh manusia nyan sampoe teungét lagée ureuëng pangsan, teungoh mangat that teungét manusia nyan, TUHAN Allah laju geupeuteubiet sikrék tuleueng rusôk manusia nyan, inciek luka nyan laju geutôb ngon asoe. 22 Nibak tuleueng rusôk nyan lé TUHAN Allah laju geupeujeuet sidroe ureuëng inong, óh lheueh nyan laju geuba lé Allah ubak manusia nyan. 23 Dan jipeugah kheueh lé manusia nyan, "Nyoe pat jih, ureuëng nyang saban lagée ulôn -- tuleueng nibak tuleueng lôn, dan asoe nibak asoe lôn. Ulôn boh nan jihnyoe inong, sabab jihnyan teucok nibak ureuëng agam." 24 Nyang kheueh sabab jih ureuëng agam jitinggai ma ngon yah jih, dan meusaboh ngon peurumoh jih, laju bandua jihnyan ka jeuet keusaboh. 25 Ureuëng agam ngon ureuëng inong nyan teulon, teuma nibak awaknyan hana meurasa malée.
Keujadian 3
1 Uleue na kheueh beulatang nyang paleng lisek meunyoe teubandeng ngon beulatang-beulatang laén nyang geucebta lé TUHAN Allah. Uleue nyan jitanyong bak ureuëng inong nyan, "Peu kheueh biet-biet Allah geutam gatanyoe mangat bék awaknyoe pajoh mubagoe rupa boh kayée nyang na lam taman nyoe?" 2 "Kamoe jeuet kamoe pajoh banmandum boh kayée nyang na lam taman nyoe," jaweueb ureuëng inong nyan, 3 "nyang hán jeuet kamoe pajoh na kheueh boh bak kayée nyang na bak teungoh-teungoh taman nyoe. Allah geutam bak kamoe mangat bék kamoe pajoh boh kayée nyan, bék teuk án kamoe pajoh boh kayée nyan kamoe mat mantong pih hán jeuet; meunyoe hainyan teutab kamoe peubuet, kamoe teuma maté." 4 Jijaweueb lé uleue nyan, "Nyan hana beutôi; gatanyoe hana maté. 5 Allah geupeugah lagée nyan sabab Gobnyan geuteupeue meunyoe gata pajoh cit boh kayée nyan, pikeran gata laju teuhah; gata teuma jeuet lagée Po teu Allah dan gata tateupeue peue nyang gét dan peue nyang jeuhet." 6 Ureuëng inong nyan laju jikalon bahwa bak kayée nyan lagak that, dan boh kayée nyan leumah jih mangat that meunyoe teupajoh. Dan laju teupike lam até jih pakriban gét jih meunyoe jeuet keu ureuëng árif. Ngon sabab nyan laju jipot boh kayée nyan, laju jipajoh, jibri cit ubak lakoe jih, dan di po lakoe pih laju jipajoh. 7 Hana treb óh ka lheueh jipajoh boh kayée nyan, pikeran awaknyan teubuka dan awaknyan barô kheueh jitée droe bahwa awaknyan teulon hana meupeukayan. Sabab nyan kheueh awaknyan laju jitôb tuboh droe jih maséng-maséng ngon ôn ara nyang ka awaknyan manyuem. 8 Óh ka seupôt uroe teudeungoe bak awaknyan TUHAN Allah teungoh geujak-jak lam taman, dan awaknyan pih laju jimusöm dilikot-likot bak kayée mangat bék geungieng lé TUHAN. 9 Dan TUHAN Allah laju geutawök ubak ureuëng agam nyan, "Dipat kheueh gata?" 10 Jijaweueb lé ureuëng agam nyan lagée nyoe, "Na ulôn deungoe Droeneueh na lam taman; ulôn teumakot, nyang kheueh sabab jih ulôn musöm sabab ulôn teulon hana meupeukayan." 11 "Soe nyang peugah bak gata bahwa gata teulon?" Allah geutanyong lom, "Peu kheueh ka gata pajoh boh kayée nyang Ulôn tam bak gata nyan?" 12 Jijaweueb lé ureuëng agam nyan, "Ureuëng inong nyang Droeneueh bri keu ureuëng nyang peungon ulôn, jih kheueh nyang bri boh kayée nyan keu ulôn, dan laju lôn pajoh boh kayée nyan." 13 TUHAN Po teu Allah laju geutanyong bak ureuëng inong nyan, "Keupeue gata peubuet lagée nyan?" Jaweueb ureuëng inong nyan, "Ulôn ka jipeungéut lé uleue, sampoe ulôn pajoh boh kayée nyan." 14 Óh lheueh nyan TUHAN Allah geupeugah ubak uleue nyan, "Gata teuma teuhuköm sabab buet gata nyan; nibak beulatang peue mantong nyang laén, nyang keunong kutok na kheueh gata nyang harôh gata tanggong kutokan nyoe: Phon saát nyoe gata teuma gata meu-éue ngon pruet gata, dan gata pajoh abée siumu udeb gata. 15 Gata ngon ureuëng inong nyan sabe meumusoh, keuturonan inong nyan dan keuturonan gata sabe jimeumusoh. Keuturonan inong nyan teuma jipeurumok ulée gata, dan gata teuma gata kab tumet awaknyan." 16 Dan TUHAN laju meufeureuman bak ureuëng inong nyan, "Ulôn teuma Lôn tamah sakét ubak gata watée gata mume dan sampoe bak watée gata peulahé aneuëk. Teuma bahpi lagée nyan, gata teutab mantong beureuhi keu lakoe gata, dan gata teutab gata tundok ubak lakoe." 17 Dan ubak ureuëng agam nyan TUHAN meufeureuman lagée nyoe, "Sabab gata tadeungoe peue nyang jipeugah lé peurumoh gata boh kayée nyang ka Ulôn tam bék gata pajoh ka gata pajoh. Sabab buet gata nyan, teukutok kheueh tanoh. Gata harôh meukeureuja brat siumu udeb gata mangat tanoh nyoe na hase keu peunajoh gata. 18 Tamah meuduro teuma jipeuhase lé tanoh nyoe keu gata, dan seunaman nyang timoh keudroe teuma jeuet keupeunajoh gata. 19 Gata teuma tamubuet ngon reuoh reuah sampoe meureuoh keu gata peusaneut tanoh nyoe sampoe na hase, sampoe gata gisa ubak tanoh, sabab nibak tanoh gata teupeujeuet. Gata teupeujeuet nibak tanoh dan teuma tawoe ubak tanoh." 20 Nabi Adam geuboh nan peurumoh geuh nyan Siti Hawa, kareuna ureuëng inong nyan jeuet keu ma banmandum umat manusia. 21 Dan TUHAN Allah laju geupeugét peukayan nibak kulét beulatang keu Nabi Adam dan siti Hawa, óh lheueh geupeugét peukayan nyan laju geupeusok bak awaknyan. 22 TUHAN Allah meufeureuman, "Jinoenyoe manusia ka jeuet lagée geutanyoe dan kana iéuleumé peungeutahuan keuhai nyang gét dan nyang jeuhet. Ngon lagée nyan peureulée that teutam bék jipajoh boh kayée nyang teubri udeb, mangat jihnyan hana udeb siumu masa." 23 Dan TUHAN Allah laju geu use manusia nyan nibak lam taman Eden dan geuyue laju ubak awaknyan mangat jimubuet bak tanoh teumpat asai jih nyan. 24 Óh lheueh nyan, disiblaih utimu taman nyan nibak keue pintoe rot tamong, TUHAN Allah laju geukeubah kerub-kerub, dan sikrék peudeueng meu apui nyang meuputa jeub-jeub sagoe, keu jijaga rot jak ubak bak kayée nyang jibri udeb nyan. Deungon lagée nyan, hana meusidroe pih jeuet jitamong dan jipeurab bakbinéh bak kayée nyan.
Keujadian 4
1 Nabi Adam laju geumeusituboh ngon siti Hawa, peurumoh geuh nyan, dan inong nyan pih mume. Óh trok bak uroe laju lahé sidroe aneuëk agam dan laju geupeugah lé Nabi Adam, "Ngon tulông TUHAN ulôn ka meuteumé sidroe aneuëk agam." Dan laju geuboh nan aneuëk geuh nyan Kain. 2 Óh lheueh nyan siti Hawa geupeulahé lom sidroe teuk aneuëk agam, geuboh nan aneuëk nyan Habel. Habel jeuet keutukang rabe bubiri, seudangkan Kain jeuet keusidroe peutani. 3 Na meupadub watée teuma óh lheueh nyan Kain laju jicok siladum nibak hase seunaman jih jijak peuseumah laju ubak TUHAN. 4 Dan Habel jicok teuma aneuëk bubiri nyang tuha nyang na lam kawan bubiri jih nyan, laju jisie, laju jipeuseumah jeumba nyang paleng gét ubak TUHAN. TUHAN galak that ubak Habel dan peue nyang ka jipeuseumah nyan, 5 teuma nyang jipeuseumah lé Kain geutulak. Kain beungéh lagoena, ié muka jih seudhok that. 6 Dan meufeureuman kheueh TUHAN ubak Kain, "Pakon gata beungéh? Dan pakon ié muka gata seudhok? 7 Meunyoe gata tapeubuet nyang jroh, pasti gata teuseungeh; teuma meunyoe gata tapeubuet jeuhet, desya ka jipreh-preh jikeuneuk tamong lam até gata. Desya jikeuneuk kuasa droe gata, teuma gata harôh gata peutaloe jihnyan." 8 Dan Kain laju jipeugah ubak Habel, adoe jihnyan, "Jak geutanyoe tajak u lampôh." Watée awaknyan ka trok keunan, Kain laju jiseurang dan jipoh maté Habel adoe jih nyan. 9 TUHAN meufeureuman ubak Kain sira geutanyong, "Hei Kain, dipat Habel adoe gata nyan?" Jijaweueb lé Kain, "Hana lôn tuho. Peu kheueh harôh lôn jaga adoe lôn nyan?" 10 Dan TUHAN meufeureuman lom, "Keupeue gata peubuet hai nyang lumpah laknat nyan? Darah adoe gata jimeuhôi Ulôn nibak tanoh, lagée su ureuëng nyang klik jilakée balaih. 11 Gata ka teukutok sampoe hana jeuet le gata mubuet bak tanoh. Tanohnyan ka jiuét darah adoe gata, siulah-ulah jipeuhah babah jih keu jiteurimong darah adoe gata watée gata poh maté adoe gata nyan. 12 Meunyoe gata tapula seunaman, bak tanoh nyang gata pula nyan hana jibri hase sapeue; gata teuma jeuet keu ureuëng peungeumbara dan hana teumpat tinggai ateueh rhueng bumoe nyoe." 13 Teuma jipeugah lé Kain ubak TUHAN "Huköman nyang Droeneueh peurhot ateueh lôn nyan brat lumpah na, ulôn hana ek lôn tanggong huköman nyang brat nyan. 14 Droeneueh ka neu-use ulôn nibak tanoh nyoe, jiôh nibak Droeneueh. Ulôn teuma jeuet keu ureuëng peungeumbara nyang hana teumpat tinggai ateueh rhueng bumoe, dan ulôn teuma jipoh maté lé soe mantong nyang meurumpok ngon ulôn." 15 Teuma TUHAN meufeureuman lagée nyoe, "Hana. Meunyoe gata jipoh maté, sibagoe tungbila jih, tujoh droe ureuëng jitamong cit keunan dan ureuëng nyang poh maté gata nyan teupoh maté cit teuma." Óh lheueh nyan TUHAN geuboh tanda ubak Kain mangat soe mantong nyang meurumpok ngon Kain nyan bék jipoh maté si Kain nyan. 16 Óh lheueh nyan jijak kheueh Kain dikeue TUHAN laju jitinggai bak tanoh nyang nan jih, "Tanoh Peungeumbara" siblaih utimu taman Eden. 17 Kain dan peurumoh jih laju meu aneuëk sidroe aneuëk agam nyang jiboh nan Henokh. Óh lheueh nyan Kain laju jipeudong saboh banda dan jiboh nan banda nyan meunurot nan aneuëk jih. 18 Henokh jimeu aneuëk teuma nan jih Irad. Irad ji meu aneuëk Mehuyael. Mehuyael jimeu aneuëk Metusael, dan Metusael na kheueh ayah si Lamekh. 19 Lamekh peurumoh jih dua droe, Ada dan Zila. 20 Ada jipeulahé aneuëk Yabal, dan keuturonan Yabal nyan kheueh bansa nyang peulara beulatang peulara dan teumpat tinggai jih lam khimah. 21 Adoe jih nan jih Yubal, dan keuturonan Yubal na kheueh peumeuén musik keucapi ngon suleng. 22 Zila jipeulahé teuma aneuëk Tubal-Kain, dan keuturonan jihnyoe nyang peugét mubagoe rupa peukakaih nibak teumaga dan beuso. Adoe nyang inong Tubal-Kain nan jih Naama. 23 Jipeugah kheueh lé Lamekh ubak bandua droe peurumoh jih, "Ada dan Zila, deungoe kheueh nyoe! sidroe ureuëng muda ka lôn poh maté sabab ka jiheuntam ulôn. 24 Meunyoe tujoh droe teupoh maté sibagoe tungbila ka jipoh maté Kain, teuma tujoh ploh tujoh droe teupoh maté meunyoe ulôn jipoh maté." 25 Nabi Adam dan peurumoh gobnyan na lom geumeu aneuëk sidroe teuk aneuëk agam. Geupeugah lé siti Hawa, "Allah ka geubri ubak ulôn aneuëk agam sibagoe geunantoe Habel, nyang ka jipoh maté lé Kain." Sabab nyan siti Hawa geuboh nan aneuëk geuh nyan Set. 26 Set na teuma aneuëk agam nyang jiboh nan Enos. Bak jamén nyan kheueh lé manusia jipeuphon kheun TUHAN nibak watée jiseumah.
Keujadian 5
1 Nyoe kheueh dafeutar keuturonan Nabi Adam. Bak watée Allah geucebta manusia, geupeujeuet awaknyan lagée Allah keudroe. 2 Geucebta awaknyan agam ngon inong. Geubri beureukat ubak awaknyan dan geuboh nan awaknyan "Manusia". 3 Watée Nabi Adam na meu-umu 130 thon, gobnyan na lom geumeu aneuëk nyang agam nyang ruman jih saban that lagée gobnyan, dan aneuëk nyan geuboh nan Set. 4 Óh lheueh nyan Nabi Adam mantong udeb 800 thon teuk dan na lom geumeu aneuëk nyang laén-laén. 5 Gobnyan meuninggai donya óh ka meu-umu 930 thon. 6 Watée Set ka na umu 105 thon, gobnyan na geumeu aneuëk nyang agam, geuboh nan aneuëk nyan Enos. 7 Óh lheueh nyan Set mantong na udeb 807 thon teuk dan na geumeu aneuëk lom aneuëk-aneuëk nyang laén. 8 Gobnyan meuninggai donya óh ka meu-umu 912 thon. 9 Watée Enos ka meu-umu 90 thon, gobnyan na geumeu aneuëk nyang agam, geuboh nan aneuëk nyan Kenan. 10 Óh ka lheueh nyan Enos mantong udeb 815 thon teuk dan na geumeu aneuëk lom aneuëk-aneuëk nyang laén. 11 Gobnyan meuninggai donya watée ka na umu 905 thon. 12 Watée Kenan ka meu-umu 70 thon, gobnyan na geumeu aneuëk nyang agam, geuboh nan aneuëk geuh nyan Mahalaleel. 13 Kenan mantong udeb 840 thon teuk dan lom geumeu aneuëk nyang laén-laén. 14 Gobnyan meuninggai donya óh ka meu-umu 910 thon. 15 Watée Mahalaleel ka meu-umu 65 thon, gobnyan na geumeu aneuëk nyang agam, geuboh nan aneuëk nyan Yared. 16 Óh ka lheueh Mahalaleel mantong na udeb 830 thon teuk dan na geumeu aneuëk lom nyang laén-laén. 17 Gobnyan meuninggai donya óh meu-umu 895 thon. 18 Watée Yared ka na meu-umu 162 thon, gobnyan na geumeu aneuëk nyang agam, geuboh nan aneuëk nyan Henokh. 19 Óh lheueh nyan Yared mantong na udeb 800 thon teuk dan na geumeu aneuëk lom nyang laén. 20 Gobnyan meuninggai watée ka meu-umu 962 thon. 21 Watée Henokh ka na umu 65 thon, gobnyan na geumeu aneuëk nyang agam geuboh nan Metusalah. 22 Óh lheueh nyan Henokh na udeb lam peutobatan gobnyan ngon Po teu Allah 300 thon treub jih. Gobnyan na geumeu aneuëk lom nyang laén 23 dan gobnyan trok umu sampoe 365 thon. 24 Sabab Henokh sabe udeb rab that ngon Po teu Allah, gobnyan gadôh-gadôh sabab geucok lé Po teu Allah. 25 Watée Metusalah ka meu-umu 187 thon, gobnyan na geumeu aneuëk nyang agam geuboh nan Lamekh. 26 Óh lheueh nyan Metusalah mantong udeb 782 thon teuk dan na lom geumeu aneuëk nyang laén. 27 Gobnyan meuninggai donya watée ka meu-umu 969 thon. 28 Bak watée Lamekh ka meu-umu 182 thon, gobnyan na geumeu aneuëk nyang agam. 29 Geupeugah lé Lamekh, "Aneuëk nyoe teuma jipeuphui geutanyoe watée takeureuja brat ta catok tanoh nyang ka geukutok lé TUHAN." Sabab nyan Lamekh geuboh nan aneuëk geuh nyan Nuh. 30 Óh ka lheueh nyan Lamekh mantong na udeb 595 thon teuk. gobnyan na geumeu aneuëk lom nyang laén, 31 dan gobnyan meuninggai donya watée ka meu-umu 777 thon. 32 Óh ka na umu Nuh 500 thon, gobnyan na geumeu aneuëk lhée droe aneuëk agam, nan-nan aneuëk nyan na kheueh Sem, Yafet, dan Ham.
Keujadian 6
1 Watée manusia ka meutamah le dan ka meutabu bansigom donya, dan aneuëk-aneuëk inong ka na teupeulahé, 2 makhluk-makhluk ilahi geukalon bahwa aneuëk-aneuëk dara nyan lagak-lagak. Laju jimeukawen ngon dara-dara nyang awaknyan galak. 3 Teuma meufeureuman kheueh TUHAN "Ulôn hana Lôn bri manusia udeb siumu masa; awaknyan makhluk fana, nyang harôh maté. Phon saát nyoe umu awaknyan hana leubeh nibak 120 thon." 4 Bak jamén nyan, dan meunan cit óh ka lheueh nyan, na ureuëng-ureuëng rayeuk badan lagée gogasi ateueh rhueng bumoe. Awaknyan keuturonan aneuëk-aneuëk dara manusia nyang meukawen ngon makhluk-makhluk ilahi. Ureuëng-ureuëng rayeuk badan lagée gogasi nyan na kheueh pahlawan-pahlawan rayeuk dan ureuëng-ureuëng nyang paleng meusyeuhu bak watée jameuen purbakala. 5 TUHAN geukalon padub na jeuhet-jeuhet jih ureuëng-ureuëng nyang na ateueh rhueng bumoe nyoe; nyang jipike lé pikeran awaknyan mandum na kheueh nyang jeuhet-jeuhet. 6 Gobnyan pih ka teulah sabab ka geukeubah awaknyan ateueh rhueng bumoe. Gobnyan that-that keucewa, 7 sampoe geupeugah lagée nyoe, "Teuma Ulôn peupalo manusia nyang ka Ulôn cebta nyan, dan mandum cicém-cicém meunan cit beulatang nyang laén, sabab Ulôn teulah that ka Ulôn cebta awaknyan." 8 Teuma Nabi Nuh galak that bak até TUHAN. 9 Nyoe kheueh riwayat Nabi Nuh. Gobnyan na aneuëk lhée droe dan ban lhée nyan aneuëk agam, geuboh nan jih maséng-maséng Sem, Yafet dan Ham. Nabi Nuh hana geupeubuet salah, dan gobnyan kheueh sidroe ureuëng nyang jroh nibak jamén nyan. Gobnyan udeb saleh dan krab that ngon Po teu Allah. 11 Teuma meunyoe nyang laén banmandum jeuhet nibak mata po teu Allah, dan buet-buet nyang keujam dipat mantong na. 12 Allah geukalon donya nyan dan nyang geukalon na kheueh buet nyang jeuhet mantong, sabab mandum manusia jeuhet udeb jih. 13 Dan meufeureuman kheueh Po teu Allah ubak Nabi Nuh, "Ulôn ka lheueh Lôn cok keuputosan banmandum makhluk Lôn peubinasa. Ulôn teuma Lôn peuranab awaknyan meusajan ngon bumoe, sabab bumoe ka peunoh ngon buet nyang keujam nyang jipeubuet lé awaknyan. 14 Peugét kheueh saboh kapai kayée keu gata nyang kong ngon teuga; lam kapai nyan gata peugét meukama-kama, gata lapek laju ngon ter bah kheueh nyang na didalam meunan cit dibagian luwa. 15 Kapai nyan harôh 133 metée panyang jih dan 22 metée luwah jih, 13 metée manyang jih. 16 Dan kapai nyan harôh gata boh bubong, dan rayeuk leung bubong ngon bintéh 44 sentimetée. Kapai nyan gata peugét lhée boh tingkat, bak binéh jih gata peugét saboh pintoe. 17 Ulôn teuma Lôn peutron ié raya keu Lôn peubinasa peue mantong makhluk nyang na udeb ateueh bumoe. Peue mantong nyang na ateueh bumoe teuma maté, 18 teuma meunyoe ngon gata Ulôn keuneuk peuna peujanjian. Tamong kheueh lam kapai nyan meusajan-sajan ngon peurumoh gata, dan aneuëk gata meunan cit ngon peurumoh-peurumoh awaknyan. 19 Peutamong kheueh lam kapai nyan saboh agam dan saboh inong nibak tieb-tieb jeunéh cicém dan beulatang nyang laén, mangat awaknyan hana rhot ubak binasa. 21 Meunan cit gata ba meubagoe rupa peunajoh keu gata dan keu beulatang nyang gata ba nyan." 22 Nabi Nuh laju geupeubuet peue-peue nyang ka geupeurintah lé Allah ubak gobnyan.
Keujadian 7
1 Dan meufeureuman TUHAN ubak Nabi Nuh, "Ulôn ka kungieng keudroe bahwa gata kheueh sidroe-droe nyang gata peubuet keuheundak Ulôn. Dan gata tamong laju lam kapai nyan meusajan-sajan ngon banmandum keuluwarga gata. 2 Gata ba kheueh tujoh boh judo tieb-tieb jeunéh cicém dan beulatang laén nyang haleu, meunyoe nyang hareuem seb sijudo mantong tieb-tieb jeunéh beulatang nyan. Gata peubuet kheueh banmandum nyan mangat tieb-tieb jeunéh beulatang nyan na nyang teupeusiliseh nibak bala dan jeuet meuaneuk cucoe lom ateueh rhueng bumoe. 4 Tujoh uroe teuk Ulôn teuma Lôn peutron ujeuen nyang hana pirang-pirang nyang treb jih sampoe peuet ploh uroe peuet ploh malam, mangat makhluk udeb nyang ka Ulôn cebta nyan habéh binasa." 5 Dan Nabi Nuh laju geupeubuet peue-peue nyang ka geupeurintah lé TUHAN ubak gobnyan. 6 Nabi Nuh meu-umu 600 thon watée teujadi ié raya ateueh muka bumoe. 7 Nabi Nuh ngon peurumoh gobnyan, meunan cit ngon aneuëk-aneuëk gobnyan dan peurumoh jih maséng-maséng, laju geutamong lam kapai nyan keu jipeuseulamat droe nibak ié raya. 8 Saboh agam dan saboh inong nibak tieb-tieb cicém dan beulatang laén -- bah kheueh nyan nyang haleue meunan cit nyang hareuem -- 9 peutamong laju lam kapai nyan meusajan-sajan ngon Nabi Nuh, nyang sisuai ngon peurintah Allah. 10 Tujoh uroe óh lheueh nyan ié raya pih jiteuka habéh meurata bansaboh bumoe. 11 Bak watée Nabi Nuh meu-umu 600 thon, bak tanggai tujoh blaih buleuen dua, beukah kheueh bubena mata ié nyang na dimiyueb bumoe. Banmandum pintoe ié nyang na dilangét habéh teubuka, 12 dan ujeuen jitron treb jih peuet ploh uroe peuet ploh malam. 13 Bak uroe nyan cit teuma, Nabi Nuh dan peurumoh gobnyan laju geutamong lam kapai nyan meusajan ngon ban lhée droe aneuëk gobnyan, Sem, Yafet dan Ham meusajan ngon peurumoh-peurumoh awaknyan maséng-maséng. 14 Meusigoe ngon awaknyan teupeutamong teuma mubagoe jeunéh cicém dan beulatang laén, bah kheueh nyan seuiet meunan cit nyang kleut, nyang rayeuk meunan cit nyang ubit. 15 Saboh agam dan saboh inong nibak tieb-tieb jeunéh makhluk udeb jitamong lam kapai nyan meusigoe-sigoe ngon Nabi Nuh, 16 lagée nyang ka geupeurintah lé Po teu Allah ubak gobnyan. Óh ka lheueh banmandum nyan jitamong, TUHAN laju geutob pintoe kapai. 17 Ié raya nyan hana putôh-putôh ji-ile bansaboh nyan nyang treb jih peuet ploh uroe, dan ié pih kamanyang that sampoe kapai ka meuapong. 18 Ié maken treb maken manyang sampoe kapai laju meuapong ateueh ié raya nyan. 19 Dan ié nyan hana putôh-putôh laju meutamah manyang, akhé jih bubena gunong nyang paleng manyang ka habéh lham. 20 Ié laju jiék akhé jih ka sampoe tujoh metée manyang jih diateueh pucak-pucak gunong. 21 TUHAN ka geupeubinasa bubena makhluk nyang udeb ateueh bumoe nyoe: Manusia, cicém dan beulatang darat bah kheueh nyang ubit meunan cit nyang rayeuk. Nyang hana binasa na kheueh Nabi Nuh dan banmandum nyang na meusajan ngon gobnyan lam kapai nyan. 24 Ié nyan hana surot-surot nyang treb jih sampoe 150 uroe.
Keujadian 8
1 Allah hana geutuwoe ubak Nabi Nuh meunan cit banmandum beulatang nyang na meusajan gobnyan lam kapai nyan. Allah laju geupeulheueh angén sampoe angén nyan ka jipot dan ié pih ka jipeuphon surot. 2 Banmandum mata ié nyang dimiyueb bumoe dan banmandum pintoe ié nyang na dilangét laju geutôb. Ujeuen jipiôh, 3 dan ié raya pih maken jisurot. Óh ka lheueh na 150 uroe ié pih hana padubna manyang le. 4 Bak tanggai tujoh blaih buleuen tujoh, kapai nyan laju sok dan meusadeue bak saboh pucak gunong Ararat. 5 Ié laju jisurot dan bak tanggai sa buleuen siploh, pucak-pucak gunong ka jipeuphon leumah teukalon. 6 Óh ka lheueh peuet ploh uroe, Nabi Nuh laju geupeuhah saboh tingkab bak kapai nyan, laju geupeulheueh saboh cicém gagak. 7 Cicém nyan hana jiwoe bak kapai teuma laju jipo keudeh keunoe sampoe ié raya ka habéh jisurot banmandum. 8 Óh lheueh nyan Nabi Nuh geupeulheueh teuma saboh cicém mirah pati keu geuteupeue peu kheueh beutôi ié nyan ka surot. 9 Teuma sabab ié nyan keubiet mantong teutob bansigom muka bumoe, cicém mirah pati nyan hana jiteumé teumpat keu jidong. Dan jigisa kheueh teuma ubak kapai; Nabi Nuh laju geusunyueng jaroe geuh dan geucok laju cicém nyan geupeutamong lom teuma. 10 Nabi Nuh mantong geupreh tujoh uroe teuk, dan óh lheueh nyan geupeulheueh lom cicém mirah pati nyan. 11 Óh watée ka seupôt uroe cicém nyan barô kheueh jiwoe laju jipuwoe keu Nabi Nuh siôn-ôn zaiton nyang mantong udeb bak cutok jih. Jinoenyoe Nabi Nuh ka geuteupeue bahwa ié nyan ka jisurot. 12 Óh ka lheueh geupreh tujoh uroe teuk, laju geupeulheueh lom cicém mirah pati nyan sigoe teuk; dan phon saát nyan cicém nyan hana jigisa le ubak gobnyan. 13 Bak watée Nabi Nuh ka meu-umu 601 thon, bak tanggai sa buleuen sa, ié raya nyan ka habéh jisurot mubacut hana tinggai le. Nabi Nuh laju geupeuhah bubong kapai nyan, geungieng laju bansikeulileng nyan. Deuh laju geukalon bahwa ateueh muka tanoh ka tho kreng. 14 Bak tanggai dua ploh tujoh buleuen dua, bumoe ka biet-biet tho kreng. 15 Dan meufeureuman kheueh Allah ubak Nabi Nuh, 16 "Gata teubiet kheueh laju lam kapai nyan meusigoe ngon peurumoh gata, aneuëk-aneuëk gata dan peurumoh-peurumoh awaknyan. 17 Gata peuteubiet kheueh meusigoe ngon gata mandum cicém dan beulatang laén, nyang rayeuk meunan cit nyang ubit, mangat beulatang nyan jeuet meu-aneuëk cucoe dan meutabu bansigom bumoe." 18 Dan geuteubiet kheueh laju lé Nabi Nuh lam kapai nyan meusajan ngon peurumoh gobnyan, meunan cit ngon aneuëk-aneuëk gobnyan meusajan ngon peurumoh jih maséng-maséng. 19 Banmandum cicém dan beulatang darat jiteubiet lam kapai nyan, maséng-maséng meusigoe ngon nyang sijeunéh ngon jih. 20 Nabi Nuh laju geupeudong saboh miseubah keu TUHAN. Laju geucok saboh tieb-tieb cicém dan beulatang laén nyang haleue, geupeuseumah laju atra nyan sibagoe keureubeuen nyang teutot ateueh miseubah nyan. 21 Bée keureubeuen nyang mangat nyan lumpah that galak até TUHAN, dan Gobnyan jikheun lam até Geuh, "Donya nyoe hana le Lôn kutok sabab buet manusia; Ulôn kuteupeue bahwa yoh masa muda kon, pikeran manusia nyan jeuhet. Ulôn hana teuma Lôn peuhanco lé peue-peue mantong makhluk nyang udeb lagée nyang ban lheueh Ulôn peubuet nyoe. 22 Simantong na donya nyoe, sabe na watée seumula dan watée keumeukoh, musém sijuek dan musém seu-eum, musém khueng dan musém ujeuen, uroe dan malam."
Keujadian 9
1 Allah laju geubri beureukat ubak Nabi Nuh meunan cit ngon aneuëk-aneuëk gobnyan sira geupeugah lagée nyoe, "Meu aneuëk cucoe kheueh nyang le, mangat keuturonan gata jeuet jitinggai bansigom bumoe. 2 Banmandum cicém dan eungkot meunan cit ngon beulatang-beulatang laén teuma jitakot ubak gata. Beulatang nyan banmandum na lam keukuasaan gata. 3 Banmandum nyan jeuet gata cok keupeunajoh gata, meunan cit ngon seunaman nyang ijo jitimoh; banmandum nyan Ulôn bri ubak gata mangat jeuet keupeunajoh gata. 4 Sapeue nyang hán jeuet sagai-sagai gata pajoh na kheueh eungkot sie nyang mantong meudarah, sabab nyawöng nyan na lam darah. 5 Soe mantong ureuëng dan beulatang nyang jipoh maté manusia teuma Lôn huköm maté. 6 Manusia teucebta saban lagée Ulôn; sabab nyan, soemantong nyang poh maté manusia, ureuëng nyan keudroe teuma jipoh maté cit lé manusia. 7 Nyoe, gata harôh meu-aneuëk cucoe nyang le, mangat keuturonan gata jeuet jitinggai bansigom bumoe." 8 Allah meufeureuman ubak Nabi Nuh dan aneuëk-aneuëk gobnyan lagée nyoe, 9 "Jinoenyoe Ulôn peugét janji ngon gata dan mandum keuturonan gata, 10 dan deungon banmandum makhluk nyang udeb, na kheueh cicém-cicém dan beulatang darat, mandum nyang teubiet lam kapai nyan meusajan-sajan ngon gata. 11 Nyoe kheueh janji Ulôn ngon gata: Ulôn peujanji bahwa banmandum makhluk nyang udeb hana le jipeubinasa lé ié raya. Hana le ié raya nyang jipeubinasa bumoe nyoe. 12 Sibagoe tanda nyang keukai, nyang Ulôn peugét ngon gata dan ngon banmandum makhluk nyang udeb, 13 teuma Ulôn keubah peulangi Lôn lam awan sibagoe tanda janji Ulôn ngon donya nyoe. 14 Tieb-tieb watée, meunyoe Ulôn tob langét ngon awan, peulangi nyan laju deuh teukalon, 15 Ulôn teuma Lôn ingat janji Lôn ubak gata dan ubak mandum makhluk nyang udeb, bahwa ié raya hana le jipeubinasa makhluk nyang udeb. 16 Meunyoe ka deuh teukalon peulangi lam awan, Ulôn teuma Lôn ngieng nyan dan Lôn ingat janji nyang keukai Ulôn ngon mandum makhluk nyang udeb ateueh rhueng bumoe. 17 Nyan kheueh tanda janji Lôn nyang Ulôn bri ubak banmandum makhluk nyang udeb ateueh bumoe nyoe." 18 Aneuëk-aneuëk Nabi Nuh nyang teubiet lam kapai nyan na kheueh Sem, Yafet dan Ham. (Ham na kheueh ayah Kanaan.) 19 Ban lhée droe aneuëk Nabi Nuh nyan kheueh indatu banmandum manusia nyang na ateueh rhueng donya. 20 Nabi Nuh buet geuh tieb-tieb uroe na kheueh meulampôh, dan gobnyan kheueh nyang phon-phon that peugét lampôh anggô. 21 Óh lheueh geujieb ié anggô lé Nabi Nuh, gobnyan pih mabök. Geusuet banmandum peukayan nyang na bak tuboh geuh dan lam keuadaan teulon lagée nyan laju geuéh lam khimah geuh. 22 Watée Ham, ayah Kanaan nyan, jingieng ayah jih lam keuadaan teulon, laju jiteubiet dan jijak peugah laju hainyan ubak bandua droe syedara jih nyang laén. 23 Óh lheueh nyan Sem ngon Yafet laju geucok siôn bajée jubah laju jileueng bak bahô awaknyan. Sira jijak ngon jisurot awaknyan jitamong laju lam khimah ngon jubah nyan laju jipeulimbot ayah jih. Muka awaknyan jipaleng holaén mangat bék jikalon ayah jih teulon lagée nyan bagoe. 24 Óh ka Nabi Nuh geutée droe hana le mabök dan geuteupeue peue nyang ka jipeubuet ateueh geuh lé aneuëk tulot geuhnyan teuhadab droe gobnyan, 25 laju geupeugah, "Teukutok kheueh Kanaan! Jihnyan teuma jeuet keu namiet nyang hina keu syedara-syedara jih. 26 Pujoe kheueh TUHAN, Allah Sem! Kanaan teuma jeuet keu namiet Sem. 27 Seumoga Po teu Allah teuma geutamah geubeureukat keu Yafet deungon geupeuluwah teumpat jih tinggai. Seumoga keuturonan jih tinggai meusajan-sajan ngon keuturonan Sem. Kanaan teuma jeuet keu namiet Yafet." 28 Óh ka lheueh ié raya nyan, Nabi Nuh mantong na udeb 350 thon teuk. 29 Gobnyan meuninggai donya lam umu 950 thon.
Keujadian 10
1 Nyoe kheueh keuturonan aneuëk-aneuëk Nabi Nuh nyang lhée droe nyan, Sem, Yafet dan Ham. Óh lheueh teuka ié raya, awaknyan ban lhée droe laju meuteumé aneuëk-aneuëk agam. 2 Aneuëk-aneuëk Yafet na kheueh Gomer, Magog, Madai, Yawan, Tubal, Mesekh dan Tiras. 3 Keuturonan Gomer na kheueh nyang jeuet keupeunduduek Askemas, Rifat dan Togarma. 4 Keuturonan Yawan na kheueh peunduduek Elisa, Spanyol, Siprus dan Rodes. 5 Awaknyan na kheueh indatu bansa-bansa nyang tinggai nibak bansipanyang panté dan bak pulo-pulo. Nyan kheueh banmandum keuturonan Yafet. Tieb-tieb bansa dan sukée tinggai di nanggroe jih maséng-maséng, na jipeuguna basa jih keudroe. 6 Aneuëk-aneuëk Ham na kheueh Kus, Meusé, Libia dan Kanaan. 7 Keuturonan Kus na kheueh peunduduek Seba, Hawila, Sabta, Raema dan Sabtekha. Keuturonan Raema na kheueh nyang tinggai di Syeba dan Dedan. 8 Kus na jimeu aneuëk agam nyang nan jih Nimrod, Nimrod nyan kheueh nyang phon that jeuet keu ureuëng nyang paleng peukasa ateueh rhueng donya. 9 Deungon geutulông lé TUHAN gobnyan jeuet keu ureuëng peuleut beulatang buih nyang paleng beuhe. Sabab nyan ureuëng biasa jipeugah lagée nyoe, "Seumoga TUHAN geupeujeuet gata sidroe ureuëng leut beulatang juah nyang paleng beuhe lagée Nimrod." 10 Phon-phon that keurajeuen gobnyan bansaboh Babel, Erekh, dan Akad, ban lhée boh nyan di Babilonia. 11 Nibak sinan laju geujak u Asyur, laju geupeudong banda Niniwe, Rehobot-Ir, Kalah, 12 dan Resen nyang teumpat jih bak teungoh Niniwe ngon Kalah. Banmandum nyan na kheueh banda-banda raya. 13 Keuturonan Meusé na kheueh peunduduek Lidia, Anamim, Lehabim, Naftuhim, 14 Patrusim, Kasluhim, dan Kaftorim, Bansa Kasluhim nyan na kheueh indatu bansa Filistin. 15 Aneuëk-aneuëk Kanaan na kheueh nyang paleng tuha Sidon, dan Het. 16 Dan Kanaan nyan na kheueh indatu bansa Yebusi, Amori, Girgasi, 17 ureuëng Hewi, Arki, Sini, 18 Arwadi, Semari dan Hamati. Sukée-sukée bansa Kanaan nyan meusiseu sampoe án jiôh, 19 sampoe bataih-bataih nanggroe awaknyan luwah nibak Sidon u seulatan teutuju u Gerar, sampoe rab troh to Gaza, dan siblaih utimu teutuju u Sodom, Gomora, Adma, dan Zeboim, hingga rab trok to Lasa. 20 Nyan kheueh banmandum keuturonan Ham. Tieb-tieb bansa dan sukée tinggai bak nanggroe jih maséng-maséng dan jipeuguna basa droe jih keudroe. 21 Sem, aduen Yafet, na kheueh indatu banmandum bansa Ibrani. 22 Aneuëk-aneuëk Sem na kheueh Elam, Asyur, Arpakhsad, Lud dan Aram. 23 Keuturonan Aram na kheueh peunduduek Us, Hul, Geter dan Mas. 24 Arpakhsad ayah nibak Selah. Dan Selah ayah Eber. 25 Eber na teuma dua droe aneuëk agam; nyang tuha nan jih Peleg, sabab bak jamén geuh nyan bansa-bansa nyang na ateueh rhueng donya teubagi-bagi; nyang keudua nan jih Yoktan. 26 Keuturonan Yoktan na kheueh peunduduek Almodad, Selef, Hazar-Mawet dan Yerah, 27 Hadoram, Uzal, Dikla, 28 Obal, Abimael, Syeba, 29 Ofir, Hawila dan Yobab. Banmandum nyan keuturonan Yoktan. 30 Daerah teumpat tinggai awaknyan meuluah nibak Mesa u Sefar, na kheueh daerah gunong-gunong siblaih utimu. 31 Nyan kheueh banmandum keuturonan Sem. Tieb-tieb bansa dan sukée tinggai lam nanggroe jih maséng-maséng dan jipeuguna basa droe jih keudroe. 32 Banmandum nyan keuturonan Nabi Nuh, bansa nibak bansa, meunurot gareh keuturonan awaknyan maséng-maséng. Awaknyan kheueh nyang peutron bansa-bansa lam donya nyoe óh ka lheueh seuleusoe ié raya nyan.
Keujadian 11
1 Yoh awaiphon, bansa-bansa nyang na ateueh rhueng donya nyoe na kheueh saboh bansa dan tutoe basa jipi saboh teuma. 2 Watée awaknyan jijakmeuranto siblaih utimu, trok kheueh laju bak saboh darat nyang na di Babilonia, dan awaknyan pi laju tinggai teutab nibak teumpat nyan. 3 Awaknyan laju jimariet sabe keudroe-droe, "Jak tapeugét batée bata dan tatot sampoe kreueh." Meunan kheueh awaknyan jipeuna batée bata keubatée rumoh dan ter keungon peuleukék jih. 4 Jipeugah lé awaknyan lagée nyoe, "Jak tapeudong saboh banda nyang meunara jih manyang meulambong sampoe u langét, mangat tanyoe meusyeuhu dan hana meucrebre bansigom donya." 5 Dan watée nyan geutron kheueh TUHAN keu geujak kalon banda dan meunara nyang jipeugét lé manusia. 6 Laju geupeugah lé Gobnyan, "Awaknyoe saboh bansa ngon saboh basa, dan nyoe barô nyang phon nibak reuncana-reuncana awaknyan. Hana treb le awaknyan teuma hase jipeubuet peue mantong nyang jigalak. 7 Nyang gét jih bah kheueh tajak treun ubumoe tajak peukaru basa awaknyan mangat awaknyan hana jimuphom le sidroe ureuëng ngon nyang laén." 8 Meunan kheueh cara jih TUHAN geupeu crebre manusia nyoe bansigom bumoe. Dan watée teuka bala nyan awaknyan pih jipiyoh jipeugét banda nyan. 9 Sabab nyan kheueh banda nyan geuboh nan Babel, sabab disinan TUHAN geupeukaru ngon geupeucawo basa banmandum bansa, dan nibak sinan lé TUHAN laju geupeu crebre awaknyan bansaboh bumoe. 10 Nyoe kheueh keuturonan Sem. Dua thon óh ka lheueh teujadi ié raya, watée Sem ka meu-umu 100 thon, geuh nyan meuteumé sidroe aneuëk agam nyang geuboh nan Arpakhsad. 11 Óh ka lheueh nyan gobnyan mantong na udeb 500 thon teuk, dan na meuteumé aneuëk-aneuëk nyang laén. 12 Watée Arpakhsad ka meu-umu 35 thon, gobnyan meuteumé sidroe aneuëk agam, nyang geuboh nan Selah. 13 Óh lheueh nyan Arpakhsad mantong na udeb 403 thon teuk, dan na geumeu aneuëk nyang laén-laén. 14 Watée Selah meu-umu 30 thon, gobnyan meuteumé sidroe aneuëk agam, geuboh nan Eber. 15 Óh lheueh nyan Selah mantong udeb 403 thon teuk, dan mantong geumeu aneuëk nyang laén-laén. 16 Watée Eber meu-umu 34 thon, gobnyan na meuteumé aneuëk agam, geuboh nan Peleg. 17 Óh lheueh nyan Eber mantong udeb 430 thon teuk, dan na geumeu aneuëk nyang laén-laén. 18 Watée Peleg meu-umu 30 thon, gobnyan na meuteumé aneuëk agam, geuboh nan aneuëk nyan Rehu. 19 Óh lheueh nyan Peleg mantong na udeb 209 thon teuk, dan na meuteumé aneuëk-aneuëk nyang laén. 20 Watée Rehu ka meu-umu 32 thon, gobnyan na geumeu aneuëk sidroe aneuëk agam, geuboh nan Serug. 21 Óh lheueh nyan Rehu mantong udeb 207 thon teuk dan na meuteumé aneuëk-aneuëk nyang laén. 22 Watée Serug meu-umu 30 thon, gobnyan na geumeu aneuëk sidroe aneuëk agam, geuboh nan aneuëk nyan Nahor. 23 Óh lheueh nyan Serug mantong udeb 200 thon teuk, dan geumeu aneuëk lom nyang laén-laén. 24 Watée Nahor meu-umu 29 thon, gobnyan na meuteumé sidroe aneuëk agam, geuboh nan aneuëk nyan Terah. 25 Óh ka lheueh nyan Nahor mantong na udeb 119 thon teuk, dan na meuteumé aneuëk-aneuëk nyang laén. 26 Óh ka Terah meu-umu 70 thon, gobnyan na meuteumé lhée droe aneuëk agam, geuboh nan aneuëk-aneuëk geuh nyan na kheueh, Brahim, Nahor dan Haran. 27 Nyoe kheueh keuturonan Terah: Terah ayah Brahim, Nahor dan Haran. Haran na aneuëk agam, nan aneuëk nyan Lot. 28 Haran meuninggai di gampông droe geuh, nyang nan gampông nyan Ur di Babilonia, watée ayah gobnyan mantong udeb. 29 Brahim laju meukawen ngon Sarai, dan Nahor meukawen ngon Milka aneuëk inong Haran. Haran mantong na aneuëk agam nyang laén nyang nan jih Yiska. 30 Sarai nyan balui hana jitem meu-aneuëk. 31 Terah laju jitinggai banda Ur di Babilonia meusajan-sajan ngon Brahim aneuëk gobnyan, Lot cucoe gobnyan, dan sarai meulintée gobnyan, peurumoh Brahim. Gobnyan kana niet keuneuk jak u nanggroe Kanaan. Teuma watée gobnyan ka trok u Haran, awaknyan laju tinggai teutab disinan. 32 Dan bak teumpat nyan cit teuma Terah meuninggai donya lam umu 205 thon.
Keujadian 12
1 TUHAN meufeureuman ubak Brahim, "Gata tinggai kheueh nanggroe gata, waréh kawöm gata dan rumoh ayah gata, dan gata jak kheueh laju u nanggroe nyang teuma Ulôn tunyok ubak gata. 2 Ulôn teuma Lôn bri ubak gata keuturonan nyang le dan Lôn peujeuet keuturonan gata nyan keu bansa-bansa nyang rayeuk. Ulôn teuma Lôn bri beureukat ubak gata dan Lôn peumeusyeuhu nan gata bansigom donya, akhé jih gata teuma jeuet keubeureukat. 3 Ulôn teuma Lôn bri beureukat keu ureuëng-ureuëng nyang bri beureukat ubak gata dan Lôn kutok ureuëng-ureuëng nyang kutok gata. Dan sabab gata Ulôn teuma Lôn bri beureukat ubak banmandum bansa nyang na di ateueh bumoe." 4 Brahim ka meu-umu 75 thon watée geutinggai Haran, lagée nyang ka geupeurintah lé TUHAN ubak gobnyan. Brahim geujak u tanoh Kanaan meusajan-sajan ngon Sarai peurumoh gobnyan, dan Lot aneuk kumuen gobnyan, meunan cit banmandum hareuta beunda gobnyan dan namiet-namiet nyang geuteumé watée di Haran. Óh watée awaknyan ka troh u Kanaan, 6 Brahim laju geujak-jak bansaboh tanoh nyan sampoe gobnyan trok nibak-bak kayée keuramat di More, na kheueh teumpat iébadat di Sikhem. (Bak watéenyan ureuëng Kanaan mantong geutinggai nibak tanoh nyan.) 7 TUHAN geupeuleumah droe ubak Brahim dan laju geumeufeureuman ubak gobnyan, "Nyoe kheueh nanggroe nyang teuma Ulôn bri keu keuturonan gata." Dan Brahim laju geupeudong saboh miseubah nibak teumpat nyan keu TUHAN nyang ka geupeuleumah droe ubak gobnyan. 8 Óh lheueh nyan gobnyan laju geujak lom u bagian seulatan, u daerah meubukét dibagian timu banda Betel, dan laju geupeudong khimah lamkawan Betel ngon banda Ai: Betel siblaih ubarat dan Ai siblaih utimu, meunan cit bak teumpat nyan gobnyan geupeudong miseubah dan geuseumah TUHAN. 9 Óh lheueh nyan gobnyan geujak lom nibak teumpat nyang saboh uteumpat nyang laén, teupeukeu ubagian seulatan tanoh Kanaan. 10 Teuma watée nyan di Kanaan teungoh teuka musém deuk nyang lumpah gawat, sampoe Brahim geujak leubeh jiôh lom ubagian seulatan, u nanggroe Meusé mangat jeuet geutinggai disinan sampoe beuncana nyan habéh. 11 Watée gobnyan keuneuk geuliengkeu bataih nanggroe dan geutamong u nanggroe Meusé, geupeugah kheueh lé gobnyan ubak Sarai meurumoh geuh nyan, "Gata lagak that, wahei peurumoh lôn. 12 Meunyoe gata jingieng lé ureuëng Meusé, awaknyan laju jipike bahwa gata na kheueh peurumoh ulôn dan ulôn laju jipoh maté dan gata jipeubiyeu udeb. 13 Teuma nyang gét gata peugah mantong bahwa gata na kheueh adoe ulôn mangat ulôn jipeubiyeu udeb dan jipeusaneut ulôn seucara gét sabab na gata." 14 Dan beutôi that, watée Brahim ka geuliengkeu bataih nanggroe dan laju trok u nanggroe Meusé, lé ureuëng Meusé laju jikalon bahwa Sarai nyan gagah lumpah na. 15 Na padub droe peugawée meuligoe jingieng inong nyan dan laju jijak peugah ubak raja pakriban gagah jih ureuëng inong nyan; sabab nyan Sarai nyan laju jiba ubak meuligoe raja. 16 Deumi Sarai, raja geupeutimang Brahim seucara gét dan geubri ubak gobnyan namiet-namiet, kawan bubiri dan kawan kaméng, leumô, keuleudée dan unta. 17 Teuma sabab raja geucok Sarai, TUHAN laju geupeutreun peunyakét nyang lupah parah ateueh raja nyan meunan cit ubak ureuëng-ureuëng nyang na lam meuligoe raja. 18 Laju raja geucok Brahim dan geutanyong ubak gobnyan, "Peue nyang ka tapeubuet ateueh ulôn nyoe? Pakon hana gata peugah bahwa inong nyan peurumoh gata? 19 Pakon gata peugah jihnyan adoe gata dan gata peubiyeu inong nyan ulôn cok keupeurumoh lôn? Nyoe pat jih, peurumoh gata, cok laju dan gata jak laju keudeh!" 20 Raja laju geupeutreun titah ubak siladum peugawée gobnyan, dan awaknyan laju jipeuteubiet Brahim nibak nanggroe nyan meusajan-sajan ngon peurumoh gobnyan dan banmandum atra milék gobnyan.
Keujadian 13
1 Brahim laju geutinggai nanggroe Meusé dan geujak laju u arah utara, geupeukeu u bagian seulatan Kanaan meusajan ngon peurumoh gobnyan meunan cit banmandum atra milék gobnyan, meunan cit deungon Lot geuba sajan. 2 Brahim biet-biet ka jeuet keu ureuëng kaya; bak gobnyan na bubiri, kaméng, leumô, pirak dan méuh. 3 Teuma geujak kheueh laju gobnyan nibak saboh teumpat u teumpat nyang laén, geutuju u Betel. Laju trok u daerah lamkawan Betel ngon Ai, bak teumpat keuramat teumpat yoh masa ilée gobnyan geupeudong khimah 4 dan geupeudong miseubah. Bak teumpat nyan gobnyan geuseumah TUHAN. 5 Lot na cit keuluwarga meunan cit deungon namiet dan bubiri, kaméng dan leumô na bak gobnyan. 6 Sabab nyan tanoh nyang na disinan hana seb blang naleueng keu eumpeuen beulatang peulara awaknyan mandua, sabab beulatang peulara awaknyan jai lumpah na. 7 Lam keuadaan nyang lagée nyan, ditukang rabe beulatang peulara Brahim ngon tukang rabe beulatang peulara Lot sabe lam karu dan meudakwa. (Bak watéenyan ureuëng Kanaan dan ureuëng Feris mantong tinggai bak tanoh nyan.) 8 Geupeugah lé Brahim ubak Lot, "Tanyoe nyoe meusyedara, hana gét meunyoe ureuëng gata ngon ureuëng ulôn jimeudakwa. 9 Sabab nyan, nyang gét jih tameuaseng. Gata piléh kheueh bagian toh tanoh nyoe nyang gata galak. Meunyoe gata cok nyang blah nyoe, ulôn cok nyang blah laén." 10 Lot laju jingieng bansikeulileng nyan, dan deuh laju jingieng bahwa bansaboh Pantôn Yordan, sampoe trok u banda Zoar jai that ié jih, lagée Taman TUHAN atawa saban lagée tanoh nanggroe Meusé. (Meunan kheueh keuadaan jih sigohlom TUHAN geupeuhanco banda-banda Sodom dan Gomora.) 11 Akhé jih Lot geupiléh banmandum Pantôn Yordan nyan, dan geujak laju u bagian timu. Meunan kheueh akhé jih awaknyan bandua meuaséng. 12 Brahim teutab tinggai di tanoh Kanaan, seudangkan Nabi Lot geupeudong khimah nibak banda-banda pantôn sampoe trok bak binéh Sodom. 13 Banda Sodom nyan jiduek lé ureuëng-ureuëng nyang lumpah jeuhet dan meudesya ubak TUHAN. 14 Óh ka leupah Nabi Lot geujak, TUHAN meufeureuman ubak Brahim, "Nibak teumpat gata dong nyan, gata ngieng kheueh beujroh-jroh ujeub-jeub arah; 15 Ulôn teuma Lôn bri ubak gata dan ubak keuturonan gata banmandum tanoh nyang gata ngieng nyan mangat jeuet keu atra gata siumu masa. 16 Ulôn teuma Lôn bri ubak gata keuturonan nyang lumpah le, sampoe hana meusidroepi nyang hase jikira keuturonan gata nyan. Pakriban ureuëng hana hase jikira abée bak tanoh, meunan kheueh keuturonan gata hana hase jikira. 17 Jinoenyoe, gata tamong dan gata bloh kheueh bansaboh tanoh nyoe, sabab Ulôn teuma Lôn bri mandum nyan keugata." 18 Óh lheueh nyan Brahim laju geupinah khimah-khimah gobnyan dan laju geutinggai teutab ubak binéh dumna bak kayée keuramat teumpat iébadat di Mamre to ngon Hebron, dan bak teumpat nyan gobnyan laju geupeudong miseubah keu TUHAN.
Keujadian 14
1 Na peuet droe raja, raja-raja nyan na kheueh: Amrafel nibak Babilonia, Ariokh nibak Elasar, Kedorlaomer nibak Elam, dan Tideal nibak Goyim 2 ban peuet droe raja nyoe jimuprang jilawan limong droe raja nyang laén, raja-raja nyang jilawan nyan na kheueh: Bera nibak Sodom, Birsya nibak Gomora, Syinab nibak Adma, Semeber nibak Zeboim, dan raja nibak Zela nyang jihôi Zoar. 3 Ban limong droe rajanyan laju sapeupakat dan jipeusapat sidadu jih di Pantôn Sidim, nyang jinoenyoe nan jih Laôt Maté. 4 Dua blaih thon treb jih awaknyan jikuasa lé Raja Kedorlaomer, teuma bak thon nyang keu lhée blaih, awaknyan jibrontak jilawan gobnyan. 5 Bak thon nyang keu peuet blaih, Kedorlaomer dan sikutu-sikutu jih teuka ngon sidadu awaknyan laju jimuprang akhé jih talo ureuëng Refaim di Asyterot-Karnaim, ureuëng Zuzim di Ham, ureuëng Emim di Syawe-Kiryataim, 6 dan ureuëng Hori di gunong-gunong Edom, laju jipeulet awaknyan sampoe u El-Paran bak binéh padang pasi. 7 Óh lheueh nyan lé ureuëng-ureuëng nyang peulet bunoe jigisa dan jiriwang u En-Mispat nyang jinoenyoe nan jih Kades. Awaknyan jipeutaklok banmandum tanoh Amalek dan jipeutaloe ureuëng Amori nyang na tinggai di Hazezon-Tamar. 8 Óh lheueh nyan raja-raja nibak Sodom, Gomora, Adma, Zeboim dan Bela laju jiatoe baresan sidadu awaknyan di Pantôn Sidim dan óh lheueh nyan laju jimuprang 9 jilawan raja-raja nibak Elam, Goyim, Babilonia, dan Elasar; jadi, limong droe raja jilawan peuet droe raja. 10 Pantônnyan peunoh ngon mon aspal, dan watée raja-raja nibak Sodom dan Gomora jiuseuha keuneuk jiplueng nibak mideuen prang, awaknyan laju rhot lam mon-mon aspal nyan. Seudangkan ban lhée droe raja laén hase jipeulheuh droe dan laju jiplueng ugunong-gunong. 11 Ban peuet droe raja nyan meunang, laju jirampah peue-peue nyang na di Sodom ngon Gomora, meunan cit ngon peue-peue nyang na bahan peunajoh habéh jirampah lé raja peuet droe nyan, óh lheueh nyan laju jijak. 12 Nabi Lot aneuëk keumuen Brahim tinggai jih di Sodom, sabab nyan gobnyan pi jiba lé musoh meusigo ngon banmandum hareuta beunda. 13 Teuma na sidroe ureuëng nyang hase jipeulheuh droe laju jijak peugah hainyan ubak Brahim, ureuëng Ibrani nyan. Brahim tinggai bak binéh bak kayée-kayée keuramat teumpat iébadat atra Mamre ureuëng Amori. Mamre dan syedara-syedara gobnyan, na kheueh Eskol dan Aner na kheueh rakan-rakan sikutu Brahim. 14 Watée Brahim geudeungoe bahwa aneuëk keumeum geuh ka jidrob, laju geupeusapat banmandum ureuëng nyang na lam khimah-khimah geuh, na kheueh ureuëng-ureuëng nyang carông muprang, nyang jeumeulah jih 318 droe, dan laju jipeucrok ban peuet droe raja nyan sampoe trok u banda Dan. 15 Disinan Brahim laju geuatoe ureuëng-ureuëng gobnyan jeuet jih na padub boh keulompok, óh watée malam ka teuka laju geuprang musoh nyan dan dimusoh pih talo. Gobnyan laju geupeucrok awaknyan sampoe trok u Hoba siblaih utara banda Damsyik. 16 Brahim hase geucok lom teuma barang-barang nyang ka jirampah, meunan cit ngon Nabi Lot ngon banmandum atra gobnyan hase geupeuseulamat, ureuëng-ureuëng inong dan ureuëng-ureuëng teutawan nyang laén banmandum hase geupeubeubaih lom teuma. 17 Óh ka lheueh geupeutaloe raja Kedorlaomer ngon raja-raja sikutu jihnyan, Brahim laju geuwoe teuma. Dan raja Sodom pih laju jisambot gobnyan di Pantôn Syawe nyang nan laén teumpat nyan Pantôn Raja. 18 Melkisedek, raja Salem, jabatan gobnyan nyang laén jeuet keu imeum Allah Nyang Mahamanyang, laju geuba ruti dan anggô keu Brahim, 19 óh lheueh nyan laju geubri beureukat ubak Brahim sira geupeugah lagée nyoe, "Seumoga Allah Nyang Mahamanyang, nyang ka geucebta langét ngon bumoe, geubri beureukat ubak Brahim! 20 Teupujoe kheueh Allah Nyang Mahamanyang, nyang ka geupeumeunang gata ateueh musoh gata." Óh lheueh nyan Brahim laju geujok keu Melkisedek siper siploh nibak banmandum barang rampasan nyang ka geucok lom nyan. 21 Dan geupeugah kheueh lé raja Sodom ubak Brahim, "Cok kheueh barang nyang ka gata reupah nyan, nyang ulôn lakée bak gata ureuëng-ureuëng ulôn nyang ka gata cok neupulang lom ubak ulôn." 22 Geujaweueb lé Brahim, "Ulôn meusumpah dikeue TUHAN, Allah Nyang Mahamanyang, nyang cebta langét ngon bumoe, 23 bahwa ulôn hana lôn cok sapeue atra gata, bahpi sikrék beuneueng atawa sikhan taloe silob pih hana lôn cok. Deungon lagée nyan gata hana jeuet gata peugah, 'Ulôn kheueh nyang peujeuet Brahim nyan kaya raya.' 24 Ulôn hana lôntem cok sapeue meunyoe nyan keulôn keudroe. Nyang ulôn tem teurimong peue-peue nyang ka jingui lé ureuëng lôn keudroe. Teuma bah kheueh rakan-rakan sikutu lôn, Aner, Eskol dan Mamre, jicok jeumba awaknyan."
Keujadian 15
1 Óh lheueh nyan Brahim geuteurimong nyang deuh teukalon dan geudeungoe laju TUHAN meufeureuman ubak gobnyan, "Bék gata takot, hei Brahim, Ulôn teuma Lôn lindong gata nibak sigala bahaya, dan Ulôn jok keu gata upah nyang paleng raya." 2 Teuma lé Brahim geupeugah lagée nyoe, "TUHAN Nyang Mahamanyang, TUHAN hana geubri aneuëk ubak ulôn. Ureuëng nyang jeuet keu ahli waréh hareuta lôn na kheueh Eliezer, namiet ulôn nibak Damsyik. Teuma, keupeuguna jih TUHAN geubri upah keu ulôn?" 4 Óh lheueh nyan Brahim geudeungoe TUHAN meufeureuman ubak gobnyan, "Bukon namiet gata nyang teuma jeuet keu ahli waréh hareuta gata nyan, nyang jeuet ahli waréh atra gata nyan na kheueh aneuëk agam gata keudroe." 5 TUHAN geuba Brahim uluwa dan laju geupeugah ubak gobnyan, "Tangah kheueh ulangét, dan gata kalon kheueh bintang-bintang nyang na disinan, cuba kheueh gata itong padub na jeumeulah jih bintang nyan banmandum; dan lagée bintang nyang le nyan kheueh teuma na keuturonan gata." 6 Brahim meuiman ubak TUHAN, dan sabab nyan kheueh TUHAN geuteurimong gobnyan sibagoe ureuëng nyang peugalak até Gobnyan. 7 Óh lheueh nyan TUHAN meufeureuman lom ubak gobnyan, "Ulôn kheueh TUHAN, nyang ka Lôn pimpén gata mangat gata teubiet nibak nanggroe Ur di Babilonia, keu teubri tanoh nyoe ubak gata jeuet keu hak milék gata." 8 Teuma geutanyong lé Brahim, "Ya, TUHAN Nyang Mahamanyang, pakriban jeuet lôn teupeu bahwa tanoh nyan jeuet keumilék ulôn?" 9 Geujaweueb lé TUHAN, "Cok kheueh keu Ulôn saboh leumô inong, saboh kaméng inong dan saboh teuk kaméng agam, maséng-maséng atra nyan meu-umu lhée thon, meunan cit gata cok saboh cicém teukukur dan saboh teuk cicém mirah pati." 10 Laju Brahim geucok banmandum beulatang nyan keu Po teu Allah. Leumô, kaméng dan bubiri nyan maséng-maséng atra nyan geuplah dua, dan sie-sie nyang teuplah nyan laju geukeubah meuatoe dua boh baréh lam keuadaan meuhadab keu. Teuma meunyoe cicém-cicém nyan hana geuplah. 11 Ateueh eungkot sia nyan laju jidong lé cicém-cicém nyang pajoh bangke, teuma Brahim laju geuparöih cicém-cicém nyan. 12 Watée mata uroe ka jipeuphon lhob lam tanoh, Brahim laju teuéh sampoe teungét hana geutée droe. Ngon hana geusangka-sangka Brahim nyan ka jiteuka rasa teumakot nyang luwa biasa. 13 TUHAN meufeureuman ubak gobnyan, "Ingat kheueh, keuturonan gata teuma jeuet ureuëng aséng di nanggroe laén; awaknyan teuma jeuet keunamiet di nanggroe nyan dan jipeunamiet peuet reutoh thon treb jih. 14 Teuma bansa nyang peunamiet keuturonan gata nyan teuma Lôn huköm dan bak watée keuturonan gata jitinggai nanggroe nyan, awaknyan teuma jiba hareuta nyang jai lumpah na. 15 Gata keudroe teuma meuteumé umu nyang panyang; gata maté deungon teunang, dan laju jipeutamong lam jrat. 16 Óh ka lheueh trok bak peuet boh keuturonan, aneuëk cucoe gata teuma jiriwang keunoe, sabab Ulôn hana Lôn use ureuëng Amori sigohlom awaknyan biet-biet that ka jeuet keu ureuëng jeuhet sampoe peureulée teuhuköm." 17 Watée uroe ka malam, hana teusangka-sangka teuka saboh anglo nyang meuasab dan suwa nyang hu meucahya, dan atranyan laju jijak bak eungkot-eungkot sie nyan. 18 Bak watée nyan TUHAN Allah laju geupeugét peujanjian ngon Brahim. Feureuman TUHAN, "Ulôn meujanji teuma Lôn bri ubak keuturonan gata banmandum tanoh nyoe, phon nibak bataih nanggroe Meusé sampoe troh u Krueng Efrat, 19 jitamong cit keunan tanoh ureuëng-ureuëng Keni, Kenas, Kadmon, 20 Het, Feris, Refaim, 21 Amori, Kanaan, Girgasi dan Yebus."
Keujadian 16
1 Sarai, peurumoh Brahim, gohlom cit meu-aneuëk. Teuma gobnyan na sidroe namiet ureuëng Meusé, sidroe aneuëk dara nyang nan jih Hagar. 2 Sarai geupeugah ubak Brahim, "TUHAN hana geubri keumungkenan ulôn nyoe meuteumé lôn peulahé aneuëk. Sabab nyan, nyang gét jih droeneueh éh ngon namiet ulôn nyoe. Mungken jihnyoe jeuet jipeulahé aneuëk keu ulôn." Brahim situju lagée nyang guyue lé Sarai. 3 Meunan kheueh Hagai geubri Sarai ubak Brahim mangat jeuet geucok keu selir. Bak watée nyan Brahim kana siploh thon di Kanaan. 4 Brahim laju geuéh ngon Hagar, dan inong nyan pih mume. Teuma watée Hagar jiteupeue bahwa gobnyan ka mume, gobnyan ka jeuet keu ureuëng sombong dan geuanggab enteng ubak Sarai. 5 Dan Sarai geupeugah ubak Brahim, "Ulôn ka lôn jok Hagar namiet ulôn keu droeneueh, dan yoh ka jiteupeue bahwa jih nyan ka mume, laju jianggab enteng ateueh lôn. Nyan salah droeneueh. Bah kheueh TUHAN nyang peuputôh peukara nyoe ulôn ngon droeneueh." 6 Jaweueb Brahim, "Ka jeuet meunyoe meunan, jihnyan namiet gata dan gata jeuet gata peubuet peue mantong ateueh jihnyan." Dan Sarai pi laju ji-iélanya Hagar nyan, sampoe Hagar laju jipeuplueng droe. 7 Malaikat TUHAN laju geujak meurumpok ngon Hagai bak binéh mata ié dipadang pasi Sur. 8 Geupeugah lé malaikat nyan, "Hagar, namiet Sarai, gata rot pane dan ho gata keuneuk jak?" Jaweueb Hagar, "Ulôn plueng nibak Sarai, pocut lôn." 9 Jaweueb malaikat nyan, "Woe kheueh ubak pocut gata dan peutimang kheueh jihnyan." 10 Dan geupeugah lom lé malaikat nyan, "Ulôn teuma lôn bri keu gata aneuëk cucoe nyang le, sampoe hana meusidroe ureuëng pih nyang hase jikira awaknyan. 11 Hana treb le gata teuma tapeulahé sidroe aneuëk agam; gata boh kheueh nan aneuëk nyan Ismail, sabab TUHAN ka geudeungoe su gata mo. 12 Teuma aneuëk gata nyan udeb lagée keuleudée kleut; jihnyan teuma jilawan ureuëng toh mantong, dan soe mantong ureuëng jilawan. Jihnyan teuma udeb keudroe dan jiôh teuaseng nibak banmandum waréh kawöm jih." 13 Hagar laju jikheun lam até geuh, "Peu kheueh beutôi ka ulôn ngieng Allah nyang geupakoe lôn?" Teuma óh lheueh nyan laju geupeugah nan TUHAN, nyang ka geumeututoe ngon gobnyan, "Allah geupakoe." 14 Nyang kheueh sabab jih ureuëng jipeugah mon lamkawan Kades ngon Bered nyan, "Mon Gobnyan Nyang Udeb Nyang Pakoe Ulôn." 15 Óh lheueh nyan Hagar laju geupeulahé sidroe aneuëk agam, dan Brahim, ayah gobnyan, geuboh nan aneuëk nyan Ismail. 16 Bak masanyan Brahim ka meu-umu lapan ploh nam thon.
Keujadian 17
1 Watée Brahim ka meu-umu sikureueng ploh sikureueng thon, TUHAN geupeuleumah droe ubak gobnyan sira meufeureuman lagée nyoe, "Ulôn kheueh Allah Nyang Mahakuasa. Taát kheueh bak Ulôn dan peubuet kheueh lagée nyang Ulôn lakée. 2 Ulôn teuma Lôn ikat janji ngon gata dan Ulôn bri ubak gata keuturonan nyang le." 3 Dan geusujut kheueh Brahim, óh lheueh nyan Allah meufeureuman lom, 4 "Nyoe kheueh janji Ulôn nyang Ulôn peugét ngon gata: Ulôn meujanji bahwa gata teuma jeuet keu bapak indatu bansa-bansa. Ngon sabab nyan nan gata bukon le Brahim, teuma Lôn gantoe jeuet keu Ibrahim. 6 Ulôn teuma kubri ubak gata aneuëk cucoe nyang le, dan lamkawan awaknyan teuma na nyang jeuet keu raja-raja. Keuturonan gata jai lumpah na, sampoe awaknyan jeuet keu bansa-bansa. 7 Ulôn teuma Lôn peupeunoh janji Lôn ubak gata dan ubak keuturonan gata, tronmuron, dan janji Lôn nyan keukai. Ulôn teuma jeuet keu Allah gata dan Allah keuturonan gata. 8 Ulôn teuma Lôn bri ubak gata dan ubak keuturonan gata, tanoh nyoe, nyang saát nyoe gata duek sibagoe ureuëng aséng. banmandum tanoh Kanaan teuma jeuet keumilék aneuëk cucoe gata siumu masa dan Ulôn jeuet keu Allah awaknyan." 9 Allah meufeureuman lom ubak Nabi Ibrahim, "Gata pih harôh seutia ubak peujanjian nyoe, bah kheueh gata meunan cit ngon keuturonan gata tronmuron. 10 Gata dan banmandum keuturonan gata nyang agam harôh meukatan. 11 Phon saát nyoe gata harôh gata peukatan aneuëk manyak gata nyang agam nyang meu-umu lapan uroe, meunan cit namiet nyang lahé dirumoh gata atawa namiet nyang gata bloe. Katan nyan sibagoe tanda Ulôn ngon gata. 13 Soe mantong ureuëng harôh meukatan, dan nyan sibagoe tanda lahériyah keu teutunyok bahwa peujanjian Ulôn ngon gata na kheueh keukai. 14 Soe mantong ureuëng agam nyang hana meukatan hana le teu anggab anggota umat Ulôn sabab jihnyan hana jimumat ubak peue nyang ka Ulôn peujanji." 15 Óh lheueh nyan Allah meufeureuman ubak Nabi Ibrahim, "Gata hana jeuet le gata hôi peurumoh gata Sarai; pon saát nyoe nan inong gata nyan Sara. 16 Ulôn teuma Lôn bri beureukat ubak jih nyan dan jihnyan teuma jipeulahé sidroe aneuëk agam nyang teuma Ulôn bri ubak gata. Biet, Ulôn teuma Lôn bri beureukat ubak Sara, dan jihnyan jeuet keu ma indatu bansa-bansa. Lamkawan keuturonan jihnyan teuma na raja-raja." 17 Dan geusujut kheueh laju Nabi Ibrahim, teuma gobnyan teukém watée geupike, "Panena mungken sidroe ureuëng agam nyang ka meu-umu sireutôh thon nyoe meuteumé aneuëk? Dan panena mungken Sara jipeulahé aneuëk bak umu sikureueng ploh thon?" 18 Dan geupeugah kheueh lé gobnyan ubak Allah, "Bah kheueh Nabi Ismail mantong nyang jeuet keu ahli waréh lôn." 19 Jaweueb Allah, "Hán jeuet. Sara peurumoh gata teuma jipeulahé sidroe aneuëk agam dan gata boh nan jih Ishaq. Ulôn teuma seutia ubak peujanjian Lôn ngon aneuëk nyan dan ngon keuturonan gata siumu masa. Peujanjian nyan keukai. 20 Dan teuma Ulôn peukabul peue nyang gata lakée keuhai Nabi Ismail. Sabab nyan jihnyan teuma Lôn bri beureukat dan Lôn bri keuturonan nyang le. Jihnyan teuma jeuet keu indatu dua blaih boh ulée sukée, dan keuturonan jih Lôn peujeuet saboh bansa nyang rayeuk. 21 Teuma peujanjian Ulôn teuma Lôn ikat ngon Nabi Ishaq, aneuëk gata nyang teuma jipeulahé lé Sara peurumoh gata, thon ukeu kira-kira watée jih lagée nyoe." 22 Óh ka lheueh geupeugah lagée nyan, Allah laju geutinggai Nabi Ibrahim disinan. 23 Bak uroe nyan cit teuma, Nabi Ibrahim geutaát ubak Po teu Allah laju geujak peukatan aneuëk gobnyan Nabi Ismail, dan banmandum ureuëng agam nyang na lam rumoh gobnyan, meunan cit namiet-namiet nyang lahé dirumoh gobnyan atawa nyang geubloe banmandum nyan geupeukatan. 24 Nabi Ibrahim ka meu-umu sikureueng ploh sikureueng thon watée gobnyan teupeukatan 25 dan Nabi Ismail aneuëk gobnyan ka meu-umu lhée blaih thon. 26 Awaknyan teupeukatan bak uroe nyang saban, 27 meusajan-sajan ngon banmandum namiet Nabi Ibrahim.
Keujadian 18
1 TUHAN geupeuleumah droe ubak Nabi Ibrahim bak binéh bak-bak kayée keuramat teumpat iébadat di Mamre. Bak watée nyan uroe tutong lumpah na, dan Nabi Ibrahim teungoh geuduek-duek bak babah pintoe khimah gobnyan. 2 Watée gobnyan geubeuôt ulée geuh, leumah laju geukalon na lhée droe ureuëng ka teudong dikeue gobnyan. Nabi Ibrahim lagée geuplueng geujak sambot awaknyan. Sira geusujut 3 laju geupeugah, "Teungku, teungku, bék neuliengkeu khimah ulôn sigohlom droeneueh piôh bak teumpat lôn; neupeu idhin kheueh ulôn mangat jeuet lôn peutimang Teungku. 4 Bah kheueh lôn jakcok ié mangat jeuet lôn rhah gaki Teungku. Deungon galak até lôn peusila Teungku neupiôh hék yueb bak kayée nyoe. 5 Ulôn teuma lôn peuhidang peunajoh meusikada, mangat teungku-teungku meuteumé teunaga barô keuneujak lom teuma. Teungku-teungku ka neuhoreumat ulôn, deungon neupiôh bak rumoh ulôn nyoe." Jaweueb awaknyan, "Teurimong gaséh ateueh keugét até gata. Kamoe teuma kamoe piôh." 6 Reujang that-that Nabi Ibrahim geutamong lam khimah sira geupeugah ubak Sarai peurumoh geuh nyan, "Bubagaih, gata cok laju saboh eumpang teupông nyang paleng gét, dan gata peugét laju ruti bulat." 7 Óh lheueh nyan laju geuplueng ubak beulatang peulara gobnyan, deungon sigab laju geucok saboh aneuëk leumô nyang teumbon dan nyang leumpok asoe jih, óh ka lheueh geucok atranyan banmandum laju geujok ubak namiet geuh, lé namiet geuhnyan laju jipeusaneut deungon bagaih that. 8 Óh ka lheueh nyan Nabi Ibrahim laju geucok mom jih, ulée mom, dan eungkot sie nyang ka lheueh teutaguen nyan, mandum nyan laju geuhidang ubak jamé-jamé geuh nyang kana jiduek yueb bak kayée nyan. Teungoh awaknyan makheun, Nabi Ibrahim keudroe nyang peutimang awaknyan yueb bak kayée nyan. 9 Óh lheueh nyan awaknyan geutanyong, "Pat peurumoh gata, Sara nyan?" "Na lam khimah," jaweueb Nabi Ibrahim. 10 Sidroe nibak awaknyan laju geupeugah, "Sikureueng buleuen teuk ulôn teuma lôn gisa. Dan bak watée nyan Sara peurumoh gata teuma jipeulahé sidroe aneuëk agam." Bak watée nyan Sara teungoh geudeungoe peue nyang jipeugah lé ureuëng nyan, Sara na dikeue pintoe khimah dilikot jamé, watée ureuëng nyang peugah haba. 11 Nabi Ibrahim dan Sara ka tuha that, dan Sara ka hana le jiteuka he. 12 Sabab nyan kheueh Sara teukém lam até geuh sira geupeugah, "Ulôn nyang ka tuha dan layée lagée nyoe, panena mungken lôn meujimak lom ngon lakoe lôn? -- Dan dilakoe lôn pih ka tuha saban lagée lôn." 13 Dan TUHAN laju geutanyong ubak Nabi Ibrahim, "Pakon Sara jikém dan jiragu peu kheueh jihnyan mantong hase jipeulahé aneuëk bak masa tuha jih? 14 Hana sapeue pih nyang mustahe nibak TUHAN, lagée nyang ka lheueh Ulôn peugah bunoe, sikureueng buleuen teuk Ulôn teuma kuriwang keunoe. Dan bak watée nyan Sara teuma jipeulahé sidroe aneuëk agam." 15 Sabab Sara teumakot, laju geubantah, geupeugah lé Sara, "Ulôn hana lôn kém." Geujaweueb lé TUHAN, "Beutôi, bunoe gata kém." 16 Óh lheueh nyan ban lhée droe jamé bunoe laju geujak sira geu intat lé Nabi Ibrahim. Dan trok kheueh laju awaknyan bak saboh teumpat nibak teumpat nyan awaknyan hase geukalon Sodom. 17 TUHAN geupeugah lam até geuh, "Ulôn hana Lôn som ubak Nabi Ibrahim peue nyang harôh Ulôn peubuet. 18 Seudangkan keuturonan jih teuma jeuet keu bansa nyang meukuasa dan bansa nyang paleng rayeuk? Bukon kheueh sabab na jih nyan, banmandum bansa nyang na ateueh rhueng bumoe nyoe ka Ulôn bri beureukat? 19 Jihnyan ka Ulôn piléh mangat jipeurintah ubak aneuëk-aneuëk jih dan ubak keuturonan jih mangat jitaát ubak Ulôn dan jipeubuet peue-peue nyang gét dan ade. Meunyoe hainyan awaknyan peubuet, peue-peue nyang ka Ulôn meujanji ngon Nabi Ibrahim teuma Lôn peusampoe." 20 Dan meufeureuman lom TUHAN keu Nabi Ibrahim, "Na tudohan nyang paleng brat ateueh Sodom dan Gomora, dan keubit desya awaknyan raya lumpah na. 21 Sabab nyan kheueh Ulôn keuneuk tron keudeh keuneuk jak pareksa peu kheueh banmandum tudohan nyang Ulôn deungoe nyan beutôi atawa hana?" 22 Dan óh lheueh nyan dua droe nibak jamé-jamé nyan laju geujak u Sodom, teuma TUHAN mantong tinggai meusajan ngon Nabi Ibrahim. 23 Nabi Ibrahim laju geupeurab ubak TUHAN sira geutanyong lagée nyoe, "Peu kheueh beutôi TUHAN keuneuk peubinasa ureuëng nyang hana meusalah meusajan-sajan ngon ureuëng nyang meusalah? 24 Seukira jih na limong ploh droe nyang hana meusalah lam banda nyan, peu kheueh bansaboh bansa nyan TUHAN peubinasa cit teuma? Peu kheueh hana TUHAN peuamphon mangat nyang limong ploh droe nyan seulamat? 25 Bék kheueh ureuëng-ureuëng nyang hana meusalah nyan teupoh maté meusajan ngon ureuëng nyang salah. Bék TUHAN! Sabab meunyoe hainyan TUHAN peubuet, ureuëng nyang hana meusalah pasti jihuköm meusajan-sajan ngon ureuëng nyang meusalah. Panena mungken hakém seumeusta álam nyoe geupeubuet nyang hana ade!" 26 TUHAN meufeureuman, "Seukira jih na Lôn teumé limong ploh droe ureuëng nyang hana meusalah di Sodom, teuma Lôn peuamphon bansaboh banda nyan deumi awaknyan." 27 Geutanyong lom lé Nabi Ibrahim, "Peuamphon kheueh ateueh keubeuranian lôn-ulôn sambong haba geutanyoe nyoe, TUHAN. Ulôn nyoe na kheueh manusia, dan hana hak keu lôn peugah sapeue-sapeue. 28 Teuma mungken na peuet ploh limong droe nyang hana meusalah, bukon limong ploh droe. Peu kheueh deungon lagée nyan TUHAN teutab neupeuhanco bansaboh banda nyan sabab seuliseh jih cit limong droe sagai?" TUHAN meufeureuman, "Banda nyoe hana Ulôn peuhanco meunyoe Lôn teumé disinan peuet ploh limong droe nyang hana meusalah." 29 Nabi Ibrahim geupeugah lom, "Pakriban meunyoe peuet ploh droe nyang na ureuëng nyang hana meusalah?" Feureuman TUHAN ubak Nabi Ibrahim, "Deumi nyang peuet ploh droe nyang hana meusalah nyan, banda nyan Ulôn peuseulamat." 30 Nabi Ibrahim geupeugah lom, "Bék neubeungéh beuh, TUHAN, meunyoe ulôn meututoe lom. Pakriban meunyoe nyang hana meusalah nyan cit lhée ploh droe sagai?" Feureuman TUHAN ubak Nabi Ibrahim, "Meunyoe na Ulôn teumé lhée ploh droe nyang hana meusalah lam banda nyan, niet Ulôn keuneuk peuhanco banda nyan Ulôn peubateu." 31 Geupeugah lom lé Nabi Ibrahim, "Neupeu amphon kheueh ulôn ateueh keuajaman babah lôn nyoe lôn meututoe lom ngon Droeneueh. Ya TUHAN, pakriban meunyoe nyang hana meusalah nyan cit dua ploh droe sagai?" Feureuman TUHAN ubak Nabi Ibrahim, "Meunyoe na Ulôn teumé dua ploh droe lam banda nyan nyang hana meusalah, teuma banda nyan hana Lôn peuhanco." 32 Akhé jih Nabi Ibrahim geupeugah lom, "Bék beungéh ya TUHAN, sigoe teuk lôn peugah haba ngon Droeneueh. Pakriban meunyoe na ureuëng nyang meusalah cit siploh droe sagai?" Feureuman TUHAN ubak Nabi Ibrahim, "Meunyoe na siploh droe nyang hana meusalah, banda nyan hana Ulôn peuhanco." 33 Óh ka lheueh seuleusoe TUHAN geumeufeureuman ubak Nabi Ibrahim, TUHAN laju geujak dan Nabi Ibrahim pih laju geuwoe u rumoh gobnyan.
Keujadian 19
1 Óh lheueh geumeujamé bak Nabi Ibrahim, bandua droe malaikat nyan laju geujak u Sodom dan trok keunan watée ka malam. Nabi Lot teungoh geuduek-duek bak babah pintoe geureubang banda, dan watée geukalon mandua droe malaikat nyan, laju geubeudôh keugeujak sambot awaknyan, 2 óh ban trok keunan laju geupeugah, "Teungku-teungku, neutamong laju lam rumoh lôn. Teungku bandua droe jeuet neurhah gaki dan neumudom bak rumoh lôn. Singoh beungoh, beunyoe neutem, Teungku-teungku jeuet neubeudôh banbeungoh that keu neujak lom teuma." Teuma geujaweueb lé malaikat dua droe nyan, "Teurimong gaséh, bah kheueh kamoe mudom disinoe mantong, bak blang banda." 3 Nabi Lot laju geulakée ngon meuharab that-that, dan akhé jih mandua droe malaikat nyan laju geutamong lam rumoh Nabi Lot nyan. Nabi Lot laju geuhidang peunajoh nyang mangat that-that sira geutot ruti bube nyang séb, dan óh lheueh nyan awaknyan pi laju geumakheun. 4 Teuma sigohlom mandua droe jamé nyan geujak éh, ureuëng-ureuëng Sodom laju jikeupong rumoh Nabi Lot nyan. Banmandum ureuëng agam nyang na lam banda nyan, bah kheueh nyan nyang tuha meunan cit nyang muda, na disinan. 5 Awaknyan jitawök ubak Nabi Lot sira jitanyong, "Dipat ureuëng-ureuëng nyang banteuka dan jimudom di rumoh gata? Peujok laju awaknyan ubak kamoe, mangat jeuet kamoe meugumpôi ngon awaknyan!" 6 Nabi Lot laju geuteubiet nibak rumoh geuh, dan óh ka lheueh geutob pintoe, 7 laju geupeugah ubak ureuëng-ureuëng Sodom nyang ka jikeulileng rumoh geuh nyan, "Syedara-syedara lôn banmandum, ulôn lakée ngon peunoh harab, bék kheueh gata peubuet hai-hai nyang jeuhet lagée nyan! 8 Deungoe kheueh ulôn peugah, ulôn na aneuëk dara dua droe dan mantong peurawan. Bah kheueh ulôn jok aneuëk nyan ubak gata dan gatanyoe banmandum jeuet gata peubuet ban galak droe ateueh aneuëk ulôn mandua nyan. Asai bék sagai-sagai gata peukaru jamé ulôn nyoe; sabab ulôn wajéb lôn jaga awaknyan." 9 Teuma laju jipeugah lé ureuëng-ureuëng Sodom nyan ubak Nabi Lot, "Jak wéeh keudeh! Gata ureuëng aséng keuneuk atoe kamoe? Bagaih, jak laju! Meunyoe hán, gata teuma teupoh leubeh brat nibak mandua ureuëng nyan." Óh lheueh jikheun lagée nyan awaknyan laju jitulak Nabi Lot óh lheueh nyan meusajan-sajan jicuba keuneuk dubrak pintoe rumoh Nabi Lot nyan. 10 Teuma lé jamé nyang na lam rumoh nyan laju geusunyueng jaroe geuh uluwa dan geutarek Nabi Lot nyan lam rumoh lom dan óh lheueh nyan pintoe pih laju geutob. 11 Lé malaikat nyang dua droe nyan laju geupeubuta mata ureuëng-ureuëng nyang na bansikeulileng rumoh nyan, sampoe awaknyan hana deuh jikalon pat pintoe rumoh Nabi Lot. 12 Ban dua droe jamé nyan geupeugah ubak Nabi lot, "Meunyoe gata na aneuëk agam, aneuëk inong, meulintée atawa waréh kawöm nyang laén nyang na tinggai lam banda nyoe, gata ba kheueh awaknyan mangat jiteubiet nibak teumpat nyoe, 13 sabab banda nyoe keuneuk kamoe peuhanco. TUHAN ka geudeungoe tudohan-tudohan nyang lumpah brat ateueh ureuëng-ureuëng duek lam banda nyoe, dan kamoe ka geukirém lé gobnyan keukamoe peuhanco banda Sodom nyoe." 14 Dan Nabi Lot pih laju geujak meurumpok ngon bandua droe tunangan aneuëk gobnyan, óh trok keunan laju geupeugah, "Bubagaih gata teubiet lam banda nyoe, sabab TUHAN keuneuk peuhanco banda Sodom nyoe." Teuma lé awaknyan jipike haba Nabi Lot nyan geumeukra. 15 Óh watée uroe ka suböh, mandum droe malaikat nyan geupaksa ubak Nabi Lot mangat bubagaih geujak geutinggai teumpat nyan. "Bagaih," Kheun malaikat nyan. "Gata jak kheueh laju ngon peurumoh gata dan bandua droe aneuëk dara gata nibak teumpat nyoe, mangat gata hana maté watée banda nyoe teupeuhanco." 16 Nabi Lot bingong. Teuma TUHAN wéueh watée geungieng ateueh Nabi Lot nyan; sabab nyan kheueh mandua droe jamé geuhnyan laju geutunton Nabi Lot, peurumoh gobnyan dan mandua droe aneuëk gobnyan geupeuteubiet uluwa banda. 17 Óh ka lheueh nyan, sidroe lamkawan malaikat nyan laju geupeugah ubak Nabi Lot lagée nyoe, "Plueng kheueh, jak peuseulamat nyawöng gata! Bék gata ngieng ulikot dan bék teuma gata piyoh lam pantôn. Gata plueng kheueh u gunong-gunong, mangat gata hana maté!" 18 Teuma Nabi Lot laju geujaweueb, "Hei, Teungku bék neuyue plueng kamoe u gunong-gunong. 19 Beutôi, Teungku ka neutulông ulôn dan ka neupeuseulamat nyawöng ulôn. Teuma gunong-gunong nyan jiôh lumpah na; pat tateupeue ulôn meuteumé jilet lé bala nyang raya nyan dan ulôn pih laju maté sigohlom trok ubak gunong nyan. 20 Ngieng kheueh, dikeue nyan na banda ubit nyang hana that jiôh. Neupeu idhin kheueh ulôn plueng keunan mangat ulôn seulamat." 21 Geujaweueb lé malaikat nyan, "Gét, meunyoe meunan banda ubit nyan hana ulôn peuhanco. 22 Bagaih, plueng kheueh laju! Sabab ulôn hana hase lôn peubuet sapeue sigohlom gata trok ubak teumpat nyan." Sabab Nabi Lot geupeugah banda nyan ubit, laju teuboh nan banda nyan Zoar. 23 Mata uroe teungoh jiteubiet watée Nabi Lot trok u Zoar. 24 Dan TUHAN laju geupeutreun ujeuen beulerang nyang meu apui ateueh banda Sodom dan Gomora. 25 Mandua boh banda nyan habéh geupeuhanco, meunan cit banmandum pantôn dan seunaman dan mandum peunduduek nyang na lam banda nyan habéh hanco sampan sapa. 26 Teuma peurumoh Nabi Lot geungieng ulikot, dan bak watée nyan cit teuma gobnyan meu-ubah jeuet keu taméh sira. 27 Óh singoh beungoh, banseuboh that, Nabi Ibrahim bagaih-bagaih geujak u teumpat gobnyan dong dikeue TUHAN siuroe sigohlom teujadi nyan. 28 Gobnyan laju geupandang u ateueh Sodom dan Gomora meunan cit ubak mandum pantôn, dan deuh geukalon asab meukeupong nibak tanoh nyan, lagée asab nyang na bak tungkée apui raya. 29 Meunan kheueh, watée Po teu Allah geupeubinasa banda-banda nyan bak pantôn teumpat Nabi Lot tinggai, Allah ingat ubak Nabi Ibrahim dan geutulông Nabi Lot keu jeuet geuplueng droe. 30 Sabab Nabi Lot teumakot tinggai bak banda Zoar, teuma geujak kheueh laju ubak gunong-gunong meusajan-sajan ngon mandua aneuëk inong gobnyan, dan geutinggai laju lam guha nyang na bak gunong nyan. 31 Aneuëk inong nyang tuha jipeugah ubak adoe jih, "Ayah ka tuha, dan bansaboh nanggroe nyoe hana ureuëng agam nyang jitem meukawen ngon tanyoe mangat tanyoe meuteumé aneuëk. 32 Jak, tapeujeuet ayah geutanyoe mabök, laju taéh ngon gobnyan mangat tanyoe hase tameu aneuëk." 33 Bak malam nyan awaknyan mandua adoe ngon po laju jipeujieb ayah jih ngon ié anggô, óh lheueh nyan aneuëk nyang tuha laju jiéh ngon ayah jih nyan; dan ayah jihnyan sabab brat that mabök sampoe hana geuteupeue peue nyang ka teujadi. 34 Óh singoh beungoh aneuëk nyang tuha nyan jipeugah ubak adoe jih, "Beuklam ulôn ka ulôn éh ngon ayah! Euntreuk malam tapeumabök gobnyan lom, dan laju gata teuma nyang éh ngon gobnyan. Singoh tanyoe maséng-maséng na aneuëk." 35 Dan meunan kheueh bak malam nyan aneuëk dara Nabi Lot nyan jipeumabök lom ayah jih nyan, dan aneuëk gobnyan nyang keudua laju jiéh ngon Nabi Lot. Dan Nabi Lot sabab ka mabök nyang lumpah brat sampoe hana geuteupeue peue nyang ka teujadi. 36 Dan mume kheueh mandua aneuëk Nabi Lot sabab buet ayah jih keudroe. 37 Aneuëk nyang tuha jipeulahé sidroe aneuëk agam nyang jiboh nan Moab. Dan Moab nyan kheueh nyang jeuet keu indatu bansa Moab nyang na bak saát nyoe. 38 Aneuëk nyang keudua jipeulahé aneuëk agam nyang jiboh nan Ben-Ami. Dan jihnyan jeuet keu indatu bansa Amon nyang na bak saát nyoe.
Keujadian 20
1 Nabi Ibrahim laju geuminah nibak Mamre u bagian seulatan tanoh Kanaan, dan laju geutinggai teutab lamkawan Kades ngon Syur. Na padub treb teuma óh lheueh nyan, watée gobnyan tinggai di Gerar, 2 laju geupeugah bahwa Sara peurumoh geuhnyan na kheueh adoe gobnyan. Sabab nyan kheueh Raja Abimelekh nibak Gerar jikirém utosan gobnyan mangat Sara jiba ubak raja nyan. 3 Bak simalam Allah geupeuleumah droe ubak raja nyan lam lumpo, dan laju geupeugah, "Gata teuma maté, sabab ka gatacok ureuëng inong nyan; sabab inong nyan ka meulakoe." 4 Teuma di Abimelekh gohlom geuteumemat Sara nyan, teuma geupeugah lé raja nyan, "TUHAN, ulôn nyoe hana salah! Peu kheueh TUHAN neupeubinasa ulôn dan bansa lôn? 5 Nabi Ibrahim keudroe geupeugah bahwa inong nyan adoe gobnyan, dan inong nyan pih jipeugah bahwa jihnyan na kheueh adoe Nabi Ibrahim. Ulôn ka lôn peubuet hainyan ngon até nyang gleh, dan ulôn hana salah." 6 Allah laju geujaweueb lam lumpo nyan, "Nyan bit beutôi, Ulôn teupeu gata peubuet nyan ngon até nurani nyang gleh. Sabab nyan kheueh Ulôn seugah bék gata peubuet desya ateueh Ulôn, dan hana Lôn peubiyeu gata mat inong nyan. 7 Teuma jinoenyoe, jakpulang kheueh inong nyan bak lakoe jih. Lakoe jihnyan sidroe nabi, dan jihnyan jimeudoá keu gata, mangat gata bék maté. Teuma meunyoe gata hana tajokpulang peurumoh jihnyan, ingat, gata dan banmandum rakyat gata teuma maté!" 8 Óh singoh beungoh, banbeungoh that, Abimelekh laju geutawök banmandum peugawée gobnyan dan óh ka meusapat laju geupeugah peue nyang ka leumah lam lumpo geuh beuklam. Dan awaknyan pi teumakot ngon yo lumpah na. 9 Óh lheueh nyan Abimelekh laju geutawök Nabi Ibrahim laju geutanyong, "Peue nyang ka gata peulaku ateueh kamoe? Peue salah ulôn ateueh gata, sampoe gata peuteuka bala nyoe ateueh droe ulôn dan keurajeuen lôn? Biet hana patot gata peubuet lagée nyan ateueh ulôn. 10 Pakon tapeubuet lagée nyan?" 11 Geujaweueb lé Nabi Ibrahim, "Ulôn pike, disinoe hana ureuëng nyang jitakot ubak Po teu Allah, sampoe ulôn keuneuk jipoh maté lé ureuëng nyang keuneuk cok peurumoh lôn. 12 Lom teuma jihnyan beutôi adoe ulôn. Kamoe saboh yah, laén ma, dan óh lheueh nyan kamoe meukawen. 13 Dan watée Allah geuyue tinggai rumoh ayah dan geuyue jak meuranto u nanggroe aséng, laju lôn peugah ubak peurumoh lôn, 'Peuleumah kheueh keuseutiaan gata ubak ulôn deungon gata peugah bahwa ulôn nyoe na kheueh aduen gata.' " 14 Óh lheueh nyan Abimelekh laju geupulang Sara ubak Nabi Ibrahim, bak watéenyan na cit geubri namiet, bubiri dan leumô. 15 Geupeugah lé raja nyan ubak Nabi Ibrahim, "Nyoe kheueh banmandum nanggroe lôn; gata duek kheueh pat nyang galak gata." 16 Dan geupeugah laju ubak Sara, "Ubak aduen gata ka ulôn bri siribée péng pirak sibagoe bukeuti ubak mandum ureuëng bahwa gata beutôi-beutôi hana meusalah." 17 Banmandum ureuëng inong nyang na lam meuligoe Abimelekh ka habéh geupeu balui lé TUHAN sabab keujadian ateueh Sara peurumoh Nabi Ibrahim nyan. Dan Nabi Ibrahim pih laju meudoá ubak Po teu Allah, dan Allah laju geupeupuléh Abimelekh, peurumoh gobnyan dan namiet-namiet gobnyan nyang inong, akhé jih banmandum ureuëng inong nyang na lam meuligoe nyan ka jeuet jipeulahé aneuëk lom teuma.
Keujadian 21
1 TUHAN geubri beureukat ateueh Sara, lagée nyang ka peujanji. 2 Bak watée nyang ka geupeuteuntée lé Po teu Allah, watée Nabi Ibrahim ka tuha, mume kheueh Sara dan óh trok bak watée geupeulahé kheueh sidroe aneuëk agam, 3 Nabi Ibrahim laju geuboh nan aneuëk geuh nyan Nabi Ishaq; 4 dan watée Nabi Ishaq ka na umu lapan uroe, lé Nabi Ibrahim laju geupeukatan aneuëk geuhnyan, lagée nyang ka geupeurintah lé Allah ubak gobnyan. 5 Nabi Ibrahim ka meu-umu sireutôh thon watée Nabi Ishaq lahé. 6 Geupeugah lé Sara, "Allah ka geupeujeuet ulôn teukém sabab harok até. Soe mantong nyang deungoe hainyoe teuma teukém ngon galak meusajan ulôn." 7 Óh lheueh nyan geupeugah lom, "Soe bunoe nyang peugah bak lakoe lôn bahwa ulôn teuma lôn peumom aneuëk manyak? Teuma hainyan ka teujadi ulôn ka lôn peulahé aneuëk bahpi lakoe ulôn ka tuha lumpah na." 8 Aneuëk nyan meutamah rayeuk, dan bak uroe pon that aneuëk nyan teulah mom, Nabi Ibrahim laju geupeuna khanuri nyang lumpah rayeuk. 9 Bak siuroe, Nabi Ismail, aneuëk Nabi Ibrahim dan Hagar ureuëng inong nanggroe Meusé nyan teungoh jimeuén-meuén ngon Nabi Ishaq, aneuëk Sara. 10 Sara jikalon hainyan dan laju jipeugah ubak Nabi Ibrahim, "Use laju namiet inong nyan meusajan ngon aneuëk jih, hana jeuet aneuëk inong nyan jiteurimong atra waresan droeneueh nibak keukayaan droeneueh nyang teuma jiteurimong lé aneuëk ulôn Nabi Ishaq." 11 Nabi Ibrahim mubacut pih hana galak peue nyang ka jiyue lé inong geuh nyan, sabab Nabi Ismail aneuëk gobnyan cit. 12 Teuma po teu Allah meufeureuman ubak Nabi Ibrahim, "Bék kheueh gundah até gata keuhai namiet gata Hagar dan aneuëk jih nyan Nabi Ismail, turot kheueh peue nyang jipeugah lé Sara nyan, sabab rot Nabi Ishaq kheueh gata teuma meuteumé keuturonan nyang le lagée nyang ka Ulôn peugah ubak gata nyan. 13 Meunan cit keu aneuëk Hagar teuma Ulôn bri aneuëk cucoe nyang le mangat awaknyan jeuet keu saboh bansa. Sabab nyan aneuëk gata cit teuma." 14 Óh singoh beungoh mantong seuboh that, Nabi Ibrahim laju geujok ubak Hagar peunajoh dan saboh baluem kulét nyang meuasoe ié keubeukai bak rot ueh. Aneuëk nyan laju geukeubah bak rhueng Hagar, óh lheueh nyan laju geuyue ureuëng inong nyan. Dan geujak kheueh Hagar ngon aneuëk geuh meugeumbara lam padang pasi Bersyeba. 15 Watée ié beukai bak rot ueh nyan ka habéh, Hagar laju geukeubah aneuëk geuhnyan bak binéh gle, 16 óh lheueh nyan laju geuduek na kira-kira sireutôh metée nibak teumpat nyan. Kheun gobnyan lam até geuh, "Ulôn hana ek lôn teun watée lôn kalon aneuëk lôn maté." Dan laju geumo ngon até peudeh. 17 Po teu Allah geudeungoe su Nabi Ismail, dan dilangét malaikat Allah geumeututoe ubak Hagar, kheun gobnyan, "Peue nyang gata susah, hei Hagar? Bék teumakot, Allah ka geudeungoe su aneuëk gata. 18 Jak kheueh laju bak aneuëk gata, gata tiengkue dan gata peuseungab kheueh jihnyan. Ulôn teuma lôn peujeuet keuturonan gata saboh bansa nyang raya." 19 Dan bak saát nyan cit teuma Allah geupeudeuh bak Hagar ngon nyata, sampoe deuh geukalon lé Hagar nyan saboh mon. Dan geujak kheueh laju keunan geupasoe laju baluem kulét nyan ngon ié sampoe peunoh, óh lheueh nyan laju geubri ubak aneuëk gobnyan dan Nabi Ismail pih laju geujieb ié nyan. 20 Po teu Allah teutab geujaga Nabi Ismail, treb bak treb aneuëk nyan pih meutamah rayeuk; gobnyan tinggai teutab nibak padang pasi nyang nan jih Paran, dan jeuet keu sidroe ureuëng peulet beulatang buih nyang paleng carông. 21 Ma gobnyan laju geupeukawen Nabi Ismail nyan ngon sidroe inong ureuëng nanggroe Meusé. 22 Bak watée nyan raja Abimelekh dan Pikhol, panglima sidadu gobnyan, geujak ubak Nabi Ibrahim sira jipeugah lagée nyoe, "Allah geutulông droeneueh peue-peue mantong nyang droeneueh peubuet. 23 Sabab nyan, neumeusumpah kheueh disinoe, dikeue Po teu Allah, bahwa droeneueh hana neupeubuet nyang jeuhet ateueh ulôn, meunan cit ateueh aneuëk-aneuëk lôn, atawa keuturonan lôn. Lagée ulôn ka lôn peudeuh bahwa ulôn jroh até teuhadab droeneueh, dan neupeubuet kheueh lagée nyan teuma ateueh ulôn dan ubak nanggroe nyang droeneueh duek nyoe." 24 Kheun Nabi Ibrahim, "Ulôn meusumpah." 25 Óh lheueh nyan Nabi Ibrahim geungeuen that geuh ubak Abimelekh keuhai saboh mon nyang ka jireupah lé namiet-namiet raja nyan. 26 Jipeugah lé Abimelekh, "Ulôn hana lôn tusoe soe nyang ka reupah mon nyan. Gohlom na droeneueh peugah hainyan ubak ulôn, dan nyoe kheueh barô lôn deungoe hainyan nibak droeneueh." 27 Dan óh lheueh nyan Nabi Ibrahim laju geubri na meupadub boh bubiri, leumô ubak Abimelekh, dan bandua droe ureuëng nyan laju geupeugét peujanjian. 28 Nabi Ibrahim geupeuweuk laju tujoh boh aneuk bubiri nyang na lamkawan bubiri geuh, 29 dan Abimelekh laju geutanyong ubak gobnyan, "Keupeue droeneueh peubuet hai nyoe?" 30 Geujaweueb lé Nabi Ibrahim, "Teurimong kheueh bantujoh boh aneuëk bubiri nyoe sibagoe tanda droeneueh neuaku bahwa ulôn kheueh nyang kueh mon nyoe." 31 Nyang kheueh jeuet teumpat nyan teuboh nan Bersyeba, sabab bak teumpat nyan kheueh awaknyan bandua geumeusumpah. 32 Óh ka lheueh awaknyan geupeuna janji di Bersyeba nyan, Abimelekh dan Pikhol laju jigisa u nanggroe ureuëng Filistin. 33 Dan Nabi Ibrahim laju geupula sibak bak kayée tamariska di Bersyeba dan phon saát nyan teumpat nyan jipeuguna keu teumpat seumah TUHAN, Allah nyang keukai. 34 Óh ka lheueh nyan Nabi Ibrahim treb lom gobnyan tinggai di nanggroe ureuëng Filistin.
Keujadian 22
1 Na meupadub treb teuma óh lheueh nyan Allah geu-ujoe keuseutiaan Nabi Ibrahim, Allah geutawök, "Hei Ibrahim!" Laju Nabi Ibrahim geuseuôt, "Nyoepat lôn, TUHAN." 2 Feureuman Allah, "Gata jak kheueh u gunong Moria ngon aneuëk gata nyan Nabi Ishaq, aneuëk gata nyang tunggai, nyang paleng gata galak. Bak teumpat nyan, bak saboh gunong nyang teuma Ulôn tunyok ubak gata, gata peuseumah kheueh aneuëk gata sibagoe keureubeuen nyang teutot keu Ulôn." 3 Óh singoh beungoh, banseuboh that, Nabi Ibrahim laju geuplah-plah kayée keukayée keureubeuen nyang teutot, óh lheueh nyan kayée nyan laju geuikat ateueh keuleudée gobnyan. Óh lheueh nyan laju geujak ngon Nabi Ishaq dan dua droe peulayan gobnyan ubak gunong nyang ka geupeugah lé Allah ubak gobnyan. 4 Bak uroe nyang keulhée deuh kheueh geukalon lé Nabi Ibrahim teumpat nyang geupeugah lé Allah nyan rot jiôh. 5 Dan geupeugah laju ubak bandua droe peulayan gobnyan, "Bah kheueh kamoe mantong tinggai disinoe ngon keuleudée nyoe. Ulôn dan aneuëk ulôn keuneuk jak bak teumpat jéh keukamoe seumah TUHAN, euntreuk teuma kamoe riwang ubak gata." 6 Nabi Ibrahim laju geukeubah kayée keukeureubeuen nyan ateueh bahô Nabi Ishaq, seudangkan gobnyan keudroe geuba sikin dan ngéue apui keungon tot kayée. Watée awaknyan teungoh geujak meusajan, 7 Nabi Ishaq geutanyong bak ayah gobnyan, "Ayah!" jaweueb Nabi Ibrahim, "Nyoe lôn neuëk, peue na peureulée?" Geutanyong lé Nabi Ishaq, "Tanyoe kataba ngéue apui ngon kayée, teuma nyang lôn tanyong pat kheueh aneuëk bubiri nyang tanyoe keureubeuen nyan?" 8 Geujaweueb lé Nabi Ibrahim, "Allah keudroe nyang jok aneuëk bubiri nyan keugeutanyoe." Dan mandua aneuëk ngon yah nyan pih geujak laju. 9 Watée awaknyan ka trok ubak teumpat nyang ka lheueh geupeugah lé Allah ubak Nabi Ibrahim nyan, lé Nabi Ibrahim laju geupeudong saboh miseubah dan geususon teuma kayée apui keu ngon keureubeuen ateueh miseubah nyan. Óh lheueh nyan geuikat laju aneuëk geuhnyan dan geupeuéh laju ateueh kayée apui nyang kana diateueh miseubah nyan. 10 Óh lheueh nyan geucok laju sikin geukeuneuk sie aneuëk geuhnyan. 11 Teuma malaikat TUHAN geupeugah ubak gobnyan di langét, "Nabi Ibrahim, Nabi Ibrahim!" Jaweueb Nabi Ibrahim, "Nyoepat lôn TUHAN!" 12 "Bék gata peusakét aneuëk nyan atawa gata peubuet peue mantong ateueh aneuëk nyan," kheuen TUHAN meulalu malaikat Geuh nyan. "Jinoenyoe ka Ulôn teupeu bahwa gata taát dan horeumat ubak Ulôn, sabab gata hana tatulak keu gata seurah aneuëk gata nyang tunggai nyan ubak Ulôn." 13 Dan Nabi Ibrahim laju geukalon bansikeulileng nyan dan deuh laju geungieng na saboh bubiri agam nyang lungkée jih meusangkot lam seumak-seumak nyang na disinan. Nabi Ibrahim laju geucok bubiri nyan dan geusie laju sibagoe keureubeuen nyang teutot ubak TUHAN keugeunantoe aneuëk gobnyan. 14 Nabi Ibrahim geuboh nan teumpat nyan, "TUHAN geukeubah nyang teupeureulée". Dan sampoe saát nyoe jipeugah lé gob "Di ateueh gunong Geuhnyan TUHAN geukeubah nyang teupeureulée". 15 Sigoe teuk di langét nyang manyang malaikat TUHAN geupeugah ubak Nabi Ibrahim, 16 "TUHAN meufeureuman: Ulôn meusumpah deumi nan Ulôn keudroe, sabab gata ka gata peubuet hainyoe dan hana gata tulak keu gata jok aneuëk gata nyan nyang tunggai ubak Ulôn, 17 Ulôn teuma Lôn bri beureukat ubak gata nyang meulimpah ruwah dan Lôn peujeuet keuturonan gata sidub le bintang di langét dan lagée anoe bak binéh laôt. Aneuëk cucoe gata teuma jipeutaloe bubena musoh-musoh nyang jeuet keusiteuru jih. 18 Banmandum bansa nyang na ateueh rhueng bumoe teuma jilakée ubak Ulôn mangat Lôn bri beureukat ubak jihnyan lagée nyang ka Lôn bri beureukat ubak keuturonan gata -- sabab gata ka gata taát ubak peue nyang Ulôn peurintah." 19 Óh ka lheueh nyan geuriwang kheueh Nabi Ibrahim ubak bandua droe peulayan gobnyan, dan ngon awaknyan meusajan-sajan geujak u Bersyeba, dan Nabi Ibrahim laju geutinggai teutab disinan. 20 Nabi Ibrahim na aduen geuh nan jih Nahor. Óh ka lheueh keujadian bak Gunong Moria nyan, Nabi Ibrahim na geudeungoe bahwa Milka, peurumoh Nahor kana geumeu aneuëk lapan droe aneuëk agam, nan-nan aneuëk nyan na kheueh: 21 Us, nyang paleng tuha; Bus, adoe gobnyan; Kemuel, nyang óh dudoe jeuet keu ayah Aram; 22 Kesed, Hazo, Pildas, Yidlaf, dan Betuel, 23 nyang óh dudoe jeuet keu ayah Ribka. Nyan kheueh banlapan droe aneuëk nyang geupeulahé lé Milka keu Nahor, syedara Nabi Ibrahim. 24 Nahor na gundek geuh nan jih Reuma dan nibak gundek nyan na jipeulahé Tebah, Gaham, Tahas dan Maakha.
Keujadian 23
1 Watée Sara kana umu gobnyan 127 thon, 2 gobnyan meuninggai donya di Hebron bak tanoh Kanaan. Nabi Ibrahim seudeh that dan laju geupeumo ba-e watée meuninggai peurumoh geuh nyan. 3 Óh lheueh nyan Nabi Ibrahim geutinggai manyét peurumoh gobnyan disinan dan geujak laju ubak ureuëng-ureuëng Het, nyang duek lam nanggroe nyan. Óh trok keunan laju geupeugah, 4 "Ulôn nyoe ureuëng aséng nyang na tinggai lamkawan Syedara; neupeu idhin kheueh bak ulôn mangat jeuet ulôn bloe saboh keubeueng tanoh mangat jeuet lôn jakpeukubu lam jrat peurumoh ulôn nyang ka meuninggai donya." 5 Jijaweueb lé awaknyan, 6 "Kamoe horeumat ubak Amphon sibagoe peumimpén nyang teuga lamkawan kamoe, dan neujak peukubu kheueh peurumoh Amphon bak tanoh jrat nyang paleng gét nyang na nibak kamoe. Kamoe banmandum galak kamoe peuna kubu keupeurumoh Amphon." 7 Óh lheueh nyan Nabi Ibrahim pih laju geusujut dikeue awaknyan, 8 dan laju geupeugah, "Meunyoe Syedara banmandum rela lôn peukubu peurumoh lôn disinoe, tulông kheueh neulakée ubak Efron, aneuëk agam Zohar, 9 mangat gobnyan geupeubloe keu ulôn Guha Makhpela nyang na bak binéh ladang geuhnyan. Bah kheueh gobnyan geupeubloe tanoh nyan disinoe, Syedara-syedara nyang na disinoe jeuet neukalon keudroe. Yuem jih teuma lôn bayeue peunoh, mangat tanoh nyan jeuet keuhak milék lôn." 10 Bak watée nyan Efron teungoh jiduek-duek ngon ureuëng Het nibak teumpat meurumpok nyang nan jih pintoe geureubang banda. Dan deungon jikalon lé ureuëng nyang na disinan, laju jijaweueb, 11 "Bansa ulôn keudroe jeuet keusaksi bahwa ladang nyan meunan cit ngon guha nyang na disinan ulôn bri ubak Amphon mangat bak teumpat nyan jeuet Amphon kubu peurumoh droeneueh." 12 Teuma Nabi Ibrahim laju geusujut dikeue ureuëng-ureuëng Het nyan, 13 dan deungon jideungoe lé banmandum ureuëng nyang na disinan, laju geupeugah ubak Efron, "Deungoe kheueh ulôn peugah. Ulôn meukeusut keuneuk bloe banmandum ladang nyan. Teurimong kheueh péng jih, mangat jeuet ulôn kubu peurumoh lôn bak teumpat nyan." 14 Jijaweueb lé Efron, "Saboh keubeung tanoh nyang yuem jih cit peuet reutoh péng pirak keupeue kheueh guna nyan keutanyoe bandua? Jak kubu kheueh peurumoh Amphon bak teumpat nyan." 16 Nabi Ibrahim situju ngon yuem sidueb nyan. Gobnyan laju geuitong péng pirak sidub nyang ka jipeugah lé Efron nyan, na kheueh peuet reutoh péng pirak, meunurot timbangan nyang jipeuguna lé saudaga. Dan geubayeue laju ubak Efron, deungon jikalon lé banmandum ureuëng Het nyang na disinan. 17 Meunan kheueh jeuet jih, ladang Efron nyang na di Makhpela disiblaih utimu Mamre, ka jeuet keu hakmilék Nabi Ibrahim. Lam tanoh nyan nyang na ladang ngon guha meunan cit banmandum bak-bak kayée nyang na disinan dan bak kayée nyang na bak bataih-bataih nyan. 18 Tanoh nyan jiaku sibagoe tanoh Nabi Ibrahim lé banmandum ureuëng Het nyang na teuka bak teumpat meurumpok di babah pintoe geureubang banda. 19 Óh ka lheueh nyan Nabi Ibrahim laju geupeukubu Sara peurumoh geuhnyan lam guha Makhpela di tanoh Kanaan. 20 Meunan kheueh ladang meusajan ngon guha nyang na disinan nyang yoh awai atra ureuëng Het, ka jeuet keu hakmilék Nabi Ibrahim keugeupeuguna sibagoe lampôh jrat.
Keujadian 24
1 Nabi Ibrahim ka tuha lumpah na, dan gobnyan geubri beureukat lé TUHAN lam hai peue mantong. 2 Bak siuroe geupeugah kheueh lé Nabi Ibrahim ubak namiet gobnyan nyang paleng tuha, nyang peutimang hareuta beunda gobnyan, "Gata peuduek kheueh jaroe gata ateueh pha ulôn. 3 Gata meusumpah kheueh deumi TUHAN, Allah nyang kuasa langét bumoe, bahwa gata hana gata mita peurumoh keu Nabi Ishaq aneuëk lamkawan ureuëng-ureuëng nyang na di tanoh Kanaan nyoe. 4 Gata harôh gata gisa u nanggroe teumpat ulôn lahé keu gata mita inong lamkawan syedara lôn keupeurumoh Nabi Ishaq." 5 Dan jitanyong kheueh lé namiet nyan ubak Nabi Ibrahim, "Pakriban meunyoe aneuëk inong nyan hana jitem tinggai rumoh jih hana teuma jitem seutôt ulôn u nanggroe nyoe? Peu kheueh harôh ulôn ba aneuëk Amphon nyan u nanggroe asai Amphon?" 6 Geujaweueb lé Nabi Ibrahim, "Awaih! Bék sagai-sagai aneuëk ulôn nyan gata ba keudeh! 7 TUHAN, Allah nyang kuasa langét, ka geuba ulôn nibak rumoh ayah lôn dan nibak nanggroe waréh kawöm lón, dan Gobnyan ka geumeusumpah ubak ulôn bahwa Gobnyan teuma geubri nanggroe nyoe ubak keuturonan lôn. Meunan cit Gobnyan teuma geukirém malaikat Geuh keu jitulông gata, mangat gata hase gata teumé sidroe peurumoh nibak teumpat nyan keu aneuëk ulôn. 8 Teuma meunyoe aneuëk dara nyan hana jitem jak ngon gata, gata beubaih nibak sumpah nyoe. Pakriban cit teuma, bék gata ba aneuëk ulôn nyan keudeh." 9 Óh lheueh nyan dinamiet nyan pi laju jikeubah jaroe jih ateueh lhak pha Nabi Ibrahim amphon jih nyan, dan laju jimeusumpah keu jipeubuet peue nyang ka geupeugah lé Nabi Ibrahim nyan. 10 Namiet nyan laju jicok siploh boh unta meunan cit mubagoe rupa barang-barang nyang meuhái yuem jih atra amphon jih dan jijak laju ubanda teumpat tinggai Nahor yohmantong udeb gobnyan; teumpat jih siblaih utara Mesopotamia. 11 Óh ka trok namiet nyan keudeh, jipeupiôh laju banmandum unta-unta nyan bak binéh mon di luwa banda. Uroe ka seupôt, dan watée uroe seupôt nyan kheueh ureuëng-ureuëng inong jijak bakmon keu jijakcok ié. 12 Dan namiet nyan pih laju jimeudoá, "TUHAN, Allah amphon lôn Nabi Ibrahim, tulông kheueh, mangat tugaih lôn hase nibak uroe nyoe; beugét kheueh até Droeneueh keu amphon lôn Nabi Ibrahim. 13 Ngieng kheueh, ulôn dong bak binéh mon nyoe. Sikeujab teuk aneuëk-aneuëk dara nibak banda teuma jijak cok ié bak mon nyoe. 14 Ulôn teuma lôn peugah ubak sidroe ureuëng lamkawan aneuëk dara nyan, 'Tulông, peutreun kheueh pacök ié gata ulôn keuneuk jieb ié bacut.' Meunyoe jijaweueb, 'Bapak jieb kheueh, dan meunan cit ngon unta-unta Bapak teuma lôn bri cit ié jieb!' Nyan kheueh ureuëng nyang TUHAN piléh keu peurumoh hamba Droeneueh Nabi Ishaq. Meunyoe hainyan teujadi, ulôn teuma lôn teupeu bahwa TUHAN ka jroh até ubak amphon lôn Nabi Ibrahim." 15 Teungoh gobnyan meudoá nyan, na sidroe aneuëk dara nyang nan jih Ribka, ureuëng jih lagak lagoena dan mantong peurawan, laju trok bak mon nyan sira jigulam pacök ié nibak bahô. Sidara nyan aneuëk Betuel, dan ureuëng syiek Betuel na kheueh Nahor dan Milka; Nahor nyan na kheueh aduen Nabi Ibrahim. Ribka laju jijak bak mon nyan óh trok keunan laju jipaso pacök ié jihnyan, óh lheueh nyan laju jiwoe. 17 Namiet Nabi Ibrahim nyan laju jiplueng sira jipeurab ubak aneuëk dara nyan dan jipeugah laju, "Tulông neuëk, gata bri kheueh ulôn jieb ié nyang na lam pacök gata nyan." 18 Jijaweueb lé aneuëk dara nyan, "Neujieb kheueh pak," dan bagaih-bagaih pacök nyan jipeutreun nibak bahô jih, dan sira jimat pacök nyan laju jibri ié jieb ubak namiet nyan. 19 Óh ka lheueh seuleusoe namiet nyan jijieb ié; jipeugah kheueh lé aneuëk dara nyan, "Ulôn keuneuk jak timok ié lom keu unta-unta Bapak, mangat banmandum beulatang nyan jeuet jijieb ié sipuih-puih jih." 20 Óh lheueh nyan bagaih-bagaih ié nyang na lam pacök nyan jiro lam teumpat ié unta, dan óh lheueh nyan jiplueng lom bak mon jijak cok ié leubeh le lom sampoe banmandum unta nyan habéh jiteumé jieb ié. 21 Namiet Nabi Ibrahim teutab geungieng mantong hainyan dan hana geumeututoe meusikrak haba. Gobnyan geukeuneuk kalon peu kheueh TUHAN geubri hase useuha geuh nyan atawa hana. 22 Óh ka lheueh jijieb ié unta nyan banmandum samoe puih sipuih-puih jih, namiet Nabi Ibrahim laju geucok piasan méuh nyang paleng meuyuem, dan laju geupeungui bak idong aneuëk dara nyan. Bak jaroe aneuëk nyan geupeungui teuma sipasang gleueng méuh. 23 Dan geupeugah laju lé namiet nyan, "Ci gata peugah soe ayah gata. Peu kheueh na teumpat éh dirumoh gobnyan keu ulôn dan rakan-rakan lôn?" 24 "Ayah ulôn Betuel bin Nahor dan Milka," jaweueb sidara nyan. 25 "Dirumoh kamoe na teumpat éh keu Bapak dan dirumoh pi jai that jerami keu eumpeuen beulatang." 26 Dan jisujut kheueh namiet nyan jiseumah TUHAN. 27 Sira jipeugah, "Pujoe kheueh TUHAN, Allah amphon ulôn Nabi Ibrahim. TUHAN rupari seutia dan get até ubak amphon ulôn Nabi Ibrahim. Gobnyan ka geupimpén ulôn langsong ubak waréh kawöm geuh." 28 Óh lheueh nyan aneuëk dara nyan laju jiplueng urumoh mak jih dan jipeugah laju banmandum peue nyang ban lheueh jialami. 29 Ribka na sidroe aduen nyang nan jih Laban. Jihnyan jideungoe mandum peue nyang ka jicalitra lé adoe jih keuhai peue nyang jipeugah lé namiet nyan. Dan jikalon teuma na piasan bak idong ngon gleung méuh bak jaroe adoe jih nyan. Dan jiplueng kheueh Laban uluwa rumoh jijak meurumpok ngon namiet Nabi Ibrahim nyan nyang mantong teudong ngon unta-unta jih bak binéh mon nyan. 31 Laju jipeugah lé Laban, "Bapak ureuëng nyang geubri beureukat lé TUHAN! Bék bapak tinggai diluwa lagée nyoe. Jak urumoh kamoe. Kamoe ka peusiab kama keu Bapak dan meunan cit keuteumpat unta-unta Bapak." 32 Dan jijak kheueh namiet nyan sira jitamong lam rumoh. Laban laju jipeutreun banmandum barang-barang nyang na ateueh unta-unta nyan, óh lheueh nyan laju jibri jerami dan eumpeuen-eumpeuen keu mandum unta nyan. Óh lheueh nyan laju jijakcok ié rhah gaki namiet nyan dan keu ureuëng-ureuëng laén rakan-rakan namiet nyan. 33 Watée peunajoh ka jihidang, namiet nyan laju jipeugah haba, "Ulôn hana lôn pajoh bu sigohlom lôn peusampoe peusan nyang ulôn ba." Jijaweueb Laban, "Hana peue, ci gata peugah." 34 Dan jipeuphon kheueh peugah haba lé namiet Nabi Ibrahim nyan, kheun gobnyan, "Ulôn nyoe namiet Nabi Ibrahim. 35 TUHAN geugaséh that-that keu amphon lôn nyan dan geupeujeuet gobnyan sidroe ureuëng nyang kaya lumpah na. TUHAN ka geubri ubak gobnyan saboh kawan bubiri, kaméng, leumô, unta, keledée, pirak, méuh, dan namiet agam ngon namiet inong. 36 Watée umu ka tuha that, Sara, peurumoh amphon lôn nyan ka geupeulahé sidroe aneuëk agam, dan amphon ulôn nyan ka geupeutreun hak waréh banmandum hareuta beunda ateueh aneuëk geuh nyan. 37 Gobnyan ka geuyue ubak ulôn mangat lôn meujanji ngon meusumpah beulôn taát peue nyang geupeurintah, meunoe kheun gobnyan ubak ulôn, 'Bék kheueh gata piléh peurumoh keu aneuëk ulôn dara-dara nyang na di nanggroe Kanaan nyoe, 38 keucuali gata mita aneuëk dara nibak waréh kawöm ayah ulôn. Dan gata jak kheueh keudeh deungoe sigra.' 39 Laju ulôn tanyong ubak gobnyan, 'Pakriban meunyoe aneuëk dara nyan hana jitem seutôt ngon ulôn?' 40 Laju geujaweueb lé gobnyan, 'TUHAN nyang sabe ulôn taát, teuma geukirém malaikat gobnyan keu geujak tulông mangat tugaih gata na hase. Gata teuma meuteumé gata mita peurumoh keu aneuëk ulôn nyang na lam kawöm lôn keudroe, jihnyan na kheueh nibak waréh kawöm ayah lôn. 41 Teuma meunyoe awaknyan jitulak gata, gata pih leupaih nibak sumpah.' 42 Dan watée ulôn katrok bak mon bunoe, laju lôn meudoá lam até, 'TUHAN, Allah amphon lôn Nabi Ibrahim, bah kheueh TUHAN neupeujeuet tugaih ulôn nyoe na hase. 43 Ulôn teuma teutab lôn dong bak binéh mon nyoe. Meunyoe na sidroe dara jijak cok ié, teuma lôn lakée bak jihnyan mangat keu ulôn jitem bri ié jieb. 44 Meunyoe aneuëk dara nyan jitem bri ié nyang ulôn lakée nyan, dan jilakée cit mangat jibri ié jieb keu unta-unta lôn, lôn yakén nyan kheueh ureuëng nyang ka TUHAN piléh jeuet keupeurumoh aneuëk amphon lôn nyan.' 45 Gohlom seuleusoe ulôn kheun doá nyan lam até, teuka kheueh Ribka jiba pacök ié ateueh bahô jih dan laju jicok ié lam mon nyan. Óh lheueh nyan ulôn peugah ubak jihnyan, 'Tulông kheueh ulôn jieb ié, ulôn grah that.' 46 Bagaih that aneuëk dara nyan jipeutreun pacök nyan nibak bahô jih sira jipeugah, 'Jieb kheueh, dan unta-unta Bapak teuma lôn bri cit jijieb ié.' 47 Óh lheueh nyan laju lôn tanyong, 'Soe kheueh ayah gata hai aneuëk meutuah?' Dan laju jijaweueb, 'Ayah ulôn nan geuh Betuel, bin Nahor dan Milka.' Laju ulôn peungui piasan méuh nibak idong meunan cit gléung méuh nibak jaroe jih. 48 Laju ulôn sujut lôn seumah dan lôn pujoe TUHAN, Allah amphon ulôn Nabi Ibrahim. Gobnyan ka geupimpén ulôn langsong bak teumpat nyoe, ubak waréh kawöm amphon ulôn, sampoe ulôn hase meurumpok ngon aneuëk dara nyoe keu aneuëk amphon lôn. 49 Jinoenyoe, meunyoe awaknyoe neutem peusaneut amphon ulôn deungon jroh dan neupeupeunoh tanggong jaweueb droeneuh sibagoe syedara gobnyan, beuneutem kheueh peugah ubak ulôn, teuma meunyoe hán neutem, neupeugah cit teuma, mangat jeuet lôn teupeu peue nyang harôh ulôn peubuet." 50 Laban dan Betuel laju geujaweueb, "Sabab peue nyang teujadi nyoe asai jih nibak TUHAN, kamoe hana patot kamoe bri keuputosan. 51 Nyoe Ribka; bah kheueh jihnyoe jijak ngon Bapak dan beujeuet keupeurumoh aneuëk amphon Bapak, lagée nyang ka geupeugah lé TUHAN keudroe." 52 Watée namiet Nabi Ibrahim nyan jideungoe haba awaknyan, laju jisujut jiseumah TUHAN. 53 Óh lheueh nyan jipeuteubiet laju peukayan, piasan pirak dan méuh, banmandum nyan laju geubri ubak Ribka. Meunan cit ubak aduen gobnyan ngon ma geuh jibri hadiah nyang meuhái-meuhái. 54 Óh lheueh nyan namiet Nabi Ibrahim meunan cit ngon rakan-rakan gobnyan nyang laén laju geumakheun meusajan teuma, dan bak malam nyan awaknyan geumudom disinan. Óh ka lheueh awaknyan jibeudôh óh singoh beungoh, namiet nyan laju jipeugah, "Neupeu idhin kheueh ulôn keuneuk jakwoe ubak amphon lôn" 55 Teuma aduen dan mak Ribka geutanyong, "Bah kheueh Ribka tinggai ngon kamoe tujoh atawa siploh uroe teuk, óh lheueh nyan barô kheueh jeuet jijak." 56 Teuma namiet nyan jijaweueb, "Bék neupeuteun ulôn. TUHAN ka geupeujeuet ulôn jak keunoe na hase; neupeu idhin kheueh ulôn woe ubak amphon lôn." 57 Jaweueb awaknyan, "Jak tajak hôi Ribka sira tatanyong pakriban kheun jih." 58 Laju awaknyan geutawök Ribka dan laju geutanyong, "Peu kheueh gatatem seutôt ureuëng nyoe?" Jaweueb aneuëk dara nyan, "Nyoe, ulôn tem." 59 Teuma awaknyan laju geubri idhin ubak Ribka ngon dendayang jiseutôt namiet Nabi Ibrahim dan rakan-rakan gobnyan. Laju awaknyan geubri beureukat ubak Ribka ngon tutoe haba lagée nyoe, "Seumoga gata Ribka, jeuet keu mak meujuta-juta manusia! Seumoga keuturonan gata jipeutaklok bubena banda musoh-musoh jih!" 61 Óh lheueh nyan meukeumah-keumah kheueh Ribka meusajan ngon inong-inong muda nyang jeuet keu dendayang gobnyan, óh seuleusoe nyan laju geuék unta dan geujak kheueh laju meusajan ngon namiet Nabi Ibrahim nyan. 62 Watée nyan Nabi Ishaq ka trok geuteuka nibak padang pasi, trok laju bak mon nyang teupeunan "Gobnyan Nyang Kalon Ulôn" dan tinggai bak bagian seulatan nanggroe Kanaan. 63 Bak siuroe watée óh seupôt, gobnyan laju geuteubiet nibak lam khimah keuneuk jak-jak lam ladang geuh, dan deuh laju geukalon unta-unta teungoh jijak. 64 Watée Ribka geukalon Nabi Ishaq, laju geutreun ateueh unta, 65 dan geutanyong laju ubak namiet Nabi Ibrahim nyan, "Soe ureuëng agam nyang na lam ladang nyan teungoh jijak ubak geutanyoe?" "Gobnyan amphon ulôn," jaweueb namiet nyan. Ban geudeungoe lagée nyan Ribka laju geucok ija seulendang geutob laju muka gobnyan. 66 Óh lheueh nyan namiet nyan laju jicalitra ubak Nabi Ishaq peue-peue nyang ka geupeubuet. 67 Óh lheueh nyan Nabi Ishaq laju geucok Ribka geupeutamong lam khimah ma gobnyan, Sara, dan Nabi Ishaq laju geumeukawen ngon Ribka. Nabi Ishaq geucinta that-that ubak Ribka; dan teuhibur kheueh até Nabi Ishaq nyang seudeh sabab ka hana le ma geuh.
Keujadian 25
1 Nabi Ibrahim geumeukawen lom ngon sidroe inong nyang nan jih Ketura. 2 Peurumoh geuhnyan jipeulahé teuma aneuëk-aneuëk nyang laén nyan nan jih na kheueh: Zimran, Yoksan, Medan, Midian, Isybak, dan Suah. 3 Yoksan ayah Syeba dan Dedan, dan keuturonan Dedan na kheueh ureuëng Asyur, ureuëng Letus, dan ureuëng Leum. 4 Aneuëk-aneuëk Midian na kheueh: Efa, Efer, Henokh, Abida, dan Eldaa. Awaknyan banmandum keuturonan Ketura. 5 Bahpi Nabi Ibrahim geupeutreun banmandum hareuta geuh ubak Nabi Ishaq, 6 yoh gobnyan mantong udeb le that-that geubri hadiah keu aneuëk-aneuëk geuh nyang laén nyang lahé nibak peurumoh-peurumoh gobnyan nyang laén. Óh lheueh nyan geuyue aneuëk-aneuëk geuhnyan u daerah bagian timu Kanaan, mangat jeuet jiôh nibak Nabi Ishaq, aneuëk gobnyan. 7 Nabi Ibrahim meuninggai watée umu geuh ka tuha that, na kheueh 175 thon. 9 Gobnyan laju geupeukubu lé aneuëk-aneuëk gobnyan, na kheueh Nabi Ishaq dan Nabi Ismail, lam Guha Makhpela nyang na bak ladang siblah utimu Mamre. Yoh masa dilée ladang nyan atra Efron bin Zohar, ureuëng Het, 10 teuma ka geubloe lé Nabi Ibrahim bak ureuëng Het nyan. Sara, peurumoh Nabi Ibrahim, nyang teukubu bak teumpat nyan. 11 Óh ka lheueh Nabi Ibrahim meuninggai donya, Allah laju geubri beureukat ubak Nabi Ishaq, aneuëk Nabi Ibrahim. Nibak masanyan Nabi Ishaq tinggai bak binéh mon nyang teuboh nan "Gobnyan Nyang Kalon Ulôn." 12 Nabi Ismail na kheueh aneuëk Nabi Ibrahim dan Hagar, inong nibak nanggroe Meusé, namiet Sara nyan. 13 Nabi Ismail na geumeu aneuëk dua blaih droe nyang teupeugah disinoe meunurot urotan lahé jih: Nebayot, Kedar, Adbeel, Mibsam, Misyma, Duma, Masa, Hadad, Tema, Yetur, Nafis dan Kedma. Banmandum aneuëk-aneuëk nyan jeuet keu indatu dua blaih boh sukée bansa, dan gampông meunan cit nan khimah-khimah awaknyan teuboh nan meunurot nan-nan awaknyan. 17 Nabi Ismail na meu-umu 137 thon bak watée gobnyan meuninggai donya. 18 Keuturonan gobnyan tinggai bak daerah lamkawan Hawila dan Syur disiblaih utimu nanggroe Meusé rot jak u Asyur. Awaknyan udeb teuaseng nibak keuturonan Nabi Ibrahim nyang laén. 19 Nyoe kheueh riwayat Nabi Ishaq aneuëk Nabi Ibrahim. 20 Nabi Ishaq ka meu-umu peuet ploh thon watée gobnyan meukawen ngon Ribka, adoe Laban, aneuëk Betuel, sidroe ureuëng Aram nibak Mesopotamia. 21 Sabab Ribka hana meuteumé aneuëk, Nabi Ishaq laju geumeu doá ubak TUHAN keupeurumoh gobnyan. Dan TUHAN geudeungoe doá Nabi Ishaq, akhé jih Ribka mume. 22 Gobnyan mume aneuëk meukeumbeue, dan sigohlom aneuëk-aneuëk nyan lahé, aneuëk manyak nyan jimeuglueng-glueng lam pruet ma jih. Geupeugah lé Ribka lagée nyoe, "Pakon hainyoe harôh teujadi ateueh ulôn?" Laju geulakée peutunyok ubak TUHAN. 23 TUHAN meufeureuman ubak gobnyan, "Dua boh bansa na lam pruet gata; gata teuma tapeulahé dua boh bansa nyang saléng jimeumusoh; adoe jih leubeh teuga nibak aduen jih nyang tuha jipeutimang nyang tulot." 24 Trok kheueh watée jih nibak Ribka keu geupeulahé aneuëk, dan laju geupeulahé dua droe aneuëk agam meukeumbeue. 25 Nyang tuha hi jih mubayang-bayang mirah, dan kulét jih lagée bajée jubah nyang mubulée. Sabab nyan kheueh teuboh nan jih Esau. 26 Watée aneuëk nyang lumboi dua lahé, jaroe jih jimat tumet Esau. Sabab nyan kheueh jihnyan teuboh nan Yakub. Nabi Ishaq ka meu-umu nam ploh thon watée awaknyan lahé. 27 Bandua droe aneuëk nyan meutamah rayeuk. Esau jeuet keusidroe ureuëng nyang peulet beulatang juah nyang gagah dan beuhe dan galak that tinggai di padang, teuma Nabi Yakub ureuëng jih seungab dan galak tinggai di rumoh. 28 Nabi Ishaq leubeh geugalak ubak Esau, sabab Nabi Ishaq galak geupajoh eungkot sie beulatang kleut. Teuma Ribka leubeh geugalak ubak Nabi Yakub. 29 Bak siuroe watée Nabi Yakub teungoh geutaguen gulée kacang mirah, geuwoe kheueh Esau nibak teumpat geupeulet beulatang kleut. Gobnyan deuk lumpah na. 30 Laju geupeugah ubak Nabi Yakub, "Ulôn deuk that. Bie bacut kacang mirah nyan." (Nyang kheueh sabab jih gobnyan teupeugah Edom. 31 Geujaweueb lé Nabi Yakub, "Gét, asai neubri keulon leubeh ilée hak droeneueh sibagoe aneuëk tuha." 32 Kheun Esau, "Hana kupako haknyan keu ulôn. Ulôn deuk lumpah na!" 33 Geupeugah lom lé Nabi Yakub, "Meusumpah kheueh ilée bahwa hak droeneueh nyan neubri ubak ulôn." Esau laju meusumpah dan geubri hak geuhnyan ubak Nabi Yakub. 34 Óh lheueh nyan lé Nabi Yakub laju geubri ubak awaknyan ruti dan siladum nibak gulée kacang mirah nyan. Esau laju geupajoh dan geujieb ié óh lheueh nyan laju geujak. Meunan kheueh Esau geupeubeuah hak gobnyan sibagoe aneuëk tuha.
Keujadian 26
1 Lam nanggroe nyan teuka lom musém deuk lagée nyang ka lheueh teujadi bak jamén Nabi Ibrahim. Nabi Ishaq laju geujak meuhadab ubak Abimelekh, raja ureuëng Filistin di Gerar dan geulakée idhin mangat geubri tinggai gobnyan disinan. 2 Hai nyan geupeubuet sabab TUHAN ka geupeuleumah droe ubak gobnyan ngon feureuman TUHAN lagée nyoe, "Bék gata jak u nanggroe Meusé; tinggai mantong di nanggroe nyoe, lagée nyang ka Ulôn peurintah ubak gata. 3 Ulôn teuma Lôn lindong dan Lôn bri beureukat ubak gata. Banmandum wilayah nyoe teuma Ulôn bri keue gata dan ubak keuturonan gata. Ulôn teuma Lôn peutrok janji lagée nyang ka lheueh Ulôn meujanji bak ayah gata Nabi Ibrahim. 4 Ulôn teuma Lôn bri keugata aneuëk cucoe nyang le jih lagée bintang di langét, dan banmandum wilayah nyoe Ulôn bri ubak awaknyan. Banmandum bansa nyang na ateueh bumoe nyoe jilakée ubak Ulôn mangat Ulôn bri beureukat ubak awaknyan lagée nyang ka Ulôn bri beureukat ubak keuturonan gata. 5 Ulôn teuma Lôn bri beureukat ubak gata, sabab Nabi Ibrahim ka jitaát ubak Ulôn dan jipeulara banmandum huköm dan peurintah Ulôn." 6 Dan phon saát nyan tinggai kheueh Nabi Ishaq di Gerar. 7 Watée ureuëng-ureuëng nyang na disinan jitanyong keuhai Ribka, Nabi Ishaq laju geujaweueb bahwa Ribka nyan na kheueh adoe gobnyan, dan bukon peurumoh gobnyan. Nabi Ishaq teumakot ureuëng-ureuëng nyang na disinan teuma jipoh maté gobnyan keu jicok Ribka nyang lumpah ceudah nyan. 8 Óh ka lheueh Nabi Ishaq tinggai disinan na padub na treb teuma, bak siuroe Raja Abimelekh geukalon gobnyan nibak peuradeun rumoh geuh, deuh laju jingieng bahwa Nabi Ishaq teungoh meuayang dan meuseunda ngon peurumoh gobnyan Ribka. 9 Dan laju geutawök Nabi Ishaq sira geupeugah lagée nyoe, "Inong nyan peurumoh gata? Keupeue gata peugah jihnyan adoe gata?" Geujaweueb lé Nabi Ishaq, "Ulôn pike ulôn nyoe jipoh maté meunyoe ulôn peugah Ribka nyan peurumoh ulôn." 10 "Peue nyang ka gata peubuet ateueh kamoe nyoe?" tanyong Abimelekh. "Sidroe lamkawan rakyat lôn jeuet mantong jiéh ngon peurumoh gata, dan meunyoe hainyan teujadi, gata kheueh nyang meutanggong jaweueb ateueh keusalahan kamoe nyan." 11 Óh lheueh nyan Raja Abimelekh laju geupeuingat banmandum rakyat geuh lagée nyoe, "Soe mantong nyang peukaru ureuëng nyoe atawa peurumoh jih, ureuëng nyan teuhuköm maté." 12 Nabi Ishaq laju geutabu bijéh keu teupula seunaman di nanggroe nyan, dan bak thon nyan meuteumé hase sireutôh goe lipat nibak nyang geutabu nyan, sabab TUHAN geubri beureukat ubak gobnyan. 13 Hareuta gobnyan laju meutamah-tamah dan gobnyan ka jeuet keu ureuëng nyang kaya lumpah na. 14 Ureuëng Filistin bingik até ubak Nabi Ishaq nyan sabab gobnyan jai that geupeulara namiet, kawan bubiri dan kawan leumô. 15 Dan awaknyan laju jidho ngon tanoh banmandum mon nyang ka jikhueh lé namiet-namiet Nabi Ibrahim yoh gobnyan mantong udeb. 16 Óh lheueh nyan Abimelekh geupeugah ubak Nabi Ishaq, "Gata tinggai kheueh nanggroe kamoe nyoe. Sabab gata ka leubeh meukuasa nibak kamoe." 17 Dan geujak kheueh laju Nabi Ishaq geujak peudong khimah gobnyan bak Pantôn Gerar. Bak teumpat nyan gobnyan tinggai na meupadub treb teuma. 18 Gobnyan laju geukueh lom banmandum mon nyang ka lheueh geukueh bak jamén Nabi Ibrahim dan nyang ka jiseubée ngon tanoh lé ureuëng Filistin óh lheueh geutinggai lé Nabi Ibrahim. Mon-mon nyan laju geuboh nan nyang saban lagée nyang ka lheueh geuboh nan lé ureuëng syiek gobnyan. 19 Namiet-namiet Nabi Ishaq geukhueh mon di Pantôn Gerar nyan dan laju jiteubiet ié nibak mata ié nyang meulimpah ruwah. 20 Teuma di ureuëng meurabe nyang na di Gerar jimeudakwa ngon ureuëng meurabe atra Nabi Ishaq. Jipeugah lé awaknyan, "Ié nyoe atra kamoe." Sabab nyan kheueh Nabi Ishaq geuboh nan mon nyan "Mon Meudakwa". 21 Namiet-namiet Nabi Ishaq geukhueh teuma mon nyang laén, teuma jiteuka lom dakwa ngon dakwi keuhai mon nyan cit teuma. Sabab nyan, Nabi Ishaq geuboh nan mon nyan "Mon Meumusoh". 22 Óh lheueh nyan gobnyan laju geuminah nibak teumpatnyan laju geukhueh teuma mon nyang keu lhée. Goenyoe hana jiteuka dakwa ngon dakwi. Sabab nyan Nabi Ishaq geuboh nan mon nyan, "Mon Beubaih". Kheun gobnyan, "Jinoenyoe TUHAN ka geubri ubak geutanyoe beubaih keu jeuet tatinggai di nanggroe nyoe, dan tanyoe teuma jeuet keu ureuëng nyang makmu nibak teumpat nyoe." 23 Óh lheueh nyan Nabi Ishaq geujak lom dan trok laju u Bersyeba. 24 Bak malam nyan TUHAN geupeuleumah droe ubak gobnyan sira geu peutreun feureuman lé TUHAN ubak gobnyan lagée nyoe, "Ulôn kheueh Allah ayah gata Nabi Ibrahim. Bék teumakot; Ulôn teutab Lôn lindong gata. Ulôn teutab Lôn bri beureukat ubak gata dan Ulôn bri ubak gata keuturonan nyang le sabab janji Ulôn ubak hamba Lôn Nabi Ibrahim." 25 Dan Nabi Ishaq pi laju geupeudong miseubah dan geuseumah TUHAN nibak teumpat nyan. Gobnyan geupeudong khimah disinan dan namiet-namiet gobnyan laju jikhueh mon nyang laén. 26 Bak siuroe teuka kheueh Abimelekh nibak Gerar, ngon Ahuzat, nyang bri naseuhat ubak gobnyan, dan Pikhol, panglima sidadu geuh, keugeujak meurumpok ngon Nabi Ishaq. 27 Dan geutanyong kheueh lé Nabi Ishaq ubak awaknyan, "Pakon gatanyoe tajak meurumpok ngon lôn saát nyoe, padahai yohmasa ilée gata meumusoh ngon lôn di nanggroe gata?" 28 Dan laju jijaweueb lé awaknyan, "Jinoenyoe barô kheueh kamoe teupeu bahwa Droeneueh geulindong lé TUHAN, teuma ngon sabab nyan nyang gét jih tanyoe peu ikat janji. Meusumpah 29 bahwa droeneueh hana neupeubuet jeuhet ateueh kamoe, lagée kamoe pih hántom na kamoe peubuet jeuhet ateueh droeneueh. Kamoe ka kamoe meusikeub nyang gét ubak droeneueh dan kamoe peubiyeu droeneueh jak deungon aman. Ka jeulaih nibak kamoe bahwa droeneueh geubri beureukat lé TUHAN." 30 Óh lheueh nyan Nabi Ishaq laju geupeujamé awaknyan, dan awaknyan pih laju makheun meusajan teuma. 31 Óh singoh beungoh awaknyan maséng-maséng laju geuikat janji nyang teupeusah ngon sumpah. Dan Nabi Ishaq pih laju geupeugah seulamat jijak ubak awaknyan sibago sahabat. 32 Bak uroenyan cit teuma namiet-namiet Nabi Ishaq jijak meulapor ubak gobnyan keuhai mon-mon nyang ka lheueh awaknyan khueh. Kheun awaknyan, "Kamoe ka meuteumé ié." 33 Laju Nabi Ishaq geuboh nan mon nyan, "Mon Sumpah". Nyang kheueh asaiphon banda nyan nan jih Bersyeba. 34 Watée Esau ka meu-umu peuet ploh thon, gobnyan laju geumeukawen ngon dua droe aneuëk dara nibak sukée bansa Het, na kheueh Yudit binti Beeri, dan Basmat binti Elon. 35 Mandua droe inong nyan jipeususah udeb Nabi Ishaq dan Ribka.
Keujadian 27
1 Bak siuroe, watée Nabi Ishaq ka tuha dan mata geuh pih ka buta, laju geutawök Esau, aneuëk gobnyan nyang paleng tuha, dan geupeugah laju ubak aneuëk geuh nyan lagée nyoe, "Pat gata hei aneuëk lôn!" "Nyoepat ulôn, ayah," jaweueb Esau aneuëk geuhnyan. 2 Geupeugah lé Nabi Ishaq, "Gata ka tateupeue bahwa ulôn nyoe ka tuha that dan bak dali adat hana treb le udeb lôn ateueh rhueng donya. 3 Dan gata cok kheueh laju bede ngon panah-panah gata, tajak laju upadang dan gata peulet kheueh keu ayah saboh beulatang kleut. 4 Óh lheueh nyan gata taguen kheueh bumangat lagée nyang ayah galak, lheuehnyan gata ba laju keunoe ubak ayah. Óh ka lheueh atranyan ayah pajoh, teuma ayah bri beureukat ayah ubak gata sigohlom ayah maté." 5 Peue nyang geupeugah lé Nabi Ishaq ngon Esau nyan geudeungoe lé Ribka peurumoh gobnyan. Dan óh ka leupah Esau geujak let beulatang buih keu ayah gobnyan Nabi Ishaq nyan, 6 geupeugah laju lé Ribka ubak aneuëk geuh Nabi Yakub, "Ban that ulôn deungoe ayah gata geupeugah ubak Esau lagée nyoe, 7 'Jak let laju saboh beulatang dan taguen laju nyang mangat keu ulôn. Óh ka lheueh atranyan ulôn pajoh, teuma ulôn bri beureukat keu gata dikeue TUHAN, sigohlom ulôn maté.' 8 Nyan, aneuëk lôn," geupeugah lom lé Ribka ubak aneuëk geuh Nabi Yakub nyan, "deungoe kheueh dan gata peubuet kheueh peue nyang ulôn peugah nyoe. 9 Gata jak kheueh ubak teumpat bubiri geutanyoe, dan gata piléh laju dua boh aneuëk kaméng nyang teumbon-teumbon, mangat jeuet ulôn taguen lagée nyang geulakée lé ayah gata. 10 Óh lheueh nyan gata ba laju ubak ayah gata mangat geupajoh, dan óh lheueh nyan gobnyan laju geubri beureukat ubak gata sigohlom gobnyan meuninggai donya." 11 Teuma Nabi Yakub laju geupeugah ubak ma geuh, "Mak, tuboh Esau mubulée seudangkan tuboh ulôn hana? 12 Pat tateupeue ayah geuraba tuboh lôn dan laju geuteupeue bahwa tanyoe ka tapeungéut gobnyan; tatakot bukon beureukat nyang geubri, nyang geubri na kheueh kutokan." 13 Geujaweueb lé ma geuh, "Bék picek até gata, hai aneuëk. Bah kheueh ulôn nyang tanggong meunyoe gata geukutok lé yah gata. Jak peubuet kheueh peue nyang ulôn yue, dan jakcok laju kaméng-kaméng nyang ulôn peugah nyan." 14 Dan Nabi Yakub pih laju geujakcok kaméng-kaméng lagée nyang ka geupeugah lé ma geuhnyan dan óh ka lheueh atranyan geucok laju geuba ubak ma geuh, dan Ribka pih laju geutaguen gulée sie lagée nyang geuhawa lé Nabi Ishaq. 15 Óh lheuehnyan Ribka laju geucok peukayan Esau nyang paleng gét, nyang na geukeubah dirumoh, peukayan nyan laju geupeungui ubak Nabi Yakub. 16 Kulét aneuëk kaméng nyan laju geubalot bak taukue dan jaroe Nabi Yakub nyang hana mubulée nyan. 17 Dan gulée nyang ka geutaguen mangat nyan laju geujok ubak Nabi Yakub meunan cit ngon ruti nyang ka lheueh geupeugét nyang rasa jih lumpah mangat. 18 Óh lheuehnyan geujak kheueh Nabi Yakub ubak ayah geuh sira geupeugah, "Ayah!" "Nyoepat lôn neuëk" seuot ayah geuh, "soe gatanyan Esau atawa Nabi Yakub?" 19 Geujaweueb Nabi Yakub, "Esau yah, aneuëk ayah nyang tuha; peue nyang ayah peusan ka ulôn peubuet. Ayah duek kheueh dan ayah pajoh kheueh eungkot sie hase lôn peulet nyoe nyang ka ulôn mita keu ayah, mangat ayah jeuet neubri beureukat ateueh ulôn." 20 Geupeugah lé Nabi Ishaq, "Bagaih that gata teumé hei aneuëk ayah." Geujaweueb Nabi Yakub, "Sabab TUHAN Allah nyang ayah seumah ka geutulông ulôn." 21 Laju geupeugah lé Nabi Ishaq ubak Nabi Yakub, "Gata peurab kheueh keunoe mangat jeuet lôn geue gata. Peu kheueh beutôi gata Esau?" 22 Nabi Yakub laju geupeurab ubak ayah geuh sira geuraba óh lheueh nyan laju geupeugah, "Su gata lagée su Nabi Yakub, teuma jaroe gata lagée jaroe Esau." 23 Nabi Ishaq hana geuturi keu Nabi Yakub sabab jaroe geuhnyan mubulée lagée jaroe Esau. Teuma bak watée Nabi Yakub keuneuk geubri beureukat, 24 gobnyan mantong geutanyong sigo teuk, "Peu kheueh beutôi gata Esau?" "Beutôi, ayah," jaweueb Nabi Yakub. 25 Laju geupeugah lé Nabi Ishaq, "Ba keunoe eungkot sie nyan. Óh ka lheueh ulôn makheun barô kheueh ulôn bri beureukat ubak gata." Nabi Yakub laju geubri eungkot sie nyan keu ayah geuh meunan cit ié anggô geubri bacut mangat geujieb. 26 Dan geupeugah kheueh laju lé ayah geuhnyan ubak gobnyan, "Peurab kheueh keunoe leubeh to lom, Neuëk, dan gata cöm kheueh ulôn." 27 Watée Nabi Yakub geupeurab keuneuk geukeucob ayah geuh nyan, Nabi Ishaq laju mubée peukayan Esau, dan laju geubri beureukat ubak gobnyan. Geupeugah lé Nabi Ishaq, "Bée nyang mangat nibak aneuëk lôn lagée bée padang nyang ka geubri beureukat lé TUHAN. 28 Seumoga Allah geubri keu gata iémbon di langét, dan geupeujeuet lampôh-lampôh ngon ladang gata subô! Seumoga Gobnyan geubri keu gata gandom dan anggô nyang meulimpah-limpah! 29 Seumoga banmandum bansa jeuet keunamiet gata, dan sukée-sukée bansa taklok ubak gata. Seumoga gata takuasa banmandum waréh kawöm gata, dan keuturonan ma gata jisujut dikeue gata. Dan teukutok kheueh mandum ureuëng nyang kutok gata dan geubri beureukat kheueh banmandum ureuëng nyang geubri beureukat ubak gata." 30 Bansagai lheueh Nabi Ishaq geubri beureukat ubak Nabi Yakub, Nabi Yakub pih laju geujak, Esau, aduen gobnyan ka geuwoe nibak ceumeucrok beulatang kleut. 31 Meunan cit gobnyan laju geutaguen gulée nyang mangat dan geuba laju ubak ayah geuhnyan, sira geupeugah lagée nyoe, "Neuduek kheueh ayah, dan neupajoh kheueh eungkot sie nyang ka ulôn ba keu ayah, mangat ayah jeuet neubri beureukat keu ulôn." 32 "Soe kah nyoe?" geutanyong lé Nabi Ishaq. "Esau aneuëk ayah nyang tuha," jaweueb Esau. 33 Nabi Ishaq ka teuka yo bansaboh tuboh geuh, dan gobnyan laju geutanyong, "Meunyoe meunan, soe nyang ka jimita beulatang dan jibri keu ulôn bunoe? Atranyan ka lheueh ulôn pajoh sigohlom gata teuka. Dan beureukat ulôn nyang paleng akhé ka ulôn bri keu jihnyan, dan jinyoe beureukat nyan ka jeuet keumilék jih siumu masa." 34 Watée geudeungoe hainyan lé Esau, gobnyan laju geumo ngon su meuleungkeng dan até geuh that peudeh, sira geupeugah lom, "Neubri cit ulôn beureukat, hei ayah!" 35 Nabi Ishaq geupeugah lom, "Adoe gata ka jijak keunoe dan jipeungéut ulôn. Jihnyan ka jicok beureukat nyang sibeutôi jih atranyan ulôn bri keugata." 36 Geupeugah lé Esau, "Nyoe kali keudua jipeungéut ulôn. Pantaih nan jih Yakub. Jihnyan ka jicok hak ulôn sibagoe aneuëk tuha, dan jinoenyoe ka jicok teuma beureukat nyang sibeutôi jih atra ulôn. Peu kheueh ayah hana le beureukat nyang laén keu ulôn?" 37 Geujaweueb lé Nabi Ishaq, "Ulôn ka lôn peujeuet jih nyan amphon gata, dan banmandum waréh kawöm jih ka ulôn peujeuet keu namiet jih. Ulôn ka lheueh ulôn bri bak jihnyan gandom dan anggô. Jinoenyoe hana sapeuena le nyang ulôn bri keu gata, Neuëk!" 38 Esau teutab hana geutem piyoh geulakée sabe ubak ayah gobnyan, "Peu kheueh bak ayah nyang na cit saboh sagai beureukat? Neubri kheueh teuma beureukat nyan ubak ulôn, Ayah!" Dan Esau pih laju geumo lom teuma. 39 Óh lheuehnyan Nabi Ishaq geupeugah ubak Esau, "Hana le ié mbon nyang jitreun nibak langét keu gata hei aneuëk lôn, hana teuma lampôh nyang subô keu gata. 40 Gata teuma udeb bak mata peudeueng gata, teuma jeuet keu namiet adoe gata, teuma meunyoe gata tabrontak, gata teuma beubaih nibak kuasa jih." 41 Teuma Esau laju geubanci ubak Nabi Yakub sabab ayah gobnyan ka geubri beureukat nyan ubak adoe geuh. Laju teuka pikeran geuh, "Hana treb le ayah ka meuninggai donya dan óh ka lheueh ulôn meukabông, Nabi Yakub teuma ulôn poh maté!" 42 Watée geudeungoe lé Ribka reuncana Esau nyan, laju geuyue tawok Nabi Yakub sira geupeugah lagée nyoe, "Deungoe mak peugah, aduen gata Esau na niet keuneuk balaih dam ateueh gata dan ka jireuncana jikeuneuk poh maté gata. 43 Jinoenyoe peubuet kheueh peue nyang ulôn peugah nyoe. Gata jak laju bubagaih keudeuh ubak Laban aduen ulôn di Haran, 44 dan gata tinggai kheueh ngon gobnyan keu meupadub watée treb jih, sampoe beungéh aduen gata nyan seungab 45 dan laju jipeutuwoe peue nyang ka gata peubuet ateueh jihnyan. Óh lheuehnyan ulôn teuma lôn yue ureuëng laén mangat jipuwoe gata urumoh nyoe lom. Ulôn hán lôntem aneuëk ulôn gadôh bak uroe nyang sa." 46 Dan geupeugah kheueh lé Ribka ubak Nabi Ishaq, "Ulôn geungeuen dan gundah that watée ulôn ngieng akai peurumoh-peurumoh Esau nibak sukée bansa laén nyan. Meunyoe Nabi Yakub jimeukawen cit ngon aneuëk dara Het, leubeh gét ulôn maté."
Keujadian 28
1 Óh lheuehnyan Nabi Ishaq laju geuhôi Nabi Yakub dan geubri laju beureukat sira geupeugah lagée nyoe, "Bék kheueh gata meukawen ngon ureuëng Kanaan. 2 Gata jak kheueh u Mesopotamia, ubak keuluwarga Betuel, abusyik gata, dan gata meukawen kheueh ngon sidroe aneuëk dara apha gata si Laban. 3 Seumoga Allah Nyang Mahakuasa geubri beureukat ubak keuluwarga gata dan geubri ubak gata aneuëk cucoe nyang le, sampoe gata jeuet keu indatu bansa-bansa! 4 Seumoga TUHAN geubri beureukat ubak gata dan keuturonan gata lagée nyang ka geubri beureukat ubak Nabi Ibrahim, dan seumoga gata meuteumé keuhak milék tanoh nyang gata duek bak saát nyoe, nyang ka geubri lé Allah ubak Nabi Ibrahim!" 5 Meunan kheueh Nabi Ishaq geupeulheueh Nabi Yakub mangat geujak u Mesopotamia, ubak Laban bin Betuel ureuëng Aram nyan. Laban na kheueh aduen Ribka mak Nabi Yakub dan Esau. 6 Esau geudeungoe bahwa Nabi Ishaq ka geubri beureukat ubak Nabi Yakub dan ka geupeulheueh gobnyan mangat jeuet Nabi Yakub geujak u Mesopotamia keu geujak mita peurumoh di Mesopotamia nyan. Meunan cit bak watée Nabi Ishaq geubri beureukat ubak Nabi Yakub, gobnyan geutam Nabi Yakub mangat bék geumeukawen ngon aneuëk dara Kanaan. 7 Dan Esau geuteupeue bahwa Nabi Yakub taát that ubak peue-peue nyang geupeugah lé ayah ngon mak gobnyan dan ka geujak u Mesopotamia. 8 Barô kheueh geuteupeue lé Esau bahwa ayah gobnyan, Nabi Ishaq hana galak ubak inong Kanaan, 9 sabab nyan geujak kheueh Esau ubak Nabi Ismail, aneuëk Nabi Ibrahim, dan laju geumeukawen ngon aneuëk Nabi Ismail nyang nan jih Mahalat, adoe Nebayot. 10 Nabi Yakub laju geutinggai Bersyeba dan geujak u Haran. 11 Watée mata uroe lhob gobnyan ka trok bak saboh teumpat, laju geumudom disinan. Watée ka geupeureubah badan keuneuk geu-éh; geucok laju sineuk batée geunantoe bantai dan batée nyan laju geukaleueng bak ulée geuh. 12 Lam seuneungeut geuh nyan teuka kheueh lumpo, lam lumpo nyan deuh geukalon saboh reunyeuen nyang teudong ateueh bumoe dan ujong reunyeuen nyan manyang jih sampoe ulangét dan malaikat-malaikat geu-ek-ek treun nibak reunyeuen nyan. 13 Dan bak binéh gobnyan ka teudong TUHAN deungon feureuman geuh lagée nyoe, "Ulôn kheueh TUHAN, Allah nyang jipujoe lé Nabi Ibrahim dan Nabi Ishaq. Ulôn teuma Ulôn bri ubak gata dan keuturonan gata tanoh teumpat gata éh nyoe. 14 Keuturonan gata jai lumpah na lagée abée nyang na bak bumoe. Awaknyan teuma jipeuluwah wilayah jih sampoe u jeub-jeub arah, dan meulalu gata dan keuturonan gata, Ulôn teuma Lôn bri beureukat ubak mandum bansa nyang na ateueh rhueng bumoe. 15 Ingat kheueh, Ulôn kutulông dan Lôn jaga gata, homantong nyang gata jak, dan Ulôn teuma kupuwoe lom gata u nanggroe nyoe. Ulôn hana Lôn tinggai gata sampoe Ulôn peubuet banmandum peue-peue nyang ka lheueh Ulôn meujanji ubak gata." 16 Dan Nabi Yakub laju teubeudôh nibak teumpat éh geuh dan laju geupeugah, "TUHAN na disinoe, bak teumpat nyoe, teuma barô kheueh jinoe ulôn teupeu!" 17 Gobnyan teumakot that laju geupeugah, "Biet-biet yo dan teumakot that bak teumpatnyoe! Ka pasti nyoe baét Allah, babah pintoe geureubang syeuruga." 18 Óh singoh beungoh banseuboh buta, Nabi Yakub geubeudôh, laju geucok batée nyang geupeuguna sibagoe bantai dan geupeudong laju batée nyan sibagoe batée peuingat. Óh lheuehnyan laju geuro minyéuk zaiton ateueh batée nyan keu geupeukhusos keu Po teu Allah. 19 Teumpat nyan geuboh nan Betel. (Yoh ilée nan jih Lus). 20 Dan geumeusumpah kheueh Nabi Yakub bak teumpat nyan, "Meunyoe TUHAN geutulông dan geulindong ulôn bak lôn jak nyoe dan geubri keu ulôn peunajoh ngon peukayan 21 sampoe ulôn woe u rumoh ayah lôn deungon seulamat, TUHAN teuma jeuet keu Allah ulôn. 22 Dan ulôn teuma ulôn bri ubak TUHAN siper siploh nibak peue-peue mantong nyang ka TUHAN bri keulôn. Batée peuingat nyang ulôn peudong nyoe teuma beujeuet keu teumpat seumujoe ubak TUHAN."
Keujadian 29
1 Nabi Yakub geujak laju sampoe trok u nanggroe siblah utimu Kanaan. 2 Hana geusangka-sangka deuh laju geukalon saboh mon nyang na bak teungoh padang, bak binéh mon nyan leumah geukalon na lhée boh kawan kaméng ngon bubiri teungoh teu éh-éh nyang lazemjih jibri iéjieb bak mon nyan. Mon nyan teutob ngon batée raya. 3 Meunyoe banmandum kawan kaméng ngon bubiri nyan ka meusapat bak teumpat nyan, lé ureuëng nyang rabe beulatang nyan laju geugule batée nyan bak binéh, dan kaméng ngon bubiri nyan laju jipeujieb ié. Óh lheuehnyan lé ureuëng-ureuëng meurabe nyan laju jitob lom babah mon nyan ngon batée lom. 4 Dan geutanyong kheueh lé Nabi Yakub ubak ureuëng-ureuëng meurabe nyang na disinan, "Hei rakan, pane gata jak?" "Nibak Haran," jaweueb awak meurabe nyan. 5 Geutanyong lom lé Nabi Yakub, "Peu kheueh gata turi Laban bin Nahor?" "Kamoe turi," jaweueb awaknyan. 6 "Pakriban keuadaan gobnyan?" tanyong Nabi Yakub lom. "Lam keuadaan gét," jaweueb awaknyan. "Ngieng kheueh, nyoepat na aneuëk inong gobnyan nyang nan jih Rahel. Jihnyoe jijak keunoe jiba kawan kaméng ngon bubiri ayah jih." 7 Geupeugah lé Nabi Yakub, "Uroe mantong peungeuh dan gohlom watée jih kaméng ngon bubiri teupeutamong lam weue. Pakon mandum beulatang nyan hana gata peujieb ié, dan gata peubiyeu jimurot naleueng lom teuma?" 8 Jaweueb awaknyan, "Barô kheueh jeuet kamoe peujieb ié mandum beulatang nyoe meunyoe banmandum kaméng ngon bubiri ka habéh meusapat bak teumpat nyoe dan barô kheueh batée nyan teugule." 9 Teungoh Nabi Yakub geupeugah haba ngon awaknyan, Rahel teuka laju keunan ngon kawan beulatang kaméng dan bubiri geuh. 10 Watée geukalon lé Nabi Yakub Rahel ngon kawan kaméng dan bubiri jihnyan, geujak laju Nabi Yakub bakmon nyan dan batée nyang teutôb babah mon nyan laju geugule bakbinéh dan óh lheuehnyan geupeujieb laju ié ubak kawan beulatang Rahel. 11 Óh lheueh nyan laju geucöm Rahel dan geumo sabab até gobnyan teuharu lagoena. 12 Geupeugah lé Nabi Yakub ubak Rahel, "Ulôn aneuëk Ribka, syedara ayah gata." Dan Rahel pih laju jiplueng jiwoe urumoh dan jipeugah laju bak ayah jih peue nyang ban lheueh jialami. 13 Watée Laban geudeungoe haba keuhai Nabi Yakub, aneuëk keumuen geuhnyan, laju geuplueng keuneuk jak meurumpok ngon gobnyan. Óh banmurumpok laju geuwa lé Laban Nabi Yakub sira geucöm, dan geupeuwoe laju urumoh. Óh ka lheueh geupeugah banmandum peue-peue mantong lé Nabi Yakub ubak Laban, 14 laju geupeugah lé Laban bak aneuëk keumuen geuh nyan, "Keubiet beutôi, gata syedara krab that ngon ulôn." Nabi Yakub tinggai dirumoh nyan sibuleuen peunoh. 15 Bak siuroe geupeugah kheueh lé Laban bak Nabi Yakub, "Hana patot gata meubuet bak ulôn ngon hana teubri upah, sabab gata waréh kawöm lôn. Padub upah nyang gata lakée?" 16 Laban na dua droe aneuëk inong; nyang tuha nan jih Lea, dan adoe geuh nan jih Rahel. 17 Lea mata jih lagak that, seudangkan Rahel tuboh jih gagah dan rupa jih lagak lumpah na. 18 Nabi Yakub ka rhot cinta ubak Rahel, sabab nyan laju geujaweueb ubak Laban, "Ulôn keuneuk mubuet bak droeneueh tujoh thon treb jih meunyoe apha bie lôn meukawen ngon Rahel." 19 Geupeugah lé Laban, "Leubeh gét ulôn bri si Rahel nyan ubak gata nibak ureuëng laén; dan tinggai kheueh gata dirumoh nyoe." 20 Dan geumubuet kheueh Nabi Yakub di rumoh Laban tujoh thon treb jih mangat meuteumé geumeukawen ngon Rahel, dan nibak gobnyan thon-thon nyan hana teurasa sang-sang ban barô sa, sabab cinta gobnyan bak aneuëk dara nyan. 21 Óh lheueh nyan Nabi Yakub geupeugah ubak Laban apha geuhnyan, "Tujoh thon ka trok, neubri kheueh lôn meukawen ngon aneuëk droeneueh, apha." 22 Dan Laban pih laju geupeuna khanuri meukawen dan geu-undang mandum ureuëng nyang na lam banda nyan. 23 Teuma bak malam nyan, bukon Rahel, nyang geu intat lé Laban bak Nabi Yakub, nyang geuba bak gobnyan na kheueh Lea, dan Nabi Yakub laju geumeujampu ngon Lea. ( 24 Laban laju geubri namiet gobnyan nyang inong nyang nan jih Zilpa ubak Lea, keu jeuet keu namiet Lea.) 25 Óh singoh nyan barô kheueh geuteupeue lé Nabi Yakub bahwa nyang meukawen ngon gobnyan na kheueh Lea. Dan geujak meurumpok kheueh Nabi Yakub bak Laban sira geupeugah lagée nyoe, "Pakon apha peubuet ateueh lôn lagée nyoe? Ulôn mubuet ngon apha mangat jeuet lôn meukawen ngon Rahel? Pakon apha neupeungeut lôn?" 26 Geujaweueb lé Laban, "Meunurot adat lam nanggroe nyoe, adoe hana jeuet jimeukawen leubeh awai nibak aduen. 27 Gata preh kheueh sampoe trok tujoh uroe masa gata meukawen, Rahel pih ulôn bri ubak gata, asai gata tem mubuet tujoh thon teuk." 28 Nabi Yakub situju, dan óh ka lheueh khanuri meukawen nyan ka trok tujoh uroe, Laban laju geubri teuma Rahel ubak Nabi Yakub keupeurumoh gobnyan. ( 29 Laban geubri teuma namiet gobnyan nyang inong nyang nan jih Bilha ubak Rahel mangat jeuet geucok keu namiet geuh.) 30 Dan Nabi Yakub geumeujampu ngon Rahel, dan gobnyan leubeh geucinta bak Rahel nibak Lea. Óh lheueh Nabi Yakub geumubuet tujoh thon teuk bak Laban. 31 Watée geukalon lé TUHAN bahwa Nabi Yakub hana that geucinta ubak Lea kon lagée Rahel nyang geusayang that lé gobnyan, TUHAN laju geubri idhin ubak Lea mangat jipeulahé aneuëk, teuma Rahel teutab hana jitem meu aneuëk. 32 Lea mume dan laju jipeulahé sidroe aneuëk agam. Laju jipeugah, "TUHAN ka geukalon ulôn ureuëng susah, dan jinoenyoe lakoe lôn teuma geucinta bak ulôn." Dan laju geuboh nan keu aneuëk geuhnyan Ruben. 33 Lea mume lom dan laju geupeulahé aneuëk agam. Kheun Lea, "TUHAN ka geubri lom ubak ulôn aneuëk nyoe sabab geudeungoe bahwa ulôn hana geucinta lé lakoe." Dan laju geuboh nan aneuëk geuhnyan Simeon. 34 Lea mume lom dan geupeulahé laju aneuëk agam. Laju geupeugah, "Jinoenyoe lakoe lôn leubeh teuikat bak ulôn sabab ulôn ka lôn peulahé lhée droe aneuëk agam." Dan geuboh nan aneuëk geuhnyan Lewi. 35 Óh lheueh nyan Lea mume lom dan jipeulahé laju sidroe teuk aneuëk agam. Kheun jihnyan, "Goenyoe ulôn lôn pujoe TUHAN." Dan laju jiboh nan aneuëk nyan Yehuda. Óh lheueh nyan Lea hana le jimeu aneuëk.
Keujadian 30
1 Teuma Rahel teutab gohlom meuteumé aneuëk, sabab nyan kheueh gobnyan teuka ceumuru ubak cutpo geuh, dan laju geupeugah ubak Nabi Yakub, "Neubri kheueh aneuëk keu ulôn, meunyoe hán, ulôn teuma maté." 2 Nabi Yakub beungéh that ubak Rahel sira geupeugah, "Ulôn nyoe bukon Allah. Gobnyan kheueh nyang peujeuet gata sampoe gata hana meuteumé aneuëk." 3 Dan laju geupeugah lé Rahel, "Nyoe namiet ulôn Bilha; droeneueh éh kheueh ngon jihnyoe mangat namiet nyoe jeuet jipeulahé aneuëk. Ngon lagée nyan ulôn nyoe ka jeuet keu ma meulalu jihnyan." 4 Dan Bilha nyan laju jijok bak lakoe geuh, dan Nabi Yakub pih geumeusituboh ngon namiet nyan. 5 Bilha laju mume dan jipeulahé sidroe aneuëk agam. 6 Dan Rahel laju geupeugah, "Allah ka geupeuade deumi keu keupeuntengan ulôn. Geudeungoe doá ulôn dan geubri keu ulôn sidroe aneuëk agam." Óh lheuehnyan laju geuboh nan aneuëk nyan Dan. 7 Bilha mume lom dan jipeulahé teuma sidroe aneuëk agam. 8 Geupeugah lé Rahel, "Ulôn ka lôn useuha siteungoh maté lôn lawan cutpo lôn, dan ulôn meunang," sabab nyan laju geuboh nan aneuëk nyan Naftali. 9 Watée Lea ka jitée droe bahwa jihnyan hana hase lé jipeulahé aneuëk, laju jijok namiet jihnyan, Zilpa, keu Nabi Yakub mangat jeuet geucok keupeurumoh gobnyan. 10 Zilpa laju jipeulahé sidroe aneuëk agam. 11 Lea laju jipeugah lagée nyoe, "Ulôn meu-untong," laju jiboh nan aneuëk nyan Gad. 12 Zilpa jipeulahé lom sidroe teuk aneuëk agam, 13 dan Lea jipeugah lagée nyoe, "Mubahgia that ulôn nyoe! Jinoenyoe banmandum ureuëng inong teuma jipeugah keu ulôn bahwa ulôn nyoe mubahgia." Sabab nyan laju jiboh nan aneuëk nyan Asyer. 14 Watée musém pot boh gandom, Ruben laju jijak u padang dan jiteumé laju disinan sijeunéh seunaman ubat, dan atra nyan laju jiba ubak Lea, ma jihnyan. Rahel geupeugah ubak Lea, "Neubri kheueh keu ulôn bacut mantong nibak jeunéh seunaman ubat nyang jiteumé lé aneuëk droeneueh nyan." 15 Jijaweueb lé Lea, "Peu kheueh gohlom seb gata cok lakoe ulôn? Jinoenyoe keuneuk gata cok teuma sijeunéh seunaman ubat nyang ka jiteumé lé aneuëk ulôn." Kheun Rahel, "Meunyoe droeneueh neutem bri ubat nyang jiteumé lé aneuëk droeneueh nyan ubak ulôn, droeneueh jeuet neuéh ngon Nabi Yakub malam nyoe." 16 Watée Nabi Yakub geuwoe u rumoh nibak padang seupôt uroe nyan, Lea laju lajujisambot gobnyan sira jipeugah lagée nyoe, "Neu-éh kheueh ngon ulôn malam nyoe sabab ulôn ka ulôn bayeue keunyan ngon sinaman ubat nyang jiteumé lé aneuëk ulôn." Dan Nabi Yakub laju meusibadan ngon Lea bak malam nyan. 17 Allah laju geuteurimong doá Lea, dan geuhnyan laju mume dan geupeulahé aneuëk nyang keulimong. 18 Jipeugah lé lea, "Allah kheueh nyang bri keu ulôn upah sabab ulôn ka ulôn jok Zilpa keu lakoe lôn," sabab nyan laju jiboh nan aneuëk nyan Isakhar. 19 Lea mume lom dan laju jipeulahé aneuëk nyang keunam. 20 Jipeugah lé Lea, "Allah ka geubri keu ulôn hadiah nyang paleng lagak. Jinoenyoe lakoe lôn teuma geuhoreumat keu ulôn, sabab ulôn ka lôn peulahé nam droe aneuëk agam," sabab nyan laju jiboh nan aneuëk nyan Zebulon. 21 Óh ka lheueh nyan Lea jipeulahé teuma sidroe aneuëk inong nyang jiboh nan Dina. 22 Dan teuingat kheueh Allah keu Rahel; Allah laju geuteurimong doá Rahel dan geubri keumungkenan Rahel nyan jipeulahé aneuëk. 23 Dan Rahel laju mume dan jipeulahé laju sidroe aneuëk agam. Jipeugah lé Rahel, "Allah ka geusampôh banmandum keuhinaan ulôn. 24 Seumoga TUHAN geubri keu ulôn sidroe teuk aneuëk agam." Sabab nyan jiboh nan aneuëk nyan Yusuf. 25 Óh ka lheueh Rahel geupeulahé Nabi Yusuf, Nabi Yakub laju geupeugah ubak Laban, "Neupeu idhin kheueh ulôn woe u neugahra lôn. 26 Bah kheueh ulôn ba mandua droe peurumoh dan aneuëk-aneuëk ulôn. Awaknyan ka ulôn teumé ngon cara ulôn mubuet keu apha. Apha neuteupeue, ulôn ka lôn mubuet bak droeneueh brat lumpah na." 27 Laban laju geupeugah ubak Nabi Yakub, "Gata deungoe kheueh ulôn: Ulôn meuteumé ramalan bahwa Tuhan ka geubri beureukat keu ulôn sabab na gata. 28 Gata peugah laju padub nyang gata lakée." 29 Geujaweueb lé Nabi Yakub, "Apha keudroe neuteupeue bahwa ulôn ka lôn mubuet brat lumpah na bak droeneueh, dan beulatang peulara Apha meutamah jai lé sabab ulôn peulara. 30 Sigohlom ulôn teuka keunoe, atra milék Apha hana padub na, teuma bak saát nyoe apha ka kaya. Tuhan ka geubri beureukat Apha sabab na ulôn. Jinoenyoe ka watée jih ulôn mubuet keu keuluwarga droe lôn keudroe." 31 Geupeugah lé Laban, "Dan peue nyang harôh ulôn bri keu gata?" Geujaweueb lé Nabi Yakub, "Hana peue Apha bri hareuta. Ulôn teutab lôn peulara beulatang peulara Apha, asai Apha situju ngon peue nyang ulôn usui nyoe: 32 Neupeu idhin kheueh keu ulôn bak uroe nyoe ulôn jak-jak lamkawan kaméng ngon bubiri Apha, dan ulôn cok tieb-tieb aneuëk bubiri nyang itam, meunan cit tieb-tieb aneuëk kaméng nyang muda nyang meubalang dan burek-burek. Nyang kheueh mantong upah nyang ulôn lakée. 33 Saboh bak watée singoh deungon mudah jeuet Apha teupeu peu kheueh ulôn ka lôn peubuet nyang jujoe. Watée apha neuteuka neujak ngieng upah ulôn, dan neungieng na kaméng nyang hana mubalang dan burek-burek, atawa bubiri nyang hana itam, Apha teuma neuteupeue bahwa beulatang nyan ka ulôn cue." 34 Geujaweueb lé Laban, "Ulôn situju lagée usui gata nyan! Geutanyoe teuma tapeubuet peue nyang gata peugah nyan!" 35 Teuma bak uroenyan Laban laju jipeuaséng banmandum kaméng agam nyang mubalang dan mandum kaméng inong nyang mubalang, nyang burek-burek, atawa nyang na tanda putéh jih; meunan cit geupeuaséng banmandum bubiri nyang itam. Óh lheueh nyan laju geuyue bak aneuëk-aneuëk mangat jiuseuha beulatang nyan, 36 dan jijak kheueh awaknyan sira jiba beulatang-beulatang nyan jipeujiôh nibak Nabi Yakub, jiôh jih na lhée uroe jak. Nyang tinggai nibak kaméng ngon bubiri atra Laban nyan laju geupeulara lé Nabi Yakub. 37 Óh lheueh nyan Nabi Yakub geucok laju cabeueng-cabeueng bak kayée hawar nyang ijo-ijo, bak badam dan bak berangan, laju geupuliek siladum kulét bak kayée nyan sampoe ka jeuet mubalang-balang. 38 Laju geukeubah cabeueng kayée nyan dikeue kawan kaméng nyan, lam teumpat jieb ié jih, sabab beulatang nyan galak that jimeukawen watée keuneuk jijieb ié. 39 Dan kaméng-kaméng nyan laju jimeukawen dikeue cabeueng-cabeueng kayée nyan, aneuëk beulatang nyan kureng atawa mubalang atawa burek-burek. 40 Óh lheuehnyan Nabi Yakub laju geucok bubiri-bubiri laju geupeuhadab ukeue kaméng-kaméng nyang mubalang dan nyang itam. Deungon cara lagée nyan gobnyan ka meuteumé kawan beulatang geuh keudroe dan geupeuaséng laju nibak kawan beulatang Laban. 41 Meunyoe beulatang-beulatang nyang teuga teungoh jimeukawen, Nabi Yakub laju geukeubah cabeueng-cabeueng kayée nyang ka lheueh geupuliek nyan dikeue beulatang nyan, lam teumpat jieb ié. 42 Teuma cabeueng-cabeueng kayée nyan hana geukeubah dikeue beulatang nyang leumoh. Dan banmandum beulatang nyang putéh nyan leumoh, dan nyan kheueh atra Laban, seudangkan banmandum beulatang nyang itam, mubalang, burek-burek teuga nyan, dan nyan kheueh atra Nabi Yakub. 43 Deungon lagée nyan Nabi Yakub ka jeuet keu ureuëng kaya raya. Bak gobnyan ka jai that kawan kaméng ngon bubiri, unta, keuleudée dan namiet-namiet.
Keujadian 31
1 Nabi Yakub geudeungoe aneuëk-aneuëk Laban geupeugah lagée nyoe, "Nabi Yakub ka geucok banmandum hareuta ayah geutanyoe. Mandum atra keukayaan geuhnyan asai jih nibak atra ayah tanyoe." 2 Dan Nabi Yakub geukalon Laban tuwan geuhnyan hana ramah le lagée yoh ilée ubak gobnyan. 3 Laju TUHAN meufeureuman ubak Nabi Yakub, "Jakwoe kheueh u nanggroe ayah gata dan ubak waréh kawöm gata. Ulôn teuma Lôn jaga gata." 4 Óh lheuehnyan Nabi Yakub geuyue bak sidroe ureuëng mangat jijak peugah ubak Rahel dan Lea mangat meurumpok ngon gobnyan di padang, bak teumpat kawan kaméng ngon bubiri gobnyan. 5 Dan geupeugah laju lé Nabi Yakub ubak awaknyan, "Ulôn kalon ayah gata hana ramah le lagée nyangka-ka ubak ulôn; teuma Allah nyang geupujoe lé ayah ulôn geupeulara ulôn. 6 Dan gata bandua kon ka gata teupeu bahwa sikeubiet-keubiet jih ulôn mubuet bak ayah gata. 7 Bahpi meunan ulôn ka geutipée dan geu-ubah-ubah upah ulôn sampoe siploh goe. Teuma Po teu Allah hana geupeubiyeu gobnyan geupeubuet jeuhet ateueh ulôn. 8 Watée ayah gata geupeugah, 'Kaméng nyang meureunek-reunek jeuet keu upah gata,' dan mandum kawan beulatang nyan jipeulahé aneuëk meureunek-reunek. Watée geupeugah, 'Kaméng nyang meubalang jeuet keu upah gata,' dan banmandum kawan kaméng nyang jipeulahé aneuëk jih mubalang. 9 Meunan kheueh Po teu Allah ka geucok kawan beulatang atra ayah gata laju geubri ubak ulôn. 10 Dan watée musém meuagam banmandum beulatang nyan, ulôn meulumpo lôn ngieng kaméng agam nyang teungoh meukawen, kureng, meubalang, dan meureunek-reunek. 11 Dan Allah ngon rupa lagée malaikat laju meufeureuman ubak ulôn lam lumpo nyan, 'Nabi Yakub!' Laju lôn jaweueb, 'Nyoe'. 12 Malaikat nyan geupeugah lom, 'Ngieng kheueh, banmandum kaméng agam nyang teungoh meukawen nyan kureng, dan meureunek-reunek dan meubalang. Hai nyan lôn saja atoe keugata sabab ka lheueh lôn kalon banmandum nyang jipeubuet lé Laban ateueh gata. 13 Ulôn kheueh nyang ka lheueh Lôn peuleumah droe ubak gata di Betel. Disinan gata ka lheueh tapeuseumah sineuk batée peuingat, deungon gata ro minyéuk zaiton ateueh batée nyan. Dan bak teumpat nyan teuma gata meusumpah ubak Ulôn. Jinoenyoe meusiab-siab kheueh dan jakwoe kheueh u nanggroe teumpat gata lahé.' " 14 Lea dan Rahel laju geujaweueb, "Hana le jeumba ayah kamoe nyang jeuet geupeuwaréh ubak kamoe. 15 Kamoenyoe geuanggab ureuëng aséng. Gobnyan ka geupeubloe kamoe dan peue nyang ka geuteurimong keu nyan, nyan pih ka geupeuhabéh tan sapeue na le. 16 Banmandum keukayaan nyang ka geucok lé Allah bak ayah kamoe nyang sibeuna jih na kheueh atra kamoe dan milék aneuëk-aneuëk kamoe. Dan neupeubuet kheueh peue nyang ka geupeurintah lé Po teu Allah ubak droeneueh." 17 Dan Nabi Yakub laju meusiab-siab keuneuk woe ubak ayah gobnyan di nanggroe Kanaan. Laju geupeuék bandua droe peurumoh geuh dan aneuëk-aneuëk gobnyan ateueh unta, dan laju geuiréng banmandum kawan kaméng ngon bubiri dan peue-peue mantong atra nyang laén nyang na geuteumé di Mesopotamia. 19 Bak watée nyan Laban na di padang teungoh geugunteng bulée bubiri, dan watée nyan kheueh teuma Rahel geucue patong peulindong keuluwarga atra ayah gobnyan. 20 Nabi Yakub hana geupeugah ubak Laban keuhai gobnyan ka geubeurangkat. 21 Gobnyan geujakcok banmandum atra beunda milék gobnyan ngon cara meudab-dab. Laju geujeumeurang Krueng Efrat dan geutuju laju u daerah gunong-gunong Gilead. 22 Lhée uroe óh lheuehnyan barô kheueh jibri thée ubak Laban bahwa Nabi Yakub ka geuplueng. 23 Dan Laban laju geupeusapat ureuëng-ureuëng gobnyan óh lheueh nyan geujak peulet laju Nabi Yakub tujoh uroe treb jih barô kheueh meurumpok di daerah gunong-gunong Gilead. 24 Watée ka malam Allah teuka ubak Laban lam lumpo gobnyan, dan geupeugah, "Awaih, bék sagai-sagai gata ancam Nabi Yakub nyan bahpi ngon sikrék haba." 25 Bak watée nyan Nabi Yakub ka geupeudong khimah gobnyan bak saboh bukét. Óh lheueh nyan bak bukét nyang laén Laban ngon ureuëng-ureuëng gobnyan pih ka geupeudong khimah. 26 Óh lheuehnyan Laban geupeugah ubak Nabi Yakub, "Keupeue gata peungeut ulôn dan gata baplueng bandua aneuëk-aneuëk lôn, siulah-ulah aneuëk lôn nyan tawanan prang? 27 Pakon gata peungeut ulôn dan gata jak seungab-seungab, hana gata lakée idhin? Seukira jih na gata lakée idhin, pasti gata ulôn peuleuh ngon galak até dan teupeuleupah gatajak sira teuiréng ngon su rapa-i musik keucapi dan surune kale! 28 Dan gata sagai-sagai hana gata bri keuseumpatan ulôn cöm aneuëk cucoe lôn sibago kamoe ka meupisah. Bangai lumpah na buet gata nyan! 29 Ulôn mantong teuga meunyoe lôn peubuet jeuhet ateueh gata, teuma beuklam Allah nyang geupujoe lé ayah gata geupeuingat ubak ulôn mangat bék sagai-sagai ulôn peuyo gata. 30 Ulôn kuteupeue bahwa gata jaknyan sabab ka meuheuet that keuneuk woe u nanggroe gata. Teuma keupeue gata cue patong peulindong keuluwarga ulôn?" 31 Dan laju geujaweueb lé Nabi Yakub, "Ulôn jak ngon seungab-seungab sabab ulôn takot apha neupeuteun aneuëk droeneueh hana jeuet ulôn ba. 32 Keuhai patong nyan, meunyoe apha na neuteumé disinoe sidroe-droe ureuëng ka jicue patong apha nyan, ureuëng nyan teuma teuhuköm maté. Peureksa kheueh, peu kheueh na barang-barang atra apha disinoe. Meunyoe na, ngon galak até neucok laju. Dan ureuëng-ureuëng geutanyoe jeuet jikalon." Nabi Yakub hana geuteupeue bahwa Rahel nyang cue patong nyan. 33 Dan Laban laju geujak ubak khimah Nabi Yakub óh trok keunan laju geu-uengkie ngon geuteumeuweueh bansaboh nyan; óh lheuehnyan geujak teuma ubak khimah Lea dan ubak khimah mandua droe namiet inong aneuëk geuhnyan, patong nyan teutab hana geuteumé. Dan akhé jih laju geutamong lam khimah Rahel. 34 Rupari Rahel ka geucok patong nyan geukeubah lam baluem peulana unta, dan gobnyan keudroe geuduek ateueh peulana nyan. Bansaboh khimah Rahel habéh geuteuweueh lé Laban, patong nyang geumita nyan teutab hana meuteumé. 35 Dan Rahel laju geupeugah ubak ayah geuh, "Bék kheueh Ayah neubeungéh keu ulôn, ulôn hana hase lôn dong lôn sambot Ayah, sabab ulôn teungoh teuka he." Laban teutab geumita keudeh keunoe, patong nyan teutab hana geuteumé. 36 Dan bak saát nyan cit teuma jiteuka kheueh beungéh Nabi Yakub, "Peue buet nyang jeuhet nyang ka ulôn peubuet ateueh droeneueh hei apha?" Kheun Nabi Yakub sira beungéh ngon geungeuen lumpah na. "Peue salah lôn sampoe apha neulet-let ulôn? 37 Jinoe, óh ka lheueh neu-uengkie ngon neuteuweueh banmandum barang-barang lôn, peue na apha teumé barang apha nyan? Peuteubiet kheueh barang nyan dan keubah laju keunoe, mangat jeuet bubena ureuëng lôn dan ureuëng-ureuëng apha jeuet keusaksi keu jicok keuputosan soe nyang beutôi dan soe nyang hana beutôi tanyoe bandua. 38 Dua ploh thon ulôn ka lheueh lôn duek dirumoh apha. Kawan bubiri ngon kaméng apha ka meuhase meu aneuëk cucoe, dan gohlom na ulôn pajoh meusaboh kaméng pih nyang atra apha nyan. 39 Nyang maté jiteugom lé beulatang juah hántom na ulôn ba ubak apha, teuma ulôn keudroe nyang gantoe beulatang peulara apha nyan. Nyang jicue lé gob bah kheueh nyan watée uroe meunan cit watée malam sabe apha lakée mangat ulôn nyang bayeue atra apha nyan. 40 Kayém that lôn rasa seu-uem watée uroe dan leupie óh watée malam. Dan kayém that mata lôn hán teupet watée ulôn éh. 41 Meunan kheueh keuadaan ulôn watée lôn tinggai dan lôn mubuet ngon apha nyang treb jih dua ploh thon peunoh. Peuet blaih thon treb jih ulôn mubuet bak apha mangat jeuet lôn meukawen ngon aneuëk apha bandua droe -- dan nam thon teuk teuma beu meuteumé kawan kaméng dan bubiri nyan. Dan sidubnyan treb pih apha ka neu-ubah-ubah upah lôn sampoe siploh goe. 42 Seukira jih ulôn hana geulindong lé Allah indatu lôn, na kheueh Allah nyang geupujoe lé Nabi Ibrahim dan Nabi Ishaq, teuma lé Apha ka pasti neuyuejak ulôn ngon jaroe sôh. Teuma Po teu Allah ka geukalon keuadaan ulôn nyang apoh apah dan buet-buet nyang ka ulôn peubuet, dan beuklam gobnyan ka geubri keuputosan nyan." 43 Dan Laban laju geujaweueb ubak Nabi Yakub lagée nyoe, "Bandua droe inong nyan aneuëk ulôn; aneuëk jih na kheueh atra ulôn, dan kawan bubiri nyan pih atra ulôn. Nyang sibeuna jih, peue-peue mantong nyang gata ngieng disinoe na kheueh atra ulôn. Teuma diulôn hana hase lôn peubuet sapeue keu lôn peuteun aneuëk cucoe lôn nyan. 44 Kareuna nyan jak kheueh geutanyoe tapeugét peujanjian dan tasuson batée-batée sibagoe tanda bahwa geutanyoe ka meujanji." 45 Óh lheueh nyan Nabi Yakub laju geucok saboh batée dan geupeudong laju sampoe jeuet keu batée peuingat. 46 Dan óh lheueh nyan laju geuyue bak ureuëng-ureuëng gobnyan mangat jipeusapat batée keu jitamon. Óh lheueh batée-batée nyan ka habéh jitamon disinan. Barô kheueh awaknyan jimakheun meusajan bak binéh sinamon batée nyan. 47 Laban geuboh nan sinamon batée nyan Yegar-Sahaduta, seudangkan lé Nabi Yakub geunoh nan Galed. 48 Geupeugah lé Laban ubak Nabi Yakub, "Sinamon batée nyoe teuma jeuet keupeuingat keu geutanyoe bandua." Nyang kheueh sabab jih teumpat nyoe teuboh nan Galed. 49 Geupeugah teuma lé Laban, "Seumoga TUHAN geukawai geutanyoe simantong tanyoe udeb jiôh lagée nyoe bagoe." Nyang kheueh sabab jih teumpat nyan geuboh nan nyang laén Mizpa. 50 Geupeugah lom lé Laban, "Meunyoe gata tapeubuet jeuhet ateueh aneuëk-aneuëk ulôn, atawa gata meukawen ngon inong laén, bah kheueh hana nyang teupeu, ingat kheueh, Allah teutab geukawai geutanyoe. 51 Nyoe kheueh batée-batée nyang ka ulôn seubée, dan nyoe batée peuingat. 52 Bah kheueh sinamon nyoe, meunan cit ngon batée peuingat nyan sibagoe peuingat keu geutanyoe bahwa ulôn hana jeuet lôn léewat sinamon nyoe keu lôn jakprang gata, dan gata pih hana jeuet gata léewat sinamon nyoe dan batée peuingat nyoe keu tajak prang lôn. 53 Allah nyang geupujoe lé Nabi Ibrahim dan nyang geupujoe lé ayah ulôn Nahor teuma jeuet keuhakém keu geutanyoe bandua." Dan óh lheueh nyan Nabi Yakub laju geumeusumpah deumi Allah nyang geuseumah lé Nabi Ishaq, ayah gobnyan keu geupeuteupat janji nyan. 54 Gobnyan laju geusie saboh beulatang dan geupeuseumah laju ateueh bukét nyan. Dan geu-undang laju ureuëng-ureuëng gobnyan mangat jimakheun meusajan. Óh ka lheueh jimakheun, awaknyan laju geumudom ateueh bukét nyan. 55 Óh singoh beungoh ban seuboh buta, Laban laju geucöm tanda meupisah keu aneuëk-aneuëk ngon cucoe gobnyan, geubri beureukat ubak awaknyan, dan óh lheueh nyan laju geuwoe urumoh gobnyan.
Keujadian 32
1 Geubeudôh nibak teumpat nyan Nabi Yakub laju geujak lom. Dan malaikat-malaikat geujak meurumpok ngon gobnyan. 2 Watée geukalon lé Nabi Yakub malaikat-malaikat nyan, laju geupeugah, "Nyoe khimah Allah," ngon sabab nyan geuboh nan teumpat nyan Mahanaim. 3 Óh lheueh nyan Nabi Yakub laju geuyue jak leubeh awai nibak gobnyan na padub droe utosan u nanggroe Edom keugeujak meurumpok ngon Esau, aduen gobnyan. 4 Nabi Yakub geupeugah ubak awaknyan, "Gata peugah ubak aduen ulôn Esau lagée nyoe, 'Ulôn Nabi Yakub, hamba droeneueh. Nyang ka nyoe ulôn na tinggai bak Laban. 5 Jinoenyoe bak ulôn na leumô, keuleudée, bubiri, kaméng dan namiet-namiet. Ulôn kirém haba ubak amphon lôn, deungon harapan amphon lôn teuma galak.' " 6 Watée mandum utosan nyan geuriwang lom bak Nabi Yakub, laju jipeugah lé awaknyan lagée nyoe, "Kamoe ka lheueh kamoe jak ubak aduen amphon, Esau, dan jinoenyoe gobnyan teungoh geujak keunoe keu geujak meurumpok ngon Amphon. Gobnyan geujak na geuba ureuëng peuet reutoh droe." 7 Ban geudeungoe habanyan Nabi Yakub teumakot lumpah na dan khawate. Dan ureuëng-ureuëng nyang na meusajan gobnyan laju geubagi jeuet dua boh keulompok, meunan cit deungon bubiri gobnyan, kaméng geuh, leumô dan unta gobnyan. 8 Geupike lé gobnyan lagée nyoe, "Meunyoe Esau geuprang keulompok nyang phon, dan keulompok nyang keudua mungken hase jipeuseulamat droe." 9 Óh lheueh nyan geupeugah lé Nabi Yakub, "Ya Allah, Allah nyang geupujoe lé abusyiek lôn Nabi Ibrahim, dan ayah ulôn Nabi Ishaq, deungoe kheueh doá ulôn nyoe! TUHAN ka geuyue ulôn mangat lôn woe lom u nanggroe lôn dan ubak waréh kawöm lôn. Dan TUHAN ka geumeujanji bahwa gobnyan nyang atoe peue-peue nyang jroh keu ulôn. 10 Ulôn hana patot lôn teurimong banmandum gaséh dan keuseutiaan nyang ka TUHAN tunyok ubak ulôn. Watée ulôn beurangkat lôn jeumeurang Krueng Yordan, watée nyan hana lôn ba sapeue nyang na cit tungkat. Jinoenyoe ulôn teuka lom deungon dua boh keulompok nyoe. 11 Ulôn lakée deungon meuharab, neupeuseulamat kheueh ulôn nibak aduen lôn Esau. Ulôn teumakot pat tateupeue gobnyan geujak prang dan geupeumaté kamoe banmandum, meunan cit ureuëng inong ngon aneuëk-aneuëk manyak. 12 Ingat kheueh bahwa TUHAN ka geumeujanji teuma geuatoe peue-peue mantong nyang jroh keu ulôn dan geubri ubak ulôn keuturonan nyang le. Hana meusidroe pi nyang hase ji-itong nyan sabab jai jih lagée anoe bak binéh pasi." 13 Óh ka lheueh geumudom disinan, Nabi Yakub laju geucok siteungoh nibak beulatang-beulatang geuhnyan keu geuhadiah ubak Esau. Hadiah nyan na kheueh: dua reutoh boh kaméng inong, dua ploh boh kaméng agam, dua reutoh boh bubiri inong, dua ploh boh bubiri agam, lhée ploh boh unta inong nyang mantong jipeumom aneuëk, meusigoe ngon aneuëk jih, peuet ploh boh leumô inong, siploh boh leumô agam, dua ploh boh keuleudée inong dan siploh boh keuleudée agam. 16 Laju geuweuk-weuk beulatang nyan lam meupadub boh keulompok dan maséng-maséng laju geuseurah ubak sidroe namiet gobnyan. Geupeugah lé Nabi Yakub ubak awaknyan, "Gata jak kheueh beuawai nibak ulôn, dan gata jaga kheueh mangat na jarak lamkawan keulompok nyang phon ngon keulompok nyang laén." 17 Nabi Yakub geupeurintah ubak namiet gobnyan nyang phon, "Meunyoe aduen ulôn Esau meurumpok ngon gata, dan geutanyong, 'Soe amphon gata? Ho keuneuk jak? Atra soe kheueh beulatang-beulatang nyang gata iréng nyan?' 18 Dan gata jaweueb kheueh lagée nyoe, 'Atra namiet droeneueh Nabi Yakub. Gobnyan geukirém nyoe sibagoe peuseumahan ubak Esau, amphon gobnyan. Namiet droeneueh keudroe Nabi Yakub teungoh geujak keunoe.' " 19 Ubak namiet gobnyan nyang keudua, nyang keu lhée dan banmandum nyang geubri tugaih yue urôh kawan beulatang-beulatang nyan, geubri peurintah nyang saban lagée nyang ka lheueh geupeugah bak keulompok nyang phon. Sabab Nabi Yakub geupike gobnyan hase geubujuk Esau deungon peue-peue nyang geupeuseumah nyan, seuhingga meunyoe meurumpok eunteuk, Esau geutem peumeuáh gobnyan. 21 Jadi gobnyan geukirém leubeh awai peuseumahan nyan, seudangkan gobnyan keudroe geumudom lam khimah-khimah. 22 Bak malam nyan cit teuma Nabi Yakub geubeudôh dan laju geuba bandua droe peurumoh gobnyan, bandua droe namiet gobnyan dan ban siblaih droe aneuëk-aneuëk gobnyan, laju geujeumeurang Krueng Yarbok. 23 Óh ka lheueh geupeuleupah meurandeh krueng awaknyan, gobnyan laju geugisa dan geukirém banmandum atra milék gobnyan u meurandeh. 24 Teuma gobnyan tinggai sidroe khong. Dan watée nyan teuka kheueh sidroe ureuëng agam jijak meulo ngon Nabi Yakub hingga sampoe rab beungoh uroe. 25 Watée ureuëng nyan ka teurasa bahwa jihnyan hana hase meunang bak meulo nyan, laju jiseupôt Nabi Yakub bak boh punggong gobnyan, sampoe seundi punggong gobnyan meukilah. 26 Laju jipeugah lé ureuëng nyan, "Peulheuh ulôn; sikeujab teuk mata uroe jiteubiet." Geujaweueb lé Nabi Yakub, "Droeneueh hana lôn peulheuh, keucuali Droeneueh neubri beureukat ubak ulôn." 27 "Soe nan gata?" geutanyong lé ureuëng nyan. "Nabi Yakub," jaweueb gobnyan. 28 Geupeugah lom lé ureuëng nyan, "Nan gata bukon le Nabi Yakub. Gata ka gatameulo ngon Allah dan ngon manusia, dan gata meunang; sabab nyan nan gata Israel." 29 Geupeugah lom lé Nabi Yakub, "Neupeugah kheueh nan Droeneueh." Teuma di ureuëng nyan geujaweueb, "Hana peureulée gata tanyong soe nan ulôn!" Dan laju geubri beureukat ubak Nabi Yakub. 30 Óh lheueh nyan Nabi Yakub geupeugah lom, "Ulôn ka meuhadab keu ngon Po teu Allah, dan ulôn mantong udeb." Sabab nyan kheueh geuboh nan teumpat nyan Pniel. 31 Bak watée mata uroe ka jiteubiet, Nabi Yakub laju geutinggai Pniel, dan gobnyan capiek sabab boh punggong gobnyan meukilah. 32 Sampoe saát nyoe keuturonan Israel hana jipajoh eungkot sie nyang teutob boh punggong beulatang nyan, sabab Nabi Yakub ka keunong seupôt bak boh punggong gobnyan.
Keujadian 33
1 Nabi Yakub geukalon Esau geujak sira geuba na peuet reutoh droe ureuëng gobnyan. Sabab nyan laju geubagi-bagi aneuëk-aneuëk gobnyan nyang na bak Lea, Rahel dan bandua droe gundek gobnyan. 2 Gobnyan geukeubah mandua droe gundek geuh meusapat ngon aneuëk-aneuëk awaknyan dikeue, óh lheueh nyan Lea meusapat teuma ngon aneuëk-aneuëk gobnyan, dilikot that Rahel ngon Yusuf. 3 Nyang paleng dikeue na kheueh Nabi Yakub, dan sira geupeurab ubak aduen geuh, laju geusujut sampoe tujoh goe. 4 Teuma Esau laju geuplueng ubak Nabi Yakub, laju geuwa sira geucöm adoe geuhnyan. Dan bandua droe adoe aduen nyan laju geumo musôk-musôk sabab meucen lumpah na. 5 Watée geukalon lé Esau mandum ureuëng inong dan aneuëk-aneuëk manyak nyan, laju geutanyong, "Soe awaknyoe banmandum nyang na meusajan gata nyoe?" "Awaknyoe aneuëk-aneuëk ulôn," Kheun Nabi Yakub, "Allah ka geubri aneuëk-aneuëk nyoe ubak ulôn." 6 Óh lheueh nyan manduadroe gundek laju geupeurab ngon aneuëk-aneuëk jih, dan laju jisujut. 7 Óh lheuehnyan teuka kheueh Lea meusajan ngon aneuëk-aneuëk gobnyan, dan nyang paleng akhé Yusuf ngon Rahel geupeurab dan laju geusujut. 8 Geutanyong lé Esau, "Peue meukeusut gata ngon keulompok-keulompok ureuëng nyang meurumpok ngon lôn bunoe?" Geujaweueb Nabi Yakub, "Keu lôn peugalak até aduen." 9 Teuma lé Esau geupeugah, "Ka seb atra ulôn, hana peureulée le gata bri hadiah-hadiah nyan keu ulôn." 10 Kheun Nabi Yakub, "Bék meunan hei aduen meutuwah! Meunyoe ulôn ka lôn peugalak até Aduen, teurimong kheueh meuneubri ulôn nyoe. Nibak ulôn, watée lôn ngieng rupa Aduen saban lagée lôn ngieng rupa Allah, sabab Aduen ramah that-that ubak ulôn. 11 Ulôn lakée, Aduen teurimong kheueh peuseumahan nyang ka ulôn ba nyoe. Allah gét that até ubak ulôn dan ka geubri peue-peue mantong nyang ulôn peureulée." Nabi Yakub laju geupaksa dan akhé jih Esau geuteurimong cit meuneubri adoe geuh nyan. 12 Dan Esau laju geupeugah ubak Nabi Yakub, "Jak kheueh geutanyoe meusiab-siab keu tabeurangkat, ulôn jak dikeue gata." 13 Geujaweueb lé Nabi Yakub, "Aduen kon neuteupeue bahwa aneuëk-aneuëk manyak nyoe leumoh, dan ulôn harôh beugét-gét lôn peutimang ngon beulatang nyang mantong jimiek. Meunyoe teuparôh bagaih-bagaih, bah kheueh nyan siuroe sagai, dan banmandum kawan beulatang nyan teuma maté. 14 Aduen jak kheueh leubeh ilée, ulôn seutôt bacut-bacut. Ulôn kujak reujang-reujang ngon beulatang peulara dan aneuëk-aneuëk ulôn nyoe sampoe meurumpok ngon Aduen di Edom." 15 Geupeugah lé Esau, "Meunyoe meunan, bah kheueh ulôn tinggai bak gata meupadub droe ureuëng-ureuëng lôn." Geujaweueb lé Nabi Yakub, "Bék Aduen meususah payah, ulôn teuka keuneuk peugalak até Aduen." 16 Meunan kheueh jeuet jih, bak uroe nyan Esau geuwoe lom u Edom. 17 Teuma Nabi Yakub geujak u Sukot, disinan laju geupeudong rumoh gobnyan keudroe dan teumpat meuceue keu beulatang peulara gobnyan. Nyang kheueh sabab jih teumpat nyan teupeunan Sukot. 18 Teungoh geujak nibak Mesopotamia, trok kheueh laju Nabi Yakub deungon seulamat u banda Sikhem di nanggroe Kanaan, dan laju geupeudong khimah gobnyan bak saboh padang bak binéh banda. 19 Padang nyang na bak teumpat khimah-khimah nyan geubloe bak ureuëng keuturonan Hemor, ayah Sikhem, deungon yuem sireutôh péng pirak. 20 Óh lheueh nyan gobnyan laju geupeudong miseubah nibak teumpat nyan, dan geuboh nan "El, Allah Israel".
Keujadian 34
1 Nibak siuroe, Dina aneuëk inong Nabi Yakub ngon Lea, jijak saweue na meupadub droe ureuëng inong Kanaan. 2 Bak watée Sikhem, aneuëk Hemor ureuëng Hewi nyang jeuet keuraja lam wilayah nyan, meunan jikalon Dina, jicok laju jipeuplueng aneuëk dara nyan dan jipeukosa. 3 Rupari jihnyan galak that keu Dina, sampoe jihnyan rhot cinta keu aneuëk dara nyan dan jiuseuha mangat aneuëk dara nyan pi jicinta cit ubak jih. 4 Jikheun lé Sikhem ubak ureuëng syiek jih, "Ulôn meuharab that Ayah beumeuteume keulôn aneuëk dara nyan. Ulôn meuharab that beumeuteumé lôn meukawen ngon jihnyan." 5 Nabi Yakub geudeungoe bahwa aneuëk dara gobnyan ka jipeukosa, teuma lé sabab aneuëk-aneuëk gobnyan teungoh jirabe beulatang peulara geuh ideh lam padang, gobnyan hana hase geucok tindakan sapeue pih sigohlom awaknyan jiwoe. 6 Hemor, ayah Sikhem, jijak ubak Nabi Yakub keuneuk meurok pakat ngon gobnyan. 7 Teuma nibak watéenyan aneuëk-aneuëk Nabi Yakub ka habéh jiwoe nibak lam padang. Watée jideungoe peue nyang ka teujadi nyan, awaknyan teukeujot that dan beungéh lagoena. Sabab, deungon jipeukosa aneuëk Nabi Yakub nyan, Sikhem ka jihina banmandum ureuëng Israel. 8 Geukheun lé Hemor ubak Nabi Yakub, "Aneuëk ulôn Sikhem ka rhot cinta ubak aneuëk Droeneueh; ulôn meuharab beujeuet aneuëk lôn jimeukawen ngon jihnyan. 9 Jak kheueh geutanyoe tapeuget peujanjian bahwa bansa Droeneueh dan bansa ulôn jeuet meukawen meujampu. 10 Deungon nyan teuma droeneueh banmandum jeuet tinggai meusajan ngon kamoe lam nanggroe nyoe; dipat mantong nyang Droeneueh galak. Syedara banmandum beubaih neumeukat dan neupeusapat dumna hareuta." 11 Óh lheueh nyan Sikhem jikheun ubak ayah Dina meunan cit ubak aduen-aduen jih, "Neupeupunoh kheueh peue nyang lôn lakéenyan, teuma droeneueh ulôn bri peue mantong nyang droeneueh lakée. 12 Kheun kheueh laju hadiah peue nyang keuneuk droeneueh lakée, meunan cit peuteuntée kheueh laju méuh meukawen nyan. Ulôn teuma lôn bri peue mantong nyang droeneueh lakée, asai droeneueh mandum neupeu idhin ulôn meukawen ngon sidara nyan." 13 Sabab Sikhem ka jipeukosa adoe awaknyan Dina, aneuëk-aneuëk Nabi Yakub jimeusulet ubak Sikhem dan Hemor ayah jihnyan. 14 Kheun awaknyan ubak bandua droe ureuëng nyan, "Kamoe malée kamoe peuidhin adoe kamoe jimeukawen ngon ureuëng nyang hana meukatan. 15 Teuma kamoe hase kamoe peupeunoh nyang droeneueh lakée nyan ngon saboh syarat: Syarat nyan na kheueh gata meuseuti beujeuet lagée kamoe, meukeusut jih na kheueh banmandum ureuëng agam nyang na lamkawan gata harôh teupeukatan. 16 Óh lheuehnyan barô kheueh jeuet kamoe situju ateueh usui droeneueh nyan meukawen meujampu. Kamoe tinggai teutab lamkawan gata dan jeuet keusaboh bansa ngon gata. 17 Teuma meunyoe gata hana neutem teurimong banmandum syarat-syarat kamoe nyan, dan hana neutem teupeukatan, kamoe teuma kamoe cok lom teuma aneuëk daranyan dan laju kamoe jak." 18 Hermon ngon Sikhem teurasa banmandum syarat-syarat nyan ka pantaih, 19 dan Sikhem ka siabseudia jipeupunoh banmandum syarat-syarat nyan sabab jihnyan cinta that ubak Dina. Lam banmandum waréh kawöm Sikhem nyan, Sikhem nyan kheueh nyang paleng rayeuk peungaroh. 20 Óh lheuehnyan Hermon ngon Sikhem laju jijak ubak teumpat meurok pakat nibak babah pintoe geureubang banda, dan laju jipeugah ubak wareuga banda awaknyan lagée nyoe, 21 "Ureuëng-ureuëng Israel nyan sabat tanyoe. Ngon lagéenyan bah kheueh awaknyan tinggai lam nanggroe nyoe meusajan tanyoe dan bah kheueh jijak lam nanggroe nyoe ho-ho nyang jigalak. Nanggroe nyoe keubiet that luwah keu awaknyan mandum, tanyoe jeuet tameukawen ngon aneuëk-aneuëk dara awaknyan, dan awaknyan pi jeuet jimeukawen ngon aneuëk-aneuëk dara geutanyoe. 22 Teuma ureuëng-ureuëng nyan teuma jitem tinggai ngon geutanyoe dan jeuet keusaboh bansa ngon geutanyoe deungon saboh syarat, na kheueh: banmandum ureuëng agam nyang na lamkawan geutanyoe meuseuti teupeukatan. 23 Teuma banmandum kawan beulatang awaknyan meunan cit hareuta beunda awaknyan jeuet keu atra geutanyoe teuma. Ngon lagéenyan jak kheueh geutanyoe tasituju mandum nyang jilakée lé awaknyan mangat awaknyan jeuet tinggai meusajan ngon geutanyoe." 24 Banmandum peunduduek banda nyang meusapat inan situju peue nyang geupeugah lé Hermor dan Sikhem, ngon lagéenyan teuma banmandum ureuëng agam nyang na lam banda nyan teupeukatan. 25 Lhée uroe teuma óh lheuehnyan, watée ureuëng-ureuëng agam nyan mantong lam keuadaan sakét sabab meukatan nyan, dua droe aneuëk Nabi Yakub na kheueh aduen-aduen Dina nyang nan jih Simeon dan Lewi, jijakcok peudeueng droejih, ngon lagéenyan seucara seungab-seungab jitamong laju u dalam banda. Óh lheuehnyan laju jipoh maté banmandum ureuëng agam nyang na disinan, 26 meunan cit Hermor ngon Sikhem maté meusajan ngon wareuga banda nyan. Laju awaknyan jijakcok Dina di rumoh Sikhem lheuehnyan laju jijak. 27 Óh ka lheueh ceumeucang nyan, aneuëk-aneuëk Nabi Yakub nyang laén laju jijak rampok bubena asoe bandanyoe sibagoe balaih dam sabab adoe awaknyan ka jipeukosa lé awaknyan. 28 Laju awaknyan jicok bubena kawan kaméng, bubiri, leumô, keuleudée, dan banmandum nyang na lam banda meunan cit lam padang. 29 Awaknyan laju jicok banmandum barang-barang nyang meuyuem, jiteun banmandum ureuëng inong dan aneuëk-aneuëk manyak, dan jireupah bunena asoe rumoh nyang na lam banda nyan. 30 Nabi Yakub geupeugah ubak Simeon dan Lewi, "Gatanyoe bit tapeususah ulôn, jinoenyoe bunena ureuëng Kanaan meunan cit ngon ureuëng Feris lam nanggroe nyoe jibanci keulôn. Ureuëng-ureuëng geutanyoe hana le; meunyoe peunduduek nyan mandum meusaboh jilawan ngon jiseurang ulôn, banmandum keuluwarga geutanyoe teuma binasa." 31 Teuma awaknyan jijaweueb, "Kamoe hana mungken kamoe teurimong adoe kamoe jipeusa ngon inong lunte."
Keujadian 35
1 Bak siuroe Allah meufeureuman ubak Nabi Yakub, "Ulôn kheueh Allah nyang peuleumah droe ubak gata watée gata taplueng nibak aduen gata Esau. Gata jak kheueh bubagaih u Betel. Tinggai kheueh disinan dan gata peudong kheueh saboh miseubah keu Ulôn." 2 Dan Nabi Yakub laju geupeugah ubak keuluwarga gobnyan dan ubak banmandum ureuëng nyang na meusajan ngon gobnyan, "Geutanyoe teuma tatinggai teumpat nyoe dan tajak u Betel. Disinan ulôn teuma lôn peudong saboh miseubah keu Allah nyang ka geutulông ulôn watée ulôn meuteumé keususahan dan nyang ka lindong ulôn ho-homantong nyang ulôn jak. Dan gata tiek kheueh banmandum patong-patong dewa aséng nyang na nibak gata; dan peubuet kheueh upacara teupeugleh droe dan gata sôk kheueh peukayan nyang gleh." 4 Dan awaknyan laju jijok ubak Nabi Yakub banmandum patong-patong dewa aséng nyang na bak awaknyan meunan cit deungon talo takue jih. Banmandum atranyan laju geuseubée lam tanoh lé Nabi Yakub dimiyueb bak kayée raya to ngon banda Sikhem. 5 Watée Nabi Yakub ngon rombongan keuluwarga gobnyan geubeurangkat, Allah laju geupeupunoh peunduduek banda-banda nyang na sikeulileng nyan deungon rasa teumakot nyang luwabiasa, sampoe awaknyan hana jitiyeub Nabi Yakub dan rombongan gobnyan. 6 Dan trok kheueh laju awaknyan bak tanoh Kanaan lam banda Betel nyang yoh awai ilée nan jih Lus. 7 Nibak teumpat nyan Nabi Yakub laju geupeudong miseubah dan geuboh nan teumpat nyan "El-Betel", sabab Po teu Allah ka geupeuleumah droe ubak gobnyan nibak teumpat nyan watée gobnyan geupeuplueng droe nibak aduen geuh. 8 Dan disinan cit teuma Debora, deundayang nyang useuha Ribka, meuninggai dan laju teupeukubu dimiyueb bak kayée raya siblaih seulatan banda nyan. Nyang kheueh sabab jih bak kayée nyan teuboh nan "Bak kayée Moe". 9 Watée Nabi Yakub ka geugisa nibak Mesopotamia, Allah geupeuleumah droe lom teuma ubak gobnyan sira geubri beureukat ubak gobnyan. 10 Feureuman Allah ubak gobnyan, "Gata hanale teupeugah Yakub, teuma ka jeuet keu Israel." Meunan kheueh Po teu Allah geuboh nan gobnyan Israel. 11 Dan feureuman Allah ubak gobnyan, "Ulôn kheueh Allah Nyang Mahakuasa. Bah kheueh gata meu aneuëk cucoe nyang le! Gata teuma gata peutreun mubagoe bansa dan teuma jeuet keu bapak indatu raja-raja. 12 Nanggroe nyang ka Ulôn bri keu Nabi Ibrahim dan Nabi Ishaq, teuma Ulôn bri keu gata dan keuturonan gata." 13 Óh ka lheueh geubri feureuman nyan Allah laju geutinggai Nabi Yakub nibak teumpat nyan. 14 Bak teumpat Allah geumeututoe bak Nabi Yakub, gobnyan laju geupeudong saboh batée peuingat. Dan batée nyan laju jipeuseumah ubak Allah ngon cara geuro ié anggô dan minyéuk zaiton ateueh nyan. 15 Teumpat nyan geuboh nan "Betel". 16 Óh lheuehnyan Nabi Yakub dan rombongan gobnyan laju geutinggai Betel. Watée awaknyan mantong agak jiôh nibak Efrata, Rahel pi ka trok watée keugeupeulahé aneuëk. Teuma aneuëk lam pruet geuh nyan payah that lahé. 17 Watée sakét pruet geuhnyan meutamah brat, jipeugah kheueh lé ma bidan ubak gobnyan, "Beurayeuk kheueh até droeneueh Rahel, aneuëk droeneueh nyoe agam." 18 Teuma Rahel ka to that ajai geuh, dan watée gobnyan keuneuk meuninggai, laju geuboh nan aneuëk geuh nyan Bin Oni teuma lé ayah aneuëk nyan geuboh nan Benyamin. 19 Óh ka lheueh Rahel meuninggai donya, manyét gobnyan laju teupeukubu bak binéh rot jak u Efrata, nyang jinoenyoe nan teumpat nyan Betlehem. 20 Nabi Yakub laju geupeudong saboh batée peuingat nibak teumpat nyan, dan sampo uroenyoe kubu Rahel nyan mantong teutanda ngon batée nyan. 21 Óh ka lheuehnyan Nabi Yakub laju geujak lom, dan geupeudong laju khimah bak saboh teumpat liwat meunara Eder. 22 Teungoh awaknyan mantong na bak teumpat nyan, Ruben laju jiéh ngon Bilha, gundek ayah jih. Hai nyan geudeungoe lé Nabi Yakub, dan gobnyan beungéh lumpah na. Nabi Yakub na geumeu aneuëk dua blaih droe aneuëk agam. 23 Aneuëk-aneuëk Lea na kheueh Ruben (aneuëk tuha Nabi Yakub), Simeon, Lewi, Yehuda, Isakhar dan Zebulon. 24 Aneuëk-aneuëk Rahel na kheueh Nabi Yusuf dan Benyamin. 25 Aneuëk-aneuëk Bilha namiet Rahel na kheueh Dan ngon Naftali. 26 Aneuëk-aneuëk Zilpa, namiet Lea na kheueh Gad dan Asyer. Aneuëk-aneuëk nyan lahé di Mesopotamia. 27 Dan trok kheueh laju Nabi Yakub ubak Nabi Ishaq ayah gobnyan, bak teumpat tinggai gobnyan di Mamre to ngon Hebron. (Ilée Nabi Ibrahim, indatu gobnyan, disinan cit tinggai gobnyan.) 28 Watée umu ka tuha that, sireutôh lapan ploh thon, Nabi Ishaq meuninggai donya dan laju teukubu lé Esau dan Nabi Yakub, aneuëk-aneuëk gobnyan.
Keujadian 36
1 Nyoe kheueh keuturonan Esau nyang teuhôi Edom. 2 Esau geumeukawen ngon lhée droe ureuëng inong Kanaan, awaknyan na kheueh: Ada, binti Elon ureuëng Het; Oholibama binti Ana dan cucoe Zibeon ureuëng Hewi; 3 Basmat aneuëk Ismail dan adoe Nebayot. 4 Ada jipeulahé Elifas, Basmat jipeulahé Rehuel, 5 dan Oholibama jipeulahé Yeus, Yaelam dan Korah. Banmandum aneuëk nyan lahé di Kanaan. 6 Óh lheueh nyan Esau laju geutinggai Nabi Yakub dan geujak u nanggroe laén sira geuba mandum peurumoh geuh, aneuëk gobnyan dan banmandum ureuëng nyang na tinggai lam rumoh geuh, meusajan ngon banmandum beulatang peulara dan hareuta beunda nyang na geuteumé di nanggroe Kanaan. 7 Esau geupeuaséng droe nibak Nabi Yakub sabab hareuta awaknyan jai lumpah na sampoe awaknyan hana hase udeb ngon gobnyan. Lom teuma lam nanggroe nyang awaknyan tinggai nyan hana séb peunajoh keu beulatang peulara awaknyan nyang le nyan. 8 Dan Esau nyang teuhôi nan Edom, laju geutinggai teutab dibagian gunong-gunong Seir. 9 Nyoe kheueh keuturonan Esau, indatu ureuëng Edom. 10 Peurumoh Esau nyang nan jih Ada jipeulahé sidroe aneuëk agam, jiboh nan aneuëk agam nyan Elifas. Dan Elifas na teuma jimeu aneuëk limong droe aneuëk agam, nan aneuëk-aneuëk nyan na kheueh: Téman, Omar, Zefo, Gaetam dan Kenas. Elifas na gundek, nan gundek nyan Timna. Timna nyan na teuma jipeulahé sidroe aneuëk agam nyang jiboh nan Amalek. Peurumoh Esau nyang nan jih Basmat jipeulahé sidroe aneuëk agam nyang jiboh nan Rehuel. Dan Rehuel na teuma jimeu aneuëk peuet droe aneuëk agam, aneuëk-aneuëk nyan na kheueh: Nahat, Zerah, Syama dan Miza. 14 Peurumoh Esau nyang nan jih Oholibama, na kheueh aneuëk Ana dan cucoe Zibeon, na jipeulahé lhée droe aneuëk agam, aneuëk-aneuëk nyan na kheueh: Yeus, Yaelam dan Korah. 15 Nyoe ulée sukée-sukée keuturonan Esau: Elifas, aneuëk tuha Esau, na kheueh indatu sukée-sukée nyang teupeugah dimiyueb nyoe: Téman, Omar, Zefo, Kenas, 16 Korah, Gaetam dan Amalek. Awaknyan banmandum keuturonan Ada, peurumoh Esau. 17 Rehuel, bin Esau, na kheueh indatu sukée-sukée nyang teupeugah dimiyueb nyoe: Nahat, Zerah, Syama dan Miza. Awaknyan banmandum keuturonan Basmat, peurumoh Esau. 18 Sukée-sukée nyang seulanjut jih nyoe na kheueh keuturonan Esau nibak peurumoh nyang nan jih Oholibama bin Ana, awaknyan na kheueh: Yeus, Yaelam dan Korah. 19 Banmandum sukée nyan keuturonan Esau. 20 Peunduduek aseuli tanoh Edom teubagi ateueh sukée-sukée keuturonan Seir, ureuëng Hori. Sukée-sukée nyan na kheueh: Lotan, Syobal, Zibeon, Ana, Disyon, Ezer dan Disyan. 22 Lotan na kheueh indatu marga Hori dan Heman. (Lotan na syedara nyang inong, nan jih Timna.) 23 Syobal na kheueh indatu marga: Alwan, Manahat, Ebal, Syefo dan Onam. 24 Zibeon na dua droe aneuëk agam, Aya dan Ana. (Ana nyoe kheueh nyang teumé teumpat-teumpat mata ié seu-eum di padang pasi, watée gobnyan teungoh geurabe keuleudée ayah jih.) 25 Ana na kheueh ayah Disyon, dan Disyon indatu marga: Hemdan, Esyban, Yitran dan Keran. Ana na teuma sidroe aneuëk inong, nan jih Oholibama. 27 Ezer indatu marga: Bilhan, Zaawan, dan Akan. 28 Disyan indatu marga Us dan Aran. 29 Nyoe kheueh sukée-sukée Hori di nanggroe Edom: Lotan, Syobal, Zibeon, Ana, Disyon, Ezer dan Disyan. 31 Sigohlom na raja nyang mat peurintah di nanggroe Israel, raja-raja nyang teupeugah dimiyueb nyoe jimat peurintah di tanoh Edom seucara meuturot-turot: Bela bin Beor nibak Dinhaba. Yobab bin Zera nibak Bozra. Husyam nibak daerah Téman. Hadad bin Bedad nibak Awit (jihnyan kheueh nyang peutaloe ureuëng Midian lam mideuen prang didaerah Moab). Samla nibak Masreka. Saul nibak Rehobot bak binéh krueng. Baal-Hanan bin Akhbor. Hadar nibak Pahu (peurumoh jih nan geuh Mehetabeel, bin Matred dan cucoe Mezahab). 40 Esau na kheueh indatu sukée-sukée Edom nyang teupeugah dimiyueb nyoe: Timna, Alwa, Yetet, Oholibama, Ela, Pinon, Kenas, Téman, Mibzar, Magdiel, dan Iram. Tieb-tieb sukée jiboh nan geuh bak daerah teumpat tinggai jih maséng-maséng.
Keujadian 37
1 Nabi Yakub tinggai teutab di nanggroe Kanaan, teumpat tinggai ayah gobnyan, 2 dan nyoe kheueh riwayat keuluwarga Nabi Yakub: Watée Nabi Yusuf, aneuëk Nabi Yakub meu-umu tujoh blah thon, gobnyan geu-useuha saboh kawan kaméng ngon bubiri meusajan-sajan ngon aduen-aduen gobnyan, na kheueh aneuëk-aneuëk Bilha dan Zilpa, mandua droe gundek ayah gobnyan. Nabi Yusuf sabe geulapor bak ayah geuh Nabi Yakub buet-buet nyang jeuhet nyang jipeubuet lé aduen-aduen geuh. 3 Nabi Yakub leubeh geugaséh keu Nabi Yusuf nibak aneuëk-aneuëk geuh nyang laén, sabab Nabi Yusuf lahé watée ayah gobnyan ka tuha. Bak siuroe Nabi Yakub geupeugét keu Nabi Yusuf bajée jubah nyang paleng lagak. 4 Watée jingieng lé aduen-aduen Nabi Yusuf bahwa ayah geuh nyan leubeh geugaséh ubak Nabi Yusuf nibak keu awaknyan, teuka kheueh banci awaknyan keu Nabi Yusuf, sampoe hana jitem peugah haba le nyang gét-gét ngon gobnyan. 5 Bak simalam Nabi Yusuf meulumpo, dan watée geupeugah lumpo geuh nyan ubak aduen-aduen geuh, awaknyan meutamah banci keu adoe jih nyan. 6 Nyoe kheueh nyang geupeugah lé Nabi Yusuf ubak aduen-aduen geuh nyan, "Cuba deungoe nyang ulôn peugah nyoe! 7 Ulôn meulumpo geutanyoe banmandum na di blang teungoh ta ikat gandom, dan gandom ulôn laju teudong óh cot. Dan gandom-gandom droeneueh banmandum jikeulileng gandom ulôn dan jisujut ubak gandom ulôn nyan." 8 "Gata pike gata jeuet keuraja dan gata kuasa ateueh kamoe?" kheun aduen-aduen gobnyan. Dan deungon na lagée nyan meutamah-tamah banci awaknyan keu Nabi Yusuf sabab lumpo-lumpo gobnyan dan peue nyang ka geupeugah ubak awaknyan. 9 Óh lheueh nyan Nabi Yusuf meulumpo lom, dan laju geupeugah ubak aduen-aduen geuh nyan, "Ulôn meulumpo lom, hei aduen meutuwah, ulôn ngieng mata uroe, buleuen dan siblaih boh bintang jisujut ubak ulôn." 10 Lumpo nyan geucalitra teuma ubak ayah geuh, dan lé ayah geuh laju geudhot gobnyan sira geupeugah lagéenyoe, "Peue lumpo nyan? Gata pike ulôn nyoe, meunan cit ngon ma gata dan syedara-syedara gata jiteuka sujut dan jiseumah gata?" 11 Aduen-aduen Nabi Yusuf bingiek até ubak gobnyan, teuma ayah gobnyan teutab geupike ubak lumpo nyan. 12 Nibak siuroe bak watée aduen-aduen Nabi Yusuf jijak u Sikhem keujijak rabe kawan kaméng ngon bubiri ayah jih, 13 geupeugah kheueh lé Nabi Yakub ubak Nabi Yusuf, "Gata jak kheueh laju u Sikhem, nibak teumpat aduen-aduen gata teungoh jimeurabe kaméng ngon bubiri tanyoe." Seuot Nabi Yusuf, "Gét, Ayah." 14 Kheun ayah geuh, "Ngieng kheueh, pakriban keuadaan aduen-aduen gata, meunan cit keuadaan kaméng ngon bubiri tanyoe, lheuehnyan woe kheueh laju keugata peugah ubak ulôn." Ngon lagéenyan geupeulheueh kheueh Nabi Yusuf geujak geutinggai Pantôn Hebron. Hana treb teuma óh lheuhnyan trok kheueh laju Nabi Yusuf u Sikhem. 15 Teungoh gobnyan geujak keudeh keunoe lam padang nyan, laju meurumpok gobnyan ngon sidroe ureuëng agam nyang laju jitanyong ubak gobnyan, "Peue nyang gata mita?" 16 "Aduen-aduen ulôn, awaknyan teungoh meurabe kaméng ngon bubiri," jaweueb Nabi Yusuf, "Peu kheueh Bapak neuteupeue dipat awaknyan?" 17 Seuot ureuëng nyan, "Awaknyan ka jibeurangkat nibak teumpat nyoe. Ulôn deungoe awaknyan na jipeugah bahwa awaknyan keuneukjak u Dotan." Ban geufeungoe haba nyan Nabi Yusuf pi laju geuseutôt aduen-aduen geuhnyan dan meurumpok laju awaknyan di Dotan. 18 Phon nibak jiôh awaknyan ka jikalon Nabi Yusuf, dan sigohlom gobnyan trok ubak awaknyan, awaknyan ka sipakat jikeuneuk poh maté Nabi Yusuf nyan. 19 Kheun awaknyan sidroe ubak nyang laén, "Ngieng, tukang meulumpo nyan ka jijak keunoe. 20 Jak tapoh maté jihnyan dan tatiek manyét jihnyan lam mon nyang tho. Takheun ubak ayah bahwa jihnyan ka jiteugom lé beulatang juah. Dan ngon nyan teuma jeuet takalon teuma pakriban jeuet jih ngon lumpo-lumpo jihnyan." 21 Ruben jideungoe reuncana brok awaknyan, laju ji-useuha keuneuk peuseulamat Nabi Yusuf. "Bék tapoh maté jihnyan," kheun geuhnyan. 22 "Tatiek mantong lam mon nyang na lam padang pasi nyoe, teuma bék tapoh atawa tapeuluka jih nyan." Hainyan geupeugah sabab geuhnyan keuneuk peuseulamat Nabi Yusuf dan geuyue woe gobnyan u rumoh. 23 Watée Nabi Yusuf ka trok ubak aduen-aduen geuh, ngon buet nyang gasa that awaknyan laju jisuet bajée jubah Nabi Yusuf nyang lagak nyan. 24 Laju awaknyan jihila gobnyan dan jirhom laju Nabi Yusuf nyan lam mon nyang tho. 25 Bak watée awaknyan teungoh jimakheun, laju deuh jikalon lé awaknyan saboh kafipilah ureuëng Ismail nyang teungoh geujak nibak Gilead u nanggroe Meusé. Ateueh unta-unta awaknyan peunoh ngon meubagoe reumpah dan kismis. 26 Laju jikheun lé Yehuda ubak banmandum syedara-syedara geuh nyan, "Keupeue guna jih tapoh maté adoe geutanyoe dan tasom rahsia nyan? 27 Jak tapeubloe jih nyan ubak ureuëng Ismail nyan. Bék tapeusakét jihnyan. Pakriban kheueh mantong jihnyan na kheueh adoe geutanyoe keudroe." Banmandum syedara jihnyan laén situju, 28 dan bak watée na meupadub droe saudaga Midian teuka, Nabi Yusuf laju jipeuteubiet lé aduen geuh lam mon nyan dan laju jipeubloe ubak ureuëng-ureuëng Ismail nyan ngon yuem dua ploh leumpeng péng pirak. Óh lheuehnyan gobnyan laju jiba lé saudaga-saudaga nyan u nanggroe Meusé. 29 Watée Ruben geugisa ubak mon nyan dan geukalon ka hana le Nabi Yusuf lam mon nyan, laju jipriek-priek peukayan nyang na bak tuboh jih sabab seudeh that. 30 Gobnyan laju geugisa ubak syedara-syedara geuh sira geupeugah lagée nyoe, "Aneuëk nyan ka hana le lam mon nyan, peue nyang harôh lôn pubuet jinoenyoe?" 31 Laju awaknyan jisie saboh kaméng dan laju jiceulob bajée jubah Nabi Yusuf lam darah kaméng nyan. 32 Óh lheuehnyan bajée jubah nyan jiyue lé awaknyan mangat ji-intat ubak ayah jih ngon peusan lagée nyoe, "Bajée jubah nyoe kamoe teumé, peu kheueh nyoe atra aneuëk ayah?" 33 Nabi Yakub geuturi keu jubah nyan, laju geupeugah, "Beutôi, nyoe jubah aneuëk ulôn! Ka pasti aneuëk nyoe ka jiteugom lé beulatang juah. Keubiet seudeh aneuëk ulôn ka maté jipriek-priek lé beulatang juah nyan!" 34 Nabi Yakub geupriek peukayan geuh sabab seudeh that laju geungui peukayan meukabông meu-uroe-uroe treb jih gobnyan geupeuratok keu aneuëk geuh nyang geusayang nyan. 35 Banmandum aneuëk-aneuëk gobnyan, bah nyang agam meunan cit nyang inong jiteuka jijak peumangat até gobnyan, teuma gobnyan teutab hana jitem mangat até. Kheun gobnyan, "Sampoe án maté ulôn teutab lôn peuba-e aneuëk ulôn nyan." Meunan kheueh jeuet jih gobnyan sabe lam keuadaan meukabông sabab Nabi Yusuf aneuëk geuhnyan. 36 Nibak watéenyan, di nanggroe Meusé, lé ureuëng-ureuëng Midian laju jipeubloe Nabi Yusuf ubak Potifar, sidroe panglima nyang jabatan geuh sibagoe keumandan peungawai meuligoe.
Keujadian 38
1 Kira-kira bakwatée nyan Yehuda jitinggai syedara jih dan jiduek ngon Hira, sidroe ureuëng agam nyang asaijih nibak banda Adulam. 2 Disinan Yehuda jimeuturi ngon sidroe aneuëk dara Kanaan, aneuëk Sua, nibak meuturinyan laju awaknyan jimeukawen. 3 Aneuëk awaknyan nyang phon lahé agam, jiboh nan lé ayah jih Er. 4 Aneuëk nyang keudua agam cit, jiboh nan Onan. 5 Aneuëk nyang keu lhée agam cit, jiboh nan Syela. Watée Syela lahé Yehuda mantong na di Kezib. 6 Yahuda laju jipeukawen Er, aneuëk jih nyang tuha ngon Tamar. 7 Peurangoe Er jeuhet lumpah na, sampoe TUHAN beungéh keu jihnyan dan laju geupoh maté. 8 Dan Yehuda laju jipeugah ubak Onan, adoe Er, "Gata jak kheueh laju ubak inong balée aduen gata, dan gata éh kheueh ngon jih nyan. Peupeunoh kheueh keuwajéban gata ateueh jih nyan, sabab gata adoe lakoe jih; deungon lagée nyan aduen gata jeuet jiteumé keuturonan." 9 Teuma Onan jiteupeue aneuëk-aneuëk jihnyan singoh hana jeuet jikuasa. Lé sababnyan, tieb-tieb jimeusibadan ngon balée aduen jih nyan, jipeubiyeu mantong ié mani jih rho uluwa mangat aduen jih hana jiteumé keuturonan. 10 Sabab buet nyang lagée nyan, TUHAN beungéh lumpah na, dan TUHAN laju geupoh maté Onan nyan. 11 Óh lheueh nyan jipeugah kheueh lé Yehuda ubak Tamar meulintée geuh nyan, "Jakwoe kheueh u rumoh ureuëng tuha gata dan tinggai kheueh disinan sibagoe inong balée sampoe aneuëk ulôn Syela rayeuk." Yehuda geupeugah lagée nyan sabab geutakot TUHAN teuma geupoh maté Syela, lagée nyang ka jirasa lé aduen-aduen jih. Dan jiwoe kheueh Tamar u rumoh ureuëng tuha jih. 12 Hana padub treb teuma óh lheueh nyan peurumoh Yehuda meuninggai donya. Óh ka seuleusoe masa meukabông, Yehuda laju geupakat Hira, rakan geuh nibak Adulam nyan, jijak ubak Timna, bak teumpat bubiri-bubiri jih teugunteng bulée. 13 Tamar meuteumé haba bahwa tuwan jih Yehuda geujak u Timna keu geujak gunteng bulée-bulée bubiri geuh. 14 Teuma lé Tamar nyan laju jigantoe peukayan inong balée nyang jingui nyang ka nyoe jigantoe ngon peukayan laén. Muka jih jitob ngon silubong, dan jiduek kheueh laju bak babah pintoe banda Enaim, nyang na bak rot jak u Timna. Tamar jiteupeue that bahwa Syela, aneuëk Yehuda nyang tulot, ka rayeuk, teuma jihnyan gohlom cit jipeukawen ngon aneuëk muda nyan. 15 Watée Yehuda geungieng ateueh Tamar, jipike inong nyan inong jeuhet, sabab muka jih teuseulubong. 16 Dan Yehuda laju jipeurab bak inong nyang na bak binéh rot nyan dan laju jipeugah, "Padub nyang gata lakée?" Yehuda nyan hana jiteupeue bahwa inong nyan na kheueh meulintée geuh keudroe. Jaweueb lé Tamar, "Teuseurah bak Droeneueh." 17 Yehuda jipeugah lom, "Ulôn teuma lôn bri ubak gata saboh kaméng muda." Jaweueb Tamar, "Jeuet, asai na jaminan, sampoe Droeneueh neukirém kaméng nyan keu ulôn." 18 "Jaminan peue?" Seuôt Yehuda. Jaweueb Tamar, "Neujok bak ulôn cab Droeneueh ngon taloe jih meunan cit tungkat nyang na bak Droeneueh nyan." Yehuda laju jijok barang-barang nyang jilakée nyan ubak inong nyan, dan laju awaknyan meusibadan, dan Tamar laju mume. 19 Tamar laju jiwoe urumoh dan jipeuhah laju ija ngon tob muka jih, dan laju jingui peukayan inong balée lagée nyang ka-ka. 20 Hana padub treb teuma óh lheueh nyan Yehuda laju geuyuejak Hira, rakan jihnyan keu jijak intat kaméng nyan dan jilakée lom barang-barang nyang ka jikeubah sibagoe jaminan, teuma Hira hana meurumpok ngon inong nyan. 21 Hira laju jiteumanyong ubak ureuëng-ureuëng nyang na di Enaim, "Hoka jijak inong jeuhet nyang kanyoe jih na jiduek bak binéh rot nyoe?" "Hántom na inong jeuhet disinoe," jaweueb awaknyan. 22 Dan jiwoe kheueh Hira ubak Yehuda sira jipeugah, "Ulôn hana meurumpok ngon inong jeuhet nyan. Meunurot nyang jipeugah lé ureuëng-ureuëng nyang na disinan hántom na inong jeuhet disinan." 23 Jipeugah lé Yehuda, "Bah kheueh barang-barang ulôn nyan bak jih, asai geutanyoe hana meuteumé malée. Ulôn ka lôn useuha keuneuk bayeue jih nyan, teuma gata hana meuteumé gata mita pat inong nyan." 24 Kira-kira na lhée buleuen teuma óh lheueh nyan, Yehuda meuteumé haba bahwa meulintée jih Tamar ka jeuet keu inong jeuhet dan ka mume. Laju Yehuda jipeurintah, "Cok inong nyan dan jaktot laju lam apui sampoe maté!" 25 Teungoh Tamar jiba uluwa, laju jikirém haba keu yah tuwan jih, "Ulôn ka jipeuraya pruet lé ureuëng nyang po barang-barang nyoe. Peureksa kheueh atra soe cab taloe dan tungkat nyoe." 26 Yehuda jituri barang-barang nyan dan laju jipeugah, "Inong nyan hana meusalah. Ulôn hana lôn peupeunoh keuwajéban ulôn ubak jih nyan; sibeuna jih ulôn peukawen aneuëk ulôn Syela ngon jih nyan." Dan phon saát nyan Yehuda hántom na le jimeusibadan ngon Tamar. 27 Óh ka trok watée jih Tamar jimeu aneuëk, teunyata jihnyan jipeulahé aneuëk keumbeue. 28 Teungoh aneuëk nyan jipeuteubiet lam pruet jih, sidroe aneuëk jih nyan laju jisunyueng jaroe jih uluwa, dan lé ma bidan laju jimat jaroe nyan dan ji-ikat ngon beuneueng mirah. Laju jikheun, "Aneuëk nyoe lahé leubeh awai." 29 Rupa jih aneuëk manyak nyan jitarek jaroe jih keula-i, dan aneuëk manyak nyang sidroe teuk lahé leubeh ilée. Óh lheueh nyan laju jipeugah lé bidan nyan, "Meunan kheueh cara gata tapeusak uluwa!" Dan aneuëk nyang lahé leubeh awainyan laju jiboh nan Peres. 30 Óh lheueh nyan barô kheueh lahé adoe jih nyang jaroe jih ka teuikat ngon beuneueng mirah bunoe. Dan aneuëk nyang keudua nyan jiboh nan Zerah.
Keujadian 39
1 Nabi Yusuf laju jiba u nanggroe Meusé lé ureuëng-ureuëng Nabi Ismail nyan, óh trok keudeh laju jipeubloe Nabi Yusuf nyan ubak Potifar, sidroe panglima raja nyang jeuet keu ulée peungawai meuligoe. 2 TUHAN geutulông Nabi Yusuf sampoe peue-peue nyang geupeubuet sabe na hase. Nabi Yusuf nyan tinggai di rumoh po geuh, ureuëng Meusé nyan. 3 Po geuhnyan deuh jikalon bahwa TUHAN geutulông Nabi Yusuf ngon sabab nyan Nabi Yusuf hase banmandum peue-peue mantong nyang geupeubuet. 4 Potifar galak that keu Nabi Yusuf akhé jih laju jiangkat gobnyan jeuet keupeugawée pribadi jih; dan laju jibri tugaih ubak Nabi Yusuf mangat geu-urôh banmandum nyang teupeureulée lam rumoh tangga dan peue-peue mantong atra milék Potifar nyan. 5 Phon saát nyan, deumi Nabi Yusuf, TUHAN laju geubri beureukat keu rumoh tangga ureuëng Meusé nyan dan peue-peue mantong nyang na bak jih, bah kheueh nyang na dirumoh meunan cit nyang na di blang. 6 Peue-peue mantong atra Potifar jipeucaya ubak Nabi Yusuf. Deungon lagée nyan Potifar mubacut pih hana jipike keuhai rumoh tangga, nyang jipike na kheueh keuhai peunajoh jih mantong. Nabi Yusuf ureuëng jih ceudah dan lagak lumpah na. 7 Na meupadub treb teuma, peurumoh Potifar ka jiteuka beureuhi ubak Nabi Yusuf, dan laju jipakat éh Nabi Yusuf nyan lé peurumoh Potifar nyan. 8 Nabi Yusuf hana geutem dan laju geupeugah bak ureuëng inong nyan, "Meuáh, hai ma, ulôn ka geupeucaya lé Po Potifar peue-peue mantong atra milék gobnyan keu lôn jaga ngon lôn peulara. Gobnyan hana peureulée lé geupike sapeue lam rumoh nyoe. 9 Lam rumoh nyoe kuasa ulôn sabe rayeuk ngon kuasa gobnyan. Hana meusapeue pih nyang hana geupeucaya ubak ulôn keucuali droeneueh ma. Pakriban mungken ulôn peulaku buet nyang jeuhet nyan dan ulôn meudesya ubak Po teu Allah?" 10 Bahpi peurumoh Potifar geurayu Nabi Yusuf tieb-tieb uroe, peumuda nyan teutab hana geutem éh ngon ureuëng inong nyan. 11 Bak siuroe watée Nabi Yusuf geutamong lam rumoh keu geujak keureuja buet-buet gobnyan, hana meusidroe ureuëng pih nyang na disinan. 12 Peurumoh Potifar laju jitarek Nabi Yusuf bak bajée jubah geuh sira jipeugah, "Jak keunoe tajak éh meusajan." Nabi Yusuf geumeulawan-lawan dan laju lheueh, dan geuplueng laju uluwa, teuma bajée jubah gobnyan teutab tinggai bak jaroe ureuëng inong nyan. 13 Watée jingieng lé peurumoh Potifar Nabi Yusuf ka geuplueng dan bajée jubah mantong tinggai bak jaroe jih, 14 laju jitawök bubena peulayan jih dan jipeugah, "Cuba gata ngieng! Ureuëng Ibrani nyang geuba lé lakoe lôn u rumoh nyoe, jihina tanyoe. Jihnyan jitamong lam kama lôn dan jikeuneuk peukosa ulôn, teuma di ulôn laju lôn kliek-kliek ngon su nyang teuga. 15 Watée teudeungoe su ulôn kliek, laju jiplueng uluwa dan bajée jubah jih tinggai." 16 Dan peurumoh Potifar laju jikeubah bajée jubah nyan sampoe lakoe jih jiwoe. 17 Óh watée lakoe jih katrok jiwoe u rumoh, calitra nyan laju jipeugah ubak lakoe jih, "Ureuëng Ibrani nyang droeneueh ba keunoe nyoe, jitamong lam kama lôn keu jikeuneuk hina lôn. 18 Teuma watée ulôn kliek nyan, laju jiplueng uluwa dan bajée jubah jih tinggai lam kama." 19 Potifar beungéh lumpah na. 20 Dan lé Potifar laju jipeurintah mangat Nabi Yusuf teudrob dan jak peutamong lam glab, lam teumpat tahanan raja-raja teukurông. 21 Teuma TUHAN geutulông Nabi Yusuf dan sabe geugaséh keu gobnyan, sampoe keumeundan rumoh glab pih lumpah jisayang keu gobnyan. 22 Dan di keumeundan rumoh glab nyan laju jipeucaya bak Nabi Yusuf mangat ureuëng-ureuëng nyang na lam glab nyan geu-urôh lé gobnyan, dan ubak Nabi Yusuf kheueh jibri tanggong jaweueb ateueh peue-peue mantong buet nyang teupeubuet lam rumoh glab nyan. 23 Ulée rumoh glab nyan hana jikawai peue-peue mantong nyang geupeubuet lé Nabi Yusuf, sabab TUHAN geutulông gobnyan sampoe gobnyan meuhase peue-peue mantong nyang geupeubuet.
Keujadian 40
1 Na meupadub treb teuma óh lheueh nyan dua droe peulayan raja nanggroe Meusé, bandua droe awaknyan na kheueh nyang urôh ié jieb dan nyang urôh ruti raja, ka jipeubuet buet nyang salah ateueh po raja. 2 Dan beungéh that raja ubak mandua droe peulayan nyan, 3 dan laju awaknyan jipeutamong lam glab di rumoh keumeundan nyang kawai meuligoe, bak teumpat Nabi Yusuf keunong teun. 4 Treb cit awaknyan lam glab nyan, dan keumeundan kawai meuligoe jibri tugaih ubak Nabi Yusuf mangat geupeutimang awaknyan. 5 Bak simalam ureuëng urôh ié jieb dan ureuëng nyang urôh ruti raja nyan maséng-maséng laju meulumpo. Makna lumpo awaknyan hana saban. 6 Watée Nabi Yusuf geujak bak awaknyan óh singoh beungoh, awaknyan deuh jih seudeh lumpah na. 7 Laju geutanyong lé Nabi Yusuf bak awaknyan, "Pakon gatanyoe mandua deuh jih seudeh that-that nibak uroe nyoe?" 8 Jaweueb awaknyan, "Beuklam kamoe meulumpo, dan hana nyang teupeu peue makna lumpo kamoe nyan." Geujaweueb lé Nabi Yusuf, "Po teu Allah nyang geubri keumungkenan ubak manusia keu jipeutrang makna lumpo. Cuba gata peugah peue lumpo gata nyan." 9 Nyang urôh ié jieb jara nyan jipeugah, "Lam lumpo nyan na deuh ulôn ngieng bak anggô dikeue ulôn. 10 Bak anggô nyan meucabeueng lhée. Banmantong cabeueng-cabeueng nyan jipeuphon meuôn, bagaih that bungöng-bungöng jih keumang, dan boh jih pi laju masak. 11 Bak watée nyan ulôn teungoh lôn mat glaih teumpat jieb ié raja, jadi laju ulôn cok boh anggô nyan dan ulôn praih laju ié jih lam glaih raja, dan ulôn peuhidang laju ubak gobnyan." 12 Geujaweueb Nabi Yusuf, "Nyoe kheueh makna lumpo gata nyan: Lhée boh cabeueng nyan muphom jih lhée uroe. 13 Lam lhée uroenyoe raja teuma geupeubeubaih gata, gobnyan geupeuamphon gata dan geubri ubak gata jabatan nyang gata mat yoh masa ilée. Dan gata teuma gata peuhidang glaih teumpat jieb ié raja keu raja lagée nyang gata peubuet yoh masa ilée. 14 Teuma ingat kheueh ubak ulôn meunyoe keuadaan gata ka gét. Tulông gata peusampoe soai ulôn nyoe ubak raja, mangat ulôn geupeubeubaih nibak lam glab nyoe. 15 Sabab, nyang sibeuna jih ulôn nyoe jibaplueng nibak nanggroe ureuëng Ibrani dan disinoe pih, di nanggroe Meusé nyoe, hántom na ulôn peubuet peue-peue mantong buet nyang jeuhet sampoe ulôn jipeutamong lam glab nyoe." 16 Óh ka lheueh tukang urôh ruti nyan jiteupeue makna lumpojih, rakan jih sidroe teuknyan galak that, sabab makna lumpo nyan gét, dan jihnyan pih jipeugah ubak Nabi Yusuf, "Ulôn pih na meulumpo, rasa jih na ulôn seuôn lhée boh raga ruti ateueh ulée lôn. 17 Lam raga nyang paleng ateueh na meubagoe rupa kue peunajoh raja, teuma cicém-cicém laju jiteuka jijak pajoh kue-kue nyan." 18 Geujaweueb lé Nabi Yusuf, "Nyoe kheueh muphom jih lumpo gata nyan: Lhée boh raga nyan muphom jih lhée uroe. 19 Lam lhée uroenyoe raja teuma geuyue bakgob keujijak koh takue gata dan laju jigantung manyét gata bak saboh taméh, dan cicém-cicém laju jiteuka jijak pajoh asoe gata." 20 Lhée uroe óh lheueh nyan na kheueh uroe ulang thon raja, gobnyan geupeuna khanuri rayeuk keu banmandum peugawai geuh. Gobnyan laju geubri peurintah mangat nyang urôh ié jieb dan nyang urôh ruti teupeuteubiet lam glab dan jiba laju ukeue banmandum peugawée meuligoe. 21 Tukang urôh ié jieb raja laju teupeugisa ubak buet jih yoh awai. 22 Teuma nyang urôh ruti raja teuhuköm maté. Banmandum nyan teujadi paih lagée nyang ka lheueh geupeugah lé Nabi Yusuf. 23 Dan tukang urôh jieb ié raja hana le teuingat ubak Nabi Yusuf. Dan biet-biet that jihnyan ka tuwoe keu gobnyan.
Keujadian 41
1 Óh ka liwat dua thon, raja nanggroe Meusé meulumpo, bahwa raja nyan teungoh jidong bak binéh Krueng Nil. 2 Hana jisangka-sangka na tujoh boh leumô nyang teumbon-teumbon dan kulét leumô nyan meukilat-kilat, jiteubiet lam krueng nyan dan laju jirôt naleueng nyang na bak binéh krueng nyan. 3 Óh lheueh nyan na teuma tujoh boh teuk leumô nyang laén jiteuka cit keunan; beulatang nyang pijuet-pijuet nyan nyang na tinggai cit kulét ngon balot tuleueng. Leumô-leumô nyang pijuet nyan jidong bak binéh leumô nyang teumbon-teumbon, dan nibak binéh krueng Nil nyan. 4 Óh lheuehnyan leumô-leumô nyang pijuet laju jipajoh leumô-leumô nyang teumbon. Óh ka lheueh nyan raja laju teubeudôh nibak geuéh. 5 Óh lheuehnyan raja nyan pi teugantuek dan laju teungéut lam teungéut nyan jiteuka lom lumpo. Lam lumpo jihnyan laju jingieng tujoh neuk aneuëk gandom nyang meuasoe ngon masak-masak meugantueng dan jitimoh bak saboh tangke. 6 Óh lheueh nyan timoh teuma tujoh neuk aneuëk gandom nyang laén, nyang pijuet-pijuet dan krôt ngon tho kreng sabab jipôt lé angén guron. 7 Dan aneuëk gondom nyang pijuet nyan laju jiuét bantujoh neuk aneuëk gandom nyang meuasoe bunoe. Óh lheuehnyan raja laju jaga bak teungéut dan barô kheueh geusadar bahwa droe geuh nyan bunoe lam tengéut ka meulumpo. 8 Beungoh nyan raja deuh jih apoh apah até geuh hana meuteuntée, ngon sabab nyan laju geupeurintah mangat banmandum tukang sihe dan nyang na iéuleumé di nanggroe Meusé mangat meugumpôi ubak gobnyan, óh trok keunan laju geucalitra banmandum peue-peue nyang ka geulumpo lam teungéut geuh beuklam ubak awaknyan, teuma hana meusidroe pi lamkawan ureuëng nyang meuhase jiboh makna lumpo raja nyan. 9 Óh lheueh nyan tukang urôh ié jieb raja laju jipeurab dan jipeugah ubak raja, "Nibak uroenyoe ulôn harôh lôn aku keusalahan ulôn. 10 Yoh masa ilée Po raja neubeungéh ubak tukang urôh ruti dan keu ulôn, dan laju kamoe Po raja peutamong lam glab, nibak rumoh ulée kawai meuligoe. 11 Bak simalam kamoe mandua na meulumpo, dan lumpo kamoe nyan hana saban makna jih. 12 Sidroe ureuëng muda bansa Ibrani na disinan meusajan ngon kamoe. Gobnyan jeuet keu ulée kawan peulayan meuligoe di meuligoe nyan. Laju kamoe peugah lumpo kamoe bak ureuëng nyan, dan laju jipeutrang bak kamoe makna lumpo nyan. 13 Banmandum nyang jipeugah makna lumpo kamoe nyan paih that lagée nyang geupeugah, Po raja neupeugisa ulôn bak jabatan ulôn yoh awai, dan neuhuköm maté tukang urôh ruti nyan." 14 Ban geudeungoe haba nyan raja laju geupeutreun peurintah geuyuejak cok Nabi Yusuf didalam glab, dan deungon pantaih that Nabi Yusuf laju jipeuteubiet lam glab nyan. Óh ka lheueh Nabi Yusuf geumeucuko dan geugantoe peukayan geuh, laju geujak meuhadab ubak raja. 15 Geupeugah lé raja ubak Nabi Yusuf, "Ulôn ka meulumpo, dan hana meusidroe pih nyang hase jipeutrang peue makna lumpo ulôn nyan. Na nyang peugah ubak ulôn bahwa droeneueh jeuet neutafeuse makna lumpo." 16 Geujaweueb lé Nabi Yusuf, "Bukon, ya Po raja, teuma Po teu Allah nyang bri tafeusé lumpo nyang paih." 17 Dan geupeugah kheueh lé raja, "Ulôn meulumpo bahwa ulôn teungoh lôn dong bak binéh Krueng Nil. 18 Dan laju jiteungoh nibak lam krueng nyan tujoh boh leumô nyang teumbon-teumbon dan kulét meukilat-kilat, dan laju jirot naleueng nyang na bak binéh krueng nyan. 19 Óh lheueh nyan jiteuka teuma tujoh boh leumô nyang laén, pijuet-pijuet tinggai kulét ngon balot tuleueng. Gohlom na ulôn kalon leumô nyang meunan brôk bansaboh nanggroe Meusé. 20 Leumô-leumô nyang pijuet nyan laju jipajoh habéh banmandum leumô-leumô nyang teumbon bunoe. 21 Óh lheuehnyan leumô nyang pijuet nyan teutab pijuet, óh lheuehnyan teujaga kheueh ulôn nibak teungéut nyan. 22 Óh lheuehnyan ulôn teungéut lom dan meulumpo lom, bahwa na deuh ulôn kalon tujoh neuk aneuëk gandom nyang meuasoe dan masak-masak, jitimoh bak saboh tangke. 23 Dan timoh teuma tujoh neuk aneuëk gandom nyang pijuet ngon tho kreng sabab jipupot lé angén guron. 24 Aneuëk gandom nyang pijuet nyan laju jiuét aneuëk gandom nyang meuasoe bunoe. Dan ka lheueh ulôn peugah bandua boh lumpo nyan ubak tukang sihe, teuma hana meusidroe pih nyang hase jipeutrang peue makna lumpo ulôn nyan." 25 Dan laju geupeugah lé Nabi Yusuf ubak raja nyan, "Mandua boh lumpo nyan saban makna jih; Po teu Allah ka geubri tée ubak Po raja peue nyang teuma geupeubuet. 26 Tujoh boh leumô nyang teumbon-teumbon nyan na kheueh tujoh thon, dan tujoh neuek aneuëk gandom nyang meuasoe nyan saban cit tujoh thon; mandua nyan saban makna jih. 27 Tujoh boh leumô nyang pijuet, nyang teuka óh lheueh nyan, meunan cit tujoh neuk gandom nyang pijuet nyang tho kreng sabab jipupot lé angén guron nyan na kheueh masa musém deuk nyang treb jih tujoh thon teuma. 28 Lagée toh nyang ka lheueh ulôn peugah ubak Po raja, Po teu Allah ka geupeuleumah ubak Po raja peue nyang teuma geupeubuet. 29 Singoh teuma teuka tujoh thon masa nyang makmu bansaboh nanggroe Meusé nyoe. 30 Óh lheuehnyan teuka tujoh thon masa musém deuk, dan watée nyang peunoh ngon makmu nyan ka jipeutuwoe mandum, sabab watée meuseum deuk nyan keubit parah lumpah na sampoe bansaboh nanggroe nyoe ka habéh tho. 32 Lumpo Po raja nyan teuka jih dua goe, nyan sibagoe tanda bahwa hainyan ka geupeuteutab lé po teu Allah dan bahwa Allah teuma geupeubuet deungon sigra. 33 Ngon sabab nyan, Po raja neupiléh sidroe ureuëng nyang ceureudek ngon bijaksana dan neubri kuasa ubak ureuëng nyan keu jeuet jiatoe nanggroe nyoe. 34 Po raja harôh teuma neuangkat peugawée-peugawée nyang laén, dan neubri bak peugawéenyan kuasa keu jikuteb siper limong nibak banmandum wasé teupot aneuëk gandom lam watée tujoh thon nyang peunoh ngon makmu nyan, laju jitamon di banda-banda dan jijaga teuma. 36 Gandom nyan jeuet keu keuneubah sibagoe cadangan óh trok watée musém deuk nyang teuma teuka di nanggroe Meusé. Deungon lagée nyan rakyat hana maté ngon sabab lé deuk." 37 Raja dan banmandum peugawée situju reuncana Nabi Yusuf nyan. 38 Dan laju geupeugah lé raja ubak awaknyan, "Hana mungken tanyoe teumé ureuëng laén nyang sisuai nibak Nabi Yusuf, sabab gobnyan geupimpén lé roh Allah." 39 Dan raja laju geupeugah ubak Nabi Yusuf, "Allah ka geubri tée banmandum nyoe ubak gata, dan ka jeulaih bahwa gata leubeh carông dan bijaksana nibak soemantong nyan. 40 Gata teuma lôn angkat jeuet keu gubunur, dan banmandum rakyat ulôn jitaát peue-peue nyang gata peurintah. Teuma ulôn kheueh mantong nyang leubeh meukuasa nibak gata." 41 Óh lheuehnyan raja laju geusuet nibak jaroe geuh euncien nyang na cab keurajeuen, dan laju geupeusok bak jaroe Nabi Yusuf sira geupeugah, "Deungon nyoe gata ulôn angkat jeuet keu gubunur bansaboh nanggroe Meusé." Óh lheueh nyan laju geusôk bak Nabi Yusuf bajée jubah nyang teupeugét nibak ija lineun nyang halôh, dan geupeungui bak takue Nabi Yusuf saboh rante méuh. 43 Dan laju geubri ubak Nabi Yusuf geuritan keurajeuen nyang keudua keu geuritan gobnyan, dan peungawai keuhormatan raja jijak dikeue geuritan nyan sira jitawök-tawök, "Awas! Jok rot! Jok rot!" Meunan kheueh jeuet jih Nabi Yusuf jiangkat jeuet keu gubunur bansaboh nanggroe Meusé. 44 Geupeugah lé raja ubak Nabi Yusuf, "Ulôn kheueh raja -- dan ulôn peumaklum bahwa meunyoe hana idhin gata hán jeuet meusidroe ureuëng pih bansaboh nanggroe Meusé jipeubuet sapeue." 45 Dan raja laju geubri saboh nan Meusé keu Nabi Yusuf, nan nyan na kheueh, Zafnat-Paaneah. Dan geubri teuma sidroe peurumoh keu Nabi Yusuf nyang nan jih Asnat binti Potifera nyang jeuet keu imeum nibak banda Heliopolis. Nabi Yusuf meu-umu lhée ploh thon watée gobnyan jeuet keu gubunur raja nanggroe Meusé. Dan geubeudôh kheueh Nabi Yusuf nibak meuligoe raja geujak keulileng bansaboh nanggroe Meusé. 47 Lam masa tujoh thon nyang peunoh ngon makmu nyan, tanoh di nanggroe Meusé nyan jipeuteubiet hase meukuyan-kuyan. 48 Gandom nyang jipeuhase lé tanoh nyan laju geupeusapat lé Nabi Yusuf dan geukeubah laju di banda-banda bansaboh nanggroe. Nibak tieb-tieb banda geucok hase gandom nyang na di blang-blang disinan laju geukeubah lam banda nyang na tho disinan. 49 Gandom nyang geupeusapat nyan lumpah that jai sampoe lé Nabi Yusuf hana le geusukat gandom-gandom nyan, sabab jai jih lagée anoe bak binéh laôt. 50 Sigohlom trok musém deuk nyan teuka, Asnat peurumoh Nabi Yusuf laju geupeulahé dua droe aneuëk agam. 51 Geupeugah lé Nabi Yusuf, "Allah ka geupeujeuet ulôn tuwoe ubak banmandum nyang ulôn deurita dan ubak waréh kawöm ayah ulôn." Sabab nyan kheueh geuboh nan aneuëk geuh nyang tuha "Manasye". 52 Geupeugah lom lé gobnyan, "Allah ka geubri aneuëk-aneuëk ubak ulôn bak watée ulôn susah," dan laju geuboh nan aneuëk nyang keudua "Efraim". 53 Tujoh thon masa nyang peunoh ngon makmu nyang ka jirasa lé bansa Meusé nyan pih habéh. 54 Dan teuka kheueh masa tujoh thon musém deuk nyang cukob brat, paih lagée nyang ka geupeugah lé Nabi Yusuf. Bansigom donya ka habéh deuk, teuma di nanggroe Meusé na teukeubah meunajoh. 55 Watée rakyat nanggroe Meusé jirasa bahwa jihnyan ka deuk, awaknyan laju jijak lakée peunajoh ubak Po raja. Dan raja laju geuyuejak awaknyan ubak Nabi Yusuf dan laju jitaát peue-peue mantong nyang geupeurintah lé Nabi Yusuf ubak awaknyan. 56 Watée musém deuk nyan meutamah-tamah hebat dan ka trok bansaboh nanggroe, Nabi Yusuf laju geubuka banmandum beurandang dan laju geupeubloe gandom ubak ureuëng Meusé. 57 Bansaboh donya manusia jijak ubak Nabi Yusuf keu jijak bloe gandom, sabab musém deuk nyan biet-biet parah bansaboh donya.
Keujadian 42
1 Watée Nabi Yakub geudeungoe bahwa na gandom di nanggroe Meusé, laju geupeugah ubak aneuëk-aneuëk gobnyan, "Pakon gatanyoe teunang-teunang mantong? 2 Ka ulôn deungoe bahwa na gandom di nanggroe Meusé; jak kheueh keudeh dan gata bloe laju gandom nyang na disinan mangat geutanyoe mandom bék maté deuk." 3 Dan jijak kheueh bansiploh droe aduen Nabi Yusuf nyan u nanggroe Meusé keu jijak bloe gandom. 4 Teuma Nabi Yakub hana geubri jak Benyamin, adoe droe Nabi Yusuf, sabab gobnyan geutakot meuteumé ceulaka ateueh aneuëk geuh nyan. 5 Sabab musém deuk ka trok u nanggroe Kanaan, teuma aneuëk-aneuëk Nabi Yakub ngon ureuëng laén laju jijak u nanggroe Meusé keujijak bloe gandom. 6 Nyang publoe gandom keu ureuëng-ureuëng nyang teuka bansaboh donya na kheueh Nabi Yusuf, sibagoe gubunur nanggroe Meusé. Sabab nyan kheueh aduen-aduen Nabi Yusuf teuka laju jisujut ukeue gobnyan. 7 Watée Nabi Yusuf geukalon aduen-aduen geuh nyang teuka, gobnyan geuturi keu awaknyan banmandum, teuma gobnyan pura-pura hana geuturi. Ngon haba nyang gasa laju geutanyong bak awaknyan, "Gatanyoe ureuëng pane?" "Kamoe ureuëng Kanaan. Kamoe meuteuka keunoe keukamoe jakbloe peunajoh," jaweueb awaknyan. 8 Bahpi Nabi Yusuf geuturi keu aduen-aduen geuhnyan, teuma awaknyan meusidroe hana jituri keu Nabi Yusuf. 9 Dan laju teuingat keuhai lumpo gobnyan keuhai awaknyan. Dan laju geupeugah ubak awaknyan, "Kah nyoe banmandum mata-mata; kah nyoe kajak keunoe keukah seulidek pat keuleumahan nanggroe kamoe." 10 "Bukon, hai amphon," jaweueb awaknyan. "Kamoe, namiet-namiet po meujak keunoe hana laén tujuan na kheueh keu kamoe jak bloe peunajoh. 11 Kamoe nyoe meusyedara, hai amphon. Kamoe nyoe ureuëng gét-gét, bukon mata-mata." 12 Laju geujaweueb lé Nabi Yusuf, "Sulet! kahnyoe kajak keunoe keukah seulidek pat keuleumahan nanggroe nyoe." 13 Jaweueb awaknyan, "Kamoe nyoe dua blaih droe meusyedara, hai amphon, kamoe nyoe aneuëk nibak sidroe ayah di nanggroe Kanaan. Sidroe lamkawan kamoe ka meuninggai donya dan adoe kamoe nyang tulot na meusajan ayah kamoe." 14 "Biet-biet beutôi lagée ulôn peugah," jaweueb Nabi Yusuf, "kah-kah nyoe mata-mata. 15 Ulôn keuneuk ujoe kah nyoe banmandum: Ulôn meusumpah deumi nan raja bahwa kah-kah nyoe hana kah tinggai nanggroe nyoe meunyoe adoe gata nyang tulot nyan hana kahba keunoe. 16 Sidroe lamkawan kah nyoe harôh jiwoe jijakcok adoe kah nyan. Nyang laén teuteuen disinoe sampoe tutoe haba kah nyoe na bukeuti. Meunyoe hán, deumi nan raja, kahnyoe banmandum mata-mata musoh!" 17 Óh lheuehnyan awaknyan laju jipeutamong lam glab lhée uroe treb jih. 18 Bak uroe nyang keu lhée Nabi Yusuf laju geupeugah ubak awaknyan, "Ulôn ureuëng nyang teumakot dan taát ubak Po teu Allah. Kahnyoe teuma lôn peuseulamat ngon saboh syarat. 19 Keu teubukeuti bahwa kah-kahnyoe jujoe, sidroe lamkawan kahnyoe teutab teuteun dalam glab; nyang laén jeuet jiwoe sira jiba gandom nyang gata bloe keu keuluwarga gata nyang teungoh meudeurita deuk. 20 Óh ka lheueh nyan kahnyoe harôh kahba adoe kah nyang tulot ubak ulôn. Nyan kheueh bukeuti jih singoh bahwa tutoe haba kah nyan beutôi, dan kahnyoe hana lôn huköm maté." Awaknyan situju lagée keuputosan gubunur nyan. 21 Dan laju jimariet awaknyan sabe keudroe-droe, "Nyan, geutanyoe jinoenyoe jihuköm sabab buet tanyoe nyang salah teuhadab adoe tanyoe yoh masa ilée; adoe geutanyoe nyan jilakée tulông teuma lé geutanyoe hana tapako, bahpi takalon adoe tanyoe nyan lumpah that meudeurita. Nyang kheueh sabab jih geutanyoe kata rasa deurita nyang lagée nyoe bagoe." 22 Jipeugah lé Ruben, "Kon ka ulôn peugah bak gatanyoe yoh masa ilée mangat adoe geutanyoe nyan bék tapako-pako. Teuma gatanyoe banmandum hana tatem deungoe nyang ulôn peugah nyan. Dan jinoenyoe adoe geutanyoe nyang maté nyan teubalaih ateueh geutanyoe." 23 Nabi Yusuf muphom basa awaknyan, teuma awaknyan hana jiteupeue hainyan, sabab awaknyan jimariet ngon Nabi Yusuf jipeuguna jurubasa. 24 Nabi Yusuf geutinggai awaknyan disinan, dan laju geujak moe. Óh ka jeuet geumeututoe lom teuma, gobnyan laju geuriwang ubak awaknyan, laju geucok Simeon, dan laju geuyue ikat Simeon nyan dikeue banmandum syedara jihnyan. 25 Nabi Yusuf laju geupeurintah mangat eumpang-eumpang nyang na jiba lé aduen geuhnyan teupasoe laju beupunoh ngon gandom, dan péng awaknyan maséng-maséng jipeutamong lom lam eumpang-eumpang nyan. Meunan cit mangat ubak awaknyan jibri peunajoh keubeukai bak rot ueh. Banmandum peurintah geuh nyan laju jipeubuet. 26 Óh lheueh nyan lé aduen-aduen Nabi Yusuf laju jipeudieng ateueh rhueng keuleudée jih maséng-maséng ngon eumpang gandom nyang ka awaknyan bloe nyan, laju jijak kheueh awaknyan nibak teumpat nyan. 27 Bak teumpat awaknyan mudom, sidroe lamkawan awaknyan laju jipeuhah eumpang gandom jih keujibri makheun ubak keuleudée jih. Dan laju jiteumé péng lam eumpang gandom nyan. 28 "Péng ulôn jijok pulang," kheun ureuëng nyan ubak syedara-syedara jih. "Ngieng, na lam eumpang ulôn!" Até awaknyan meutamah teumakot, dan deungon rasa teumakot nyang luwabiasa awaknyan laju jiteumanyong sabe keudroe-droe, "Peue nyang geupeubuet lé Allah ateueh geutanyoe?" 29 Óh ka trok u Kanaan, awaknyan laju jimeucalitra ubak ayah jih peue-peue mantong nyang ka awaknyan rasa. 30 Jipeugah lé awaknyan, "Gubunur nanggroe Meusé nyan jimeututoe gasa that ubak kamoe dan jitudoh kamoenyoe mata-mata nanggroe jih. 31 Laju kamoe jaweueb, 'Kamoenyoe ureuëng gét-gét, bukon mata-mata, kamoenyoe ureuëng jujoe. 32 Kamoe banmandum na dua blaih droe meusyedara, aneuëk nibak saboh ayah, dan sidroe ka meuninggai donya, seudangkan nyang tulot na meusajan ayah kamoe di nanggroe Kanaan.' 33 Laju jipeugah lé gubunur nyan, 'Ulôn keuneuk ujoe kah-kahnyoe peu kheueh kah-kahnyoe biet-biet ureuëng jujoe: sidroe lamkawan kahnyoe harôh tinggai disinoe; nyang laén jeuet jiwoe sira jipuwoe gandom keu keuluwarga kah nyang teungoh deuk. 34 Óh ka lheueh kah gisa sira kahba adoe kah nyang tulot, barô kheueh lôn teupeu bahwa kahnyoe bukon mata-mata, teuma na kheueh ureuëng jujoe. Dan syedara kah nyang ulôn teuen nyan ulôn jok lom ubak kah dan kah jeuet tinggai di nanggroe nyoe dan beubaih kah meuniaga.' " 35 Óh lheuehnyan, bak watée awaknyan jipeusoh banmandum eumpang-eumpang jih, awaknyan laju jiteumé dumpet jih maséng-maséng nyang meuasoe péng; ngon nyan awaknyan pi laju jiteuka teumakot, meunan cit ayah awaknyan. 36 Laju geupeugah lé ayah awaknyan, "Lé sabab gatanyoe ka jeuet keusabab ateueh ulôn sampoe gadôh banmandum aneuëk-aneuëk lôn. Nabi Yusuf ka hana le; Simeon ka hana le; dan jinoenyoe gata keuneukcok teuma Benyamin. Hana wayang deurita ulôn nyoe!" 37 Laju geupeugah lé Ruben ubak ayah geuh, "Neujok kheueh Benyamin nyan ubak ulôn, Ayah; teuma ulôn puwoe lom, meunyoe hana, Ayah jeuet neupoh maté bandua droe aneuëk agam ulôn." 38 Teuma Nabi Yakub geupeugah, "Hán jeuet, Benyamin hana jeuet gata ba; aduen jih ka meuninggai dan jinoenyoe nyan kheueh jih nyang na tinggai. Pat tateupeue jihnyoe meuteumé bala nibak rot euh raya. Ulôn nyoe ka tuha, dan seudeh nyang gata peuteuka ubak ulôn nyan jeuet keuakibat ulôn nyoe maté."
Keujadian 43
1 Musém deuk di nanggroe Kanaan meutamah-tamah hebat, dan óh ka lheueh keuluwarga Nabi Yakub ka habéh geupajoh banmandum gandom nyang teupuwoe nibak nanggroe Meusé, geupeugah kheueh lé Nabi Yakub ubak aneuëk-aneuëk geuh, "Gatajak kheueh lom u nanggroe Meusé dan gata bloe kheueh gandom keu geutanyoe." 3 Dan Yehuda laju jipeugah ubak ayah jih nyan, "Gubunur nanggroe Meusé nyan ka geupeuingat ngon haba nyang biet-biet brat kamoenyoe hana jeuet kamoe gisa u nanggroe Meusé meunyoe adoe kamoe Benyamin hana kamoe ba sajan. 4 Meunyoe Ayah neubri idhin adoe kamoe nyan jeuet jijak ngon kamoe, barô kamoe tem jak keudeh keu kamoe jakbloe peunajoh. 5 Teuma meunyoe Ayah hana neubri Benyamin jijak ngon kamoe, kamoe hán kamoetem jak, sabab gubunur nyan ka geupeugah hana jeuet kamoe meuhadab gobnyan meunyoe adoe kamoe Benyamin hana kamoe ba." 6 Geupeugah lé Nabi Yakub, "Keupeue gata nyoe tapeususah ulôn ngon cara gata peugah bahwa mantong na adoe gata di Kanaan nyoe?" 7 Jaweueb awaknyan, "Ureuëng nyan hana putôh-putôh jitanyong keuhai kamoe dan keuhai keuluwarga tanyoe, jipeugah lé gubunur nyan, 'Peu kheueh mantong udeb ayah gata? Peu kheueh gata mantong na adoe teuh nyang agam?' Dan kamoe teupaksa kamoe jaweueb peue-peue nyang jitanyong nyan. Pakriban jeuet kamoe sangka bahwa lé gubunur nyan geuyue jakcok adoe kamoe nyan?" 8 Dan laju geupeugah lé Yehuda ubak ayah jih Nabi Yakub nyan, "Neupeu idhin kheueh hai Ayah adoe kamoe nyan jiseutôt kamoe, dan ulôn nyang meutanggong jaweueb ateueh adoe kamoe nyan. Kamoe teuma kamoe jak ngon reujang-reujang mangat hana meusidroe pih nyang maté deuk lam keuluwarga geutanyoe. 9 Ulôn kheueh jaminan jih, dan Ayah jeuet neutuntot adoe lôn nyan ateueh ulôn. Meunyoe adoe kamoe nyan hana ulôn puwoe riwang deungon seulamat, ulôn tanggong huköman nyan siumu udeb. 10 Meunyoe tanyoe hana tapreh ka meunoe treb, ka pasti kamoenyoe ka lheueh kamoe jak woe keu nyang keu dua." 11 Dan laju geupeugah lé Nabi Yakub, "Meunyoe biet-biet harôh lagée gata peugah nyan, taba kheueh hase nyang paleng gét nibak nanggroe geutanyoe nyoe dan gata pasoe laju lam eumpang-eumpang gata sibagoe bungöng jaroe geutanyoe keu gubunur nyan: Kismis, meulisan, reumpah-reumpah, boh kréeh dan boh badam. 12 Meunan cit gata ba péng dua goe lipat, sabab péng nyang gata teumé lam eumpang gata nyan harôh teujok pulang ubak gobnyan. Mungken awaknyan kasilab jipeutamong lam eumpang-eumpang gata. 13 Dan gata ba kheueh adoe teuh nyan, dan meunyoe ka seuleusoe gatawoe kheueh bubagaih keunoe. 14 Seumoga Allah Nyang Mahakuasa geupeujeuet até gubunur nyan geugaséh ubak gata, sampoe gobnyan geutem jokpulang Benyamin ngon Simeon ubak gata. Keuhai ulôn nyoe, meunyoe ulôn biet-biet harôh gadôh banmandum aneuëk-aneuëk lôn, ulôn ka rila." 15 Óh lheuehnyan lé syedara-syedara Nabi Yusuf nyan laju jijak gisa u nanggroe Meusé sira jiba bungöng jaroe meunan cit péng dua goe lipat dan adoe jih Benyamin. Óh ka trok keudeh, awaknyan laju jijak meuhadab ubak Nabi Yusuf. 16 Watée Nabi Yusuf geukalon Benyamin ngon aduen-aduen geuh ka trok jigisa, laju geupeugah ubak peulayan nyang jeuet keu ulée lam rumoh gobnyan, "Jakba laju banmandum ureuëng nyan u rumoh lôn. Awaknyan teuma jimakheun meusajan ngon ulôn cot uroenyoe, ngon sabab nyan gata sie kheueh saboh beulatang peulara dan gata peusiab kheueh peunajoh kamoe." 17 Peulayan nyan laju jipeubuet peue-peue nyang ka geupeurintah lé Nabi Yusuf nyan dan laju jiba syedara-syedara Nabi Yusuf nyan u rumoh gubunur. 18 Watée awaknyan jiba u rumoh Nabi Yusuf, awaknyan laju teuka teumakot sira jipike, "Tanyoe ka jiba keunoe, sabab péng nyang tanyoe teumé lam eumpang geutanyoe ilée. Awaknyan jidrob geutanyoe lam sikeujab, laju jicok keuleudée tanyoe dan jipeujeuet geutanyoe keu namiet gobnyan." 19 Kareuna nyan, bak binéh pintoe rumoh Nabi Yusuf awaknyan laju jipeugah ubak ulée rumoh tangga, 20 "Meuáh, Teungku, kamoe ka lheueh kamoe jak keunoe keu kamoe jakbloe peunajoh. 21 Watée kamoe woe, óh trok bak saboh teumpat kamoe keuneuk mudom, laju kamoe peuhah eumpang gandom kamoe. Hana kamoe sangka-sangka banmandum péng ngon bayeue yuem gandom kamoe mantong na lam eumpang ateueh aneuk gandom kamoe. Kamoe tan kamoe teupeue soe nyang peutamong péng lam eumpang gandom kamoe nyan. Jinoe péng nyan kamoe ba lom ubak Teungku. Seulaén nibak nyan mantong na kamoe ba péng laén keu kamoe bayeue yuem gandom nyang teuma kamoe bloe lom." 23 Peulayan nyan laju jipeugah "Bék teumakot. Bék picek até. Allah droeneueh, na kheueh Allah nyang geupujoe lé ayah droeneueh, gobnyan kheueh nyang peutamong péng nyan lam eumpang droeneueh. Dan ulôn ka lôn teurimong yuem gandom droeneueh nyan." Óh lheuehnyan laju jiba Simeon ubak awaknyan, 24 dan laju ji intat awaknyan u dalam rumoh. Ubak awaknyan laju jijok ié ngon rhah gaki, dan eumpeuen keuleudée awaknyan pih jijok cit teuma. 25 Óh lheuehnyan awaknyan laju jipeusiab-siab bungöng jaroe keu jijok ubak Nabi Yusuf watée gobnyan geuwoe jak pajoh bu cot uroe, sabab awaknyan ka jibri tée bahwa awaknyan teuma jimakheun meusajan-sajan ngon Nabi Yusuf. 26 Watée Nabi Yusuf ka trok u rumoh, awaknyan laju jijok banmandum bungöng jaroe nyan ubak Nabi Yusuf sira jisujut dikeue gobnyan. 27 Nabi Yusuf laju geutanyong keuadaan awaknyan, "Gatanyoe ka lheueh tapeugah ubak ulôn keudaan ureuëng syiek gata nyang ka tuha nyan. Pakriban keuadaan gobnyan? Peu kheueh lam keuadaan seuhat-seuhat?" 28 Jaweueb awaknyan, "Nyoepat ulôn hai Teungku, ayah kamoe, gét-gét mantong keuadaan gobnyan." Dan laju awaknyan jisujut ubak gobnyan. 29 Watée Nabi Yusuf geungieng Benyamin, adoe gobnyan, laju geupeugah lagée nyoe, "Nyoe kheueh adoe droeneueh nyang tulot nyan, nyang ka lheueh gata peugah-peugah ubak ulôn? Seumoga Po teu Allah geubri beureukat ubak gata, aneuëk ulôn." 30 Até Nabi Yusuf meutô-tô sabab rasa rindu dan gaséh gobnyan ubak adoe geuh. Gobnyan rab hán hase geukuasa droe, lé sabab nyan geujak kheueh gobnyan nibak teumpat nyan laju geujak tamong lam kama dan laju geumo. 31 Óh lheuehnyan gobnyan laju geurhah muka geuh dan laju geuteubiet lom teuma, dan deungon geupeuteun até geuh, laju geuyue peuhidang peunajoh. 32 Nabi Yusuf geumakheun bak meuja geuh keudroe, dan bandum syedara gobnyan bak meja nyang laén. Ureuëng-ureuëng Meusé nyang na nibak teumpat nyan jimakheun cit bak meuja nyang laén, sabab awaknyan meurasa hina meunyoe awaknyan jimakheun meusajan-sajan ngon ureuëng Ibrani. 33 Banmandum syedara Nabi Yusuf geupeuduek nibak meuja nyang meuhadab ngon meuja Nabi Yusuf, meunurot urotan umu awaknyan maséng-maséng, phon nibak nyang tuha trok ubak nyang tulot. Watée jikalon lé awaknyan cara teuatoe nyan, awaknyan saléng jimeugieng ngon hireuen lagoe na. 34 Awaknyan jibri peunajoh nyang na nibak meuja Nabi Yusuf, dan Benyamin geupeutimang limong goe leubeh le nibak aduen-aduen gobnyan nyang laén. Laju awaknyan jimakheun ngon jijieb ié sipuih-puih jih meusajan ngon Nabi Yusuf.
Keujadian 44
1 Óh lheuehnyan Nabi Yusuf laju geupeurintah ubak ulée rumoh tangga geuh, "Jak pasoe kheueh eumpang awaknyan banmandum ngon gandom, bube ek jiba lé awaknyan, dan péng awaknyan peutamong lom lam eumpang jih maséng-maséng ateueh gandom nyan. 2 Dan piala pirak ulôn nyan gata peutamong lam eumpang adoe awaknyan nyang tulot, meusajan-sajan ngon péng yuem gandom jih nyan." Peulayan nyan laju jipeubuet banmandum nyang geupeurintah lé Nabi Yusuf nyan. 3 Óh singoh beungoh, banbeungoh that, Nabi Yusuf laju geumeucre ngon aduen-aduen geuh, dan awaknyan pi laju jiwoe ngon keuleudée jih maséng-maséng. 4 Awaknyan gohlom jiôh nibak banda nyan, watée Nabi Yusuf geupeugah ubak peulayan rumoh gobnyan, "Jak peulet bubagaih awaknyan. Meunyoe ka meurumpok, peugah laju bak awaknyan, 'Pakon gata balaih buet nyang gét ngon buet nyang jeuhet? 5 Pakon gata cua piala pirak po ulôn? Piala nyan geupeuguna sibagoe teumpat jieb ié dan sibagoe alat nujum. Gata ka tapeubuet buet nyang jeuhet nyang paleng rayeuk!' " 6 Watée peulayan nyan sampoe ubak syedara-syedara Nabi Yusuf, laju jipeugah peue nyang ka geupeurintah lé Nabi Yusuf nyan. 7 Jaweueb awaknyan ubak peulayan nyan, "Peue nyang Droeneueh meukeusut? Kamoe jeuet meusumpah bahwa kamoe hana kamoe peubuet nyang lagée nyan! 8 Droeneueh keudroe neuteupeue bahwa péng nyang kamoe teumé lam eumpang-eumpang kamoe ateueh gandom nyan, ka kamoe jok pulang ubak Droeneueh. Jadi, hana mungken kamoe cua pirak atawa méuh lam rumoh gubunur! 9 Deungon kamoe peugah hai Teungku, meunyoe na meuteumé lamkawan kamoe nyoe, bah kheueh ureuëng nyan teuhuköm maté, dan kamoe jeuet keu namiet Droeneueh." 10 Peulayan nyan jipeugah, "Meunyoe meunan bah kheueh; teuma jihnyan, baksoe mantong piala nyan meuteumé, jihnyan kheueh jeuet keu namiet ulôn; nyang laén jeuet jijak." 11 Dan deungon bagaih that awaknyan maséng-maséng laju jipeutreun eumpang-eumpang gandom jih. 12 Peulayan Nabi Yusuf nyan laju jipareksa banmandum eumpang-eumpang nyan deungon teuliti, phon eumpang nyang tuha sampoe ubak eumpang nyang tulot, dan pialanyan laju meuteumé lam eumpang Benyamin. 13 Aduen-aduen Benyamin nyan lumpah that seudeh, sampoe peukayan nyang na jingui nyan laju jipriek-priek. Awaknyan laju jipeudieng keuleudée droejih dan jigisa laju u banda. 14 Watée Yehuda dan syedara-syedara geuhnyan katrok u rumoh Nabi Yusuf, Nabi Yusuf mantong na disinan, dan awaknyan laju jisujut dikeue Nabi Yusuf nyan. 15 Dan geupeugah kheueh lé Nabi Yusuf ubak awaknyan, "Peue nyang ka gata peubuet nyan? Peu kheueh hana gata teupeu bahwa ureuëng nyang lagée lônnyoe hase lôn ngieng ureuëng nyang jipeubuet jeuhet ngon iéuleumé gaéb?" 16 "Peue nyang jeuet kamoe kheun, Teungku?" jaweueb Yehuda. "Pakriban kamoe jeuet kamoe bantah atawa kamoe peubeuna droe kamoe nyoe? Po teu Allah ka geupeudeuh buet kamoe nyang salah, jinoenyoe bah kheueh kamoe banmandum jeuet keu namiet Teungku, kon mantong jihnyan nibak soe piala nyan meuteumé." 17 Seuot Nabi Yusuf, "Hán jeuet! Ulôn hánkutem pubuet lagée nyan bagoe! Teuma ureuëng nyan nibak soe pialanyan meuteumé, jihnyan kheueh nyang jeuet keu namiet lôn. Nyang laén jeuet jiwoe ngon beubaih ubak ureuëng syiek droeneueh." 18 Yehuda geumaju geupeurab ubak Nabi Yusuf dan laju geupeugah, "Meuáh, Teungku po, idhin kheueh ulôn meututoe ngon Teungku po. Bék neubeungéh ubak ulôn; Teungku po lagée raja nanggroe Meusé keudroe. 19 Teungku po ka neutanyong ubak kamoe nyoe 'Peu kheueh droeneueh mantong na ureuëng syiek atawa syedara-syedara nyang laén?' 20 Kamoe jaweueb, 'Ayah kamoe ka tuha dan adoe kamoe lahé bak watée ayah kamoe ka tuha that. Aduen saboh ma nibak adoe kamoe nyan ka meuninggai donya, teuma jinoenyoe jihnyan keudroe kheueh nyang mantong udeb nibak awaknyan bandua, dan ayah lumpah that geugaséh ubak jihnyoe.' 21 Teungku po neuyue kamoe mangat jeuet kamoe ba jihnyan keunoe, mangat Teungku po jeuet neukalon jihnyan, 22 laju kamoe jaweueb bahwa aneuëk nyan hana jeuet meucre nibak ayah jih; meunyoe jihnyoe meucre nibak ayah jih, ayah kamoe teuma meuninggai donya. 23 Óh lheuehnyan Teungku po neupeugah, 'Gata hana jeuet meuhadab le ngon ulôn meunyoe adoe gatanyan hana gata ba sajan.' 24 Bak watée kamoe woe ubak ayah kamoe, laju kamoe peutrok ubak gobnyan peue nyang ka Teungku po peugah nyan. 25 Óh lheuehnyan ayah kamoe geuyue lom ubak kamoe mangat kamoejak lom keunoe keukamoe jak bloe peunajoh. 26 Laju kamoe jaweueb, 'Kamoe hana jeuet le kamoe jak keudeh, sabab kamoe hana jeuet meuhadab gubunur meunyoe adoe kamoe nyang tulot hana jijak sajan. Barô kheueh jeuet keumoejak keudeh meunyoe adoe kamoe nyan jeuet kamoe ba sajan.' 27 Óh lheuehnyan ayah kamoe geukheun, 'Gatanyoe tateupeue bahwa Rahel, peurumoh ulôn teuma na dua droe aneuëk. 28 Nyang tuha ka jitinggai ulôn. Jihnyan pasti ka jiteugom lé beulatang juah, sabab sampoe án jinoe jihnyan hana ulôn kalon le. 29 Meunyoe gata tacok aneuëk nyang tulot nyoe nibak ulôn, dan keunong sapeue-sapeue ateueh jihnyoe, seudeh nyang gata peuteuka ateueh ulôn nyoe jeuet keuakibat ulôn nyoe meuninggai donya, sabab ulôn nyoe ka tuha.' " 30 "Sababnyan kheueh, Teungku po," kheun Yehuda ubak Nabi Yusuf, "Meunyoe kamoe meuwoe ubak ayah kamoe ngon hana kamoe ba sajan adoe kamoe nyan, ka pasti ayah kamoe meuninggai donya. Nyawöng gobnyan teugantueng nibak aneuëk nyan, dan gobnyan ka tuha that dan seudeh nyang kamoe peuteuka nyan jeuet keusabab gobnyan meuninggai donya. 32 Lom teuma, ulôn ka meujanji ubak ayah lôn ulôn kheueh nyang jeuet keujaminan keuhai adoe ulôn nyan. Ulôn kheun ubak gobnyan bahwa meunyoe ulôn hana lôn puwoe aneuëk nyan ubak gobnyan, ulôn kheueh nyang tanggong huköman siumu udeb. 33 Ngon lagéenyan, ulôn meuharab that, Teungku po, idhin kheueh ulôn nyoe tinggai disinoe jeuet keunamiet Teungku po sibagoe geunantoe adoe kamoe nyoe; bah kheueh jihnyoe jiwoe meusajan-sajan ngon aduen-aduen jih. 34 Pakriban ulôn hase lôn woe ubak ayah kamoe meunyoe aneuëk nyan hana jiwoe meusajan? Ulôn hana ek lôn teun teuma watée lôn ngieng bala nyang rhot ateueh ayah kamoe nyan."
Keujadian 45
1 Nabi Yusuf ka hana ek geupeuteun peurasaan droe geuh dikeue peugawée-peugawée gobnyan. Sabab nyan laju geuyue ubak peugawée-peugawée geuhnyan mangat jitinggai kama teumpat geuhnyan deungon nyan mangat jeuet gobnyan geupeugah ubak syedara-syedara geuh soe gobnyan nyang sibeuna jih. 2 Óh habéh banmandum peugawée gobnyan jitinggai kama teumpat geuhnyan, laju geumo Nabi Yusuf sikeubiet-keubiet jih, sampoe ureuëng-ureuëng Meusé nyang na diluwa jideungoe su gobnyan mo, dan trok kheueh haba nyan ubak meuligoe raja. 3 Nabi Yusuf laju geupeugah ubak banmandum syedara geuh nyan, "Ulôn nyoe Nabi Yusuf. Peu kheueh Ayah mantong udeb?" Ban jideungoe hainyan banmandum syedara Nabi Yusuf nyan teumakot lumpah na seuhingga peue nyang geutanyong lé Nabi Yusuf nyan hana hase jijaweueb. 4 Laju geupeugah lé Nabi Yusuf ubak awaknyan, "Jak kheueh keunoe." Awaknyan laju jipeurab, dan gobnyan geupeugah lom, "Ulôn nyoe Nabi Yusuf, nyang ka gata publoe u nanggroe Meusé. 5 Bék teumakot atawa meunyeusai peue nyang droeneueh peubuet sabab droeneueh ka neupeubloe ulôn. Nyang sibeuna jih Allah keudroe nyang ba ulôn keunoe leubeh awai nibak droeneueh keu lôn jak peuseulamat dum na rakyat ba. 6 Jinoenyoe barô thon nyang keudua musém deuknyoe, dan limong thon teuk treb jih ureuëng hana jimeu-ué atawa jipot wasé peunula. 7 Po teu Allah ka geuba ulôn leubeh awai nibak droeneueh banmandum keujeuet lôn peuseulamat droeneueh nyoe deungon cara nyang hireuen that nyoe, dan keuteujamin beuseulamat droeneueh dan keuturonan droeneueh. 8 Jadi, nyang seubeuna jih bukon sabab lé droeneueh ulônnyoe na disinoe, teuma ngon sabab Po teu Allah. Gobnyan ka geupeujeuet ulôn jeuet keupeugawée manyang nibak raja Meusé nyoe. Ubak ulôn jibri kuasa keu lôn urôh banmandum rumoh tangga jih dan bansilurôh nanggroe Meusé. 9 Jinoenyoe, bubagaih kheueh droeneueh woe ubak Ayah dan droeneueh peugah Nabi Yusuf, aneuëk gobnyan, geupeugah lagée nyoe, 'Po teu Allah ka geupeujeuet ulôn nyang mat kuasa ateueh bansaboh nanggroe Meusé; neujak kheueh bubagaih keudeh. 10 Ayah jeuet geutinggai didaerah Gosyen, to ngon ulôn -- ayah, ngon aneuëk cucoe, bubiri, kaméng, leumô dan banmandum atra ayah. 11 Meunyoe Ayah kana di Gosyen, ulôn hase lôn useuha ayah. Musém deuk mantong na limong thon teuk dan teuma lôn useuha mangat ayah, keuluwarga dan beulatang peulara ayah hana kureueng sapeue.' " 12 Geupeugah lom lé Nabi Yusuf, "Jinoenyoe droeneueh ngieng keudroe, meunan cit keu kah Beunyamin, bahwa ulôn nyoe biet-biet Nabi Yusuf. 13 Peugah kheueh ubak ayah geutanyoe padub na rayeuk kuasa ulôn di nanggroe nyoe, di nanggroe Meusé, dan calitra kheueh ubak gobnyan peue-peue mantong nyang ka droeneueh kalon. Dan bubagaih kheueh droeneueh ba gobnyan keunoe." 14 Óh lheueh geukheun nyan laju geuwa Benyamin, adoe geuhnyan, dan laju geumo; meunan cit deungon Benyamin laju jimo sira jiwa aduen jih Nabi Yusuf. 15 Óh lheuehnyan, deungon mantong geumo, Nabi Yusuf laju geuwa banmandum syedara geuh sira geucöm awaknyan sidroe-droe. Óh lheuehnyan laju geupeuphon mariet-mariet ngon awaknyan. 16 Watée trok haba nyan ubak meuligoe raja bahwa syedara-syedara Nabi Yusuf ka trok jiteuka, raja dan peugawée-peugawée gobnyan galak lumpah na. 17 Dan geupeugah lé raja ubak Nabi Yusuf, "Neuyue kheueh ubak syedara droeneueh nyan jipeudieng keuleudée jih ngon gandom dan yue puwoe kheueh u Kanaan 18 keu jijaktueng ayah dan keuluwarga awaknyan laju minah keunoe. Ulôn teuma lôn bri ubak awaknyan tanoh nyang paleng gét di nanggroe Meusé nyoe, dan awaknyan teuma jeuet geu-udeb ngon hase nyang cukob nibak hase tanoh nyan. 19 Neuyue teuma ubak awaknyan jiba nibak nanggroe nyoe meupadub boh geuritan keu peurumoh ngon aneuëk-aneuëk awaknyan nyang mantong ubit, dan keu teujaktueng ayah awaknyan. 20 Awaknyan hana peureulée geupike barang-barang teupaksa awaknyan tinggai, sabab nyang paleng gét bansaboh nanggroe Meusé nyoe teuma jeuet keu milék awaknyan." 21 Aneuëk-aneuëk Nabi Yakub laju jipeubuet peue-peue nyang geupeurintah lé raja nyan. Nabi Yusuf laju geubri ubak awaknyan na meupadubboh geuritan, sisuai lagée nyang geupeurintah lé raja, meunan cit deungon beukai nibak rot euh raya. 22 Dan meunan cit geubri ubak awaknyan maséng-maséng sigoe salen peukayan barô, meunyoe keu Benyamin geubri lhée reutoh péng pirak dan limong salen peukayan barô. 23 Meunan cit geukirém keu ayah geuh siplôh boh keuleudée nyang peunoh teupeudieng ngon barang-barang nyang paleng gét nibak nanggroe Meusé, dan siploh boh keuleudée teuk teupeudieng teuma ngon boh gandom, ruti dan peunajoh nyang laén keu teupajoh watée teugisa u Meusé. 24 Óh lheuehnyan barô kheueh geu intat syedara-syedara geuhnyan, sira geupeugah ubak awaknyan, "Bék meudakwa bak rot euh." 25 Awaknyan laju jitinggai nanggroe Meusé dan jiwoe laju u nanggroe Kanaan, ubak ayah gobnyan Nabi Yakub. 26 "Nabi Yusuf mantong udeb!" kheun awaknyan ubak gobnyan. "Gobnyan geumat kuasa bansaboh nanggroe Meusé!" Ban geudeungoe haba nyan Nabi Yakub teumanueng-manueng, dan gobnyan hana geupatéh peue nyang ka jipeusampoe lé aneuëk-aneuëk geuhnyan. 27 Teuma óh ka lheueh jicalitra banmandum peue-peue nyang ka geupeugah lé Nabi Yusuf ubak ayah geuh nyan, dan watée geukalon geuritan nyang geukirém lé Nabi Yusuf keu teujaktueng gobnyan dan teuba gobnyan u nanggroe Meusé, barô kheueh sada gobnyan nibak teumanueng nyan. 28 "Aneuëk ulôn Nabi Yusuf mantong udeb!" kheun gobnyan. "Dan nyan kheueh nyang ulôn lakée! Ulôn harôh lônjak dan lôn teumeungieng jihnyan sigohlom ulôn maté."
Keujadian 46
1 Nabi Yakub laju geupeukeumah banmandum atra milék gobnyan dan laju geubeurangkat. Óh trok u Bersyeba laju geupeuseumah keureubeuen ubak Po teu Allah nyang geupujoe lé Nabi Ishaq ayah gobnyan. 2 Lam keumalon gobnyan nyang deuh teukalon bak simalam, Po teu Allah meufeureuman ubak gobnyan, "Yakub, Yakub!" "Nyoepat lôn, TUHAN," jaweueb gobnyan. 3 "Ulôn nyoe Allah, Allah nyang jipujoe lé ayah gata," kheun gobnyan. "Bék teumakot keu gatajak u nanggroe Meusé. Ulôn teuma Lôn peujeuet keuturonan gata bansa nyang rayeuk di nanggroe nyan. 4 Ulôn teuma Lôn peungon gata u nanggroe Meusé dan Ulôn ba keuturonan gata jigisa lom u nanggroe nyoe. Nabi Yusuf teuma na bak binéh gata watée ajai gata ka sampoe." 5 Óh lheuehnyan geubeurangkat kheueh laju Nabi Yakub geutinggai Bersyeba. Aneuëk-aneuëk gobnyan laju jipeuék ayah jih dan peurumoh ngon aneuëk jih ateueh geuritan nyang geukirém lé raja Meusé. 6 Meunan cit awaknyan laju jiba beulatang peulara dan hareuta nyang laén nyang na awaknyan teumé di nanggroe Kanaan, dan jijak kheueh laju u nanggroe Meusé. Nabi Yakub geuba banmandum keuturonan gobnyan, na kheueh 7 banmandum aneuëk cucoe gobnyan nyang agam dan nyang inong. 8 Anggota-anggota keuluwarga Nabi Yakub nyang geuba sajan u nanggroe Meusé na kheueh: 9 Ruben, aneuëk tuha; aneuëk-aneuëk gobnyan: Henokh, Palu, Hezron dan Karmi. 10 Simeon; aneuëk-aneuëk gobnyan na kheueh: Yemuel, Yamin, Ohad, Yakhin, Zohar dan Saul, aneuëk nibak peurumoh gobnyan sidroe ureuëng inong Kanaan. 11 Lewi; aneuëk-aneuëk geuh: Gerson, Kehat dan Merari. 12 Yehuda; aneuëk-aneuëk gobnyan na kheueh: Syela, Peres dan Zerah, seudangkan aneuëk Yehuda nyang laén na kheueh: Er dan Onan nyang meuninggai di nanggroe Kanaan. Aneuëk-aneuëk Peres: Hezron dan Hamul. 13 Isakhar; aneuëk-aneuëk gobnyan na kheueh: Tola, Pua, Ayub dan Simron. 14 Zebulon; aneuëk-aneuëk gobnyan na kheueh: Sered, Elon dan Yahleel. 15 Awaknyan banmandum na kheueh aneuëk-aneuëk nyang geupeulahé lé Lea keu Nabi Yakub di Mesopotamia, seulaén nibak nyan na teuma aneuëk geuh nyang inong nyang nan jih Dina. Jadi banmandum keuturonan Nabi Yakub nibak peurumoh gobnyan Lea jeumeulah jih lhée plôh lhée droe. 16 Gad; aneuëk-aneuëk gobnyan na kheueh: Zifyon, Hagi, Syuni, Ezbon, Eri, Arodi dan Areli. 17 Asyer; aneuëk-aneuëk gobnyan na kheueh: Yimna, Yiswa, Yiswi dan Beria ngon Serah, syedara awaknyan nyang inong. Aneuëk-aneuëk Beria na kheueh Heber dan Malkiel. 18 Ban nam blaih droe awaknyan na kheueh keuturonan Nabi Yakub nibak Zilpa, na kheueh namiet inong nyang geubri lé Laban keu Lea, aneuëk inong gobnyan. 19 Rahel peurumoh Nabi Yakub na geumeu aneuëk dua droe, awaknyan na kheueh Nabi Yusuf dan Benyamin. 20 Di nanggroe Meusé Nabi Yusuf na geumeu aneuëk dua droe, aneuëk-aneuëk geuh nyan na kheueh Manasye dan Efraim nyang geupeulahé lé peurumoh geuh Asnat, binti Potifera, nyang jeuet keu imeum di Heliopolis. 21 Benyamin; aneuëk-aneuëk gobnyan na kheueh: Bela, Bekher, Asybel, Gera, Naaman, Ehi, Ros, Mupim, Hupim dan Ared. 22 Ban peuet blaih droe nyan na kheueh keuturonan Nabi Yakub nibak peurumoh gobnyan Rahel. 23 Óh lheueh nyan Dan; aneuëk gobnyan Husim. 24 Naftali; aneuëk-aneuëk gobnyan na kheueh: Yahzeel, Guni, Yezer dan Syilem. 25 Bantujoh droe nyan na kheueh keuturonan Nabi Yakub nibak Bilha, namiet inong nyang geubri lé Laban ubak Rahel aneuëk gobnyan. 26 Keuturonan Nabi Yakub nyang jak u nanggroe Meusé jeumeulah jih banmandum na nam ploh nam droe, hana jitamong lam itongan nyan meulintée-meulintée gobnyan. 27 Aneuëk-aneuëk Nabi Yusuf nyang lahé di nanggroe Meusé na dua droe, ngon nyan keuluwarga Nabi Yakub nyang trok u Meusé banmandum na tujoh ploh droe. 28 Nabi Yakub geuyue Yehuda mangat geujak leubeh awai nibak gobnyan mangat jeuet jijak hôi Nabi Yusuf mangat jeuet meurumpok ngon ayah geuhnyan di Gosyen. Watée awaknyan trok u Gosyen, 29 Nabi Yusuf geu-ék geuritan droegeuh keu geujak meurumpok ngon ureuëng syiek geuh nibak teumpat nyan. Watée awaknyan ka meurumpok, Nabi Yusuf laju geuwa ayah geuh dan treb lumpah na. 30 Geukheun lé Nabi Yakub ubak Nabi Yusuf, "Jinoenyoe ulôn ka rila maté, sabab ka lheueh lôn ngieng gata dan lôn teupeu bahwa gata mantong udeb." 31 Laju geupeugah lé Nabi Yusuf ubak mandum syedara geuh dan meunan cit ubak kawöm gobnyan nyang laén, "Ulôn harôh lôn jak britée hainyoe ubak raja bahwa syedara-syedara lôn dan banmandum waréh kawöm lôn nyang na tinggai di Kanaan katrok geuteuka, 32 ulôn jak peugah bak geuhnyan bahwa droeneueh na kheueh tukang-tukang meurabe bubiri ngon leumô, dan ka neuba beulatang peulara gata dan banmandum hareuta gata. 33 Meunyoe raja geutawök gata dan geutanyong buet gata, 34 peugah kheueh ubak gobnyan bahwa gatanyoe na kheueh ureuëng peulara beulatang phon yoh ubitkon, saban lagée indatu gata. Deungon lagéenyan gobnyan geuyue tinggai gata nibak daerah Gosyen." Nabi Yusuf geupeugah meunan sabab ureuëng Meusé meurasa hina keujimeurakan ngon tukang-tukang meurabe.
Keujadian 47
1 Óh lheuehnyan Nabi Yusuf laju geuba limong droe syedara gobnyan keu geujak meuhadab raja. Óh trok bak raja laju geupeugah, "Ayah dan syedara-syedara ulôn ka trok keunoe nibak nanggroe Kanaan meunan cit deungon kawan kaméng dan bubiri gobnyan, leumô dan banmandum atra milék gobnyan. Jinoenyoe awaknyan na di daerah Gosyen." Dan óh lheueh nyan syedara-syedara gobnyan nyang geuba meusajan ngon gobnyan nyang limong droe nyan laju geupeuturi ubak raja. 3 Raja laju geutanyong ubak awaknyan, "Peue buet gatanyoe?" Jijaweueb lé awaknyan, "Kamoenyoe tukang meurabe lagée indatu kamoe. 4 Kamoenyoe meuteuka keunoe keuneuk tinggai di nanggroe nyoe, sabab di tanoh Kanaan teungoh teuka musém deuk nyang paleng brat, sampoe ka hana le naleueng keu eumpeuen kaméng ngon bubiri kamoe. Idhin kheueh keukamoe beujeuet kamoe tinggai di daerah Gosyen." 5 Dan geupeugah kheueh lé raja ubak Nabi Yusuf, "Jinoenyoe ayah ngon syedara-syedara droeneueh kana disinoe. 6 Anggab kheueh nanggroe Meusé nyoe sibagoe nanggroe droeneueh keudroe. Bah kheueh awaknyan tinggai teutab di daerah Gosyen, daerah nyang paleng gét lam nanggroe nyoe. Dan droeneueh bri kheueh tugaih ubak ureuëng nyang carông mangat jiurôh beulatang peulara lôn." 7 Meunan cit Nabi Yusuf geupeuturi ayah gobnyan ubak raja. Nabi Yakub laju geubri beureukat ubak raja nyan, 8 dan raja laju geutanyong ubak gobnyan, "Padub na umu Bapak saátnyoe?" 9 Geujaweueb Nabi Yakub, "Ulôn ka udeb lam donya nyoe sireutôh lhée ploh thon sibagoe peungeumbara. Udeb ulôn nyan peunoh ngon nyang susah dan paneuk meunyoe teubandeng ngon umu indatu ulôn sibagoe peungeumbara." 10 Óh lheuehnyan Nabi Yakub laju geulakée droe dan geubri beureukat watée geulakée idhin keuneuk jak nyan. 11 Nabi Yusuf laju geutulông ayah dan syedara-syedara gobnyan tinggai teutab di nanggroe Meusé. Laju geubri ubak awaknyan tanoh sibagoe hak milék bak bagian nyang paleng gét nyang na lam nanggroe nyan, tô ngon banda Rameses, sisuai lagée nyang geupeurintah lé raja. 12 Dan Nabi Yusuf laju geubri beukai peunajoh nyang seb keu ayah gobnyan, syedara-syedara gobnyan, sampoe ubak nyang paleng muda. 13 Musém deuk nyang teuka nyan meutamah hebat, akhéji dipat mantong ka hana le peunajoh. Rakyat nanggroe Meusé dan rakyat nanggroe Kanaan ka habéh leumoh dan hana meudaya sabab ka keunong deuk. 14 Tieb-tieb watée awaknyan jijak bloe gandom, Nabi Yusuf laju geupeusapat péng ngon bloe gandom nyan, dan péng nyang ka geupeusapat nyan geukeubah laju bak meuligoe raja. 15 Óh ka habéh péng lam nanggroe Meusé dan Kanaan, ureuëng-ureuëng Meusé laju jijak ubak Nabi Yusuf sira jipeugah lagée nyoe, "Neubri kheueh keu kamoe peunajoh! Bék neupeubiyeu kamoenyoe maté. Péng kamoe ka habéh." 16 Geujaweueb lé Nabi Yusuf, "Meunyoe péng gata ka habéh, neubri kheueh beulatang peulara gata; mangat lôn bri peunajoh keu gata." 17 Dan awaknyan pih laju jibri beulatang peulara nyan ubak Nabi Yusuf, dan gobnyan laju geubri peunajoh ubak ureuëng nyang ka jibri beulatang peulara nyan sibagoe geunantoe guda, bubiri, kaméng, leumô dan keuleudée awaknyan. Lam thon nyan Nabi Yusuf geubri peunajoh ubak awaknyan dan awaknyan jibayeue ngon peulara jih. 18 Bak thon seulanjut jih awaknyan jijak lom ubak gobnyan sira jipeugah lagée nyoe, "Kamoe trok trang ubak Po bahwa péng kamoe ka habéh dan beulatang peulara kamoe pih ka jeuet keu atra milék Po. Dan bak kamoe ka hana sapeue na le nyang jeuet kamoe bri keu Po, seulaén droe kamoe keudroe dan tanoh kamoe. 19 Bék neupeubiyeu kamoe nyoe maté! Dan bék neupeubiyeu lampôh-lampôh kamoe to. Neubloe kheueh kamoe dan neubloe kheueh blang kamoe dan gandom keu yuem jih. Kamoe dan tanoh kamoe teuma jeuet keu hakmilék raja. Neubri kheueh keu kamoe gandom keukamoe peupanyang udeb kamoe dan bijéh keu teutabu lam ladang kamoe!" 20 Dan Nabi Yusuf laju geubloe banmandum tanoh nyang na di nanggroe Meusé keuraja. Tieb-tieb ureuëng Meusé teupaksa jipeubloe tanoh jih, sabab musém deuk nyang teuka nyan lumpah that brat; dan banmandum tanoh nyang na di nanggroe Meusé ka jeuet keu hakmilék raja. 21 Banmandum rakyat Meusé jipeujeuet keu namiet lé Nabi Yusuf. 22 Tanoh nyang hana geubloe sagai na kheueh tanoh imeum-imeum. Awaknyan hana peureulée jipeubloe tanoh jih sabab geubri tunjangan nyang teutab lé raja keu peubiaya udeb jih. 23 Nabi Yusuf geupeugah ubak rakyat nyan, "Ngieng kheueh, gata dan tanoh gata ka ulôn bloe keu raja. Nyoe kheueh bijéh nyang jeuet gata tabu lam ladang gata. 24 Bak watée gata pot boh gandom nyan singoh, gata harôh tabri siperlimong hase jih nyan ubak raja. Nyang leubeh nyan jeuet gata peuguna keu bijéh dan keugata pajoh dan keu keuluwarga gata." 25 Jaweueb awaknyan, "Po ka neupeuseulamat kamoe dan kamoe lakée teurimong gaséh nyang paleng raya. Kamoe ka rela jeuet keu namiet raja." 26 Óh lheuehnyan lé Nabi Yusuf laju geupeujeuet keu undang-undang hai nyang lagée nyan di nanggroe Meusé, bahwa siperlimong nibak hase tani jeuet keu hakmilék raja. Sampoe uroenyoe undang-undang nyan mantong jipeujak. Dan tanoh imeum-imeum kheueh nyang hana jeuet keu hakmilék raja. 27 Meunan kheueh ureuëng-ureuëng Israel tinggai teutab di nanggroe Meusé, di daerah Gosyen. Awaknyan ka jeuet keukaya dan meu aneuëk cucoe nyang le nibak teumpat nyan. 28 Nabi Yakub mantong na udeb tujoh blaih thon di nanggroe Meusé sampoe umu gobnyan trok sireutôh peuet ploh tujoh thon. 29 Óh trok bak watée gobnyan keuneuk meuninggai donya, laju geuhôi Nabi Yusuf, aneuëk geuh nyan, dan laju geupeugah ubak gobnyan, "Gata peuduek kheueh jaroe gata bak lak pha ulôn dan gata meusumpah kheueh laju bahwa gata hana tapeukubu ulôn lam nanggroe Meusé nyoe. 30 Ulôn kutem jipeukubu nibak teumpat bubena indatu lôn; gata ba kheueh manyét ulôn nibak nanggroe nyoe dan gata kubu kheueh nibak lampôh jrat awaknyan." Geujaweueb lé Nabi Yusuf, "Ulôn teuma lôn peubuet peue nyang Ayah peugah nyan." 31 Geupeugah lé Nabi Yakub, "Meusumpah kheueh bahwa gata tapeubuet lagée nyang ulôn lakée nyan." Nabi Yusuf laju geumeusumpah, dan Nabi Yakub laju geu lakée syukô nibak ateueh teumpat éh gobnyan.
Keujadian 48
1 Na meupadub treb teuma óh lheuehnyan trok haba ubak Nabi Yusuf bahwa ayah gobnyan Nabi Yakub brat that sakét. Ban geudeungoe haba nyan geujak kheueh laju ngon mandua aneuëk geuh Manasye dan Efraim ubak ayah gobnyan Nabi Yakub. 2 Watée geudeungoe lé Nabi Yakub aneuëk gobnyan Nabi Yusuf ka trok geuteuka, laju geupaksadroe geugumpôi bubena teunaga geuh, dan laju geuduek bak teumpat éh. 3 Geupeugah lé Nabi Yakub ubak aneuëk gobnyan Nabi Yusuf, "Po teu Allah Nyang Mahakuasa ka geupeuleumah droe Gobnyan ubak ulôn di Lus, nibak tanoh Kanaan, dan ka geubri beureukat ubak ulôn." 4 Gobnyan meufeureuman ubak ulôn, "Ulôn teuma Lôn bri ubak gata aneuëk cucoe nyang le, mangat keuturonan gata jipeujeuet bansa nyang le; Ulôn teuma Lôn bri nanggroe nyoe ubak keuturonan gata sibagoe atra milék awaknyan keusiumu masa." 5 Geupeugah lom lé Nabi Yakub, "Hei Yusuf, mandua droe aneuëk gata nyan, Manasye ngon Efraim nyang lahé di nanggroe Meusé nyoe sigohlom ulôn trok keunoe, ulôn anggab aneuëk ulôn, saban lagée Ruben dan Simeon. 6 Meunyoe gata na meuteumé aneuëk nyang laén, awaknyan hana ulôn anggab sibagoe aneuëk lôn teuma jihnyan teutab aneuëk gata; waresan keu awaknyan jiteurimong nibak Efraim dan Manasye. 7 Ulôn peubuet nyan na kheueh keu ma gata Rahel. Watée ulôn woe lom nibak Mesopotamia, ma gata meuninggai di tanoh Kanaan, hana padubna jiôh nibak Efrata, dan até ulôn hanco lumpah na. Laju ulôn kubu ma gata nyan disinan, bak binéh rot jak u Efrata." (Jinoenyoe Efrata nyan meugantoe nan ngon Betlehem.) 8 Watée Nabi Yakub geungieng ateueh aneuëk-aneuëk Nabi Yusuf nyan, laju geutanyong, "Soe aneuëk miet nyoe?" 9 Geujaweueb lé Nabi Yusuf, "Nyoe kheueh aneuëk-aneuëk ulôn nyang ka geubri lé Po teu Allah keu ulôn di nanggroe Meusé nyoe." Laju geupeugah lé Nabi Yakub, "Peurab kheueh awaknyan ubak ulôn mangat ulôn bri beureukat." 10 Nabi Yakub hana hase geukeumalon ngon trang sabab gobnyan ka tuha dan mata gobnyan ka sapu. Nabi Yusuf laju geupeurab mandua aneuëk geuhnyan ubak Nabi Yakub, dan gobnyan laju geuwa sira geucöm awaknyan. 11 Dan geupeugah kheueh lé Nabi Yakub ubak Nabi Yusuf, "Sagai-sagai hana lôn sangka ulôn hase meurumpok lom ngon gata, teuma jinoenyoe Po teu Allah ka geubri idhin ubak ulôn keu jeuet ulôn ngieng aneuëk-aneuëk gata." 12 Óh lheuehnyan Nabi Yusuf laju geucok aneuëk-aneuëk geuhnyan lam pangkée Nabi Yakub, dan óh lheuehnyan gobnyan keudroe laju geusujut ukeu ayah gobnyan. 13 Óh lheueh nyan Nabi Yusuf laju geupeuduek mandua aneuëk geuhnyan bak binéh Nabi Yakub, Efraim nyang tulot nyan blaih wie dan Manasye nyang tuha nyan blaih uneuen Nabi Yakub. Teuma Nabi Yakub laju geupeusilang jaroe gobnyan geupeuduek jaroe uneuen geuh ateueh ulée Efraim dan jaroe wie geuh ateueh ulée Manasye. 15 Óh lheuehnyan laju geubri beureukat ubak Nabi Yusuf sira geupeugah lagée nyoe, "Allah, Gobnyan kheueh TUHAN, nyang geupujoe lé Nabi Ibrahim ngon Nabi Ishaq, Gobnyan kheueh nyang pimpén ulôn sampoe saát nyoe; 16 Gobnyan kheueh malaikat nyang ka geupeulheueh ulôn nibak mandum bahaya. Seumoga Allah nyan geubri beureukat ubak aneuëk-aneuëk nyoe. Seumoga nan ulôn teutab udeb nan Nabi Ibrahim dan nan Nabi Ishaq, ngon sabab aneuëk-aneuëk nyoe! Seumoga awaknyan meu aneuëk cucoe nyang le, dan keuturonan jih jai that ateueh rhueng bumoe." 17 Nabi Yusuf hana galak watée geungieng jaroe ayah gobnyan geukeubah ateueh ulée Efraim; laju geumat jaroe ayah geuhnyan keugeupinah nibak ulée Efraim u ateueh ulée Manasye. 18 Laju geupeugah ubak ayah gobnyan, "Bék lagée nyan Ayah. Nyoe kheueh aneuëk nyang tuha; neukeubah kheueh jaroe uneuen Ayah ateueh ulée jih." 19 Teuma ayah gobnyan geutulak, kheun gobnyan, "Ulôn kuteupeue, hei aneuëk lôn, ulôn kuteupeue. Manasye teuma rayeuk kuasa jih dan keuturonan jih teuma jeuet keu bansa nyang rayeuk. Teuma adoe jihnyoe leubeh rayeuk keukuasaan jih nyan nibak aduen jih nyoe, dan keuturonan adoe jihnyoe teuma jeuet keu bansa-bansa nyang rayeuk." 20 Laju geubri beureukat lom aneuëk-aneuëk nyan nibak uroenyan sira geukheun lagée nyoe, "Ureuëng Israel teuma jiteuoh nan gata watée awaknyan jibri beureukat keu gob. Awaknyan teuma jipeugah, 'Seumoga Po teu Allah geupeujeuet gata lagée Efraim dan Manasye.' " Deungon nyan, Nabi Yakub ka geupeuawai Efraim nibak Manasye. 21 Dan geupeugah kheueh lé Nabi Yakub ubak Nabi Yusuf, "Lagée nyang gata kalon keudroe, ajai ulôn ka tô that, teuma Po teu Allah geutulông gata dan geupeuwoe gata ubak tanoh indatu gata. 22 Ubak gata kheueh, dan bukon ubak syedara-syedara gata, ulôn jok Sikhem, daerah subô nyan nyang ka lôn reubot nibak ureuëng Amori deungon peudeung dan panah ulôn."
Keujadian 49
1 Óh lheuehnyan Nabi Yakub laju geutawök banmandum aneuëk-aneuëk geuh watée awaknyan ka meusapat keunan laju geupeugah lagée nyoe, "Meusapat kheueh gata mandum disinoe, bak binéh ulôn. Jinoe ulôn peugah ubak gata peue nyang teuma gata rasa bak saboh watée singoh: 2 Meusapat kheueh hei aneuëk-aneuëk Nabi Yakub, deungoe kheueh Israel, ayah gata. 3 Ruben aneuëk lôn nyang tuha, gata kheueh teunaga ulôn, boh keuphon nyang peujeuet ulôn peukasa. Gata nyang gagah dan nyang teuga lamkawan mandum aneuëk ulôn. 4 Gata bagaih meuguncang saban lagée ié, sampoe bukon nyang paleng phon; sabab gata éh ngon gundek ulôn, gata peukuto teumpat éh ayah gata. 5 Simeon dan Lewi nyang meusyedara; sinjata awaknyan alat keukerasan. 6 Ulôn hana rôh sajan bak buet meurok pakat awaknyan, meunan cit hana rôh sajan lamkawan awaknyan. Sabab awaknyan jiseumeupoh maté lam watée beungéh, jipeuhanco kuta deumi keumangat droe. 7 Teukutok kheueh ubak beungéh awaknyan, kareuna dahsyat jih. Teukutok kheueh ubak keujam awaknyan, sabab keujam jih nyang luwa biasa. Ulôn teuma lôn peu crebre awaknyan bansaboh nanggroe Israel. Ulôn teuma lôn peuhambo awaknyan lamkawan meubagoe bansa. 8 Yehuda, gata teuma tateugom takue musoh gata; bubena syedara gata teuma jipujoe gata dan jisujut dikeue gata. 9 Yehuda lagée singa muda; jihnyan jipoh maté musoh jih, laju jiwoe lam eumpueng jih; jihnyan teubot laju teuéh, dan hana meusidroe pi nyang jijeuet peukaru jihnyan. 10 Yehuda teuma geumat tungkat keurajeuen, keuturonan gobnyan geumat peurintah siumu masa. Bansa-bansa jibayeue upeti, dan sujut ngon taklok dikeue gobnyan. 11 Aneuëk keuleudée gobnyan ji-ikat nibak kayée, bak anggô nyang paleng gét. Gobnyan geurhah peukayan gobnyan ngon anggô, anggô mirah lagée darah. 12 Mirah mata geuh sabab geujieb ié anggô, putéh gigoe geuh sabab geujieb ié susu. 13 Zebulon teuma tinggai bak binéh laôt; kapai-kapai laju meusaôh bak panté geuhnyan; trok u Sidon bataih wilayah geuhnyan. 14 Isakhar nyan na lagée keuleudée teuga nyang teu-éh lamkawan raga barang jih. 15 Jikalon padubna gét jih teumpat nyan dan padub na ceudah jih nanggroe nyan, dan jitukui kheueh jihnyan dan rila droe jih teupeudieng beuban, dan jipaksa mubuet sibagoe namiet. 16 Gata Dan, teuma gata peusidang bansa gata, gata jeuet keusukée saban lagée sukée laén di Israel. 17 Gata lagée uleue bakbinéh rot ueh, uleue beubisa bak binéh jurong, nyang jikab bak tumet guda sampoe teugeutieb ureuëng ateueh guda nyan. 18 Ya TUHAN, seulamat nyang Droeneueh bri nyan, nyan kheueh nyang ulôn preh-preh, 19 Gata Gad, gata teuma jiheuntam lé peurampok, teuma gata tagisa jak rampok awaknyan. 20 Gata Asyer, peunajoh gata meulimpah ngon meuwáh, gata teuma takeubah peunajoh keuraja-raja. 21 Gata Naftali, gata lagée rusa nyang lheueh, lumpah that ceudah bubena aneuëk-aneuëk gata. 22 Nabi Yusuf lagée keuleudée muda, keuleudée kleuet nyang rab ngon mata ié, jiplueng-plueng bak gaki gunong. 23 Musoh jiseurang deungon hebat that, jipeucrok gobnyan ngon ali-ali dan aneuk panah. 24 Teuma Nabi Yusuf teutab teuga kukoh jaroe gobnyan, teutab teuga aneuk panah gobnyan, sabab kuasa Tukang Rabe Nyang Maha Teuga, Po teu Allah Nabi Yakub, Nyang Lindong Israel. 25 Allah ayah gata geutulông gata; Nyang Mahakuasa geubri beureukat keu gata deungon ujeuen jitreun di langét dan ié dimiyueb tanoh. Deungon aneuëk dan leumô, 26 gandom dan bungöng. Beureukat Allah bapa gata leubeh jai nibak kaya gunong-gunong nyang leubeh tuha. Seumoga jitreun kheueh banmandum beureukat nyan u ateueh ulée Nabi Yusuf, u ateueh keunéng gobnyan. Jihnyan kheueh nyang paleng istimewa lamkawan syedara-syedara jihnyan. 27 Benyamin na kheueh srigala nyang juwah. Watée beungoh uroe laju jiteugom mangsa. Óh watée malam laju jibagi-bagi atra nyang jiteugom nyan." 28 Nyan kheueh ban dua blah sukée Israel, dan tutoe haba nyang geupeugah lé ayah awaknyan watée geubri saleuem seulamat meupisah ubak awaknyan maséng-maséng. 29 Óh lheuehnyan Nabi Yakub geupeugah ubak aneuëk-aneuëk gobnyan, "Sikeujab teuk ulôn teuma meuninggai lagée mandum indatu lôn. Kubu kheueh ulôn bak binéh awaknyan lam guha di Makhpela, siblaih u timu Mamre nibak tanoh Kanaan, Nabi Ibrahim ka geubloe guha ngon ladang nyang na nibak teumpat nyan bak Efron ureuëng Het keugeupeujeuet keu lampôh jrat. 31 Nibak teumpat nyan teukubu Nabi Ibrahim ngon Sara, Nabi Ishaq ngon Ribka; dan nibak teumpat nyan cit teuma ulôn peukubu Lea. 32 Ladang ngon guha nyang na nibak teumpat nyan ka geubloe nibak ureuëng Het. Kubu kheueh ulôn nibak teumpat nyan." 33 Óh ka lheueh Nabi Yakub geupeusan banmandum nyan ubak aneuëk-aneuëk gobnyan, laju geu-éh dan meuninggai kheueh gobnyan.
Keujadian 50
1 Nabi Yusuf laju geupeureubah droe ateueh ayah geuh sira geumo ngon geucöm muka ureuëng syiek geuh nyan. 2 Dan Nabi Yusuf laju geupeurintah ubak tukang peuawet manyét mangat jijakcang laju reumpah-reumpah keungon peuawet manyét Nabi Yakub nyan. 3 Buet peuawet manyét nyan jipajoh watée peuet ploh uroe, na kheueh watée nyang lazem jih teupeuguna keu teuboh reumpah ateueh manyét. Ureuëng nanggroe Meusé laju meukabông ateueh meuninggai Nabi Yakub nyan, tujoh ploh uroe treb jih. 4 Óh ka seuleusoe masa meukabông nyan, geupeugah kheueh lé Nabi Yusuf ubak peugawée-peugawée raja, "Jak peusampoe laju peue nyang ulôn peugah nyoe ubak raja, 5 'Watée ayah ulôn kato that ajai gobnyan, geuyue ubak ulôn mangat lôn meujanji ubak gobnyan, bahwa ulôn teuma lôn kubu gobnyan lam kubu nyang ka geupeusiab di tanoh Kanaan. Sabab nyan, neupeu idhin kheueh ulôn jak keudeh keulôn peukubu ayah ulôn. Óh lheuehnyan lôn gisa teuma.' " 6 Dan geupeugah kheueh lé raja, "Jak kheueh kubu ayah gata lagée nyang ka gata meujanji ubak gobnyan." 7 Dan geujak kheueh Nabi Yusuf keugeujak kubu ayah gobnyan. Banmandum peugawée raja, banmandum ureuëng-ureuëng patot nyang na lam meuligoe dan ureuëng-ureuëng rayeuk nyang na lam nanggroe Meusé, geujak meusajan-sajan ngon Nabi Yusuf. 8 Keuluwarga gobnyan, banmandum syedara gobnyan, dan kawöm syedara gobnyan, banmandum geujak sajan. Nyang tinggai aneuëk-aneuëk miet dan beulatang peulara di daerah Gosyen. 9 Meunan cit deungon pasokan nyang ek geuritan ngon nyang meuguda jijak cit, sampoe iréng-iréngan nyan panyang lumpah na. 10 Watée awaknyan ka trok ubak teumpat ureuëng nyang koh dan jipéh boh gandom di Goren-Haatad, siblaih utimu Krueng Yordan, awaknyan laju jikliek ngon jimeumo meuba-e deungon seudeh dan su nyang meutaga. Nabi Yusuf laju geupeuna acara meukabông, tujoh uroe treb jih. 11 Watée peunduduek Kanaan jingieng na ureuëng meukabông di daerah Goren-Haatad nyan, jipeugah kheueh lé awaknyan, "Lumpah that seudeh upacara meukabông ureuëng Meusé nyan!" Nyang kheueh sabab jih teumpat nyan jiboh nan Abel-Mizraim. 12 Meunan kheueh cara jih aneuëk-aneuëk Nabi Yakub geupeubuet peue nyang ka geupeusan lé Nabi Yakub ayah gobnyan ubak awaknyan. 13 Awaknyan laju jiba manyét ayah geuhnyan u nanggroe Kanaan dan laju geupeukubu lam guha Makhpela, siblaih utimu Mamre, nibak ladang nyang ka geubloe lé Nabi Ibrahim nibak Efron ureuëng Het nyan, keu geupeujeuet keuteumpat teupeukubu ureuëng meuninggai. 14 Óh ka seuleusoe geupeukubu lé Nabi Yusuf ureuëng syiek geuhnyan, laju geugisa lom u nanggroe Meusé meusajan-sajan ngon banmandum syedara gobnyan dan banmandum ureuëng nyang na seutôt gobnyan keu teujak peukubu ayah gobnyan. 15 Óh ka lheueh meuninggai ayah awaknyan, aduen-aduen Nabi Yusuf laju geupeugah, "Pakriban meunyoe Nabi Yusuf jibalaih dam ateueh geutanyoe sabab jihnyan ka tanyoe iénanya yoh masa dilée?" 16 Sabab nyan awaknyan laju jikirém peusan nyang lagée nyoe ubak Nabi Yusuf, "Sigohlom ayah tanyoe meuninggai donya, 17 gobnyan geuyue ubak kamoe mangat kamoe peugah ubak droeneueh lagée nyoe, 'Peuamphon kheueh buet-buet nyang salah nyang yoh masa ilée jipeubuet lé aduen-aduen gata ateueh gata.' Jadi, sibagoe hamba-hamba Allah nyang geupujoe lé ureuëng syiek geutanyoe, kamoe lakée, peuamphon kheueh buet-buet kamoe nyang salah." Nabi Yusuf laju geumo watée geuteurimong peusan nyan. 18 Dan lé syedara-syedara geuhnyan keudroe jijak ubak gobnyan dan laju jisujut dikeue gobnyan sira jipeugah, "Kamoenyoe namiet droeneueh." 19 Teuma Nabi Yusuf geupeugah ubak mandum polem geuh nyan, "Bék teumakot; sabab ulôn hana jeuet lôn meutindak sibagoe Po teu Allah. 20 Droeneueh ka meusipakat keu droeneueh peubuet jeuhet ateueh ulôn, teuma lé Po teu Allah geu-ubah buet nyang jeuhet nyan jeuet nyang keu jroh, mangat jeuet na lagée nyang teujadi yoh masa dilée ramé ureuëng nyang udeb bak saát nyoe hase teupeuseulamat. 21 Bék yo teu, ulôn teuma lôn peuseb peue-peue nyang droeneueh peureulée dan meunan cit peue-peue nyang jipeureulée lé aneuëk-aneuëk awaknyoe." Meunan kheueh cara jih gobnyan geupeuleupie até banmandum polem geuh ngon tutoe haba nyang leumoh leumbot, sampoe awaknyan banmandum teuharu. 22 Nabi Yusuf teutab di nanggroe Meusé ngon waréh kawöm geuh; gobnyan udeb sampoe meu-umu sireutôh siploh thon. 23 Gobnyan mantong hase geukalon aneuëk cucoe Efraim. Gobnyan pih na meuteumé geu-useuha aneuëk-aneuëk Makhir, na kheueh cucoe Manasye, sibagoe aneuëk geuh keudroe. 24 Laju geupeugah ubak banmandum syedara geuh, "Ajai ulôn kato that, teuma Po teu Allah pasti geupeulara gata dan geupimpén gata mangat tateubiet nibak nanggroe nyoe, u nanggroe nyang ka geupeujanji ngon sumpah ubak Nabi Ibrahim, Nabi Ishaq dan Nabi Yakub." 25 Dan Nabi Yusuf laju geuyue ubak mandum kawöm syedara geuh mangat jimusumpah, kheun gobnyan, "Meujanji kheueh ubak ulôn, bahwa meunyoe Po teu Allah ka geupimpén gatanyoe u nanggroe nyan, gata teuma taba sajan manyét ulôn." 26 Óh lheueh geukheun nyan Nabi Yusuf laju meuninggai donya di nanggroe Meusé watée ka meu-umu sireutôh siploh thon. Awaknyan laju jipeuawet manyét gobnyan ngon reumpah-reumpah laju jikeubah lam peuto maté.
Keuluaran 1
1 Nabi Yakub nyang teuhôi nan Israel, geujak u nanggroe Meusé ngon aneuëk-aneuëk gobnyan dan keuluwarga awaknyan maséng-maséng. Aneuëk-aneuëk Nabi Yakub nyan na kheueh lagée nyang teupeugah di miyueb nyoe: 2 Ruben Simeon Lewi Yehuda 3 Isakhar Zebulon Benyamin 4 Dan Naftali Gad Asyer. 5 Keuturonan Nabi Yakub nyan jeumeulah jih na tujoh ploh droe. Nabi Yusuf ka leubeh awai na di nanggroe Meusé. 6 Na padub watée teuma óh lheuehnyan Nabi Yusuf dan syedara-syedara gobnyan meuninggai donya, meunan cit deungon ureuëng-ureuëng nyang saboh angkatan ngon gobnyan. 7 Teuma keuturonan awaknyan, na kheueh ureuëng-ureuëng Israel, ka meuaneuëk cucoe nyang lumpah le, dan jeumeulah awaknyan laju meutamah-tamah bagaih lagoena, sampoe nanggroe Meusé ka peunoh ngon awaknyan. 8 Óh lheuehnyan na sidroe raja barô nyang hana jituri ubak Nabi Yusuf ka jipeuphon mat peurintah di nanggroe Meusé. 9 Raja nyan jipeugah ubak rakyat jih, "Ureuëng-ureuëng Israel nyan paleng mubahya bak geutanyoe, sabab awaknyan ka ramé that dan leubeh teuga nibak geutanyoe. 10 Meunyoe beureutoh prang, na keumungkenan awaknyan jimeusikutu ngon musoh keu jilawan geutanyoe, óh lheueh nyan laju jiplueng jitinggai nanggroe nyoe. Geutanyoe banmandum harôh tamita jalan mangat awaknyan bék meutamah jai le." 11 Ngon sabab nyan di ureuëng-ureuëng Meusé laju jiangkat ureuëng-ureuëng nyang kawai ateueh ureuëng-ureuëng Israel keu jipeususah udeb jih ngon cara jibri keureuja paksa. Ubak awaknyan jipaksa mangat jipeudong keu raja Meusé banda-banda Pitom dan Raamses sibagoe pusat teumpat teukeubah barang. 12 Teuma dilikot nibak nyan, awaknyan meutamah jipeusulet ngon jihina, teuma ureuëng-ureuëng Israel nyan pi meutamah-tamah jai, dan di ureuëng-ureuëng Israel nyan maken meutabu bansaboh nanggroe, sampoe bubena ureuëng Meusé meutamah-tamah teumakot ubak awaknyan. 13 Dan di ureuëng-ureuëng Meusé pi deungon keujam laju jiseksa bubena ureuëng Israel nyan, 14 laju jipeususah udeb ureuëng-ureuëng Israel sampoe ureuëng-ureuëng Israel habéh seungsara. Hana rasa gaséh sayang awaknyan laju jipaksa meubuet bak proyek-proyek bangunan dan di ladang-ladang ngon di blang awaknyan. 15 Óh lheueh nyan raja Meusé laju jibri peurintah ubak Sifra dan Pua, dua droe ma bidan nyang tulông ureuëng-ureuëng inong Ibrani peulahé aneuëk. 16 Jipeugah lé raja Meusé nyan, "Watée gatanyoe tatulông inong Ibrani nyan jipeulahé aneuëk, ingat kheueh lagée ulôn peugah nyoe: Meunyoe aneuëk nyang lahé nyan agam, gata poh maté laju aneuëk nyan! Dan meunyoe nyang lahé nyan inong, bah kheueh aneuëk nyan udeb." 17 Teuma rupari mandua droe ma bidan nyan ureuëng nyang teumakot that ubak Allah. Awaknyan hana jitem seutôt peurintah raja dan jipeubiyeu mantong tieb-tieb aneuëk agam nyang lahé nyan udeb. 18 Dan lé raja laju jitawök bandua droe ma bidan nyan dan jitanyong, "Pakon gata peubiyeu aneuëk agam nyang lahé nyan udeb?" 19 Jaweueb awaknyan, "Ureuëng inong Ibrani hana saban lagée ureuëng inong Meusé. Awaknyan mudah that jipeulahé aneuëk. Sigohlom bidan trok keunan, aneuëk jihnyan ka lahé." 20 Dan Po teu Allah geubri beureukat ubak bidan-bidan nyan dan laju geubri keuturonan ubak awaknyan, sabab awaknyan jihoreumat Po teu Allah. Dan di ureuëng Israel pih meutamah le dan teuga-teuga. 22 Dan raja laju jibri peurintah nyang lagée nyoe ubak rakyat Meusé, "Tieb-tieb aneuëk agam nyang lahé nibak ureuëng inong Ibrani harôh jitiek lam Krueng Nil, dan banmandum aneuëk inong nyang lahé jeuet teupeubiyeu aneuëk nyan udeb."
Keuluaran 2
1 Bak watée nyan na sidroe ureuëng agam nibak sukée Lewi, jimeukawen ngon ureuëng inong lam sukée jih keudroe. 2 Dan laju ureuëng inong nyan jipeulahé sidroe aneuëk agam. Watée jikalon bahwa aneuëk agam nyang ban lahé nyan lagak lumpah na, aneuëk agam nyan laju jisöm nyang treb jih na lhée buleuen. 3 Rupari aneuëk manyak nyan hana mungken jisöm leubeh treb. Teuma lé ma aneuëk nyan laju jicok saboh raga nyang teupeugét nibak naleueng geulagah, laju jilapék ngon ter mangat bék jitamong ié. Aneuëk manyak nyan laju jikeubah lam raga nyan, dan laju jiba u Krueng Nil dan laju jipeuduek bak teungoh-teungoh naleueng geulagah bak binéh krueng nyan. 4 Poda aneuëk manyak nyan jidong jiôh bacut nibak teumpat adoe jih teukeubah nyan sira jikalon peue nyang teuma teujadi ateueh adoe jih nyan. 5 Watée nyan teuka kheueh putroe raja. Putroe nyan jitreun u krueng keuneuk jak manoe, seudangkan deundayang putroe nyan jijak-jak bak binéh krueng. Ngon hana jisangka-sangka putroe raja nyang teungoh manoe nyan laju jingieng saboh raga di teungoh-teungoh krueng lam naleueng geulagah, dan laju jiyue ubak sidroe namiet inong mangat jijakcok raga nyan. 6 Watée jipeuhah lé putroe raja babah raga nyan, deuh laju jikalon na aneuëk manyak lam raga nyan, dan aneuëk manyak nyan teungoh jimo. Putroe nyan teuka rasa weueh ubak aneuëk nyan sira geupeugah lagée nyoe, "Nyoe pasti aneuëk ureuëng Ibrani." 7 Dan lé poda aneuëk manyak nyan laju jipeugah ubak putroe, "Peu kheueh Po cut Putroe neutem ulôn mita sidroe ma ureuëng Ibrani keu jipeumom aneuëk manyak nyan?" 8 "Gét that," jaweueb putroe raja. Dan jijak kheueh laju aneuëk dara nyan jijak tawök ma jih keudroe. 9 Geupeugah lé putroe raja ubak ma nyan, "Neuba kheueh aneuëk manyak nyoe, dan gata peumom kheueh jihnyan keu ulôn; singoh keu droeneueh hai ma ulôn jok upak." Dan laju jiba aneuëk manyak nyan sira jibri mom keu aneuëk nyan. 10 Watée aneuëk manyak nyan ka meutamah rayeuk, ma aneuëk nyan laju geujok aneuëk nyan ubak putroe raja. Dan lé putroe raja laju jicok aneuëk manyak nyan sibagoe aneuëk angkat jih. "Aneuëk nyoe ulôn boh nan Musa, sabab aneuëk nyoe ulôn cok lam ié," kheun putroe nyan. 11 Watée Nabi Musa ka meutamah rayeuk, laju geujak mita ureuëng-ureuëng nyang saboh bansa ngon gobnyan. Gobnyan geukalon pakriban bansa gobnyan jiseksa ngon jiyue meubuet nyang brat-brat. Dan na geukalon ureuëng Meusé jipoh maté sidroe ureuëng Ibrani. 12 Nabi Musa laju geukalon bansikeulileng geuh, dan watée geukalon hana ureuëng nyang ngieng ateueh gobnyan, laju geupoh maté ureuëng Meusé nyan dan manyét ureuëng nyan laju geusöm sira geuseubée lam anoe. 13 Óh singoh beungoh Nabi Musa geujak lom, deuh laju geukalon dua droe ureuëng Ibrani teungoh jimeulo meugasui-gasui. "Pakon gata poh rakan gata?" geutanyong lé Nabi Musa ubak ureuëng nyang meusalah nyan. 14 Jaweueb ureuëng nyan, "Soe nyang peujeuet droeneueh jeuet keupeumimpén dan hakém kamoe? Peu kheueh droeneueh keuneuk poh maté ulôn, lagée ureuëng Meusé nyang ka droeneueh poh maté nyan?" Dan laju Nabi Musa jiteuka teumakot sira geuseumike, "Cilaka ulôn! Buet ulôn ka jiteupeue." 15 Watée jideungoe lé raja keujadian nyan, laju jimita akai keu jikeuneuk peumaté Nabi Musa. Teuma Nabi Musa geuteupeue laju geuplueng dan tinggai di nanggroe Midian. Imeum nanggroe Midian, nyang nan geuh Yitro, na tujoh droe aneuëk geuh nyang inong. Bak siuroe, watée Nabi Musa teungoh geuduek bakbinéh saboh mon, teuka kheueh keunan bantujoh droe aneuëk dara Yitro keuneukjak cröng ié dan jipasoe teumpat jieb ié kawan kaméng dan bubiri ayah awaknyan. 17 Teuma lé ureuëng-ureuëng meurabe nyang laén laju jiuse aneuëk-aneuëk dara nyan. Dan Nabi Musa laju geutulông awaknyan dan geubri laju jijieb ié kawan kaméng ngon bubiri awaknyan. 18 Watée awaknyan jiwoe u rumoh, ayah awaknyan laju geutanyong, "Pakon bak uroenyoe gatanyoe bagaih that tawoe?" 19 Jaweueb awaknyan, "Na sidroe ureuëng Meusé jitulông kamoe nibak jipeukaru lé ureuëng-ureuëng meurabe nyang laén. Gobnyan kheueh nyang cröng ié keukamoe, dan geupeujieb ié ubak beulatang peulara tanyoe." 20 "Pat ureuëng nyan jinoe?" geutanyong lé Yitro ubak aneuëk-aneuëk gobnyan. "Pakon gatanyoe tatinggai ureuëng nyan? Jak kheueh hôi ureuëng nyan mangat jimakheun meusajan ngon geutanyoe." 21 Nabi Musa geutem tinggai disinan. Óh lheuehnyan Yitro laju geupeukawen aneuëk gobnyan nyang nan jih Zipora ngon Nabi Musa. 22 Zipora laju geupeulahé sidroe aneuëk agam. Aneuëk nyan geuboh nan Gersom, sabab Nabi Musa geupike lagée nyoe, "Ulôn sidroe ureuëng aséng nibak teumpat nyoe." 23 Meuthon-thon teuma óh lheuehnyan raja nanggroe Meusé laju meuninggai donya. Teuma bansa Israel teutab apoh apah sabab awaknyan jicok keunamiet, akhé jih awaknyan laju jikliek jilakée tulông. Kliek ngon dumpék awaknyan trok ubak Po teu Allah. 24 Po teu Allah geudeungoe awaknyan, dan Gobnyan laju geuingat ubak janji Gobnyan ngon Nabi Ibrahim, Nabi Ishaq dan Nabi Yakub. 25 Gobnyan geukalon ureuëng-ureuëng Israel jipeubudak, dan laju geucok peunutôh bahwa ureuëng-ureuëng Israel nyan harôh geutulông.
Keuluaran 3
1 Bak masanyan Nabi Musa teungoh geurabe bubiri-bubiri ngon kaméng-kaméng Yitro, atra yah tuwan gobnyan, nyang jeuet keu imeum di tanoh Midian. Watée gobnyan teungoh geuparôh beulatang nyang geurabe nyan u meurandeh padang guron, trok kheueh laju gobnyan u Gunong Sinai, gunong nyang suci. 2 Bak teumpat nyan malaikat TUHAN laju geupeuleumah droe ubak Nabi Musa lam apui hu nyang jiteubiet di teungoh-teungoh uteun. Nabi Musa geukalon uteun nyan hu, teuma hana tutong. 3 "Luwa biasa," pike gobnyan. "Uteun nyan hana tutong! Meunyoe meunan bah kheueh ulôn ngieng leubeh rab lom." 4 TUHAN geukalon Nabi Musa geupeurab ubak uteun nyang hu nyan, dan gobnyan laju geutawök nibak teungoh-teungoh uteun nyan, "Musa! Musa!" "Ulôn na disinoe," jaweueb Nabi Musa. 5 Laju Po teu Allah meufeureuman, "Bék to keunoe. Suét seulob bak gaki gata nyan, sabab tanoh nyang gata giloe nyan na kheueh tanoh suci. 6 Ulôn nyoe Allah indatu gata, Allah Nabi Ibrahim, Allah Nabi Ishaq dan Allah Nabi Yakub." Dan Nabi Musa laju geutob muka gobnyan, sabab gobnyan teumakot geupandang Po teu Allah. 7 Dan laju TUHAN meufeureuman, "Ulôn ka Ulôn ngieng seungsara nyang jirasa lé umat Ulôn di nanggroe Meusé, dan ka Ulôn deungoe awaknyan jikliek-kliek jilakée mangat bubagaih teupeubeubaih nibak ureuëng-ureuëng nyang seksa awaknyan. Sikeubiet jih, Ulôn kuteupeue banmandum keuseungsaraan awaknyan. 8 Sababnyan kheueh Ulôn treun keu Lôn jak peubeubaih awaknyan nibak jaroe ureuëng Meusé dan Ulôn ba awaknyan mangat jiteubiet nibak nanggroe nyan jituju ubak saboh nanggroe nyang luwah. Tanoh jih kaya ngon subô, dan jinoenyoe jiduek lé bansa Kanaan, bansa Het, Amori, Feris, Hewi dan Yebus. 9 Jimo ngon jimeuba-e bansa Israel ka Ulôn deungoe, dan Ulôn kalheueh cit Ulôn ngieng pakriban awaknyan jiseksa ngon jiteugom lé bansa Meusé. 10 Jinoenyoe gata Ulôn utus keu gata jak meuhadab ubak raja Meusé mangat gata hase gata peuteubiet bansa Ulôn nibak nanggroe nyan." 11 Teuma Nabi Musa geupeugah ubak Po teu Allah, "Soe ulôn nyoe, sampoe hase ulôn jak meuhadab raja dan ulôn ba ureuëng Israel jiteubiet nibak nanggroe Meusé?" 12 Feureuman Allah, "Ulôn teuma Lôn tulông gata. Dan meunyoe bansa nyan ka gataba dan gata peuteubiet nibak nanggroe Meusé, gata teuma meuiébadat ubak Ulôn bak gunong nyoe. Nyan kheueh bukeuti jih bahwa Ulôn kutulông gata." 13 Geujaweueb lom lé Nabi Musa, "Teuma meunyoe ulôn meurumpok ngon ureuëng-ureuëng Israel dan ulôn peugah ubak awaknyan: 'Allah indatu gata ka geu-utus ulôn ubak gata,' awaknyan pasti jitanyong, 'Soe nan gobnyan?' Dan peue nyang harôh ulôn jaweueb ubak awaknyan?" 14 Feureuman Allah, "Ulôn na kheueh ULÔN NA. Nyoe kheueh nyang harôh gata peugah ubak bansa Israel, Gobnyan nyang teupeugah ULÔN NA, ka geu-utus Ulôn ubak gata. 15 Peusampoe cit teuma ubak awaknyan bahwa Ulôn, TUHAN Allah indatu awaknyan, Allah Nabi Ibrahim, Allah Nabi Ishaq, dan Allah Nabi Yakub, geu-utus gata ubak awaknyan. Ulôn kheueh TUHAN, nyan kheueh nan Ulôn keusiumu masa. Nyan kheueh teuhôi keu Ulôn keu banmandum bansa treun meutreun. 16 Jak kheueh dan peusapat kheueh banmandum peumimpén Israel. Peumaklum kheueh ubak awaknyan bahwa Ulôn, TUHAN Allah indatu awaknyan, Allah Nabi Ibrahim, Allah Nabi Ishaq dan Allah Nabi Yakub, ka geupeuleumah droe ubak gata. Peugah kheueh ubak awaknyan bahwa Ulôn ka lheueh Ulôn jak ubak awaknyan dan ka Ulôn ngieng pakriban awaknyan jiseksa lé bansa Meusé. 17 Dan ka Ulôn cok keuputosan keu Ulôn ba awaknyan jiteubiet nibak nanggroe Meusé, teumpat awaknyan jiseksa, dan Ulôn ba awaknyan bak saboh nanggroe nyang kaya ngon subô, nanggroe bansa Kanaan, bansa Het, Amori, Feris, Hewi dan Yebus. 18 Umat Ulôn teuma jideungoe tutoe haba gata. Óh lheuehnyan gata meusajan-sajan ngon peumimpén-peumimpén bansa Israel harôh gata jak meuhadab ubak raja Meusé sira gata peugah ubak raja nyan lagée nyoe, 'TUHAN, Allah ureuëng Ibrani ka teuka geujak peugah droe ubak kamoe. Jinoenyoe neubri kheueh idhin ubak kamoe keukamoe jak nyang jiôh jih lhée uroe meuneujak u padang pasi guna kamoe peuseumah keureubeuen ubak TUHAN, Allah kamoe.' " 19 Óh lheueh nyan Po teu Allah meufeureuman lom, "Ulôn kuteupeue bahwa raja nanggroe Meusé nyan hana jipeubiyeu gata jak, keucuali meunyoe raja nyan teupaksa. 20 Teuma Ulôn kupeuguna keukuasaan Lôn, dan Ulôn huköm Meusé ngon bala dan beuncana nyang brat-brat nyang Ulôn peuteuka keu nanggroe nyan. Óh ka lheuehnyan, barô kheueh jih nyan jibri idhin ubak gata keu gata beurangkat. 21 Ulôn teuma Lôn peujeuet ureuëng nanggroe Meusé nyan jipeumurah até ubak gata, teuma bak watée umat Ulôn jibeurangkat, gata hana tajak ngon jaroe söh. 22 Tieb-tieb ureuëng inong bansa Israel jilakée ubak waréh sileungka ureuëng Meusé dan nibak inong nanggroe Meusé nyang tinggai saboh rumoh, peukayan, meunan cit deungon piasan pirak dan méuh, banmandum nyan teuma gata peungui bak aneuëk-aneuëk gata. Deungon cara lagée nyan gata ka gata reupah ureuëng Meusé."
Keuluaran 4
1 Dan Nabi Musa laju geujaweueb ubak TUHAN, "Teuma pakriban miseuji ureuëng-ureuëng Israel hana jipatéh ubak ulôn dan hana jipakoe peue-peue nyang ulôn peugah? Peue nyang harôh ulôn peugah meunyoe awaknyan jipeugah TUHAN hana geupeuleumah droe ubak ulôn?" 2 Feureuman TUHAN ubak Nabi Musa, "Peue nyan bak jaroe gata?" Jaweueb Nabi Musa, "Tungkat." 3 Feureuman TUHAN, "Cuba gata rhom tungkat nyan ateueh tanoh." Nabi Musa laju geu rhom tungkat bak jaroe geuhnyan ateueh tanoh, dan tungkat nyan laju meu-ubah jeuet keu uleue dan Nabi Musa laju geuplueng sabab geutakot keu uleue nyan. 4 TUHAN meufeureuman ubak Nabi Musa, "Peurab kheueh bak uleue nyan, dan mat kheueh laju bak ikue jih." Nabi Musa laju geupeurab sira geudrob uleue nyan dan watée nyan cit uleue nyan meu-ubah jeuet keu tungkat lom teuma lam jaroe Nabi Musa. 5 Feureuman TUHAN, "Peubuet kheueh lagée nyan mangat ureuëng-ureuëng Israel jipatéh bahwa Ulôn kheueh TUHAN, Allah indatu awaknyan, Allah Nabi Ibrahim, Allah Nabi Ishaq, dan Allah Nabi Yakub, ka Ulôn peuleumah droe ubak gata." 6 TUHAN meufeureuman lom ubak Nabi Musa, "Peutamong kheueh jaroe gata lam bajée gata keudroe." Nabi Musa laju geupeubuet lagée nyang geuyue lé TUHAN nyan, dan watée jaroe geuh nyan geutarek lom uluwa, laju jaroe nyan ka meu-ubah jeuet keu putéh muplak-plak sabab ka keunong peunyakét kulét nyang paleng parah. 7 Dan feureuman TUHAN, "Peutamong kheueh lom jaroe gata nyan lam bajée gata." Nabi Musa laju geupeubuet lagée nyang geuyue lé TUHAN nyan, dan watée jaroe geuhnyan geupeuteubiet, jaroe geuhnyan ka puléh sagée sot teuma. 8 Feureuman TUHAN, "Meunyoe awaknyan hana jitem patéh ubak gata, atawa hana yakén óh lheueh jingieng buet ajaéb nyang phon, dan buet ajaéb nyang nyoe teuma teupeujeuet awaknyan jipatéh. 9 Meunyoe awaknyan teutab cit hana jitem patéh ubak gata bahpi ka jingieng mandua boh buet nyang ajaéb nyoe, dan awaknyan teutab hana jipakoe tutoe haba gata, gatacok kheueh bacut ié Krueng Nil dan ié nyan gata roe kheueh ateueh tanoh. Ié nyan teuma meu-ubah jeuet keu darah." 10 Teuma Nabi Musa geupeugah, "Ya, TUHAN, ulôn bukon ureuëng nyang carông peugah haba, bah kheueh yoh masa ilée meunan cit bak masa jinoe, óh ka lheueh TUHAN neumeututoe ngon ulôn. Lidah ulôn ka brat, lôn meututoe ka meulét dan hana tajam le." 11 TUHAN meufeureuman ubak gobnyan, "Soe nyang bri babah ubak manusia? Soe nyang peujeuet manusia nyan kalu atawa punyueng jih klo? Soe nyang peujeuet manusia nyan teubleuet mata atawa buta? Bukon kheueh Ulôn, TUHAN? 12 Jinoenyoe jak kheueh, Ulôn teuma Lôn tulông gata tapeugah haba dan Lôn peurunoe gata peue nyang harôh gata peugah." 13 Dan Nabi Musa geujaweueb, "Ulôn lakée, bék kheueh ya, TUHAN, neu-utus ulôn, neuyue kheueh ureuëng laén." 14 Dan TUHAN meufeureuman ubak Nabi Musa deungon beungéh, "Bukon kheueh na syedara nyang nan jih Nabi Harun? Ulôn kuteupeue jihnyan carông jipeugah haba. Nyang sibeuna jih, Nabi Harun nyan mantong bak rot euh teungoh jijakkeunoe, dan jihnyan teuma galak that meunyoe ka meurumpok ngon gata. 15 Meututoe kheueh ngon jihnyan dan peugah kheueh ubak jihnyan peue nyang harôh jipeugah. Ulôn teuma Lôn tulông gata bandua dan teuma Lôn peurunoe gata bandua peue nyang harôh gata peugah dan gata peubuet. 16 Jihnyan harôh jimeututoe ateueh nan gata ngon rakyat. Jihnyan teuma jeuet keu tukang peugah haba gata dan gata jianggab lagée Po teu Allah nyang geupeugah peue nyang harôh geupeugah. 17 Ba kheueh sajan tungkat nyan, gata teuma gata peubuet buet-buet nyang ajaéb ngon tungkat nyan." 18 Óh ka lheueh nyan Nabi Musa laju geuwoe u rumoh Yitro, yah tuwan gobnyan, dan laju geupeugah ubak ayah tuwan geuh nyan, "Neubri kheueh idhin ubak ulôn hei ayah keu lôn gisa u nanggroe Meusé lôn keuneuk jakngieng banmandum syedara lôn peu kheueh awaknyan mantong udeb." Yitro laju geupeugah ubak Nabi Musa, "Jak kheueh ngon seulamat." 19 Yoh mantong Nabi Musa di tanoh Midian, TUHAN meufeureuman ubak gobnyan, "Jakgisa kheueh u nanggroe Meusé. Banmandum ureuëng nyang keuneuk poh maté gata ka habéh maté." 20 Dan Nabi Musa laju geupakat peurumoh geuh dan aneuëk-aneuëk gobnyan sira geupeu ek awaknyan ateueh keuleudée laju geujak meusajan awaknyan u nanggroe Meusé. Ateueh peurintah Allah, Nabi Musa geuba sajan tungkat gobnyan. 21 Feureuman TUHAN ubak Nabi Musa, "Ulôn ka Lôn bri kuasa ubak gata keu gata peuna buet-buet ajaéb. Dan meunyoe gata ka tagisa u nanggroe Meusé singoh, gata keureuja kheueh banmandum buet nyang ajaéb nyan dikeue raja Meusé. Teuma di Ulôn teutab Lôn peujeuet jihnyan ureuëng kreueh ulée, sampoe jihnyan teutab hán jibri bansa Ibrani nyan jitinggai nanggroe Meusé. 22 Dan gata peugah kheueh ubak raja nyan bahwa Ulôn, TUHAN, Lôn peugah lagée nyoe: 'Israel na kheueh aneuëk Ulôn nyang tuha, 23 dan gata ka Ulôn peurintah keu Lôn bri idhin aneuëk Ulôn nyan jijak mangat jihnyan hase jiseumah ngon jimeungabdi ubak Ulôn, teuma gata tatulak. Jinoenyoe Ulôn teuma Lôn poh maté aneuëk gata nyang tuha.' " 24 Bak saboh teumpat jipeudong khimah dalam watée meuneujak nyan, TUHAN laju geujak ubak Nabi Musa keuneuk geupeu maté Nabi Musa nyan. 25 Zipora, peurumoh gobnyan, laju geucok sineuk batée nyang tajam óh lheuehnyan laju jisie kulét aneuëk jih, óh lheuehnyan laju jipeutupéh bak gaki Nabi Musa. Geupeugah lé Zipora, "Droeneueh lakoe darah keu ulôn." 26 Hainyan geupeugah lagée nyan sabab na hubongan ngon upacara meusunat. Deungon na lagée nyan TUHAN ka hana jadéh geupeumaté Nabi Musa. 27 Feureuman TUHAN ubak Nabi Harun, "Gata jak kheueh laju u padang pasi keugata jak meurumpok ngon Nabi Musa." Nabi Harun laju geujak, dan laju meurumpok ngon adoe geuhnyan bak gunong suci, laju geucöm adoe geuhnyan. 28 Nabi Musa laju geupeugah ubak Nabi Harun banmandum nyang ka geufeureuman lé TUHAN ubak gobnyan watée gobnyan geuyue gisa lé TUHAN u nanggroe Meusé, dan meunan cit keuhai banmandum buet nyang ajaéb nyang harôh geupeubuet. 29 Óh lheuehnyan Nabi Musa ngon Nabi Harun laju geujak u nanggroe Meusé sira geupeusapat banmandum peumimpén-peumimpén Israel. 30 Nabi Harun laju geupeutrok ubak awaknyan peue-peue nyang ka geufeureuman lé TUHAN ubak Nabi Musa, dan Nabi Musa laju geupeubuet banmandum buet-buet nyang ajaéb dikeue awaknyan banmandum. 31 Ngon na lagée nyan, barô kheueh awaknyan jipatéh ubak Nabi Musa, dan watée awaknyan jideungoe bahwa TUHAN ka geupeurati bansa Israel dan ka geukalon peue-peue nyang ka jirasa deurita ateueh bansa nyan, awaknyan laju jisujut sira jiseumah.
Keuluaran 5
1 Óh lheuehnyan Nabi Musa ngon Nabi Harun laju geujak meuhadab ubak raja Meusé sira geupeugah lagée nyoe, "Meunoe kheueh feureuman TUHAN, Allah Israel, 'Peuidhin kheueh bansa Ulôn jijak mangat jeuet jimeu iébadat ubak Ulôn di padang pasi.' " 2 "Soe kheueh TUHAN nyan?" jitanyong lé raja. "Keupeue ulôn harôh lôn pakoe keu Jih nyan dan lôn bri idhin ubak bansa Israel jijak nibak nanggroe nyoe? Ulôn hana lôn turi soe TUHAN nyan, dan ureuëng Israel hana ulôn bri idhin jitinggai nanggroe nyoe." 3 Nabi Musa ngon Harun geupeugah, "Allah ureuëng Ibrani ka geupeuleumah droe ubak kamoe. Idhin kheueh kamoe mangat jeuet kamoe jak u padang pasi nyang jiôh jih na lhée uroe watée jak keu kamoe jak peuseumah keureubeuen ubak TUHAN, Allah kamoe. Meunyoe hainyan hana kamoe peubuet, kamoe geupoh maté ngon peunyakét atawa ngon prang." 4 Geupeugah lé raja Firauén nyan ubak Nabi Musa ngon Nabi Harun, "Keupeue gata peujeuet banmandum ureuëng nyan jipeulaloe bak buet jih? Yue kheueh namiet-niamiet nyan jimeukeureuja! 5 Ureuëng-ureuëng nyan ka lumpah that ramé jeumeulah jih. Dan jinoenyoe gata na meukeusut mangat awaknyan beujipiôh meubuet!" 6 Uroenyan cit teuma banmandum ureuëng nyang kawai bansa Meusé dan mando-mando bansa Israel meuteumé peurintah nibak raja, 7 "Bék le gata bri jeurami ubak bansa nyan keu jipeugét batée bata. Bah kheueh jijak mita keudroe. 8 Dan yue kheueh bak awaknyan mangat jipeugét batée bata hana kureueng nibak nyang ka-ka. Awaknyan keuneuk peubeu oe beu oe droe; nyang kheueh sabab jih awaknyan jimeu krôb-krôb mangat jeuet teubri idhin jijak peuseumah keureubeuen ubak Allah jih. 9 Paksa laju awaknyan mangat jimeubuet leubeh brat nibak nyang ka-ka, mangat awaknyan laloe deungon buet dan hana watée keu jideungoe haba seumeungéut nyang jipeusampoe lé rakan-rakan jih." 10 Bubena tukang kawai bansa Meusé dan mando-mando Israel nyan laju jiteubiet jijak peugah ubak bansa Israel, "Raja geupeutreun titah mangat keu gata banmandum hana geubri le jeurami. 11 Gata harôh tamita keudroe dipat mantong nyang gata teumé mita, teuma ingat, batée bata nyang gata peugét hana jeuet kureueng nibak nyang ka-ka." 12 Ban jideungoe haba nyan jijak kheueh laju bansa Israel nyan jijakbroh bansaboh nanggroe Meusé keu jipeusapat jeurami. 13 Lé tukang kawai nyan hana putôh-putôh jipaksa mangat tieb-tieb uroe awaknyan beuna jipeuhase batée bata nyang sadub jai jih lagée yoh masa awaknyan teubri jeurami. 14 Lé tukang kawai nyan laju jiseunuét mando-mando Israel nyang jibri tugaih keu jikawai awaknyan meubuet. Awaknyan laju jitanyong, "Pakon jinoenyoe bansa gata hana jipeuhase batée bata nyang sadub jai jih lagée yoh masa ilée?" 15 Dan mando-mando Israel nyan laju jijak meuhadab ubak raja sira jipeugah ubak raja nyan, "Pakon Po raja neupeubuet lagée nyoe ateueh kamoe? 16 Kamoe hana jibri jeurami, teuma jipaksa mangat kamoe peugét batée bata! Jinoenyoe kamoe jiseunuét padahai peugawée-peugawée Po raja kheueh nyang salah!" 17 Jijaweueb lé raja, "Gata mandum meumang biet-biet that beu oe dan hana tatem meubuet. Nyang kheueh sabab jih gata lakée idhin ubak ulôn keugata jak peuseumah keureubeuen ubak TUHAN gata. 18 Jak kheueh jakmeubuet lom. Jeurami teutab hana teubri keu gata, teuma di gata harôh teutab tapeugét batée bata nyang sadub le jih." 19 Mando-mando nyan laju jiteuka sada bahwa awaknyan lam keuadaan sulet watée jibri tée bahwa ureuëng-ureuëng Israel harôh jipeuna batée bata nyang teutab sadub le jih lagée nyang ka-ka. 20 Watée awaknyan jiteubiet nibak lam meuligoe raja, awaknyan laju meurumpok ngon Nabi Musa dan Nabi Harun nyang teungoh geupreh-preh awaknyan. 21 Jipeugah lé mando nyan ubak Nabi Musa ngon Nabi Harun, "TUHAN geuteupeue peue nyang droeneueh peubuet! Gobnyan teuma geuhuköm droeneueh! Gata kheueh nyang jeuet keu sabab kamoe nyoe jibanci lé raja dan banmandum peugawée gobnyan, sampoe awaknyan keuneuk poh maté banmandum kamoe." 22 Dan Nabi Musa geujak meuhadab lom ubak TUHAN sira geupeugah lagée nyoe, "TUHAN, pakon bansa Israel Droeneueh peulaku keuadaan jih nyang lumpah seudeh lagée nyoe bagoe? Pakon Droeneueh neu-utus ulôn keunoe? 23 Seumeunjak ulôn jak meuhadab raja dan lôn meututoe ateueh nan Droeneueh, raja nyan laju jipeuphon iénanya bansa nyoe. Dan Droeneueh hana neupeubuet sapeu keu neutulông awaknyan."
Keuluaran 6
1 Dan feureuman TUHAN ubak Nabi Musa, "Jinoenyoe gata teuma tangieng pakriban Ulôn meutindak ateueh raja nyang zalem nyan. Raja nyan teuma Ulôn paksa mangat jitinggai bansa Ulôn. Nyang sibeuna jih, jihnyan teuma Lôn paksa mangat ji-use awaknyan nibak nanggroe nyoe." 2 Po teu Allah geumeututoe ubak Nabi Musa, "Ulôn kheueh TUHAN. 3 Ulôn ka lheueh Lôn peuleumah droe ubak Nabi Ibrahim, Nabi Ishaq dan Nabi Yakub sibagoe Allah Nyang Mahakuasa, teuma Ulôn hana Lôn puturi droe ubak awaknyan deungon nan 'TUHAN'. 4 Meunan cit Ulôn peuna peujanjian ngon awaknyan. Ulôn meujanji teuma Ulôn bri nanggroe Kanaan keu awaknyan, nanggroe nyang yoh masa dilée awaknyan udeb sibagoe ureuëng aséng. 5 Ulôn ka Lôn deungon ureuëng Israel apoh apah sabab jipeubudak lé bansa Meusé, dan laju teuingat ubak janji Lôn. 6 Ngon sabab nyan, jak peumaklum kheueh ubak bansa Israel bahwa Ulôn peugah ubak awaknyan: Ulôn kheueh TUHAN; gata Ulôn peubeubaih nibak jipeubudak lé bansa Meusé. Ulôn teuma Lôn tunyok keukuasaan Lôn nyang luwa biasa guna keu Lôn peuseulamat gata dan Lôn peurhot huköman nyang brat ateueh bansa Meusé. 7 Gata Lôn peujeuet keu umat Lôn, dan Ulôn jeuet keu Allah gata. Deungon lagée nyan gata tateupeue bahwa Ulôn nyoe na kheueh TUHAN, Allah gata, nyang peubeubaih gata nibak jipeujeuet keubudak di nanggroe Meusé. 8 Gata Ulôn ba u nanggroe nyang ka Ulôn peujanji deungon sumpah ubak Nabi Ibrahim, Nabi Ishaq dan Nabi Yakub; tanoh nyan Ulôn bri ubak gata jeuet keuhak milék gata keudroe. Ulôn kheueh TUHAN." 9 Banmandum feureuman TUHAN nyan geupeusampoe lé Nabi Musa ubak bansa Israel, teuma awaknyan teutab hana jipakoe peue-peue nyang geupeugah lé Nabi Musa nyan, sabab jipeujeuet keunamiet nyang lumpah keujam nyan, ureuëng-ureuëng Israel ka jeuet keuputôh asa. 10 Óh lheuehnyan TUHAN meufeureuman ubak Nabi Musa, 11 "Jak kheueh meuhadab ubak raja Meusé dan peugah ubak jihnyan bahwa raja nyan harôh jibri idhin bansa Israel jitinggai nanggroe jihnyan." 12 Teuma Nabi Musa geujaweueb, "Ureuëng Israel keudroe hana jitem deungoe ulôn. Panena mungken raja Meusé jideungoe ureuëng nyang hana carông jimariet lagée ulôn?" 13 Meunan kheueh cara jih TUHAN geu-utus Nabi Musa dan Nabi Harun keugeujak peusampoe ubak bansa Israel dan ubak raja nanggroe Meusé bahwa awaknyan geubri tugaih lé TUHAN keu teujak pimpén bansa Israel jiteubiet nibak nanggroe Meusé. 14 Nyoe kheueh asai usui Nabi Musa ngon Nabi Harun: Ruben, aneuëk tuha Nabi Yakub, na peuet droe aneuëk agam: Henokh, Palu, Hezron, dan Karmi. Awaknyan na kheueh indatu nibak kawöm-kawöm nyang na lam sukée Ruben. 15 Simeon dan peurumoh gobnyan sidroe ureuëng inong nanggroe Kanaan na teuma nam droe aneuëk agam; aneuëk-aneuëk nyan na kheueh: Yemuel, Yamin, Ohad, Yakhin, Zohar dan Saul. Awaknyan na kheueh indatu nyang na lam kawöm-kawöm Simeon. 16 Lewi na lhée droe aneuëk agam; aneuëk-aneuëk geuh nyan na kheueh: Gerson, Kehat dan Merari; awaknyan indatu nibak banmandum kawöm nyang na lam sukée Lewi. Lewi sampoe na umu 137 thon. 17 Gerson na teuma dua droe aneuëk agam; aneuëk-aneuëk geuh nyan na kheueh: Libni dan Simei; bak awaknyan jai that-that jipeutreun keuturonan. 18 Kehat na teuma peuet droe aneuëk agam: Amram, Yizhar, Hebron dan Uziel. Kehat sampoe na umu gobnyan 133 thon. 19 Merari na teuma dua droe aneuëk agam: Mahli dan Musi. Nyan kheueh kawöm-kawöm nyang na lam sukée Lewi deungon keuturonan awaknyan maséng-maséng. 20 Amram geumeukawen ngon Yokhebed, adoe nyang inong ayah gobnyan, dan aneuëk-aneuëk awaknyan na kheueh Nabi Harun ngon Nabi Musa. Amram sampoe na meu-umu 137 thon. 21 Yizhar na teuma lhée droe aneuëk agam; aneuëk-aneuëk geuhnyan na kheueh: Korah, Nefeg dan Zikhri. 22 Uziel na teuma lhée droe aneuëk agam: Misael, Elsafan dan Sitri. 23 Nabi Harun geumeukawen ngon Eliseba, aneuëk inong Aminadab; dan Eliseba meusyedara ngon Nahason. Eliseba jipeulahé Nadab, Abihu, Eleazar dan Itamar. 24 Korah na teuma lhée droe aneuëk agam: Asir, Elkana dan Abiasaf. Awaknyan indatu nibak kawöm keuluwarga Korah. 25 Eleazar, aneuëk agam Nabi Harun, jimeukawen ngon sidroe aneuëk nibak Putiel, dan aneuëk awaknyan na kheueh Pinehas. Nyan kheueh banmandum ulée kawöm dan ulée keuluwarga nyang na lam sukée Lewi. 26 Nabi Harun ngon Nabi Musa nyan kheueh nyang geupeurintah lé TUHAN keu geuba banmandum ureuëng Israel jiteubiet lam nanggroe Meusé. 27 Awaknyan bandua geujak meuhadab ubak raja nanggroe Meusé mangat gobnyan geupeubeubaih ureuëng Israel. 28 Watée TUHAN meufeureuman ubak Nabi Musa di Meusé, 29 Feureuman TUHAN, "Ulôn kheueh TUHAN. Jak peugah kheueh ubak raja Meusé peue-peue mantong nyang ka Ulôn peugah ubak gata." 30 Teuma Nabi Musa geujaweueb, "TUHAN, Droeneueh neuteupeue bahwa ulôn hana carông lôn peugah haba. Panena mungken raja jitem deungoe peue nyang ulôn peugah?"
Keuluaran 7
1 Feureuman TUHAN ubak Nabi Musa, "Ulôn teuma Lôn peujeuet gata lagée Allah dikeue raja, dan syedara gata Nabi Harun teuma jimeututoe bak raja nyan sibagoe Nabi gata. 2 Jak peusampoe laju bak Nabi Harun banmandum nyang Ulôn peurintah nyoe ubak gata. Yue kheueh bak Nabi Harun mangat jipeugah ubak raja bahwa raja nyan harôh jipeu idhin keu ureuëng Israel jitinggai nanggroe Meusé. 3 Teuma Ulôn kupeujeuet raja nyan teutab kreueh ulée. Raja nyan teutab hana jipakoe ubak gata, bahpi Ulôn teutab Lôn peuteuka bala nyang le di nanggroe Meusé. 4 Ngon sabab nyan Ulôn teuma Lôn huköm nanggroe Meusé ngon huköman nyang leubeh brat, óh lheuehnyan Ulôn ba mandum bansa Israel, umat Ulôn, jiteubiet lam nanggroe nyan. 5 Dan ureuëng Meusé teuma jiteupeue bahwa Ulôn nyoe na kheueh TUHAN, bak watée Ulôn huköm awaknyan dan Ulôn ba Israel jiteubiet nibak nanggroe awaknyan." 6 Nabi Musa ngon Nabi Harun laju geupeubuet peue nyang ka geupeurintah lé TUHAN ubak gobnyan. 7 Nabi Musa ka meu-umu 80 thon dan Nabi Harun 83 thon watée awaknyan geujak meuhadab ubak raja Meusé. 8 Feureuman TUHAN ubak Nabi Musa ngon Nabi Harun, 9 "Meunyoe raja nyan jilakée ubak gata mangat gata peugét buet nyang ajaéb sibagoe bukeuti, gata yue kheueh bak Nabi Harun mangat jicok tungkat jih keudroe dan jitiek laju ateueh tanoh dikeue raja. Tungkat nyan laju meu-ubah jeuet keu uleue." 10 Óh lheuehnyan geujak kheueh laju Nabi Musa ngon Nabi Harun jak meuhadab raja dan awaknyan laju geupeubuet peue nyang ka geupeurintah lé Po teu Allah. Nabi Harun laju geutiek tungkat gobnyan ateueh tanoh dikeue raja dan banmandum peugawée raja nyang na disinan, dan laju tungkat nyan meu-ubah jeuet keu uleue. 11 Ngon sabab nyan raja pih laju jihôi ngon jipeusapat banmandum ureuëng-ureuëng jih nyang ahli sihe ngon nyang manyang iéleumé, dan awaknyan pih laju jipeubuet ngon iéleumé gaéb awaknyan lagée nyang ka geupeubuet lé Nabi Harun nyan. 12 Awaknyan laju jitiek tungkat droejih ateueh tanoh dan tungkat jih nyan pih laju meu-ubah habéh jeuet keu uleue. Teuma tungkat Nabi Harun laju jiuét banmandum tungkat awaknyan. 13 Bah pi meunan, raja teutab jimeukreueh ulée dan hana jipakoe peue-peue nyang geupeugah lé Nabi Musa ngon Nabi Harun, lagée nyang ka lheueh geupeugah lé TUHAN. 14 Óh lheuehnyan TUHAN meufeureuman lom ubak Nabi Musa, "Raja nyan lumpah that kreueh ulée jih; raja nyan hana jibri bansa Israel jijak jitinggai nanggroe Meusé nyan. 15 Ngon sabab nyan gatajak kheueh laju jak meurumpok ngon gobnyan ban beungoh that, bak watée nyan raja nyan jitreun u Krueng Nil. Gata ba kheueh tungkat nyang hase meu-ubah jeuet keu uleue nyan dan gata preh kheueh raja nyan trok ubak binéh krueng. 16 Gata peugah kheueh ubak raja nyan lagée nyoe: TUHAN, Allah ureuëng Ibrani, ka geu-utus ulôn keu lôn jak peusampoe ubak Po raja mangat umat Gobnyan neubri jijak meuiébadat ubak Gobnyan di padang pasi. Teuma sampoe bak saát nyoe lé Po raja teutab hana neutem deungoe. 17 Sabab nyan kheueh, TUHAN meufeureuman lagée nyoe, 'Nibak peue nyang Ulôn peubuet eunteuk, gata teuma tateupeue bahwa Ulôn kheueh TUHAN. Ngon tungkat nyoe ulôn teuma lôn seukok ateueh muka ié krueng, dan ié krueng nyoe laju meu-ubah jeuet keu darah. 18 Eungkot-eungkot teuma maté, dan krueng nyoe meubée khiéng, sampoe bansa Meusé ka hana jeuet jijieb le ié krueng nyan.' " 19 Feureuman TUHAN ubak Nabi Musa, "Gata yue kheueh ubak Nabi Harun mangat jicok tungkat jihnyan laju jiseunuét ateueh banmandum krueng, lueng-lueng dan bubena kulam ié nyang na lam nanggroe Meusé. Ié nyan teuma meu-ubah jeuet keu darah, dan bansaboh nanggroe habéh meudarah, meunan cit lam tông-tông kayée, dan guci-guci batée." 20 Nabi Musa ngon Nabi Harun laju geupeubuet peue nyang geupeurintah lé TUHAN ubak gobnyan. Dikeue raja dan peugawée-peugawée raja nyan. Nabi Harun laju geubeuôt tungkat geuh dan geuseunuét laju ateueh Krueng Nil, dan watée nyan cit teuma ié nyan ka meu-ubah jeuet keu darah. 21 Bubena eungkot lam krueng nyan ka habéh maté, dan bée eungkot nyan khiéng lumpah na, sampoe ureuëng Meusé ka hana jeuet jijieb ié nyan. Bansaboh nanggroe Meusé kana darah. 22 Dan di ureuëng-ureuëng ahli iéleumé sihe nanggroe Meusé pih hánjitem taloe awaknyan pih laju jipeugét ngon iéleumé gaéb jih lagée nyang ka geupeugét lé Nabi Harun nyan. Sampoe raja teutab kreueh ulée. Lagée nyang ka lheueh geupeugah lé TUHAN, raja teutab hana jitem deungoe peue-peue nyang geupeugah lé Nabi Musa ngon Nabi Harun. 23 Teuma di raja nyan laju jiwoe lam meuligoe jih ngon hana jipakoe ubak peue-peue nyang ka geupeubuet lé Nabi Harun nyan mubacut pih. 24 Banmandum ureuëng Meusé laju jikueh uruek bansipanyang binéh krueng keu jimita ié jieb, sabab ié krueng nyan ka hana jeuet jijieb. 25 Ka trok tujoh uroe TUHAN geukutôk Krueng Nil nyan.
Keuluaran 8
1 Dan feureuman TUHAN ubak Nabi Musa, "Jak laju meuhadab ubak raja dan gata peusampoe kheueh peusan Ulôn nyang lagée nyoe, 'Peuidhin kheueh umat Ulôn jijak meuiébadat ubak Ulôn. 2 Meunyoe hainyan gata tulak, nanggroe nyoe Ulôn peupeunoh ngon cangguek sibago huköman. 3 Lam Krueng Nil peunoh ngon cangguek, sampoe cangguek-cangguek nyan teuma jiteubiet lam ié nyan jitamong laju lam meuligoe gata, lam kama éh ngon teumpat éh gata, lam rumoh-rumoh peujabat dan rumoh rakyat gata, meunan cit lam teumpat tot ruti dan lam banmandum ayan. 4 Cangguek-cangguek nyan jigrob-grob na nyang ji-ek ateueh gata, ateueh banmandum peujabat dan rakyat gata.' " 5 TUHAN meufeureuman ubak Nabi Musa, "Gata yue kheueh ubak Nabi Harun mangat tungkat jihnyan jireuntang u ateueh bubena krueng, lueng-lueng ié dan banmandum kulam-kulam ié mangat cangguek-cungguek jiteubiet jipeupeunoh bansaboh tanoh Meusé." 6 Dan Nabi Harun laju geuayon tungkat geuhnyan ateueh bubena ié, dan laju jiteubiet bubena cangguek sampoe ka peunoh bansaboh nanggroe. 7 Teuma lé tukang peugét iéleumé sihe laju jipeuguna banmandum iéleumé gaéb nyang na nibak jih, dan meunan cit jipeujeuet cangguek-cangguek akhé jih ka jiteuka bansaboh nanggroe nyan. 8 Raja nanggroe Meusé nyan laju jihôi Nabi Musa ngon Nabi Harun, sira jipeugah lagée nyoe, "Meudoá kheueh gata ubak TUHAN mangat Gobnyan geupeugadôh bubena cangguek-cangguek nyoe, óh lheuehnyan barô kheueh ulôn bri bansa gata keu jijak peuseumah keureubeuen ubak TUHAN." 9 Geujaweueb lé Nabi Musa, "Deungon até nyang seunang ulôn meudoá keu Po raja. Peuteutab kheueh watée jih, teuma di ulôn laju lôn meudoá keu Po raja, keu banmandum peujabat dan rakyat. Dan Po raja teuma geupeubeubaih nibak banmandum cangguek-cangguek nyan, dan hana nyang tinggai bahpi meusaboh, teukeucuali nyang na tinggai nyang lam Krueng Nil." 10 Jaweueb raja, "Meudoá kheueh keu ulôn singoh." Kheun Nabi Musa, "Ulôn teuma lôn peubuet peue nyang Po raja lakée. Teuma Po raja neuteupeue bahwa hana Allah nyang lagée TUHAN, Allah kamoe. 11 Gobnyan geupeubeubaih Po raja, banmandum peujabat dan rakyat nyang ka jipeukaru lé cangguek-cangguek nyan. Hana le cangguek-cangguek nyan lam rumoh-rumoh, teukeucuali nyang tinggai lam Krueng Nil." 12 Óh lheueh geukheun nyan Nabi Musa ngon Nabi Harun laju geutinggai raja. Óh lheuehnyan Nabi Musa laju geumeudoá ubak TUHAN mangat bubena cangguek nyan geusampôh banmandum nyang ka teuka ateueh Po raja. 13 TUHAN laju geuteurimong ngon geukabui doá Nabi Musa, dan bubena cangguek nyang na di rumoh-rumoh, nibak leuen-leuen rumoh dan nyang na di ladang banmandum maté. 14 Ureuëng Meusé laju jipeusapat banmandum bangke-bangke cangguek nyan sampoe meutamon meukuyan-kuyan, bansaboh nanggroe habéh mubée khiéng. 15 Watée jingieng lé raja bahwa cangguek-cangguek nyan ka habéh maté, laju ji-iengkeue ubak haba jih lé raja nyan dan ulée jih meutamah-tamah kreueh. Dan lagée nyang ka lheueh geupeugah lé TUHAN, raja teutab hana jipakoe peue-peue nyang geupeugah lé Nabi Musa ngon Nabi Harun. 16 Feureuman TUHAN ubak Nabi Musa, "Gata yue kheueh ubak Nabi Harun mangat jiseukok tanoh ngon tungkat jihnyan, dan laju bansaboh nanggroe Meusé jibeudôh abée meu-ubah jeuet keu jamôk." 17 Ban geudeungoe haba nyan Nabi Harun laju geuseukok tanoh ngon tungkat geuh, dan banmandum abée nyang na lam nanggroe Meusé laju meu-ubah jeuet keu jamôk dan di jamôk nyan laju jiramien ateueh manusia dan beulatang. 18 Lé ureuëng-ureuëng ahli iéleumé sihe di Meusé ji-useuha ngon iéleumé gaéb nyang na bak jih keu jipeujeuet jamôk-jamôk, goenyoe awaknyan hana meuhase. Dipat mantong bansaboh nanggroe na jamôk, 19 akhé jih banmandum ureuëng ahli iéleumé sihe nyan laju jipeugah ubak raja, "Nyoe kheueh buet Po teu Allah." Teuma lé raja nyan teutab kreueh ulée, dan saban lagée nyang ka geupeugah lé TUHAN, raja nyan teutab hana jipakoe ubak peue-peue nyang ka geupeugah lé Nabi Musa ngon Nabi Harun. 20 TUHAN meufeureuman ubak Nabi Musa, "Gata jak kheueh singoh beungoh ban seuboh that watée raja nyan jijak ukrueng, dan gata peugah ubak raja nyan haba Ulôn nyoe, 'Neupeuidhin kheueh umat Ulôn jijak meuiébadat ubak Ulôn. 21 Meunyoe gata tulak, Ulôn teuma Lôn peutreun lalat ubak gata, ubak banmandum peujabat dan ubak rakyat gata. Rumoh-rumoh ureuëng Meusé, meunan cit bansaboh nanggroe peunoh ngon lalat. 22 Teuma keu daerah Gosyen na keucuali, bak teumpat umat Ulôn tinggai. Disinan hana lalat, mangat gata tateupeue bahwa Ulôn kheueh TUHAN, nyang ka Lôn peubuet nyan. 23 Ulôn teuma Lôn peubeda umat Ulôn ngon rakyat gata. Buet nyang ajaéb nyan teuka singoh.' " 24 TUHAN geupeutreun lalat nyang lumpah jai ubak meuligoe raja dan ubak rumoh-rumoh peujabat. Bansaboh nanggroe Meusé lumpah that meudeurita sabab lé lalat-lalat nyan. 25 Óh lheuehnyan raja laju geuhôi Nabi Musa ngon Harun dan laju geupeugah, "Jak kheueh peuseumah keureubeuen ubak Allah gata, teuma bak nanggroe nyoe mantong." 26 "Nyang gét jih bék," jaweueb Nabi Musa, "sabab ureuëng nanggroe Meusé meurasa teusinggong watée jingieng nyang kamoe peuseumah nyoe, dan pasti kamoe nyoe jigeulawa ngon batée sampoe maté. 27 Kamoe harôh kamoe jak u padang pasi nyang jiôh jih lhée uroe meuneujak keu kamoejak peuseumah keureubeuen ubak TUHAN Allah kamoe, lagée nyang ka geupeurintah ubak kamoe." 28 Kheun raja, "Gét kheueh, meunyoe meunan, ulôn bri gata tajak u padang pasi mangat gata peuseumah keureubeuen keu TUHAN, Allah gata, asai gata hana tajak jiôh. Ingat, doá kheueh keu ulôn!" 29 Jaweueb Nabi Musa, "Óh ka leupah ulôn jak, kamoe laju kamoe jak meudoá ubak TUHAN mangat singoh beungoh banmandum lalat nyan jitinggai Po raja, banmandum peujabat dan rakyat. Teuma nyang kamoe lakée bék le neutipée kamoe, dan bék neutam-tam bansa Israel jijak peuseumah keureubeuen keu TUHAN." 30 Nabi Musa laju geutinggai raja, dan laju geumeudoá ubak TUHAN, 31 dan TUHAN laju geukabui doá Nabi Musa. Lalat-lalat nyan laju jipo jitinggai raja, banmandum peujabat dan rakyat ba. Hana meusaboh lalat pih nyang na mantong tinggai. 32 Teuma goenyoe di raja teutab kreueh ulée dan teutab hana jibri idhin bansa Israel nyan jijak nibak nanggroe Meusé nyan.
Keuluaran 9
1 Dan feureuman TUHAN ubak Nabi Musa, "Gata jak kheueh laju meuhadab raja, dan gata peugah ubak raja nyan peusan TUHAN, Allah ureuëng Ibrani lagée nyoe: 'Peubiyeu mantong umat Ulôn nyan jijak mangat jihnyan jeuet jimeubakti ubak Ulôn. 2 Meunyoe gata hana tatem peulheueh awaknyan, 3 Ulôn teuma Lôn peutreun bala peunyakét nyang paleng hebat ateueh banmandum beulatang peulara gata, guda, keuleudée, unta, leumô, bubiri dan kaméng gata. 4 Ulôn kupiléh beulatang nyang jipeulara lé ureuëng Israel ngon beulatang nyang jipeulara lé ureuëng Meusé, nibak beulatang atra ureuëng Israel hana meusaboh pih nyang maté. 5 Ulôn, TUHAN, ka Lôn peuteutab bahwa singoh beungoh laju Lôn peubuet hai nyan.' " 6 Óh singoh beungoh TUHAN laju geupeubuet lagée nyang ka lheueh geumeujanji nyan, bubena beulatang nyang jipeulara lé bansa Meusé habéh maté, dan beulatang peulara atra ureuëng Israel meusaboh pih hana nyang maté. 7 Raja laju jitanyong peue nyang ka teujadi, laju jipeugah ubak raja nyan bahwa meunyoe beulatang atra ureuëng Israel hana meusaboh pih nyang maté. Teuma di raja nyan teutab kreueh ulée dan teutab hana jitem peulheueh bansa Israel nyan mangat jeuet jijak. 8 TUHAN meufeureuman ubak Nabi Musa ngon Nabi Harun lagée nyoe, "Jakcok kheueh mupadub boh reugam abée nyang na lam dapu. Gata ba laju ukeue raja, óh trok keunan, dikeue raja nyan Nabi Musa laju jisipreuek abée nyan u manyang. 9 Dan abée nyan laju jipo dan meutabu bansaboh nanggroe Meusé. Nibak manusia dan beulatang abée nyan laju jipeuteuka cumuét-cumuét nyang beureutoh jeuet keuluka dan jiteubiet danôh." 10 Dan Nabi Musa ngon Nabi Harun laju geucok abée lagée nyang ka geuyue lé TUHAN ubak gobnyan nyan, óh lheuehnyan laju geujak meuhadab ubak raja. Dan Nabi Musa laju geusipreuek abée nyan u manyang. Ateueh manusia dan beulatang laju jitimoh cumuét-cumuét nyang beureutoh dan laju luka jeuet keudanôh. 11 Bubena ureuëng nyang ahli iéleumé sihe hana hase jihadab Nabi Musa sabab bansaboh tuboh jih ka habéh peunoh jitimoh cumuét meudanôh saban cit lagée ureuëng-ureuëng Meusé nyang laén. 12 Teuma TUHAN teutab geupeujeuet raja nyan kreueh ulée, dan lagée nyang ka lheueh geupeugah lé TUHAN, bahwa raja nyan teutab hana jipakoe peue-peue nyang geupeugah lé Nabi Musa ngon Nabi Harun. 13 TUHAN meufeureuman ubak Nabi Musa, "Singoh banbeungoh that gatajak kheueh laju meuhadab ubak raja, dan gata peusampoe laju ubak raja nyan bahwa TUHAN, Allah ureuëng Ibrani geupeugah lagée nyoe: 'Peulheueh kheueh laju umat Ulôn mangat awaknyan jeuet jijak meuiébadat ubak Ulôn. 14 Goenyoe Ulôn peutreun beuncana kon mantong ateueh mandum peujabat dan rakyat gata, beuncananyan Lôn peutreun teuma ateueh gata, mangat gata tateupeue bahwa hana nyang hase jilawan Ulôn bansigom donya. 15 Seukira jih Ulôn keuneuk meuhuköm gata dan rakyat gata deungon peunyakét, pasti gata banmandum habéh binasa. 16 Teuma gata Ulôn peubiyeu udeb, mangat Ulôn jeuet Lôn peudeuh ubak gata kuasa Ulôn, sampoe nan Ulôn meutamah meusyeuhu bansigom bumoe. 17 Bahpi meunan, gata mantong teutab manyang até dan hana gata peuidhin umat Ulôn jijak. 18 Singoh beungoh, bak watée nyang saban, Ulôn teuma ku peutreun ujeuen éeh nyang paleng hebat, lagée nyang gohlom na teujadi di nanggroe Meusé phon yoh dilée sampoe saát nyoe. 19 Dan peurintah kheueh laju mangat banmandum beulatang peulara dan atra milék gata nyang na diluwa jiba ubak teumpat nyang aman. Banmandum manusia dan beulatang peulara nyang na diluwa dan hana hase jimusöm laju maté jitingkeh lé ujeuen éeh.' " 20 Na meupadubdroe ureuëng lamkawan peujabat jitakot ubak peue nyang geupeugah lé TUHAN. Awaknyan jiba banmandum namiet dan beulatang nyang jipeulara lé awaknyan laju jipeutamong lam rumoh mangat teupeusie nibak beuncana nyan. 21 Teuma nyang laén hana jipakoe peue nyang ka geupeuingat nyan dan jipeubiyeu mantong banmandum namiet ngon beulatang nyang jipeulara nyan di blang naleueng. 22 Dan TUHAN laju meufeureuman ubak Nabi Musa, "Beuôt kheueh laju jaroe gata u ateueh, dan ujeuen éeh laju jitreun bansaboh tanoh nanggroe Meusé. Ujeuen nyan jitingkeh ateueh manusia, beulatang peulara dan banmandum sinaman nyang na di lampôh." 23 Nabi Musa laju geubeuôt tungkat gobnyan u ateueh, dan TUHAN laju geupeutreun gogo ngon ujeuen éeh, meunan cit deungon geulanteue jisama bumoe. TUHAN laju geupeutreun 24 ujeuen éeh nyang lumpah that brat dan dahsyat jisambong teuma ngon geulanteue nyang jisama keudeh keunoe. Nyan kheueh ujeuen éeh nyang paleng hebat nyang ka jirasa lam seujarah nanggroe Meusé. 25 Bansaboh nanggroe ujeuen éeh nyan laju jipeuranab peue-peue nyang na di blang, meunan cit ngon manusia dan beulatang peulara, habéh mandum binasa. Banmandum sinaman nyang na di lampôh habéh rusak dan bubena bak kayée habéh jipeureubah sapan sapa. 26 Teuma daerah Gosyen, teumpat tinggai ureuëng-ureuëng Israel, nyang hana keunong ngon ujeuen éeh. 27 Dan raja laju jitawök Nabi Musa ngon Nabi Harun sira jipeugah, "Ulôn nyoe ka meudesya. TUHAN kheueh nyang beutôi, ulôn ngon rakyat lôn ka kamoe peubuet salah. 28 Meudoá kheueh ubak TUHAN gata; kamoe kaseb meudeurita sabab gogo ngon ujeuen éeh nyoe. Ulôn teuma lôn peulheueh ho nyang gatajak. Gata békle tinggai disinoe." 29 Geupeugah lé Nabi Musa ubak raja, "Meunan ulôn trok u luwa banda, ulôn teuma lôn bôt jaroe lôn meudoá ubak TUHAN. Gogo jipiôh dan ujeuen éeh teuma reuda, mangat Po raja neuteupeue bahwa bumoe nyoe na kheueh atra TUHAN. 30 Teuma ulôn kuteupeue bahwa Po raja dan banmandum peujabat gohlom cit jitakot ubak TUHAN Allah." 31 Sinaman jeurami meunan cit sinaman jelai teuma ranab, sabab rami teungoh meubungöng, dan jelai teungoh meuasoe. 32 Teuma gandom ngon mubagoe rupa kacang hana rusak sabab gohtrok bak musém. 33 Dan Nabi Musa laju geutinggai raja disinan dan geujak uluwa banda; disinan laju geubeuôt jaroe geuh keu geumeudoá ubak TUHAN. Watée nyan cit teuma geulanteue jipiôh, ujeuen éeh dan ujeuen biasa. 34 Watée raja jikalon peue nyang teujadi, raja nyan laju ji-iengkeue ubak janji jih dan meudesya lom. Raja dan peujabat jihnyan teutab jimeukreueh ulée. 35 Lagée nyang ka geufeureuman lé TUHAN meulalu Nabi Musa, raja teutab hana jibri idhin ureuëng Israel nyan jitinggai nanggroe Meusé.
Keuluaran 10
1 Feureuman TUHAN ubak Nabi Musa, "Gata jak laju meuhadab ubak raja. Ulôn ka Lôn peujeuet jihnyan dan banmandum peujabat jih kreueh ulée, mangat Ulôn jeuet Lôn keureuja buet-buet nyang ajaéb lamkawan awaknyan, 2 dan mangat gata jeuet tameuhaba ubak aneuëk cucoe gata pakriban Ulôn peumeuén bansa Meusé deungon buet-buet nyang ajaéb nyan. Teuma banmandum gata tateupeue bahwa Ulôn kheueh TUHAN." 3 Ban geudeungoe haba nyan Nabi Musa ngon Nabi Harun laju geujak meuhadab raja óh trok keunan laju geupeugah lagée nyoe, "TUHAN, Allah bansa Ibrani, meufeureuman, 'Trok án pajan gata hana tatem tundok ubak Ulôn? Bah kheueh umat Ulôn jijak, mangat awaknyan jeuet jimeu iébadat ubak Ulôn. 4 Meunyoe gata teutab cit gata tulak, hana gata bri umat Ulôn nyan jijak meu iébadat ubak Ulôn, singoh beungoh teuma Lôn kirém daruet u nanggroe gata. 5 Bansaboh rhueng bumoe habéh teutôb ngon daruet nyang lumpah that jai nyan. Mandum sinaman nyang mantong na tinggai, meunan cit bak-bak kayée nyang hana habéh binasa lé ujeuen éeh, teuma jipeuhabéh lé daruet-daruet nyan. 6 Meuligoe gata, rumoh-rumoh bubena peujabat meunan cit deungon rumoh rakyat peunoh ngon daruet. Beuncana nyan teuma leubeh hebat nibak peue nyang ka lheueh geurasa lé indatu gata.' " Óh lheueh geupeugah nyan Nabi Musa geubalek laju geujak. 7 Jipeugah kheueh laju lé mandum peujabat ubak raja, "Trok ánpajan ureuëng nyan jipeususah geutanyoe, hai Po? Neupeubiyeu mantong ureuëng Israel nyan jijak meuiébadat ubak TUHAN, Allah awaknyan. Neungieng kheueh nanggroe tanyoe nyoe ka habéh hanco!" 8 Dan Nabi Musa ngon Nabi Harun jitawök lom lé raja keu geujak meuhadab gobnyan, kheun raja ubak mandua droe Nabi nyan, "Gata jeuet gatajak keu meu iébadat ubak TUHAN, Allah gata. Teuma jinoenyoe ulôn tanyong soe-soe mantong nyang na lamkawan gata nyang jijak meusajan gata?" 9 Geujaweueb lé Nabi Musa, "Banmandum kamoe, bah kheueh nyan muda meunan cit nyang tuha. Kamoe teuma kamoe ba mandum aneuëk kamoe, banmandum leumô, bubiri, dan kaméng kamoe, sabab kamoe harôh kamoe peuna saboh peurayaan nyang paleng rayeuk keu kamoe horeumat TUHAN." 10 Kheun raja ubak Nabi Musa, "Hana mungken kamoe bri gata banmandum ureuëng-ureuëng inong dan aneuëk-aneuëk gata! Nyang gata lakée nyan saban cit deungon meuharab ulôn lakée ubak TUHAN mangat geubri beureukat ubak gata. Ka jeulaih nibak ulôn bahwa gata kana niet nyang jeuhet. 11 Hán jeuet! Nyang jeuet na kheueh ureuëng-ureuëng agam mantong jijak meu iébadat ubak TUHAN, meunyoe gata beutôi-beutôi keuneuk meu iébadat kong!" Deungon haba nyan Nabi Musa ngon Nabi Harun laju jiuse nibak meuligoe. 12 Dan TUHAN laju meufeureuman ubak Nabi Musa, "Tunyok laju jaroe gata ateueh tanoh Meusé. Bubena daruet teuma jiteuka dan jijak pajoh banmandum sinaman nyang na mantong tinggai óh ka lheueh jitreun ujeuen éeh." 13 Nabi Musa laju geubeuôt jaroe geuh dan TUHAN laju geupeutreun angén timu jipeupot lam nanggroe nyan siuroe-simalam. Dan watée karab beungoh angén nyan laju jiba daruet-daruet 14 nyang hana teukira jai jih, akhé jih bansaboh nanggroe ka habéh peunoh ngon daruet. Gohlom na ureuëng kalon daruet-daruet biet-biet that jai lagée nyan bagoe, dan óh ka lheueh nyan pih hai nyang lagée nyan hana teu-ulang le. 15 Bansigom muka tanoh ka habéh jitôb lé daruet sampoe itam deuh jih. Daruet-daruet nyan laju jiseuba peue-peue mantong nyang hana habéh keunong watée jitron ujeuen éeh, meunan cit deungon boh-boh kayée nyang na dicong bak. Bansaboh tanoh Meusé hana nyang ijo le deuh jih bah kheueh nyan bak-bak kayée meunan cit deungon sinaman-sinaman peunula. 16 Ban jingieng keuadaan nyang luwa biasa yo jihnyan, raja laju jitawök Nabi Musa ngon Nabi Harun sira jipeugah lagée nyoe, "Ulôn nyoe ka meudesya teuhadab TUHAN, Allah gata dan meunan cit teuhadab gata. 17 Peuamphon kheueh desya ulôn keu goenyoe, dan meudoá kheueh ubak TUHAN, Allah gata, mangat Gobnyan geucok nibak ulôn huköman nyang jipeumaté nyoe." 18 Nabi Musa laju geutinggai raja disinan dan geujak meudoá ubak TUHAN. 19 Dan TUHAN laju geu-ubah ulée angén jeuet keu angén barat nyang lumpah kancang. Bubena daruet nyan habéh jipot lé angén dan laju rhot lam Laôt Geulagah. Meusaboh pih hana nyang tinggai bansaboh tanoh Meusé. 20 Teuma TUHAN teutab geupeujeuet raja nyan teutab kreueh ulée, dan lé raja nyan teutab hana jipeubiyeu ureuëng Israel nyan jeuet jijak. 21 Feureuman TUHAN ubak Nabi Musa, "Beuôt kheueh jaroe gata u ateueh, dan tanoh nanggroe Meusé teuma jiteuka seupôt glab bansalam le." 22 Nabi Musa laju geubeuôt jaroe gobnyan u ateueh, dan lhée uroe treb jih bansaboh nanggroe Meusé jiteuka seupôt glab bansalam le. 23 Ureuëng Meusé hana hase jikeumalon peue mantong dan watée nyan awaknyan hana meusidroe pih nyang na jijak ho-ho mantong. Teuma meunyoe lam rumoh-rumoh ureuëng Israel teutab trang. 24 Dan raja laju jitawök Nabi Musa sira jipeugah lagée nyoe, "Gata jeuet gatajak meu iébadat ubak TUHAN gata. Ureuëng-ureuëng inong dan aneuëk-aneuëk manyak jeuet jijak sajan. Teuma meunyoe leumô, bubiri dan kaméng gata hana jeuet gata ba." 25 Geujaweueb lé Nabi Musa, "Meunyoe meunan Po raja neubri keu kamoe beulatang peulara keu kamoe peuseumah ngon kamoe keureubeuen nyang teutot ubak TUHAN, Allah kamoe. 26 Banmandum beulatang nyang kamoe peulara harôh kamoe ba sajan; meusaboh pi hana jeuet kamoe tinggai. Nibak beulatang peularanyan kamoe piléh nyang toh nyang jeuet teupeuseumah ubak TUHAN Allah kamoe. Disideh hainyan kamoe teupeue beulatang peulara nyang toh nyang jeuet kamoe peuseumah." 27 TUHAN teutab geupeujeuet raja nyan teutab kreueh ulée dan hana jibri idhin bansa Israel nyan jijak. 28 Kheun raja ubak Nabi Musa, "Jak wéh keudeh, békna le dikeue ulôn nyoe! Bék sampoe ulôn ngieng gata na disinoe le! Meunyoe sampoe na ulôn ngieng lom muka gata, gata teuma maté!" 29 "Lagée kheun Po raja," geupeugah lé Nabi Musa, "Po raja pasti hana neungieng le ulôn nyoe."
Keuluaran 11
1 TUHAN meufeureuman ubak Nabi Musa, "Ulôn teuma Lôn peuteuka saboh bala teuk ateueh raja nanggroe Meusé dan rakyat jihnyan. Óh ka lheuehnyan barô kheueh jibri keugata banmandum gatajak tatinggai nanggroe jih nyan. Dan gata banmandum ji-use nibak nanggroe jih nyan. 2 Sabab nyan jak peugah kheueh ubak bansa droe gata Israel; yue kheueh ubak awaknyan mangat jilakée piasan pirak ngon méuh nibak waréh silingka awaknyan." 3 TUHAN geupeujeuet ureuëng Meusé nyan hana kliet dan murah até ateueh ureuëng Israel. Dan Nabi Musa jeuet keu ureuëng nyang paleng jihoreumat lé banmandum peujabat dan siluroh rakyat nanggroe Meusé. 4 Nabi Musa laju geupeugah ubak raja, "Nyoe kheueh feureuman TUHAN, 'Kira-kira watée jih teungoh malam Ulôn teuma Lôn jak-jak bansaboh tanoh Meusé. 5 Tieb-tieb aneuëk agam nyang tuha nyang lahé di tanoh Meusé laju maté, phon nibak aneuëk raja Meusé sampoe ubak aneuëk namiet inong nyang jigileng gandom. Meunan cit aneuëk phon nyang jipeulahé lé banmandum beulatang nyan pih maté. 6 Bansigom nanggroe Meusé teuma teudeungoe su ureuëng meumo ba-e nyang meuweueh-weueh dan teuga-teuga, lagée nyang gohlom na teujadi dan hana teuma teujadi le. 7 Teuma nibak ureuëng-ureuëng Israel, bah kheueh nyan ateueh manusia meunan cit ateueh beulatang peulara nyan hana teuma jipeukaru. Ngon na lagée nyan gata tateupeue bahwa Ulôn kheueh TUHAN, Lôn peujeuet meulaén ureuëng Meusé ngon ureuëng Israel.' " 8 Akhé jih geupeugah lé Nabi Musa, "Banmandum peujabat Po raja teuma teuka dan jisujut dikeue ulôn dan jilakée mangat ulôn ngon bansa ulôn kamoe tinggai nanggroe nyoe, óh lheuehnyan barô kheueh kamoe jak." Dan ngon beungéh raya Nabi Musa laju geutinggai raja. 9 TUHAN meufeureuman ubak Nabi Musa, "Raja hana jipakoe peue-peue nyang gata peugah nyan, mangat Ulôn hase Ulôn peubuet nyang leubeh jai buet ajaéb bansaboh nanggroe Meusé." 10 Nabi Musa ngon Nabi Harun laju geukeureuja buet ajaéb nyan dikeue raja. Teuma TUHAN teutab geupeujeuet raja nyan kreueh ulée, sampoe raja nyan hana jibri idhin ubak ureuëng Israel jitinggai nanggroe Meusé nyan.
Keuluaran 12
1 TUHAN meufeureuman ubak Nabi Musa ngon Nabi Harun di nanggroe Meusé, 2 "Buleuen nyoe ka jeuet keu buleuen nyang keu phon nibak thon keunira gata. 3 Jak peusampoe kheueh peurintah nyoe ubak banmandum umat Israel: Bak tanggai siploh buleuen nyoe, tieb-tieb ureuëng agam harôh jisie saboh aneuëk bubiri keu jimakheun meusajan ngon keuluwarga jih. 4 Meunyoe anggota keuluwarga nyan cit bacut sampoe hana hase jipeuhabéh saboh aneuëk bubiri nyang ka lheueh teusie nyan jipajoh, dan keuluwarga nyan meunan cit deungon kawöm nyang paleng tho jeuet jipajoh meusajan-sajan aneuëk bubiri nyan. Aneuëk bubiri nyan harôh teubagi meunurot jeumeulah ureuëng nyang pajoh atra nyan. 5 Gata jeuet gata piléh bubri atawa kaméng, teuma harôh nyang agam, umu jih sithon dan hana nyang meucupa. 6 Gata harôh takeubah sampoe trok tanggai peuet blaih. Bak uroe nyan, watée seupôt uroe, banmandum ureuëng Israel harôh jisie aneuëk bubiri nyan. 7 Cok darah beulatang nyan bacut siliek laju bak mandua taméh pintoe dan bak ambang bagian ateueh pintoe rumoh teumpat awaknyan makheun atranyan. 8 Malam nyan cit teuma sie beulatang nyan harôh teutot laju jipajoh ngon gulée phet dan ruti nyang hana meurago. 9 Aneuëk bubiri nyan harôh teutot banmandum, leungkab deungon ulée jih, gaki jih dan asoe pruet jih. Pajoh kheueh sie nyang ka teutot nyan, bék na nyang pajoh meuntah-meuntah atawa jireubôh. 10 Bék na nyang tinggai bahpi mubacut sampoe án beungoh uroe; meunyoe na séueh jih, atra nyan harôh teutot sampoe habéh. 11 Watée makheun atra nyan gata harôh ka tasok peukayan nyang leungkab keu gata jak, meunan cit seulob bak gaki dan tungkat bak jaroe. Gata harôh gata makheun nyang bagaih-bagaih, nyan kheueh peurayaan Paskah keu teuhoreumat Ulôn, TUHAN. 12 Bak malam nyan Ulôn teuma Lôn jak-jak bansaboh tanoh nanggroe Meusé, dan Ulôn poh maté bubena aneuëk agam nyang tuha, bah kheueh nyan manusia, meunan cit deungon beulatang. Ulôn teuma Lôn huköm banmandum ilah nyang na di nanggroe Meusé, sabab Ulôn kheueh TUHAN. 13 Darah nyang na bak pintoe rumoh gata teuma jeuet keu tanda nibak rumoh-rumoh teumpat tinggai gata. Meunyoe Ulôn ngieng darah nyan, gata Ulôn liengkeue dan hana Ulôn peubinasa bak watée Ulôn huköm nanggroe Meusé. 14 Uroe nyan harôh gata peuingat sibagoe uroe raya keu TUHAN. Dan keu seulanjut jih uroe nyan harôh gata peuraya tieb-tieb thon." 15 Feureuman TUHAN, "Tujoh uroe treb jih gata hana jeuet gata pajoh ruti nyang meurago. Bak uroe nyang keu phon banmandum rago harôh teupeuteubiet lam rumoh gata, sabab meunyoe nyang treb jih tujoh uroe nyan na ureuëng nyang jipajoh ruti nyang meurago, ureuëng nyan hana jeuet le teu anggab anggota umat Ulôn. 16 Bak uroe nyang phon, dan meunan cit bak uroe nyang keutujoh, gata harôh meusapat mangat gata meu iébadat. Bak uroe nyan gata hana jeuet gata peubuet buet-buet peue mantong seulaén nyang peureulée keu gata peusiab peunajoh. 17 Bak uroe nyan banmandum bansa gata Ulôn peuteubiet nibak nanggroe Meusé. Sababnyan na kheueh keu siumu masa, tieb-tieb thon, uroe nyan harôh gata peuingat sibagoe uroe raya. 18 Bak buleuen nyang phon, nibak phon tanggai peuet blaih malam, sampoe ubak tanggai dua ploh sa malam, gata hana jeuet gata pajoh ruti nyang meurago. Tujoh uroe treb jih nyan banmandum rago harôh gata peuteubiet lam rumoh gata. Ureuëng Israel atawa ureuëng aséng nibak watée peurayaan nyan laju jipajoh ruti nyang meurago, ureuëng nyang lagéenyan hana le teu anggab anggota umat Ulôn." 21 Nabi Musa laju geutawök mandum peumimpén Israel sira geupeugah ubak awaknyan, "Jak kheueh dan gata cok kheueh keu keuluwarga gata saboh aneuëk bubiri keu peurayaan Paskah. 22 Gata cok kheueh saboh ikat ôn sob, ceulob laju lam baskom nyang meuasoe darah bubiri nyan, dan darah nyan gata siliek laju bak mandum dua boh taméh pintoe meunan cit bak ambang pintoe bagian ateueh rumoh gata. Sampoe án beungoh bék na nyang tinggai rumoh. 23 Watée TUHAN geujak jak-jak bansaboh nanggroe nyoe keu geujak poh maté ureuëng-ureuëng Meusé, TUHAN teuma geungieng darah nyang na meusiliek bak bandua boh taméh dan ambang pintoe rumoh gata; dan gobnyan geujak laju holaén dan hana geubri Malaikat Mawöt jitamong lam rumoh gata keu geujak poh maté gata. 24 Gata ngon aneuëk-aneuëk gata harôh gata taát ubak peurintah nyan keu siumu masa. 25 Meunyoe gata ka tatamong lam nanggroe nyang ka geupeujanji lé TUHAN keu gata, gata harôh tapeuna upacara nyang lagée nyoe. 26 Meunyoe aneuëk-aneuëk gata jitanyong, 'Peue makna jih upacara nyoe?' 27 Gata harôh tajaweueb, 'Nyoe keureubeuen Paskah keu ta horeumat TUHAN, sabab rumoh-rumoh ureuëng Israel di nanggroe Meusé geuliengkeue lé Gobnyan, watée geujak poh maté bubena aneuëk agam ureuëng Meusé nyang tuha, dan geutanyoe geupeubiyeue udeb!' " Dan jimeuteuôt kheueh ureuëng-ureuëng Israel sira jiseumeumah. 28 Dan awaknyan pih laju jijak jipeubuet laju peue-peue nyang ka geupeurintah lé TUHAN ubak Nabi Musa ngon Nabi Harun. 29 Watée jih teungoh malam TUHAN habéh banmandum geupoh maté aneuëk agam nyang tuha nibak bansa Meusé, phon nibak aneuëk raja, sampoe ubak aneuëk-aneuëk ureuëng nyang teuhuköm dalam glab. Meunan cit banmandum beulatang peulara nyang phon lahé pih geupoh maté. 30 Bak malam nyan, raja, banmandum peujabat dan siluroh ureuëng nanggroe Meusé teubeudôh nibak teumpat éh. Bansaboh nanggroe Meusé laju teudeungoe su ureuëng moba-e ngon su nyang teuga sabab hana meusaboh rumoh pih nyang hana aneuëk maté aneuëk agam nyang phon lahé. 31 Malam nyan cit teuma, raja laju geutawök Nabi Musa ngon Nabi Harun sira jipeugah lagée nyoe, "Jakwéh laju nibak teumpat nyoe, gata banmandum! Tinggai laju nanggroe ulôn nyoe! Jak kheueh laju gata pujoe Allah gata lagée nyang gata lakée. 32 Ba kheueh laju banmandum leumô, bubiri dan kaméng gata, dan jak kheueh laju! Dan gata lakée kheueh beureukat keu ulôn teuma!" 33 Ureuëng Meusé laju jipaksa ubak ureuëng Israel mangat bubagaih jitinggai nanggroe jihnyan. Kheun awaknyan, "Kamoe banmandum teuma maté meunyoe gatanyoe tajak nibak nanggroe kamoe!" 34 Dan ureuëng-ureuëng Israel laju jicok talam nyang ka meuasoe ngon teupông teulawok ruti nyang hana meurago, jibalot laju ngon ija, óh lheueh nyan laju jigulam sira jiba. 35 Dan awaknyan pih ka jipeubuet peue nyang ka geupeugah lé Nabi Musa, jilakée piasan méuh ngon pirak dan peukayan nibak ureuëng Meusé. 36 TUHAN ka geupeujeuet ureuëng Meusé murah até ubak ureuëng Israel, akhé jih lé ureuëng-ureuëng Meusé nyan laju jibri peue-peue nyang jilakée lé ureuëng Israel. Deungon na lagée nyan lé ureuëng-ureuëng Israel ka jiba atra keukayaan ureuëng Meusé teupeuteubiet nibak lam nanggroe nyan. 37 Ureuëng Israel laju beurangkat sira jijak ngon gaki nibak banda Raamses u banda Sukot. Jeumeulah awaknyan na 600.000 droe, nyan hana teuitong ureuëng inong dan aneuëk-aneuëk miet. 38 Awaknyan jiba leumô nyang jai that, bubiri dan kaméng. Dan ureuëng-ureuëng aséng deungon jeumeulah nyang ramé pih na jijak sajan. 39 Awaknyan laju jitot ruti nyang hana meurago nibak teupông nyang ka teulawok nyang awaknyan ba nibak nanggroe Meusé. Awaknyan jiuse nibak nanggroe Meusé nyan ngon teugeusa-geusa, sampoe hana hase jipeusiab beukai nibak rot euh raya. 40 Bansa Israel ka tinggai di nanggroe Meusé 430 thon treb jih. 41 Bak uroe nyang akhé nibak thon nyang keu 430 thon nyan, banmandum saf-saf umat TUHAN laju jitinggai nanggroe Meusé. 42 Malam nyan TUHAN teutab geujaga keu geuintat awaknyan jiteubiet nibak nanggroe Meusé. Dan nyan kheueh teuma malam nyang keu siumu masa malam jipeuseumah ubak TUHAN sibagoe malam peuingat. Bak malam nyan umat Israel harôh meujaga-jaga. 43 TUHAN meufeureuman ubak Nabi Musa ngon Nabi Harun, "Nyoe kheueh atoran-atoran Paskah nyang harôh gata peubuet. Ureuëng aséng hana jeuet jipajoh eungkot sie bubiri nyang teupeuseumah keu Paskah. 44 Teuma meunyoe namiet nyang gata bloe jeuet jipajoh sie Paskah nyan, meunyoe namiet nyang gata bloe nyang ka lheueh teupeukatan. 45 Ureuëng jamé nyang teuka atawa ureuëng tueng upah hana jeuet jipajoh eungkot sie Paskah nyan. 46 Banmandum eungkot sie bubiri nyan harôh teupajoh lam rumoh, dan hana jeuet teupeuteubiet uluwa. Bék teupeupatah meusikrek pih nibak tuleueng jih nyan. 47 Banmandum umat Israel wajéb jipeuna khanuri Paskah nyan. 48 Ureuëng nyang hana teupeusunat hana jeuet jipajoh peunajoh bak teumpat khanuri nyan. Meunyoe sidroe ureuëng aséng nyang ka treb tinggai teutab ngon gata keuneuk jipeuna khanuri Paskah keu jihoreumat Ulôn, TUHAN, banmandum ureuëng agam nyang na lam keuluwarga ureuëng nyan harôh teuleubeh ilée teupeukatan. Óh ka lheuehnyan ureuëng nyan barô kheueh teuanggab lagée ureuëng Israel aseuli, dan jeuet jiseutôt lam peurayaan Paskah. 49 Peuratoran nyang lagée nyan keu ureuëng Israel aseuli pih saban dan ureuëng-ureuëng aséng nyang na tinggai teutab lamkawan gata." 50 Banmandum ureuëng Israel taát dan jipeubuet mandum lagée nyang ka geupeurintah lé TUHAN ubak Nabi Musa ngon Nabi Harun. 51 Bak uroenyan TUHAN ka geuba banmandum ureuëng Israel jiteubiet nibak nanggroe Meusé.
Keuluaran 13
1 TUHAN meufeureuman ubak Nabi Musa, "Peuseumah kheueh banmandum aneuëk agam nyang tuha keu Ulôn. 2 Tieb-tieb aneuëk agam nyang tuha nibak ureuëng Israel, dan tieb-tieb beulatang peulara nyang agam nyang phon lahé, na kheueh atra Ulôn." 3 Nabi Musa geupeugah ubak bansa Israel, "Nibak uroenyoe TUHAN geupeubeubaih gata ngon kuasa Gobnyan nyang raya, sampoe gata banmandum hase tateubiet nibak nanggroe Meusé, bak teumpat gata jicok keubudak. Sababnyan, peuingat kheueh uroe nyoe. Bék gata pajoh ruti nyang hana meurago. 4 Bak uroenyoe, tanggai sa buleuen Abib atawa buleuen sa, gata tatinggai nanggroe Meusé. 5 Deungon meusumpah TUHAN ka geumeujanji ubak indatu gata keu geuseurah ubak gata nanggroe bansa Kanaan, Het, Amori, Hewi dan Yebus. Óh ka lheueh TUHAN geuba gata u nanggroe nyang kaya dan tanoh jih nyang subô nyan, tieb-tieb thon bak buleuen Abib, gata harôh gata peuna upacara nyang lagée nyoe. 6 Tujoh uroe treb jih gata harôh tapajoh ruti nyang hana meurago, dan bak uroe nyang keutujoh harôh gata peuna peurayaan keu teuhoreumat ubak TUHAN. 7 Treb jih tujoh uroe gata hana jeuet tapajoh ruti nyang meurago, dan bansaboh nanggroe gata hana jeuet na rago atawa peue-peue mantong nyang meurago. 8 Watée uroe phon teupeuna peurayaan nyan harôh gata peugah ubak aneuëk gata nyang agam bahwa banmandum nyang gata peubuet nyan sabab mandum nyang ka lheueh geupeubuet lé TUHAN keu gata bak watée gata tatinggai nanggroe Meusé. 9 Peurayaan nyoe sibagoe peuingat ubak gata lagée tanda nyang teukalon nibak jaroe atawa bak keunéng gata. Peurayaan nyoe sibagoe teupeuingat ubak gata keu sabe gata meututoe dan gata meuruno huköm-huköm TUHAN, sabab TUHAN ka geupeuteubiet gata nibak nanggroe Meusé deungon kuasa Gobnyan nyang raya. 10 Peuraya kheueh khanuri Paskah nyoe tieb-tieb thon bak watée nyang ka teupeuteuntée keu nyan." 11 Nabi Musa geupeugah ubak bansa Israel, "TUHAN teuma geu intat gata u nanggroe Kanaan nyang ka geupeujanji ngon sumpah ubak gata dan indatu gata. Óh ka lheueh tanoh nyan jeuet keu hak milék gata, 12 gata harôh tapeuseumah tieb-tieb aneuëk tuha gata nyang agam dan tieb-tieb aneuëk beulatang nyang agam nyang phon that lahé. Banmandum nyan na kheueh atra TUHAN, 13 teuma meunyoe tieb-tieb aneuëk keuleudée agam nyang phon lahé atra nyan harôh teutuboh nibak TUHAN deungon cara teukeureubeuen saboh aneuëk bubiri sibagoe geunantoe jih. Meunyoe keuleudée nyan hana gata tem tuboh, takue keuleudée nyan harôh gata wiet. Tieb-tieb aneuëk gata nyang agam nyang phon that lahé harôh teutuboh. 14 Meunyoe bak saboh watée singoh aneuëk gata jiteumanyong peue makna jih banmandum nyan, gata harôh tajaweueb lagée nyoe, 'Deungon kuasa nyang raya TUHAN ka geuba geutanyoe tateubiet nibak nanggroe Meusé, bak teumpat geutanyoe jiboh keunamiet. 15 Watée raja nanggroe Meusé jimeukreueh ulée dan hana jitem peulheueh geutanyoe mangat tajak, TUHAN laju geupoh maté tieb-tieb aneuëk nyang tuha di Meusé, bah kheueh nyan aneuëk manusia meunan cit ngon aneuëk beulatang. Nyang kheueh sabab jih geutanyoe takeureubeuen ubak TUHAN tieb-tieb beulatang peulara nyang agam nyang phon that lahé, teuma tanyoe tateuboh aneuëk-aneuëk geutanyoe nyang tuha.' 16 Keubiasaan nyan ka jeuet keupeuingat nibak geutanyoe lagée tanda nyang na teuikat bak jaroe atawa nibak dho geutanyoe. Deungon lagée nyan geutanyoe teuma teutab geupeuingat bahwa TUHAN ka geupeuteubiet geutanyoe nibak nanggroe Meusé ngon kuasa Gobnyan nyang raya." 17 Óh ka lheueh raja Meusé jipeulheueh bansa Israel nyan jijak, Po teu Allah hana geuba awaknyan nibak rot nyang lazem jijak lé Filistin, bahpi nyan rot nyang paleng paneuk. Po teu Allah geupike lagée nyoe, "Pat tateupeue awaknyan ka meunyeusai watée jikalon bahwa awaknyan harôh jimuprang, dan laju jigisa u nanggroe Meusé." 18 Ngon sabab nyan TUHAN laju geuba awaknyan meulalu rot meuwet laju rhot lam padang pasi teutuju u Laôt Geulagah. Watée teutinggai nanggroe Meusé, ureuëng-ureuëng Israel nyan na sinjata lagée keuneuk jakmuprang. 19 Nabi Musa laju geuba tuleueng-tuleueng Nabi Yusuf, sabab yoh Nabi Yusuf mantong udeb gobnyan geuyue bak ureuëng Israel mangat jimeusumpah beujipeubuet lagée nyan. Lagée geutinggai peusan lé Nabi Yusuf bak watée nyan, "Bak watée TUHAN geupeubeubaih gata, manyét ulôn harôh gata ba sajan nibak teumpat nyoe." 20 Ureuëng Israel laju geutinggai Sukot dan jipeudong khimah bak banda Etam, bak binéh padang pasi. 21 Bak watée uroe TUHAN geujak dikeue awaknyan lam taméh awan dan bak watée malam Gobnyan geujak leubeh awai nibak awaknyan lam taméh apui keu geutunyok jalan. Deungon lagée nyan awaknyan jeuet jijak uroe ngon malam. 22 Siuroe suntok taméh awan na dikeue bansa nyan dan simalam suntok taméh apui na meusajan awaknyan.
Keuluaran 14
1 Óh lheueh nyan TUHAN meufeureuman ubak Nabi Musa, 2 "Gata yue kheueh ubak ureuëng Israel mangat jigisa dan jipeudong khimah dikeue banda Pi-Hahirot, lamkawan banda Migdol dan Laôt Geulagah, toe ngon banda Baal-Zefon. 3 Raja nanggroe Meusé jipike bahwa ureuëng Israel nyan teungoh meucawo-cawo lam nanggroe nyoe dan teungoh sisat lam padang pasi. 4 Ulôn teuma Lôn peujeuet raja nyan teutab kreueh ulée akhéjih raja nyan teutab jipeulet gata. Teuma di Ulôn laju Lôn tunyok keukuasaan Lôn ateueh raja Meusé dan sidadu jih nyan, dan awaknyan teuma jiteupeue bahwa Ulôn kheueh TUHAN." Dan di ureuëng Israel laju jipeubuet lagée nyang ka geupeurintah lé TUHAN ubak awaknyan. 5 Watée raja Meusé jideungoe bahwa bansa Israel ka jiplueng, raja nyan ngon peujabat-peujabat jih meunyeusai that laju jipeugah, "Peue nyang harôh tapeubuet? Keupeue tapeubiyeu ureuëng Israel nyan jijak sampoe geutanyoe ka hana le namiet?" 6 Dan raja pih laju jipeusiab geuritan prang dan sipa-i jih. 7 Raja nyan laju jibeurangkat ngon banmandum geuritan prang jih, jitamong keunan nam reutoh boh geuritan istimewa, nyang jigiduek lé mandum peuwira raja. 8 Biet-biet that, TUHAN geupeujeuet raja nyan teutab kreueh ulée, sampoe raja nyan laju jipeucrok ureuëng Israel nyang teungoh jijak jitinggai nanggroe nyan dimiyueb lindongan TUHAN 9 Sidadu Meusé deungon banmandum guda, geuritan dan nyang ba geuritan nyan laju jipeulet ureuëng Israel, akhé jih laju meurumpok awaknyan bak teumpat ureuëng Israel jipeudong khimah bak binéh panté laôt to ngon Pi-Hahirot. 10 Watée jingieng lé ureuëng Israel raja dan sidadu Meusé teungoh jijak ubak jih, awaknyan teumakot lumpah na dan laju jikliek jimeuhôi TUHAN jilakée tulông. 11 Jipeugah lé awaknyan ubak Nabi Musa, "Peu kheueh di nanggroe Meusé hana lampôh jrat, sampoe droeneueh neuba kamoe mangat maté bak teumpat nyoe? Ngieng kheueh, akibat peue nyang ka droeneueh peubuet! 12 Yoh masa ilée di nanggroe Meusé ka lheueh kamoe peugah bahwa hainyan teuma teujadi! Kamoe ka kamoe paksa mangat droeneueh bék neupeukaru kamoe, teuma teutab neupeubiyeu kamoe jeuet keu namiet di nanggroe Meusé. Leubeh gét jeuet keu namiet di nanggroe Meusé nibak maté lam padang pasi nyoe!" 13 Geujaweueb lé Nabi Musa, "Bék yo teuh! Meuteuen kheueh! Gata takalon keudroe peue nyang teuma geupeubuet lé TUHAN keu geupeuseulamat gata. Ureuëng Meusé nyang na gata ngieng nibak saát nyoe, hana teuma gata ngieng le. 14 TUHAN teuma geumeujuang keu gata, dan gata hana peureulée gata peubuet sapeue." 15 Feureuman TUHAN ubak Nabi Musa, "Pakon gata kliek talakée tulông? Neuyue kheueh laju ubak ureuëng Israel mangat jijak laju! 16 Beuôt tungkat gata dan seupôt laju ateueh ié laôt. Dan ié laôt nyan teuma teuplah meuweuk dua dan ureuëng Israel jeuet jijak jijeumeurang laôt deungon cara jijak ateueh tanoh nyang tho. 17 Ureuëng Meusé teuma Lôn peujeuet teutab kreueh ulée sampoe hana jipiôh jitiyeub ureuëng Israel, dan Ulôn teuma Lôn tunyok keukuasaan Lôn ateueh raja Meusé, pasokan jih, geuritan-geuritan meunan cit ngon supe nyang ba geuritan nyan. 18 Teuma ureuëng Meusé jiteupeue bahwa Ulôn kheueh TUHAN." 19 Dan malaikat Allah, nyang na dikeue ureuëng Israel, laju geuminah u bagian likot. Deungon lagée nyan taméh awan pih laju jiminah sampoe u teungoh-teungoh 20 lamkawan pasokan Meusé ngon pasokan Israel. Awan nyan laju jipeuteuka seupôt akhé jih simalam beungoh mandua pasokan nyan sabe-sabe hana jeuet jipeutoe. 21 Dan Nabi Musa laju geusunyueng jaroe geuh ateueh ié laôt, dan TUHAN laju geupeutreun angén timu jipoet nyang kancang lumpah na sampoe ié laôt nyan laju jisurot. Simalam beungoh angén nyan jipoet, akhé jih laôt nyan laju meu-ubah jeuet keutanoh tho. 22 Ié laôt nyan laju teuweuek dua, dan watée ureuëng Israel jijeumeurang laôt, awaknyan jijak ateueh tanoh nyang tho, dan ié nyang na blaih wie ngon blaih uneuen awaknyan deuh jih lagée bintéh beuton. 23 Di ureuëng Meusé deungon banmandum guda, geuritan dan supe nyang ba geuritan nyan laju jipeulet dan jiseutôt ureuëng Israel sampoe trok u teungoh laôt. 24 Watée karab beungoh TUHAN laju geupandang ateueh taméh apui dan taméh awan ubak sidadu Meusé dan laju geukaru kawak-kawok hana meuteuntée. 25 Ruda-ruda geuritan awaknyan laju geupeuteun sampoe hana jeuet le jijak, akhé jih ngon kaáh keuéuh jipaksa laju ukeue. Jipeugah lé ureuëng Meusé, "TUHAN geumeujuang keu ureuëng Israel geulawan geutanyoe. Jak geutanyoe taplueng nibak teumpat nyoe!" 26 Feureuman TUHAN ubak Nabi Musa, "Sunuet kheueh jaroe gata ateueh ié laôt, dan ié laôt nyan teuma jigisa lagée sot nyang ka, bubena ureuëng Meusé habéh lham lam laôt raya, meunan cit deungon geuritan dan supe-supe geuritan nyan banmandum wapuk ana." 27 Dan Nabi Musa laju geusunyueng ngon geusunuet jaroe geuh ateueh ié laôt nyan, watée nyan uroe pih ka jiteubiet paja, ié laôt nyan laju jiwoe lagée sot teuma. Ureuëng Meusé jiuseuha keuneuk peuseulamat droe, teuma TUHAN laju geupeukaram awaknyan habéh banmandum lam laôt raya. 28 Ié laôt laju jiriwang habéh jitôb bubena geuritan-geuritan, ureuëng-ureuëng supe geuritan, dan banmandum tantra Meusé nyang peulet ureuëng Israel u teungoh laôt, akhé jih awaknyan banmandum maté. 29 Teuma watée ureuëng Israel jijeumeurang laôt, awaknyan teutab jijak ateueh tanoh nyang tho, dan ié ka jeuet keu bintéh blaih wie ngon blaih uneuen awaknyan. 30 Bak uroe nyan TUHAN geupeuseulamat bansa Israel watée jiseurang lé bansa Meusé, dan laju geukalon manyét-manyét ureuëng Meusé habéh teutiek-tiek bak binéh panté. 31 Watée ureuëng Israel jikalon pakriban TUHAN deungon kuasa Gobnyan nyang rayeuk geupeutaloe ureuëng Meusé, awaknyan hireuen lumpah na akhéjih laju jimeuiman ubak Gobnyan dan ubak Nabi Musa, hamba Gobnyan nyan.
Keuluaran 15
1 Dan Nabi Musa ngon banmandum ureuëng Israel laju geumeulagu keu geupujoe TUHAN, "Ulôn keuneuk meulagu keu TUHAN, sabab Gobnyan ka meunang hana ngon peusa. Banmandum guda dan supe guda nyan habéh geu rhom lam laôt raya. 2 TUHAN nyang bila ulôn nyang paleng teuga; Gobnyan kheueh nyang peuseulamat ulôn. Gobnyan Allah ulôn, ulôn keuneuk pojoe Gobnyan, Allah nyang geupujoe lé indatu lôn, ulôn peuagong Gobnyan. 3 TUHAN na kheueh peujuang nyang peukasa, TUHAN, nyan kheueh nan Gobnyan. 4 Sipa-i Meusé dan banmandum geuritan awaknyan habéh geutiek lam laôt raya. Beuntara-beuntara nyang beuhe ngon meugah nyan pih lham lam Laôt Geulagah nyang raya. 5 Awaknyan ji uéut lé laôt nyang lhok, dan lagée batée nyang jitreun lam tuwie raya. 6 Teunaga Droeneueh lupah that takjob, ya TUHAN, Droeneueh peujeuet musoh hanco sapan sapa. 7 Deungon keuagongan Droeneueh nyang raya, ya TUHAN, banmandum neupeubinasa nyang lawan Droeneueh. Beungéh Droeneueh hu mubura lagée apui, dan awaknyan teutot lagée jumpung jiliet lé apui hu. 8 Laôt Droeneueh kipaih, ié meugulong manyang, ka teudong cot lagée beuton, sampoe tanoh lam laôt ka jeuet teujak. 9 Jipeugah lé musoh, 'Awaknyan teuma tatiyueb dan ulôn drob, ulôn suet peudeueng lam sarông, laju lôn heuntam awaknyan. Dan banmandum atra milék awaknyan ulôn reupah, ulôn weuek-weuek meujeumba-jeumba dan ulôn pajoh keudroe sampoe puih.' 10 Teuma di TUHAN deungon sigoe geupeulheuh nafáh laju teuka keu ureuëng Meusé uroe nyang meubala. Awaknyan karam lagée timah nyang brat lam geulumbang ié nyang raya. 11 Ya Po teu Allah, hana nyang sa teubandeng ngon Droeneueh, Ya TUHAN, Nyang Mahamulia dan suci? Soe nyang hase jipeubuet buet-buet nyang ajaéb dan buet nyang rayeuk lagée buet TUHAN? 12 Droeneueh reuntang jaroe uneuen neuh, dan sapansapa dum musoh jiúet lé bumoe. 13 Droeneueh pimpén bansa nyang ka Droeneueh peuseulamat nyoe, kareuna Droeneueh seutia ubak janji Geuh. Ngon teunaga nyang raya awaknyan Droeneueh lindong, dan Droeneueh bimbeng ubak tanoh Droeneueh nyang suci. 14 Bansa-bansa jideungoe nyan laju jiteuka yo; ureuëng Filistin dan bubena peumimpén Edom habéh teukeujot. Ureuëng Moab nyang beuhe peukasa yo meugúm-gúm, ureuëng Kanaan habéh cut até. 16 Awaknyan lumpah teumakot watée jikalon teunaga TUHAN. Watée umat Droeneueh jijak, bubena musoh hana kuasa jipeuteun; leupah kheueh bansa nyang ka Droeneueh peubeubaih. 17 Dan Israel laju Droeneueh intat ubak teumpat nyang Droeneueh piléh keu teumpat tinggai Droeneueh. Awaknyan tinggai teutab bak bukét Droeneueh nyang suci, bak rumoh nyang Droeneueh peudong keudroe. 18 Droeneueh kheueh, TUHAN, Raja, nyang mat peurintah siumu masa." 19 Watée ureuëng Israel jijeumeurang laôt, awaknyan jijak ateueh tanoh nyang ka tho kreng. Dan watée geuritan-geuritan ureuëng Meusé ngon guda dan supe geuritan nyan jitamong lam laôt, TUHAN laju geupeujeuet ié laôt ji-ile lom sampoe awaknyan habéh mandum maté sabab ka karam. 20 Teuka kheueh Miryam, sidroe nabiah, cutpo Nabi Harun, laju geucok saboh rapa-i, dan banmandum ureuëng inong jipéh rapa-i sira jimeunari ngon meulagu ria. 21 Miryam meulagu keu awaknyan, "Meulagu kheueh keu TUHAN, sabab Gobnyan meunang ngon geumilang. Banmandum guda ngon supe geuritan laju geu rhom lam laôt raya." 22 Óh lheuehnyan Nabi Musa laju geuba bansa Israel nibak Laôt Geulagah laju geutuju ubak padang pasi Syur. Lhée uroe treb jih awaknyan jijak rot padang pasi hana meuteumé meusaboh pih na mata ié. 23 Dan trok kheueh laju awaknyan ubak saboh teumpat nyang nan jih Mara, rupari ié nyang na bak teumpat nyan phet lagoena, dan akhé jih ié nyan hana jeuet teu jieb. Sabab nyan kheueh teumpat nyan teuboh nan Mara, nyang makna jih phet. 24 Deungon na lagée nyan banmandum awaknyan laju jimeu krôb-krôb bak Nabi Musa sira jitanyong, "Peue nyang harôh tajieb nibak saát nyoe?" 25 Nabi Musa laju geumeudoá sikeubiet-keubiet jih ubak TUHAN, dan TUHAN laju geutunyok ubak gobnyan sikrek kayée. Kayée nyan laju geugeulawa lé Nabi Musa u dalam ié, dan ié nyan laju meu-ubah jeuet keu tabeue, sampoe awaknyan ka jeuet jijieb ié. Bak teumpat nyan TUHAN laju geubri peuratoran-peuratoran ubak awaknyan, dan disinan cit teuma Gobnyan geucuba awaknyan. 26 Feureuman TUHAN, "Taát kheueh gata ubak Ulôn deungon biet-biet taát, dan gata keureuja kheueh peue nyang Ulôn ngieng gét; seutôt kheueh banmandum nyang Ulôn peurintah. Meunyoe gata tapeubuet lagée nyan, gata hana teuma Lôn huköm ngon peue-peue mantong peunyakét nyang ka Ulôn peu rhot ateueh ureuëng Meusé. Ulôn kheueh TUHAN nyang peupuléh gata." 27 Óh ka lheuehnyan awaknyan trok laju ubak teumpat nyang nan jih Elim. Bak teumpat nyan na dua blaih boh mata ié dan tujoh ploh bak kuruma. Awaknyan laju jipeudong khimah bak binéh mata ié nyan.
Keuluaran 16
1 Óh lheuehnyan banmandum umat Israel jijak nibak Elim, dan bak tanggai limong blaih buleuen nyang keudua óh ka lheueh awaknyan jitinggai nanggroe Meusé, trok kheueh laju awaknyan ubak padang guron nyang nan jih padang pasi Sin, teumpat nyan teuduek jih lamkawan Elim ngon Gunong Sinai. 2 Lam padang pasi nyan awaknyan mandum meukrôb-krôb ubak Nabi Musa ngon Nabi Harun. 3 Kheun awaknyan, "Leubeh gét meunyoe kamoe nyoe ka maté geupoh lé TUHAN di nanggroe Meusé. Disideh sihana-hana jih kamoe mantong jeuet kamoe duek sira kamoe pajoh eungkot sie ngon ruti sitroe-troe jih. Teuma bak saát nyoe droeneueh ka neuba kamoe keunoe mangat kamoe banmandum maté sabab keunong deuk." 4 Feureuman TUHAN ubak Nabi Musa, "Jinoenyoe Ulôn peutreun peunajoh nyang meulimpah ruwah lagée ujeuen keu gata banmandum. Tieb-tieb uroe gata harôh tapeusapat peunajoh nyan siseb-seb jih keu siuroe pajoh. Deungon cara lagée nyan Ulôn keuneuk ujoe umat Ulôn mangat jeuet Lôn teupeue peu kheueh awaknyan taát ubak peue-peue nyang ka Ulôn peurintah atawa hana? 5 Bak uroe nyang keunam awaknyan harôh ka jipeusapat peunajoh nyan dua goelipat le jih." 6 Dan geupeugah kheueh lé Nabi Musa ngon Nabi Harun ubak mandum ureuëng Israel nyan, "Seupôt nyoe gata mandum ta teupeue bahwa TUHAN kheueh nyang ba gata geupeuteubiet lam nanggroe Meusé. 7 Singoh beungoh teuma gata ngieng cahya TUHAN teuka. TUHAN geudeungoe gata beungéh-beungéh ubak Gobnyan; nyoe, ubak TUHAN, sabab kamoenyoe nyang kamoe peubuet peue-peue nyang geupeurintah ubak kamoe. 8 TUHAN teuma geubri keu gata eungkot sie óh watée uroe seupôt, dan geubri ruti óh watée beungoh sampoe gata banmandum troe, sabab TUHAN ka geudeungoe gata beungéh-beungéh ubak Gobnyan. Nyang sikeubiet jih, meunyoe gata beungéh-beungéh ubak kamoe, gata pih beungéh-beungéh ubak TUHAN." 9 Óh lheueh nyan Nabi Musa geupeugah ubak Nabi Harun, "Neuyue kheueh bak awaknyan mangat banmandum jijak meuhadab ubak TUHAN, sabab TUHAN ka geudeungoe awaknyan jimeuseurapa." 10 Teungoh Nabi Harun geumeututoe ngon awaknyan mandum, awaknyan laju jingieng lam padang pasi hana jisangka-sangka cahya TUHAN leumah lam awan miga. 11 Feureuman TUHAN ubak Nabi Musa, 12 "Ulôn ka Lôn deungoe ureuëng Israel jimeurapa. Peugah kheueh laju ubak awaknyan bahwa óh watée uroe ka seupôt eunteuk awaknyan ka jeuet jipajoh eungkot sie, dan óh watée beungoh awaknyan jeuet jipajoh ruti sampoe án troe. Dan awaknyan teuma jiteupeue bahwa Ulôn kheueh TUHAN, Allah awaknyan." 13 Óh watée uroe ka seupôt, jiteuka kheueh ubak khimah awaknyan cicém puyoh nyang lumpah that jai hana teukira, sampoe khimah awaknyan ka habéh seupôt jitôb lé cicém-cicém puyoh nyan, dan óh watée beungoh jitreun teuma iémbon bansikeulileng khimah awaknyan. 14 Watée iémbon nyan meuasab, leumah kheueh laju lam padang pasi sapeu-sapeu hi nyang lipeh lagée sisék dan halôh lagée iémbon nyang ka kreueh. 15 Watée ureuëng Israel jingieng atra nyan, awaknyan hana jiteupeue peue atra nyan. Teuma jiteumanyong kheueh awaknyan sabe keudroe-droe, "Peue atra nyan?" Dan Nabi Musa laju geupeugah ubak awaknyan, "Nyan kheueh peunajoh nyang geubri lé TUHAN keu gata. 16 TUHAN geupeurintah maséng-maséng gata tapeusapat bubeseb nyang peureulée, na kheueh dua arée keu tieb-tieb anggota keuluwarga." 17 Ureuëng Israel laju jipeubuet lagée nyang geuyue lé Nabi Musa nyan, teuma na cit nyang peusapat leubeh nibak dua arée keu sidroe ureuëng dan na teuma nyang kureueng. 18 Watée atra nyan jisukat lé awaknyan, teunyata ureuëng nyang jipeusapat leubeh le, hana nyang leubeh, dan ureuëng nyang peusapat bacut, hana kureueng. Maséng-maséng awaknyan jipeusapat sidub nyang jipeureulée. 19 Nabi Musa geupeugah ubak awaknyan, "Soemantong ureuëng jih hana jeuet jikeubah peunajoh nyan keu singoh bahpi atranyan bacut sagai." 20 Teuma na cit meupadubdroe ureuëng lamkawan awaknyan hana jipakoe peue nyang geupeugah lé Nabi Musa nyan. Jikeubah cit siparo nibak peunajoh nyan. Óh singoh beungoh teunyata peunajoh nyan ka meu-ulat dan mubée khiéng; deungon na lagée nyan Nabi Musa ka jeuet keubeungéh ubak awaknyan. 21 Tieb-tieb beungoh awaknyan jipeusapat peunajoh nyan sidub nyang awaknyan peureulée, dan meunyoe ka jipeuphon seu-uem, peunajoh nyang na tinggai bak tanoh nyan laju caye meuliléh. 22 Bak uroe nyang keunam awaknyan peusapat peunajoh nyan dua goelipat le jih, na kheueh peuet arée keu sidroe ureuëng. Banmandum peumimpén awaknyan jiteuka dan jijak bri tée hainyan ubak Nabi Musa. 23 Geupeugah lé Nabi Musa ubak awaknyan, "Nyoe kheueh peurintah TUHAN: Singoh na kheueh uroe khusos keu meureuhat, sabab nyan na kheueh uroe Sabat, uroe nyang teupeuseumah ubak TUHAN. Peue nyang keuneuk gata panggang nibak uroe nyoe, panggang kheueh, dan peue nyang keuneuk gata reubôh nibak uroe nyoe, reubôh kheueh. Nyang leubeh nibak nyang teupeureulée keu uroe nyoe, peungkréeh kheueh keu singoh." 24 Dan peunajoh nyang leubeh nyan awaknyan keubah keu singoh lagée nyang geupeugah lé Nabi Musa; peunajoh nyan hana jeuet keubasi dan hana teuma meu-ulat. 25 Nabi Musa geupeugah, "Nyoe kheueh peunajoh keu uroe nyoe, sabab uroenyoe na kheueh uroe Sabat, uroe meureuhat keu teuhoreumat TUHAN, dan gata hana teuma gata teumé peunajoh nyan bah mubacut pi diluwa khimah nyoe. 26 Nam uroe treb jih gata harôh tapeusapat peunajoh, teuma bak uroe nyang keutujoh na kheueh uroe meureuhat, dan hana peunajoh nyang jitreun nibak uroe nyan." 27 Bak uroe nyang keutujoh na padub droe ureuëng Israel keuneuk jijak peusapat peunajoh, teuma awaknyan hana jiteumé sapeue. 28 Dan TUHAN laju meufeureuman ubak Nabi Musa, "Sampoe ánpajan gatanyoe hana tatem taát ubak peue-peue nyang ka Ulôn peurintah? 29 Ingat kheueh bahwa Ulôn ka Lôn bri ubak gata siuroe keu gata piôh meureuhat. Nyang kheueh sabab jih bak uroe nyang keunam Ulôn bri peunajoh nyang seb keu dua uroe. Bak uroe nyang ketujoh soe mantong ureuëng harôh tinggai lam rumoh, dan hana jeuet jiteubiet." 30 Sabab nyan kheueh bak uroe nyang keutujoh awaknyan hana jimeubuet. 31 Peunajoh nyan jiboh nan manna lé ureuëng Israel. Hijih lagée aneuëk bijéh nyang ubit-ubit wareuna jih putéh dan rasa jih lagée juadah nyang teupeugét teuboh meunisan. 32 Nabi Musa geupeugah, "TUHAN geuyue ubak geutanyoe mangat tacok leubeh kureueng dua arée manna keu teukeubah tatinggai keu keuturonan geutanyoe, mangat awaknyan singoh jiteumé kalon peunajoh nyang geubri lé TUHAN ubak geutanyoe di padang pasi, watée geutanyoe geupeuteubiet lam nanggroe Meusé." 33 Nabi Musa geupeugah ubak Nabi Harun, "Neucok kheueh saboh beulangong, neupeutamong laju leubeh kureueng dua arée manna lam beulangong nyan dan neukeubah laju dikeue TUHAN keu geukeubah keu keuturonan geutanyoe." 34 Teuma lé Nabi Harun laju geukeubah beulangong nyan dikeue Peuto Peujanjian keu teukeubah paih deungon janji TUHAN ubak Nabi Musa. 35 Manna nyan ka jeuet keupeunajoh ureuëng Israel peuet ploh thon treb jih, sampoe awaknyan trok u Kanaan, bak teumpat awaknyan tinggai teutab. ( 36 Sinukat barang nyang padek nyang lazem jipeuguna lé ureuëng bak jamén nyan, asoe jih na dua ploh arée.)
Keuluaran 17
1 Óh lheuehnyan banmandum umat Israel laju jitinggai padang pasi Sin dan laju jiminah-minah nibak saboh teumpat u teumpat nyang laén lagée nyang ka geupeurintah lé TUHAN. Bak saboh watée awaknyan jipeudong khimah di Rafidim, teuma bak teumpat nyan hana ié jieb. 2 Dan awaknyan laju meukrôb-krôb ubak Nabi Musa sira jipeugah, "Neubri kheueh keu kamoe ié jieb." Geujaweueb Nabi Musa, "Pakon gata meukrôb-krôb dan gata ujoe TUHAN?" 3 Teuma awaknyan ka lumpah that glaih rukueng jih, hana putôh teutab jimeurapa ubak Nabi Musa. Kheun awaknyan, "Keupeue droeneueh ba kamoe meuteubiet lam nanggroe Meusé? Mangat kamoe, aneuëk-aneuëk kamoe, dan beulatang peulara kamoe maté sabab glaih tho rukueng?" 4 Dan geumeudoá kheueh Nabi Musa ubak TUHAN, "Ya TUHAN, peue nyang harôh ulôn peubuet ateueh ureuëng-ureuëng nyoe? Ngieng kheueh, awaknyan keumeung rhom ulôn ngon aneuëk batée." 5 Feureuman TUHAN ubak Nabi Musa, "Jak tawök kheueh mupadub droe peumimpén dan gatajak kheueh meusajan-sajan ngon awaknyan leubeh awai nibak bansa nyan. Dan bék tuwoe gata ba sajan tungkat nyang gata peuguna watée gata seukok Krueng Nil. 6 Ulôn teuma Lôn dong dikeue gata ateueh saboh batée rayeuk nibak Gunong Sinai. Seukok kheueh batée nyan, dan ié laju jiteubiet lam batée nyan sampoe banmandum awaknyan jeuet jijieb ié." Nabi Musa laju geupeubuet lagée nyan sira jikalon lé peumimpén Israel. 7 Teumpat nyan geuboh nan Masa sabab bak teumpat nyan ureuëng Israel jiujoe TUHAN watée awaknyan jiteumanyong, "Peu kheueh TUHAN na meusajan geutanyoe atawa hana?" Dan teumpat nyan jiboh cit nan laén Meriba sabab bak teumpat nyan ureuëng Israel jimeurapa. 8 Óh lheuehnyan ureuëng Amalek teuka laju jijak prang ureuëng Israel di Rafidim. 9 Geupeugah lé Nabi Musa ubak Yosua, "Piléh laju mupadub droe ureuëng mangat teujak prang ureuëng Amalek. Singoh ulôn teuma lôn dong bak pucak gunong sira ulôn mat tungkat nyang TUHAN yue ba." 10 Yosua laju jipeubuet peue nyang ka geupeurintah lé Nabi Musa ubak gobnyan. Gobnyan laju geujak prang ureuëng Amalek, seudangkan Nabi Musa, Nabi Harun dan Hur laju geuteungoh gunong sampoe trok u pucak. 11 Simantong Nabi Musa geubeuôt jaroe geuh, ureuëng Israel meunang. Teuma watée Nabi Musa geupeutreun jaroe geuh, ureuëng Amalek kheueh nyang meunang. 12 Watée Nabi Musa ka jiteuka hek, Nabi Harun ngon Hur laju geucok sianeuk batée mangat Nabi Musa jeuet geuduek; Nabi Harun ngon Hur geudong blaih wie ngon blaih uneuen Nabi Musa keu geutumpang jaroe gobnyan mangat teutab teubeuôt sampoe án mata uroe jilob. 13 Akhé jih ureuëng Amalek ji peutaloe lé Yosua. 14 Feureuman TUHAN ubak Nabi Musa, "Tuléh kheueh laju keuhai meunang nyoe mangat teutab ji-ingat. Peugah laju ubak Yosua bahwa Ulôn teuma Lôn peubinasa ureuëng Amalek." 15 Dan Nabi Musa laju geupeudong saboh miseubah geuboh nan miseubah nyan "TUHAN na kheueh Bupanji ulôn." 16 Geupeugah lé Nabi Musa, "Mat kheueh bumanyang-manyang bupanji TUHAN! TUHAN geumuprang geulawan ureuëng Amalek keu siumu masa!"
Keuluaran 18
1 Yitro, ayah tuwan Nabi Musa, imeum di Midian, geudeungoe sapeu-sapeu nyang ka geupeubuet lé Po teu Allah keu Nabi Musa dan bansa Israel, bak watée gobnyan geupimpén awaknyan jiteubiet nibak nanggroe Meusé. 2 Dan geujak kheueh laju Yitro ubak Nabi Musa, sira geuba Zipora, peurumoh Nabi Musa nyang mantong tinggai di Midian, 3 meusigoe ngon Gersom dan Eliezer, mandua droe aneuëk gobnyan nyang agam. Aneuëk nyang tuha geuboh nan Gersom sabab Nabi Musa geupeugah, "Ulôn sidroe ureuëng jamé di nanggroe aséng", 4 aneuëk nyang keudua geuboh nan Eliezer sabab Nabi Musa geupeugah, "Allah nyang geupujoe lé indatu lôn ka geutulông dan geupeuseulamat ulôn ngon nyan ulôn hana jipeumaté lé raja Meusé". 5 Yitro geujak meusajan ngon peurumoh Nabi Musa dan mandua droe aneuëk gobnyan u padang pasi bak teumpat Nabi Musa geupeudong khimah to ngon gunong suci. 6 Nabi Musa meuteumé haba bahwa awaknyan ka trok jiteuka, 7 dan geuteubiet kheueh gobnyan geujak sambot awaknyan. Nabi Musa laju geusujut dikeue Yitro sira geucöm yah tuwan geuh nyan. Awaknyan saléng teumanyong keuseuhatan maséng-maséng, óh lheueh nyan laju geutamong lam khimah Nabi Musa. 8 Nabi Musa laju geucalitra ubak yah tuwan geuh peue-peue nyang ka geupeubuet lé TUHAN ateueh raja dan bansa Meusé keu geupeuseulamat ureuëng Israel. Dan meunan cit gobnyan geucalitra ubak geuhnyan keuhai nyang sulet-sulet nyang jihadab lé bansa Israel bak rot euh raya, dan pakriban TUHAN geupeuseulamat awaknyan. 9 Watée geudeungoe banmandum nyan, Yitro galak lumpah na 10 dan laju geupeugah, "Teupujoe kheueh TUHAN nyang ka geupeuseulamat gata nibak raja dan bansa Meusé! Teupujoe kheueh TUHAN nyang ka geupeubeubaih bansa Israel nibak jipeubudak lé bansa Meusé! 11 Jinoenyoe ka ulôn teupeue bahwa TUHAN leubeh rayeuk nibak banmandum ilah-ilah, sabab banmandum nyan geupeubuet watée ureuëng Meusé jipeusaneut ateueh ureuëng Israel ban galak droe dan jipeusombong droe ateueh ureuëng Israel." 12 Óh lheuehnyan Yitro laju geuba keureubeuen nyang teutot dan keureubeuen nyang teusie sibagoe peuseumahan ubak Po teu Allah. Nabi Harun dan banmandum peumimpén bansa Israel geujak keunan dan laju geumakheun meusajan-sajan ngon Yitro nibak teumpat teuka Po teu Allah. 13 Óh singoh beungoh Nabi Musa laju geuba lam sidang ureuëng-ureuëng Israel nyang na meuseuliseh paham. Buet geuhnyan jipajoh watée phon beungoh sampoe án malam. 14 Watée Yitro geukalon banmandum nyang geupeubuet lé Nabi Musa, laju geutanyong, "Peue mantong nyang harôh gata peubuet keu bansa nyoe? Peu kheueh banmandum nyoe gata peubuet keudroe, sampoe keu jilakée naseuhat gata mantong, ureuëng-ureuëng nyang harôh jidong disinoe phon beungoh sampoe án malam?" 15 Geujaweueb lé Nabi Musa, "Awaknyan jijak ubak ulôn keu jiteupeue peue keuheundak Po teu Allah. 16 Meunyoe awaknyan meuseuliseh paham, awaknyan laju jijak meuhadab ulôn mangat peukara awaknyan ulôn peuputôh, dan laju ulôn peugah ubak awaknyan peue-peue nyang ka geupeurintah dan huköm-huköm Po teu Allah." 17 Kheun Yitro, "Hana gét meunan. 18 Ngon cara lagée nyan gata ka tapeuhék droe teuh keudroe, meunan cit deungon awaknyan. Buet teuh nyan lumpah that jai meunyoe tapeubuet keudroe. 19 Deungoe kheueh naseuhat ulôn, dan Po teu Allah teuma geutulông gata. Keubiet jroh that gata jeuet keuwaki nibak bansa nyoe dikeue Po teu Allah dan gata ba masa-alah awaknyan ubak gobnyan. 20 Gata harôh gata peurunoe ubak awaknyan peue-peue peurintah Allah dan gata peutrang cara udeb nyang gét dan peue nyang harôh awaknyan peubuet. 21 Teuma dilikot nibak nyan gata harôh gata mita meupadub droe ureuëng agam nyang bijaksana, dan gata tunyok ureuëng nyang gata piléh nyan jeuet keupeumimpén ateueh siribée droe ureuëng, sireutoh droe, limong ploh droe, dan siploh droe. Ureuëng nyang gata piléh nyan nyang paleng jroh ureuëng nyang jitakot ubak TUHAN, dan jeuet teupeucaya lom hana jitem pajoh péng sogok. 22 Neuyue kheueh awaknyan jimeubuet sibagoe hakém bansa nyoe, maséng-maséng lamkawan jih keudroe. Tugaih nyan harôh awaknyan peubuet seucara teuatoe. Meunyoe peukara-peukara nyang peunteng jeuet jipeutrok ubak gata, teuma meunyoe hai-hai nyang ubit peukara jih bah kheueh jipeuseuleusoe lé awaknyan keudroe. Hai nyang lagée nyan teuma teupeuphui gata sabab awaknyan meusajan meutanggong jaweueb. 23 Meunyoe gata peubuet nyang lagée nyan, dan hai nyan geupeurintah lé Po teu Allah ubak gata, gata teuma hase gata peubuet tugaih-tugaih gata, dan banmandum ureuëng teuma jiwoe ngon puih até sabab masa-alah awaknyan bagaih teupeuseuleusoe." 24 Nabi Musa geuseutôt peue nyang ka geunaseuhat lé Yitro tuwan geuh nyan, 25 dan laju geupiléh ureuëng-ureuëng nyang bijaksana nyang na lamkawan bansa Israel. Gobnyan laju geutunyok awaknyan jeuet keupeumimpén ateueh siribée droe, sireutoh droe, limong ploh droe, dan siploh droe. 26 Awaknyan jipeubuet tugaih-tugaih jih sibago hakém ateueh bansa Israel. Meunyoe peukara-peukara nyang peunteng awaknyan peusampoe ubak Nabi Musa, meunyoe hai-hai nyang ubit awaknyan peubéeréeh keudroe. 27 Óh lheuehnyan Nabi Musa laju geupeulheuh Yitro geuwoe u nanggroe gobnyan.
Keuluaran 19
1 Óh lheueh nyan bansa Israel laju geutinggai Rafidim, dan bak tanggai sa buleuen nyang keu lhée watée awaknyan ka lheueh jitinggai nanggroe Meusé, trok kheueh laju awaknyan bak padang pasi Sinai. Awaknyan laju jipeudong khimah bak gaki Gunong Sinai, 3 dan Nabi Musa laju geuteungoh gunong nyan keu geujak meurumpok ngon Po teu Allah. TUHAN meufeureuman ubak Nabi Musa nibak ateueh gunong nyan dan geuyue ubak Nabi Musa nyan mangat geupeumaklum ubak ureuëng Israel, keuturonan Nabi Yakub, 4 "Gata ka deuh takalon peue nyang Ulôn peubuet ateueh ureuëng Meusé, dan pakriban Ulôn ba gata ubak Ulôn bak teumpat nyoe ngon kuasa nyang raya, lagée cicém rajawali jipeupo aneuëk jih ateueh sayeub jih. 5 Jinoenyoe meunyoe gata taát ubak Ulôn dan seutia ubak peujanjian Lôn. Gata teuma Lôn peujeuet keu umat Lôn keudroe. Bansigom bumoe na kheueh atra Ulôn, dan gata jeuet keumilék Ulôn nyang Ulôn gaséh, 6 khusos keu Lôn keudroe, dan gata teuma tapeutimang Ulôn sibagoe Imeum-imeum." 7 Dan geutreun kheueh laju Nabi Musa geujak peusapat bubena peumimpén mangat meusapat, óh lheuehnyan laju geucalitra ubak awaknyan peue-peue nyang ka TUHAN peurintah ubak gobnyan. 8 Awaknyan banmandum jijaweueb ngon su nyang meusigoe, "Kamoe teutab kamoe tem peubuet peue-peue nyang geuyue lé TUHAN," dan jeunaweueb awaknyan laju geupeusampoe lé Nabi Musa ubak TUHAN. Dan TUHAN laju meufeureuman ubak Nabi Musa, "Ulôn teuma Lôn jak ubak gata sira meukeurubông lam awan nyang teubai; ureuëng laén teuma jideungoe Ulôn meututoe ngon gata, dan phon saát nyan awaknyan sabe jipeucaya ubak gata. 10 Jinoenyoe jak meurumpok kheueh ngon awaknyan, dan gata yue kheueh ubak awaknyan phon uroe nyoe dan singoh mangat jipeusiab droe keu jimeu iébadat. Awaknyan harôh jijak rhah peukayan jih keudroe. 11 Lusa awaknyan harôh ka siab seudia. Bak uroenyan Ulôn teuma Lôn treun ateueh Gunong Sinai, bak teumpat mandum ureuëng hase jikalon Ulôn. 12 Peugét kheueh tanda bansikeulileng gunong nyoe sibagoe bataih nyang hana jeuet jijak lé bansa nyan. Gata tam kheueh awaknyan bék jiteungoh ateueh gunong, peulom jipeutoe sagai-sagai hana jeuet. Soemantong nyang liengkeue bataih nyan, ureuëng nyan teuma teuhuköm maté; 13 ureuëng nyan harôh teugeulawa ngon batée atawa teugando ngon aneuëk panah, dan hana jeuet teucukéh. Hainyan keunong banmandum bah kheueh nyan manusia meunan cit ateueh beulatang; banmandum ureuëng nyang jiliengkeue bataih nyan harôh teuhuköm maté. Watée teudeungoe su beureuguih nyang panyang, bubena awaknyan harôh jiteungoh gunong." 14 Óh lheuehnyan Nabi Musa laju geutreun nibak ateueh gunong dan geuyue laju ubak awaknyan mangat meusiab-siab keu meu iébadat, geupeugah lé Nabi Musa, "Lusa gata harôh ka siab, dan siatnyoe gata hana jeuet tameusituboh." Dan watée jideungoe haba nyan bansa nyan pih laju meusiab-siab jirhah peukayan jih. 16 Bak uroe nyang keu lhée, bak watée beungoh, dan su go-go ngon geulanteue. Awan nyang teubai laju teuka ateueh gunong dan laju teudeungoe su beureuguih nyang lumpah teuga. Banmandum ureuëng nyang lam khimah-khimah habéh teumakot. 17 Nabi Musa laju geuba awaknyan keu jijak meurumpok ngon Po teu Allah, dan laju awaknyan jidong bak gaki gunong nyan. 18 Bansaboh Gunong Sinai ka habéh teutôb ngon asab, kareuna TUHAN geutreun ateueh nyan lam apui hu. Asabnyan meukeubok lagée asab bak teumpat ureuëng teumeutot, dan bansaboh gunong meugok-gok meutaga-taga. 19 Su beureuguih meutamah-tamah teuga. Laju geupeugah lé Nabi Musa, dan Po teu Allah geujaweueb ngon su go-go. 20 TUHAN laju geutreun ateueh pucak Gunong Sinai, dan geutawök Nabi Musa mangat geujak ubak pucak gunong nyan. Dan Nabi Musa laju geuteungoh ateueh gunong nyan, 21 dan TUHAN laju meufeureuman ubak gobnyan, "Jak treun kheueh dan gata peugah laju ubak awaknyan bahwa awaknyan hana jeuet jiliengkeue bataih keu jijak ubak Ulôn. Meunyoe hainyan awaknyan iengkeue, jai that-that lamkawan awaknyan teuma maté. 22 Meunan cit deungon imeum-imeum nyang keuneuk peurab ubak Ulôn, harôh jipeusuci droe; meunyoe hán, awaknyan teuma Lôn huköm." 23 Geupeugah lé Nabi Musa ubak TUHAN, "Awaknyan hana hase jiteungoh, ya TUHAN, sabab Droeneueh ka neupeurintah ubak kamoe mangat kamoe anggab gunong nyoe sibagoe teumpat nyang suci dan jipeurati bataih nyang na ban sikeulileng nyan." 24 Geujaweueb lé TUHAN, "Jak treun kheueh, dan gisa kheueh u Sinai meusajan ngon Nabi Harun. Teuma imeum-imeum ngon rakyat ba hana jeuet jiliengkeue bataih keu jijak ubak Ulôn. Meunyoe awaknyan teutab jilieng bataih nyan, awaknyan Lôn huköm." 25 Dan geutreun kheueh laju Nabi Musa geujak meurumpok ngon bansa nyan dan geupeusampoe laju peusan TUHAN ubak awaknyan.
Keuluaran 20
1 Dan Po teu Allah laju meufeureuman, dan nyoe kheueh feureuman Gobnyan, 2 "Ulôn kheueh TUHAN Allah gata nyang ba gata teupeuteubiet nibak nanggroe Meusé bak teumpat gata jicok keunamiet. 3 Bék gata seumah ilah-ilah nyang laén, dan seumah kheueh Ulôn mantong. 4 Bék gata peugét keudroe gata patong nyang saban lagée peue mantong nyang na di langét, di bumoe atawa lam ié dimiyueb bumoe. 5 Bék gata seumah patong nyang lagée nyan, sabab Ulôn kheueh TUHAN Allah gata, dan Ulôn hana kutem gata peusa ngon peue mantong. Ureuëng-ureuëng nyang banci keu Ulôn, Ulôn huköm sampoe ubak keuturonan jih nyang keu lhée dan nyang keu peuet. 6 Teuma di Ulôn kutunyok gaséh sayang Lôn ubak meuribée-ribée keuturonan ureuëng-ureuëng nyang jicinta keu Ulôn dan jitaát ubak peue-peue nyang Ulôn peurintah. 7 Bék gata hôi nan Ulôn ngon sia-sia, sabab Ulôn, TUHAN Allah gata, Ulôn huköm soemantong nyang jipeusalah guna nan Ulôn. 8 Peuraya kheueh uroe Sabat dan horeumat kheueh uroe nyan sibagoe uroe nyang suci. 9 Keu gata Ulôn bri nam uroe keu gata meubuet, 10 teuma bak uroe nyang keutujoh na kheueh uroe meureuhat nyang khusos keu Ulôn. Bak uroenyan hana meusidroe pih nyang jeuet jimeubuet, bah kheueh nyan gata, meunan cit ngon aneuëk-aneuëk gata, namiet-namiet gata, beulatang peulara gata dan ureuëng aséng nyang na tinggai lam nanggroe gata. 11 Lam watée nyang nam uroe nyan, Ulôn, TUHAN, nyang peugét bumoe, langét, laôt raya, dan peue-peue mantong nyang na lam nyan, teuma bak uroe nyang keutujoh Ulôn meureuhat. Nyang kheueh sabab jih, Ulôn, TUHAN, Ulôn bri beureukat ubak uroe Sabat dan Ulôn peukhusos uroe nyan keu Ulôn. 12 Horeumat kheueh ubak ayah ngon ma gata, mangat gata seujahtra dan panyang umu lam nanggroe nyang teuma Ulôn bri keu gata. 13 Bék gata poh maté gob. 14 Bék gata peubuet mukah. 15 Bék gata ceumucue. 16 Bék jeuet keusaksi peuleusu keuhai ureuëng laén. 17 Bék gata meuheut atra ureuëng laén: rumoh jih, peurumoh jih, namiet-namiet jih, beulatang peulara jih, keuleudée jih, atawa peue mantong atra ureuëng nyan." 18 Watée ureuëng-ureuëng nyan jideungoe su go-go dan su beureuguih, dan jingieng kilat meunan cit gunong nyang jiteubiet asab, awaknyan laju jiteuka yo ngon teumakot dan jidong jiôh-jiôh. 19 Jipeugah lé awaknyan ubak Nabi Musa, "Droeneueh mantong meututoe ubak kamoe, kamoe teutab kamoe deungoe; teuma bék kheueh Po teu Allah nyang meututoe ubak kamoe, eunteuk kamoe maté bubena." 20 Geujaweueb lé Nabi Musa, "Bék teumakot teuh, Allah teuka teuma keu geujak cuba gata mangat lé gata teutab gata taát, dan hana meudesya." 21 Teuma di ureuëng-ureuëng nyan teutab jidong rot jiôh, teuma Nabi Musa nyang peuto awan seupôt bak teumpat Po teu Allah teuka. 22 TUHAN meufeureuman ubak Nabi Musa sira geuyue peurintah ubak bansa Israel, "Gata ka gata kalon pakriban Ulôn, TUHAN, geumeututoe ubak gata dilangét manyang. 23 Bék gata peugét keu gata seumah patong-patong pirak atawa patong méuh keu gata pujoe seulaén Ulôn. 24 Gata peugét kheueh keu Ulôn saboh miseubah nyang teupeugét nibak tanoh, dan ateueh miseubah nyan gata peuseumah kheueh laju bubiri ngon leumô gata keu keureubeuen nyang teutot ngon keureubeuen peudaméan. Bak tieb-tieb teumpat nyang ka Ulôn peuteuntée keu gata sibagoe teumpat keu gata meu iébadat keu Ulôn, Ulôn kuteuka dan Lôn bri beureukat ubak gata. 25 Meunyoe gata peugét keu Ulôn saboh miseubah nibak batée, atranyan bék gata peugét nibak batée nyang teupeuet, sabab meunyoe gata peuguna peuet keu ngon plah batée, miseubah nyan hana jeuet le gata peuguna keu Ulôn. 26 Bék gata peudong miseubah nyang panyang sampoe harôh teuék ngon reunyeuen, mangat bék deuh teukalon bagian tuboh gata nyang hana patot teukalon."
Keuluaran 21
1 Dan feureuman TUHAN ubak Nabi Musa, "Gata bri kheueh ubak ureuëng Israel peuratoran-peuratoran lagée nyoe: 2 Meunyoe gata tabloe sidroe namiet nibak bansa gata keudroe, namiet nyan harôh jimeubuet bak gata nam thon treb jih. Bak thon nyang keutujoh namiet nyan harôh gata peumeurdehka dan hana peureulée teubayeue sapeue. 3 Seukira jih ureuëng nyang mantong bujang watée jeuet keu namiet gata, dan peurumoh jih hana jiseutôt watée namiet nyan jiteubiet. Dan seubalék jih seukira jih ka jimeukawen watée gata bloe jeuet keu namiet gata, peurumoh jih nyan jeuet jijak seutôt meusajan ngon namiet nyang ka gata peubeubaih nyan. 4 Meunyoe Po jih jipeukawen namiet nyan ngon sidroe ureuëng inong, dan laju namiet nyan jimeu aneuëk, dan peurumoh ngon aneuëk jih nyan na kheueh atra milék Po jih, dan hana jeuet jiseutôt ngon namiet nyan watée namiet nyan teupeubeubaih. 5 Teuma seukira jih namiet nyan jipeugah jihnyan lumpah that gaséh ubak peurumoh jih, aneuëk-aneuëk jih, dan Po jih, dan hana jitem teupeubeubaih, 6 dan lé Po jih nyan harôh jiba namiet jihnyan ubak teumpat iébadat. Bak teumpat iébadat nyan namiet nyan harôh jiyue dong sira jimeusadeue bak pintoe atawa taméh pintoe teumpat iébadat, lé Po jih laju jitindek punyueng namiet jih nyan. Teuma namiet nyan ka jeuet keu namiet siumu masa. 7 Meunyoe sidroe ureuëng inong Ibrani jipeubloe sibagoe namiet lé ayah droe jih, ureuëng inong nyan hana teupeubeubaih óh ka trok nam thon, nabida ngon namiet nyang agam. 8 Meunyoe jihnyan hana galak Po jih nyan naniet keuneuk meukawen ngon jih, aneuëk inong nyan harôh jipeubloe lom teuma ubak ayah aneuëk inong nyan. Ureuëng inong nyan hana jeuet jipeubloe ubak ureuëng aséng, sabab jihnyan ka jipeusaneuet ngon hana ade lé Po jih nyang hana tupat janji. 9 Meunyoe sidroe ureuëng jibloe namiet nyang inong keu jipeujeuet keupeurumoh aneuëk agam jih, namiet nyang inong nyan harôh jipeusaneuet lagée aneuëk jih keudroe. 10 Meunyoe aneuëk agam nyan jimeukawen lom, jihnyan teutab na keuwajéban jibri makheun dan peukayan dan mandum hak lagée nyang lazem ubak peurumoh jih nyang phon. 11 Meunyoe ureuëng agam nyan hana jipeupeunoh keuwajéban jih nyan, ureuëng agam nyan harôh jipeubeubaih peurumoh jih nyan ngon hana jiteurimong péng sineuboh bah mubacut pih." 12 "Soe mantong nyang jipoh ureuëng laén sampoe maté, ureuëng nyang poh nyan harôh teuhuköm maté. 13 Teuma meunyoe ureuëng nyan jipoh ngon hana jisaja dan hana niet keuneuk jipoh maté, ureuëng nyan jeuet jipeuplueng droe ubak saboh teumpat nyang teuma Ulôn tunyok ubak gata, dan bak teumpat nyan ureuëng nyan meuteumé peulindongan. 14 Teuma meunyoe sidroe-droe ureuëng bagaih that ji-ek darah ngon jisaja laju jipoh maté ureuëng laén, óh lheuehnyan jiplueng ubak khimah Ulôn keujilakée peulindongan, ureuëng nyan harôh teucok bak khimah nyan dan teuhuköm maté. 15 Soemantong nyang poh ayah atawa ma jih ureuëng nyan harôh teuhuköm maté. 16 Soemantong nyang jijakcok paksa sidroe-droe ureuëng, ureuëng nyang jakcok nyan harôh teuhuköm maté, peu kheueh ureuëng nyan ka jipeubloe atawa mantong na lam rumoh jih. 17 Soemantong nyang kutôk ayah atawa ma jih, ureuëng nyan harôh teuhuköm maté. 18 Meunyoe na teujadi ureuëng jimeulo sidroe ureuëng jipoh ureuëng laén ngon batée atawa ngon boh shoh jaroe jih, teuma ureuëng nyang jipoh nyan bukon jipoh maté, ureuëng nyan hana teuhuköm. Meunyoe ureuëng nyang jipoh nyan sampoe harôh reubah bak teumpat ngon sabab keunong poh nyan, 19 teuma óh lheueh nyan jeuet jibeudôh dan jijak lom ngon tungkat, ureuëng nyang poh ureuëng nyan harôh jipeu-ubat sampoe puléh dan jibri geunantoe rugoe seumantong ureuëng nyan lam sakét. 20 Soemantong nyang poh maté namiet jih nyang agam atawa nyang inong meunan jipoh laju maté bak teumpat, ureuëng nyang poh nyan harôh teuhuköm. 21 Teuma meunyoe namiet nyan hana maté lam dua atawa lhée uroe, Po jihnyan hana teuhuköm. Rugoe nyang jideurita sabab ka gadôh namiet jih nyan nyang ka jeuet sibagoe huköman keu ureuëng nyan. 22 Meunyoe na meupadub droe ureuëng agam teungoh jimeulo dan sidroe nyang teungoh meulo nyan jeuet keusabab cidra ateueh sidroe ureuëng inong nyang teungoh mume sampoe aneuëk lampluet nyang teungoh jikandong nyan rhot, teuma hana meudeurita bak bagian nyang laén, dan ureuëng nyan harôh jibayeue deunda nyang rayeuk jih sidub nyang jilakée lé lakoe jih dan jisituju lé hakém-hakém. 23 Teuma meunyoe ureuëng inong nyan cidra jih leubeh brat, dan huköman keu keujeuhetan nyan na kheueh nyawöng teugantoe ngon nyawöng, 24 mata teugantoe ngon mata, gigoe gantoe ngon gigoe, jaroe teugantoe ngon jaroe, gaki teugantoe ngon gaki, 25 luka teugantoe ngon luka, luka tutong teugantoe ngon luka tutong, kumong teugantoe ngon kumong. 26 Soemantong nyang seukok mata namiet jih sampoe buta, namiet nyan harôh jipeubeubaih sibagoe meunayeue mata namiet nyan. 27 Meunyoe sidroe-droe ureuëng jipoh namiet jih sampoe patah gigo jih, namiet nyan harôh jipeubeubaih sibagoe sineuboh keu gigoe namiet nyan." 28 "Meunyoe na saboh leumô agam jipok ureuëng laén sampoe maté, leumô nyan harôh teupoh deungon cara teugeulawa ngon batée, dan asoe jih hana jeuet teupajoh, teuma ureuëng po leumô nyan hana jeuet teuhuköm. 29 Meunyoe leumô agam nyan ka biasa buet jih galak jipok gob, dan ureuëng po leumô nyan ka lheueh teupeuingat, teuma teutab hana jijaga beulatang jihnyan, dan leumô agam nyan jipok lom ureuëng laén sampoe maté, beulatang nyan harôh teupoh maté ngon cara teugeulawa ngon batée meunan cit deungon ureuëng po leumô nyan teuhuköm maté. 30 Teuma meunyoe ureuëng po leumô nyan teupeuidhin jibayeue sineuboh, ureuëng nyan harôh jibayeue sidub nyang jilakée keu teutuboh nyawöng jih. 31 Meunyoe nyang jipok lé leumô nyan sidroe aneuëk agam atawa aneuëk inong, atoran nyan teutab keunong ateueh jih. 32 Meunyoe nyang jipok maté nyan sidroe namiet agam atawa namiet inong, ureuëng po leumô nyan harôh jibayeue lhée ploh péng pirak ubak ureuëng po namiet nyan, dan leumô agam nyan harôh teugeulawa ngon batée sampoe maté. 33 Soe mantong ureuëng nyang jicok sinutôb bak saboh mon atawa jikueh mon laén hana jitôb, teuka saboh leumô agam atawa keuleudée laju rhot lam mon nyan, 34 ureuëng po mon nyan harôh jibayeue gantoe rugoe ubak ureuëng po beulatang peulara nyan, teuma beulatang nyang ka maté nyan jeuet jicok keudroe jih keudroe. 35 Meunyoe leumô agam sidroe ureuëng jipok leumô agam ureuëng laén sampoe maté, mandua droe ureuëng po leumô nyan harôh jipeubloe leumô nyang mantong udeb nyan dan péng hase jipeubloe leumô nyan harôh jiweuek dua. Dan meunan cit eungkot sie beulatang nyang ka maté nyan harôh teuweuek dua. 36 Teuma meunyoe ka jiteupeue bahwa leumô agam nyan keubiet keubiasaan jih tukang seumupok, dan ureuëng po leumô nyan hana jijaga leumô jih nyan, leumô gob nyang ka maté nyan harôh jigantoe ngon leumô agam nyang mantong udeb, dan leumô nyang ka maté nyan jeuet jicok keudroe jih keudroe."
Keuluaran 22
1 "Soemantong nyang cue saboh leumô atawa bubiri óh lheueh nyan laju jisie beulatang nyang ka lheueh jicue nyan atawa jipeubloe, atra gob nyang jicue nyan harôh jigantoe tieb saboh leumô nyang gadôh ngon limong boh leumô nyang laén dan tieb saboh bubiri ngon peuet boh bubiri nyang laén. 2 Ureuëng nyan harôh jigantoe barang nyang jicue nyan. Meunyoe bak ureuëng nyan hana sapeuena, ureuëng nyan keudroe teuma teupeubloe sibagoe namiet sibagoe geunantoe barang nyang ka jicue nyan. Meunyoe nyang jicuenyan leumô, keuleudée atawa bubiri, dan meuteumé bak ureuëng nyan lam keuadaan udeb, ureuëng nyan harôh jigantoe tieb saboh beulatang peulara ngon dua boh beulatang peulara. Meunyoe watée malam sidroe pancuri teudrob jaroe watée jiceumucue bak saboh rumoh, dan pancuri nyan teupoh maté, ureuëng nyang poh pancuri nyan hana salah. Teuma meunyoe hainyan teujadi bak watée uroe, ureuëng nyang poh maté pancuri nyan teuanggab salah. 5 Soe nyang peubiyeu beulatang peulara jih jimeurot lam ladang jih atawa lam lampôh anggô jih, dan beulatang nyan laju jimeurawöh keudeh keunoe sira jijakrot seunaman ureuëng laén, teuma lé ureuëng po beulatang nyan harôh jibayeue geunantoe rugoe deungon hase nyang leubeh gét nibak ladang atawa lampôh anggô ureuëng nyan keudroe. 6 Soe nyang peukab apui lam ladang jih keudroe óh lheuehnyan apui nyan laju jimeu-éue lam ladang ureuëng laén dan laju tutong sampoe habéh gandom nyang bantimoh atawa geuneude-geuneude gandom nyang ban lheueh teupot, dan ureuëng nyang peukab apui nyan harôh jibri geunantoe rugoe. 7 Miseujih na ureuëng nyang situju jikeubah péng atawa barang nyang meuhareuga. Teuma óh dudoe teunyata barang keuneubah gobnyan jicue lam rumoh ureuëng teumpat jikeubah nyan. Meunyoe ureuëng nyang cue barang nyan meuteumé, ureuëng nyang eue harôh jibayeue duagoe lipat. 8 Teuma meunyoe pancuri nyan hana meuteumé, ureuëng teumpat jikeubah barang nyan harôh teuba u rumoh iébadat, dan disinan ureuëng nyan harôh jimeusumpah bahwa barang nyang jikeubah lé gob di rumoh jihnyan hana jicok. 9 Keuhai tieb-tieb na dakwa-dakwi keuhai hak milék, bah kheuehnyan keuhai leumô, keuleudée, bubiri, peukayan atawa peue mantong nyang gadôh óh lheuehnyan meurumpok lom teuma, ureuëng nyang meungaku barang nyan atra jih ureuëng nyan harôh teuba u rumoh iébadat. Ureuëng nyang geupeugah lé Po teu Allah sibagoe ureuëng nyang meusalah, ureuëng nyan harôh jibayeue dua goe lipat ubak ureuëng po barang nyan. 10 Miseue jih sidroe ureuëng jipeulara leumô, keuleudée, bubiri atawa beulatang laén atra rakan jih sabe keudroe-droe. Óh lheuehnyan beulatang nyang jipeulara nyan maté, luka atawa jireupah lé musoh, padahai hana saksi nyang kalon atra nyan. 11 Lam keuadaan lagée nyan ureuëng nyan harôh jijak u rumoh iébadat disinan jimeusumpah deumi nan TUHAN bahwa jihnyan hana jicue beulatang peulara nyang ka jipeucaya ubak jihnyan. Meunyoe jihnyan biet-biet hana jicue, ureuëng po beulatang nyan harôh jitanggong keudroe ateueh rugoe beulatang jih nyan, dan di ureuëng nyang peulara atra nyan hana peureulée jibayeue. 12 Meunyoe beulatang peulara nyan jicue lé ureuëng laén, dan ureuëng nyang peulara atranyan harôh jibayeue ateueh rugoe ureuëng po atra nyan. 13 Meunyoe beulatang peularanyan jiteugom lé beulatang juwah, ureuëng nyang peulara beulatang nyan harôh jitunyok séueh-séueh tuleueng sibagoe barang bukeuti ubak ureuëng po beulatang nyan. Dan hana peue jibayeue geunantoe rugoe ateueh beulatang nyang jiteugom lé beulatang juwah nyan. 14 Meunyoe sidroe-droe ureuëng jipeupinjam saboh beulatang peulara dan beulatang nyan laju keunong luka atawa maté bak watée ureuëng po atranyan hana bak teumpat teujadi nyan, ureuëng nyang ngui beulatang nyan harôh jibayeue geunantoe rugoe. 15 Teuma meunyoe hainyan teujadi watée ureuëng po beulatang nyan na disinan, ureuëng nyang ngui beulatang nyan hana peureulée jigantoe rugoe. Meunyoe beulatang peulara nyan beulatang teumat gala, ateueh rugoe beulatang nyan ka teutôb ngon upah-upah mat gala." 16 "Soe nyang bujuk sidroe aneuëk dara nyang gohlom meutunangan keu jiéh meusajan ngon jih, ureuëng nyan harôh jibayeue jeunamé dan jimeukawen ngon aneuëk dara nyan. 17 Teuma ayah inong nyan hana jibri aneuëk agam jihnyan jimeukawen ngon si dara nyan, ureuëng agam nyan harôh jibayeue ubak ayah aneuëk inong nyan péng nyang le jih sidub jeunamé meukawen keu sidroe aneuëk dara. 18 Soemantong ureuëng inong nyang buet jih jipeuguna iéleumé sihe ureuëng inong nyan harôh teupoh maté. 19 Ureuëng nyang buet jih jimeujeuhet ngon beulatang ureuëng nyan harôh teupoh maté. 20 Soe mantong nyang jipeuseumah keureubeuen ubak ilah-ilah nyang laén seulaén nibak Ulôn, TUHAN, ureuëng nyang peubuet nyan harôh teuhuköm maté. 21 Bék gata seksa atawa gata peubuet nyang hana ade ateueh ureuëng aséng; ingat kheueh bahwa yohmasa ilée gata pih ureuëng aséng di nanggroe Meusé. 22 Bék peusaneut inong balée atawa aneuëk yatem ngon aneuëk meuntui ban galak droe. 23 Meunyoe gata tapeubuet nyang jeuhet ateueh awaknyan, Ulôn, TUHAN teuma Lôn deungoe awaknyan meunyoe jimeuhôi ngon jilakée tulông ubak Ulôn. 24 Ulôn teuma beungéh dan Ulôn poh maté gata lam mideuen prang, akhéjih bubena peurumoh gata jeuet keu inong balée, dan aneuëk-aneuëk gata jeuet keu aneuëk yatem. 25 Meunyoe gata tapeu-utang péng keu ureuëng gasien nyang na lam bansa Ulôn, bék kheueh gata meubuet lagée ureuëng nyang tunggée utang deungon jilakée bungöng. 26 Meunyoe gata cok bajée jubah ureuëng laén sibagoe jaminan ateueh utang ureuëng nyan, bajée jubah nyan harôh gata jokpulang sigohlom mata uroe jilhob, 27 sabab ija nyan na kheueh atra ureuëng dan hana nyang laén keu ija silimbot. Meunyoe ija nyan hana teujok pulang ubak ureuëng nyan, peu kheueh lom nyang harôh jingui keu ija limbot watée jiéh? Meunyoe ureuëng nyan jimeuhôi sira jilakée tulông ubak Ulôn, hainyan teuma Ulôn deungoe sabab bak Ulôn na gaséh sayang. 28 Bék gata peusumpah Po teu Allah dan bék teuma gata kutôk peumimpén bansa gata. 29 Bak watée nyang ka teupeuteuntée, peuseumah kheueh keu Ulôn siladum nibak hase gandom gata, ié anggô gata dan minyéuk zaiton gata. Jok kheueh ubak Ulôn aneuëk agam gata nyang tuha, 30 meunan cit leumô dan bubiri agam nyang phon lahé. Peubiyeu mantong mandum beulatang nyan tinggai bak nang jih treb jih tujoh uroe, óh lheueh nyan jok kheueh ubak Ulôn bak uroe nyang keulapan. 31 Gata umat Ulôn, sabab nyan kheueh beulatang peue mantong nyang jiteugom lé beulatang juwah, hana jeuet gata pajoh sie beulatang nyan; dan gata jok laju banmandum nyan keu asée-asée."
Keuluaran 23
1 "Bék gata peutabu haba sulet nyang hana beutôi, dan bék gata tulông ureuëng nyang jeuhet nyang jibri keusaksian nyang hana beutôi. 2 Bék jeuet keu ureuëng lagée ureuëng ramé meunyoe awaknyan jipeubuet salah atawa jiseuleweng huköm deungon cara jibri keusaksian nyang hana beutôi. 3 Bék gata bida-bida manusia nibak peukara di kantô mahkamah, bah pih nyang teungoh jipeusidang nyan ureuëng gasien. 4 Meunyoe gata hana teusangka-sangka na gata ngieng leumô atawa keuleudée musoh gata ka sisat, gata ba kheueh lom ubak ureuëng po jih. 5 Meunyoe keuleudée musoh gata nyan rhot sabab brat beuban jih, gata tulông kheueh mangat keuleudée nyan jeuet jidong lom; bék gata tinggai meunan mantong. 6 Peusaneut kheueh ureuëng gasien deungon ade meunyoe ureuëng nyan jijak peugét peukara u kantô mahkamah. 7 Beujiôh kheueh nibak tudohan nyang hana beutôi dan bék na jeuet keusabab ureuëng nyang hana meusalah teuhuköm maté, sabab Ulôn hana galak keu ureuëng nyang jipeubuet buet nyang jeuhet lagée nyan. 8 Bék gata teurimong péng sogok, sabab ngon péng sogok nyan ka teupeujeuet ureuëng laén buta ubak nyang beuna dan jeuet keurugoe ubak ureuëng-ureuëng nyang hana meusalah. 9 Bék gata peusaneut ateueh ureuëng aséng ban galak droe; gata tateupeue pakriban rasa jih jeuet keu ureuëng aséng, sabab yoh masa ilée pih gata jeuet keu ureuëng aséng di nanggroe Meusé." 10 "Nam thon treb jih gata jeuet gata seumula lam ladang gata dan gata pajoh nibak hase ladang nyan. 11 Teuma bak thon nyang keutujoh tanoh nyan harôh gata peubiyeu meunan mantong. Nyang treb jih tujoh thon gata hana jeuet gata peusapat sapeu nyang timoh deungon keudroe jih lam ladang gata. Gata peubiyeu mantong atra nyan jicok lé ureuëng gasien, dan séueh-séueh nyang na mantong tinggai keu beulatang kleut. Dan hai nyang lagée nyan gata peubuet teuma ateueh lampôh anggô dan bak-bak zaiton gata. 12 Nam uroe lam sigoe aleuhat gata jeuet gata meubuet, teuma bak uroe nyang keutujoh gata harôh tapiôh, mangat beulatang peulara gata, namiet-namiet dan ureuëng-ureuëng aséng nyang jimeubuet keu gata jeuet cit jipiôh teuma. 13 Ngieng kheueh banmandum nyang ka lheueh Ulôn peugah ubak gata, bék gata seumah ilah-ilah nyang laén, meunan cit gata teuôh nan mantong nyan pih hana jeuet." 14 "Tieb-tieb thon harôh gata peuna lhée goe peurayaan keu gata horeumat ubak Ulôn. 15 Bak buleuen Abib, bak watée nyang ka teupeuteutab, gata harôh tapeuna peurayaan Ruti Hana Meurago deungon cara nyang ka lheueh Ulôn peurintah ubak gata, sabab lam buleuen nyan gata ka gata tinggai nanggroe Meusé. Bék pajoh ruti nyang meurago treb jih tujoh uroe seumantong peurayaan nyan. Pajan mantong gata jak meuiébadat ubak Ulôn harôh gata ba peuseumahan. 16 Peuna kheueh Khanuri Keumeukoh bak watée gata jipeuphon pot hase nibak ladang gata. Peuna kheueh Khanuri Jambo Ôn bak akhé thon watée gata peusapat hase lampôh anggô dan lampôh boh-boh kayée. 17 Tieb-tieb thon watée teupeuna ban lhée boh khanuri nyan, banmandum ureuëng agam harôh jijak meuiébadat ubak Ulôn, TUHAN Allah gata. 18 Bék gata peuseumah ruti nyang meurago watée gata keureubeuen beulatang peulara keu Ulôn. Gapah beulatang peulara nyang gata keureubeuen keu Ulôn watée peurayaan nyan hana jeuet teutinggai sampoe óh singoh beungoh nyan. 19 Tieb-tieb thon harôh gata ba u baét TUHAN Allah gata gandom nyang phon gata pot. Eungkot sie aneuëk bubiri atawa aneuëk kaméng hana jeuet teutaguen ngon iémom nang jih." 20 "Ulôn teuma Lôn kirém malaikat Lôn leubeh awai nibak gata keu jijak lindong gata watée gatajak dan jiba gata ubak teumpat nyang ka Ulôn keubah. 21 Simak kheueh dan taát kheueh ubak Gobnyan. Bék brontak bak malaikat nyan sabab jihnyan na kheueh utosan Lôn, dan jihnyan hana teuma jipeuamphon tieb-tieb nyang salah nyang gata peubuet. 22 Meunyoe gata taát ubak jihnyan dan gata peubuet peue-peue mantong nyang Ulôn peurintah, Ulôn teuma Lôn muprang Lôn lawan banmandum musoh gata. 23 Malaikat Ulôn jijak leubeh awai nibak gata dan jiba gata u nanggroe bansa Amori, Het, Feris, Kanaan, Hewi dan Yebus, dan awaknyan Ulôn peubinasa. 24 Bék gata seumah patong-patong peulindong awaknyan dan bék gata iébadat lagée awaknyan peubuet. Peuhanco kheueh bubena patong-patong peulindong awaknyan dan peupatah laju bubena taméh-taméh batée nyang awaknyan peugét keu teumpat jih iébadat. 25 Meunyoe gata taseumah Ulôn, TUHAN Allah gata, gata teuma Ulôn bri beureukat deungon peunajoh dan ié jieb, dan sigala peunyakét teuma Lôn peujiôh nibak gata. 26 Lam nanggroe gata hana ureuëng inong nyang rhot aneuëk atawa inong balui. Gata Ulôn bri umu nyang panyang. 27 Bansa-bansa nyang gata teuka nyan teuma Ulôn peujeuet jiteumakot ubak Ulôn; awaknyan teuma Lôn peujeuet keukaru kráb kriéb hana meuteuntée; banmandum musoh gata teuma jisurot sira jiplueng. 28 Bubena musoh gata teuma Ulôn peucrebre hana meuteuntée, dan bansa-bansa Hewi, Kanaan dan bansa Het Ulôn use dikeue gata mangat gata jeuet tamaju. 29 Awaknyan hana Ulôn use sigoguih lam sithon, mangat tanoh nyan hana teulanta, dan beulatang juwah hana meuraja lela. 30 Awaknyan teuma Lôn use bacut-bacut, sampoe ureuëng-ureuëng gata ka seb jai jiduek nibak tanoh nyan. 31 Bataih-bataih nanggroe gata teuma Lôn peuteutab phon nibak Lhok Akaba sampoe ubak Krueng Efrat, dan nibak Laôt Teungoh sampoe ubak padang pasi. Keu gata teuma Ulôn bri kuasa ateueh peunduduek nanggroe nyan, sampoe awaknyan hase gata use watée gata maju tareubot tanoh nyan. 32 Bék gata peugét janji ngon ureuëng-ureuëng nyan atawa ngon ilah-ilah awaknyan. 33 Bék gata peubiyeu ureuëng-ureuëng nyan jitinggai di nanggroe gata, mangat gata bék gata seumah ilah-ilah awaknyan dan meudesya teuhadab Ulôn. Meunyoe gata taseumah ilah-ilah awaknyan, gata ka rhot lam peurangkab mawöt."
Keuluaran 24
1 Óh lheueh nyan TUHAN meufeureuman ubak Nabi Musa, "ék kheueh laju keu gata jak meuhadab ubak Ulôn, gata meusajan ngon Nabi Harun, Nadab dan Abihu, dan tujoh ploh droe peumimpén bansa, dan sujut kheueh laju taseumah Ulôn rot jiôh. 2 Dan gata keudroe nyang jeuet peurab ubak Ulôn. Nyang laén hana jeuet jipeurab toe ngon Ulôn, dan rakyat sagai-sagai bék jipeutoe ubak gunong nyoe." 3 Óh lheuehnyan Nabi Musa laju geujak sira geupeumaklum habanyan ubak banmandum bansanyan banmandum peurintah dan atoran TUHAN. Awaknyan mandum jijaweueb ngon haba nyang sipeue kheun, "Kamoe kamoetem peubuet banmandum nyang geupeugah lé TUHAN." 4 Óh lheueh nyan Nabi Musa laju geutuléh banmandum peurintah TUHAN. Óh singoh nyan banbeungoh that-that, laju geupeudong saboh miseubah deungon dua blaih boh tugu bak gaki gunong nyan; tieb-tieb saboh tugu sibagoe waki saboh sukée bansa Israel. 5 Óh lheuehnyan Nabi Musa laju geu-utus na meupadubdroe ureuëng muda, dan awaknyan laju jipeuseumah keureubeuen nyang teutot keu TUHAN dan jisie teuma na meupadub boh leumô keu keureubeuen peudamé. 6 Siladum nibak darah leumô nyan laju geucok lé Nabi Musa laju geurô lam ayan-ayan. Siladum teuk laju geurô ateueh miseubah. 7 Óh lheuehnyan laju geucok kitab peujanjian nyang na teutuléh peurintah-peurintah TUHAN, dan laju geubeuet ngon su nyang meuleungkeung keu bansa nyan. Kheun awaknyan, "Kamoe meutem kamoe taát ubak TUHAN dan kamoe peubuet peue-peue mantong nyang geupeurintah lé Gobnyan." 8 Óh lheuehnyan Nabi Musa laju geucok darah nyang na lam ayan-ayan nyan dan laju geureutek ateueh rakyat. Kheun gobnyan, "Darah nyoe sibagoe teupeukong peujanjian nyang ka geu ikat lé TUHAN deungon gata ngon dasai peue-peue nyang geupeurintah lé Gobnyan." 9 Óh lheuehnyan Nabi Musa, Nabi Harun, Nadab dan Abihu dan bantujoh ploh droe peumimpén nyan laju geupeurab ubak gunong, 10 dan awaknyan laju jingieng Po teu Allah Israel teungoh geudong ateueh sisuatu lagée aleue nyang teupeugét nibak batée nilam, dan ijo lagée langét nyang drang. 11 Banmandum peumimpén Israel nyan ka jikalon Po teu Allah; bahpi meunan awaknyan hana geupeubinasa. Óh lheuehnyan awaknyan laju jimakheun ngon ji-jieb ié. 12 Feureuman TUHAN ubak Nabi Musa, "Gata jak kheueh ubak Ulôn di ateueh gunong. Disinan teuma Ulôn bri ubak gata dua boh batée nyang ka Lôn tuléh ngon banmandum huköm Lôn. Banmandum huköm nyan Ulôn bri sibagoe peungajaran keu bansa nyan." 13 Dan Nabi Musa dan Yosua peumbantu gobnyan meusiab-siab dan Nabi Musa laju geuteungoh ateueh gunong teumpat tinggai TUHAN nyan. 14 Nabi Musa ka geupeusan ubak banmandum peumimpén Israel, "Gata preh kheueh bak teumpat khimah-khimah nyoe sampoe kamoe meugisa keunoe. Nabi Harun ngon Hur na meusajan gata disinoe. Soe mantong nyang na masa-alah, jeuet jak meuhadab ubak awaknyan keu teupeuseuleusoe." 15 Nabi Musa laju geuteungoh ateueh Gunong Sinai, dan gobnyan laju jipeupayong lé sigumpai awan. 16 Cahya TUHAN teuka laju geutreun nibak ateueh gunong nyan dan lé ureuëng Israel jingieng atranyan lagée apui nyang hu ateueh pucak gunong. Nam uroe treb jih awan jipeupayong gunong nyan, dan bak uroe nyang keutujoh TUHAN laju geuhôi Nabi Musa nibak lam awan nyan. 18 Dan Nabi Musa laju geuteungoh sampoe gobnyan ka geutamong lam awan nyan. Peuet ploh uroe peuet ploh malam Nabi Musa tinggai disinan.
Keuluaran 25
1 Feureuman TUHAN ubak Nabi Musa, 2 "Gata yue kheueh ubak ureuëng Israel mangat jeuet jiba peuseumahan keu Ulôn. Soemantong nyang meugrak até jih, harôh jiba peuseumahan 3 nyang jiba nyan na kheueh: méuh, pirak dan peurunggu; 4 ija lineun nyang halôh, ija wol ijo, ungu dan mirah, ija nyang teupeugét nibak bulée kaméng, 5 kulét bubiri agam nyang wareuna mirah, kulét halôh dan kayée akasia, 6 minyéuk keu panyöt, mubagoe jeuneh reumpah-reumpah keu minyéuk upacara dan keu dupa mangat bée, 7 mubagoe rupa batée peumata keu teupeungui nibak efod dan sinutôb dada Imeum Agong. 8 Gata yue kheueh ubak bansa nyan mangat jipeugét saboh khimah keu Ulôn, mangat Ulôn jeuet Lôn tinggai di lamkawan awaknyan. 9 Khimah-khimah ngon peuleungkab jih harôh awaknyan peugét seucara teureuncana nyang teuma Ulôn tunyok ubak gata." 10 "Gata peugét kheueh laju saboh peuto nibak bak kayée akasia nyang panyang jih 110 seuntimetée, luwah dan manyang jih maséng-maséng 66 seuntimetée. 11 Gata seupôh laju bagian dalam ngon bagian luwa jih ngon méuh aseuli dan gata peugét teuma bingkée jih nibak méuh. 12 Keu kayée ngon gulam peuto jih, gata peugét laju peuet boh gleueng méuh dan gata sangkot laju bak ban peuet boh gaki jih, dua boh gleueng nibak ban dua boh sagoe jih. 13 Meunan cit kayée ngon gulam atranyan gata peugét nibak kayée akasia dan gata seupôh cit deungon méuh, 14 dan kayée geunulam nyan gata peutamong laju lam gleueng-gleueng nyan nibak tieb-tieb sagoe peuto nyan. 15 Kayée geunulam nyan bah teutab na lam gleueng-gleueng nyan, dan hana jeuet teusuet. 16 Dan lam peuto nyan gata keubah laju bandua neuk batée deungon peurintah-peurintah nyang teuma Ulôn peugah ubak gata. 17 Gata peugét kheueh laju sinutôb peuto nyan nibak méuh aseuli, nyang panyang jih 110 seuntimetée dan luwah jih 66 seuntimetée. 18 Dan gata peugét teuma dua boh gamba kerub nyang teupeugét nibak méuh teuteumpeun, 19 saboh nibak tieb-tieb ujong sinutôb peuto nyan. Mandua boh gamba kerubim nyan harôh gata peujeuet saboh bagian ngon sinutôb jih, 20 dan teupeuduek saléng meuhadab keue deungon sayeub nyang na meureuntang ateueh peuto nyan. 21 Keubah kheueh laju bandua neuk batée lam peuto nyan dan gata pasang kheueh laju sinutôb di ateueh nyan. 22 Nibak teumpat nyan Ulôn teuma meurumpok ngon gata, dan nibak ateueh sinutôb nyan, lamkawan mandua kerubim nyan, keu gata Ulôn bri huköm-huköm Lôn keu bansa Israel." 23 "Gata cok laju kayée akasia dan gata peugét saboh meuja nyang panyang jih 88 seuntimetée, luwah jih 44 seuntimetée, dan manyang jih 66 seuntimetée. 24 Óh lheuehnyan gata seupôh laju ngon méuh aseuli dan gata pasang teuma saboh bingkée méuh bansikeulileng. 25 Gata peugét teuma binéh meuja nyang luwah jih 7,5 seuntimetée, dan gata peugét bataih méuh bansikeulileng binéh nyan. 26 Gata peugét teuma peuet boh gleueng méuh óh lheuehnyan gata pasang laju bak ban peuet boh sagoe nibak gaki jih, rab ngon binéh jih. 27 Gleueng nyan ngon peuteun kayée geunulam mangat meuja nyan hase teugulam. 28 Kayée ngon gulam nyan harôh teupeugét nibak kayée akasia dan teuseupôh teuma ngon méuh. 29 Peugét kheueh teuma pireng-pireng, cangkie-cangkie, keundi-keundi dan cambông-cambông keu ngon peuseumah ié anggô. Banmandum peuleungkap meuja nyan harôh teupeugét nibak méuh aseuli. 30 Meuja nyan harôh teukeubah dikeue Peuto Peujanjian, dan ateueh meuja nyan harôh na teukeubah ruti peuseumahan." 31 "Peugét kheueh gaki panyöt nibak méuh aseuli. Lapek ngon teumpat mat jih harôh teupeugét nibak méuh nyang teuteumpah; bungöng-bungöng hiasan, meunan cit deungon kuncôb dan keulopak jih harôh meusaboh ngon lapek dan teumpat mat jih. 32 Nibak teumpat mat nyan harôh teupeugét nam boh cabeueng, lhée boh cabeueng nibak tieb-tieb binéh jih. 33 Bak tieb-tieb cabeueng harôh teupeugét hiasan lhée boh bungöng badam deungon kuncôb dan keulopak jih. 34 Nibak teumpat mat jih harôh teupeugét hiasan peuet boh bungöng badam deungon kuncôb dan keulopak jih. 35 Dimiyueb tieb-tieb pasang cabeueng nyan harôh teupeugét saboh kuncôb. 36 Banmandum gaki panyöt nyan deungon kuncôb-kuncôb dan cabeueng-cabeueng jih harôh teupeugét nibak sikrek méuh aseuli nyang teuteumpa. 37 Peugét kheueh tujoh boh panyöt nibak gaki panyöt nyan dan pasang kheueh beumeusigak sampoe cahya jih muble ukeue. 38 Peugét kheueh alat keu teupeugleh dah panyöt dan talam jih pih harôh teupeugét nibak méuh aseuli. 39 Peuguna kheueh lhée ploh limong kilogram méuh aseuli keu teupeugét gaki panyöt nyan deungon banmandum peuleungkapan jih. 40 Jaga kheueh mangat gaki panyöt teupeugét paih lagée cuntoh nyang Ulôn tunyok ubak gata di ateueh gunong nyoe."
Keuluaran 26
1 "Peugét kheueh Khimah keu Ulôn nibak siploh ôn ija lineun nyang halôh, teuteunun ngon ija wol ijo, ungu dan mirah. Cob kheueh ija nyan ngon gamba kerub. 2 Tieb-tieb siôn ija harôh saban ukoran jih, panyang jih dua blah metée dan luwah jih dua metée. 3 Limong ôn ija harôh teusambat jeuet jih keu saboh layeue, dan nyang limong ôn teuk lagée nyan cit teupeugét. 4 Peugét kheueh ceunawiét ija ijo nibak binéh bandua boh layeue nyan, 5 limong ploh boh ceunawiét nibak maséng-maséng layeue. 6 Peugét kheueh limong boh sinangkot méuh keu ngon sambat bandua boh layeue nyan mangat hase teupeusaboh. 7 Keu bubong Khimah nyan peugét kheueh teuma siblaih ôn ija nibak bulée kaméng. 8 Tieb-tieb siôn museuti saban sinuko jih, panyang jih lhée blaih metée dan luwah jih dua metée. 9 Limong ôn harôh teusambat jeuet keu saboh layeue, dan nam ôn nyang laén nyan meunan cit teupeugét. Sinambat nyang keunam harôh teulipat dua guna jih keungon tob bagian keue Khimah. 10 Pasang kheueh limong ploh boh ceunawiét nibak binéh layeue nyang phon dan limong ploh boh ceunawiét nibak binéh layeue nyang keu dua. 11 Peugét kheueh teuma limong ploh boh ceunawiét nibak peurunggu dan lhat laju ubak layeue nyan mangat jeuet bandua boh layeue nyan hase teupeusaboh jeuet keu bubong Khimah. 12 Siteungoh nibak sikhan ija nyang leubeh nyan na kheueh keu ngon tôb bagian likot Khimah. 13 Ija leubeh nyang luwah jih limong ploh seuntimetée nyang na bansipanyang Khimah bah kheueh teupeubiyeu mantong teutôb nibak binéh Khimah nyan. 14 Peugét kheueh dua boh sinutôb keu bagian keu luwa Khimah, siôn nibak kulét bubiri nyang teuboh wareuna mirah dan saboh teuk nibak kulét halôh. 15 Peugét kheueh rungka-rungka Khimah nyang teudong cot nibak kayée akasia. 16 Tieb-tieb rungka manyang jih peuet metée dan luwah jih 66 seuntimetée. 17 Nibak tieb-tieb rungka na dua boh patok nyang sipasang, ngon nyan rungka-rungka nyan hase teusambat saboh ngon nyang laén. 18 Keu bagian seulatan Khimah, peugét kheueh dua ploh boh rungka, 19 deungon peuet ploh boh lapek jih nyang teupeugét nibak pirak, dua boh dimiyueb keu tieb-tieb rungka keu bandua boh patok jih nyan. 20 Keu bagian utara Khimah nyan, peugét kheueh dua ploh boh rungka 21 deungon peuet ploh boh lapek nyang teupeugét nibak pirak, dua boh dimiyueb tieb-tieb rungka. 22 Keubagian likot Khimah siblaih u barat, peugét kheueh nam boh rungka 23 dan dua boh rungka keu ujong-ujong jih. 24 Rungka-rungka ujong nyan harôh teupeu hubong nibak bagian gaki jih, laju trok ubak bagian ateueh jih. Bandua boh rungka nyang meubantuek sudut jihnyan bah kheueh teupeugét ngon cara nyan. 25 Ngon nyan banmandum nyan na lapan boh rungka deungon nam blaih boh lapek pirak, dua boh dimiyueb tieb-tieb rungka. 26 Peugét kheueh limong blaih boh kayée linteung nibak kayée akasia, limong boh keu rungka-rungka nibak saboh binéh Khimah, 27 limong boh keu binéh nyang laén, dan limong boh teuk keu bagian binéh Khimah siulikot siblaih ubarat. 28 Kayée lineung bagian teungoh harôh teupasang nyang manyang jih siteungoh rungka, nibak ujong trok ubak ujong Khimah nyan. 29 Rungka Khimah dan kayée-kayée linteung nyan harôh teuseupôh ngon méuh. Gleung-gleung keu ngon peuteun kayée nyan harôh teupeugét nibak méuh. 30 Peudong kheueh Khimah nyan meunurot reuncana nyang Ulôn tunyok ubak gata di ateueh gunong nyoe. 31 Peugét kheueh saboh ija pintoe nibak ija lineun halôh nyang teuteunun ngon ija wol ijo, ungu dan mirah. Cob sulam kheueh ija nyan deungon gamba kerub. 32 Gantung laju ija pintoe nyan nibak peuet boh taméh kayée akasia nyang teuseupôh ngon méuh deungon ceunawiét méuh dan teupasang ateueh peuet boh keunaleueng pirak. 33 Peuduek laju ija nyan dimiyueb deretan ceunawiét nibak bubong Khimah. Dilikot ija nyan harôh teukeubah Peuto Peujanjian nyang meuasoe bandua batée nyan. Ija nyan teupeu jarak Ruweueng Suci ngon Ruweueng Mahasuci. 34 Peuduek kheueh laju sinutôb Peuto Peujanjian diateueh peuto nyan. 35 Meuja teumpat teubri peuseumahan harôh teukeubah diluwa Ruweueng Mahasuci nibak bagian utara, dan gaki panyöt nibak bagian seulatan lam Khimah nyan. 36 Peugét kheueh tirée keu pintoe Khimah nibak ija lineun halôh nyang teuteunun ngon ija wol ijo, ungu dan mirah, teuhias deungon cob sulam. 37 Keu tirée nyan harôh teupeugét limong boh taméh nibak kayée akasia nyang teuseupôh ngon méuh dan teupeukab ngon limong boh ceunawiét méuh. Peugét kheueh limong boh keunaleueng nibak peurunggu keu taméh-taméh nyan."
Keuluaran 27
1 "Peugét kheueh laju saboh miseubah nyang teupeugét nibak bak kayée akasia. Hi jih peuet sagoe timang, panyang jih dan luwah jih maséng-maséng 2,2 metée dan manyang jih 1,3 metée. 2 Nibak tieb-tieb bagian ateueh jih harôh teupeugét lungkée-lungkée nyang meusaboh ngon miseubah. Banmandum nyan harôh teulapek ngon peurunggu. 3 Peugét kheueh kuali-kuali, sudok, cambông-cambông, geurupu-geurupu dan teumpat apui. Banmandum peuleungkapan nyan harôh teupeugét nibak peurunggu. 4 Peugét kheueh teuma kawat teumanyuem nibak peurunggu dan pasang kheueh teuma peuet boh gleueng nibak kayée geunulam nibak ban peuet boh sagoe bagian miyueb. 5 Manyang jih kawat nyang teumanyuem nyan na kheueh siteungoh nibak manyang miseubah. Kawat nyang teumanyuem nyan harôh teupalet nibak miseubah bagian miyueb. 6 Peugét kheueh dua boh kayée geunulam nibak kayée akasia nyang meulapek ngon peurunggu, 7 dan peutamong laju u dalam gleueng-gleueng nibak mandua boh binéh miseubah watée teugulam miseubah nyan. 8 Peugét kheueh miseubah nyan nibak papeuen dan meuruhuéng bagian dalam jih, meunurot reuncana nyang Ulôn tunyok ubak gata di ateueh gunong nyoe." 9 "Peugét kheueh peulataran ban sikeulileng Khimah Ulôn nyang teupageue deungon layeue nibak ija lineun halôh. Nibak bagian seulatan, layeue nyan panyang jih 44 metée, 10 teupeuteun bak dua ploh boh taméh peurunggu, maséng-maséng deungon lapek perunggu teuma, dan ceunawiét meunan cit deungon sinangkot jih teupeugét nibak pirak. 11 Meunan cit nibak bagian utara gata peugét lagée nyan teuma. 12 Bagian siubarat, layeue nyan panyang jih 22 metée, deungon siploh boh taméh dan siploh boh keunaleueng. 13 Nibak bagian utimu, nyang na pintoe jih, panyang layeue nyan 22 metée. 14 Siblaih wie ngon blah uneuen pintoe nyan harôh teupasang layeue, maséng-maséng panyang jih 6,6 metée deungon lhée boh taméh lam lhée boh keunaleueng. 16 Keu pintoe jih harôh teupeungui tirée nyang panyang jih 9 metée nibak lineun nyang halôh nyang teucôb ngon ija wol ijo, ungu dan mirah, dan teuhias ngon côb sulam. Keu ngon peuteuen ija pintoe nyan harôh teupeugét peuet boh taméh ngon peuet boh keunaleueng. 17 Banmandum taméh nyang na bansikeulileng leuen nyan harôh teusambat saboh ngon nyang laén deungon ceunawiét pirak; ceunawiét jih harôh teupeugét nibak pirak dan keunaleueng jih nibak peurunggu. 18 Layeue nyang na bansikeulileng peulataran nyan panyang jih 44 metée, luwah jih 22 metée dan manyang jih 2,2 metée. Layeue jih harôh teupeugét nibak ija lineun nyang halôh dan keunaleueng jih nibak peurunggu. 19 Banmandum peuleungkapan nyang teupeuguna lam Khimah, banmandum pancang keu Khimah dan keu layeue nyan harôh teupeugét nibak peurunggu." 20 "Gata yue kheueh ureuëng Israel mangat jiba minyéuk zaiton nyang aseuli dan nyang paleng jroh keu panyöt lam Khimah Ulôn mangat jeuet teupeukab dan hu sabe. 21 Nabi Harun dan aneuëk-aneuëk jihnyan harôh ji urôh panyöt nyan phon seupôt sampoe beungoh bak teumpat Ulôn teuka, diluwa ija nyang teugantung di keue Peuto Peujanjian. Peurintah nyan harôh jipeubuet keu siumu masa lé ureuëng Israel dan keuturonan jih."
Keuluaran 28
1 "Jakhôi kheueh laju Nabi Harun aduen gata meusajan ngon aneuëk-aneuëk jih Nadab, Abihu, Eleazar dan Itamar, dan peukhusos kheueh awaknyan mangat jeuet jilayani Ulôn sibagoe imeum. 2 Peugét kheueh peukayan imeum keu Nabi Harun, mangat jih nyan deuh leubeh teuhoreumat. 3 Jakhôi kheueh banmandum tukang ceumeucob nyang ka Ulôn bri keu-ahlian. Gata yue kheueh ubak awaknyan mangat jicob peukayan Nabi Harun mangat jeuet jihnyan teupeukhusos keu jipeutimang Ulôn sibago imeum. 4 Gata yue teuma bak awaknyan mangat jipeugét tutôb dada, efod, bajée jubah, bajée keumeja nyang teucôb sulam, seureuban dan talo keuiéng. Peukayan Imeum nyan harôh awaknyan peugét keu Nabi Harun aduen gata dan aneuëk-aneuëk jihnyan mangat hase jipeutimang Ulôn sibagoe imeum. 5 Peukayan nyan harôh awaknyan peugét nibak ija wol ijo, ungu dan mirah, beuneueng méuh dan lineun halôh. Seulaén nibak nyan efod harôh teuhias ngon côb sulam. 7 Dua krek talo bahô ngon ikat efod nyan harôh teucôb nibak binéh jih. 8 Saboh talo keuiéng, ija teunun halôh nyang teupeugét nibak bahan nyang saban atranyan harôh teucôb nibak efod nyan mangat jeuet saboh bagian. 9 Cok kheueh laju dua neuk batée deulima. Mita kheueh sidroe pandée méuh nyang ahli ji uke nibak batée nyan nan-nan mandua blaih droe aneuëk Nabi Yakub meunurot urotan umu jih, nam boh nan nibak tieb-tieb batée. Dan óh lheuehnyan mandua neuk batée peumata nyan harôh teupasang lam bingkée méuh dan teukeubah bak taloe bahô efod sibagoe tanda peuingat ubak bandua blaih boh sukée Israel. Deungon cara lagée nyan Nabi Harun ka geuba nan awaknyan bak bahô gobnyan, sampoe Ulôn, TUHAN, sabe Lôn ingat keu awaknyan. 13 Seulaén bandua boh bingkée méuh nyan 14 harôh teuma teupeugét dua krek rante nyang teupeugét nibak méuh aseuli nyang teuputa lagée talo, keu teupasang nibak bingkée méuh nyan." 15 "Peugét kheueh laju saboh sinutôb dada keu Imeum Agong keu jingui bak watée jihnyan keuneuk jiteupeue peue keuheundak Po teu Allah. Bahan dan sinulam sinutôb dada nyan harôh saban ngon bahan dan sinulam efod. 16 Hi jih peuet sagoe dan teulipat dua, panyang ngon luwah jih maséng-maséng 22 seuntimetée. 17 Pasang kheueh peuet boh baréh batée peumata nibak sinutôb dada nyan. Bak baréh nyang phon batée deulima, topas dan baiduri sepah. 18 Nibak baréh nyang keudua batée zamrod, batée nilam dan intan. 19 Nibak baréh nyang keu lhée batée lazuardi, batée akik dan batée keucubong. 20 Nibak baréh nyang keupeuet batée pirus, batée yakut dan batée ratna ceumpaka. Bandua blaih peumata nyan harôh teu ikat ngon méuh. 21 Nibak tieb-tieb peumata harôh teu-uke sidroe nan nyang na lamkawan aneuëk Nabi Yakub sibagoe tanda peuingat keu sukée-sukée Israel. 22 Peugét kheueh teuma keu sinutôb dada nyan dua kréek rante nibak méuh aseuli nyang teuputa lagée taloe. 23 Peugét kheueh teuma dua boh gleueng méuh dan pasang kheueh laju bak mandua ujong ateueh sinutôb dada nyan 24 dan óh lheuehnyan peutamong laju bandua kréek rante méuh nyan u dalam gleueng-gleueng nyan. 25 Bandua kréek ujong laén nibak rante nyan harôh teuikat nibak bandua boh bingkée, mangat sinutôb dada nyan jeuet teusambat ngon bagian keue talo bahô efod. 26 Óh lheuehnyan peugét kheueh teuma dua boh gleueng méuh nyang laén, dan peukab kheueh laju nibak sinutôb dada nyan nibak ujong miyueb bagian dalam nyang keunong efod. 27 Óh ka lheuehnyan, peugét kheueh teuma dua boh gleueng méuh nyang laén dan pasang kheueh laju nibak bagian keue mandua boh talo bahô efod nyang to ngon sinambat agak u miyueb, bak bagian ateueh talo keuiéng nibak teunun halôh nyan. 28 Gleueng sinutôb dada harôh teuhubong deungon talo ijo nyang na nibak gleueng efod mangat sinutôb dada nyan teutab na di ateueh talo keuiéng dan hana leukang. 29 Bak watée Nabi Harun geutamong ubak teumpat nyang suci, gobnyan harôh geuba nan-nan nibak sukée-sukée Israel nyang na teu-uke nibak sinutôb dada jihnyan, mangat Ulôn, TUHAN, sabe Lôn ingat keu umat Lôn. 30 Peuduek kheueh Urim dan Tumim didalam sinutôb dada nyan keu jingui lé Nabi Harun meunyoe jihnyan jijak meuhadab ubak Ulôn. Bak saát-saát nyang lagée nyan jihnyan harôh jipeuguna sinutôb dada, mangat jihnyan jeuet jiteupeue keuheundak Ulôn keu umat Israel." 31 "Bajée jubah nyang teungui ateueh efod banmandum teupeugét nibak ija wol ijo. 32 Ruhuéng takue jih teupeukong ngon pita teununan mangat hana bagaih teupriek. 33 Bansikeulileng miyueb jih harôh teupeugét hiasan lagée boh deulima nibak wol ijo, ungu dan mirah, teupeuseulang seuleng ngon boh teng-tóng nyang teupeugét nibak méuh. 35 Bajée jubah nyan harôh jingui lé Nabi Harun bak watée jihnyan jimeutugaih sibagoe imeum. Bak watée jihnyan harôh jijak ubak Ulôn lam Kama Suci atawa jitinggai teumpat nyan, teuma teudeungoe su boh teng-tóng nyan, mangat jihnyan bék maté. 36 Peugét kheueh saboh hiasan nibak méuh aseuli dan uke laju ngon haba lagée nyoe 'Teupeu khusos keu TUHAN'. 37 Ikat laju nyan nibak seureuban ngon talo ijo. 38 Piasan méuh nyan harôh jipasang lé Nabi Harun bak dho jih mangat jeuet Ulôn, TUHAN, Lôntem teurimong banmandum nyang jipeuseumah nyang jiba lé ureuëng Israel keu Ulôn, bah kheueh watée jiba nyang jipeuseumah nyan jihnyan ka jipeubuet salah. 39 Bajée keumeja Nabi Harun harôh teuteunun ngon ija lineun nyang halôh. Meunan cit peugét cit teuma saboh seureuban nibak ija lineun halôh dan talo keuiéng nyang teusulam. 40 Peugét kheueh bajée keumeja, talo keuiéng dan seureuban keu aneuëk-aneuëk Nabi Harun mangat awaknyan deuh teuhoreumat. 41 Peungui kheueh peukayan nyan bak Nabi Harun syedara gata dan aneuëk-aneuëk jihnyan. Bôh kheueh minyéuk awaknyan ngon minyéuk zaiton; deungon na lagée nyan awaknyan ka teubaiát dan ka teupeukhusos jihnyan keu jiuseuha Ulôn sibagoe imeum. 42 Dan peugét kheueh teuma keu awaknyan sileuweue paneuk nyang teupeugét nibak ija lineun, panyang jih nibak keuiéng sampoe trok ubak pha keu teutôb bagian tuboh nyang hana patot teukalon. 43 Sileuweuenyan harôh sabe awaknyan ngui bak watée jitamong lam Khimah Ulôn atawa watée jipeurab bak miseubah watée jipeubuet upacara iébadat sibagoe imeum di Kama Suci, mangat awaknyan hana maté sabab ka teungieng bagian tuboh awaknyan nyang hana patot teukalon. Atoran nyang lagée nyan teutab meulaku ateueh Nabi Harun dan keuturonan jih."
Keuluaran 29
1 "Meunoe kheueh cara jih teubaiát Nabi Harun dan aneuëk-aneuëk jih mangat jihnyan jeuet jilayani Ulôn sibagoe imeum. Cok kheueh laju saboh leumô agam nyang mantong muda dan dua boh bubiri agam nyang hana meucupa. 2 Nibak teupông teurigu nyang paleng get, peugét kheueh adonan hana meurago. Siladum nibak teupông nyang ka teulawok nyan harôh teupeugét ruti deungon minyéuk zaiton, siladum teuk bék teuboh minyéuk, dan nyang leubeh teupeugét kuwe nyang teusiliek ngon minyéuk. 3 Pasoe kheueh lam raga dan peuseumah kheueh atranyan keu Ulôn meusigoe ngon keureubeuen leumô agam dan bandua boh bubiri agam. 4 Gata yue kheueh ubak Nabi Harun dan aneuëk-aneuëk jihnyan jijak ubak babah pintoe Khimah Ulôn sira jipeumanö droe. 5 Peungui kheueh peukayan imeum ubak Nabi Harun: bajée panyang jaroe, efod, bajée jubah nyang teutôb ateueh efod, sinutôb dada dan talo keuiéng. 6 Peuseuôn kheueh seureuban ateueh ulée jihnyan dan samek kheueh bak seureuban nyan piasan méuh deungon ukeran 'Teupeukhusos keu TUHAN'. 7 Óh lheuehnyan cok teuma minyéuk upacara, rô kheueh laju ateueh ulée jih dan boh kheueh minyéuk ateueh jihnyan. 8 Óh lheuehnyan, yue teuma aneuëk-aneuëk jihnyan jiteuka dan peungui bajée panyang jaroe 9 ngon talo keuiéng nibak jih nyan, óh lheuehnyan peuseuôn kheueh seureuban ateueh ulée awaknyan. Meunan kheueh cara jih teupeubaiát Nabi Harun dan aneuëk-aneuëk jih. Awaknyan dan keuturonan jih harôh jilayani Ulôn sibagoe imeum keu siumu masa. 10 Óh lheuehnyan leumô agam nyan harôh gata ba ukeue Khimah Ulôn. Nabi Harun dan aneuëk-aneuëk jihnyan harôh jikeubah jaroe ateueh ulée beulatang nyan. 11 Sie kheueh laju leumô agam nyan dikeue Ulôn, nibak babah pintoe Khimah Ulôn. 12 Cok kheueh laju siladum nibak darah leumô nyan dan gata siliek laju ngon jaroe gata nibak lungkée-lungkée miseubah. Darah nyang leubeh nyan harôh gata rô ubak bagian miyueb miseubah. 13 Óh lheuehnyan gata cok kheueh banmandum gapah nyang teutôb ateueh asoe pruet jih, bagian nyang paleng gét nibak até dan bandua boh kitong ngon gapah jih dan gata keubah banmandum nyan ateueh miseubah dan gata tot kheueh laju sibagoe peuseumahan keu Ulôn. 14 Asoe jih, kulét jih dan pruet nibak leumô agam nyan harôh teutot diluwa khimah-khimah. Nyan kheueh peuseumahan keu teupeu amphon banmandum desya Imeum-imeum. 15 Óh lheuehnyan cok kheueh laju saboh nibak bubiri agam nyan. Nabi Harun dan aneuëk-aneuëk jihnyan harôh jipeuduek jaroe awaknyan ateueh ulée beulatang nyan. 16 Dan sie kheueh laju beulatang nyan, cok laju darah jih dan reutek laju nibak ban peuet boh sagoe miseubah nyan. 17 Bubiri agam nyan harôh teusie-sie. Asoe pruet dan pha jih harôh teu rhah dan teupeuduek ateueh ulée jih meunan cit ateueh sie-sie nyang laén. 18 Peuseumah kheueh laju banmandum bubiri agam nyan ateueh miseubah keu keureubeuen nyang teutot. Bée keureubeuen nyang mangat nyan lumpah that galak até Ulôn. 19 Cok teuma bubiri agam nyang saboh teuk, na kheueh bubiri agam keu upacara peubaiát. Gata yue kheueh ubak Nabi Harun dan aneuëk-aneuëk jihnyan mangat jipeuduek jaroe jih ateueh ulée beulatang nyan. 20 Óh lheueh nyan sie laju bubiri agam nyan, gata cok bacut darah beulatang nyan dan siliek laju bak ôn geulinyueng Nabi Harun dan aneuëk-aneuëk jih, nibak nang jaroe uneuen dan nang gaki uneuen awaknyan. Darah nyang na mantong leubeh nyan harôh gata siram ateueh ban peuet boh sagoe miseubah nyan. 21 Meunan cit gata cok laju bacut darah nyang na ateueh miseubah dan bacut minyéuk upacara, dan reutek kheueh ateueh Nabi Harun dan aneuëk-aneuëk jihnyan meunan cit ateueh peukayan awaknyan. Deungon cara lagée nyan Nabi Harun dan aneuëk-aneuëk jihnyan meunan cit deungon peukayan awaknyan ka teupeukhusos keu Ulôn. 22 Cok kheueh teuma gapah bubiri agam nyan, ikue jih nyang meugapah, lapeh gapah nibak asoe pruet jih, bagian nyang paleng gét nibak até jih, ban dua boh kitong deungon gapah jih, dan pha uneuen beulatang nyan. 23 Nibak raga ruti nyang ka teupeuseumah keu Ulôn, cok kheueh saboh ruti nibak tieb-tieb macam: saboh nyang na teuboh minyéuk zaiton dan saboh teuk nyang hana teuboh minyéuk, meunan cit saboh kuwe. 24 Peuduek kheueh laju banmandum peunajoh nyan lam jaroe Nabi Harun dan jaroe aneuëk-aneuëk jihnyan dan gata yue kheueh bak awaknyan mangat jitunyok ubak Ulôn sibagoe peuseumahan nyang teubri. 25 Óh lheuehnyan cok kheueh laju ruti nyan nibak awaknyan dan tot laju ateueh miseubah, ateueh keureubeuen nyang teutot nyan. Bée keureubeuen nyang mangat nyan lumpah that galak até Ulôn. 26 Cok kheueh teuma dada bubiri agam nyan dan peuseumah kheueh atranyan sibagoe peuseumahan nyang teubri keu Ulôn. Dan nyan kheueh jeumba gata. 27 Bak upacara watée teubaiát imeum, dada dan pha bubiri agam nyang teupeuguna lam upacara nyan harôh teupeuseumah sibagoe peuseumahan nyang teubri keu Ulôn dan teupeu aséng keu imeum-imeum. 28 Nyoe kheueh keuputosan nyang hana jeuet teu-ubah: Bak watée umat Ulôn jijak ba peuseumahan keu peudamé, dada dan pha beulatang keureubeuen nyan na kheueh atra imeum-imeum. Nyang kheueh peuseumahan nyang jibri lé umat keu Ulôn. 29 Peukayan iébadat Nabi Harun harôh teupeutreun ubak aneuëk-aneuëk jih, mangat jeuet jingui watée awaknyan teupeubaiát. 30 Aneuëk Nabi Harun nyang jeuet keu imeum geunantoe ayah jih dan jitamong lam Khimah Ulôn keu jipeubuet iébadat lam Kama Suci, harôh jingui peukayan nyan tujoh uroe treb jih. 31 Cok kheueh laju sie bubiri agam nyang jipeuguna watée upacara teupeubaiát Nabi Harun dan aneuëk-aneuëk jihnyan dan taguen kheueh eungkot sie nyan bak saboh teumpat nyang suci. 32 Eungkot sie nyan harôh awaknyan pajoh bak babah pintoe Khimah Ulôn deungon ruti nyang na leubeh lam raga. 33 Awaknyan harôh jipajoh peunajoh nyang ka teukeureubeuen lam upacara peuamphon desya bak watée teubaiát. Imeum nyang jeuet pajoh peunajoh nyang ka teupeukhusos keu Ulôn nyan. 34 Meunyoe sampoe singoh beungoh eungkot sie dan ruti nyan mantong na tinggai, dan nyang leubeh nyan harôh teutot sampoe habéh, dan hana jeuet teupajoh, sabab ka teupeukhusos. 35 Upacara teupeubaiát Nabi Harun dan aneuëk-aneuëk jihnyan harôh teupeuna tujoh uroe peunoh, lagée nyang ka Ulôn peurintah ubak gata. 36 Tieb-tieb uroe harôh teupeuseumah saboh leumô agam keu keureubeuen peuamphon desya. Deungon keureubeuen nyang lagée nyan miseubah ka teupeusuci. Óh lheuehnyan miseubah nyan harôh gata boh minyéuk ngon minyéuk zaiton mangat jeuet teupeukhusos keu Ulôn. 37 Peubuet kheueh lagée nyan tieb-tieb uroe nyang treb jih tujoh uroe. Dan miseubah banmandum nyan ka jeuet keusuci; peue mantong nyang keunong ateueh miseubah nyan atranyan harôh teujok ubak TUHAN, dan soemantong nyang cukéh atranyan, ureuëng nyan teuma meuteumé bala sabab teunaga keusucian nyan." 38 "Tieb-tieb uroe keu siumu masa, ateueh miseubah nyan harôh teukeureubeuen dua boh bubiri nyang meu-umu sithon. 39 Nyang saboh keu keureubeuen beungoh seudangkan nyang saboh teuk keu keureubeuen seupôt. 40 Meusigoe ngon aneuëk bubiri keu keureubeuen beungoh, harôh teukeureubeuen teuma sikilogram teupông gandom nyang paleng gét teujampu teuma ngon siarée minyéuk zaiton aseuli. Seulaén nibak nyan siarée ié anggô. 41 Aneuëk bubiri keu keureubeuen seupôt harôh teukeureubeuen ngon cara nyang saban, beuna cit teupông, minyéuk zaiton dan ié anggô. Bée keureubeuen nyang teutot nyan lumpah that galak até Ulôn. 42 Dan seulanjut jih keu sigala jamén, keureubeuen nyang teutot nyan harôh teupeuseumah dikeue Ulôn bak babah pintoe Khimah Ulôn. Disinan kheueh Ulôn meurumpok ngon umat Lôn dan Lôn peugah haba ubak gata. 43 Nibak teumpat nyan Ulôn meurumpok ngon bansa Israel, dan deungon cahya Ulôn teuka teuma teupeujeuet teumpat nyan suci. 44 Ulôn teuma Lôn peujeuet Khimah dan miseubah nyan suci. Nabi Harun ngon aneuëk-aneuëk jihnyan teuma Ulôn peukhusos nibak nyang laén mangat awaknyan jilayani Ulôn sibagoe Imeum. 45 Ulôn teuma tinggai lamkawan bansa Israel, dan jeuet keu Allah awaknyan. 46 Awaknyan teuma jiteupeue bahwa Ulôn kheueh TUHAN Allah awaknyan nyang ba awaknyan Lôn peuteubiet nibak nanggroe Meusé, mangat Ulôn jeuet Lôn tinggai lamkawan awaknyan. Ulôn kheueh TUHAN Allah awaknyan."
Keuluaran 30
1 TUHAN meufeureuman lom ubak Nabi Musa, "Gata peugét saboh miseubah nibak bak kayée akasia keu teumpat tot dupa. 2 Hi miseubah nyan harôh timang peuet sagoe, panyang dan luwah jih maséng-maséng 45 seuntimetée, dan manyang jih 90 seuntimetée. Nibak ban peuet sagoe jih nyan peugét kheueh teuma lungkée-lungkée nyang jeuet meusaboh ngon miseubah nyan. 3 Siblah u ateueh jih, dan meunan cit ban peuet boh sagoe dan lungkée-lungkée jih harôh teuseupôh ngon méuh aseuli dan meunan cit teuboh teuma bingkée ban sikeulileng nyan. 4 Dan peugét kheueh dua boh gleueng nibak bandua boh sagoe mangat jeuet ngon peuteuen kayée geunulam miseubah nyan. 5 Kayée geunulam nyan harôh teupeugét nibak kayée akasia dan teuseupôh teuma ngon méuh. 6 Dan keubah kheueh miseubah nyan nibak mandua kréek ija nyang na dikeue Peuto Peujanjian, bak teumpat Ulôn teuma meurumpok ngon gata. 7 Tieb-tieb beungoh watée Nabi Harun jijak tot panyöt, jihnyan harôh jitot dupa nyang mangat bée diateueh miseubah nyan. 8 Hai nyang lagée nyan harôh jipeubuet cit teuma bak watée jihnyan jijak tot panyöt óh seupôt uroe. Peuseumahan ateueh dupa nyan harôh jipeubuet hana putôh-putôh siumu masa. 9 Dan bék kheueh gata peuseumah ateueh dupa nyan keureubeuen nyang teularang, keureubeuen beulatang atawa keureubeuen teuhidang; bék teuma teurô keureubeuen ié anggô di ateueh nyan. 10 Lam sithon sigoe Nabi Harun harôh jipeuna upacara teupeusuci miseubah deungon cara teupeugleh ban peuet boh lungkée jih ngon darah beulatang peulara nyang teukeureubeuen keu peuamphon desya. Hai nyang lagée nyan harôh teupeubuet tieb-tieb thon siumu masa. Miseubah nyan harôh suci banmandum dan teupeukhusos keu Ulôn." 11 TUHAN meufeureuman ubak Nabi Musa, 12 "Bak watée teupeuna seunsus ateueh bansa Israel, tieb-tieb ureuëng agam harôh jibayeue keu Ulôn péng sinuboh keu droe-droe jih mangat jih nyan hana keunong bala bak watée seunsus nyan teupeuna. 13 Banmandum ureuëng nyang rhoh teuitong nibak seunsus nyan ureuëng nyan harôh jibayeue ngon péng nyang ka teupeuteuntée meunurot yuem nyang kana atoran bak Khimah Ulôn sibagoe deureuma khusos keu Ulôn. 14 Soemantong ureuëng nyang na teuitong lam seunsus nyan, na kheueh tieb-tieb ureuëng agam nyang kana umu dua ploh thon atawa leubeh, ureuëng nyan harôh jibri deureuma khusos nyan. 15 Ureuëng kaya hana jeuet jibayeue leubeh, dan di ureuëng gasien hana jeuet jibayeue kureueng bak watée awaknyan jibayeue péng sinuboh keudroe-droe jih. 16 Kutéb kheueh péng nyan nibak ureuëng Israel, dan peuguna kheueh péng nyan keu iébadat lam Khimah Ulôn. Banmandum nyan na kheueh péng sinuboh droe awaknyan keudroe, dan Ulôn teuma sabe Lôn ingat keu Lôn lindong awaknyan." 17 TUHAN meufeureuman ubak Nabi Musa, 18 "Peugét kheueh saboh kulah ié nibak peurunggu meunan cit deungon lapek teupeugét nibak peurunggu. Keubah laju kulah ié nyan lamkawan Khimah dan miseubah, óh lheuehnyan pasoe kheueh kulah nyan ngon ié. 19 Ié nyan keu Nabi Harun dan aneuëk-aneuëk jih mangat awaknyan jeuet ji rhah jaroe ngon gaki 20 sigohlom jitamong lam Khimah atawa jipeurab ubak miseubah keu jiba keureubeuen nyang teutot. Awaknyan harôh jikeureuja nyang lagée nyan mangat bék teupoh maté. Peuratoran nyan harôh jitaát lé awaknyan dan keuturonan awaknyan siumu masa." 22 TUHAN meufeureuman ubak Nabi Musa, 23 "Gata cok kheueh reumpah-reumpah nyang paleng gét, nam kilo mur nyang caye, lhée kilo kayée maméh, lhée kilo teubée mangat bée, dan nam kilo kayée teja. 24 Banmandum nyan teutimang meunurot sinimang nyang na teupeuguna lam Khimah Lôn. Tamah kheueh teuma peuet arée minyéuk zaiton, 25 dan peugét kheueh minyéuk upacara, nyang teujampu lagée minyéuk mangat bée. 26 Peuguna kheueh nyang ka teujampu nyan keu teuboh minyéuk Khimah Ulôn, Peuto Peujanjian, 27 meuja dan banmandum peuleungkapan jih, gaki panyöt dan banmandum peuleungkapan jih, miseubah teumpat tot dupa, 28 miseubah keu keureubeuen teutot deungon sigala peuleungkapan jih, dan kulah ié deungon keunaleueng jih. 29 Deungon cara lagée nyan harôh gata peukhusos barang-barang nyan keu Ulôn, mangat banmandum nyan ka jeuet keusuci. Peue mantong nyang keunong bak miseubah nyan atranyan harôh teujok ubak TUHAN, dan soemantong nyang mat atranyan teuma meuteumé bala sabab teunaga keusucian atranyan. 30 Meunan cit boh teuma minyéuk ateueh Nabi Harun dan aneuëk-aneuëk gobnyan mangat awaknyan teubaiát jeuet keu imeum keu jilayani Ulôn. 31 Peugah laju ubak bansa Israel bahwa siumu masa minyéuk upacara nyan khusos keu Ulôn. 32 Minyéuk nyan hana jeuet teuprée ateueh ureuëng-ureuëng bala. Bék gata peugét minyéuk nyang lagée nyan deungon gata peuguna alat jampu jih nyang nyan cit teuma. Minyéuk nyan suci, dan harôh teuanggab sibagoe barang suci. 33 Ureuëng nyang peugét minyéuk nyang lagée nyan, atawa jipeuguna keu ureuëng nyang bukon imeum, ureuëng nyan hana le teuanggab anggota umat Ulôn." 34 TUHAN meufeureuman ubak Nabi Musa, "Gata cok kheueh laju mupadub macam reumpah-reumpah nyang sadub le jih, atranyan na kheueh geutah dama, kulét kleueng, geutah rasamala dan dupa nyang tulen. 35 Peuguna kheueh banmandum nyan keu teupeugét dupa meujampu nyang mangat bée. Tamah kheueh teuma sira mangat dupa nyan teutab aseuli dan jeuet teupeuguna keu Ulôn. 36 Siladum nyang na nibak dupa nyan harôh teugileng sampoe halôh. Gata ba kheueh atranyan ubak Khimah Ulôn dan sipreuk kheueh atranyan dikeue Peuto Peujanjian. Dupa nyan harôh teuanggab barang suci nyang teupeukhusos keu Ulôn. Bék peugét dupa teujampu deungon bahan jih saban lagée nyan cit teuma keudroe gata. 38 Soemantong nyang peugét nyang harôm lagée nyan bagoe, ureuëng nyan hana le teuanggab anggota umat Ulôn."
Keuluaran 31
1 TUHAN meufeureuman ubak Nabi Musa, 2 "Ulôn ka Lôn piléh Bezaleel bin Uri, cucoe Hur nibak sukée Yehuda, 3 dan Ulôn anugeurah jihnyan ngon kuasa Ulôn. Ubak jih Ulôn bri peungeurtian, malem dan carông bak buet seuni: 4 Keu jipeugét reuncana nyang that teupeureulée nibak buet nyang ahli ngon carông dan jipeugét nibak méuh, pirak dan peurunggu; 5 keu teuasah batée peumata nyang teutatah; keu teu-uke kayée dan keumubagoe rupa karya seuni nyang laén. 6 Oholiab, bin Ahisamakh nibak sukée Dan, nyan pih ka Ulôn piléh keu jitulông jihnyan. Meunan cit Ulôn bri keu-ahlian nyang luwa biasa ubak utôh-utôh nyang carông, mangat awaknyan jeuet jipeugét peue mantong nyang Ulôn peurintah: 7 Khimah Ulôn, Peuto Peujanjian dan sinutôb nyan, banmandum peurabot Khimah, 8 na kheueh meuja dan peuleungkapan jih, gaki panyöt nibak méuh aseuli deungon peuleungkapan jih, miseubah teumpat tot dupa, 9 miseubah teumpat tot keureubeuen nyang teutot dan banmandum peuleungkapan jih, kulah ié ngon keunaleueng jih, 10 peukayan iébadat keu Nabi Harun dan aneuëk-aneuëk jih, nyang harôh jingui watée awaknyan meutugaih sibagoe imeum, 11 minyéuk upacara, dan dupa mangat bée keu Kama Suci. Banmandum nyan harôh awaknyan peugét paih lagée peutunyok nyang ka Ulôn bri ubak gata." 12 TUHAN meufeureuman ubak Nabi Musa ngon peurintah Gobnyan 13 mangat geupeumaklum ubak bansa Israel, "Peuraya kheueh uroe Sabat, uroe nyang ka Ulôn peuteutab sibagoe uroe meureuhat. Keu siumu masa uroenyan ka jeuet keu uroe peuingat gata ngon Ulôn, mangat gata tateupeue bahwa Ulôn kheueh TUHAN, dan bahwa Ulôn ka Lôn peujeuet gata bansa Lôn keudroe. 14 Uroe meureuhat nyan harôh gata horeumat sibagoe uroe nyang suci. Keu gata Ulôn bri nam uroe keu gata meubuet, teuma bak uroe nyang keutujoh na kheueh uroe raya nyang teupeukhusos keu Ulôn. Soemantong nyang hana jihoreumat uroe Sabat nyan, teuma teutab jimeubuet bak uroe nyan, ureuëng nyan harôh teuhuköm maté. 16 Bansa Israel harôh jipeuraya uroenyan treun meutreun sibagoe tanda uroe peujanjian. 17 Uroe nyan na kheueh uroe peuingat nyang teutab bansa Israel dan Ulôn, sabab Ulôn, TUHAN, ka Ulôn peujeuet langét ngon bumoe lam watée nam uroe, dan nibak uroe nyang keutujoh Ulôn piôh nibak buet dan Ulôn meureuhat." 18 Óh ka seuleusoe geumeututoe ngon Nabi Musa di ateueh Gunong Sinai nyan, Po teu Allah laju geubri ubak Nabi Musa dua boh keupéng batée nyang ka geutuléh lé Po teu Allah deungon sigala peurintah-peurintah Gobnyan.
Keuluaran 32
1 Watée bansa Israel jikalon bahwa Nabi Musa treb that-that hana geutreun-treun di ateueh gunong, dan mantong teutab na di ateueh gunong nyan, awaknyan laju jihudom bak Nabi Harun sira jipeugah ubak gobnyan, "Geutanyoe hana tateupeue peue nyang teujadi ateueh Nabi Musa, ureuëng nyang ba geutanyoe geupeuteubiet nibak nanggroe Meusé; dan deungon lagée nyan neupeugét kheueh keu kamoe ilah nyang jeuet jipimpén kamoe." 2 Dan Nabi Harun laju geupeugah ubak awaknyan, "Plôh kheueh laju bubena taloe takue méuh nyang na jingui lé peurumoh-peurumoh dan aneuëk-aneuëk gata, dan gata ba kheueh nyan ubak ulôn." 3 Dan awaknyan laju jiplôh bubena taloe takue méuh nyang na bak ureuëng inong jih maséng-maséng meunan cit nyang na nibak aneuëk-aneuëk jih óh lheuehnyan laju jijakba atranyan ubak Nabi Harun. 4 Nabi Harun geucok banmandum taloe takue nyan dan laju geupeucaye lam saboh teumpat acuwan dan geupeugét laju saboh patong leumô. Bansa nyan jipeugah, "Hei Israel, nyoe kheueh ilah geutanyoe nyang ba geutanyoe jipeuteubiet nibak nanggroe Meusé!" 5 Óh lheuehnyan Nabi Harun laju geupeudong saboh miseubah dikeue leumô méuh nyan dan laju geupeumaklum, "Singoh beungoh na khanuri keu tahoreumat TUHAN." 6 Óh singoh beungoh banseuboh that, ureuëng-ureuëng Israel laju jiba meupadub boh beulatang peulara keu keureubeuen nyang teutot, dan na padub boh teuk keu keureubeuen peudamé. Awaknyan jiduek sira jimakheun dan jijieb ié, dan laju jibeudôh keu meusukaria. 7 Ngon sabab nyan TUHAN meufeureuman ubak Nabi Musa, "Gata jaktreun kheueh laju beureujang-reujang, sabab bansa gata nyang gata pimpén jiteubiet nibak nanggroe Meusé ka jipeubuet jeuhet. 8 Awaknyan ka jiseuleweng peue-peue nyang Ulôn peurintah. Awaknyan jipeugét patong leumô nibak méuh nyang teuteumpah, laju jiseumah dan jipeuseumah keureubeuen ubak patong leumô nyan. Kheun awaknyan, nyang kheueh ilah jih nyang ba awaknyan jiteubiet nibak nanggroe Meusé. 9 Ulôn kuteupeue bahwa bansa nyan kreueh that ulée. 10 Bék cuba-cuba jitam Ulôn. Ulôn beungéh keu awaknyan dan keuneuk Lôn peubinasa awaknyan. Teuma meunyoe gata dan keuturonan gata keu Lôn peujeuet saboh bansa nyang raya." 11 Nabi Musa geulakée bak TUHAN Allah, sira geupeugah, "TUHAN, pakon Droeneueh harôh neupeubuet lagée nyan ateueh awaknyan? Bukon kheueh Droeneueh ka neupeuseulamat awaknyan di nanggroe Meusé deungon keukuasaan dan teunaga nyang raya? 12 Meunyoe Droeneueh neupeubinasa awaknyan, ureuëng Meusé teuma jipeugah bahwa Droeneueh neupimpén bansa nyan jiteubiet nibak nanggroe Meusé keu neujakpoh maté awaknyan nibak gunong-gunong dan neupeubinasa awaknyan habéh banmandum. Bék lagée nyan, ya TUHAN, ubah kheueh niet Droeneueh dan bék kheueh neupeuceulaka bansa nyan. 13 Ingat kheueh ubak hamba-hamba Droeneueh Nabi Ibrahim, Nabi Ishaq, dan Nabi Yakub. Ingat kheueh bahwa Droeneueh ka neumeujanji ubak awaknyan deungon sumpah keu Droeneueh bri keu awaknyan keuturonan nyang le lagée bintang dilangét, meunan cit banmandum tanoh nyang Droeneueh meujanji nyan jeuet keumilék keuturonan awaknyan siumu masa." 14 Watée geudeungoe nariet Nabi Musa nyang lagée nyan TUHAN laju geu-ubah niet Gobnyan dan hana jadéh geupeubuet peue nyang ka geu ancam nyan keu geupeurhot ateueh awaknyan deungon bala nyang raya. 15 Nabi Musa laju geutreun lom nibak gunong nyan sira geuba mandua boh batée nyang ka teutuléh peurintah-peurintah Po teu Allah nibak bandua binéh batée nyan. 16 Po teu Allah keudroe nyang peugét batée nyan dan geu-uke peurintah-peurintah Gobnyan ateueh batée nyan. 17 Teungoh geujak sira geutreun nibak gunong nyan, Yosua laju jideungoe ureuëng-ureuëng Israel teungoh jikliek-kliek, dan jipeugah kheueh lé Yosua ubak Nabi Musa, "Na su ureuëng karu lagée ureuëng muprang lam khimah-khimah." 18 Kheun Nabi Musa, "Nyang teudeungoe kon su ureuëng meusurak sabab ka meunang meunan cit kon su ureuëng teuklik sabab ka taloe; nyan su ureuëng meunyanyoe." 19 Watée Nabi Musa ka meutamah to ubak khimah-khimah nyan, deuh laju geukalon leumô méuh nyan dan ureuëng ramé teungoh meunari ngon meulikak, dan teuka kheueh beungéh gobnyan. Bak teumpat nyan cit teuma, bak gaki gunong nyan, Nabi Musa geuseumpom batée nyang geuba nyan sampoe hanco meukeupéng-keupéng. 20 Óh lheuehnyan laju geucok patong leumô nyang teupeugét nibak méuh atra ureuëng-ureuëng Israel nyan, geupeuhanco, geugileng sampoe halôh lagée abée, óh lheuehnyan laju geujampu ngon ié. Óh lheuehnyan laju geuyue ubak ureuëng Israel mangat jijieb ié nyan. 21 Laju geupeugah ubak Nabi Harun, "Peue nyang awaknyan peubuet ateueh droeneueh sampoe awaknyan ka jipeubuet desya nyang paleng rayanyoe?" 22 Geujaweueb lé Nabi Harun, "Bék neubeungéh keu ulôn; droeneueh neuteupeue keudroe pakriban neukat jih ureuëng-ureuëng nyoe keu jipeubuet jeuhet. 23 Awaknyan jipeugah ubak ulôn, 'Geutanyoe hana tateupeue peue nyang teujadi ateueh Nabi Musa, ureuëng nyang ka geuba geutanyoe geupeuteubiet nibak nanggroe Meusé; sabab nyan neupeugét kheueh keu kamoe ilah nyang hase jipimpén kamoe.' 24 Ulôn kuyue awaknyan mangat jibri bak ulôn piasan méuh, dan atranyan laju jijok lé awaknyan bak ulôn. Banmandum piasan nyan ulôn peutamong lam apui, dan jeuet kheueh leumô nyoe!" 25 Nabi Musa geusadar bahwa Nabi Harun ka geupeulheuh bansa Israel lagée guda lheueh lam weue, sampoe awaknyan ka jipeukém ngon jihina lé musoh-musoh jih. 26 Dan geudong kheueh laju gobnyan dibabah pintoe geureubang khimah-khimah sira geudumpék, "Soe nyang dong blaih TUHAN jak keunoe!" Dan teuka kheueh sukée Lewi jidong bansilingka Nabi Musa, 27 dan laju geupeugah lé Nabi Musa ubak awaknyan, "TUHAN Allah Israel geupeurintah ubak gata mangat jeuet maséng-maséng gata suet peudeueng gata laju gata jak bansikeulileng khimah-khimah nyoe, phon nibak pintoe geureubang nyoe sampoe ubak babah pintoe geureubang nyang laén sira gata poh maté syedara-syedara, rakan-rakan dan waréh silingka gata." 28 Sukée Lewi laju jipeubuet peurintah nyan dan bak uroenyan na lhée ribée droe maté jipoh. 29 Geupeugah lé Nabi Musa ubak sukée Lewi, "Uroenyoe gata ka tapeukhusos droe jeuet keu imeum nyang layani TUHAN deungon cara gatapoh maté aneuëk-aneuëk manyak dan syedara-syedara gata, dan TUHAN geubri beureukat ubak gata." 30 Óh singoh beungoh Nabi Musa geupeugah ubak bansa nyan, "Gata ka gata peubuet desya nyang paleng rayeuk. Teuma bak uroenyoe ulôn teuma lôn teungoh gunong nyan lom keu lônjak meuhadab TUHAN; mudah-mudahan ulôn geutem peuamphon keu desya-desya gata." 31 Óh lheuehnyan Nabi Musa geujaklom meuhadab ubak TUHAN sira geupeugah, "Bansa nyan ka jipeubuet desya nyang paleng rayeuk. Awaknyan ka jipeugét ilah nibak méuh. 32 Ulôn meulakée bak Droeneueh neupeuamphon kheueh desya awaknyan; meunyoe hán, neusampôh kheueh nan ulôn nyang na lam kitab ureuëng-ureuëng udeb." 33 Geujaweueb lé TUHAN, "Teuma ureuëng-ureuëng nyang meudesya nibak Ulôn nyang Lôn sampôh nan jih lam kitab nyan. 34 Gata jak kheueh laju jinoenyoe, dan gata ba kheueh awaknyan ubak teumpat nyang ka Ulôn peugah ubak gata. Malaikat Lôn teuma jibimbéng gata teuma watée jih trok jiteuka ureuëng-ureuëng nyan Ulôn huköm sabab desya-desya nyang jipeubuet." 35 Óh lheuehnyan TUHAN laju geupeutreun bala ateueh ureuëng-ureuëng nyan sabab awaknyan jipaksa Nabi Harun jipeugét patong leumô nibak méuh nyan.
Keuluaran 33
1 Feureuman TUHAN ubak Nabi Musa, "Tinggai kheueh teumpat nyoe dan gata jak kheueh laju meusajan ngon bansa nyang gata ba nibak nanggroe Meusé u nanggroe nyang ka Ulôn meujanji bak Nabi Ibrahim, Nabi Ishaq dan Nabi Yakub meunan cit keuturonan awaknyan. 2 Ulôn teuma Lôn kirém sidroe malaikat nyang bimbeng gata. Ulôn ku use bansa Kanaan, bansa Amori, bansa Het, bansa Feris, bansa Hewi dan bansa Yebus. 3 Gata tajak ubak tanoh nyang kaya dan subô. Teuma Ulôn keudroe hana Ulôn jak meusajan gata, mangat gata hana Lôn peubinasa bak teungoh rot, sabab gata na kheueh bansa nyang kreueh ulée." 4 Óh lheuehnyan TUHAN geuyue ubak Nabi Musa mangat jeuet geupeugah ubak bansa Israel, "Gata bansa nyan kreueh ulée. Meunyoe Ulôn jak meusigoe ngon gata bahpi sikeujab mantong, kapasti gata Ulôn peubinasa banmandum. Ploh kheueh laju bubena piasan nyang gata ngui nyan, teuma Ulôn laju Lôn peuteuntée peue nyang teuma Ulôn peubuet ateueh gata." Óh ka lheueh geudeungoe TUHAN geubeungéuh lagée nyan, awaknyan seudeh lumpah na lagée ureuëng nyang meukabông. Dan laju jiploh banmandum piasan nyang jingui lé awaknyan. Jadi, Óh ka lheueh jitinggai Gunong Sinai, bansa Israel ka hana le jingui piasan. 7 Pajan mantong, meunyoe bansa Israel jipeudong khimah, Nabi Musa laju geucok Khimah dan geupeudong jiôh bacut nibak khimah-khimah awaknyan. Khimah nyan teuboh nan Khimah TUHAN, dan soemantong nyang keuneuk lakée naseuhat ubak TUHAN, jak kheueh keunan. 8 Meunyoe Nabi Musa geujak ubak Khimah nyan, ureuëng-ureuëng Israel laju jidong bak babah pintoe Khimah droe jih dan jikalon Nabi Musa sampoe geutamong. 9 Óh ka lheueh Nabi Musa geutamong, jitreun kheueh taméh awan dan laju jipiôh bak babah pintoe Khimah. Nibak lam awan nyan TUHAN laju geumeututoe ngon Nabi Musa. 10 Watée ureuëng Israel jikalon taméh awan teudong bak babah pintoe Khimah TUHAN, awaknyan banmandum jibeudôh dan jisujut dikeue khimah droe jih maséng-maséng. 11 TUHAN meufeureuman bak Nabi Musa sira meuhadab-hadab keue, lagée ureuëng meututoe ngon rakan jih. Óh lheuehnyan Nabi Musa laju geugisa ubak khimah-khimah. Teuma Yosua bin Nun, sidroe aneuëk muda nyang bantu Nabi Musa, teutab tinggai lam Khimah nyan. 12 Bak siuroe Nabi Musa geumeututoe ubak TUHAN, "TUHAN, Droeneueh neupeurintah ubak ulôn keu lôn bimbeng bansa nyoe sampoe trok u nanggroe nyang Droeneueh peujanji. Teuma Droeneueh hana neupeugah soe nyang teuma Droeneueh utus keu jitulông ulôn. TUHAN, Droeneueh neupeugah bahwa Droeneueh neuturi keu ulôn, dan neutem ngon ulôn. 13 Meunyoe meunan, neutulông kheueh peugah ubak ulôn peue reuncana Droeneueh, TUHAN, mangat jeuet lôn layani Droeneueh dan teutab galak até Droeneueh. Ingat kheueh teuma bahwa bansa nyoe ka Droeneueh piléh jeuet keu milék Droeneueh." 14 Geupeugah lé TUHAN, "Gata Ulôn lindong mangat meuteumé gata cok keuhak milék tanoh nyang ka Ulôn peujanji." 15 Geujaweueb lé Nabi Musa, "Meunyoe TUHAN hana neujak meusajan ngon kamoe, bék neuyue kamoe tinggai teumpat nyoe. 16 Pakriban ureuëng laén jiteupeue bahwa Droeneueh neutem tulông ulôn dan keu bansa nyoe meunyoe Droeneueh hana neutulông kamoe? TUHAN na di lamkawan kamoe teuma jeuet keumeulaén kamoenyoe ngon bansa-bansa laén nyang na ateueh rhueng bumoe." 17 Feureuman TUHAN ubak Nabi Musa, "Nyang gata lakée nyan teuma Ulôn kabui, sabab Ulôn kuturi gata dan Ulôn kutem ngon gata." 18 Óh lheuehnyan Nabi Musa geulakée lom, "TUHAN, peudeuh kheueh bak ulôn cahya Droeneueh teuka." 19 Jaweueb TUHAN, "Teuma Ulôn teuka deungon sigala keuagongan Ulôn dikeue gata, sira gata peugah nan Ulôn nyang suci. Ulôn kheueh TUHAN, dan Ulôn ku tunyok até Ulôn nyang murah dan gaséh sayang keue ureuëng-ureuëng nyang Ulôn piléh. 20 Rupa Ulôn hana Ulôn peudeuh ubak gata, sabab hana mungken manusia jingieng Ulôn, dan Ulôn teutab udeb. 21 Blaih Ulôn nyoe na bukét batée; gata jeuet gata dong disinan. 22 Watée cahya Ulôn teuka lewat disinan, gata Ulôn peutamong lam saboh luengkiek nyang na lam bukét batée nyan dan Ulôn peupadok ngon jaroe Ulôn sampoe Ulôn ka jeuet Lôn jak. 23 Dan teuma Ulôn tarek jaroe Ulôn mangat gata jeuet gata ngieng Ulôn rot likot, teuma rupa Ulôn teutab hana gata kalon."
Keuluaran 34
1 Feureuman TUHAN ubak Nabi Musa, "Gata peuet laju dua boh batée tuléh lagée atra awai. Ateueh batée nyan teuma Ulôn tuléh tutoe haba nyang saban lagée haba bak batée nyang ka gata peubeukah nyan. 2 Beusiab-siab kheueh singoh beungoh gata jak teungoh Gunong Sinai dan gata meuhadab Ulôn bak pucak gunong nyan. 3 Hana meusidroe pih nyang jeuet jiseutôt ngon gata atawa jidong bak sagoe toh mantong ateueh gunong nyan. Leumô-leumô dan bubiri-bubiri bék gata peubiyeu jimeurot naleueng bak gaki gunong nyan." 4 Óh lheuehnyan Nabi Musa laju geujak peuet dua boh keupéng batée, dan óh singoh beungoh mantong seuboh that laju geuba batée nyan geupeuteungoh ateueh Gunong Sinai lagée nyang ka geupeurintah lé TUHAN ubak gobnyan. 5 Dan geutreun kheueh TUHAN nibak saboh gumpai awan; TUHAN laju geudong ngon Nabi Musa nibak teumpat nyan, dan laju geupeugah nan Gobnyan nyang suci, na kheueh TUHAN. 6 Óh lheuehnyan TUHAN laju geujak dikeue Nabi Musa sira geupeugah lagée nyoe, "Ulôn nyoe TUHAN, na kheueh Allah nyang peunoh ngon murah até dan gaséh sayang. Geunaséh Ulôn meulimpah-limpah, Ulôn nyoe seutia dan hana bagaih beungéh. 7 Ulôn teutab Ulôn gaséh meuribée-ribée keuturonan dan Ulôn peuamphon ureuëng nyang salah dan desya-desya; teuma ureuëng nyang meusalah sagai-sagai hana Ulôn peubeubaih nibak huköman, dan Ulôn huköm teuma aneuëk-aneuëk jih meunan cit cucoe-cucoe jih sampoe trok ubak keuturonan nyang keu lhée dan nyang keupeuet sabab desya ureuëng syiek awaknyan." 8 Bak watée nyan cit teuma Nabi Musa geusujut sira geuseumah. 9 Geupeugah lé Nabi Musa, "TUHAN, meunyoe Droeneueh beutôi-beutôi neugaséh ulôn, ulôn lakée, beuneutem kheueh TUHAN neujak meusajan ngon kamoe. Bansa nyan beutôi kreueh that ulée, teuma neupeuamphon kheueh buet nyang jeuhet dan desya kamoe dan neuteurimong kheueh kamoe sibagoe umat Droeneueh keudroe." 10 Feureuman TUHAN ubak Nabi Musa, "Jinoenyoe Ulôn peugét peujanjian ngon bansa Israel. Dikeue mata awaknyan Ulôn teuma Lôn peutahe ngon buet-buet nyang ajaéb nyang gohlom na peureunah jipeubuet lé bansa yoh mantong na ateueh rhueng bumoe. Banmandum bansa teuma jikalon buet-buet nyang ajaéb nyang Ulôn peubuet, sabab Ulôn, TUHAN teuma Ulôn peubuet sipeue-peue nyang paleng parah ateueh gata. 11 Taát kheueh huköm-huköm nyang Ulôn peugah ubak gata nibak uroe nyoe. Ulôn teuma Lôn use bansa Amori, bansa Kanaan, bansa Het, bansa Feris, bansa Hewi dan bansa Yebus bak watée gata tamaju. 12 Bék kheueh gata peugét janji ubak ureuëng-ureuëng lam nanggroe teumpat gata teuka, sabab nyan jeuet keupeurangkab nyang akibat jih mawöt ateueh gata. 13 Deungon lagée nyan, bék kheueh gata peubuet lagée nyan, teuma gata reulôh laju bubena mezbah-mezbah awaknyan, peuhanco bubena tugu-tugu keuramat awaknyan dan gata koh kheueh laju taméh-taméh Asyera, beurala awaknyan. 14 Bék gata seumah ilah nyang laén, sabab Ulôn nyoe TUHAN, na kheueh Po teu Allah nyang hana Lôntem jipeusa ngon peue mantong. 15 Bék gata peuna janji ngon bansa nanggroe nyan, sabab bak watée awaknyan jiseumeumah dan jipeuseumah keureubeuen keu ilah-ilah awaknyan, awaknyan teuma jipakat gata, dan gata teuma gata turot. 16 Meunyoe aneuëk-aneuëk gata jimeukawen ngon ureuëng-ureuëng inong bansa aséng, awaknyan teuma jirayu lé ureuëng-ureuëng inong nyan keu jitinggai Ulôn dan jiseumah ilah-ilah awaknyan. 17 Bék gata peugét atawa gata seumah ilah-ilah nyang teupeugét nibak logam. 18 Peuraya kheueh Khanuri Ruti Nyang Hana Meurago. Lagée nyang ka Ulôn peurintah ubak gata, gata harôh gata pajoh ruti nyang hana meurago nyang treb jih tujoh uroe nibak buleuen Abib, sabab lam buleuen nyan gata tinggai nanggroe Meusé. 19 Tieb-tieb aneuëk agam lahé nyang tuha dan beulatang agam nyang phon lahé nyan na kheueh atra Ulôn, 20 teuma gata harôh gata teuböih aneuëk keuleudée nyang phon lahé deungon cara gata peuseumah saboh aneuëk bubiri keugeunantoe jih. Meunyoe hainyan hana gatatem teuboih, takue keuleudée nyan harôh gata wiet. Tieb-tieb aneuëk agam gata nyang tuha harôh gata teuboih. Hana meusidroe pih nyang jeuet jijak ubak Ulôn meunyoe hana jiba peuseumahan. 21 Na nam uroe watée teumeubuet; bék kheueh meubuet bak uroe nyang keutujoh, bah kheueh bak musém meu-uéue atawa musém mupot. 22 Peuna kheueh Khanuri musém Mupot nyang raya bak watée gata peuphon pot hase phon nibak boh gandom. Dan meunan cit gata peuna kheueh Khanuri Jambo Ôn nibak akhé thon, watée gata pot boh-boh kayée. 23 Lhée goe lam sithon banmandum ureuëng agam harôh jiteuka jijak seumah Ulôn, TUHAN, Allah Israel. 24 Óh ka lheueh Ulôn use bansa-bansa dikeue gata dan Ulôn peuluwah daerah gata, hana meusidroe pih nyang jijeuet reupah nanggroe gata watée gata tajak peuna Khanuri Ruti Hana Meurago, Khanuri Mupot dan Khanuri Jambo Ôn. 25 Bak watée gata tapeuseumah beulatang peulara nyang teusie, bék gata peuseumah peue mantong nyang teuboh rago. Beulatang peulara nyang teusie keu keureubeuen peurayaan Paskah harôh teupeuhabéh bak malam nyan cit teuma; hana jeuet tinggai sampoe óh singoh beungoh. 26 Tieb-tieb thon gata harôh gata ba u Rumoh TUHAN Allah gata wase nyang phon nibak tanoh gata. Sie aneuëk bubiri atawa aneuëk kaméng hana jeuet teutaguen ngon ié mom nang jih." 27 Feureuman TUHAN ubak Nabi Musa, "Tuléh kheueh tutoe haba nyan, sabab ngon dasai haba nyan, Ulôn peugét janji ngon gata dan deungon bansa Israel." 28 Peuet ploh uroe peuet ploh malam Nabi Musa tinggai disinan meusajan ngon TUHAN, dan sidubnyan treb gobnyan hana geumakheun dan hana geujieb ié. Tutoe haba peujanjian nyan, na kheueh Siploh Peurintah Allah, nyang teutuléh ateueh keupéng batée. 29 Watée Nabi Musa geutreun di ateueh Gunong Sinai sira geuba Siploh Peurintah TUHAN nyan, muka gobnyan muble-ble cahya sabab gobnyan ka meuhadab keue deungon TUHAN, teuma Nabi Musa keudroe hana geuteupeue bahwa muka gobnyan muble-ble cahya. 30 Nabi Harun meunan cit banmandum rakyat deuh jikalon bahwa Nabi Musa muble-ble cahya muka gobnyan, dan awaknyan teumakot jipeurab ubak gobnyan. 31 Teuma Nabi Musa laju geuhôi awaknyan, dan Nabi Harun meunan cit banmandum peumimpén awaknyan jipeurab ubak gobnyan, dan óh lheuehnyan Nabi Musa laju geumeututoe ubak awaknyan. 32 Óh lheuehnyan banmandum rakyat Israel meusapat jikeulileng gobnyan, dan ubak awaknyan banmandum Nabi Musa laju geupeusampoe banmandum huköm nyang ka geubri lé TUHAN ubak gobnyan di ateueh Gunong Sinai. 33 Óh ka lheueh geumariet ngon awaknyan, Nabi Musa laju geutob muka geuh ngon ija. 34 Pajan mantong Nabi Musa geutamong lam Khimah TUHAN keu geujak meututoe ngon TUHAN, ijanyan laju geupeuhah sampoe gobnyan geuteubiet uluwa. Óh lheueh nyan laju geupeusampoe ubak bansa Israel banmandum peusan TUHAN, 35 dan awaknyan laju jingieng muka Nabi Musa muble-ble cahya. Dan geutob lom muka gobnyan sampoe ubak gileran seulanjut jih meunyoe gobnyan geujak meututoe ngon TUHAN.
Keuluaran 35
1 Nabi Musa laju geupeusapat banmandum bansa Israel óh lheueh nyan laju geupeugah, "Nyoe kheueh peurintah TUHAN keugatanyoe banmandum: 2 Na nam uroe geubri lé Gobnyan keu gata meubuet, teuma bak uroe nyang keu tujoh na kheueh uroe keu gata meureuhat, uroe raya nyang geupeukhusos keu TUHAN. Soe nyang meubuet bak uroe Sabat ureuëng nyan teuhuköm maté. 3 Nibak uroenyan gata hana jeuet peuhu apui lam rumoh gata." 4 Nabi Musa geupeugah ubak banmandum bansa Israel, "Meunoe kheueh peurintah TUHAN: 5 Ba kheueh peuseumahan keu TUHAN. Soe nyang meugrak até jih, bah kheueh jipeuseumah méuh, pirak dan peurunggu; 6 ija lineun halôh, ija wol ijo, ungu meunan cit nyang mirah; ija nyang teupeugét nibak bulée kaméng; 7 kulét bubiri agam nyang ka teuboh wareuna mirah; kulét halôh, kayée akasia, 8 minyéuk keu panyöt; meubagoe reumpah keu minyéuk upacara dan keu dupa nyang mangat bée; 9 peumata deulima dan peumata nyang laén keuteuboh tatah nibak bajée efod dan sinutôb dada Imeum Agong." 10 "Banmandum utoh-utoh nyang carông lamkawan gata harôh jiteuka keujijak peugét peue nyang geupeurintah lé TUHAN, atra nyan na kheueh lagée nyoe: 11 Khimah, bubong dan sinutôb jih, ceunawiét dan rungka jih, kayée-kayée meulinteung, taméh pintoe dan keunaleueng jih; 12 Peuto Peujanjian ngon kayée geunulam jih, sinutôb jih dan ija ngon tob jih; 13 meuja ngon kayée geunulam jih, banmandum peuleungkapan jih meunan cit ruti peuseumah 14 gaki panyöt keu ngon peutrang meunan cit deungon mandum peuleungkapan jih, panyöt minyéuk jih; 15 miseubah keu teumpat tot dupa meunan cit ngon kayée geunulam jih, minyéuk upacara, dupa nyang mangat bée; tirée keu pintoe Khimah, 16 miseubah keu teumpat keureubeuen nyang teutot meunan cit deungon kisi-kisi nibak peurunggu, kayée geunulam deungon banmandum peuleungkapan jih; bak ié keuteumpat rhah keunaleueng jih, 17 layeue-layeue keu peulataran, taméh-taméh deungon keunaleueng jih, tirée pintoe geureubang peulataran, 18 patok-patok dan talo keu Khimah dan keu peulataran jih; 19 Peukayan iébadat keu dumna imeum bak watée awak meutugaih nibak Ruweueng Suci dan peukayan khusos keu imeum Nabi Harun dan aneuëk-aneuëk gobnyan." 20 Laju bubena ureuëng Israel nyang na meugumpoi nibak teumpat nyan bubar, 21 dan soe mantong nyang na meugrak até jih, jijak ba peuseumahan keu TUHAN keuteupeu leungkab Khimah TUHAN. Meunan cit awaknyan jiba banmandum nyang teupeureulée keumeu iébadat dan bahan keu peukayan imeum. 22 Soe mantong nyang jitem, bahnyan ureuëng agam meunan cit ureuëng inong, jiteuka sira jiba peuto piasan, lagée keurabu, euncien, taloe takue, dan mubagoe rupa piasan méuh keu jipeuseumah ubak TUHAN. 23 Tieb-tieb ureuëng nyan na ija lineun halôh, ija wol ijo, ungu atawa mirah, ija nibak bulée kaméng, kulét bubiri agam nyang ka teuboh wareuna mirah, atawa kulét halôh, jipeuseumah atra nyan. 24 Tieb-tieb ureuëng nyang hase jipeuseumah pirak atawa peurunggu, jiba atranyan keu TUHAN. Meunan cit teuma nyang jipeubuet lé ureuëng-ureuëng nyang na kayée akasia keu ngon keureuja nyan. 25 Bubena ureuëng inong nyang carông ceumeucob jiba beuneueng lineun halôh ngon beuneueng wol ijo, ungu dan mirah nyang ka awaknyan peugét. 26 Meunan cit awaknyan jicob beuneueng nyang teupeugét nibak bulée kaméng. 27 Bubena peumimpén jiba peumata deulima dan peumata laén keu teutatah dan nibak efod dan sinutôb dada. 28 Meunan cit awaknyan jiba reumpah-reumpah dan minyéuk keu panyöt, minyéuk upacara dan dupa nyang mangat bée. 29 Banmandum ureuëng Israel deungon galak até jiba peuseumahan awaknyan keu TUHAN dan buet nyang geupeurintah lé TUHAN rot Nabi Musa. TUHAN 30 Óh lheuehnyan Nabi Musa geupeugah ubak bansa Israel, "TUHAN ka geupiléh Bezaleel bin Uri, cucoe Hur, nibak sukée Yehuda 31 dan jianugeurah jihnyan deungon kuasa Gobnyan. Po teu Allah geubri ubak jih ngon peungeurtian, carông meunan cit dan hase geupeubuet lam meubagoe jeuneh karya seuni, 32 keuteupeugét reuncana nyang teupeureulée ubak buet nyang ahli, meunan cit teupeugét nibak méuh, pirak dan peurunggu; 33 keu teuasah batée peumata nyang keuneuk teutatah; keu ngon uke kayée dan keumubagoe rupa karya seuni nyang laén. 34 Keu Bezaleel dan Aholiab, aneuëk Ahisamakh nibak sukée Dan, TUHAN geubri buet nyang carông mangat jipeurunoe keuahlian jihnyan ubak ureuëng laén. 35 Awaknyan geubri buet nyang ahli nibak meubagoe buet nyang jipeubuet lé ahli meu-uke, peurancang, ahli ceumeucob ija lineun halôh, ija wol ijo, ungu dan mirah, dan ija nyang laén. Awaknyan na kheueh peurancang nyang ahli dan hase jipeubuet meubagoe rupa buet.
Keuluaran 36
1 Bazaleel, Aholiab, dan banmandum utoh nyang ka meuteumé iéleumé sampoe carông dan ahli nibak TUHAN, jituóh peubuet banmandum nyang teupeureulée keuteupeugét Khimah TUHAN. Awaknyan harôh jipeugét banmandum nyang ka geupeuteuntée lé TUHAN." 2 Nabi Musa laju geutawök Bazaleel meunan cit deungon Ahiloab dan banmandum ureuëng nyang meuteumé keu ahlian nibak TUHAN dan nyang jitem bantu, laju geuyue awaknyan jipeuphon keureuja. 3 Nabi Musa geubri keu awaknyan banmandum nyang jisumbang lé ureuëng Israel keu teupeugét Khimah TUHAN. Teuma bansa Israel teutab mantong jiba peuseumahan ubak Nabi Musa bak tieb-tieb beungoh. 4 Dan lé utoh-utoh nyang teungoh jikeureuja buet nyan 5 jijak lapor ubak Nabi Musa, "Bahan-bahan nyang jibri lé awaknyan ka leubeh nibak nyang seb keu buet nyang ka geubri tugaih lé TUHAN." 6 Deungon nyan Nabi Musa laju geupeumaklum ubak banmandum khimah-khimah bahwa kaseb sumbangan keu Khimah TUHAN; deungon nyan bubena ureuëng ka hana jiba lé. 7 Bahan-bahan nyang ka awaknyan bri nyan ka leubeh nibak nyang teupeureulée keuteupeuseuleusoe banmandum buet nyan. 8 Óh lheuehnyan nyang paleng carông lamkawan utoh-utoh nyan laju jipeugét Khimah TUHAN. Khimah nyan awaknyan peugét nibak siploh ôn ija lineun halôh teucob nibak ija wol ijo, ungu dan mirah, laju atranyan teusulam ngon gamba kerub. 9 Tieb-tieb lam siôn sadub ukoran jih; panyang jih na dua blaih metée, dan luwah jih na dua metée. 10 Limong ôn ija teusambat jeuet saboh layeue, meunan cit limong ôn nyang laén teupeugét saban cit lagée nyan teuma. 11 Nibak bandua boh binéh layeue nyan teupeugét teuma ceunawiét nibak ija ijo, 12 na limong ploh ceunawiét nibak maséng-maséng layeue, deungon nyan ka jeuet keusaboh pasang. 13 Óh lheuehnyan laju teupeugét teuma limong ploh boh ceunawiét méuh keungon peusaboh bandua boh layeue nyan. 14 Óh lheuehnyan awaknyan laju teuma jipeugét bubong Khimah nibak siblaih ôn ija nibak bulée kaméng. 15 Tieb-tieb lam siôn sadub ukoran jih, panyang jih lhée blaih metée dan luwah jih dua metée. 16 Limong ôn teusambat jeuet keu saboh layeue, dan nyang nam ôn teuk nyang laén teupeugét lagée nyan cit teuma. 17 Limong ploh boh ceunawiét teupasang nibak binéh layeue nyang phon dan limong ploh boh ceunawiét teuk nyang laén nibak binéh layeue nyang keudua. 18 Óh lheuehnyan laju teupeugét limong ploh ceunawiét nibak peurunggu keungon peusaboh bandua boh layeue nyan jeuet keusaboh bubong Khimah. 19 Óh lheuehnyan teupeugét teuma dua boh sinutôb keu bagian Khimah, saboh nibak kulét bubiri agam nyang teuboh wareuna mirah, dan nyang laén nibak kulét halôh. 20 Óh lheuehnyan awaknyan laju jipeugét rungka-rungka Khimah nyang teudong cot nibak kayée akasia. 21 Tieb-tieb rungka manyang jih nam metée dan luwah jih nam ploh nam seunti metée. 22 Nibak tieb-tieb rungka teupeugét teuma patok nyang sipasang, deungon nyan banmandum rungka-rungka nyan hase teusambat nyang saboh ngon nyang laén. 23 Keubagian seulatan Khimah teupeugét teuma dua ploh boh rungka, 24 deungon peuet boh keunaleueng jih nibak pirak, dua boh dimiyueb keu tieb-tieb rungka keubandua boh patok jih. 25 Keubagian utara Khimah teupeugét teuma dua ploh boh rungka, 26 deungon peuet ploh boh keunaleueng jih nibak pirak, dua boh dimiyueb keu tieb-tieb rungka. 27 Keu bagian likot Khimah nibak bagian barat, teupeugét teuma nam boh rungka 28 dan dua boh rungka keubagian sagoe jih. 29 Rungka-rungka sagoe nyan teuhubong teuma ubak bagian gaki laju trok ubak bagian ateueh jih. Bandua boh rungka nyang teubantuek sagoe jih teupeugét ngon cara lagée nyan cit teuma. 30 Deungon nyan banmandum nyan na lapan boh rungka deungon nam blaih boh keunaleueng pirak, dua boh dimiyueb keu tieb-tieb rungka. 31 Óh lheuehnyan laju awaknyan jipeugét limong blaih boh kayée meulinteung nibak kayée akasia, limong boh keurungka-rungka keu tieb-tieb saboh sagoe Khimah, 32 limong boh teuk keu sagoe nyang laén, dan limong boh teuk keulikot Khimah siblaih ubarat. 33 Kayée linteung nyang bagian teungoh, teupasang manyang jih siteungoh rungka, phon nibak ujong trok ubak ujong Khimah nyan. 34 Rungka Khimah dan kayée-kayée linteung nyan teuseupôh ngon méuh, óh lheuehnyan teupasang laju gleung-gleung méuh keungon peuteun kayée-kayée nyan. 35 Meunan cit awaknyan jipeugét ija sinutôb pintoe nibak ija lineun halôh nyang teucob ngon ija wol ijo, ungu dan mirah, lheueh nyan laju teusulam ngon gamba kerub. 36 Keu ngon gantung ija nyan teupeugét teuma peuet boh taméh nibak kayée akasia dan teuseupôh ngon méuh deungon ceunawiét méuh dan teupasang nibak peuet boh keunaleueng pirak. 37 Lheuehnyan laju teupeugét tirée nibak keu pintoe Khimah nibak lineun halôh nyang teucob ngon ija wol ijo, ungu dan mirah dan teuhias deungon cob sulam. 38 Keu ija pintoe nyan teupeugét teuma limong boh taméh nyang teupeuhubong deungon ceunawiét-ceunawiét. Ujong-ujong dan sinambat-sinambat ban limong boh taméh nyan teuseupôh deungon méuh, dan ban limong boh keunaleueng jih teupeugét nibak peurunggu.
Keuluaran 37
1 Bezaleel laju jipeuget Peuto Peujanjian nibak kayée akasia, panyang jih 110 seuntimetée, luwah dan manyang jih maséng-maséng na 66 seuntimetée. 2 Siblah udalam meunan cit ngon siblah u luwa teuseupôh ngon méuh aseuli, óh lheueh nyan laju jipeugét bingkée méuh bansilingka jih. 3 Óh lheuehnyan jipeuget teuma peuet boh gleung méuh keukayée ngon gulam jih dan laju jipasang nibak ban peuet boh gaki nyan, dua boh gleung nibak tieb-tieb sagoe. 4 Meunan cit jipeuget teuma ngon gulam jih nibak kayée akasia, dan atranyan pih teuseupôh ngon méuh, 5 laju kayée geunulam nyan jipeutamong lam gleung nibak tieb-tieb sagoe nyan. 6 Óh lheuehnyan jipeuget teuma saboh sinutôb nibak méuh aseuli, panyang jih na 110 seuntimetée dan luwah jih 66 seuntimetée. 7 Meunan cit jipeuget teuma dua boh kerub nibak méuh teuteumpah, 8 saboh nibak tieb-tieb ujong sinutôb nyan. Bandua boh kerub nyan teupeujeuet saboh bagian ngon sinutôb jih 9 dan atranyan jipeugét meuhadab-hadab keue, deungon sayeub nyang teupeunyue sampoe teutôb peuto nyan. 10 Bezaleel jipeugét meuja nibak kayée akasia, nyang panyang jih na 88 seuntimetée, luwah jih 44 seuntimetée dan manyang jih 66 seuntimetée. 11 Meuja nyan teuseupôh ngon méuh aseuli dan bansilingka nyan jipasang teuma ngon bingkée méuh. 12 Laju jipeugét teuma binéh meuja nyang luwah jih 7,5 seuntimetée. Binéh nyan teuboh teuma ngon bingkée méuh bansilingka. 13 Jipeugét teuma peuet boh gleung keu ngon geunulam atranyan dan laju jipasang nibak ban peuet boh gaki meuja. 14 Gleung keu ngon peuteun kayée geunulam nyan jipasang nibak thon ngon binéh meuja. 15 Geunulam nyan teupeugét nibak kayée akasia dan teuseupôh teuma ngon méuh. 16 Meunan cit jipeugét teuma cipe-cipe, cangkie-cangkie, keundi-keundi dan cambông-cambông keuteumpat teupeuseumah ié anggô. Banmandum peuleungkapan meuja nyan jipeugét nibak méuh aseuli. 17 Bezaleel jipeugét teuma gaki panyöt nibak méuh aseuli. Keunaleueng dan tangke teumpat mat jih teupeugét teuma nibak méuh teuseupôh. Bungöng-bungöng teuhias, meunan cit ngon kumbée dan keulopak jih teupeugét saboh ngon tangke teumpat mat jih. 18 Nibak tangke ngon teumpat nyan jipeugét teuma nam boh cabeueng nibak tieb-tieb sagoe jih. 19 Nibak tieb-tieb cabeueng jih teuhias teuma deungon lhée boh bungöng badam deungon kumbée-kumbée dan keulopak jih. 20 Nibak tangke teumpat mat jih teuhias teuma deungon peuet boh bungöng badam deungon kumbée dan keulopak jih. 21 Dimiyueb tieb-tieb cabeueng keulopak nyan teupeugét teuma saboh kumbée. 22 Bansaboh gaki panyöt nyan deungon kumbée-kumbée dan cabeueng-cabeueng jih teupeugét nibak sikréek méuh teuseupôh aseuli. 23 Nibak gaki panyöt nyan teupeugét teuma tujoh boh panyöt meunan cit deungon alat keu ngon peugleh dah panyöt dan talam jih nibak méuh aseuli. 24 Keuteupeugét gaki panyöt meunan cit deungon peuleungkap jih teupeureulée 35 kilogram méuh aseuli. 25 Bezaleel jipeugét teuma nibak kayée akasia saboh miseubah keu teumpat tot dupa. Miseubah nyan hi jih meusagoe; panyang dan luwah jih maséng-maséng 45 seuntimetée dan manyang jih 90 seuntimetée. Nibak ban peuet boh sagoe blaih si u ateueh jipeugét teuma lungkée nyang jeuet meusaboh ngon miseubah nyan. 26 Siblaih u ateueh, ban peuet boh sagoe meunan cit ngon lungkée-lungkée jih teuseupôh teuma ngon méuh aseuli dan bansilingka jih teupeugét teuma ngon bingkée méuh. 27 Jipeugét cit teuma dua boh gleung dimiyueb bingkée méuh nibak bandua boh sagoe jih keungon peuteun kayée geunulam miseubah nyan. 28 Geunulam nyan teupeugét nibak kayée akasia dan teuseupôh deungon méuh. 29 Bezaleel jipeugét minyéuk upacara dan dupa aseuli nyang mangat bée, teujampu lagée minyéuk mangat bée.
Keuluaran 38
1 Bezaleel laju jicok kayée akasia, óh lheuehnyan laju jipeugét miseubah keu keureubeuen nyang teutot. Miseubah nyan hi jih peuet sagoe, panyang ngon luwah jih maséng-maséng na 2,2 metée, dan manyang jih 1,3 metée. 2 Nibak tieb-tieb sudut blaih u ateueh jipeugét lungkée nyang jeuet meusaboh ngon miseubah nyan. Bansabohnyan teuseupôh ngon peurunggu. 3 Meunan cit jipeugét kuali-kuali, sudok, cambông-cambông, geureupu-geureupu meunan cit teumpat apui. Banmandum peuleungkapan nyan teupeugét nibak peurunggu. 4 Meunan cit jipeugét teuma kawat teumanyuem nibak peurunggu nyang teulilet nibak miseubah siblaih u miyueb, manyang jih siteungoh nibak manyang miseubah. 5 Óh lheuehnyan laju jipeugét peuet boh gleung nibak kayée geunulam nibak ban peuet boh geunulam siblaih u miyueb jih. 6 Kayée geunulam nyan teupeugét nibak kayée akasia nyang teuseupôh ngon peurunggu. 7 Laju bandua kayée geunulam nyan jipeutamong lam gleung-gleung nibak bandua sagoe miseubah nyan. Miseubah nyan teupeugét nibak papeuen dan siblaih u dalam jih meurongga. 8 Bezaleel jipeuget bak peurunggu dan keunaleueng peurunggu. Peurunggu nyan nibak ceureumen-ceureumen atra ureuëng-ureuëng inong nyang peutimang nibak babah pintoe Khimah TUHAN. 9 Bezaleel laju jipageue Peulataran Khimah TUHAN ngon layeue nyang teupeugét nibak ija lineun halôh. Nibak siblah u seulatan, panyang jih na 44 metée, 10 jipeuteun lé dua ploh boh taméh peurunggu, maséng-maséng lam keunaleueng peurunggu, deungon ceunawiét dan sinangkot jih nyang teupeugét nibak pirak. 11 Meunan cit blaih si utara lagée nyan teuma teupeugét. 12 Si blaih u barat teupasang layeue nyang panyang jih na 22 metée, deungon siploh boh taméh dan siploh boh teuma keunaleueng; ceunawiét dan sinambat jih teupeugét nibak pirak. 13 Si blaih u timu nyang na pintoe jih, luwah layeue jih na 22 metée. 14 Nibak wie ngon uneuen pintoe nyan teupasang layeue, maséng-maséng panyang jih 6,6 metée, deungon lhée boh taméh dan lhée boh teuma keunaleueng. 16 Banmandum layeue nyang na bansilingka nyan teupeugét nibak ija lineun halôh. 17 Keunaleueng taméh-taméh jih teupeugét nibak peurunggu, meunyoe ceunawiét, sinambat meunan cit ngon pucak taméh jih teupeugét nibak pirak. Banmandum taméh nyang na bansilingka peulataran nyan teusangkot saboh ngon nyang laén deungon sinangkot pirak. 18 Ija tirée keu pintoe geureubang nyan teupeugét nibak ija lineun halôh nyang teucôb ngon ija wol ijo, ungu dan mirah dan teuboh hias ngon côb sulam. Panyang jih na sikureueng metée dan manyang jih dua metée, saban ngon layeue nibak peulataran. 19 Ija pintoe nyan jipeuteun lé peuet boh taméh deungon peuet boh keunaleueng peurunggu. Banmandum ceunawiét meunan cit sinutôb pucak jih dan sinangkot jih teupeugét nibak pirak, 20 teuma patok-patok keu Khimah meunan cit keu pageue jih teupeugét nibak peurunggu. 21 Nyoe kheueh dafeutar nyang teupeuguna lam Khimah TUHAN, teumpat bandua neuk batée dan siploh Peurintah Allah nyan teukeubah. Dafeutar nyan teupeugét ateueh peurintah Nabi Musa dan jisuson lé ureuëng-ureuëng Lewi nyang meukeureuja dimiyueb pimpénan Itamar, aneuëk Imeum Nabi Harun. 22 Bezaleel aneuëk Uri, cucoe Hur nibak sukée Yehuda, jipeugét banmandum nyang geupeurintah lé TUHAN. 23 Peumbantu gobnyan Aholiab aneuëk Ahisamakh nibak sukée Dan, na kheueh sidroe tukang meu-uke, peurancang dan tukang côb ija lineun nyang halôh, meunan cit ija wol ijo, ungu dan mirah. 24 Méuh nyang jipeuseumah ubak TUHAN keu Khimah Suci banmandum nyan na siribée kilogram, teutimang meunurot céng nyang teupeuguna nibak Khimah TUHAN. 25 Pirak nyang jiteumé nibak seunsus bansa Israel le jih na 3.430 kilogram atranyan teutimang meunurot céng nyang teupeuguna lam Khimah TUHAN. 26 Jeumeulah nyan sadub lagée peue nyang jibayeue lé mandum ureuëng nyang teudafeutar lam seunsus nyan. Tieb-tieb ureuëng jibayeue yuem nyang ka teupeuteuntée, teutimang meunurot céng nyang teupeuguna. Nibak seunsus nyan na teudafeutar 603.550 droe ureuëng agam nyang meu-umu dua ploh thon u ateueh. 27 Nibak pirak nyan, 3.400 kilogram teupeuguna keuteupeugét bansireutôh keunaleueng Khimah TUHAN dan ija pintoe jih. Tieb-tieb keunaleueng na brat jih 34 kilogram. 28 Pirak nyang leubeh nyan, nyang le jih 30 kilogram. Bezaleel laju jipeugét sinambat-sinambat dan ceunawiét-ceunawiét keu taméh-taméh nyan, meunan cit sinutôb pucak nibak taméh-taméh nyan. 29 Peurunggu nyang jipeuseumah ubak TUHAN banmandum nyan na jeumeulah jih 2.425 kilogram. 30 Peurunggu nyan teupeuguna keu ngon peugét keunaleueng pintoe Khimah TUHAN, miseubah deungon meunanyum kawat nibak peurunggu, banmandum peuleungkapan miseubah, 31 keunaleueng layeue bansilingka peulataran dan babah pintoe geureubang jih, banmandum patok Khimah dan peulataran bansilingka nyan.
Keuluaran 39
1 Bezaleel dan Aholiab jipeugét teuma peukayan iébadat nibak ija wol ijo, ungu dan mirah keu imeum-imeum bak watée awaknyan meutugaih nibak Ruweueng Suci. Peukayan imeum keu Nabi Harun jipeugét lagée nyang geupeurintah lé TUHAN bak Nabi Musa. 2 Efod jipeugét nibak ija lineun halôh, ija wol ijo, ungu dan mirah, lom beuneueng méuh. 3 Awaknyan jiseupôh leumpéng-leumpéng méuh nyang óh lheuehnyan jikoh-koh jeuet keu beuneueng lipeh, laju jicôb ngon ija lineun halôh dan wol ijo, ungu dan mirah. 4 Óh lheuehnyan jipeugét teuma dua boh taloe bahô keungon ikat efod nyang teucob nibak binéh jih. 5 Talo keuiéng teunun halôh teupeugét nibak bahan nyang saban dan teucôb nibak efod nyan sampoe jeuet meusaboh bagian lagée nyang geupeurintah lé TUHAN ubak Nabi Musa. 6 Awaknyan laju jiasah batée deulima lheuehnyan laju jipasang lam bingkée méuh. Deungon peunoh keuahlian awaknyan uke nan-nan bandua blaih droe aneuëk Nabi Yakub ateueh batée-batée nyan. 7 Lheuehnyan batée-batéenyan jipasang nibak taloe bahô efod sibagoe tanda peuingat ubak bandua blaih sukée Israel, lagée nyang geupeurintah lé TUHAN ubak Nabi Musa. 8 Bezaleel dan Aholiab jipeugét teuma sinutôb dada nibak bahan nyang saban deungon efod, dan côb sulam jih pi saban. 9 Hijih masagoe nyang teulipat dua, luwah ngon panyang jih maséng-maséng 22 seuntimetée. 10 Nibak sinutôb dadanyan awaknyan pasang teuma peuet boh baréh batée peumata. Nibak baréh nyang phon batée deulima, topas dan baiduri seupah. 11 Nibak baréh nyang keudua zamrod, batée nilam dan intan. 12 Nibak baréh nyang keu lhée batée lazuardi, batée akik dan batée keucubong. 13 Nibak baréh nyang keu peuet batée pirus, batée yakut dan batée ratna ceumpaka. Ban dua blaih peumata nyan teuikat teuma ngon méuh. 14 Nibak tieb-tieb peumata nyan teu-uke teuma ngon nan sidroe lamkawan aneuëk Nabi Yakub sibagoe tanda peuingat ubak sukée-sukée Israel. 15 Laju jipeugét teuma dua boh rante méuh aseuli nyang teuputa lagée talo. 16 Meunan cit jipeugét teuma dua boh gleung méuh nyang teupasang nibak bandua boh ujong siblah u ateueh sinutôb dada nyan. 17 Laju bandua boh rante méuh nyan jipeutamong lam gleung-gleung nyan, 18 dan bandua ujong nyang laén ji-ikat teuma nibak bandua boh bingkée, sampoe sinutôb dadanyan hase teuhubong ngon bagian keu talo bahô nibak efod nyan. 19 Laju jipeugét teuma dua boh gleung méuh teuk nyang jipasang nibak sinutôb dadanyan, nibak ujong miyueb siblaih u dalam nyang keunong efod. 20 Óh lheuehnyan jipeugét teuma dua boh gleung méuh nyang jipasang nibak siblaih ukeue bandua talo bahô efod, tho ngon sinambong meucôb bacut siblaih u miyueb, di ateueh talo keuiéng nibak teunun halôh. 21 Paih lagée nyang geupeurintah lé TUHAN ubak Nabi Musa, gleung sinutôb dada teupeuhubong teuma ngon talo ijo nibak gleung efod, sampoe sinutôb dada nyan teutab na di ateueh talo keuiéng dan hana leukang. 22 Bajée jubah nyang teungui di ateueh efod, banmandum nyan teupeugét nibak ija wol ijo. 23 Ruhuéng takue jih teupeukong ngon pita teunun mangat bék bagaih beukah. 24 Ban siseunlingka miyueb jih jipeugét hiasan boh deulima nibak ija lineun nyang halôh dan wol ijo, ungu dan mirah, nibak lheung-lheung deungon keulintengan nibak méuh, paih lagée peurintah TUHAN ubak Nabi Musa. 27 Awaknyan jipeugét teuma bajée panyang jaroe keu Nabi Harun dan aneuëk-aneuëk gobnyan, 28 meunan cit deungon seureuban, destar dan sileuweue paneuk nibak ija lineun, 29 dan talo keuiéng nibak ija lineun halôh, wol ijo, ungu dan mirah, teuhias teuma deungon côb sulam, lagée nyang geupeurintah lé TUHAN ubak Nabi Musa. 30 Meunan cit jipeugét teuma hiasan nibak méuh aseuli, sibagoe tanda bahwa awaknyan ka teupeukhusos keu TUHAN. Nibak hiasan nyan teu uke deungon tutoe haba lagée nyoe, "Teupeukhusos keu TUHAN". 31 Hiasan nyan teupasang nibak seureuban blaih si ukeue, paih lagée peurintah TUHAN ubak Nabi Musa. 32 Akhé jih seuleusoe kheueh banmandum keureuja keu teupeugét Khimah TUHAN. Ureuëng Israel ka jipeubuet banmandum lagée nyang geupeurintah lé TUHAN ubak Nabi Musa. 33 Awaknyan jiba ubak Nabi Musa Khimah deungon banmandum peuleungkapan jih, ceunawiét-ceunawiét jih, kayée-kayée linteung jih, taméh-taméh dan keunaleueng jih, 34 sinutôb nibak kulét kaméng agam nyang teuboh wareuna mirah, sinutôb nibak kulét halôh, ija tudong. 35 Peuto Peujanjian nyang meuasoe bandua neuk batée meunan cit deungon kayée-kayée geunulam dan sinutôb jih, 36 meuja deungon banmandum peuleungkapan jih dan ruti sajian, 37 gaki panyöt nibak méuh aseuli, panyöt-panyöt jih deungon banmandum peuleungkapan jih, minyéuk keu panyöt, 38 miseubah nibak méuh, minyéuk upacara, dupa mangat bée, tirée keu pintoe Khimah, 39 miseubah peurunggu deungon meunanyum kawat nibak peurunggu, kayée geunulam dan bandum peuleungkapan jih; bak ié teumpat seumeurhah deungon keunaleueng jih, 40 layeue-layeue keu peulataran dan taméh-taméh meunan cit deungon keunaleueng jih, tirée babah pintoe geureubang peulataran meunan cit deungon talo-talo jih, patok-patok Khimah; banmandum peurabot nyang na teungui lam Khimah, 41 dan peukayan iébadat keu imeum-imeum bak watée awaknyan meutugaih nibak Ruweueng Suci dan peukayan khusos keu Nabi Harun dan aneuëk-aneuëk gobnyan. 42 Ureuëng israel ka jipeubuet banmandum nyan paih lagée nyang geupeurintah lé TUHAN ubak Nabi Musa. 43 Nabi Musa geupareksa mandum dan geukalon bahwa awaknyan ka jipeubuet paih lagée nyang geupeurintah lé TUHAN. Laju Nabi Musa geubri beureukat keu awaknyan.
Keuluaran 40
1 TUHAN meufeureuman ubak Nabi Musa, 2 "Peudong kheueh Khimah Lôn bak tanggai sa buleuen sa. 3 Pasoe kheueh lam Peuto Peujanjian nyang meuasoe Siploh Peurintah dan pasang kheueh tudong ija dikeue jih nyan. 4 Keubah kheueh meuja deungon peuleungkapan jih. Peutamong teuma gaki panyöt dan tot kheueh panyöt nyan. 5 Peuduek kheueh miseubah méuh teumpat tot dupa dikeue Peuto Peujanjian, dan gantung kheueh tabeng dikeue pintoe Khimah. 6 Peuduek kheueh miseubah keu keureubeuen nyang teutot dikeue pintoe Khimah. 7 Keubah kheueh bak ié lamkawan Khimah ngon miseubah nyan, lheueh nyan pasoe kheueh ngon ié. 8 Lheueh nyan pasang kheueh layeue nibak silingka peulataran Khimah, dan gantung teuma tirée pintoe geureubang peulataran. 9 Óh lheuehnyan Khimah dan banmandum peuleungkapan jih harôh gata peuseumah ubak Ulôn deungon cara teuboh minyéuk ngon minyéuk upacara, deungon nyan banmandum nyan teupeukhusos keu Ulôn. 10 Peuseumah kheueh miseubah dan banmandum peuleungkapan jih deungon cara nyan, mangat banmandum nyan teupeukhusos keu Ulôn. 11 Peubuet lagéenyan cit teuma deungon bak ié dan keunaleueng jih. 12 Óh lheuehnyan, yue kheueh ubak Nabi Harun dan aneuëk-aneuëk jih jijak ubak babah pintoe Khimah lheueh nyan laju jirhah droe. 13 Peungui kheueh peukayan imeum ateueh Nabi Harun, dan boh kheueh minyéuk ateueh jihnyan mangat jeuet jihnyan teupeukhusos jipeutimang Ulôn sibagoe imeum. 14 Lheueh nyan yue kheueh aneuëk-aneuëk jih mangat jipeurab, dan peusok kheueh bajée panyang jaroe bak awaknyan. 15 Lheueh nyan boh kheueh minyéuk ateueh awaknyan lagée gata boh minyéuk ateueh ureuëng syiek jih, mangat awaknyan pi hase jipeutimang Ulôn sibagoe imeum. Deungon na upacara teuboh minyéuk nyan, sukée awaknyan treun meutruem jeuet jimat jabatan sibagoe imeum." 16 Nabi Musa geupeubuet banmandum nyan lagée nyang geupeurintah lé TUHAN. 17 Teuma nibak tanggai sa buleuen sa nibak thon nyang keudua óh ka lheueh bansa Israel jitinggai nanggroe Meusé, Khimah TUHAN nyan teupasang. 18 Nabi Musa geukeubah keunaleueng-keunaleueng jih, geupeudong rungka-rungka jih, geupeudab kayée-kayée linteung jih, dan geupeudong taméh-taméh jih. 19 Lheuehnyan jileueng kheueh bubong Khimah deungon sinutôb siblaih u luwa di ateueh nyan lagée nyang geupeurintah lé TUHAN. 20 Lheueh nyan bandua batée nyan jipeutamong lam Peuto Peujanjian. Laju lé Nabi Musa geupasang sinutôb Peuto nyan dan geupeutamong kayée geunulam u dalam gleung jihnyan. 21 Lheuehnyan laju jipeutamong Peuto nyan u dalam Khimah dan geugantung ija silubong dikeue nyan, lagée nyang geupeurintah lé TUHAN ubak gobnyan. 22 Óh lheuehnyan Nabi Musa geukeubah meuja lam Khimah, siblaih utara blaih luwa ija, 23 lheueh nyan ateueh meuja nyan geukeubah teuma ruti sajian. 24 Gaki panyöt geukeubah lam Khimah, blaih u seulatan, meuhadab keu ngon meuja nyan, 25 lheuehnyan, panyöt-panyöt nyan laju geutot dikeue TUHAN. 26 Miseubah méuh geukeubah lam Khimah, dikeue ija, 27 lheuehnyan geutot laju dupa mangat bée lagée nyang geupeurintah lé TUHAN ubak Nabi Musa. 28 Nabi Musa geugantung tirée pintoe di Khimah, 29 dan dikeue pintoe nyan geukeubah teuma miseubah keu keureubeuen nyang teutot. Di ateueh miseubah nyan geupeuseumah keureubeuen nyang teutot dan keureubeuen sajian. 30 Kulah peurunggu geukeubah teuma di lamkawan Khimah ngon miseubah nyan, laju kulah nyan geupasoe ngon ié. 31 Nabi Musa, Nabi Harun dan aneuëk-aneuëk gobnyan geurhah jaroe dan gaki gobnyan nibak teumpat nyan, 32 tieb-tieb watée awaknyan jitamong u dalam Khimah TUHAN atawa jipeurab bak miseubah. 33 Bansilingka Khimah dan miseubah nyan Nabi Musa geupasang layeue, laju gobnyan geugantung tirée pintoe geureubang peulataran. Deungon lagée nyan seuleusoe kheueh banmandum buet nyan. 34 Óh lheuehnyan jitreun kheueh awan jitôb Khimah TUHAN, dan Khimah nyan peunoh ngon cahya TUHAN teuka. 35 Lé sababnyan Nabi Musa hana hase geutamong lam Khimah nyan. 36 Tieb-tieb awannyan jiék nibak ateueh Khimah TUHAN, bansa Israel laju jireuloih khimah-khimah jih keu jiminah u teumpat laén. 37 Teuma, meunyoe awannyan hana jiék, awaknyan hana jiminah nibak teumpat nyan. 38 Simantong bansa Israel jiminah-minah teumpat, TUHAN na nibak Khimah nyan lam hi awan óh watée uroe dan lam ji apui óh watée malam.
Imeum-Imeum 1
1 Nibak khimah Gobnyan, TUHAN geutawök Nabi Musa dan geubri ubak geuhnyan banmandum peuratoran 2 nyang harôh jitaát lé ureuëng Israel. Meunyoe sidroe-droe ureuëng jipeuseumah keureubeuen nyang teutot ubak TUHAN, ureuëng nyan jeuet jipeuseumah leumô, bubiri atawa kaméng jih. 3 Meunyoe nyang jipeuseumah saboh leumô, beulatang nyan harôh nyang agam dan hana meucupa, leumô nyan harôh jiba ubak babah pintoe Khimah TUHAN, mangat TUHAN geuteurimong atra ureuëng nyan. 4 Dan jihnyan harôh jipeuduek jaroe jih ateueh ulée beulatang nyan, deungon nyan peuseumahan ureuëng nyan teuma geuteurimong lé TUHAN keuteupeu amphon desya. 5 Óh lheueh nyan leumô nyan harôh teusie dikeue pintoe Khimah. Darah beulatang nyan harôh jipeuseumah lé imeum-imeum keuturonan Nabi Harun ubak TUHAN, laju jireutek ban peuet boh sagoe miseubah nyang na dikeue pintoe khimah. 6 Óh lheueh nyan lé ureuëng nyan harôh jipuliek kulét jih dan jikoh-koh beulatang nyan. 7 Imeum-imeum harôh jipeukab apui u ateueh miseubah laju jiatoe kayée apui u ateueh nyan. 8 Sie-sie keureubeuen nyang ka lheueh teukoh-koh nyan, meunan cit deungon ulée dan gapah jih, mandum nyan harôh awaknyan keubah u ateueh apui hu. 9 Óh lheueh nyan lé ureuëng nyan harôh ji rhah asoe pruet dan pha leumô nyan, dan imeum nyang meutugaih disinan harôh geutot banmandum nyan. Bée keureubeuen nyang teutot nyan keubit that galak até TUHAN. 10 Meunyoe nyang jipeuseumah saboh bubiri atawa kaméng, beulatang nyan harôh nyang agam dan hana meucupa. 11 Ureuëng nyan harôh jisie beulatang nyan disiblaih utara miseubah, laju lé Imeum-imeum harôh jireutek darah beulatang nyan ateueh ban peuet boh sagoe miseubah. 12 Óh ka lheueh beulatang nyan teusie-sie, mandum sie nyan, meunan cit deungon ulée dan gapah jih, harôh jikeubah lé imeum u ateueh apui nibak miseubah nyan. 13 Lé ureuëng nyan laju jirhah asoe pruet dan pha beulatang nyan. Óh lheueh nyan lé imeum harôh jipeuseumah mandum nyan ubak TUHAN, dan laju jitot u ateueh miseubah. Bée keureubeuen nyang teutot nyan lumpah that galak até TUHAN. 14 Meunyoe nyang jipeuseumah saboh cicém, cicém nyan harôh leuek putéh atawa cicém mirah pati nyang mantong muda. 15 Imeum harôh geuba cicém nyan ubak miseubah, laju geuwiet takue jih dan geutot ulée jih u ateueh miseubah nyan. Darah cicém nyan harôh jipicet uluwa nibak sampeng miseubah. 16 Beue jih meunan cit mandum asoe jih harôh teupeuteubit, laju teujak tiek siblah u timu miseubah bak teumpat abée. 17 Óh lheueh nyan cicém nyan harôh teulheueb bak uram sayeueb jih, sayeueb nyan hán jeuet putôh. Dan cicém nyan harôh teutot ateueh miseubah. Bée keureubeuen nyang teutot nyan lumpah that galak até TUHAN.
Imeum-Imeum 2
1 Meunyoe sidroe-droe ureuëng jipeuseumah keureubeuen teuhidang ubak TUHAN, keureubeuen nyan harôh teupông nyang paleng jroh nyang ka teuprée ngon minyéuk zaiton dan teuboh keumeunyan diateueh nyan. 2 Ureuëng nyan harôh jiba ubak imeum-imeum keuturonan Nabi Harun. Imeum nyang meutugaih disinan geucok laju sireugam teupông nyan meunan cit deungon minyéuk zaiton dan banmandum keumeunyan, dan atranyan mandum geutot laju ateueh miseubah sibagoe tanda bahwa banmandum nyan ka geupeuseumah ubak TUHAN. Bée keureubeuen teuhidang nyang mangat nyan lumpah that galak até TUHAN. 3 Keureubeuen teuhidang nyang leubeh nyan na kheueh keu imeum-imeum. Keureubeuen nyan suci that sabab teucok nibak peunajoh nyang ka teupeuseumah ubak TUHAN. 4 Meunyoe nyang jipeuseumah nyan ruti nyang teutot didalam acuwan, ruti nyan harôh teupeugét hana meurago. Ruti nyan jeuet teubai, teupeugét nibak teupông halôh nyang teuramah ngon minyéuk zaiton, jeuet cit juadah nyang teusiliek ngon minyéuk zaiton. 5 Meunyoe nyang jipeuseumah nyan ruti nyang teupanggang di ateueh panggang, ruti nyan harôh teupeugét nibak teupông halôh deungon minyéuk zaiton, teuma hana jeuet teuboh rago. 6 Ruti nyang teupeuseumah nyan harôh teupriek-priek, laju teuro minyéuk zaiton. 7 Meunyoe nyang teupeuseumah nyan ruti nyang teutaguen lam kuali, ruti nyan harôh teupeugét nibak teupông nyang halôh dan minyéuk zaiton. 8 Ruti nyang teupeugét deungon cara lagée nyan harôh teupeuseumah ubak TUHAN dan teujok ubak imeum-imeum nyang ba atranyan ubak miseubah. 9 Imeum-imeum geucok siladum nibak rutinyan laju geutot ateueh miseubah sibagoe tanda bahwa banmandum nyan ka geupeuseumah ubak TUHAN. Bée jih nyang mangat nyan lumpah that galak até TUHAN. 10 Nyang leubeh nibak nyan na kheueh hak milék imeum. Ruti nyan lumpah suci sabab teucok nibak peunajoh nyang ka teupeuseumah ubak TUHAN. 11 Keureubeuen hidangan keu TUHAN hana jeuet teujampu ngon meulisan atawa rago, sabab meulisan dan rago hana jeuet teutot keu teupeuseumah ubak TUHAN. 12 Nibak wase tanoh nyang phon bak tieb-tieb thon, siladum harôh teupeuseumah ubak TUHAN, teuma hana jeuet teutot ateueh miseubah. 13 Tieb-tieb keureubeuen teuhidang harôh teuboh sira, sabab sira sibagoe tanda janji Po teu Allah deungon gata. Jadi mandum peuseumahan harôh teuboh sira. 14 Meunyoe gata tapeuseumah ubak TUHAN gandom nyang phon gata pot, taba kheueh gandom barô nyang ka teutôb halôh atawa teupanggang. 15 Gandom nyan harôh teuboh minyéuk zaiton dan teuboh keumeunyan di ateueh nyan. 16 Imeum harôh geutot siladum nibak gandom dan minyéuk nyan meunan cit banmandum keumeunyan, sibagoe tanda bahwa banmandum nyan ka geupeuseumah ubak TUHAN.
Imeum-Imeum 3
1 Meunyoe sidroe-droe ureuëng jipeuseumah saboh leumô keu keureubeuen peudamé, leumô nyan jeuet nyang agam dan jeuet nyang inong, teuma hana jeuet meucupa. 2 Ureuëng nyang peuseumah atra nyan harôh jikeubah jaroe jihnyan ateueh ulée beulatang nyan laju jisie bak babah pintoe Khimah TUHAN. Imeum-imeum keuturonan Nabi Harun harôh geureutek darah leumô nyan ateueh ban peuet boh sagoe miseubah nyan. 3 Keu keureubeuen peudamé ubak TUHAN, imeum harôh geupeuseumah bagian-bagian nyoe, nibak beulatang nyan: gapah nyang meubalot asoe pruet jih, 4 boh keuiéng deungon gapah jih dan bagian nyang paleng gét nibak até jih. 5 Mandumnyan meusajan-sajan deungon keureubeuen-keureubeuen nyang laén, harôh teutot u ateueh miseubah. Bée keureubeuen nyang teutot nyan lumpah that galak até TUHAN. 6 Meunyoe nyang jipeuseumah keu keureubeuen peudamé nyan saboh bubiri atawa kaméng, beulatang nyan jeuet agam dan jeuet inong, teuma hana jeuet meucupa. 7 Meunyoe sidroe-droe ureuëng jipeuseumah saboh bubiri, ureuëng nyan harôh jiba atranyan ubak Khimah TUHAN. 8 Disinan ureuëng nyan harôh jipeuduek jaroe jih ateueh ulée bubiri nyan óh lheueh nyan laju jijak sie dikeue Khimah. Dan di imeum laju geureutek darah beulatang nyan ateueh ban peuet boh sagoe miseubah nyan. 9 Keu keureubeuen peudamé ubak TUHAN imeum harôh geupeuseumah bagian-bagian nyoe nibak bubiri nyan: gapah jih, mandum ikue nyang na gapah dan teukoh bak bineh tuleueng-tuleueng jih, gapah nyang meubalot asoe pruet jih, 10 boh keuiéng deungon gapah jih dan bagian nyang paleng gét nibak até jih. 11 Imeum nyang meutugaih disinan harôh geutot banmandum nyan di ateueh miseubah keu keureubeuen peunajoh keu TUHAN. 12 Meunyoe nyang jipeuseumah saboh kaméng, ureuëng nyang peuseumah atranyan harôh jiba ubak Khimah TUHAN. 13 Nibak teumpat nyan harôh jipeuduek jaroe jihnyan ateueh ulée kaméng nyan dan laju jisie dikeue Khimah. Imeum harôh geureutek darah beulatang nyan ateueh ban peuet boh sagoe miseubah. 14 Keu keureubeuen peunajoh keu TUHAN, imeum harôh geupeuseumah bagian-bagian nyoe nibak kaméng nyan: gapah nyang meubalot asoe pruet jih, 15 boh keuiéng ngon gapah jih dan bagian nyang paleng gét nibak até jih. 16 Imeum nyang meutugaih disinan harôh geutot mandum nyan u ateueh miseubah. Bée keureubeuen peunajoh nyan lumpah that galak até TUHAN. Mandum gapah beulatang nyan keu TUHAN. 17 Ureuëng Israel sagai-sagai hana jeuet jipajoh gapah atawa darah. Peuratoran nyan teutab na siumu masa dan harôh jitaát lé tieb-tieb ureuëng Israel dipat mantong jihnyan tinggai.
Imeum-Imeum 4
1 TUHAN meufeureuman ubak Nabi Musa, geuyue peumaklum ubak bansa Israel bahwa soemantong nyang deungon hana jisaja meudesya sabab jilangga salah saboh nibak peurintah TUHAN, harôh jiseutôt peuratoran nyoe. 3 Meunyoe nyang meudesya Imeum Agong, sampoe bansa Israel meusajan meusalah, ureuëngnyan harôh jikeureubeuen saboh leumô agam muda nyang hana meucupa ubak TUHAN mangat desya jihnyan geupeu amphon. 4 Leumô nyan harôh jiba ubak babah pintoe Khimah TUHAN. Imeum Agong harôh geupeuduek jaroe gobnyan ateueh ulée beulatang nyan, óh lheueh nyan laju jisie dikeue Khimah. 5 Siladum nibak darah nyan harôh jipeutamong lam Khimah. 6 Laju jihnyan jiculok jaroe jih lam darah nyan dan jireutek tujoh goe dikeue tirée nyang peujareueng Ruweueng Suci. 7 Siladum nibak darah nyan harôh jisiliek ubak lungkée-lungkée nibak sagoe miseubah dupa mangat bée didalam Khimah, dan nyang leubeh nyan harôh jireutek nibak aleue miseubah keureubeuen teutot nyang na bak pintoe Khimah. 8 Imeum harôh geucok banmandum gapah leumô agam nyan, na kheueh gapah nyang meubalot asoe pruet jih, 9 boh keuiéng ngon gapah jih dan bagian nyang paleng gét nibak até jih. 10 Banmandum nyan harôh teutot ateueh miseubah keureubeuen nyang teutot lagée bak keureubeuen peudamé. 11 Teuma asoe leumô nyan, kulét jih, ulée jih, gaki jih, asoe pruet nyang leubeh jitamong cit keunan usus jih, 12 jadi banmandum keucuali jeumba nyang ka teupeu meungkréeh, harôh teupeuteubiet uluwa khimah. Disinan leumô nyan harôh teutot ateueh kayée apui bak teumpat teuboh abée, na kheueh teumpat nyang khusos keu nyan. 13 Meunyoe nyang meudesya mandum umat Israel, sabab ngon hana jisaja ka ji-iengkeue salah saboh peurintah TUHAN, 14 teuma meunan desya nyan jiteupeue, umat harôh jiba saboh leumô agam nyang muda ukeue Khimah TUHAN. Beulatang nyan harôh jipeuseumah sibagoe keureubeuen peuamphon desya. 15 Mandum peumimpén bansa harôh geupeuduek jaroe gobnyan ateueh ulée nyan, dan laju geusie bak teumpat nyan. 16 Imeum Agong harôh geuba siladum nibak darah nyan keu teupeutamong dalam Khimah. 17 Disinan jihnyan harôh jiculok jaroe jih u dalam darah nyan dan laju jireutek tujoh goe dikeue tirée nyang jeuet keubataih Ruweueng Suci. 18 Siladum treuk harôh jisiliek ateueh lungkée-lungkée nibak sagoe-sagoe miseubah dupa didalam Khimah dan nyang leubeh nyan harôh teureutek ateueh aleue miseubah teumpat keureubeuen nyang teutot di babah pintoe Khimah. 19 Banmandum gapah beulatang nyan harôh teucok dan laju teutot u ateueh miseubah. 20 Cara jih lagée teupeuseumah leumô agam keu keureubeuen peuamphon desya. Meunan kheueh cara Imeum Agong geupeuseumah keureubeuen keu desya-desya umat, teuma mandum desya-desya nyan teuma geupeu amphon lé TUHAN. 21 Óh lheueh nibaknyan di leumô agam nyan harôh jipeuteubiet uluwa, dan jitot laju diluwa khimah-khimah, lagée teupeu seumah leumô agam keu keureubeuen peuamphon desya Imeum Agong nyan keudroe. Meunan kheueh cara jih teupeuseumah keureubeuen peuamphon desya umat. 22 Meunyoe nyang meudesya sidroe ureuëng nyang mat kuasa sabab deungon hana jisaja ka geuiengkeue salah saboh peurintah TUHAN, 23 teuma bagaih that watée ka jiteupeu, gobnyan harôh jikeureubeuen saboh kaméng agam nyang hana meucupa keu peuamphon desya. 24 Jihnyan harôh jipeuduek jaroe jih ateueh ulée beulatang nyan, laju jisie u siblah utara miseubah, teumpat teusie beulatang keu keureubeuen nyang teutot. 25 Imeum harôh geuculok jaroe gobnyan udalam darah beulatang nyan dan geusiliek laju nibak lungkée-lungkée nibak sagoe miseubah dan geureutek laju ateueh aleue miseubah. 26 Óh lheueh nyan banmandum gapah beulatang nyan harôh geutot u ateueh miseubah, lagée bak keureubeuen peudamé. Meunan kheueh cara imeum geupeuseumah keureubeuen keu desya ureuëng nyan mat kuasa, deungon na lagée nyan ureuëng nyan teuma geupeuamphon lé TUHAN. 27 Meunyoe sidroe lamkawan rakyat ba jipeubuet desya sabab ngon hana jisaja ji-iengkeue salah saboh peurintah TUHAN, 28 teuma bubagaih that watée ka jiteupeu hainyan, jihnyan harôh jikeureubeuen saboh kaméng inong nyang hana meucupa. 29 Ureuëng nyan harôh jipeuduek jaroe jih nyan ateueh ulée beulatang nyan, laju jijak sie u siblah utara miseubah bak teumpat teusie beulatang keu keureubeuen teutot. 30 Imeum harôh geuculok jaroe geuh lam darah nyan, dan geusiliek laju ubak lungkée-lungkée nyang na bak sagoe-sagoe miseubah dan darah nyang leubeh nyan laju geureutek ubak aleue miseubah nyan. 31 Banmandum gapah beulatang nyan harôh teucok lagée bak keureubeuen peudamé. Gapah nyan harôh geutot lé imeum u ateueh miseubah, bée jih nyang mangat nyan teupeugalak até TUHAN. Meunan kheueh cara jih imeum geupeuseumah keureubeuen keu desya sidroe ureuëng biasa, teuma ureuëng nyan laju geupeu amphon lé TUHAN. 32 Meunyoe na sidroe ureuëng jikeureubeuen saboh bubiri keu teupeuamphon desya jihnyan, bubiri nyan harôh nyang inong nyang hana meucupa. 33 Ureuëng nyan harôh jipeuduek jaroe jih ateueh ulée beulatang nyan, laju jijak sie u siblah utara miseubah, bak teumpat teusie beulatang keu keureubeuen nyang teutot. 34 Imeum harôh geuculok jaroe gobnyan lam darah nyan, dan laju geusiliek ubak lungkée-lungkée nyang na bak sagoe-sagoe miseubah, dan darah nyang leubeh nyan laju geureutek bak aleue miseubah. 35 Óh lheueh nyan banmandum gapah beulatang nyan harôh geucok lagée bak keureubeuen peudamé. Gapah nyan harôh geutot ateueh miseubah, meusajan-sajan ngon keureubeuen peunajoh nyang teupeuseumah ubak TUHAN. Meunan kheueh cara imeum geupeuseumah keureubeuen keu desya ureuëng nyan, teuma ureuëng nyan laju geupeuamphon lé TUHAN.
Imeum-Imeum 5
1 Keureubeuen peuamphon desya peureulée teupeuseumah: Meunyoe sidroe ureuëng seucara reseumi teulakée jeuet keusaksi ubak kantô peungadelan, teuma hana jitem peugah peue nyang ka jingieng atawa jideungoe sampoe ureuëng nyan harôh jitanggong akibat jih. 2 Meunyoe sidroe ureuëng meusalah sabab deungon hana jisaja ka jeuet keu kuto, sabab ka tupéeh ngon salah sapeue nyang kuto, miseu jih, bangke beulatang, dan óh lheueh nyan jisadar buet jih nyan. 3 Meunyoe sidroe ureuëng meusalah sabab ngon hana jisaja ka tupéeh barang kuto nyang asai jih nibak manusia, dan óh lheueh nyan jisadar buet jih nyan. 4 Meunyoe na sidroe ureuëng meusalah sabab jimeusumpah ban galak droe keu jipeubuet peue mantong, dan óh lheueh nyan ji insaf peue nyang ka jipeubuet. 5 Bak tieb-tieb buet jih nyan, ureuëng nyang meusalah harôh ji aku buet jih nyang salah nyan. 6 Dan keu teutuboh desya jihnyan, ureuëng nyan harôh jiba saboh bubiri atawa kaméng inong keu TUHAN. Imeum harôh geupeuseumah keureubeuen nyan mangat jeuet desya ureuëng nyan geupeu amphon. 7 Meunyoe ureuëng nyang salah nyan hana hase jipeuna saboh bubiri atawa kaméng keu teutuboh desya jih nyan, ureuëng nyan harôh jiba dua boh cicém leuek putéh atawa cicém mirah pati nyang muda, saboh keu keureubeuen peuamphon desya, dan saboh treuk keu keureubeuen nyang teutot. 8 Cicém-cicém nyan harôh teuba ubak imeum. Imeum harôh teuleubeh ilée geupeuseumah cicém nyang ka teupeu teuntée keu keureubeuen peu amphon desya. Takue cicém nyan harôh jiputa, teuma hana jeuet sampoe putôh ulée jih. 9 Darah cicém nyan harôh geureutek ubak sagoe miseubah, dan nyang leubeh nibak nyan harôh geupirét uluwa ubak aleue miseubah sibagoe keureubeuen peu amphon desya. 10 Óh ka lheueh nyan imeum geupeuseumah cicém nyang keudua keu keureubeuen nyang teutot, saban lagée peuratoran nyang na. Meunan kheueh cara jih imeum geupeuseumah keureubeuen keu desya ureuëng nyan, laju ureuëng nyan geupeu amphon lé TUHAN. 11 Meunyoe ureuëng nyang meusalah nyan hana hase jipeuna dua boh cicém leuek putéh atawa cicém mirah pati keu keureubeuen peu amphon desya, ureuëng nyan harôh jiba sikilo teupông. Teupông nyan hana jeuet teujampu ngon minyéuk zaiton atawa meusajan ngon keumeunyan, sabab keureubeuen nyan na kheueh keureubeuen peu amphon desya dan bukon keureubeuen teuhidang. 12 Teupông nyan harôh teuba ubak imeum. Imeum harôh geucok saboh reugam nibak teupông nyan sibagoe tanda bahwa banmandum nyan ka lheueh geukeureubeuen ubak TUHAN. Teupông nyang sireugam nyan harôh geutot ateueh miseubah sibagoe keureubeuen peunajoh. Nyan kheueh keureubeuen gobnyan keu peu amphon desya. 13 Meunan kheueh cara jih imeum geupeuseumah keureubeuen keu ureuëng nyan, teuma ureuëng nyan geupeu amphon lé TUHAN. Teupông nyang leubeh nyan keu imeum, lagée bak keureubeuen gandom. 14 TUHAN geubri ubak Nabi Musa peuratoran-peuratoran lagée nyoe. 15 Meunyoe sidroe-droe ureuëng deungon hana jisaja ka jipeubuet desya sabab lalo bak jijok keureubeuen-keureubeuen droe jih nyang teupeu wajéb ubak TUHAN, teuma lé ureuëng nyan harôh jiba keureubeuen gantoe rugoe. Keureubeuen nyan harôh saboh bubiri atawa kaméng agam nyang hana meucupa, dan teutakse meunurot yuem nyang ka teuntée bak Khimah TUHAN. 16 Ureuëng nyan harôh jibayeue peue nyang yoh watée ilée ka geupeulalo, teutamah dua ploh peureusen. Óh lheueh nyan jihnyan harôh jijok beulatang nyan ubak imeum, dan imeum laju geukeureubeuen keu desya ureuëng nyan, teuma di ureuëng nyan laju geupeuamphon lé TUHAN. 17 Meunyoe sidroe-droe ureuëng jipeubuet desya sabab ka ji-iengkeue ubak sapeue-sapeue peurintah TUHAN, ureuëng nyan meusalah dan harôh jitanggong akibat jih. 18 Keu keureubeuen gantoe rugoe ureuëng nyan harôh jiba saboh bubiri atawa kaméng agam nyang hana meucupa dan teutakse meunurot yuem nyang saban lagée yuem bak Khimah TUHAN. Imeum geukeureubeuen keu desya ureuëng nyan, teuma gobnyan geupeu amphon lé TUHAN. 19 Nyan kheueh keureubeuen gantoe rugoe keu buet nyang salah nyang ka jipeubuet teuhadab TUHAN.
Imeum-Imeum 6
1 TUHAN geubri ubak Nabi Musa peuratoran-peuratoran nyoe. 2 Sidroe-droe ureuëng harôh jipeuseumah keureubeuen meunyoe ureuëng nyan meudesya ubak TUHAN sabab hana jitem jok pulang barang nyang jikeubah lé ureuëng laén nibak jihnyan, atawa jitipée gob, jicue atra gob, atawa ka meuteumé barang nyang gadôh, lé ureuëng nyan ji-iengkeue ngon jimeubudok cula-calo. 4 Ureuëng nyang meusalah nyan harôh jibayeue lom mandum nyang jiteumé nyan ngon cara hana jujoe. Watée jihnyan ka meuteumé bahwa jihnyan salah, ureuëng nyan harôh jibayeue peunoh keu ureuëng po atra nyan, teutamah dua ploh peureusen. 6 Keu keureubeuen geunantoe rugoe ureuëng nyan harôh jipeuseumah saboh bubiri atawa kaméng agam nyang hana meucupa dan teutakse meunurot yuem nyang meuyuem bak Khimah TUHAN. 7 Imeum geukeureubeuen keu desya ureuëng nyan, teuma ureuëng nyan laju geupeu amphon desya jih lé TUHAN. 8 TUHAN meufeureuman ubak Nabi Musa, mangat geujak peusampoe ubak Nabi Harun dan aneuëk-aneuëk gobnyan peuratoran-peuratoran lagée nyoe keuhai keureubeuen nyang teutot banmandum. Imeum harôh geupeuduek keureubeuen nyang teutot u ateueh miseubah dan geupeubiyeu disinan simalam beungoh, dan apui jih teutab hu sabe. 10 Óh ka lheueh keureubeuen nyan jeuet keu abée, imeum geusôk sileuweue paneuek bajée jubah nibak ija lineun, harôh geubeu ôt abée nyang meugapah nyan nibak ateueh miseubah laju geukeubah bak binéh miseubah. 11 Óh ka lheueh nyan gobnyan harôh geugantoe peukayan dan geuba laju abée u luwa khimah-khimah, ubak teumpat nyang ka teupeu khusos keu nyan. 12 Tieb-tieb beungoh imeum harôh geukeubah kayée apui u ateueh miseubah, geuatoe keureubeuen nyang teutot di ateueh nyan, dan geutot gapah nibak keureubeuen peudamé. Apui nyang na ateueh miseubah harôh hu sabe hana jeuet lon. 14 Nyoe kheueh peuratoran-peuratoran keuhai keureubeuen teuhidang keu TUHAN. Keureubeuen nyan harôh teuba ukeue miseubah lé sidroe nibak keuturonan Nabi Harun. 15 Gobnyan harôh geucok saboh reugam teupông halôh deungon minyéuk dan banmandum keumeunyan, laju geutot u ateueh miseubah sibagoe tanda bahwa banmandum keureubeuen nyan geupeuseumah ubak TUHAN. Bée keureubeuen nyang mangat nyan lumpah that galak até TUHAN. 16 Teupông nyang leubeh nyan harôh teupeugét keu ruti hana meurago dan geupajoh lé imeum-imeum nibak teumpat nyang khusos, na kheueh nibak leuen Khimah TUHAN. Nyan kheueh jeumba imeum nyang geubri lé TUHAN keu awaknyan ateueh keureubeuen peunajoh. Peunajoh nyan that suci, lagée keureubeuen peuamphon desya dan keureubeuen geunantoe rugoe. 18 Keu siumu masa soe mantong ureuëng agam nibak keuturonan Nabi Harun jeuet geumakheun ruti nyan; nyan kheueh jeumba awaknyan nyang teutab nibak peunajoh nyang geupeuseumah ubak TUHAN. Ureuëng laén nyang cukéh peunajoh nyang ka geukeureubeuen nyan, teuma meuteumé bala ngon sabab teunaga suci nibak nyan. 19 TUHAN geubri ubak Nabi Musa peuratoran-peuratoran lagée nyoe, 20 keuhai keureubeuen bak teubaiát sidroe imeum keuturonan Nabi Harun. Bak uroe gobnyan teubaiát, ureuëng nyan harôh geupeuseumah sikilogram teupông gandom ubak TUHAN. Siteungoh treuk harôh geupeuseumah watée beungoh uroe dan nyang leubeh nyan óh watée uroe ka seupôt. 21 Teupông nyan harôh teujampu ngon minyéuk, laju teutot ateueh panggang apui, óh lheueh nyan geupriek-priek dan geupeuseumah sibagoe keureubeuen teuhidang. Bée keureubeuen nyang mangat nyan lumpah galak até TUHAN. 22 Keu siumu masa tieb-tieb keuturonan Nabi Harun nyang teubaiát jeuet keu Imeum Agong harôh geupeuseumah keureubeuen nyan. Banmandum nyan harôh teutot sibagoe peuseumahan keu TUHAN. 23 Tieb-tieb keureubeuen teuhidang nyang geupeuseumah lé imeum harôh teutot banmandum, mubacutpi hana jeuet teupajoh. 24 TUHAN meufeureuman ubak Nabi Musa, geuyue jak peusampoe ubak Nabi Harun ngon aneuëk-aneuëk gobnyan keuhai peuratoran-peuratoran lagée nyoe keuhai keureubeuen peu amphon desya. Beulatang keu keureubeuen peu amphon desya teusie nibak teumpat nyang lazem teusie beulatang keu keureubeuen nyang teutot. Keureubeuen nyan lumpah that suci. 26 Imeum nyang peuseumah keureubeuen nyan harôh geumakheun atra nyan nibak teumpat nyang khusos, na kheueh nibak seuramo Khimah TUHAN. 27 Soe mantong atawa peue mantong nyang keunong nibak sie beulatang peulara nyan teuma keunong bala sabab sakeuti nyang ka keunong nibak sie nyan. Meunyoe siôn bajée nyang keunong meusipreuk darah beulatang nyan, bajée nyan harôh teu rhah bak teumpat nyang khusos. 28 Beulangöng tanoh nyang teupeuguna keu teumpat reuböh sie keureubeuen nyan harôh teupeubeukah. Meunyoe nyang teupeuguna beulangöng beuso, beulangöng nyan harôh teu-uet dan teupeu gleh laju ngon ié. 29 Tieb-tieb ureuëng agam lam keuluwarga imeum-imeum nyan jeuet jipajoh keureubeuen nyang lumpah suci nyan. 30 Beulatang keu keureubeuen peu amphon desya nyang teucok bacut darah jih keu teuba ubak Ruweueng Suci, atranyan harôh teutot sampoe habéh dan hanjeuet teupajoh.
Imeum-Imeum 7
1 Nyoe kheueh peuratoran-peuratoran keuhai keureubeuen geunantoe rugoe. Keureubeuen nyan lumpah suci. 2 Beulatang nyang teu keureubeuen nyan harôh teusie nibak teumpat lazem teuseumeusie keu keureubeuen nyang teutot, dan darah jih laju teureutek nibak ban peuet boh sagoe miseubah. 3 Imeum harôh geupeuseumah u ateueh miseubah banmandum gapah beulatang nyan, na kheueh: Ikue jih nyang meugapah, gapah nyang teutôb nibak asoe pruet jih, boh keuiéng ngon gapah jih, dan bagian nyang paleng gét nibak até jih. 5 Banmandum nyan harôh teutot ateueh miseubah sibagoe keureubeuen peunajoh keu TUHAN. Keureubeuen nyan na kheueh keu keureubeuen geunantoe rugoe. 6 Tieb-tieb ureuëng agam lam keuluwarga imeum-imeum jeuet jipajoh sie keureubeuen nyan, teuma awaknyan harôh jipajoh atra nyan nibak teumpat nyang khusos, sabab keureubeuen nyan lumpah that suci. 7 Keu keureubeuen peu amphon desya dan keureubeuen geunantoe rugoe keunong cit nibak peuratoran nyang saban, na kheueh: Asoe sie beulatang peulara nyang teukeureubeuen nyan na kheueh keu imeum nyang geupeuseumah. 8 Meunan cit kulét beulatang nyan pih keu imeum. 9 Tieb-tieb keureubeuen teuhidang nyang teutot nibak teumpat teutot atawa teutaguen lam kuali atawa nyang teupanggang, atranyan jeuet keu jeumba imeum nyang geupeuseumah. 10 Teuma keureubeuen teuhidang nyang hana teupeumasak, bah kheueh nyan nyang teujampu ngon minyéuk meunan cit nyang tho, banmandum nyan keu imeum-imeum keuturonan Nabi Harun, dan harôh teuweuek rata sabe keudroe-droe awaknyan. 11 Nyoe kheueh atoran-atoran jih keuhai keureubeuen peudamé nyang teupeuseumah ubak TUHAN. 12 Meunyoe keureubeuen nyan jipeuseumah keu teulakée teurimong gaséh, deungon beulatang nyan harôh teupeuseumah teuma ruti nyang hana meurago. Ruti nyan jeuet nyang teubai teupông teuwot ngon minyéuk zaiton, meunan cit jeuet ruti tho nyang lipeh nyang teusiliek ngon minyéuk, atawa juadah teupông nyang teupeugét ngon minyéuk zaiton. 13 Seulaén nibak nyan harôh jipeuseumah cit nyang teupeugét teuboh rago. 14 Nibak tieb-tieb bagoe ruti nyan siladum harôh teupeuseumah ubak TUHAN, dan nyan jeumba imeum nyang cok darah beulatang nyan laju teureutek nibak miseubah keu keureubeuen peudamé. 15 Asoe sie nyan harôh teupajoh nibak uroe beulatang nyan teukeureubeuen, mubacutpi hana jeuet teutinggai sampoe óh singoh beungoh. 16 Meunyoe na sidroe-droe ureuëng jiba keureubeuen peudamé keu jijak peulheueh kaôi jihnyan, atawa keu keureubeuen keugalak droe, atranyan hana peureulée teupajoh sampoe habéh bak uroe nyan cit teuma. Nyang leubeh nyan jeuet jipajoh óh singoh teuma. 17 Meunyoe trok bak uroe nyang keu lhée mantong na cit tinggai, sie nyan harôh teutot sampoe habéh. 18 Teuma meunyoe bak uroe nyang keu lhée eungkot sie nyan jipajoh cit, keureubeuen nyan hana geuteurimong dan hana teuba hase sapeue keu ureuëng nyan, teuma ka jeuet keu hareuem. Ureuëng nyang pajoh atra nyan ka salah dan harôh jitanggong akibat jih. 19 Sie nyang ka keunong salah sapeue najis atra nyan harôh teutot sampoe habéh dan hana jeuet teupajoh. Sie keureubeuen peudamé teuma jeuet jipajoh lé ureuëng nyang hana meu najih. 20 Meunyoe na ureuëng jipajoh euengkot sie nyan bak watée jih nyan lam najis, ureuëng nyan hana lé teu anggab anggota umat Po teu Allah. 21 Meunyoe na ureuëng jipajoh sie keureubeuen nyan óh ka lheueh tupéh ngon najis, bah kheueh nyan nyang asai jih nibak manusia meunan cit nibak beulatang, ureuëng nyan pih saban cit hana lé teu anggab anggota umat Po teu Allah. 22 TUHAN geubri ubak Nabi Musa peuratoran-peuratoran lagée nyoe 23 keu bansa Israel. Gapah leumô, gapah bubiri atawa gapah kaméng hana jeuet teupajoh. 24 Gapah beulatang nyang maté keudroe atawa sabab jiteugöm lé beulatang juwah, atranyan hana jeuet teupajoh teuma jeuet teupeuguna keu keupeue laén. 25 Ureuëng nyang pajoh gapah beulatang nyang jeuet teupeuseumah sibagoe keureubeuen peunajoh keu Po teu Allah, ureuëng nyan hana le teu anggab sibagoe anggota umat Po teu Allah. 26 Ureuëng Israel, dipat mantong awaknyan tinggai, hana jeuet jipajoh darah cicém atawa darah beulatang nyang laén. 27 Soe mantong nyang iengkeue ubak atoran nyan ureuëng nyan hana le teuanggab sibagoe anggota umat Po teu Allah. 28 TUHAN geubri lom ubak Nabi Musa peuratoran-peuratoran nyang lagée nyoe 29 keu bansa Israel. Soe mantong nyang jiba keureubeuen peudamé, harôh jiweuek siladum keu keureubeuen khusos ubak TUHAN. 30 Gobnyan keudroe harôh jiba keureubeuen peunajoh nyan. Gapah ngon dada beulatang nyan harôh jipeuseumah sibagoe keureubeuen nyang teujok ubak TUHAN. 31 Imeum harôh geutot gapah beulatang nyan ateueh miseubah, teuma dada jih na kheueh jeumba imeum-imeum. 32 Pha uneuen harôh jibri sibagoe keureubeuen khusos 33 ubak imeum nyang jipeuseumah darah dan gapah keureubeuen peudamé nyan. 34 Dada ngon pha uneuen na kheueh teujok khusos nyang geucok lé TUHAN nibak keureubeuen nyang jijok lé bansa Israel dan jibri ubak imeum-imeum. Nyan kheueh meuneubri bansa Israel keu imeum-imeum siumu masa. 35 Nibak peunajoh nyang jipeuseumah ubak TUHAN, jeumba nyan kheueh nyang jijok ubak Nabi Harun ngon aneuëk-aneuëk gobnyan bak uroe awaknyan teubaiát jeuet keu imeum. 36 Bak uroe nyan TUHAN geupeurintah ubak bansa Israel mangat jeuet nibak keureubeuen awaknyan, jeumba nyan keu imeum-imeum. Atoran nyang lagée nyan harôh jiseutôt lé bansa Israel siumu masa. 37 Meunan kheueh atoran-atoran keuhai keureubeuen nyang teutot, keureubeuen teuhidang, keureubeuen peu amphon desya, keureubeuen geunantoe rugoe, keureubeuen peubaiát dan keureubeuen peudamé. 38 TUHAN geubri banmandum peurintah nyan ubak Nabi Musa di Gunong Sinai bak watée gobnyan geuyue bansa Israel jipeuseumah keureubeuen bak padang guron Sinai.
Imeum-Imeum 8
1 TUHAN meufeureuman ubak Nabi Musa, "Gata jak hôi laju Nabi Harun ngon aneuëk-aneuëk jihnyan dan gata ba laju peukayan imeum, minyéuk upacara, saboh leumô agam muda, keu keureubeuen peu amphon desya, dua boh bubiri agam dan saboh raga ruti nyang hana meurago. 3 Óh lheueh nyan gata yue meusapat banmandum umat Israel nibak leuen Khimah Ulôn." 4 Nabi Musa laju geupeubuet peue nyang ka geupeurintah lé TUHAN ubak gobnyan. Bak watée banmandum umat ka meusapat nibak teumpat nyan, 5 Nabi Musa laju geupeugah ubak awaknyan, "Nyang ulôn peubuet bak saát nyoe na kheueh peurintah TUHAN." 6 Óh lheueh nyan laju geuyue ubak Nabi Harun ngon aneuëk-aneuëk gobnyan mangat jipeurab ukeue sira geu rhah droe. 7 Óh ka lheueh nyan lé gobnyan laju geupeungui peukayan imeum ubak Nabi Harun: bajée panyang jaroe, talo keuiéng ngon bajée jubah. Meunan cit ngon efod nyang geugantung bak keuiéng gobnyan deungon ikat ija nyang halôh. 8 Óh lheueh nyan geupeungui laju tutôb dada ubak Nabi Harun, dan udalam sinutôb dada nyan geupeutamong laju Urim ngon Tumim. 9 Laju geupeuseuôn seureuban ateueh ulée Nabi Harun, dan nibak seureuban nyan geupeungui ngon piasan méuh, nyan na kheueh sibagoe tanda bahwa Nabi Harun ka jeuet keu hak milék TUHAN. Banmandum nyan geupeubuet lé Nabi Musa lagée nyang ka geupeurintah lé TUHAN ubak gobnyan. 10 Laju lé Nabi Musa geucok minyéuk upacara geusiliek laju ubak Khimah TUHAN ngon banmandum peukakaih nyan. Deungon lagée nyan banmandum ka geupeu khusos keu TUHAN. 11 Bacut nibak minyéuk nyan laju geureutek tujoh goe u ateueh miseubah dan banmandum peukakaih nyang na disinan, meunan cit u ateueh bak ié ngon aleue jih. Deungon lagée nyan banmandum ka geupeu khusos keu TUHAN. 12 Óh ka lheueh nyan lé Nabi Musa laju geubaiát Nabi Harun deungon cara geurô bacut minyéuk ateueh ulée Nabi Harun nyan. 13 Óh lheueh nyan geuyue laju ubak bandum aneuëk-aneuëk Nabi Harun mangat jijak ukeue. Laju geupeungui ubak awaknyan bajée panyang jaroe ngon talo keuiéng. Laju geupeuseuôn seureuban ateueh ulée awaknyan lagée nyang ka geupeurintah lé TUHAN ubak gobnyan. 14 Óh ka lheueh nyan Nabi Musa laju geucok saboh leumô agam muda keu keureubeuen peu amphon desya. Nabi Harun dan aneuëk-aneuëk gobnyan geupeuduek laju jaroe gobnyan ateueh ulée beulatang nyan. 15 Lé Nabi Musa laju geusie óh lheueh nyan geucok teuma bacut darah beulatang nyang ka lheueh geusie nyan. Darah nyan laju geusiliek ngon jaroe gobnyan ateueh lungkée-lungkée nyang na nibak sagoe-sagoe miseubah, mangat jeuet miseubah nyan teupeu khusos keu Po teu Allah. Darah nyang leubeh nyan laju geu rô ateueh aleue miseubah. Meunan kheueh cara jih miseubah nyan teupeusuci dan teupeu khusos keu TUHAN. 16 Nibak leumô nyang ban teusie nyan, lé Nabi Musa laju geucok banmandum gapah nyang na meutamon nibak asoe pruet jih, boh keuiéng ngon gapah jih ngon bagian nyang paleng get nibak até jih. Banmandum nyan laju geutot u ateueh miseubah. 17 Teuma asoe leumô nyan, kulét jih, asoe pruet nyang leubeh, meunan cit deungon pruet, jadi banmandum leumô nyan seulaén bagian-bagian nyang ka teupeueng kréeh teutot laju diluwa khimah-khimah lagée nyang ka geupeurintah lé TUHAN. 18 Óh lheueh nyan Nabi Musa laju geucok bubiri agam sibagoe keureubeuen nyang teutot, lé Nabi Harun ngon aneuëk-aneuëk gobnyan laju geupeuduek jaroe geuh ateueh ulée bubiri nyan. 19 Nabi Musa laju geusie beulatang nyan darah jih laju geureutek ateueh ban peuet boh sagoe miseubah nyan. 20 Beulatang nyan laju geukoh-koh dan asoe pruet meunan cit deungon gaki jih laju geu rhah deungon ié. Ulée, gapah, ngon nyang leubeh nyan nibak asoe bubiri agam geutot laju sibagoe keureubeuen nyang teutot u ateueh miseubah lagée nyang ka geupeurintah lé TUHAN ubak gobnyan. Bée keureubeuen peunajoh nyang mangat nyan lumpah that galak até TUHAN. 22 Óh lheueh nyan lé Nabi Musa laju geucok bubiri agam nyang saboh treuk keu keureubeuen peubaiát imeum. Nabi Harun ngon aneuëk-aneuëk gobnyan laju geupeuduek jaroe gobnyan ateueh ulée beulatang nyan, 23 óh lheueh nyan Nabi Musa laju geusie bubiri nyan. Óh lheueh nibak nyan geucok darah bacut laju geusiliek ubak punyueng uneuen Nabi Harun, ubak nang jaroe blah uneuen, ngon nang gaki uneuen gobnyan. 24 Óh ka lheueh geupeubuet nyang lagée nyan bagoe laju geuyue banmandum aneuëk-aneuëk Nabi Harun mangat jipeurab, óh ban sare rab, laju geusiliek maséng-maséng blah uneuen punyueng awaknyan darah beulatang nyan bacut sapoe, ubak nang jaroe blah uneuen, dan ubak nang gaki blah uneuen. Darah nyang na mantong leubeh laju geuro ateueh ban peuet boh sagoe miseubah. 25 Nabi Musa laju geucok gapah bubiri nyan, ikue jih nyang meugapah, mandum gapah nyang meulabô bak asoe pruet jih, bagian nyang paleng get nibak até jih, boh keuiéng deungon gapah jih meunan cit deungon gaki uneuen jih. 26 Lam raga nyang meuasoe ruti hana meurago nyang ka teupeuseumah keu TUHAN, Nabi Musa laju geucok saboh ruti teubai nyang teupeugét deungon minyéuk dan saboh treuk ruti lipeh. Ruti nyan laju geukeubah ateueh gapah ngon ateueh pha uneuen bubiri. 27 Banmandum nyan geupeuduek bak jaroe Nabi Harun ngon aneuëk-aneuëk gobnyan, laju awaknyan peuseumah sibagoe keureubeuen teujok ubak TUHAN. 28 Óh ka lheueh nyan Nabi Musa laju geucok peunajoh nibak awaknyan laju geutot u ateueh miseubah, meusigoe deungon keureubeuen nyang teutot keu keureubeuen peubaiát. Bée keureubeuen peunajoh nyan lumpah that galak até TUHAN. 29 Lé Nabi Musa laju geucok dada bubiri nyan laju geupeuseumah sibagoe keureubeuen nyang teujok ubak TUHAN. Nyan kheueh jeumba Nabi Musa nibak bubiri agam nyang teukeureubeuen keu upacara peubaiát imeum. Banmandum nyan geupeubuet lé Nabi Musa lagée nyang ka geupeurintah lé TUHAN ubak gobnyan. 30 Óh lheueh nyan Nabi Musa geucok siladum minyéuk upacara dan siladum darah nyang mantong na ateueh miseubah, laju geureutek ateueh Nabi Harun dan aneuëk-aneuëk gobnyan meunan cit ateueh peukayan awaknyan. Deungon cara lagée nyan Nabi Musa ka geupeu khusos awaknyan dan peukayan awaknyan keu TUHAN. 31 Óh lheueh nyan Nabi Musa geupeugah ubak Nabi Harun dan aneuëk-aneuëk gobnyan, "Neutaguen kheueh laju eungkot sie keureubeuen nyan bak babah pintoe Khimah TUHAN. Meunurot peurintah TUHAN, droeneueh nyoe harôh neupajoh nibak teumpat nyan ngon ruti keureubeuen peubaiát nyang na dalam raga. 32 Eungkot sie ngon ruti nyang na mantong leubeh nyan harôh droeneueh tot sampoe habéh. 33 Tujoh uroe treb jih droeneueh hana jeuet neutinggai Khimah TUHAN sampoe upacara peubaiát seuleusoe. 34 TUHAN geupeurintah peue nyang tapeubuet nibak uroe nyoe meunan cit teuma tapeubuet bak uroe laén. Deungon upacara nyan mandum desya-desya droeneueh geupeu amphon. 35 Tujoh uroe treb jih, uroe ngon malam, droeneueh harôh tinggai dikeue pintoe Khimah keu neupeubuet peue nyang geupeurintah lé TUHAN. Meunyoe droeneueh hana neupeubuet lagée nyang geupeurintah nyan, droeneueh teuma maté. Nyan kheueh nyang geupeurintah lé TUHAN ubak ulôn." 36 Dan Nabi Harun pi ngon banmandum aneuëk-aneuëk gobnyan laju geupeubuet banmandum nyang geupeurintah lé TUHAN meulalu Nabi Musa.
Imeum-Imeum 9
1 Siuroe óh lheueh upacara peubaiát nyan seuleusoe, bak uroe nyang keulapan, Nabi Musa laju geuhôi Nabi Harun ngon aneuëk-aneuëk gobnyan meunan cit bubena peumimpén bansa Israel. 2 Geupeugah lé Nabi Musa ubak Nabi Harun, "Neucok kheueh laju saboh leumô agam nyang mantong muda dan saboh bubiri agam, mandum nyan hana meucupa. Neupeuseumah kheueh bandua boh beulatang nyan ubak TUHAN, leumô agam keu keureubeuen peu amphon desya dan bubiri agam keu keureubeuen nyang teutot. 3 Dan neuyue kheueh laju bansa Israel mangat jipeuseumah saboh kaméng agam sibagoe keureubeuen peu amphon desya saboh aneuëk leumô dan saboh aneuëk bubiri nyang maséng-maséng meu umu sithon nyang hana meucupa keu keureubeuen nyang teutot. 4 Neuyue cit ubak awaknyan mangat jikeureubeuen saboh leumô agam dan saboh kaméng agam sibagoe keureubeuen peudamé. Mandum nyan harôh awaknyan peuseumah keu TUHAN meusajan-sajan deungon keureubeuen teuhidang nyang ka teuboh minyéuk, sabab nibak uroe nyoe TUHAN geuteuka ubak awaknyan." 5 Bandum nyang geupeugah lé Nabi Musa awaknyan ba ukeue Khimah, dan banmandum umat meugumpôi bak teumpat nyan keu meu iébadat ubak TUHAN. 6 Laju geupeugah lé Nabi Musa, "TUHAN geuyue ubak droeneueh neupeubuet nyoe mangat droeneueh deueh neukalon cahya TUHAN teuka." 7 Óh ka lheueh nyan gobnyan laju geupeugah ubak Nabi Harun, "Neujak kheueh laju ubak miseubah óh trok keunan neupeusiab laju keureubeuen peu amphon desya ngon keureubeuen nyang teutot, mangat desya droeneueh ngon desya umat geupeu amphon lé TUHAN. Neupeubuet kheueh nyan lagée nyang ka geupeurintah lé TUHAN." 8 Ban geudeungoe haba nyan geujak kheueh laju Nabi Harun ubak miseubah ban sare trok keunan geusie laju saboh leumô agam keu keureubeuen peu amphon desya geuh keudroe. 9 Aneuëk-aneuëk Nabi Harun jipeusampoe laju darah beulatang nyan ubak Nabi Harun, dan lé gobnyan laju geuculok jaroe geuh lam darah nyan, dan geusiliek laju ubak lungkée-lungkée nyang na nibak peuet boh sagoe miseubah. Óh ka lheueh nyan darah nyang na mantong leubeh laju geuro ubak aleue miseubah. 10 Gapah, boh keuiéng ngon bagian nyang paleng gét nibak beulatang nyan geutot laju u ateueh miseubah, lagée nyang ka geupeurintah lé TUHAN ubak Nabi Musa. 11 Teuma asoe ngon kulét beulatang nyan geutot laju diluwa khimah-khimah. 12 Óh lheueh nyan Nabi Harun laju geusie beulatang keureubeuen teutot keu droe geuh. Aneuëk-aneuëk Nabi Harun laju geujakjok darah beulatang nyan ubak gobnyan, dan darah nyan laju geurô ubak ban peuet boh sagoe miseubah. 13 Óh lheueh nyan awaknyan jijok laju ubak gobnyan ulée dan bagian-bagian nyang laén nibak beulatang nyan, dan atranyan laju geutot u ateueh miseubah. 14 Óh lheueh nyan asoe pruet ngon pha beulatang nyan laju geu rhah dan geutot laju ngon keureubeuen nyang teutot u ateueh miseubah. 15 Óh ka lheueh nyan gobnyan laju geukeureubeuen kaméng sibagoe keureubeuen peu amphon desya umat. Kaméng nyan geusie dan geupeuseumah lagée keureubeuen peu amphon desya geuéh keudroe. 16 Lheueh nyan geucok teuma beulatang keu keureubeuen teutot, laju geupeuseumah atranyan meunurot atoran. 17 Óh lheueh nyan geupeuseumah teuma keureubeuen teuhidang; geucok laju saboh reugam teupông, geutot laju ateueh miseubah. Nyan kheueh sibagoe seunamah keu keureubeuen teutot tieb-tieb uroe. 18 Geusie teuma lom saboh leumô agam dan saboh bubiri agam keu keureubeuen peudamé keu umat. Aneuëk-aneuëk Nabi Harun laju geujakjok darah nyan ubak gobnyan, ngon darah nyan laju geurô ateueh ban peuet boh sagoe miseubah. 19 Bak teumpat-teumpat nyang na gapah nibak leumô dan kaméng nyan awaknyan peuduek 20 u ateueh dada mandua beulatang nyan, lé Nabi Harun laju geutot u ateueh miseubah. 21 Dada ngon pha beulatang nyan geupeuseumah sibagoe keureubeuen nyang teujok keu TUHAN. Nyan na kheueh jeumba imeum-imeum, lagée nyang geupeurintah lé Nabi Musa. 22 Óh ka seuleusoe geupeuseumah banmandum keureubeuen nyan, Nabi Harun laju geubot jaroe geuh u ateueh umat Israel dan laju geubri beureukat ubak awaknyan, óh lheueh nyan laju geutron. 23 Nabi Musa ngon Nabi Harun laju geutamong lam Khimah TUHAN. Óh lheueh nyan awaknyan geuteubiet laju geubri beureukat ubak umat. Dan banmandum umat Israel deueh jikalon cahya TUHAN teuka. 24 Ngon hana teusangka-sangka TUHAN laju geupeutreun apui nyang jilahiéb habéh banmandum keureubeuen nyang teutot dan bagian-bagian nyang meugapah di ateueh miseubah. Watée umat Israel jikalon hai nyan, awaknyan meusurak-surak laju jisujut jiseumah Gobnyan.
Imeum-Imeum 10
1 Bak siuroe, Nadab dan Abihu, aneuëk-aneuëk Nabi Harun, jicok laju teumpat apui jih maséng-maséng jipasoe laju ngon ngeue apui. Óh lheueh nyan lé awaknyan jipasoe teuma dupa lam teumpat apui nyan dan jipeuseumah laju ubak TUHAN. Teuma apui nyan hana haleue sabab TUHAN hana geuyue peuseumah atranyan keu Gobnyan. 2 Lé TUHAN laju geupeutreun apui ateueh awaknyan dan awaknyan laju maté sabab jipajoh lé apui bak Khimah TUHAN. 3 Laju geupeugah lé Nabi Musa ubak Nabi Harun, "Nyan kheueh nyang geumeukeusut lé TUHAN watée Gobnyan geupeugah, 'Mandum nyang peutimang Ulôn harôh jihoreumat keusucian Ulôn. Ulôn teuma Lôn peugah keu agungan Lôn ubak banmandum bansa Lôn.' " Teuma Nabi Harun geuiemdroe. 4 Óh lheueh nyan Nabi Musa laju geuhôi Misael ngon Elsafan, aneuëk-aneuëk Uziel, apha Nabi Harun. Geupeugah ubak awaknyan, "Tajak kheueh keunoe dan tacok kheueh laju manyét syedara sipupu gata nibak Khimah TUHAN dan takeubah laju diluwa Khimah-khimah." 5 Awaknyan laju jijakcok ngon jipeuteubiet mandua droe manyét nyan nyang mantong meupeukayan jiba laju uluwa Khimah-khimah, lagée nyang ka geupeurintah lé TUHAN. 6 Nabi Musa laju geupeugah ubak Nabi Harun meunan cit ubak aneuëk-aneuëk nyang laén, awaknyan na kheueh Eleazar dan Itamar, "Bék tapeuleumah ôk bak ulée gata sansui, dan bék tapriek peukayan gata keu gata tunyok bahwa gata seudeh ngon meukabông. Meunyoe gata tapeubuet lagée nyan, gata teuma maté, dan banmandum umat Israel teuma geubeungéh lé TUHAN. Teuma meunyoe ureuëng Israel nyang laén jeuet meukabông keu bandua droe nyang maté sabab tutong ngon apui nyan teuka nibak TUHAN. 7 Bék tatinggai Khimah TUHAN mangat gatanyoe hana maté, sabab gata ka teubaiát ngon minyéuk upacara keu tapeutimang TUHAN." Awaknyan laju jipeubuet lagée nyang ka geupeugah lé Nabi Musa. 8 TUHAN meufeureuman ubak Nabi Harun, 9 "Óh ka lheueh gata jieb ié anggô atawa ié kreueh nyang laén, gata dan aneuëk-aneuëk gata hana jeuet tatamong lam Khimah Lôn. Meunyoe gata iengkeue keu peuratoran Ulôn nyan, gata maté. Peurintah nyan harôh jitaát lé banmandum keuturonan gata. 10 Gata harôh hase tapeubeda lamkawan nyang geupeukhusos keu Po teu Allah ngon nyang hana, lamkawan nyang najih ngon nyang hana najih. 11 Banmandum huköm nyang Ulôn bri ubak gata meulalu Nabi Musa, harôh beuhase gata peurunoe keu bansa Israel." 12 Nabi Musa geupeugah ubak Nabi Harun dan ubak bandua droe aneuëk geuhnyan, Eleazar ngon Itamar, "Tacok kheueh laju gandom nyang leubeh nibak nyang teupeuseumah keu TUHAN. Nibak teupông nyan neupeuget kheueh ruti nyang hana meurago, dan jak pajoh kheueh nyan bak binéh miseubah, sabab keureubeuen nyan lumpah suci. 13 Ruti nyan harôh teupajoh bak teumpat nyang suci, sabab nibak peunajoh nyang teupeuseumah ubak TUHAN, ruti nyan ka jeuet keu jeumba gata dan aneuëk-aneuëk gata nyang agam. Nyan kheueh peurintah TUHAN ubak ulôn. 14 Teuma gata ngon aneuëk-aneuëk gata nyang agam ngon nyang inong jeuet gata pajoh dada keureubeuen nyang teubri dan pha keureubeuen khusos. Nyan kheueh jeumba imeum-imeum nibak keureubeuen peudamé bansa Israel. Atranyan jeuet gata jak pajoh patmantong asai bék bak teumpat nyang na najih. 15 Pha keureubeuen khusos ngon dada keureubeuen nyang teubri nyan harôh teuba meusajan-sajan ngon gapah keu keureubeuen nyang teutot sibagoe keureubeuen khusos keu TUHAN. Jeumba-jeumba nyan ka jeuet keu hak milék gata dan aneuëk-aneuëk gata siumu masa, lagée nyang geupeurintah lé TUHAN." 16 Óh lheueh nyan Nabi Musa geutanyong keuhai kaméng keu keureubeuen peu amphon desya. Gobnyan geubri tée bahwa kaméng nyan ka teutot. Ngon sabab nyan Nabi Musa beungéh that ubak Eleazar dan Itamar, dan gobnyan geupeugah ubak awaknyan, 17 "Pakon keureubeuen peu amphon desya nyan hana gata pajoh bak teumpat nyang suci? Keureubeuen nyan that suci; TUHAN geubri nyan ubak gata, mangat desya umat Israel geupeu amphon. 18 Darah kaméng nyan hana teuba ubak Khimah TUHAN, nyang sikeubit jih keureubeuen nyan gata makheun bak teumpat nyan lagée nyang ka ulôn peurintah ubak gata." 19 Geujaweueb lé Nabi Harun, "Beutôi, nibak uroe nyoe umat Israel ka jipeuseumah keureubeuen peu amphon desya ngon keureubeuen nyang teutot keu TUHAN. Bahpi lagée nyan, bala nyoe ka rhot u ateueh lôn. Meunyoe uroe nyoe ulôn makheun cit keureubeuen peu amphon desya nyan, peu kheueh TUHAN teuma harok?" 20 Nabi Musa that-that puih watée geudeungoe Nabi Harun geujaweueb lagée nyan.
Imeum-Imeum 11
1 TUHAN geubri ubak Nabi Musa ngon Nabi Harun peuratoran-peuratoran lagée nyoe 2 keu bansa Israel. Mandum beulatang nyang udeb ateueh darat nyang mamah biak dan gukée jih teuprah na kheueh haleue dan jeuet teupajoh. 4 Bék tapajoh unta, peulandok atawa marmut. Beulatang nyan hareuem sabab bahpi jimamah biak, gukée jih hana teuprah. 7 Bék gatapajoh bui. Beulatang nyan hareuem, sabab bahpi gukée jih teuprah, beulatang nyan hana jimamah biak. 8 Asoe jih hana jeuet teupajoh dan bangke jih pi hana jeuet teucukéh sabab beulatang nyan hareuem. 9 Gata jeuet tapajoh meubago rupa eungkot nyang na sireb dan nyang na sisék. 10 Beulatang nyang udeb lam ié teuma hana meusireb dan hana meusisék nyan na kheueh hareuem. Nyang lagée nyan hana jeuet teupajoh, meunan cit deungon bangke jih hana jeuet teucukéh. 13 Nyang rhoh lamkawan mubagoe cicém nyang hana jeuet gata pajoh sabab najih na kheueh: cicém Siwah, cicém kutôktôk, mubagoe jeunéh kleueng, cicém nasar, cicém gagak, cicém unta, cicém cama, blekok, dan mubagoe jeunéh cangiriek, undan, cicém kasa dan simantông. 20 Banmandum jeunéh seurangga nyang meusayeub na kheueh hareuem, 21 keucuali nyang jeuet ji grob. 22 Daruet, daruet kléng dan daruet ijo jeuet teupajoh. 23 Teuma banmandum seurangga laén nyang meusayeub meunan cit jimeu éue na kheueh hareuem. 24 Sidroe-droe ureuëng ka keunong najih sampoe án mata uroe jilob na kheueh meunyoe ureuëng nyan ka tupéh ngon saboh lamkawan bangke nyoe: beulatang nyang meugukée, keucuali nyang gukée jih teuprah dan jimamah biak, dan beulatang nyang meugaki peuet dan na gukée jih. Barang sigasoe nyang ba bangke beulatang nyang seujeunéh nyan ureuëng nyan harôh ji rhah peukayan jih, teuma ureuëng nyan teutab mantong najih sampoe án mata uroe jilob. 29 Tiköih tanoh, tiköih rayeuek, tiköih ubit, kadal, asai ateueh nan cangguek peue mantong teutab hareuem, landak, muruwa, bengkarung, eungkot cue dan bunlon teutab hareuem. 31 Soemantong nyang mat beulatang nyan atawa bangke jih atranyan teutab najih sampoe mata uroe jilob. 32 Meunyoe bangke beulatang nyan rhot u ateueh barang peue mantong, teuma barang nyan pi ka jeuet keu najih. Hainyan keunong ateueh barang bah kheueh nyan nyang teupeugét nibak kayée, ija, kulét, atawa ija kröng, dan hana soai keupeue barang nyan teupeuguna. Barang nyan harôh teureundam lam ié, teuma teutab najih sampoe mata uroe jilob. 33 Meunyoe bangke nyan rhot lam beulangöng tanoh, peue mantong nyang na lam beulangöng nyan ka jeuet keu najih, dan beulangöng nyan harôh teupeubeukah. 34 Peunajoh nyang keunong ié nibak beulangöng nyan ka jeuet keu najih, meunan cit ié jieb nyang na lam beulangöng nyan ka jeuet keu najih. 35 Peue mantong nyang keunong ateueh bangke nyang rhot nyan ka jeuet keu najih. Dapu atawa teumpat tot nibak tanoh nyang keunong bangke nyan harôh teupeubeukah sabab ka keunong najih. 36 Laén hai meunyoe mata ié atawa mon, mandum nyang laén ka jeuet keu najih meunyoe keunong bangke. 37 Meunyoe bangke nyan rhot ateueh bijéh nyang keuneuk tabu, bijéh nyan teutab gleh. 38 Laén hai meunyoe bijéh nyan teungoh teureundam lam ié laju rhot bangke nyan ateueh bijéh nyang teureundam nyan, teuma bijéh nyan ka jeuet keu najih. 39 Barang gasoe nyang mat bangke beulatang haleue ka jeuet keunajih sampoe án mata uroe jilob. 40 Ureuëng nyang ba atawa nyang pajoh bangke nyan ureuëng nyan harôh jirhah peukayan droe jih, teuma ureuëng nyan teutab najih sampoe mata uroe jilob. 41 Mandum beulatang nyang meulata ateueh tanoh, bah kheueh nyang jimeu-eue, nyang meugaki peuet atawa nyang jai gaki, nyan na kheueh hareuem dan hana jeuet teupajoh. 43 Bék gata peunajih droe gata deungon teupajoh beulatang nyang lagée nyan. 44 Ulôn kheueh TUHAN Allah gata, sabab nyan jaga kheueh mangat gata teutab suci, sabab Ulôn suci. 45 Ulôn kheueh TUHAN nyang peuteubiet dan ba gata nibak nanggroe Meusé, mangat Ulôn nyoe jeuet keu Po teu Allah gata. Bah kheueh gata suci, sabab Ulôn suci. 46 Nyan kheueh atoran keuhai beulatang, rhoh cit keunan cicém, beulatang nyang udeb lam ié dan nyang meulata ateueh tanoh. 47 Gata harôh hase tapeubeda lamkawan nyang gleh ngon nyang najih, lamkawan beulatang nyang jeuet teupajoh ngon beulatang nyang hana jeuet teupajoh.
Imeum-Imeum 12
1 TUHAN geubri ubak Nabi Musa peuratoran-peuratoran lagée nyoe 2 keu bansa Israel. Meunyoe sidroe ureuëng inong jipeulahé aneuëk agam, tujoh uroe ureuëng inong nyan lam keuadaan kuto, saban lagée yoh watée ureuëng nyan teuka he. 3 Bak uroe nyang keulapan aneuëk nyang lahé nyan harôh teupeusunat. 4 Óh ka lheueh lhée ploh lhée uroe treuk inong nyan mantong lam keuadaan kuto sabab jiteubiet darah. Ureuëng nyan hana jeuet jimat barang-barang nyang teupeuguna keu iébadat dan hana jeuet jitamong lam Khimah TUHAN sampoe trok bak watée inong nyan suci teuma. 5 Meunyoe ureuëng inong jipeulahé aneuëk inong, peuet blah uroe ureuëng inong nyan lam keuadaan kuto, saban lagée yoh watée ureuëng nyan teuka he. Óh lheueh nyan nam ploh nam uroe treuk ureuëng nyan mantong lam kuto sabab jiteubiet darah. 6 Óh ka lheueh seuleusoe masa peusuci, bah kheueh sabab ka lheueh jipeulahé aneuëk agam meunan cit ngon aneuëk inong, ureuëng inong nyan harôh jiba peuseumahan ubak imeum dikeue pintoe Khimah TUHAN. Keureubeuen nyan na kheueh saboh aneuëk bubiri nyang meu umu sithon keu keureubeuen nyang teutot, dan saboh cicém mirah pati nyang muda atawa cicém leuek nyang muda keu keureubeuen peu amphon desya. 7 Imeum harôh geujok keureubeuen jih nyan ubak TUHAN dan geupeuna upacara keu teusampôh najih ureuëng inong nyan, sampoe ureuëng inong nyan ka jeuet keu gleh. Lagée nyan kheueh nyang harôh jipeubuet lé sidroe ureuëng inong meunyoe jihnyan jipeulahé aneuëk. 8 Meunyoe ureuëng inong nyan hana hase jipeuna saboh aneuëk bubiri, ureuëng nyan harôh jiba dua aneuëk cicém mirah pati muda atawa cicém leuek muda: saboh keu keureubeuen nyang teutot saboh treuk keu keureubeuen peu amphon desya. Imeum harôh geupeubuet upacara keu teusampôh najih bak ureuëng inong nyan, deungon lagée nyan ureuëng nyan ka jeuet keu gleh lom teuma.
Imeum-Imeum 13
1 TUHAN geubri ubak Nabi Musa ngon Nabi Harun peuratoran-peuratoran nyang lagée nyoe: 2 Meunyoe na sidroe-droe ureuëng jibeudôh kru, atawa purée atawa jitimoh putéh meutumpok-tumpok nibak kulét ureuëng nyan nyang akhé jih rhot keu peunyakét kulét nyang mubahya, ureuëng nyan harôh teuba ubak imeum keuturonan Nabi Harun. 3 Imeum harôh geupareksa bak teumpat nyang sakét nibak kulét ureuëng nyan. Meunyoe bulée nyang na bak teumpat nyan ka jeuet keu putéh, dan bak teumpat nyang sakét deuh jih leubeh lhok nibak kulét silingka nyan, ureuëng nyan ka keunong peunyakét kulét nyang paleng mubahya. Lé imeum harôh geupeugah bahwa ureuëng nyan najih. 4 Teuma meunyoe bagian nyang sakét wareuna jih putéh dan hana leubeh nibak kulét nyang na silingka nyan, meunan cit bulée nyang na nibak nyan hana cit putéh, ureuëng nyan harôh teupeu aséng tujoh uroe treb jih. 5 Bak uroe nyang keutujoh, lé imeum harôh geupareksa lom. Dan meunurot geupike lé gobnyan peunyakét nyan mantong sa keuadaan jih dan hana jimeu-eue ho laén, ureuëng nyan harôh teupeu aséng tujoh uroe treuk. 6 Bak uroe nyang keutujoh lé imeum harôh keupareksa lom, dan meunyoe bagian nyang sakét nyan ka leu-eueng dan jimeu-eue, lé imeum harôh geupeugah bahwa ureuëng nyan ka gleh. Nyan peunyakét kulét nyang hana mubahya. Dan ureuëng nyan harôh jirhah peukayan jih dan gobnyan ka jeuet keu gleh. 7 Teuma óh lheueh geupeugah lé imeum peunyakét ureuëng nyan gleh teuma peunyakét nyan ka jimeu-eue, ureuëng nyan harôh meuhadab lom ubak imeum. 8 Lé imeum harôh geupareksa lom, dan meunyoe peunyakét nyan beutôi ka jimeu-eue, ureuëng nyan harôh teupeugah ka najih; ureuëng nyan keunong peunyakét kulét nyang paleng mubahya. 9 Sidroe ureuëng keunong peunyakét kulét nyang mubahya ureuëng nyan harôh teuba ubak imeum. 10 Meunyoe meunurot geukalon lé imeum nibak kulét ureuëng nyan na keumong putéh nyang ka luhok dan bulée jih pih nyang na silingka nyan ka putéh, 11 ureuëng nyan ka keunong peunyakét kulét nyang mubahya. Lé imeum harôh geupeugah bahwa ureuëng nyan ka jeuet keu najih. Hana peureulée le ureuëng nyan teupeu aséng, sabab ka nyata bahwa ureuëng nyan najih. 12 Meunyoe geukalon lé imeum meucak-cak putéh nyan ka jimeu-eue phon nibak ulée ka trok bak gaki, 13 dan hase geupeureksa lé gobnyan kulét nyan ka jimeu-eue bansaboh tuboh dan banmandum kulét ureuëng nyan ka jeuet keu putéh, ureuëng nyan ka jeuet teupeugah gleh. 14 Teuma meunyoe jitimoh luhok, lé imeum harôh geupareksa lom. 15 Meunyoe nyan meumang luhok, ureuëng nyan harôh geupeugah najih, sabab ureuëng nyan ka keunong peunyakét kulét nyang mubahya. 16 Teuma meunyoe luhok nyan puléh dan ka jeuet keu putéh lom, ureuëng nyan harôh jijak meuhadab ubak imeum 17 keu teupareksa lom. Meunyoe luhok nyan meumang ka jeuet keu putéh, lé imeum harôh geupeugah bahwa ureuëng nyan gleh. 18 Meunyoe sidroe ureuëng na keunong ceumuét nyang ka puléh, 19 teuma nibak beukaih nyan na jibeudôh keumong putéh atawa meucak-cak putéh hi jih lagée mirah-mirah, ureuëng nyan harôh jijak meuhadab ubak imeum 20 keu teupeureksa. Meunyoe meucak-cak nyan leumah jih leubeh lhok nibak kulét sikeulileng nyan dan bulée nyang na sikeulileng nyan pih ka jeuet keu putéh, lé imeum harôh geupeugah bahwa ureuëng nyan ka jeuet keu najih. Ceumuét nyan sibagoe awai keu keunong peunyakét kulét nyang meubahya. 21 Teuma meunyoe meunurot geupeureksa lé imeum bulée nyang na bak bagian nyan hana jeuet keu putéh, dan bagian nyan hana leubeh nibak kulét sikeulileng nyan, teuma leubeh muda wareuna jih, ureuëng nyan harôh teupeu aséng nyang treb jih tujoh uroe. 22 Meunyoe meucak-cak putéh nyan na jimeu-eue, lé imeum harôh geupeugah bahwa ureuëng nyan najih sabab ureuëng nyan ka keunong peunyakét kulét nyang mubahya. 23 Teuma meunyoe meucak-cak putéh nyan hana meu-ubah dan hana teuma jimeu-eue, nyan na kheueh beukaih ceumuét, jadi ureuëng nyan na kheueh gleh. 24 Meunyoe na sidroe ureuëng nyang luka sabab tutong ngon apui, laju kulét nibak teumpat luka nyan ka jeuet keu putéh atawa putéh mubayang-bayang mirah, 25 lé imeum harôh geupareksa. Meunyoe bulée nyang na silingka nyan ka jeuet keu putéh dan luka jih leubeh lhok nibak kulét silingka nyan, teuma peunyakét kulét nyang paleng mubahya dan jibeudôh nibak teumpat luka tutong nyan, dan lé imeum harôh geupeugah bahwa ureuëng nyan najih. 26 Teuma meunyoe bulée nyang na bak teumpat nyan hana jeuet keu putéh dan bagian nyan hana leubeh lhok nibak kulét nyang na silingka nyan, teuma leubeh muda wareuna jih, teuma ureuëng nyan harôh teupeu aséng nyang treb jih tujoh uroe. 27 Bak uroe nyang keutujoh imeum harôh geupareksa lom. Meunyoe meucak-cak putéh nyan ka jimeu-eue, teuma ureuëng nyan ka keunong peunyakét kulét nyang mubahya, dan harôh teupeugah najih. 28 Teuma meunyoe meucak-cak putéh nyan hana meu-ubah dan hana teuma jimeu-eue, teuma leubeh putéh wareuna jih, nyan bukon peunyakét kulét nyang mubahya. Imeum harôh geupeugah bahwa ureuëng nyan gleh, sabab wareuna nyang putéh nyan beukaih tutong ngon apui. 29 Meunyoe sidroe ureuëng agam atawa ureuëng inong ka keunong peunyakét kulét bak ulée jihnyan atawa bak keueng jih, 30 ureuëng nyan harôh geupeureksa lé imeum. Meunyoe bagian nyang sakét nyan leumah jih leubeh lhok nibak kulét nyan na silingka nyan, dan ôk atawa janggot nyang na disinan ka lagée kunéng laju luroh, teuma ureuëng nyan ka keunong peunyakét kulét nyan mubahya dan ureuëng nyan harôh teupeugah najih. 31 Meunyoe meunurot geupeureksa lé imeum bagian deuh jih hana leubeh lhok nibak kulét nyang na silingka nyan, teuma hana deuh ôk atawa janggot nyang gét nibak bagian nyan, teuma ureuëng nyan harôh teupeu aséng nyang treb jih tujoh uroe. 32 Bak uroe nyang keutujoh, imeum harôh geupareksa lom bagian nyang sakét nibak ureuëng nyan, meunyoe peunyakét nyan hana jimeu-eue dan hana meurumpok ôk atawa janggot nyang rab-rab kunéng nibak bagian nyan, lom teuma deuh jih hana leubeh lhok nibak kulét di silingka nyan, 33 ureuëng nyan harôh teucuko ôk atawa janggot disilingka teumpat nyang sakét. Ôh lheueh nyan ureuëng nyan harôh teupeu aséng lom nyang treb jih tujoh uroe. 34 Bak uroe nyang keu tujoh, lé imeum harôh geupareksa lom. Meunyoe peunyakét ureuëng nyan hana jimeu-eue dan bagian nyan leumah jih hana leubeh lhok nibak kulét nyang na silingka nyan, ureuëng nyan ka jeuet teupeugah gleh dan peukayan ureuëng nyan harôh teujak rhah. 35 Teuma meunyoe ka lheueh geupeugah peunyakét ureuëng nyan ka gleh teuma ka jimeu-eue, 36 lé imeum harôh geupareksa lom. Meunyoe peunyakét nyan beutôi ka jimeu-eue, hana peureulée le geupareksa lé imeum peu kheueh ôk atawa janggot ureuëng nyan ka kunéng, sabab ka nyata bahwa ureuëng nyan ka najih. 37 Teuma meunyoe meunurot kheun imeum peunyakét ureuëng nyan hana jimeu-eue, dan ôk atawa janggot gét jitimoh nibak teumpat nyan, teuma peunyakét nyan ka jeuet geupeugah puléh. Dan imeum harôh geupeugah ureuëng nyan ka gleh. 38 Meunyoe sidroe-droe ureuëng agam atawa ureuëng inong na meucak-cak putéh nibak kulét jih, 39 imeum harôh geupareksa ureuëng nyan. Meunyoe meucak-cak putéh nyan deuh jih mubayang-bayang putéh, ureuëng nyan teuma keunong peunyakét kurab, dan ureuëng nyan jeuet teupeugah gleh. 40 Meunyoe sidroe ureuëng agam ulée siblah ulikot ka jeuet keu-ueh lagée teucuko, ueh nyan hana meusabab gobnyan ka jeuet keu najih. 42 Teuma meunyoe jibeudôh keumong putéh mubayang-bayang mirah nibak teumpat ulée nyang ueh nyan, ureuëng nyan ka keunong peunyakét kulét nyang mubahya. 43 Imeum harôh geupareksa ureuëng nyan, dan meunyoe beutôi na keumong putéh mubayang-bayang mirah, 44 lé imeum harôh geupeugah bahwa ureuëng nyan najih sabab ka keunong peunyakét kulét nyang lumpah mubahya bak ulée gobnyan. 45 Sidroe-droe ureuëng nyang keunong peunyakét nyang mubahya, ureuëng nyan harôh jingui peukayan nyang beukah-beukah dan ôk jih bak ulée jipeubiyeu mantong sansui ngon meugeureupé. Gobnyan harôh jitôb bagian miyueb muka jih sira ji klik-klik, "Najih! Najih!" 46 Simantong ureuëng nyan keunong peunyakét nyan ureuëng nyan teutab najih dan harôh tinggai diluwa khimah-khimah, jioh nibak ureuëng nyang laén. 47 Meunyoe meuteumé lumpok nibak peukayan atawa ija wol atawa ija lineun, 48 atawa nibak kulét atawa peue mantong nyang teupeugét nibak kulét, 49 dan wareuna ija rapöh nyan mubayang-bayang ijo atawa mubayang-bayang mirah, teuma rapöh nyang lagée nyan jeunéh jimeu-eue laju atranyan harôh teupeuleumah ubak imeum. 50 imeum harôh geupareksa barang nyan, laju geupeu aséng nyang treb jih tujoh uroe. 51 Bak uroe nyang keutujoh atranyan harôh geupareksa lom, dan meunyoe rapöh nyan keubit ka jimeu-eue, teuma barang nyan na kheueh najih. 52 Imeum harôh geutot ija nyan, sabab rapöh nyang na nyan jeunéh nyang jimeu-eue, jadi harôh teupeu ranab lam apui hu. 53 Teuma meunyoe meunurot nyang geupareksa lé imeum nyan rapöh nyan hana jimeu-eue nibak barang nyan, 54 gobnyan laju geuyue mangat barang nyan jirhah dan jipeu aséng nyang treb jih tujoh uroe trek. 55 Óh lheueh nyan lé imeum harôh geupareksa lom. Meunyoe rapöh nyan hana jimeu-eue teuma hi jih teutab saban, barang nyan mantong najih dan harôh teutot lam apui hu, bahpi nyang rapöh nyan teuma na nibak bagian keue atawa nibak bagian likot. 56 Teuma meunyoe nyang meunurot geupareksa lé imeum rapöh nyan ka meukureueng hi jih, bak nyang keunong rapöh nibak ija atawa kulét nyan harôh teupriek. 57 Meunyoe óh dudoe jiteubiet lom, dan rapöh nyan jimeu-eue, lé ureuëng po ija atawa kulét nyan harôh geutot lam apui barang nyan. 58 Meunyoe óh ka lheueh teu rhah hi nyang lumpok nibak ija nyan atawa kulét nyan ka gadôh, teuma atranyan harôh teu rhah lom, barô kheueh teuanggab gleh. 59 Meunan kheueh atoran-atoran keuhai nyang rapöh nyang meuteumé nibak peukayan atawa ija nibak lineun atawa ija wol, atawa nibak peue mantong nyang teupeugét nibak kulét.
Imeum-Imeum 14
1 TUHAN geubri ubak Nabi Musa peuratoran-peuratoran lagée nyoe keuhai upacara teupeugleh óh ka lheueh puléh nibak peunyakét kulét nyang mubahya. Bak uroe ureuëng nyang teupeugah gleh, ureuëng nyan harôh teuba ubak imeum, 3 lé imeum laju geuba ureuëng nyan uluwa khimah-khimah. Meunyoe meunurot teupareksa ureuëng nyan ka puléh, 4 lé imeum laju geuyue ba ubak ureuëng nyan dua boh cicém udeb nyang hana hareuem, sikrék kayée bak aron, sikrék talo mirah dan saboh tangke ôn hisop. 5 Cicém nyang saboh harôh teusie ateueh beulangöng tanoh nyang meuasoe ié gleh nyang teucok nibak mata ié. 6 Cicém nyang saboh treuk nibak kayée bak aron, talo mirah ngon saboh tangke ôn hisop harôh teuculok lam darah cicém nyang ka teusie nyan. 7 Lé imeum laju geureutek tujoh goe darah cicém nyan ubak ureuëng nyang ka puléh nyan, dan laju geupeugah bahwa ureuëng nyan ka gleh. Dan cicém nyang mantong udeb geujak peuleueh laju u blang. 8 Óh lheueh nyan lé ureuëng nyan laju jijak rhah peukayan droe jih, jicukö mandum ôk jih, dan jijak manoe. Deungon nyan gleh kheueh ureuëng nyan, dan ka jeuet jitamong u dalam khimah-khimah, teuma tujoh uroe treuk ureuëng nyan hana jeuet jitamong lam khimah jih keudroe. 9 Bak uroe nyang keutujoh ureuëng nyan harôh jicukö mandum ôk jih, meunan cit deungon janggot jih, calak mata ureuëng nyan dan banmandum bulée nyang na nibak tuboh ureuëng nyan. Óh lheueh nyan lé ureuëng nyan laju jijak rhah peukayan jih keudroe dan jimanoe. Barô kheueh óh lheueh nyan ureuëng nyan ka gleh. 10 Bak uroe nyang keu lapan ureuëng nyan harôh jiba dua boh aneuëk bubiri agam dan saboh aneuëk bubiri inong nyang meu umu sithon, nyang maséng-maséng hana meucupa. Seulaén nibak nyan jiba teuma lhée kilo gram teupông nyang ka teujampu ngon minyéuk zaiton dan siper lhée arée minyéuk zaiton. 11 Lé imeum laju jiba ureuëng nyan meusigoe ngon peuseumahan jih nyan ubak babah pintoe Khimah TUHAN. 12 Imeum harôh geucok saboh aneuëk bubiri agam dan siper lhée arée minyéuk zaiton keu keureubeuen geunantoe rugoe, dan laju geupeuseumah sibagoe keureubeuen teubri ubak TUHAN. 13 Aneuëk bubiri nyan harôh teusie bak teumpat nyang khusos na kheueh bak teumpat sie keureubeuen peu amphon desya dan keureubeuen teutot. Bubiri nyan harôh teusie disinan sabab keureubeuen gantoe rugoe ngon keureubeuen peu amphon desya na kheueh lumpah that suci dan jeuet keu jeumba imeum. 14 Imeum harôh geucok bacut darah aneuëk bubiri nyan laju geusiliek ubak punyueng blah uneuen, bak nang jaroe uneuen dan bak nang gaki uneuen ureuëng nyang teuma geupeugah ka gleh. 15 Óh lheueh nyan lé imeum geucok laju bacut minyéuk zaiton laju geuro lam paleuet jaroe geuh nyang blah wie. 16 Óh ka lheueh gobnyan geuculok aneuëk jaroe geuh nyang blah uneuen lam minyéuk, dan geu ceupet tujoh goe lam Khimah TUHAN. 17 Dan minyéuk nyang mantong na tinggai bacut bak jaroe gobnyan nyan laju geusiliek ubak teumpat-teumpat nyang ka teusiliek darah, na kheueh ubak ôn punyueng blah uneuen, bak nang jaroe blah uneuen, dan nang gaki blah uneuen ureuëng nyang teuma geupeugah ka gleh. 18 Minyéuk nyang leubeh nyan harôh geuro ateueh ulée ureuëng nyan. Deungon lagée nyan imeum ka geupeuna upacara peusuci keu ureuëng nyan dikeue TUHAN. 19 Óh lheueh nyan lé imeum harôh geupeuseumah keureubeuen peu amphon desya mangat ureuëng nyang najih nyan ka jeuet keu gleh. Óh lheueh nyan gobnyan harôh geusie beulatang keu keureubeuen nyang teutot 20 dan geupeuseumah meusajan ngon keureubeuen teuhidang ateueh miseubah. Deungon lagée nyan imeum ka geupeuna ucapara teupeusuci keu ureuëng nyan, dan ureuëng nyan pih ka jeuet keu gleh. 21 Meunyoe ureuëng nyan gasien dan hana mampu, teuma keu keureubeuen geunantoe rugoe jihnyan jeuet jiba saboh aneuëk bubiri agam sibagoe keureubeuen nyang teujok ubak TUHAN. Seulaén nibak nyan sikilo gram teupông nyang teujampu ngon minyéuk zaiton sibagoe keureubeuen teuhidang, dan siper lhée minyéuk zaiton. 22 Meunan cit di ureuëng nyan harôh teuma jiba dua boh cicém mirah pati nyang mantong muda atawa cicém leuek muda: saboh keu keureubeuen peu amphon desya dan saboh treuk keu keureubeuen teutot. 23 Banmandum peuseumahan nyan harôh teuba ubak imeum dikeue babah pintoe Khimah TUHAN bak uroe nyang keu lapan upacara teupeu gleh droe gobnyan. 24 Le imeum laju geucok aneuëk bubiri ngon minyéuk zaiton dan laju geupeuseumah sibagoe keureubeuen nyang teujok ubak TUHAN, dan nyan keu jeumba imeum. 25 Laju lé imeum harôh geusie aneuëk bubiri nyan dan geusiliek laju darah jih bacut ubak punyueng blah uneuen, nang jaroe blah uneuen dan nang jaroe gaki uneuen ureuëng nyang ka geupeugah gleh. 26 Lé imeum harôh geuro bacut minyéuk ubak tapak jaroe gobnyan blah wie 27 dan deungon jaroe uneuen gobnyan laju geupicet minyéuk nyan tujoh goe u dalam Khimah TUHAN. 28 Dan minyéuk nyang na tinggai bacut treuk lam jaroe gobnyan harôh geusiliek ubak teumpat-teumpat nyang ka teusiliek darah, na kheueh ubak ôn punyueng nyang blah uneuen, nang jaroe uneuen dan nang gaki blah uneuen ureuëng nyang teuma geupeugah gleh. 29 Minyéuk nyang leubeh nyan harôh geuro ateueh ulée ureuëng nyan sibagoe upacara teupeu gleh droe gobnyan dikeue TUHAN. 30 Óh lheueh nyan lé imeum harôh geupeuseumah saboh cicém mirah pati muda atawa cicém leuek muda 31 keu keureubeuen peu amphon desya, dan saboh treuk keu keureubeuen nyang teutot meusigoe ngon keureubeuen teuhidang. Deungon lagée nyan imeum geupeuna upacara teupeu gleh ateueh ureuëng nyan dikeue TUHAN. 32 Nyan kheueh peuratoran keuhai upacara teupeusuci óh ka lheueh keunong peunyakét kulét nyang mubahya keu ureuëng nyang hana meudaya. 33 TUHAN geubri ubak Nabi Musa ngon Nabi Harun 34 peuratoran-peuratoran keuhai rumoh nyang ka keunong peunyakét rapöh dan ka jimeu-eue. Peuratoran-peuratoran nyoe teupeubuet óh ka lheueh bansa Israel jitamong u Kanaan, nanggroe nyang geubri lé TUHAN keu awaknyan. 35 Soemantong nyang meuteumé rumoh droe ka keunong rapöh, harôh jijak peugah hainyan ubak imeum. 36 Sigohlom imeum teuka geujak pareksa nyang keunong rapöh nyan, gobnyan harôh geupeurintah mangat peue-peue nyang na lam rumoh nyan teupeuteubiet uluwa. Meunyoe hán, peue mantong nyang na lam rumoh nyan ka jeuet keu najih, dan laju imeum teuka 37 keu geupareksa nyang rapöh nyan. Meunyoe na deuh meucak-cak rab lagée ijo-ijo atawa mubayang-bayang mirah nyang leumah jih lagée ka jitamong u dalam beuton nyan, 38 imeum harôh geutinggai laju rumoh nyan dan geupeubiyeu mantong rumoh nyan teugunci nyang treb jih tujoh uroe. 39 Bak uroe nyang keutujoh imeum nyan harôh geuteuka dan geupareksa lom teuma. Meunyoe nyang rapöh nyan ka jimeu-eue, 40 gobnyan harôh geupeurintah mangat batée-batée beuton nyang ka keunong rapöh nyan teureulôh dan mandum beuton siblah udalam teu kréh. Nyang teukréh nyan lagée peulaster ngon batée-batée nyan harôh teujak böih ubak saboh teumpat nyang najih nyang na diluwa banda. 42 Dan batée-batée nyang ka geupeuteubiet nyan harôh teugantoe deungon batée-batée nyang barô. Banmandum beuton rumoh nyan harôh teulapeh ngon peulaster barô. 43 Meunyoe rapöh nyan jiteuka lom, padahai batée-batée rumoh nyan ka teugantoe dan beuton-beuton rumoh nyan ka teu kréh dan teupeulaster lom, 44 lé imeum harôh geujak ngieng dan geupareksa rumoh nyan lom. Meunyoe rapöh nyan keubiet ka ji-éue meuluwah teuma rumoh nyan ka jeuet keu najih 45 dan harôh teureulôh. Batée-batée, kayée-kayée dan banmandum peulaster jih harôh teuba u teumpat nyang najih nyang na di luwa banda. 46 Sigohlom nyan soe mantong nyang tamong lam rumoh nyan ka jeuet keu najih sampoe mata uroe jilob. 47 Soe mantong nyang éh atawa jimakheun nibak rumoh nyan harôh ji rhah peukayan droe jih. 48 Teuma meunyoe imeum nyang teuka dan meunurot nyang geupareksa lé gobnyan hana jiteuka lé nyang rapöh óh ka lheueh rumoh nyan teupeulaster lom, gobnyan harôh geupeugah bahwa rumoh nyan ka gleh, sabab nyang rapöh nyan ka gadôh banmandum. 49 Keu teupeu suci rumoh, imeum harôh geucok dua boh cicém, kayée bak sala, talo mirah dan saboh tangke hisop. 50 Cicém nyang saboh harôh teusie ateueh beulangöng nyang meuasoe ié gét nibak mata ié. 51 Laju óh lheueh nyan, kayée bak sala, talo mirah, hisop dan cicém nyang mantong udeb harôh teuculok lam darah cicém nyang ka lheueh teusie dan u dalam ié nyang gét. Óh lheueh nyan, rumoh nyan harôh geureutek tujoh goe. 52 Cicém nyang mantong udeb harôh geupeuleueh lam padang uluwa banda. Deungon lagée nyan imeum ka geupeubuet upacara teupeusuci rumoh, dan rumoh nyan ka jeuet keu gleh. 54 Nyan kheueh peuratoran-peuratoran keuhai peunyakét kulét nyang paleng mubahya, 55 keuhai bucôh-bucôh, luhok atawa meucak-cak putéh atawa kumong nibak tuboh, dan keuhai rapöh nibak peukayan atawa rumoh. 57 Peuratoran-peuratoran nyan guna jih keu teupeu teuntée peu kheueh sapeue-peue nyan gleh atawa najih.
Imeum-Imeum 15
1 TUHAN geubri ubak Nabi Musa dan Nabi Harun peuratoran-peuratoran nyang lagée nyoe 2 keu bansa Israel. Meunyoe sidroe ureuëng agam jiteubiet meuliléh akibat keunong peunyakét nibak boh kréh, nyang jiteubiet meuliléh nyan najih, 3 bah kheueh nyang teubiet meunan cit nyang meuteun. 4 Teumpat duek atawa teumpat éh ureuëng nyan najih. 5 Soe mantong nyang cukéh ureuëng nyang jiteubiet meuliléh atawa teumpat éh ureuëng nyan, atawa jiduek nibak teumpat beukaih ureuëng nyan duek, atawa teumpat jiludah lé ureuëng nyan, ureuëng nyang keunong nyan harôh ji rhah peukayan dan jimanoe, dan ureuëng nyan najih sampoe án mata uroe jilob. 9 Peulana atawa peue mantong nyang jiduek lé ureuëng nyang peuteubiet meuliléh nyan ka jeuet keu najih. 10 Soe mantong nyang cukéh sapeue-sapeue nyang beukaih jiduek lé ureuëng nyan, nyan ka jeuet keu najih sampoe mata uroe jilob. Soe mantong ureuëng nyang beuôt barang nyan harôh ji rhah peukayan ureuëng nyan dan jimanoe, dan ureuëng nyan najih sampoe mata uroe jilob. 11 Meunyoe ureuëng nyang jiteubiet meuliléh nyan gohlom ji rhah jaroe laju jicukéh ureuëng laén, teuma ureuëng nyang jicukéh nyan harôh ji rhah peukayan droe jih dan jimanoe, dan ureuëng nyan najih sampoe mata uroe jilob. 12 Beulangöng tanoh nyang jicukéh lé ureuëng nyan harôh jipeubeukah dan peukakaih nyang jimat nyan harôh teu rhah. 13 Meunyoe ureuëng nyan ka puléh, ureuëng nyan harôh jipréh tujoh uroe treuk. Óh lheueh nyan gobnyan harôh ji rhah peukayan jih keudroe dan jijak manoe ubak mata ié, teuma gleh kheueh ureuëng nyan. 14 Bak uroe nyang keu lapan ureuëng nyan harôh jiba dua boh cicém mirah pati nyang muda atawa cicém leuek muda ubak babah pintoe Khimah TUHAN laju jijok ubak imeum. 15 Imeum harôh geupeuseumah cicém nyang saboh sibagoe keureubeuen peu amphon desya, dan saboh treuk keu keureubeuen nyang teutot. Deungon lagée nyan imeum ka geupeuna upacara peusuci ureuëng nyan dikeue TUHAN. 16 Meunyoe sidroe ureuëng agam jipeuteubiet ié manikam, ureuëng nyan harôh jimanoe teuma teutab najih sampoe án mata uroe jilob. 17 Barang peue mantong bah kheueh nyan nyang nibak ija atawa kulét nyang keunong manikam nyan harôh teu rhah; barang nyan najih sampoe án mata uroe jilob. 18 Óh ka lheueh meusituboh, bah kheueh ureuëng agam meunan cit ureuëng inong harôh manoe, teuma awaknyan teutab najih sampoe án mata uroe jilob. 19 Ureuëng inong nyang teungoh jiteuka he, ureuëng inong nyan najih nyang treb jih tujoh uroe. Soe mantong nyang cukéh ureuëng nyan ka jeuet keu najih sampoe mata uroe jilob. 20 Peue mantong nyang jigiduek atawa ji éh lé ureuëng inong nyang mantong lam he nyan atranyan ka jeuet keu najih. 21 Soe mantong nyang cukéh teumpat beukaih ji éh atawa jigiduek lé ureuëng inong nyang teungoh jiteuka he, ureuëng nyan harôh ji rhah peukayan gobnyan dan jimanoe, dan ureuëng nyan najih sampoe án mata uroe jilob. 24 Meunyoe sidroe ureuëng agam jimeusituboh ngon ureuëng inong nyang teungoh teuka he, ureuëng agam nyan pih ka jeuet keu najih nyang treb jih tujoh uroe, dan tieb-tieb teumpat éh nyang ji éh lé ureuëng nyan pih ka jeuet keu najih. 25 Meunyoe ureuëng inong jiteubiet darah na meupadub uroe treb jih diluwa masa teuka he jih, atawa darah jih nyan jiteubiet hana jipiôh sampoe ka habéh watée teuka he gobnyan, ureuëng nyan najih seumantong meudarah nyan saban lagée gobnyan masa lam he. 26 Teumpat éh atawa teumpat duek gobnyan seumantong ureuëng nyan jiteubiet darah na kheueh najih. 27 Soe mantong nyang cukéh teumpat nyan, jihnyan jeuet keu najih. Gobnyan harôh ji rhah peukayan jih dan jimanoe, dan gobnyan najih sampoe án mata uroe jilob. 28 Óh ka lheueh darah nyan jipiôh, ureuëng inong nyan harôh jipréh nyang treb jih tujoh uroe trek. Barô kheueh óh lheueh nyan gobnyan ka gleh. 29 Bak uroe nyang keu lapan ureuëng nyan harôh jiba dua boh cicém mirah pati muda atawa cicém leuek muda ubak imeum nibak babah pintoe Khimah TUHAN. 30 Cicém nyang saboh harôh jipeuseumah sibagoe keureubeuen peu amphon desya, dan nyang saboh trek sibagoe keureubeuen teutot. Deungon cara nyan imeum ka geupeuna upacara peusuci ureuëng inong dikeue TUHAN. 31 TUHAN meufeureuman ubak Nabi Musa mangat geujak peuingat ubak bansa Israel mangat geupeurati pajan awaknyan jiteuka najih dan pajan teuma hana jiteuka, mangat awaknyan hana jipeunajih Khimah TUHAN nyang na lamkawan khimah-khimah awaknyan. Meunyoe awaknyan jipeunajih Khimah nyan, awaknyan teuma maté. 32 Meunan kheueh peuratoran-peuratoran keuhai ureuëng agam nyang jipeuteubiet meuliléh sabab sakét eumpang kréeh atawa jipeuteubiet manikam, 33 keuhai ureuëng inong nyang teungoh he, dan keuhai ureuëng agam nyang meujimak ngon ureuëng inong nyang teungoh teuka he.
Imeum-Imeum 16
1 Óh ka lheueh meuninggai bandua droe aneuëk Nabi Harun watée awaknyan jipeuseumah apui nyang hana geu rela lé TUHAN, TUHAN meufeureuman ubak Nabi Musa, 2 kheun TUHAN, "Tajak peusampoe kheueh ubak syedara gata Nabi Harun, bahwa bak uroe nyang ka teupeuteuntée mantong jihnyan jeuet jitamong lam Ruweueng Nyang Mahasuci nyang teupeuleung ngon tirée rawa, sabab disinan kheueh Ulôn peuleumah droe Lôn lam awan di ateueh tutôb Peuto Peujanji. Meunyoe Nabi Harun ji iengkeue ubak peurintah nyan, laju jihnyan teuma maté. 3 Teuma ngon cara jipeuseumah leumô agam nyang mantong muda keu keureubeuen peu amphon desya dan saboh bubiri agam keu keureubeuen nyang teutot, Nabi Harun jeuet jitamong lam Ruweueng Mahasuci." 4 Lheueh nyan teuma Nabi Harun jipeurati ubak peuratoran-peuratoran nyoe. Sigohlom jitamong lam Ruweueng Mahasuci leubeh dilée harôh jimanoe dan jingui peukayan imeum, na kheueh bajée, sileuweue paneuk, talo keuiéng dan seureuban, banmandum nyang teupeugét nibak lineun. 5 Lé umat Israel harôh jiseurah ubak Nabi Harun dua boh kaméng agam keu keureubeuen peu amphon desya dan saboh bubiri agam keu keureubeuen nyang teutot. 6 Nabi Harun harôh jipeuseumah saboh leumô agam keu keureubeuen peu amphon desya keu droe jihnyan dan keuluwarga jih. 7 Ban dua boh leumô agam nibak Israel nyan harôh jiba ubak babah pintoe Khimah TUHAN. 8 Disinan jihnyan harôh ji rhom undi deungon cara jipeuguna dua neuk aneuk batée, nyang sineuk jiboh tanda "keu TUHAN", dan nyang laén "keu Azazel". 9 Kaméng nyang teupiléh keu TUHAN harôh teupeuguna keu keureubeuen peu amphon desya. 10 Kaméng nyang teupiléh keu Azazel harôh teuba udeb-udeb dikeue TUHAN dan laju teuparoh u padang pasi keu Azazel, deungon na lagée nyan mangat desya-desya bansa Israel geu sampôh bube nyang na. 11 Óh ka lheueh Nabi Harun geupeuseumah dan geusie leumô agam keu keureubeuen peu amphon desya keu droe gobnyan keudroe dan keu keuluwarga, 12 gobnyan harôh geucok teumpat apui nibak miseubah dan geupasoe laju peunoh deungon ngeue apui dan dua boh reugam dupa nyang halôh, atranyan laju geuba ubak Ruweueng Mahasuci. 13 Dupa nyan harôh teutot dikeue Peuto Peujanjian, sampoe asab meukeubok akhé jih teutôb Peuto nyan dan Nabi Harun hana deuh geukalon gobnyan, sabab meunyoe gobnyan geukalon, gobnyan teuma maté. 14 Laju Nabi Harun geucok bacut darah leumô, ngon jaroe gobnyan geureutek darahnyan ubak bagian muka tutôb Peuto Peujanjian dan tujoh goe ukeue Peuto. 15 Óh ka lheueh nyan Nabi Harun harôh geusie kaméng keu keureubeuen peu amphon desya umat Israel. Darah kaméng nyan harôh jiba ubak Ruweueng Mahasuci, laju geupicet ubak bagian keue situtôb Peuto Peujanjian dan ukeue Peuto, lagée nyang ka geupeubuet ngon darah leumô agam. 16 Deungon cara nyan gobnyan ka geupeu gleh Ruweueng Mahasuci nibak najih bansa Israel dan nibak banmandum desya awaknyan. Khimah TUHAN harôh teupeusuci sabab na jih di teungoh-teungoh khimah-khimah bansa Israel dan keunong najih awaknyan. 17 Phon nibak saát Nabi Harun geutamong lam Ruweueng Mahasuci keu geupeubuet upacara teupeusuci sampoe án gobnyan geuteubiet, meusidroe pi hana jeuet na lam Khimah nyan. Óh ka lheueh seuleusoe geupeubuet upacara keu gobnyan keudroe, keu keuluwarga gobnyan dan keu banmandum bansa Israel, 18 Nabi Harun harôh geuteubiet dan geujak laju ubak miseubah nyan. Gobnyan harôh geucok bacut sapeue darah leumô ngon darah kaméng, dan geusiliek laju darah-darah nyan ubak lungkée-lungkée nibak sagoe-sagoe miseubah. 19 Ngon jaroe gobnyan lé geuhnyan harôh geureutek bacut darah nyan tujoh goe u ateueh miseubah. Deungon caranyan gobnyan ka geupeusuci miseubah nibak najih bansa Israel, mangat jeuet keu suci. 20 Óh ka seuleusoe geupeuna upacara teupeusuci Ruweueng Mahasuci dan bagian-bagian nyang laén nibak Khimah TUHAN meunan cit ngon miseubah gobnyan, Nabi Harun harôh geupeuseumah ubak TUHAN kaméng nyang udeb nyang geupiléh keu Azazel. 21 Gobnyan harôh geupeuduek bandua jaroe gobnyan ateueh ulée kaméng nyan sira geu aku banmandum nyang salah, desya dan nyang ji iengkeue lé bansa Israel. Ngon lagée nyan, banmandum salah bansa Israel geupinah laju ateueh ulée kaméng nyan. Dan ureuëng nyang ka geubri tugaih keu nyan laju jiparoh kaméng nyan u padang pasi. 22 Lé kaméng nyan jiba banmandum desya bansa Israel u daerah tandus nyang hana ureuëng tinggai dan kaméng nyan harôh jipeuleueh nibak padang pasi. 23 Óh ka lheueh nyan Nabi Harun geutamong lam Khimah, geusut peukayan imeum nyang geungui bak tuboh gobnyan watée geutamong lam Ruweueng Mahasuci, dan geutinggai laju peukayan nyan disinan. 24 Dan gobnyan harôh geujak manoe ubak saboh teumpat nyang ka teupeu khusos laju geungui peukayan geuh keudroe. Óh ka lheueh nyan gobnyan harôh geuteubiet dan geupeuseumah keureubeuen nyang teutot keu teupeu amphon desya geuh keudroe dan desya bansa Israel. 25 Gapah beulatang keu keureubeuen peu amphon desya nyan harôh teutot ateueh miseubah nyan. 26 Ureuëng nyang peuleueh kaméng keu Azazel nibak padang pasi harôh ji rhah peukayan droe jih ngon jimanoe sigohlom ureuëng nyan jiwoe ubak khimah-khimah. 27 Leumô agam dan kaméng keu keureubeuen peu amphon desya, nyang darah jih teupeutamong lam Ruweueng Mahasuci keu peu amphon desya, harôh teuba uluwa khimah-khimah dan laju jitot. Kulét, asoe ngon asoe pruet bandua beulatang nyan harôh teutot banmandum. 28 Ureuëng nyang tot atranyan harôh ji rhah peukayan droe jih dan jimanoe sigohlom jiwoe ubak khimah-khimah. 29 Banmandum peuratoran nyoe harôh jitaát keu siumu masa. Bak tanggai siploh buleuen tujoh, ureuëng Israel dan ureuëng aséng nyang na tinggai teutab di teungoh-teungoh awaknyan harôh jipuasa dan hana jeuet jimubuet, sabab uroe nyoe uroe nyang lumpah suci. Bak uroe nyan harôh jipeuna upacara keu teupeusuci bansa Israel nibak banmandum desya awaknyan mangat awaknyan gleh. 32 Imeum Agong, nyang ka lheueh teubaiát dan teupeu khusos keu Po teu Allah keu geunantoe ayah gobnyan, harôh geupeubuet upacara peusuci nyan. Gobnyan harôh geungui peukayan khusos, 33 gobnyan geupeubuet upacara peusuci Ruweueng Mahasuci, bagian-bagian laén nibak Khimah TUHAN, miseubah, imeum-imeum dan banmandum bansa Israel. 34 Upacara nyan harôh geupeubuet sigoe dalam sithon keu teupeusuci bansa Israel nibak sigala desya awaknyan. Nyan kheueh peuratoran-peuratoran nyang harôh jitaát keu siumu masa. Nabi Musa geupeubuet laju lagée nyang ka geupeurintah lé TUHAN ubak gobnyan.
Imeum-Imeum 17
1 TUHAN meufeureuman ubak Nabi Musa mangat geujak jok peuratoran-peuratoran nyoe ubak Nabi Harun, aneuëk-aneuëk gobnyan dan banmandum bansa Israel. 3 Meunyoe sidroe ureuëng Israel jipeuseumah leumô, bubiri atawa kaméng keu TUHAN, beulatang nyan harôh jisie nibak babah pintoe Khimah TUHAN. Meunyoe atranyan jisie bak teumpat nyang laén, jihnyan ka ji iengkeue ubak huköm sabab jipeurô darah. Jihnyan hana teu anggab sibagoe anggota umat Po teu Allah. 5 Peurintah nyan meukeusut jih mangat bansa Israel jiba ubak Khimah TUHAN banmandum beulatang keureubeuen nyang lazem jih awaknyan sie di ladang-ladang. Awaknyan wajéb jiba keureubeuen nyan ubak imeum dikeue babah pintoe Khimah TUHAN dan jisie atranyan nibak teumpat nyan sibagoe keureubeuen peudamé. 6 Imeum harôh geureutek darah nyan ubak sagoe-sagoe miseubah dikeue babah pintoe Khimah TUHAN laju geutot gapah mangat jeuet bée jih nyang mangat nyan lumpah that galak até TUHAN. 7 Bansa Israel harôh teutab seutia ubak TUHAN dan sagai-sagai hana jeuet jisie beulatang nibak blang-blang sibagoe keureubeuen ubak jén-jén jeuhet. Peuratoran nyan harôh jitaát keu siumu masa. 8 Meunyoe sidroe ureuëng Israel atawa sidroe ureuëng aséng nyang na tinggai teutab lamkawan bansa Israel jipeuseumah keureubeuen nyang teutot atawa keureubeuen laén 9 ubak TUHAN, ureuëng nyan harôh jipeuseumah dikeue babah pintoe Khimah TUHAN. Meunyoe jihnyan jipeuseumah atranyan bak teumpat laén, ureuëng nyan hana jeuet teu anggab anggota umat Po teu Allah. 10 Meunyoe sidroe-droe ureuëng Israel atawa ureuëng aséng nyang na tinggai teutab lamkawan bansa Israel jipajoh darah, teuma ureuëng nyan geuhuköm lé TUHAN dan hana geu anggab anggota umat Gobnyan. 11 Nyawöng tieb-tieb makhluk na lam darah nyan. Sabab nyan TUHAN geupeurintah mangat bandum darah jireutek ateueh miseubah mangat desya-desya umat geusampôh bubena. Darah na kheueh nyawöng, teusampôh desya. 12 Nyan kheueh sabab jih ureuëng Israel atawa ureuëng aséng nyang na tinggai teutab di lamkawan awaknyan teutam bék jipajoh darah. 13 Meunyoe na sidroe-droe ureuëng Israel atawa ureuëng aséng nyang na tinggai di lamkawan bansa Israel jidrob cicém atawa beulatang laén nyang hana hareuem, jihnyan harôh jipeuteubiet darah beulatang nyan dan laju jiseubée ngon tanoh. 14 Nyawöng tieb-tieb makhluk na lam darah nyan, sababnyan TUHAN geutam bansa Israel jipajoh darah. Soe mantong ureuëng nyang jipeubuet buet nyang teutam nyan ureuëng nyan hana le teu anggab anggota umat Po teu Allah. 15 Soe mantong ureuëng Israel atawa ureuëng aséng nyang pajoh sie beulatang nyang ka maté keudroe atawa maté sabab jiteugöm lé beulatang juwah, harôh jijak rhah peukayan jih óh lheueh nyan jimanoe dan jipréh sampoe án mata uroe jilob, barô kheueh ureuëng nyan teupeugah ka gleh. 16 Meunyoe jihnyan hana jipeubuet lagée nyan, jihnyan harôh jitanggong akibat jih.
Imeum-Imeum 18
1 TUHAN meufeureuman ubak Nabi Musa mangat geujak peusampoe ubak bansa Israel peurintah nyang lagée nyoe, "Ulôn kheueh TUHAN Allah gata. 3 Bék kheueh gata seutôt lagée nyang jipeubuet lé ureuëng nyang na di nanggroe Meusé, teumpat gata phon-phon that tinggai, atawa lagée ureuëng nyang na di Kanaan, nibak teumpat nyang jinoe Ulôn ba gata. 4 Taát kheueh ubak huköm-huköm Ulôn dan gata peubuet kheueh laju peue nyang Ulôn peurintah. Ulôn kheueh TUHAN Allah gata. 5 Taát kheueh ubak peuratoran-peuratoran dan huköm-huköm nyang Ulôn bri ubak gata. Meunyoe gata tapeubuet lagée nyan, udeb gata seulamat. Ulôn kheueh TUHAN." 6 TUHAN geubri peuratoran-peuratoran lagée nyoe. Bék meusituboh ngon sidroe lamkawan syedara gata. 7 Bék meusituboh ngon ma gata, peurumoh ayah gata, sabab jihnyan hak bapak gata. 8 Bék gata hina ayah gata ngon cara gata meusituboh ngon peurumoh ayah gata nyang laén. 9 Bék meusituboh ngon syedara gata nyang inong atawa syedara ui gata, bah kheueh nyang rayeuek saboh rumoh ngon gata meunan cit nyang rayeuek di rumoh laén. 10 Bék meusituboh ngon cucoe gata; nyang lagée nyan teuma teupeu malée droe gata keudroe. 11 Bék meusituboh ngon syedara gata nyang inong nyang saboh yah laén ma atawa nyang saboh ma laén yah, sabab jihnyan saboh darah cit deungon gata. 12 Bék meusituboh ngon ma cut gata, bah kheueh nyan syedara ayah gata meunan cit syedara ma gata. 14 Bék meusituboh ngon peurumoh apha gata, sabab jihnyan ma cut gata cit teuma. 15 Bék meusituboh ngon aneuëk meulintée 16 atawa ngon peurumoh aduen gata. 17 Bék meusituboh ngon aneuëk atawa cucoe sidroe ureuëng inong nyang ka lheueh gata meusituboh ngon inong nyan. Mungken awaknyan rakan krab gata, dan buet nyang lagée nyan hana jeuet na. 18 Bék gata meukawen ngon syedara peurumoh gata seumantong udeb peurumoh gata. 19 Bék meusituboh ngon ureuëng inong nyang mantong lam he, sabab jih nyan mantong lam najih. 20 Bék meusituboh ngon peurumoh ureuëng laén; buet nyang lagéenyan ka rhoh gata jeuet keu najih. 21 Bék gata jok sidroe lamkawan aneuëk gata keu jiseumuja ubak Molokh, sabab buet nyang lagée nyan teuhina nan Po teu Allah, TUHAN gata. 22 Ureuëng agam hana jeuet jimeusituboh sabe ngon agam; Po teu Allah geubanci that bak buet lagée nyan. 23 Ureuëng agam meunan cit di ureuëng inong, sagai-sagai hana jeuet jimeusituboh ngon beulatang; buet nyang jeuhet nyan ka teupeu najih gata. 24 Bék gata peunajih droe gata deungon buet-buet nyang lagée nyan, sabab deungon cara lagée nyan bansa-bansa nyang tinggai di Kanaan sigohlom gata ka jipeunajih droe jih keudroe. Lé sabab nyan awaknyan geu use lé TUHAN mangat gata jeuet ta tinggai di nanggroe nyan. 25 Awaknyan ka jipeubuet banmandum buet nyang luwat that nyan, sampoe tanoh awaknyan ka jeuet keu najih. Teuma TUHAN geuhuköm awaknyan sampoe awaknyan hán jeuet tinggai le nibak teumpat nyan. Teuma digata bék sagai-sagai gata peubuet nyang lagée nyan. Gata banmandum, ureuëng Israel dan ureuëng aséng nyang tinggai lamkawan gata, harôh gata taát peuratoran dan peurintah TUHAN, 28 mangat gata bék geuhuköm lé Gobnyan dan teu-use nibak tanoh nyan lagée ureuëng-ureuëng nyang hana jituri TUHAN, nyang tinggai disinan sigohlom gata. 29 Gata tateupeue bahwa soe mantong nyang peubuet buet nyang kuto ngon luwat nyan ureuëng nyan hana lé teu anggab anggota umat Po teu Allah. 30 Laju TUHAN meufeureuman, "Taát kheueh ubak peuratoran-peuratoran nyang ka Ulôn bri dan bék gata seutôt buet-buet ureuëng nyang tinggai di tanoh Kanaan sigohlom gata. Bék gata peunajih droe gata keudroe ngon cara teupeubuet buet-buet nyang lagéenyan bagoe. Ulôn kheueh TUHAN Allah gata."
Imeum-Imeum 19
1 TUHAN meufeureuman ubak Nabi Musa mangat geujak peusampoe ubak bansa Israel peurintah nyang lagée nyoe, "Beusuci kheueh gata, sabab Ulôn TUHAN Po teu Allah gata na kheueh suci. 3 Tieb-tieb ureuëng harôh jihoreumat ubak ayah ngon ma jih dan jipeuraya uroe raya Sabat lagée nyang Ulôn peurintah. Ulôn kheueh TUHAN Allah gata. 4 Bék gata seumah beurala. Bék gata peugét patong nibak logam dan gata seumah. Ulôn kheueh TUHAN Allah gata. 5 Meunyoe gata tapeuseumah beulatang keu keureubeuen peudamé, seutôt kheueh peuratoran-peuratoran nyang Ulôn bri, mangat keureubeuen nyan Ulôn teurimong. 6 Asoe sie jih harôh teupajoh bak uroe beulatang nyan teusie atawa óh singoh nyan teuma. Asoe sie nyang mantong na tinggai bak uroe nyang keu lhée atranyan harôh teutot sampoe habéh, 7 sabab sie nyan ka hareuem. Meunyoe sie nyan jipajoh cit teuma, keureubeuen nyan hana Lôn teurimong. 8 Soe mantong nyang pajoh sie nyan ureuëng nyan ka salah sabab hana jihareuga peue nyang Ulôn peu khusos keu Ulôn. Ureuëng nyan hana le Ulôn anggab anggota umat Ulôn. 9 Meunyoe gata tamupot, bék kheueh gata pot boh gandom nyang timoh bak binéh-binéh blang gata, dan bék gata riwang tajakcok boh gandom nyang na tinggai óh lheueh gata pot. 10 Bék gata riwang ubak lampôh anggô keu gata jak peusapat boh anggô nyang mantong tinggai óh ka lheueh gata pot nyang paleng pon. Meunan cit ngon boh-boh jih nyang ka rhot bék gata cok. Bah kheueh nyan keu ureuëng gasien dan ureuëng aséng. Ulôn kheueh TUHAN Allah gata. 11 Bék cumucue, seumeunget atawa meusulet. 12 Bék meujanji deumi nan Ulôn meunyoe gata meukeusut keu tapeutrok janji nyan, sabab deungon lagée nyan gata ka tahina nan Ulôn. Ulôn kheueh TUHAN Allah gata. 13 Bék gata lakée paksa seusamoe gata atawa gata reupah barang jih. Eungkoh sidroe-droe ureuëng nyang jimubuet nibak gata bék gata teun-teun, bahpi nyan simalam mantong. 14 Bék gata seurapa ureuëng tulo dan bék gata tiek batée dikeue ureuëng buta. Horeumat dan teumakot kheueh gata ubak Ulôn, sabab Ulôn nyoe na kheueh TUHAN Allah gata. 15 Gata harôh jujoe meunyoe gata peusidang gob; bék gata dong blah ureuëng gasien dan bék gata takot keu ureuëng kaya. 16 Bék gata tabu fiteunah ubak ureuëng-ureuëng nyang sibansa ngon gata, deungon na lagée nyan gata hana teupeusabab manusia maté. Ulôn kheueh TUHAN. 17 Bék na gata dam ateueh soe mantong. Peubéeréeh kheueh sileuséh gata deungon soe mantong, mangat gata hana meudesya ngon sabab ureuëng laén. 18 Bék gata balaih dam dan bék gata banci ubak ureuëng laén, teuma cinta kheueh seusamoe gata lagée gata cinta ubak droe gata keudroe. Ulôn kheueh TUHAN. 19 Taát kheueh peue-peue nyang Ulôn peurintah. Bék gata peukawen beulatang nyang laén jeunéh jih. Bék gata pula dua macam bijéh bak saboh keubeueng tanoh. Bék gata ngui peukayan nyang teucôb ngon dua boh rupa. 20 Meunyoe na sidroe-droe ureuëng agam jimeujanji jipeubloe namiet jih nyang inong ubak ureuëng agam laén keu jipeujeuet keu gundek jih, dan ureuëng nyang tem bloe namiet nyan gohlom jibayeue, laju lé ureuëng po nyang phon jimeusituboh ngon namiet nyan, awaknyan bandua harôh teuhuköm, teuma hana jeuet teuhuköm maté, sabab ureuëng inong nyan mantong namiet jih. 21 Ureuëng agam nyan harôh jiba saboh bubiri agam ubak babah pintoe Khimah Ulôn keu keureubeuen geunantoe rugoe. 22 Lé imeum harôh geukeureubeuen bubiri nyan nibak upacara teupeusuci, mangat desya ureuëng nyan teupeu amphon. Teuma Ulôn, Allah teuma Lôn peu amphon jihnyan. 23 Meunyoe gata ka tatamong u nanggroe Kanaan dan gata pula na meupadub macam bak kayée nyang meuboh disinan, teuma lhée thon nyang keuphon boh kayée nyan harôh gata anggab hareuem dan hana jeuet gata pajoh. 24 Bak thon nyang keu peuet banmandum boh jih harôh teupeuseumah keu teupeugah teurimong gaséh ubak Ulôn, TUHAN. 25 Bak thon nyang keu limong barô kheueh jeuet gata pajoh boh jih. Meunyoe banmandum gata peubuet peuratoran nyan, seunaman bak kayée gata teuma jimeuboh leubeh jai nibak nyan. Ulôn kheueh TUHAN Allah gata. 26 Bék pajoh darah. Bék peuguna iéleumé gaéb. 27 Bék gata gunteng ôk bak binéh ulée gata atawa gata cukö janggot gata. 28 Bék gata tob-tob kulét gata keu gata peugét tanda-tanda atawa gata peuluka badan gata sibagoe tanda meukabông ateueh ureuëng maté. Ulôn kheueh TUHAN. 29 Bék gata peuhina deurajat aneuëk gata nyang inong deungon cara gata peujeuet aneuëk nyan keu inong jeuhet bak kuil. Deungon gata peubuet lagée nyan gata ka tapeukuto nanggroe droe gata, dan ureuëng-ureuëng nyang peubuet mukah ban galak droe meuraja lela. 30 Peuraya kheueh uroe Sabat dan horeumat kheueh teumpat nyang ka teupeukhusos keu teuseumah Lôn. Ulôn kheueh TUHAN. 31 Bék gata lakée naseuhat ubak dukun nyang jimeuhubongan ngon areuwah-areuwah ureuëng maté. Meunyoe nyan gata peubuet gata ka jeuet keu najih. Ulôn kheueh TUHAN Allah gata. 32 Seugan kheueh dan horeumat kheueh ubak ureuëng tuha. Horeumat dan teumakot kheueh gata ubak Ulôn, sabab Ulôn kheueh TUHAN. 33 Bék gata peubuet nyang kon-kon ateueh ureuëng aséng nyang na tinggai di nanggroe gata. 34 Peutimang kheueh awaknyan lagée gata peutimang ureuëng-ureuëng nyang saboh bansa ngon gata dan gata sayang kheueh keu awaknyan lagée gata sayang ubak droe gata keudroe. Ingat kheueh bahwa gatapi ka lheueh udeb lagée ureuëng aséng di nanggroe Meusé. Ulôn kheueh TUHAN Allah gata. 35 Bék gata tipé ureuëng laén ngon cara gata peuguna sinipat, sinimang atawa sinukat peuleusu. 36 Peuguna kheueh metée, sinimang dan sinukat nyang beutôi. Ulôn kheueh TUHAN Allah gata, dan Ulôn ka Lôn ba gata peuteubiet nibak nanggroe Meusé. 37 Taát kheueh ubak mandum huköm dan peurintah Lôn. Ulôn kheueh TUHAN."
Imeum-Imeum 20
1 TUHAN meufeureuman ubak Nabi Musa mangat geujak peusampoe hainyoe ubak bansa Israel, "Soe mantong ureuëng lamkawan gata atawa ureuëng aséng nyang na tinggai lamkawan gata nyang jikeureubeuen aneuëk jih ubak Molokh, ureuëng nyang peubuet nyan harôh teurhom ngon batée sampoe maté lé banmandum masyarakat. 3 Ureuëng nyang keureubeuen aneuëk jih ubak Molokh, ka jipeunajih Khimah Lôn dan jipeuhina nan Ulôn nyang suci. Ureuëng nyan teuma Lôn huköm dan hana le Lôn anggab sibagoe anggota umat Lôn. 4 Meunyoe masyarakat jikalon ban ateueh buet nyang jipeubuet lé ureuëng nyan hana jipeu rhot huköman maté ateueh ureuëng nyan, 5 teuma Ulôn keudroe nyang huköm ureuëng nyan, banmandum keuluwarga ureuëng nyan, meunan cit banmandum ureuëng nyang na meusajan ngon ureuëng nyan jitinggai Ulôn dan jiseumah Molokh. Awaknyan hana le Lôn anggab anggota umat Lôn. 6 Ureuëng nyang jak lakée naseuhat ubak dukun nyang dukun nyan jimeuhubongan ngon areuwah-areuwah ureuëng maté teuma Lôn huköm dan ureuëng nyan hana Lôn anggab le anggota umat Lôn. 7 Jaga kheueh droe gata mangat gata teutab suci, sabab Ulôn kheueh TUHAN Allah gata. 8 Taát kheueh bak huköm-huköm Lôn, sabab Ulôn kheueh TUHAN nyang peukhusos gata keu Ulôn." 9 TUHAN geubri peuratoran-peuratoran nyoe, "Ureuëng nyang kutok ayah ngon ma jih ureuëng nyan harôh teuhuköm maté. Ureuëng nyan maté sabab salah jih keudroe. 10 Meunyoe na sidroe ureuëng Israel jimeumukah ngon peurumoh ureuëng saboh bansa ngon jih, ureuëng nyan ngon inong nyan harôh teuhuköm maté. 11 Sidroe ureuëng agam nyang jimeusituboh ngon peurumoh ayah jih nyang laén, ureuëng nyan ka jipeukosa hak milék ayah jih. Ureuëng agam ngon ureuëng inong nyan harôh teuhuköm maté. Awaknyan maté sabab salah jih keudroe. 12 Meunyoe na sidroe ureuëng agam jimeusituboh ngon meulintée jih nyang inong, bandua droe ureuëng nyan harôh teuhuköm maté. Awaknyan ka jimeumukah, dan maté sabab salah jih keudroe. 13 Meunyoe na sidroe ureuëng agam jimeusituboh ngon ureuëng agam nyang laén, awaknyan ka jipeubuet buet nyang luwat dan hina, dan bandua ureuëng nyan harôh teuhuköm maté. Awaknyan maté sabab salah jih keudroe. 14 Meunyoe sidroe ureuëng agam jimeukawen ngon sidroe ureuëng inong dan ma ureuëng inong nyan, ban lhée droe awaknyan harôh teutot lam apui sampoe án maté, sabab awaknyan ka jipeubuet buet nyang lumpah hina. Dan buet nyang lagée nyan hán jeuet na lamkawan gata. 15 Meunyoe sidroe ureuëng agam jimeusituboh ngon beulatang, ureuëng ngon beulatang nyan harôh teupoh maté. 16 Meunyoe sidroe ureuëng inong jimeusituboh ngon beulatang, ureuëng dan beulatang nyan harôh teupoh maté. Jihnyan maté sabab buet jih keudroe. 17 Meunyoe sidroe ureuëng agam jimeusituboh ngon syedara jih nyang inong atawa ngon syedara jih nyang inong laén ma atawa saboh ma laén ayah, awaknyan hana le teu anggab anggota umat Ulôn. Awaknyan ka jipeubuet buet nyang lumpah hina dan harôh jitanggong akibat jih. 18 Meunyoe sidroe ureuëng agam jimeusituboh ngon sidroe ureuëng inong nyang teungoh teuka he, awaknyan hana le teu anggab anggota umat Ulôn. 19 Meunyoe sidroe ureuëng agam jimeusituboh ngon ma cut jih, bandua awaknyan harôh jitanggong akibat buet nyang jipeubuet nyan. 20 Meunyoe sidroe ureuëng agam jimeusituboh ngon peurumoh apha jih, ureuëng nyan ka jihina apha jih. Agam ngon inong nyan harôh jitanggong huköman jih. Sampoe án maté awaknyan hana meuteumé aneuëk. 21 Meunyoe sidroe ureuëng agam jireupah peurumoh syedara jih, jihnyan ka jihina syedara jih nyan dan ka jipeubuet buet nyang paleng hina. Sampoe án maté awaknyan hana meuteumé aneuëk." 22 TUHAN meufeureuman, "Taát kheueh ubak huköm dan peurintah Lôn, mangat gata hana teu use nibak nanggroe Kanaan, bak Ulôn ba gata. 23 Bék gata seutôt adat istiadat bansa nyang tinggai disinan. Awaknyan jipeuluwat Ulôn ngon buet jih nyang jeuhet. Nyang kheueh sabab jih awaknyan Ulôn use, mangat gata meuteumé tatamong u nanggroe nyan. 24 Tanoh nyang kaya dan subô nyan ka Ulôn peujanji keu gata, dan Ulôn bri keu gata jeuet keu hak milék gata. Ulôn kheueh TUHAN Allah gata nyang peu aséng gata nibak bansa-bansa nyang laén. 25 Lé sabab nyan gata harôh meuteumé gata peubeda beulatang nyang hareuem ngon nyang hana hareuem. Bék gata pajoh beulatang hareuem. Beulatang nyan Ulôn peugah hareuem, jadi gata pajoh cit gata ka jeuet keu najih. 26 Gata Ulôn peu aséng nibak bansa-bansa laén mangat gata jeuet keu milék Ulôn. Gata harôh suci sabab Ulôn kheueh TUHAN, dan Ulôn suci. 27 Tieb-tieb ureuëng agam atawa ureuëng inong nyang jipeuna hubongan ngon areuwah-areuwah ureuëng maté ureuëng nyan harôh teu rhom ngon batée sampoe án maté. Ureuëng nyan maté sabab salah jih keudroe."
Imeum-Imeum 21
1 TUHAN meufeureuman ubak Nabi Musa mangat geujak peusampoe peurintah nyoe ubak imeum-imeum keuturonan Nabi Harun, "Sidroe imeum hana jeuet jipeunajih droe jih keudroe sabab meusajan jijak bak upacara teupeukubu waréh kawöm jih, 2 laén hai meunyoe nyang maté nyan ma jih keudroe, ayah jih, aneuëk jih, syedara jih nyang agam, 3 atawa syedara jih nyang inong nyang gohlom meukawen, dan tinggai saboh rumoh ngon jih. 4 Jih nyan hana jeuet jipeu najih droe deungon cara jiseutôt upacara teupeukubu waréh kawöm peurumoh jih. 5 Sidroe imeum hana jeuet jicukö siladum nibak ôk jih bak ulée dan hana jeuet gunteng janggot jih atawa jipeuluka tuboh jih ngon barang tajam sibagoe tanda bahwa jihnyan teungoh meukabông. 6 Jihnyan milék Ulôn nyang khusos dan hana jeuet jipeukuto nan Ulôn. Jihnyan jikeureubeuen peunajoh keu Ulôn, deungon nyan jihnyan harôh suci. 7 Sidroe imeum hana jeuet jimeukawen ngon beukaih inong jeuhet atawa sidroe inong nyang hana le peurawan atawa nyang ka meucre, sabab imeum na kheueh milék Ulôn. 8 Bansa Israel harôh jiaku imeum sibagoe ureuëng nyang teupeu khusos keu Ulôn sabab jihnyan jipeuseumah keureubeuen peunajoh keu Ulôn. Ulôn kheueh TUHAN; Ulôn nyoe suci dan Ulôn harôh Lôn peusuci umat Lôn. 9 Meunyoe aneuëk imeum nyang inong ka jeuet keu inong jeuhet, aneuëk nyan ka jihina ayah jih dan nyan harôh teutot lam apui sampoe maté. 10 Imeum Agong ka lheueh teubaiát deungon cara teuprée minyéuk ateueh ulée gobnyan dan deungon cara teupeungui peukayan imeum agong bak ureuëng nyan. Lé sabab nyan gobnyan hana jeuet jipeubiyeu ôk jih bak ulée sansui atawa jipriek peukayan jih sibagoe tanda meukabông. 11 Jihnyan ka jipeuseumah ubak Ulôn beu jeuet keu milék Ulôn, teuma ngon na lagée nyan jih nyan hana jeuet jipeu najih droe. Meunan cit jih nyan hana jeuet jipeunajih Khimah Ulôn deungon cara jiteubiet nibak sinan keu jijak tamong lam rumoh nyang na manyét, bahpi nyan manyét ayah jih atawa ma jih keudroe. 13 Jihnyan jeuet jimeukawen ngon sidroe inong nyang mantong peurawan nibak sukée jih keudroe. Dan hana jeuet jimeukawen ngon sidroe inong balée atawa sidroe inong nyang ka meucre, atawa beukaih inong jeuhet. 15 Meunyoe ji iengkeue peurintah nyan, teuma aneuëk-aneuëk jih nyang siharôh jih suci, teuma jeuet keu najih. Ulôn kheueh TUHAN dan Ulôn ka Lôn peukhusos jihnyan jeuet keu Imeum Agong." 16 TUHAN meufeureuman ubak Nabi Musa mangat geujak peugah nyoe ubak Nabi Harun, "Sidroe keuturonan gata nyang cidra tuboh jih hana jeuet jipeuseumah keureubeuen peunajoh keu Ulôn. Hai nyang lagée nyan teutab na sabe siumu masa. 18 Ureuëng nyang peuseumah keureubeuen hana cidra badan jih, na kheueh ureuëng buta dan ureuëng lapée, ureuëng cacat muka jih atawa anggota tuboh jih, 19 nyang lapée jaroe jih atawa nyang capiek gaki jih, 20 nyang bungkok dan ureuëng nyang paleng ubit nibak ureuëng biasa, nyang keunong peunyakét mata atawa nyang keunong peunyakét kulét dan ureuëng nyang teugasi. 21 Tieb-tieb keuturonan Imeum Harun nyang cidra badan jih hana jeuet jipeuseumah keureubeuen peunajoh keu Ulôn. 22 Teuma jih nyan jeuet jipajoh peunajoh nyang teupeuseumah nyan, bah kheueh nyan keureubeuen peunajoh nyang suci meunan cit keureubeuen peunajoh nyang lumpah suci. 23 Sabab ureuëng nyan cidra badan jih, ureuëng nyan hana jeuet jipeurab ubak tirée nyang teupisah Ruweueng Suci atawa miseubah. Jihnyan hana jeuet jipeukuto barang-barang nyang ka teupeu khusos keu Ulôn, sabab Ulôn kheueh TUHAN, dan Ulôn kheueh nyang peu khusos barang-barang nyan." 24 Nyan kheueh peuratoran-peuratoran nyang geupeusampoe lé Nabi Musa ubak Nabi Harun dan aneuëk-aneuëk gobnyan, dan ubak banmandum bansa Israel.
Imeum-Imeum 22
1 TUHAN meufeureuman ubak Nabi Musa beu geujak peusampoe peurintah nyoe ubak Nabi Harun dan aneuëk-aneuëk gobnyan, "Peubuet kheueh beu jroh-jroh peue nyang jipeuseumah lé bansa Israel khusos keu Ulôn, mangat gata hana tapeukuto nan Ulôn nyang suci. Ulôn kheueh TUHAN. 3 Meunyoe sidroe nibak keuturonan gata lam keuadaan najih jijak peurab ubak keureubeuen-keureubeuen suci nyang jipeukhusos lé bansa Israel keu Ulôn, jihnyan hana jeuet jilayani nibak miseubah. Peuratoran nyan teutab na siumu masa. Ulôn kheueh TUHAN. 4 Sidroe keuturonan Nabi Harun nyang keunong peunyakét kulét nyang mubahya, atawa nyang keunong peunyakét nibak alat keulamin jih sampoe jiteubiet meuliléh-liléh, teutam hán jeuet jipajoh keureubeuen suci sigohlom jihnyan teupeugah ka gleh. Sidroe imeum ka jeuet keu najih meunyoe imeum nyan tupéh ngon barang nyang meunajih sabab keunong manyét. Meunan cit di ureuëng nyan najih meunyoe ié manikam ureuëng nyan jiteubiet, 5 atawa tupéh ngon beulatang dan ureuëng nyang najih. 6 Sidroe imeum nyang deungon cara peue mantong ka jeuet keu najih, teuma najih nyan sampoe mata uroe jilob. Dan óh ka lheueh mata uroe jilob jih nyan gohlom jeuet jipajoh peunajoh nyang teupeu seumah ubak TUHAN meunyoe jihnyan gohlom jimanoe. 7 Óh ka lheueh mata uroe jilob ureuëng nyan ka gleh dan ka jeuet jipajoh, sabab nyan kheueh peunajoh jih. 8 Ureuëng nyan hana jeuet jipajoh sie beulatang nyang maté keudroe atawa beulatang nyang maté jiteugöm lé beulatang juwah. Meunyoe nyang lagée nyan jipajoh cit, ureuëng nyan ka jeuet keu najih. Ulôn kheueh TUHAN. 9 Banmandum imeum harôh jitaát ubak peuratoran nyang Ulôn bri. Meunyoe hán, awaknyan salah dan teuma jih maté, sabab ji iengkeue ubak peuratoran-peuratoran nyan suci nyan. Ulôn kheueh TUHAN, dan Ulôn kheueh nyang peu khusos awaknyan keu Ulôn. 10 Keureubeuen nyang teupeu khusos keu Ulôn nyang jeuet pajoh na kheueh lé keuluwarga imeum nyan keudroe; ureuëng laén hana jeuet, bahpi ureuëng nyan saboh rumoh ngon imeum nyan atawa ureuëng nyang tung upah ubak gobnyan. 11 Teuma namiet-namiet nyang jibloe lé imeum nyan ngon péng jih keudroe atawa nyang lahé lam rumoh jih nyan, jeuet ji pajoh peunajoh jeumba imeum nyan. 12 Aneuëk inong sidroe imeum nyang meukawen ngon kon imeum, hana jeuet jipajoh keureubeuen nyan. 13 Teuma aneuëk inong imeum nyang ka jeuet keu inong balée atawa nyang jicre teuma hana meu aneuëk laju jiwoe u rumoh ayah jih dan ka jeuet tanggong jaweueb ureuëng syiek jih nyan lom, jeuet jipajoh jeumba ureuëng syiek jih nyan. Teuma keuluwarga imeum mantong nyang jeuet pajoh keureubeuen nyan. 14 Meunyoe sidroe nyang bukon anggota imeum nyang deungon hana jisaja ka jipajoh peunajoh nyang teupeuseumah ubak TUHAN, ureuëng nyan harôh jibri geunantoe ubak imeum jitamah lom dua ploh peureusen. 15 Imeum-imeum hana jeuet jipeunajih keureubeuen nyang teupeu khusos keu Ulôn 16 deungon jipeubiyeu jipajoh lé ureuëng nyang hana hak jih. Hai nyan ka teupeu jeuet ureuëng nyan salah dan teupeuteuka huköman ateueh ureuëng nyan. Ulôn kheueh TUHAN, dan Ulôn nyang peusuci peuseumahan nyan." 17 TUHAN meufeureuman ubak Nabi Musa geuyue jak peusampoe ubak Nabi Harun, aneuëk-aneuëk gobnyan dan banmandum bansa Israel peuratoran-peuratoran nyang lagée nyoe. Meunyoe sidroe ureuëng Israel atawa ureuëng aséng nyang tinggai teutab di Israel jipeuseumah keureubeuen teutot keu jipeu lheueh kaôi, atawa keu keureubeuen keugalak droe, beulatang nyan harôh nyang agam dan hana jeuet na meucupa mangat jeuet teuteurimong. 20 Bék peuseumah beulatang nyang na cupa, sabab nyang lagée nyan TUHAN hana geuteurimong. 21 Meunyoe sidroe ureuëng jipeuseumah ubak TUHAN keureubeuen peudamé keu jibayeue kaôi jih atawa keu keureubeuen keu galak droe, beulatang nyan hán jeuet na meucupa, mangat jeuet geuteurimong. 22 Bék kheueh teupeuseumah ubak TUHAN beulatang nyang buta, nyang patah tuleueng jih atawa nyang luka, nyang jitimoh barah ka meudanoh, nyang ka keunong peunyakét kulét atawa kude. Beulatang nyang lagée nyan bék jipeuseumah keu keureubeuen peunajoh u ateueh miseubah. 23 Keu keureubeuen keu galak droe gata jeuet tapeuseumah beulatang nyang hana sampoereuna hi jih; teuma keu teupeu lheueh kaôi, beulatang nyang lagée nyan hana jeuet teuteurimong. 24 Bék kheueh peuseumah keu TUHAN beulatang nyang aneuëk keumiro jih ka rusak sabab meuseupet, ka teukoh, luka leumbam-leumbam atawa teutiek. Hai nyang lagée nyan hana jeuet na di nanggroe gata. 25 Beulatang peulara nyang meuteumé nibak ureuëng aséng hana jeuet teupeuseumah keu keureubeuen peunajoh. Beulatang nyan teu anggab ka cupa dan hana jeuet teuteurimong. 26 Aneuëk leumô, aneuëk bubiri atawa aneuëk kaméng nyang ban lahé harôh tinggai nibak nang jih treb jih tujoh uroe. Barô kheueh óh lheueh nyan beulatang nyan jeuet teuteurimong keu keureubeuen peunajoh. 28 Bék kheueh gata keureubeuen nang leumô atawa bubiri atawa kaméng meusigoe ngon aneuëk jih nibak uroe nyang saban. 29 Meunyoe gata tapeuseumah keureubeuen teurimong gaséh ubak TUHAN, gata peubuet kheueh nyan meunurot atoran nyang na, mangat keureubeuen gata geuteurimong. 30 Makheun kheueh keureubeuen nyan bak uroe nyan cit teuma, dan bék gata tinggai mubacut pi keu keusingoh beungoh. 31 TUHAN meufeureuman, "Taát kheueh ubak peue-peue nyang Ulôn peurintah; Ulôn kheueh TUHAN gata. 32 Bék gata peukuto nan Ulôn nyang suci. Banmandum bansa Israel harôh jiseumah Ulôn sibagoe Nyang Mahasuci. Ulôn kheueh TUHAN dan Ulôn nyang peujeuet gata suci. 33 Ulôn ba gata teupeuteubiet nibak nanggroe Meusé, mangat Ulôn jeuet keu Po teu Allah gata. Ulôn kheueh TUHAN."
Imeum-Imeum 23
1 TUHAN geubri ubak Nabi Musa atoran-atoran keuhai peurayaan agama, nyang harôh geupeumaklum sibagoe uroe raya keu meu iébadat. 3 Na nam uroe watée jak mubuet, teuma bak uroe nyang keu tujoh, uroe Sabat, na kheueh uroe meureuhat nyang teupeu khusos keu TUHAN. Nibak uroe nyan gata harôh gata meusapat keu gata meu iébadat dan hana jeuet nyang jak meubuet. 4 Nyoe kheueh uroe-uroe raya nyang ka geupeuteutab lé TUHAN dan nyang harôh teupeumaklum bak watée nyang ka teupeu teuntée. 5 Uroe Raya Paskah nyang teupeu raya keu teuhoreumat TUHAN, teupeuphon watée mata uroe lhob bak tanggai peuet blaih buleuen sa. 6 Óh singoh nyan, tanggai limong blaih, phon Peurayaan ruti hana Meurago, dan tujoh uroe treb jih hana jeuet gata pajoh ruti nyang teupeugét teuboh rago. 7 Tujoh uroe treb jih nyan gata harôh tapeuseumah keureubeuen peunajoh ubak TUHAN. Bak uroe nyang phon dan nyang keu tujoh peurayaan nyan gata harôh tameusapat keu gata iébadat dan hana jeuet gata meubuet nyang brat-brat. 9 Meunyoe gata ka trok u nanggroe nyang geubri lé TUHAN keu gata, dan gata peusapat wase tanoh, beureukah gandom nyang phon that gata pot harôh gata ba ubak imeum. 11 Bak uroe óh ka lheueh uroe Sabat, imeum harôh jipeuseumah gandom nyan sibagoe keureubeuen nyang teubri ubak TUHAN, mangat TUHAN galak keu gata. 12 Bak uroe gata tapeuseumah gandom nyan, harôh cit gata peuseumah keu keureubeuen nyang teutot saboh aneuëk bubiri agam nyang meu-umu sithon dan hana meucupa. 13 Keu keureubeuen peunajoh peuseumah kheueh teuma dua kilo gram teupông teujampu ngon minyéuk zaiton. Bée keureubeuen nyang haröm nyan lumpah that galak até TUHAN. Meusigoe ngon nyan peuseumah teuma si arée ié anggô. 14 Sigohlom teuba peuseumahan nyan ubak TUHAN, hana jeuet gata pajoh mubacut pi nibak gandom nyang barô nyan, bah kheueh nyang mantong meuntah, teupanggang atawa teutot jeuet keu ruti. Peuratoran nyan harôh jitaát lé banmandum keuturonan gata keu siumu masa. 15 Phon nibak uroe óh ka lheueh uroe Sabat, watée gata peuseumah ubak TUHAN beureukah gandom nyang phon, gata harôh ta itong tujoh goe aleuhat peunoh. 16 Bak uroe nyang keulimong ploh, na kheueh uroe óh ka lheueh uroe Sabat nyang keutujoh, gata harôh taba keureubeuen teuhidang ubak TUHAN. 17 Tieb-tieb keuluwarga harôh jiba dua boh ruti sibago peuseumahan teujok keu TUHAN, tieb-tieb ruti harôh teupeugét nibak dua kilo gram teupông halôh nyang teuboh rago dan atra nyan harôh jipeuseumah ubak TUHAN sibagoe keureubeuen wase tanoh nyang phon. 18 Meusajan ngon ruti nyan bansa Israel harôh jipeuseumah teuma tujoh boh aneuëk bubiri nyang meu-umu sithon, saboh leumô agam muda dan dua boh kaméng. Maséng-maséng beulatang nyan hana jeuet na meucupa dan harôh teupeuseumah sibagoe keureubeuen nyang teutot keu TUHAN, deungon keureubeuen teuhidang dan keureubeuen ié anggô. Bée keureubeuen nyang haröm nyan lumpah that galak até TUHAN. 19 Dan peuseumah teuma saboh kaméng agam keu keureubeuen peu amphon desya dan dua boh bubiri agam nyang meu-umu sithon keu keureubeuen peudamé. 20 Ruti dan bandua boh aneuëk bubiri nyan harôh jipeuseumah lé imeum sibago keureubeuen nyang teubri ubak TUHAN, dan nyan na kheueh keu imeum. Banmandum peuseumahan nyan na kheueh suci. 21 Bak uroe nyan gata harôh meusapat keu meuiébadat dan hana jeuet gata meubuet nyang brat-brat. Peuratoran nyan harôh jitaát lé keuturonan gata keu siumu masa, dan dipat mantong awaknyan tinggai. 22 Meunyoe gata jakmupot, bék kheueh gata koh gandom nyang na timoh nibak binéh-binéh blang gata dan bék gata riwang keu gata jak peusapat boh-boh gandom nyang na tinggai óh ka lheueh gata pot. Bah kheueh atra nyan jicok lé ureuëng gasien dan ureuëng aséng. TUHAN na kheueh Allah gata. 23 Tanggai sa buleuen tujoh harôh teupeuraya sibago uroe nyang khusos keu meureuhat. Bak uroe nyan meutanda deungon su beureuguih, dan gata harôh meusapat keu gata jak meuiébadat. 25 Peuseumah kheueh keureubeuen peunajoh keu TUHAN dan bék gata peubuet buet-buet nyang brat nibak uroe nyan. 26 Tanggai siploh buleuen tujoh na kheueh uroe upacara sithon sigo keu peu amphon desya bansa Israel. Bak uroe nyan gata harôh tapuasa dan gata meusapat keu gata jak iébadat meunan cit meusigoe ngon nyan gata peuseumah keureubeuen peunajoh keu TUHAN. 28 Bék gata jak bak buet, sabab uroe nyan na kheueh uroe peu amphon desya, mangat gata meuteumé amphon dikeue TUHAN Po teu Allah. 29 Soe mantong nyang pajoh peue mantong nibak uroe nyan, ureuëng nyan hana teu anggab le anggota umat Allah. 30 Dan soe mantong nyang jipeubuet buet nibak uroe nyan, ureuëng nyan geuhuköm lé TUHAN keudroe ngon huköman maté. 31 Peuratoran nyan keunong ateueh banmandum keuturonan gata dipat mantong awaknyan tinggai. 32 Phon bak saát mata uroe lob bak tanggai sikureueng buleuen nyan trok ubak watée mata uroe jilob bak tanggai siploh, harôh gata peuraya lagée uroe Sabat, uroe nyang khusos keu meureuhat. Siuroe peunoh nyan gata harôh puasa. 33 Khanuri Jambo Ôn phon bak tanggai limong blaih buleuen tujoh dan treb jih tujoh uroe. 35 Nyang tujoh uroe treb jih nyan, tieb-tieb uroe gata harôh gata peuseumah keureubeuen peunajoh. Bak uroe nyang phon dan nyang keulapan gata harôh meusapat keu meu iébadat dan gata peuseumah keureubeuen peunajoh ubak TUHAN. Bék kheueh gata peubuet buet-buet nyang brat nibak uroe nyan. 37 Nyan kheueh uroe raya agama nyang ka geupeuteutab lé TUHAN dan nyang harôh gata peumaklum. Nibak peurayaan-peurayaan nyan gata harôh gata horeumat TUHAN deungon gata meusapat keu meu iébadat dan gata peuna keureubeuen peunajoh, keureubeuen nyang teutot, keureubeuen teuhidang, keureubeuen beulatang dan keureubeuen ié anggô, lé jih dub nyang teupeureulée tieb-tieb uroe. 38 Peurayaan-peurayaan nyan na kheueh sibagoe seunamah nibak uroe-uroe Sabat biasa, meunan cit deungon banmandum peuseumahan nyan sibago seunamah nibak meuneubri gata nyang biasa, bak keureubeuen gata keu gata teuboh kaôi, atawa keureubeuen keugalak droe nyang gata bri ubak TUHAN. 39 Óh ka lheueh musém mupot, phon tanggai limong blaih buleuen tujoh, gata harôh gata peuna peurayaan nyang treb jih tujoh uroe. Uroe nyang phon dan nyang lapan na kheueh uroe nyang khusos keu meureuhat. 40 Bak uroe nyang phon gata harôh gata pot boh kayée nyang paleng jroh lam lampôh gata, meunan cit deungon ôn-ôn palma dan ranteng-ranteng nibak bak-bak kayée nyang luhu, dan gata peuphon kheueh peurayaan sukacita keu teuhoreumat TUHAN Po teu Allah gata. 41 Peurayaan nyan harôh gata peuna nyang treb jih tujoh uroe. Peuratoran nyan harôh jipeubuet lé keuturonan gata keu siumu masa. 42 Tujoh uroe treb jih banmandum bansa Israel harôh tinggai lam jambo-jambo ôn, 43 mangat keuturonan gata jiteupeue bahwa TUHAN geuyue bansa Israel tinggai lam jambo-jambo nyang seuderhana, watée Gobnyan geuba awaknyan peuteubiet lam nanggroe Meusé. Gobnyan kheueh TUHAN Po teu Allah gata. 44 Meunan kheueh cara jih Nabi Musa geupeusampoe ubak bansa Israel peuratoran-peuratoran keuhai cara teupeuna peurayaan-peurayaan keu tehoreumat TUHAN.
Imeum-Imeum 24
1 TUHAN meufeureuman ubak Nabi Musa geuyue jak peusampoe peurintah-peurintah nyoe ubak bansa Israel: Ba kheueh laju minyéuk zaiton nyang murni dan nyang paleng gét keu panyöt lam Khimah TUHAN, mangat jeuet teupeu udeb dan hu sabe. 3 Nabi Harun harôh geu atoe banmandum panyöt-panyöt nyan pon seupôt sampoe troh beungoh nibak teumpat TUHAN teuka, diluwa tirée nyang teutôb Peuto Peujanjian nibak Ruweueng Mahasuci. Peurintah nyan harôh jipeubuet keu siumu masa. 4 Nabi Harun harôh geu urôh banmandum panyöt-panyöt bak gaki panyöt nyang teupeugét nibak méuh murni mangat teutab hu lam Khimah TUHAN. 5 Cok kheueh laju dua blaih kilo gram teupông nyang paleng gét dan peugét kheueh laju dua blaih boh ruti bulat, maséng-maséng sikilo gram teupông. 6 Keubah laju ruti nyan lam dua boh suson, tieb-tieb suson nam boh ruti, ateueh meuja nyang meulapéh ngon méuh murni nyang na dalam Khimah TUHAN. 7 Pasoe laju keumeunyan nyang aseuli ubak tieb-tieb sinuson ruti sibago tanda bahwa ruti nyan keureubeuen peunajoh keu TUHAN. 8 Tieb-tieb uroe Sabat harôh na ruti nyang teuhidang lam Khimah TUHAN. Nyan kheueh keuwajéban bansa Israel keu siumu masa. 9 Ruti nyan na kheueh keu Nabi Harun dan keuturonan gobnyan. Awaknyan harôh geupajoh atra nyan bak teumpat nyang suci, sabab rutinyan sibagoe bagian nyang paleng suci nibak keureubeuen peunajoh nyang teupeuseumah ubak TUHAN keu imeum-imeum. 10 Nibak khimah-khimah ureuëng Israel na sidroe ureuëng agam. Ayah jih ureuëng Meusé dan ma jih ureuëng Israel nyang nanjih Selomit, aneuëk Dibri nibak sukée Dan. Bak siuroe ureuëng nyan jimeudakwa ngon ureuëng Israel di khimah-khimah nyan. Watée meudakwa nyan, ureuëng nyan laju jikutok Po teu Allah. Sabab nyan kheueh lé ureuëng Israel jiba ureuëng nyan meuhadab ubak Nabi Musa, 12 dan jiteun ureuëng nyan disinan sira jipréh keuputosan TUHAN keuhai peue nyang harôh awaknyan peubuet ateueh ureuëng nyan. 13 TUHAN meufeureuman ubak Nabi Musa, 14 "Gata ba laju ureuëng nyan uluwa khimah-khimah. Soe mantong ureuëng nyang ka jideungoe ureuëng nyan jikutok Ulôn, harôh jipeuduek jaroe ateueh ulée ureuëng nyan keu jibri keusaksian bahwa ureuëng nyan salah. Óh lheueh nyan banmandum umat harôh jirhom ureuëng nyan ngon batée sampoe án maté. 15 Óh ka lheueh nyan jak peumaklum kheueh nyoe ubak bansa Israel: Soe mantong nyang kutok Po teu Allah ureuëng nyan harôh jitanggong akibat jih 16 dan teuhuköm maté. Soe mantong nyang kutok TUHAN ureuëng nyan harôh teugeulawa ngon batée sampoe maté lé banmandum jeumaáh. Huköm nyan teutab berlaku keu ureuëng Israel dan ureuëng aséng nyang ka tinggai teutab di Israel. 17 Soe mantong nyang poh maté ureuëng laén ureuëng nyan harôh teuhuköm maté. 18 Soe mantong nyang poh maté beulatang ureuëng laén harôh jigantoe. Dasai jih na kheueh 'nyawöng geunantoe nyawöng'. 19 Soe mantong ngon sabab jih ureuëng laén cidra, peue mantong nyang ka jipeubuet, harôh teubalah teuma ateueh ureuëng nyan. 20 Meunyoe jihnyan jipeupatah tuleueng, teuma tuleueng jih pih harôh teupeupatah teuma. Meunyoe jih nyan jipeubuta siblaih mata ureuëng laén, teuma mata ureuëng nyan harôh teupeubuta siblaih. Meunyoe jih jipoh ureuëng laén sampoe patah gigo, teuma gigo ureuëng nyan pih harôh teupeupatah teuma. Peue mantong nyang jipeubuet seuhingga ureuëng laén cidra, nyan pih harôh teubalaih ateueh ureuëng nyan sampoe cidra. 21 Soe mantong nyang poh maté beulatang harôh jigantoe, teuma soe mantong nyang poh maté manusia ureuëng nyang harôh teuhuköm maté. 22 Huköm nyan teutab berlaku keu gata banmandum dan keu ureuëng aséng nyang tinggai teutab meusajan gata, sabab Ulôn kheueh TUHAN, Allah gata." 23 Óh ka lheueh Nabi Musa geupeusampoe hai nyan ubak bansa Israel, awaknyan laju jiba ureuëng nyang ka kutok Po teu Allah nyan uluwa khimah-khimah laju jigeulawa ureuëng nyan ngon batée sampoe maté. Deungon cara lagée nyan bansa Israel ka jipeubuet peue nyang ka geupeurintah lé TUHAN ubak Nabi Musa.
Imeum-Imeum 25
1 Nibak ateueh Gunong Sinai TUHAN meufeureuman ubak Nabi Musa dan geuyue laju ubak gobnyan 2 jak peusampoe kheueh peuratoran-peuratoran nyoe ubak bansa Israel. Meunyoe gata tatamong lam nanggroe nyang teuma geubri lé TUHAN keu gata, gata harôh gata horeumat TUHAN deungon cara lagée nyoe: Tieb-tieb thon nyang keutujoh gata hana jeuet gata pula sapeue nibak tanoh. 3 Nam thon treb jih harôh gata pula banmandum lampôh atawa ladang gata, gata gunteng lampôh-lampôh anggô dan gata peusapat wase tanoh gata. 4 Teuma tieb-tieb thon nyang keutujoh teupeu khusos keu TUHAN. Sithon peunoh nyan tanoh gata peubiyeu mantong meunan hana jeuet gata keureuja. Bék gata pula sapeue pi lam ladang dan bék gata gunteng lampôh anggô gata. 5 Meunan cit gandom nyang timoh keudroe atawa anggô bak anggô gata keudroe nyang hana teugunteng, hana jeuet gata peusapat dan gata keubah, sabab thon nyoe na kheueh thon tanoh meureuhat. 6 Bah kheueh meunan, tanoh nyan teuma jibri cit wase keu teupeujeuet peunajoh keu gata, namiet-namiet gata, ureuëng-ureuëng nyang tung upah nibak gata, dan ureuëng aséng nyang na tinggai deungon gata. 7 Meunan cit keu beulatang-beulatang nyang gata peulara dan beulatang-beulatang kleuet lam nanggroe gata. Peue mantong nyang jipeuhase lé tanoh nyan jeuet teumakheun. 8 Itong kheueh tujoh go tujoh thon, deungon jeumeulah jih peuet ploh sikureueng thon. 9 Óh lheueh nibak tanggai siploh buleuen tujoh, bak uroe peu amphon desya, gata yue kheueh ureuëng mangat jiyueb beureuguih jeub-jeub teumpat bansaboh nanggroe. 10 Harôh gata peukhusos thon nyang keu limong ploh nyan, dan gata peumaklum keuhai beubaih ubak mandum ureuëng lam nanggroe. Lam thon nyan banmandum hareuta milék nyang ka teupeubloe harôh teujok pulang ubak ureuëng po jih nyang phon atawa ubak keuturonan jih. Soe nyang jipeubloe sibagoe namiet harôh jipeuriwang ubak keuluwarga jih. 11 Bék kheueh gata pula ladang gata. Gandom nyang timoh keudroe jih atawa boh anggô lam lampôh anggô gata nyang hana teugunteng atra nyan hana jeuet peusapat dan gata keubah. 12 Thon nyan na kheueh thon nyang suci keu gata. Gata teuma jeuet teupajoh peue nyang na timoh di ladang gata. 13 Bak thon nyan banmandum tanoh nyang ka teupeubloe harôh teujok pulang ubak ureuëng nyang phon po tanoh nyan. 14 Teuma meunyoe gata tapeubloe tanoh bansa droe gata ureuëng Israel, atawa gata bloe tanoh nibak ureuëng nyan, bék kheueh gata peubuet bloe peubloe nyan ngon hana jujoe. 15 Yuem tanoh nyan harôh teupatok meunurot jeumeulah thon seumantong tanoh nyan mantong jibri hase trok ubak Thon Teupulang lom teuma. 16 Meunyoe jeumeulah thon jih le, yuem tanoh nyan meuhái. Teuma meunyoe jeumeulah thon jih bacut, yuem jih harôh murah, sabab nyang teupeubloe na kheueh jeumeulah wase mupot. 17 Bék teumipée sabe keudroe gata ureuëng Israel, teuma bah kheueh gata takot ubak TUHAN, Po teu Allah gata. 18 Taát kheueh ubak mandum huköm dan peurintah TUHAN, mangat gata udeb deungon aman nibak nanggroe nyan. 19 Tanoh nanggroe nyan teuma jibri wase sampoe gata na peunajoh nyang seb dan tinggai disinan deungon aman seujahtera. 20 Mungken na nyang teumanyong peue nyang teupajoh watée thon nyang keutujoh bak watée tanoh hana teupula sapeue dan hase jih hana teukuteb. 21 Bak thon nyang keunam TUHAN teuma geubri beureukat ubak tanoh sampoe wase jih seb keu lhée thon. 22 Bak thon gata tapula ladang gata nyan lam thon nyang keulapan, hase nyang teupot bak thon nyang keunam mantong na keu gata pajoh. Dan keuneubah peunajoh gata nyang mantong teukeubah seb sampoe bak watée gata tapeusapat hase nibak thon nyan. 23 Pajan mantong tanoh gata hana jeuet teupeubloe, sabab tanoh nyan bukon atra gata, teuma milék Po teu Allah. Gata cit lagée ureuëng aséng nyang meuteumé idhin gata peuguna tanoh nyan. 24 Meunyoe saboh keubeueng tanoh teupeubloe, harôh jiaku hak milék ureuëng po phon keu teutuboh tanoh nyan. 25 Meunyoe sidroe ureuëng Israel ka rhot ubak gasien sampoe jih nyan teupaksa jipeubloe tanoh jih, waréh kawöm jih nyang paleng to wajéb jiteuboh tanoh nyan. 26 Meunyoe hana ureuëng nyang teuboh tanoh nyan teuma di ureuëng po tanoh nyan bak saboh saát hase dan na péng nyang seb keu jiteuboh tanoh nyan, 27 teuma ureuëng nyan harôh jibayeue ubak ureuëng nyang ka bloe tanoh jihnyan deungon yuem hase tanoh nyan sampoe bak thon-thon seulanjut jih sampoe trok ubak Thon Teupulang nyang teuma teuka. Deungon lagée nyan jihnyan ka meuteumé lom tanoh droe jih. 28 Teuma dilikot nibaknyan meunyoe ureuëng nyan hana daya keu jiteuboh tanoh nyan, di ureuëng nyang bloe tanoh nyan teutab na kuasa sampoe trok ubak Thon Teupulang teuma. Bak thon nyan tanoh nyan harôh teupulang ubak ureuëng po nyang phon. 29 Meunyoe sidroe ureuëng jipeubloe saboh rumoh lam banda nyang jikeulileng lé beuton, teuma ureuëng nyan nahak jiteuboh rumoh jihnyan lam jangka watée sithon teuhitong phon tanggai teupeubloe atra nyan. 30 Teuma meunyoe rumoh nyan hana jiteuboh lam watée sithon teuma gadôh kheueh hak jih keu jiteuboh rumoh nyan. Rumoh nyan teutab hak milék ureuëng nyang bloe dan keuturonan ureuëng bloe nyan. Lam Thon Teupulang, rumoh nyan hana teujok pulang. 31 Keu rumoh di gampông nyang hana jikeulileng lé beuton keunong ubak peuratoran nyang phon lagée nibak tanoh: ureuëng nyang phon na hak jiteuboh dan rumoh nyan harôh jijok pulang nibak Thon Teupulang. 32 Teuma di ureuëng Lewi na hak keu pajan mantong jiteuboh atra milék awaknyan di banda-banda nyang ka teupeuteutab keu awaknyan. 33 Meunyoe ureuëng Lewi jipeubloe rumoh jih bak saboh banda nyan dan jihnyan hana niet jiteuboh atra nyan, rumoh nyan harôh jijok lom ubak jih nyan nibak Thon Teupulang lom teuma. Sabab rumoh ureuëng Lewi di banda-banda awaknyan na kheueh milék awaknyan nyang teutab lamkawan bansa Israel. 34 Teuma blang naleueng nyang bansikeulileng banda-banda sukée Lewi hana jeuet teupeubloe. Nyan na kheueh atra ureuëng Lewi keu siumu masa. 35 Meunyoe na ureuëng nyang saboh bansa ngon gata nyang tinggai lamkawan gata ka rhot ubak gasien dan hana hase lé jimita hareutakat keu biaya udeb jih, gata harôh gata tulông jih nyan lagée ureuëng aséng atawa jamé teuka, mangat ureuëng nyan hase udeb sabe lamkawan gata. 36 Bék kheueh gata lakée bungöng nibak péng nyang gata peu-utang bak ureuëng nyan, teuma bah kheueh gata tatakot ubak Po teu Allah, dan peubiyeu mantong ureuëng nyan udeb lamkawan gata. Meunan cit bék gata cok laba nibak peunajoh nyang gata peubloe keu ureuëng nyan. 38 Nyang kheueh peurintah TUHAN Po teu Allah gata nyang ka geupeuteubiet gata nibak nanggroe Meusé keu geubri nanggroe Kanaan ubak gata, mangat gobnyan jeuet keu Po teu Allah gata. 39 Meunyoe na ureuëng nyang saboh bansa ngon gata nyang rhot ubak gasien sampoe ji peubloe droe jih sibagoe namiet ubak gata, ureuëng nyan hana jeuet gata yue jimubuet lagée buet nyang jipeubuet lé namiet. 40 Ureuëng nyan harôh tinggai nibak gata sibagoe ureuëng tung upah dan jimubuet bak gata sampoe ubak Thon Teupulang. 41 Bak watée nyan ureuëng nyan ngon aneuëk-aneuëk jih jeuet jitinggai rumoh gata dan jigisa ubak keuluwarga jih dan ubak tanoh indatu jih. 42 Ureuëng Israel na kheueh hamba-hamba TUHAN; Gobnyan kheueh nyang ba awaknyan peuteubiet nibak nanggroe Meusé, dan ngon sabab nyan awaknyan hana jeuet teupeubloe sibagoe namiet. 43 Jadi ureuëng Israel nyang jipeubloe droeji ubak gata hán jeuet barang gaho gata peubuet ateueh jihnyan. Bah kheueh gata teumakot ubak Po teu Allah gata. 44 Meunyoe gata na peureulée namiet, jeuet gata bloe bak bansa-bansa nyang na tinggai sikeulileng gata. 45 Meunan cit jeuet gata bloe aneuëk-aneuëk ureuëng aséng nyang na tinggai teutab lamkawan gata. Aneuëk-aneuëk ureuëng aséng nyang lahé di nanggroe gata atra nyan jeuet keuhak milék gata 46 dan jeuet cit gata peuwaréh ubak aneuëk-aneuëk gata keu jeuet keu namiet awaknyan siumu masa. Meunyoe seusabe gata ureuëng Israel hana jeuet gata peubuet ngon gasa. 47 Meunyoe na ureuëng aséng nyang tinggai lamkawan gata jeuet keu kaya, dan na teuma ureuëng gata Israel ka rhot gasien sampoe ureuëng nyan jipeubloe droe jih sibagoe namiet ubak ureuëng aséng nyan atawa ubak keuluwarga jih, 48 ureuëng Israel nyan teutab na hak keu teutuboh. Sidroe nibak syedara jih nyang agam, 49 atawa apha jih, atawa syedara karong jih atawa sidroe nyang laén nibak rakan jih nyang paleng krab, jeuet jiteuboh nyan. Atawa meunyoe jih keudroe keumungkenan mampu, ureuëng nyan jeuet jiteuboh droe jih keudroe. 50 Namiet nyan harôh jimupakat ngon ureuëng nyang ka bloe jih. Awaknyan harôh ji itong jeumeulah thon nibak phon droe jih nyan teupeubloe sibagoe namiet sampoe ubak Thon Teupulang teuma, laju jipeuteuntée yuem sineuboh jihnyan. Yuem nyan harôh teupeuteutab meunurot teu itong upah nyang teubri ubak ureuëng tung upah. 51 Namiet nyan harôh jijok pulang yuem teubloe droe jih nyan nyang le jih sidub upah ureuëng tung upah nyang treb jih sithon nyang gohlom trok, 53 siulah-ulah jihnyan ka jimubuet sibago ureuëng tung upah nyang teugaji sithon sigoe. Toke jih hana jeuet jipeubuet ateueh ureuëng nyan deungon gasa. 54 Meunyoe jihnyan hana hase teutuboh ngon cara lagée nyan, ureuëng nyan dan aneuëk-aneuëk jih harôh teupeubeubaih bak Thon Teupulang ukeue nyan teuma. 55 Sidroe ureuëng Israel hana jeuet jihnyan jeuet keu namiet siumu masa sabab bansa Israel na kheueh hamba-hamba TUHAN. TUHAN kheueh nyang ba awaknyan teupeuteubiet nibak nanggroe Meusé. Gobnyan kheueh TUHAN, Allah awaknyan.
Imeum-Imeum 26
1 TUHAN meufeureuman, "Bék kheueh gata peugét beurala atawa gata peudong patong atawa taméh batée nyang meu-uke keu gata seumah. Ulôn kheueh TUHAN Allah gata. 2 Peuraya kheueh uroe raya Sabat dan uroe-uroe raya agama nyang laén dan horeumat kheueh ubak teumpat nyang teupeu khusos keu teuseumah Ulôn. Ulôn kheueh TUHAN. 3 Meunyoe gata udeb meunurot atoran-atoran nyang teuka nibak Ulôn dan gata taát peue-peue nyang Ulôn peurintah, 4 Ulôn ku peutreun ujeuen óh trok bak watée, sampoe tanoh jibri wase dan dumna bak kayée jimeuboh. 5 Wase tanoh gata meulimpah ruwah, dan meunyoe ka trok watée jih keu teujak pot boh anggô, gata mantong gata koh gandom. Dan meunyoe ka trok watée keu tapula gandom, gata mantong tapot boh anggô. Bak gata teuma na peunajoh nyang seb dan udeb seujahtera di nanggroe gata. 6 Ulôn teuma Lôn jaga keuamanan nanggroe gata sampoe gata jeuet gata éh deungon teunang dan hana teumakot keu soe mantong. Beulatang-beulatang juah teuma Lôn peuranab nibak nanggroe gata, dan muprang pi teuma hana lé di nanggroe gata. 7 Gata teuma hase tapeutaloe bubena na musoh gata; 8 deungon limong droe gata hase tapeutaloe sireutoh droe musoh, dan deungon sireutoh droe hase tapeuloe siploh ribée droe musoh. 9 Ulôn teuma Lôn bri beureukat ubak gata dan teuma Lôn bri aneuëk-aneuëk cucoe nyang jai keu gata. Peue nyang ka Ulôn meujanji ngon gata, pasti Ulôn peutrok. 10 Wase tanoh gata teuma meulimpah ruwah, sampoe trok sithon. Sikeubit jih gata teupaksa harôh gata peuteubiet hase meuneupot gata nyang ka treb mangat na teumpat gata keubah hase meuneupot nyang barô. 11 Ulôn teuma tinggai lamkawan gata lam Khimah Ulôn, dan hana Lôn tulak gata. 12 Ulôn teuma na meusajan gata; Ulôn jeuet keu Po teu Allah gata dan gata jeuet keu umat Ulôn. 13 Ulôn, TUHAN Allah gata, nyang ba gata teupeuteubiet nibak nanggroe Meusé mangat gata bék jeuet le keunamiet. Keukuasaan nyang seupet gata ka Ulôn wiet, dan gata Ulôn peujeuet keu ureuëng nyang meurdehka." 14 TUHAN meufeureuman, "Meunyoe gata hana tadeungoe Ulôn dan hana gata peubuet lagée nyang ka Ulôn peurintah, 15 meunyoe gata ta iengkeue ubak janji nyang Ulôn peugét ngon gata dan hana gata taát ubak peue-peue nyang ka Ulôn peuteutab dan peuratoran-peuratoran Lôn, 16 gata teuma Lôn huköm. Ulôn teuma ku peuteuka bala u ateueh gata, peunyakét ngon deumam nyang hana hase teupeupuléh, sampoe mata gata jeuet keubuta dan gata udeb meurana. Gata teuma gata pula seunaman dan hase jih hana gata teumé pajoh, sabab musoh-musoh gata teuka jijak peutaloe gata dan jipeuhabéh peue nyang gata pula. 17 Gata teuma Lôn huköm, sampoe gata jipeutaloe lé musoh-musoh gata dan jikuasa lé ureuëng nyang banci keu gata. Gata teuma jeuet keu ureuëng nyang paleng geusun sampoe gata plueng, bahpi hana nyang peulet gata. 18 Meunyoe ka lheueh gata rasa banmandum huköman nyan dan gata gohlom taát ubak Ulôn, huköman ateueh gata teuma Lôn tamah tujoh go ganda. 19 Gata sombong lumpah na, Ulôn teuma Ulôn peutundok gata. Ujeuen hana teuma jitreun, sampoe tanoh gata ka habéh tho dan kreuh lagée beuso. 20 Banmandum jeureh payah gata hana meuguna. Sabab tanoh gata hana jibri wase dan mandum seunaman gata hana teuma meuboh. 21 Meunyoe hana putôh cit gata lawan Ulôn dan hana gata tem taát ubak Ulôn, teuma huköman gata Lôn tamah lom tujoh go ganda. 22 Ulôn teuma Lôn peuteuka meubago rupa beulatang juwah lamkawan gata. Beulatang-beulatang nyan jiteugöm bubena aneuëk-aneuëk gata, jipoh maté beulatang peulara gata dan jipeuhabéh gata, sampoe jeumeulah jih tinggai bacut teuk, meunan cit rot-rot nyang na di nanggroe gata ka jeuet keu sungue. 23 Meunyoe ka lheueh gata rasa banmandum huköman nyan gohlom cit gata deungoe Ulôn, mantong cit hana gata piôh talawan Ulôn, 24 deungon nyan laju Lôn heuntam gata dan Lôn huköm gata tujoh goe leubeh brat nibak nyang ka-ka. 25 Ulôn teuma Lôn peuteuka prang lamkawan gata keu teuhuköm gata sabab ka gata iengkeue peujanjian Ulôn deungon gata. Dan meunyoe gata meusapat di banda gata keu gata jak mita teumpat meusom, Ulôn laju Lôn peutreun peunyakét nyang hana hase teupeupuléh, sampoe gata teupaksa gata seurah droe ubak musoh gata. 26 Gata teuma habéh peunajoh, akhéji lam siploh droe ureuëng inong teuma cit saboh teumpat tot ruti nyang na bak awaknyan. Peunajoh nyan teuma teupulang ubak gata seucara teuransom, dan óh ka lheueh gata pajoh ruti nyan, gata hana troe dan teutab mantong teurasa deuk. 27 Óh ka lheueh gata rasa banmandum huköman nyan gata teutab cit mantong talawan Ulôn dan hana gatatem taát ubak Ulôn, 28 teuma deungon beungéh gata laju Lôn heuntam, dan Lôn huköm gata tujoh goe leubeh brat nibak nyang ka-ka. 29 Gata teuma deuk, sampoe trok ubak aneuëk-aneuëk gata keudroe. 30 Ulôn teuma Lôn peuhanco bubena teumpat-teumpat seumuja gata di ateueh bukét-bukét, Lôn reuloh bubena miseubah gata teumpat gata tot dupa, dan Ulôn rhom manyét-manyét gata u ateueh beurala-beurala gata nyang ka reuloh nyan. Deungon rasa luwat 31 banda-banda gata Ulôn peuhanco sampoe jeuet keu rungka-rungka, teumpat-teumpat seumuja gata Ulôn peuhanco dan keureubeuen-keureubeuen gata hana Lôn teurimong. 32 Nanggroe gata teuma Lôn peuhanco sapan sapa, sampoe bubena musoh nyang duek lam nanggroe nyan teuma teukeujot óh jingieng pakriban hibat hanco nanggroe nyan. 33 Ulôn teuma Lôn peuteuka prang di nanggroe gata dan Ulôn peucrebre gata di nanggroe-nanggroe aséng. Blang-blang gata teulanta, dan banda-banda gata teupeubiyeu mantong jeuet keu rungka. 34 Bak watée nyan teungoh gata mantong na di teumpat-teumpat nyang teuböih lam nanggroe musoh-musoh gata, tanoh gata nyang hana gata peubiyeu jipioh meusikeujab yoh watée mantong gata tinggai disinan, teuma teulanta dan na watée jimeureuhat. 36 Ureuëng-ureuëng gata nyang na di teumpat nyang teuböih di nanggroe laén, teuma Lôn peujeuet keuteumakot nyang luwa biasa, sampoe siôn-ôn kayée nyang jiyueb lé angén pi awaknyan ka jiplueng. Gata teuma taplueng sang-sang gata jilet lam mideuen prang, laju reubah bahpi hana musoh bak binéh gata. 37 Gata teuma gata plueng dan laju meugantoh sidroe ngon nyang laén, bahpi hana nyang peucrok gata. Dan gata hana teuma hase gata lawan musoh-musoh gata. 38 Gata teuma maté nibak teumpat nyang teuböih dan jipeubinasa lé nanggroe musoh-musoh gata. 39 Bacut nyang tinggai ureuëng gata nyang mantong udeb lam nanggroe musoh gata teuma meurana sabab desya gata keudroe dan desya indatu gata. 40 Teuma keuturonan gata jiaku keuhai desya jih dan desya indatu jih nyang ka jilawan Ulôn dan jibeurontak ubak Ulôn, 41 sampoe Ulôn cok tindakan Lôn lawan awaknyan dan Lôn use awaknyan u teumpat nyang teuböih nibak nanggroe musoh-musoh awaknyan. Akhé jih, meunyoe keuturonan gata ka taklok dan jirasa huköman sabab desya dan brontak awaknyan, 42 Ulôn teuma Lôn ingat peue nyang ka lheueh Lôn meujanji ngon Nabi Yakub, Nabi Ishaq dan Nabi Ibrahim. Ulôn teuma Lôn peubarô janji Ulôn keu Lôn jok tanoh nyan ubak bansa Ulôn. 43 Teuma tanoh nyan leubeh ilée harôh jitinggai lé peunduduek disinan, mangat beutôi-beutôi meuteumé ji meureuhat. Dan umat Ulôn harôh jirasa banmandum huköman nyang ka Lôn peurhot ateueh droe jih sabab hana jitem taát ubak mandum peuratoran dan peue-peue nyang ka Ulôn peurintah. 44 Teuma meunyoe awaknyan mantong na di nanggroe musoh, awaknyan teutab hana Lôn tinggai atawa Ulôn peubinasa. Sabab meunyoe awaknyan Ulôn peubinasa, saban cit ka Ulôn peuputôh peue nyang ka lheueh Lôn meujanji ngon awaknyan, sabab Ulôn nyoe na kheueh TUHAN, Allah awaknyan. 45 Ulôn teuma Lôn peubarô peujanjian nyang ka lheueh Lôn peugét ngon indatu awaknyan, watée Ulôn tunyok keukuasaan Lôn ubak banmandum bansa deungon cara Ulôn ba umat Lôn nibak tanoh Meusé, mangat Ulôn, TUHAN, jeuet keu Allah awaknyan." 46 Nyan kheueh huköm-huköm dan peurintah-peurintah nyang geubri lé TUHAN di ateueh Gunong Sinai ubak Nabi Musa keu bansa Israel.
Imeum-Imeum 27
1 TUHAN meufeureuman ubak Nabi Musa keuhai peuratoran nyoe keu bansa Israel. Meunyoe sidroe-droe ureuëng jipeuseumah ubak TUHAN keu jiteuboh sapeue-sapeue kaôi nyang khusos, ureuëng nyan jeuet jiteuboh ngon sijeumeulah péng 3 meunurot yuem nyang ka teuntée bak Khimah TUHAN: -- di ateueh 60 thon: -- lamkawan 20-60 thon: -- lamkawan 5-20 thon: -- dimiyueb 5 thon: 8 Meunyoe ureuëng nyang meukaôi nyan gasien that keu jibayeue yuem nyang ka teupeuteutab nyan, ureuëng nyan harôh jiba ureuëng nyang ka teupeuseumah ubak TUHAN nyan ubak imeum. Imeum harôh geupeuteutab yuem nyang leubeh miyueb nyang sisuai deungon keumampuan ureuëng nyan. 9 Meunyoe kaôi nyan beulatang haleue nyang jeuet teupeuseumah ubak TUHAN, ureuëng nyang meukaôi nyan hana jeuet jituka ngon beulatang laén, sabab banmandum nyang ka jipeuseumah ubak TUHAN atra nyan ka jeuet keu milék TUHAN. Meunyoe atra nyan jituka cit, bandua boh beulatang nyan ka jeuet keu milék TUHAN. 11 Teuma meunyoe kaôi nyan keuhai beulatang hareuem nyang hana jeuet jiteurimong sibagoe keureubeuen ubak TUHAN, ureuëng nyang meukaôi nyan harôh jiba beulatang nyan ubak imeum. 12 Imeum teuma geupeuteuntée yuem jih meunurot keuadaan beulatang nyan. Dan yuem nyang ka teupeuteuntée nyan na kheueh yuem maté. 13 Meunyoe ureuëng nyan keuneuk jiteuboh beulatang jih nyan, ureuëng nyan harôh jibayeue yuem jih teutamah dua ploh peureusen. 14 Meunyoe sidroe ureuëng jipeuseumah rumoh jih ubak TUHAN, imeum geupeuteuntée yuem rumoh nyan meunurot keuadaan rumoh nyan. Yuem nyang ka geupeuteuntée na kheueh yuem maté. 15 Meunyoe ureuëng nyan keuneuk jituboh rumoh jih nyan, ureuëng nyan harôh jibayeue yuem jih dan jitamah lom dua ploh peureusen. 16 Meunyoe sidroe ureuëng keuneuk jipeuseumah siladum tanoh jih ubak TUHAN, yuem tanoh nyan harôh teupeuteuntée jeumeulah bijéh nyang peureulée keu teupula lam tanoh nyan. Keu tieb-tieb dua ploh kilo gram gandom yuem jih siploh péng pirak. 17 Meunyoe tanoh nyan jipeuseumah phon watée Thon Teupulang, yuem jih harôh teubayeue peunoh. 18 Meunyoe tanoh nyan teupeuseumah óh ka lheueh Thon Teupulang, imeum harôh geutakse yuem kontan jih meunurot jeumeulah thon nyang mantong na sampoe ubak Thon Teupulang nyang teuma teuka, dan geupeuteuntée laju yuem jih nyang leubeh murah. 19 Meunyoe ureuëng nyang peuseumah ladang nyan keuneuk jiteuböh, ureuëng nyan harôh jibayeue yuem jih jitamah teuma dua ploh peureusen. 20 Meunyoe jihnyan jipeubloe lampôh jih nyan deungon hana leubeh dilée jiteuboh ubak TUHAN, ureuëng nyan hana hak le jiteuboh lampôh jih nyan. 21 Bak Thon Teupulang teuma lom, lampôh nyan ka jeuet keumilék TUHAN keu siumu masa, dan atranyan geubri ubak imeum-imeum. 22 Meunyoe sidroe ureuëng jipeuseumah ubak TUHAN saboh lampôh nyang ka jibloe, 23 imeum harôh geutakse yuem meunurot jeumeulah thon nyang mantong na sampoe ubak Thon Teupulang lom teuma. Dan di ureuëng nyan laju jibayeue yuem jih bak uroe nyan cit. Péng nyan ka jeuet keu hak milék TUHAN. 24 Bak Thon Teupulang, lampôh nyan harôh teupulang ubak ureuëng po nyang phon atawa ubak keuturonan jih. 25 Banmandum yuem harôh teupeuteuntée meunurot yuem nyang ka teuntée bak Khimah TUHAN. 26 Beulatang nyang phon lahé na kheueh milék TUHAN, jadi atra nyan hana jeuet teukeureubeuen sibagoe keureubeuen keugalak droe. Aneuëk leumô, aneuëk bubiri atawa aneuëk kaméng nyang phon that lahé na kheueh atra TUHAN. 27 Teuma beulatang hareuem nyang phon lahé jeuet teutuboh meunurot yuem nyang ka teuntée bak Khimah TUHAN, teutamah teuma ngon dua ploh peureusen. Meunyoe hana teutuboh, beulatang nyan jeuet teupeubloe ubak ureuëng laén meunurot yuem nyang ka teuntée bak Khimah TUHAN. 28 Hana meusidroe pi jeuet jipeubloe atawa jituboh peue nyang ka teupeukhusos tanpa syarat ubak TUHAN, bah kheueh nyan manusia, beulatang atawa tanoh. Atranyan na kheueh milék TUHAN siumu masa. 29 Manusia keudroe nyang ka teupeukhusos keu TUHAN keu geupeubinasa nyan hana jeuet teutuboh; ureuëng nyan harôh teupoh maté. 30 Siper siploh nibak banmandum wase tanoh, bah kheueh nyan gandom meunan cit ngon boh-boh kayée, atranyan na kheueh milék TUHAN. 31 Meunyoe sidroe-droe ureuëng jikeuneuk teuboh siladum nibak hase nyan, ureuëng nyan harôh jibayeue yuem nyang ka teupeuteuntée teutamah teuma dua ploh peureusen. 32 Saboh nibak tieb-tieb siploh boh beulatang peulara na kheueh atra TUHAN. Meunyoe beulatang nyan teu itong, tieb-tieb saboh beulatang peulara nyang keu siploh na kheueh atra TUHAN. 33 Ureuëng po beulatang nyan hana jeuet jipiléh-piléh toh nyan gét dan toh nyang hana gét. Meunan cit atra nyan hana jeuet jituka ngon nyang laén. Meunyoe atra nyan jituka cit teuma, ban dua boh beulatang peulara nyan ka jeuet keuhak milék TUHAN dan hana jeuet teutuboh. 34 Nyan kheueh peurintah-peurintah nyang geubri lé TUHAN di ateueh Gunong Sinai ubak Nabi Musa keu bansa Israel.
Teubileueng 1
1 Nibak tanggai sa buleuen dua nibak thon nyang keudua óh kalheueh bansa Israel jitinggai nanggroe Meusé, TUHAN laju geupeugah ubak Nabi Musa didalam Khimah TUHAN di padang pasi Sinai. Kheun gobnyan, 2 "Gata dan Nabi Harun harôh kheueh gata peuna seunsus ateueh banmandum umat Israel, meunurot kawöm dan keuluwarga awaknyan maséng-maséng. Gata peuget kheueh dafeutar nan banmandum ureuëng agam 3 nyang meu-umu dua ploh thon u ateueh nyang sanggob jeuet keu tantra. Awaknyan harôh kheueh teudafeutar meunurot pasokan jih maséng-maséng. 4 Nibak tieb-tieb sukée, gata lakée kheueh sidroe ureuëng peumimpén kawöm mangat jitulông gata." 5 Nyoe kheueh nan-nan ureuëng nyang geupiléh nibak umat keu jitulông Nabi Musa dan Nabi Harun dan nyang jeuet keu peumimpén maséng-maséng sukée, na kheueh: Sukée & Peumimpén 17 Deungon jitulông lé bandua blaih droe ureuëng nyan, Nabi Musa dan Nabi Harun 18 geuyue banmandum awaknyan meusapat nibak tanggai sa buleuen dua, laju óh lheuehnyan silsilah awaknyan geususon meunurot kawöm-kawöm nyang na didalam tieb-tieb sukée awaknyan. Nan-nan tieb ureuëng agam nyang meu-umu dua plôh thon u ateueh jicetet ngon ji itong, 19 lagée nyang geupeurintah lé TUHAN. Banmandum nyan geupeubuet lé Nabi Musa di padang pasi Sinai. 20 Ureuëng agam nyang meu-umu dua ploh thon u ateueh nyang kaék jeuet keu tantra, teudafeutar nan awaknyan meunurot kawöm dan keuluwarga jih nyan, phon nibak Ruben, aneuëk tuha Nabi Yakub trok ubak Naftali. Jeumeulah awaknyan na kheueh: Jeumeulah Ureuëng 47 Ureuëng-ureuëng Lewi hana rhoh teu itong meusajan deungon sukée-sukée laén, 48 Sabab TUHAN ka geupeugah ubak Nabi Musa, 49 "Bak watée gata tacetet nan-nan ureuëng nyang ék jeuet keu tantra, sukée Lewi nyan hana peu gata cetet. 50 Gatayue mantong awaknyan jijaga Khimah Ulôn deungon banmandum peuleungkapan jih. Tugaih awaknyan na kheueh jigulam Khimah Ulôn deungon banmandum peuleungkapan jih meunan cit jiuruih nyan sigoe guih teuma. Awaknyan harôh kheueh jipeudong khimah droe jih ban seukeulileng Khimah Ulôn nyan. 51 Teuma meunyoe gata taminah, ureuëng-ureuëng Lewinyan harôh kheueh jireuloh Khimah Ulôn, laju atranyan jipeudong lom teuma nibak teumpat teupeudong Khimah nyang barô. Seulaén awaknyan, soe mantong nyang jipeutoe ubak Khimah nyan ureuëngnyan harôh teuhuköm maté. 52 Ureuëng-ureuëng Israel nyang laén nyan harôh kheueh jipeudong khimah jihnyan meukeulompok-keulompok, tieb-tieb ureuëng didalam keulompok jih nyan harôh kheueh jikeulileng lé bupanji jih maséng-maséng. 53 Teuma ureuëng-ureuëng Lewi harôh kheueh jipeudong khimah jih nyan di seukeulileng Khimah Ulôn. Awaknyan harôh kheueh jijaga mangat hana ureuëng nyang jicuba-cuba peuto keunan, sampoe jeuet teupeusabab Ulôn beungéh dan Ulôn huköm umat Israel." 54 Teuma di ureuëng Israel nyan laju jipeubuet peue nyang ka geupeurintah lé TUHAN ubak Nabi Musa.
Teubileueng 2
1 TUHAN meufeureuman ubak Nabi Musa dan Nabi Harun: 2 "Bak watée ureuëng Israel jipeudong Khimah, tieb-tieb ureuëng bah kheueh jipeudong khimah jih nibak ban silingka bupanji keusatuan droe jih deungon lambang kawöm jih keudroe teuma. Banmandum khimah-khimah nyan bah kheueh jipeudong ban seukeulileng Khimah Ulôn, teuma beujiôh bacut nibak Khimah Ulôn nyan." 3 Di siblaih u timu, tantra nyang dimiyueb keusatuan Yehuda harôh jimeukhimah meunurot pasokan dan peumimpén jih maséng-maséng lam sinuson nyoe: Sukée & Peumimpén & Jeumeulah Ureuëng 10 Disiblaih u seulatan, tantra nyang dimiyueb peumimpén bupanji Ruben, awaknyan harôh kheueh jipeudong khimah meunurot pasokan ngon peumimpén jih maséng-maséng lam sinuson nyoe: Sukée & Peumimpén & Jeumeulah Ureuëng Ruben & Elizur bin Syedeur & Keusatuan Ruben harôh kheueh jibeurangkat sibagoe nyang keudua. 17 Óh ka lheueh nyan, lamkawan banmandum tantra Israel, jijak sukée Lewi sira jigulam Khimah TUHAN. Lagée awaknyan meukhimah, meunan cit teuma awaknyan jijak, maséng-maséng diteumpat jih keudroe meunurot bupanji awaknyan keudroe. 18 Disiblaih u barat, tantra nyang dimiyueb bupanji tantra Efraim harôh kheueh jimeukhimah meunurot pasokan deungon peumimpén maséng-maséng lam sinuson nyang lagée nyoe: Sukée & Peumimpén & Jeumeulah Ureuëng Keusatuan Efraim nyan harôh kheueh jijak dilikot sukée Lewi. 25 Disiblaih utara, tantra nyang dimiyueb bupanji keusatuan Dan harôh meukhimah pasokan deungon peumimpén jih maséng-maséng lam sinuson nyoe: Sukée & Peumimpén & Jeumeulah Ureuëng 32 Jeumeulah ureuëng Israel nyang teudafeutar meunurot pasokan maséng-maséng na kheueh 603.550 droe. 33 Lagée nyang geupeurintah lé TUHAN ubak Nabi Musa, ureuëng Lewi hana teudafeutar meusajan ngon ureuëng-ureuëng Israel nyang laén. 34 Ureuëng Israel jipeubuet banmandum peue-peue nyang geupeurintah lé TUHAN ubak Nabi Musa. Maséng-maséng jipeudong khimah nibak seukeulileng bupanji jih nyan keudroe, dan jibeurangkat meunurot kawöm dan keuluwarga jih nyan teuma.
Teubileueng 3
1 Nyoe kheueh keuluwarga Nabi Harun dan Nabi Musa nibak watée TUHAN geumeututoe deungon Nabi Musa di ateueh Gunong Sinai. 2 Nabi Harun na geumeu aneuëk peuet droe aneuëk agam. Nyang tuha nan jih Nadab, óh lheuehnyan Abihu, Eleazar dan Itamar. 3 Awaknyan ka geupeubaiát sibagoe imeum deungon cara upacara teupeurô minyéuk di ateueh ulée awaknyan. 4 Teuma Nadab ngon Abihu maté di ateueh padang pasi Sinai, bak watée awaknyan jijak meuhadab TUHAN deungon apui nyang hana haleue. Awaknyan bandua hana jitem meu aneuëk. Jadi simantong Nabi Harun udeb, Eleazar dan Itamar jimeutugaih sibagoe imeum. 5 TUHAN geumeufeureuman lom ubak Nabi Musa, 6 "Gata yue kheueh sukée Lewi nyan jijak meuhadab, dan tunyok kheueh awaknyan jeuet keupeulayan-peulayan Nabi Harun. 7 Awaknyan jimeutugaih di Khimah Ulôn dan harôh jijak peutimang teungku imeum dan banmandum umat deungon meuneubuet awaknyan di Khimah Ulôn. 8 Tugaih awaknyan na kheueh jiurôh banmandum peuleungkapan jih didalam Khimah Ulôn sibagoe geunantoe ureuëng-ureuëng Israel. 9 Nibak bansa Israel, teuma sukée Lewi nyang Ulôn bri tugaih jeuet keupeulayan teutab keu Nabi Harun dan keuturonan jih nyan. 10 Teuma Nabi Harun dan aneuëk-aneuëk jih bah Ulôn angkat mangat Ulôn bri tugaih sibagoe imeum; seulaén awaknyan, soe mantong nyang jicuba peukaru tugaih nyan ureuëng nyan harôh teuhuköm maté." 11 TUHAN geumeufeureuman lom, 12 "Jinoenyoe ureuëng-ureuëng Lewi Ulôn piléh jeuet keu milék Ulôn. Bak watée Ulôn poh maté banmandum aneuëk tuha bansa Meusé, Ulôn peukhusos keu Ulôn banmandum aneuëk agam nyang tuha nibak bansa Israel dan meunan cit banmandum beulatang peulara awaknyan nyang phon-phon lahé. Banmandum nyan na kheueh hak milék Ulôn. Sibagoe keugantoe aneuëk-aneuëk tuha bansa Israel, laju Ulôn cok ureuëng Lewi keu Ulôn; awaknyan teuma jeuet keuhak milék Ulôn. Ulôn kheueh TUHAN." 14 Dipadang pasi Gunong Sinai TUHAN geuyue ubak Nabi Musa 15 geuyue peuget dafeutar ureuëng-ureuëng Lewi meunurot kawöm dan keuluwarga jihnyan maséng-maséng; tieb-tieb aneuëk agam nyang meu-umu sibeuleuen u ateueh harôh kheueh teucetet nan jih. 16 Laju Nabi Musa geupeubuet peue nyang ka geupeurintah lé TUHAN ubak gobnyan nyan. 17 Lewi na lhée droe aneuëk agam: Gerson, Kehat dan Merari. Awaknyan na kheueh indatu kawöm-kawöm nyang teupeugah meunurot nan awaknyan. Gerson na teuma dua droe aneuëk agam: Libni dan Simei. Bak si Kehat na teuma peuet droe aneuëk agam: Amram, Yizhar, Hebron dan Uziel. Merari na teuma dua droe aneuëk agam: Mahli dan Musi. Awaknyan na kheueh indatu nibak keuluwarga-keuluwarga nyang teupeugah meunurot nan awaknyan. 21 Kawöm Gerson na kheueh nibak keuluwarga Libni dan Simei. 22 Jeumeulah ureuëng agam nibak kawöm Gerson nyang meu-umu si buleuen u ateueh nyang teucetet 7.500. 23 Elyasaf aneuëk Lael nyang jeuet keu ulée kawöm nyan. Dalam khimah-khimah bansa Israel, kawömnyan jicok teumpat disiblaih u barat dilikot Khimah TUHAN. 25 Dalam hai teu urôh Khimah TUHAN, awaknyan meutanggong jaweueb ateueh Khimah dan sinutôb jihnyan, ija nibak babah pintoe rot tamong nyan, 26 layeue peulataran nyang jikeulileng Khimah dan miseubah, dan ija tirée pintoe nibak peulataran nyan. Awaknyan meutanggong jaweueb ateueh banmandum meuneubuet nyang na hubongan deungon barang-barang nyan. 27 Kawöm Kehat na kheueh nibak keuluwarga-keuluwarga Amram, Yizhar, Hebron dan Uziel. 28 Ureuëng agam nyang meu-umu sibuleuen u ateueh nibak kawöm nyan banmandum nyan na sijeumeulah 8.600 droe. Awaknyan tugaih jih jiurôh barang-barang nyang na di Khimah TUHAN. 29 Elisafan aneuëk Uziel nyang jeuet keu ulée kawöm nyan. Didalam khimah-khimah, kawöm nyan jicok teumpat di siblaih u seulatan Khimah TUHAN. 31 Awaknyan meutanggong jaweueb u ateueh Peuto Peujanjian nyan, meja, gaki panyöt, miseubah-miseubah, alat-alat nyang geungui lé imeum di Ruweueng Suci dan tirée nyang jiôh bacut nibak Ruweueng Suci. Awaknyan meutanggong jaweueb u ateueh banmandum meuneubuet nyang na hubongan deungon barang-barang nyan. 32 Ulée sukée Lewi na kheueh Eleazar, aneuëk Nabi Harun. Gobnyan geukawai ureuëng-ureuëng nyang meutugaih di dalam Ruweueng Suci. 33 Kawöm Merari na kheueh nibak keuluwarga Mahli dan keuluwarga Musi. 34 Ureuëng nyang meu-umu sibuleuen u ateueh nibak kawöm nyan banmandum na sijeumeulah 6.200 droe. 35 Zuriel aneuëk Abihail nyang jeuet keu ulée nibak kawöm nyan. Didalam khimah-khimah, kawöm nyan jicok teumpat di siblaih utara Khimah TUHAN. 36 Awaknyan meutanggong jaweueb ateueh rungka Khimah nyan, balok-balok jih, taméh-taméh jih, keunaleueng jih, dan banmandum peukakaih meunan cit sigala meuneubuet jihnyan nyang na hubongan deungon barang-barang nyan. 37 Meunan cit u ateueh taméh-taméh, keunaleueng, bajo-bajo dan talo teumalo keu peulataran jihnyan. 38 Di dalam peukhimahan nyan, Nabi Musa ngon Nabi Harun dan meunan cit teuma deungon aneuëk-aneuëk geuhnyan harôh kheueh jicok teumpat dikeue Khimah TUHAN, siblaih u timu nyan. Awaknyan meutanggong jaweueb ateueh upacara iébadat keu bansa Israel didalam Ruweueng Suci. Seulaén awaknyan, soe mantong nyang jicuba-cuba jikeuneuk peubuet hai nyan ureuëng nyan harôh teuhuköm maté. 39 Banmandum ureuëng agam lam sukée Lewi nyang meu-umu sibuleuen u ateueh geudafeutar lé Nabi Musa meunurot kawöm awaknyan maséng-maséng ateueh peurintah TUHAN, jeumeulah jihnyan banmandum na 22.000 droe. 40 TUHAN geumeufeureuman lom ubak Nabi Musa, "Banmandum aneuëk agam nyang tuha nibak ureuëng Israel na kheueh atra Ulôn. Neucetet kheueh nan-nan awaknyan nyang meu-umu sibuleuen u ateueh. Teuma keu gantoe awaknyan, Ulôn peugah bahwa banmandum ureuëng Lewi na kheueh hak milék Ulôn. Ulôn kheueh TUHAN! Dan beulatang peulara ureuëng Lewi pih Ulôn peugah keugeunantoe banmandum nyang phon-phon lahé lamkawan beulatang peulara bansa Israel." 42 Nabi Musa laju geupeubuet peue nyang geupeurintah lé TUHAN ubak gobnyan; laju geucetet banmandum nan-nan aneuëk agam nyang tuha 43 nyang meu umu sibuleuen u ateueh. Awaknyan banmandum na jeumeulah jih 22.273 droe. 44 Laju TUHAN meufeureuman lom ubak Nabi Musa, 45 "Gata peukhusos kheueh ureuëng-ureuëng Lewi nyan keu Ulôn sibagoe keugantoe banmandum aneuëk tuha nibak bansa Israel; meunan cit beulatang peulara ureuëng Lewi sibagoe keugantoe beulatang ureuëng Israel. 46 Sabab aneuëk-aneuëk agam nyang tuha nibak ureuëng Israel 273 droe leubeh le nibak jeumeulah ureuëng Lewi, teuma nyang leubeh nyan harôh kheueh gata teuboih. 47 Keu tieb-tieb aneuëk, gata harôh tabayeue limong péng pirak meunurot yum nyang lazem nibak Khimah Ulôn; 48 gata bri kheueh laju péng nyan ubak Nabi Harun dan aneuëk-aneuëk jihnyan." 49 Nabi Musa geupeubuet laju peue nyang ka geupeurintah lé TUHAN nyan. 50 Gobnyan laju geucok 1.365 péng pirak, 51 dan geujôk laju atranyan ubak Nabi Harun dan aneuëk-aneuëk geuhnyan.
Teubileueng 4
1 TUHAN meufeureuman ubak Nabi Musa dan Nabi Harun 2 mangat geupeuna seunsus keu ureuëng Lewi nibak kawöm Kehat meunurot keuluwarga awaknyan maséng-maséng, 3 laju geucetet nan banmandum ureuëng agam nyang meu-umu lhée ploh sampoe ubak umu limong ploh thon, nyang hase jimeubuet nibak Khimah TUHAN. 4 Buet awaknyan na kheueh ji urôh barang-barang nyang mahasuci. 5 TUHAN geubri lom ubak Nabi Musa peuratoran nyoe: Meunyoe ka trok watée jih keu teureulôh khimah-khimah, Nabi Harun dan aneuëk-aneuëk geuhnyan harôh jitamong u dalam Khimah TUHAN, geupeutreun tirée dikeue Peuto Peujanjian, dan geutob lajunyan deungon ija. 6 Óh ka lheuehnyan, awaknyan harôh kheueh jitôb lom teuma deungon siôn kulét nyang halôh, laju teuma jileueng siôn ija ijo di ateueh nyan, dan jipasang laju kayée keu ngon gulam Peuto nyan. 7 Awaknyan harôh teuma jileueng siôn ija ijo di ateueh meja teumpat teukeubah ruti sajian keu TUHAN, dan di ateueh meja nyan harôh teuma awaknyan keubah pingan, baki teumpat dupa, baki teumpat peuseumahan, dan ciriek ié keu teumpat peuseumahan ié anggô. Ruti sajian bah kheueh déh jih sabe na di ateueh meja nyan. 8 Banmandum nyan bah kheueh sabe jitôb lé awaknyan deungon siôn ija mirah, laju di ateueh nyan jileueng teuma siôn kulét halôh, dan laju jipasang kayée geunulam nibak meja nyan. 9 Awaknyan bah kheueh jicok siôn ija ijo jitôb ateueh gaki panyöt meunan cit ateueh panyöt nyan, alat keu ngon sampôh dah panyöt nyan meunan cit ngon peunadah jih, dan banmandum teumpat minyéuk zaiton. 10 Gaki panyöt dan banmandum peuleungkapan jihnyan harôh kheueh awaknyan bungkôh deungon sikrak kulét halôh laju atranyan jipeuduek di ateueh teumpat geunulam. 11 Óh ka lheuehnyan lé awaknyan jileueng teuma siôn ija ijo di ateueh miseubah nyang nibak méuh nyan, dan atranyan laju jitôb teuma deungon siôn kulét halôh, laju jipasang kayée geunulam miseubah nyan. 12 Banmandum alat-alat nyang jingui didalam Ruweueng suci nyan harôh kheueh awaknyan cok dan jibungkôh deungon siôn ija ijo. Laju atranyan jitôb teuma deungon siôn kulét halôh, dan atranyan laju jikeubah di ateueh geunulam. 13 Awaknyan harôh teuma jipeugleh miseubah nyan nibak abée, óh lheueh nyan jileueng teuma laju siôn ija ungu di ateueh nyan. 14 Dan di ateueh nyan teuma bah kheueh jikeubah lé awaknyan banmandum peuralatan nyang teungui bak watée iébadat nibak miseubah nyan: teumpat apui, geureupu, sudok, dan baskom. Banmandum nyan harôh kheueh jitôb deungon siôn kulét halôh dan geupasang laju kayée geunulam nyan. 15 TUHAN meufeureuman ubak Nabi Musa dan Nabi Harun, "Bak watée teureulôh khimah-khimah, Nabi Harun dan aneuëk-aneuëk jihnyan bah kheueh jitamong u dalam Khimah Ulôn dan jitôb banmandum barang dan peuleungkapan nyang na disinan. Barô kheueh óh lheueh nyan, ureuëng Kehat jeuet jiteuka keu jijak gulam atranyan. Teuma hana jeuet jikalon lé awaknyan, jipeuto atawa jicukéh barang-barang nyan, sabab barang nyan ka teupeukhusos keu Ulôn. Meunyoe awaknyan jipeubuet cit nyang ka teutam nyan, awaknyan teuma maté. Jadi, mangat ureuëng-ureuëng Kehat nyan hana teusampôh nibak sukée Lewi, Nabi Harun dan aneuëk-aneuëk jihnyan harôh kheueh jibri tugaih maséng-maséng lamkawan awaknyan peue nyang museuti awaknyan ba. Nyan kheueh tugaih ureuëng-ureuëng Kehat nibak watée Khimah Ulôn teupinah. Eleazar, aneuëk Nabi Harun, meutanggong jaweueb u ateueh banmandum Khimah Ulôn, minyéuk panyöt, dupa, keureubeuen gandom keu sajian teutab, minyéuk upacara dan banmandum nyang na didalam Khimah Ulôn." 21 TUHAN geuyue lom ubak Nabi Musa 22 mangat geupeuna seunsus ateueh ureuëng Lewi nibak kawöm Gerson meunurot keuluwarga maséng-maséng. 23 Nabi Musa harôh geucetet nan banmandum ureuëng nyang meu umu phon lhée ploh sampoe ubak umu limong ploh thon nyang sanggob jipeubuet buet wajéb keureuja di Khimah TUHAN. 24 Awaknyan geubri tugaih keu ji angkot barang-barang nyoe: 25 Ija tenda Khimah nyan deungon sinutôb jih siblaih didalam dan siblaih diluwa nyang teupeuget nibak kulét nyang halôh, ija nibak babah pintoe Khimah, 26 layeue-layeue dan meubagoe talo keu peulataran nibak binéh Khimah dan miseubah, ija nibak geureubang peulataran, dan banmandum peuleungkapan nyang geungui keu teupeungui banmandum barang nyan. Awaknyan meutanggong jaweueb ateueh banmandum buet-buet nyang na hubongan deungon barang-barang nyan. 27 Nabi Musa dan Nabi Harun harôh geu jaga sabe mangat buet-buet nyang geuseurah lé Nabi Harun dan aneuëk-aneuëk geuhnyan ubak ureuëng-ureuëng Gerson nyan jikeureuja teuma, dan banmandum barang nyang harôh teuba, beuteuba. 28 Nyan kheueh tugaih ureuëng-ureuëng Gerson di dalam Khimah; tugaih-tugaih nyan harôh kheueh jipeubuet di miyueb pimpénan Itamar, aneuëk Imeum Nabi Harun. 29 TUHAN meufeureuman lom ubak Nabi Musa mangat geujak peuna seunsus ureuëng Lewi nibak kawöm Merari meunurot keuluwarga jihnyan maséng-maséng. 30 Nabi Musa harôh geucetet nan banmandum ureuëng agam nyang meu-umu lhée ploh sampoe limong ploh thon nyang sanggob jipeubuet wajéb meukeureuja di Khimah TUHAN. 31 Awaknyan geubri tugaih keu jijakba rungka-rungka Khimah nyan, balok-balok jih, taméh-taméh jih dan meunan cit deungon keunaleueng jih. 32 Meunan cit deungon taméh-taméh peulataran diban silingka Khimah nyan meunan cit deungon keunaleueng jih, patok-patok jih dan talo teumalo jih deungon banmandum peukakaih nyang teupeureulée keu ngon peudong jih. Tieb-tieb ureuëng geubri tugaih jiba barang-barang nyang ka teupeuteuntée. 33 Nyan kheueh tugaih-tugaih kawöm Merari; banmandum buet awaknyan di Khimah TUHAN harôh jipeubuet dimiyueb pimpénan Itamar, aneuëk Imeum Nabi Harun. 34 Paih lagée peurintah TUHAN, Nabi Musa, Nabi Harun dan banmandum peumimpén umat geupeuna laju seunsus ubak ban lhée boh kawöm nibak sukée Lewi, na kheueh Kehat, Gerson dan Merari. Cara awaknyan jipeubuet seunsus nyan na kheueh nibak keuluwarga ubak keuluwarga. Awaknyan jicetet banmandum phon nan ureuëng agam nyang meu-umu lhée ploh sampoe limong ploh thon nyang sanggob jikeureuja tugaih wajéb keureuja di Khimah TUHAN. Nyoe kheueh hase jih: Kawöm & Jeumeulah Ureuëng 49 Ateueh peurintah TUHAN rot Nabi Musa, tieb-tieb ureuëng geudafeutar dan geubri tanggong jaweueb maséng-maséng ateueh peue nyang harôh geupeutimang atawa peue nyang harôh geu seuôn.
Teubileueng 5
1 TUHAN meufeureuman ubak Nabi Musa, 2 "Gata jak peurintah kheueh laju ubak ureuëng Israel haba lagée nyoe: Banmandum ureuëng nyang keunong peunyakét kulét nyang bit-bit mubahya, atawa peunyakét keulamin, atawa nyang ka tupéeh deungon manyét, ureuëng nyan harôh kheueh teupeuteubiet nibak khimah ureuëng Israel. 3 Awaknyan harôh kheueh teuyue jak, mangat khimah-khimah hana keunong kuto, nibak teumpat Ulôn tinggai meusajan-sajan deungon umat Ulôn." 4 Ureuëng Israel laju jipeubuet banmandum peurintah nyan dan jipeuteubiet laju bubena ureuëng-ureuëng nyang meupeunyakét lagée nyan nibak khimah nyan. 5 TUHAN geubri ubak Nabi Musa peuratoran-peuratoran nyoe keu bansa Israel: Meunyoe sidroe-droe ureuëng nyang hana seutia ubak TUHAN deungon jipeubuet salah ateueh ureuëng laén, 7 ureuëng nyan harôh kheueh jiaku desya jih dan jibayeue sineuboh jih nyan deungon peunoh, teutamah lom ngon dua ploh peureusen, keu ureuëng nyang jipeurugoe nyan. 8 Teuma meunyoe ureuëng nyang jipeurugoe nyan ka meuninggai donya dan hana teuma jitinggai waréh syedara nyang toe, laju sineuboh nyan harôh kheueh jijok ubak TUHAN, dan nyan jeuet keujeumba imeum. Sineubohnyan hana jitamong keunan lagée leumô agam keu upacara peu amphon desya keu ureuëng nyang ka meusalah nyan. 9 Atra peue mantong nyang jipeuseumah lé ureuëng Israel ubak TUHAN, peuseumahan khusos jihnyan ka jeuet keujeumba imeum nyang teurimong peuseumahan nyan. 10 Peue mantong nyang jipeuseumah lé sidroe-droe ureuëng ubak TUHAN, nyan ka jeuet keujeumba ureuëng nyan keudroe. Teuma peue mantong nyang jipeuseumah ubak sidroe imeum, nyan ka jeuet keujeumba imeum. 11 TUHAN meufeureuman ubak Nabi Musa 12 deungon peuratoran-peuratoran lagée nyoe ubak bansa Israel. Jeuet mantong sidroe ureuëng agam jicuriga keu peurumoh jih. Jihnyan jisangka bahwa ureuëng binoe jih hana seutia ubak jihyan dan ka teuma jipeukuto droe jih sabab ka jimeumukah deungon ureuëng agam nyang laén. Teuma ureuëng lakoenyan hana jiteumé keupastian, sabab hai nyang jipeubuet lé peurumoh atawa binoe jihnyan ngon cara jimeusom-meusom; saksi keuhai nyan hana teuma, dan jihnyan hana teuma teudrob basah. Atawa jeuet cit teuma di ureuëng lakoe jicuriga, padahai peurumoh jihnyan hana teuma ji meumukah ngon ureuëng agam nyang laén. 15 Dalam hai nyang dua masa alah nyan di ureuëng lakoe harôh kheueh jiba peurumoh jih nyan ubak imeum. Meunan cit jihnyan harôh kheueh jiba peuseumahan nyang teupeureulée, na kheueh sikilo gram teupông gandom. Teupông nyan hana jeuet teuro ngon minyéuk zaiton atawa teuboh ngon dupa, sabab atranyan peuseumahan nyang teucuriga dan teumeukeusut sibagoe tanda na jih curiga si ureuëng lakoe keu ureuëng bino jih nyan. 16 Di imeum harôh kheueh geuyue ureuëng inong nyan jidong di keue miseubah meuhadab TUHAN. 17 Laju lé imeum geucok laju saboh cangkie tanoh dan geuroe laju bacut ié suci u dalam cangkie tanoh nyan. Óh lheueh nyan gobnyan geucok laju abée nibak aleue Khimah TUHAN laju atranyan geupeutamong u dalam ié nyan. 18 Óh lheueh nyan jiploih laju ôk ureuëng inong nyan, dan teupông keucurigaan nyan jikeubah laju teuma u dalam paleuet, seudangkan di teungku imeum keudroe geumat ié phet dan nyan kheueh ié nyang teupeuteuka kutok. 19 Óh lheuehnyan lé imeum geupeugah laju sumpah dan sira geulakée ureuëng inong nyan jisituju keuhainyan. Imeum harôh geupeugah, "Meunyoe gata hana tameumukah, gata hana keunong kutok nyang jipeuteuka lé ié nyoe. 20 Teuma meunyoe gata ka neumeumukah, 21 seumoga TUHAN geupeujeuet nan gata jeuet keu sumpah ngon kutok lamkawan bansa gata. Seumoga lé Gobnyan geupeujeuet lhak pha gata jeuet keu kroet dan pruet gata pi jiteuka gumbong. 22 Ié nyang jipeuteuka kutoknyoe teuma jitamong u dalam pruet gata deungon nyan teuma pruet gata jeuet keu gumbong meunan cit teupeukroet teuma lhak pha gata." Ureuëng inong nyan harôh jijaweueb, "Ulôn situju; Seumoga TUHAN geupeujeuet meunan." 23 Laju di imeum geutuléh laju kutoknyan u ateueh keureutah meugulong dan geusampôh teuma deungon ié nyang phet nyan. 24 Di imeum geuyue lom ureuëng inong nyan jijieb ié nyang phet nyang teupeuteuka kutok nyan. Meunyoe jijieb ié nyan jeuet keusabab rasa sakét. 25 Meunan cit di imeum geucok laju peuseumahan teupông nyan, dan atranyan geutunyok laju u keue TUHAN, laju geuba teuma u keu miseubah. 26 Laju lé gobnyan geucoklom saboh reugam teupông sibagoe tanda bahwa banmandum teupông nyan kalheueh geupeuseumah, laju atra nyan geutot teuma di ateueh miseubah. Akhé jih iényan geupeu jieb teuma ubak ureuëng inong nyan. 27 Seukira jih ureuëng inong nyan ka jimeumukah, deungon keunong ié nyan teupeusabab jihnyan sakét lagoena; pruet jih laju gumbong meunan cit deungon lhak pha jih pi laju teuma teuka kroet. Nan jihnyan jeuet keu sumpah ngon kutok lamkawan bansa jih keudroe. 28 Teuma seukira jih ureuëng inong nyan hana meusalah, jihnyan hana teuma keunong kutok dan mantong hase ji meu aneuëk. 29 Meunan kheueh peuratoran jih meunyoe sidroe ureuëng lakoe ceumeuru dan curiga bahwa peurumoh jih nyan ka jipeubuet jeuhet deungon ureuëng agam laén dan jipeukuto droe jihnyan. Ureuëng agam nyan harôh jijak peuhadab binoe jihnyan ubak TUHAN dan di imeum harôh teuma geupeubuet peuratoran nyan u ateueh ureuëng nyan. 31 Ureuëng agam nyan beubaih nibak salah jihnyan, teuma binoe jihnyan, meunyoe teunyata meusalah, harôh kheueh jitanggong bubena akibat jih.
Teubileueng 6
1 TUHAN meufeureuman ubak Nabi Musa 2 geuyue jak peusampoe peuratoran-peuratoran lagée nyoe keu ureuëng Israel. Tieb-tieb ureuëng agam atawa ureuëng inong nyang meusapat mangat udeb khusos keu TUHAN sibagoe sidroe nazir, 3 hana jeuet teujieb ié anggô dan meunan cit ié kreueh. Jihnyan hana jeuet jijieb ié kreueh peue mantong nyang teupeuget nibak boh anggô atawa nibak boh peue mantong. Meunan cit jihnyan hana jeuet jipajoh boh anggô nyang mantong barô atawa nyang ka thô, atawa peue mantong nyang meuasai nibak bak anggô; aneuëk jih atawa pucok jihpi hana jeuet jipajoh. 5 Meunyoe mantong jihnyan lam meukaôi hana jeuet jigunteng atawa jicuko ôk jihnyan. Nibak watéenyan ôk ngon janggot bah kheueh teupeubiyeu mantong jitimoh sampoe panyang. Jihnyan teuikat ubak kaôi sampoe teuma ubak watée teupeukhusos droe jih ubak TUHAN seuleusoe. 6 Ôk jihnyan na kheueh sibagoe tanda bahwa jihnyan teupeukhusos mantong ubak Po teu Allah. Simantong kaôi jihnyan na ureuëng nyan hana jeuet jipeukuto droe jih keudroe; jihnyan hana teuma jeuet jipeuto nibak manyét ureuëng maté, bahpi kheueh nyan manyét bapak jih keudroe, ma jihnyan, atawa syedara jih nyan saban cit hana jeuet jipeuto ngon jimat. 8 Meunyoe mantong jihnyan sidroe ureuëng nyang meujabat nazir, jihnyan na kheueh ureuëng khusos keu TUHAN. 9 Meunyoe ôk sidroe nazir nyang teupeukhusos jeuet keu kuto atawa najih kareuna jihnyan na toe ngon ureuëng maté deungon hana teusaja, teuma ureuëng nyan bah jipréh tujoh uroe treb jih; óh ka lheueh nyan harôh jicuko ôk nibak ulée jih meunan cit ngon janggot jih, barô kheueh jihnyan teukheun ka gleh. 10 Nibak uroe nyang keulapan jihnyan harôh jiba dua boh cicém mirah pati atawa cicém teukukur ubak imeum di babah pintoe Khimah TUHAN. 11 Cicém nyang saboh harôh jipeuseumah lé imeum sibagoe keureubeuen teupeu amphon desya, dan nyang saboh teuk keu keureubeuen nyang teutot gunaji keu teupeugadôh nyang kuto nibak jihnyan. Bak uroe nyan cit teuma jihnyan bah jipeukhusos lom teuma ôk jih nyan keu TUHAN 12 dan geupeubarô keuhai jipeujok droe jih sibagoe sidroe nazir. Jangka watée nyang ka lewat hana teu itongle sabab ka jeuet keu kuto. Sibagoe keureubeuen gantoe rugoe jihnyan harôh jipeuseumah saboh aneuëk bubiri nyang mantong meu-umu sithon. 13 Meunyoe kaôi sidroe nazir nyan ka seuleusoe, nazir nyan harôh teuma jipeubuet upacaranyoe. Ureuëng nyan harôh teu intat u babah pintoe Khimah TUHAN 14 deungon teuba sajan ubak TUHAN lhée boh beulatang peulara nyang hana meucupa: saboh bubiri agam nyang meu-umu sithon keu keureubeuen nyang teutot, saboh aneuëk bubiri nyang inong nyang mantong meu-umu sithon keu keureubeuen peu amphon desya, dan saboh bubiri agam keu keureubeuen peudamé. 15 Ureuëng nyan harôh jipeuseumah teuma saboh raga ruti nyang teupeuget hana meurago, na kheueh ruti bulat nyang teupeuget nibak teupông teujampu deungon minyéuk zaiton dan kue lipeh nyang teusiliek ngon minyéuk zaiton. Seulaén nibak nyan ureuëng nyan harôh teuma jipeuseumah keureubeuen sajian dan keureubeuen nyang teujieb. 16 Lé imeum harôh geuba banmandum nyan ukeue TUHAN, laju geupeuseumah keureubeuen peu amphon desya dan keureubeuen nyang teutot. 17 Meusigoe deungon ruti nyang saboh raga nyan, lé geuh nyan harôh teuma geupeuseumah bubiri agam nyan ubak TUHAN sibagoe keureubeuen peudamé. Meunan cit keureubeuen teuhidang dan keureubeuen nyang teujieb nyan harôh teupeuseumah ubak TUHAN. 18 Lé nazir nyan harôh kheueh teuma jicuko ôk jihnyan di babah pintoe Khimah TUHAN, dan lheueh nyan rhom laju atranyan u dalam apui diteumpat keureubeuen peudamé nyang teungoh teutot. 19 Óh kalheueh nyan, meunyoe pha keu bubiri agam nyan ka teupeumasak, lé imeum harôh geucok atranyan dan geukeubah atranyan meusajan-sajan deungon saboh ruti nyang bulat dan saboh teuma kue lipéh nibak raga nyan u dalam paleuet jaroe ureuëng nazir nyan. 20 Laju lé imeum harôh kheueh geutunyok peunajoh nyan sibagoe meuneubri khusos ubak TUHAN; nyan na kheueh jeumba suci nyang ka jeuet keu jeumba imeum, seulaén dada dan pha bubiri agam nyang meunurot peuratoran ka jeuet keu jeumba imeum. Barô kheueh óh ka lheueh nyan lé nazir nyan ka jeuet jijieb ié anggô. 21 Nyan kheueh peuratoran keu ureuëng nazir; teuma meunyoe sidroe nazir geupeujanji keureubeuen nyang leubeh nibak syarat-syarat kaôi jihnyan, gobnyan harôh geupeupeunoh deungon paih peue nyang ka geupeujanji nyan. 22 TUHAN meufeureuman lom ubak Nabi Musa 23 mangat geujak peusampoe ubak Nabi Harun dan aneuëk-aneuëk geuhnyan bahwa awaknyan harôh jipeugah nariet nyoe bak watée awaknyan geubri beureukat keu bansa Israel: 24 Seumoga TUHAN geubri beureukat dan geupeulara gata. 25 Seumoga TUHAN geumeuget até dan murah até keu gata. 26 Seumoga TUHAN geubri beureukat keu gata dan geubri teuma keu gata damé. 27 Dan TUHAN meufeureuman, "Meunyoe awaknyan ji teuôh nan Ulôn sibagoe beureukat ateueh bansa Israel, Ulôn teuma Lôn bri beureukat keu awaknyan."
Teubileueng 7
1 Bak watée ka seuleusoe geupeudong Khimah TUHAN lé Nabi Musa, laju Khimah nyan deungon sigala peuleungkapan jih geubaiát laju meunan cit banmandum peuleungkapan jihnyan geusiliek deungon minyéuk upacara. Meunan cit atranyan geupeusiliek ubak miseubah deungon sigala peuleungkapan jihnyan. 2 Laju lé ureuëng-ureuëng patot Israel, na kheueh ulée sukée nyang meutanggong jaweueb ateueh teupeubuet keuhai seunsus nyan, 3 geupeuseumah u keue TUHAN nam boh geureubak leumô meusigoe deungon leumô jih na dua blaih boh: Tieb-tieb dua droe peumimpén jideureuma saboh geureubak, dan maséng-maséng saboh teuma leumô. Óh ka lheueh seuleusoe atranyan jipeuseumah lé awaknyan, 4 TUHAN geupeugah ubak Nabi Musa, 5 "Teurimong kheueh meuneubri-meuneubri peuseumahan nyan keu teu angkot Khimah Ulôn; gata seurah kheueh banmandum nyan ubak ureuëng Lewi sisuai deungon tugaih awaknyan." 6 Laju geureubak-geureubak leumô meunan cit deungon banmandum leumô nyan geujok laju ubak ureuëng Lewi lé Nabi Musa. 7 Dua boh geureubak ngon peuet boh leumô geujok teuma keu ureuëng-ureuëng Gerson, 8 peuet boh geureubak ngon lapan boh leumô geujok teuma keu ureuëng-ureuëng Merari, sisuai deungon buet nyang awaknyan peubuet dimiyueb pimpénan Itamar, aneuëk Imeum Nabi Harun. 9 Teuma ureuëng-ureuëng Kehat hana jiteurimong geureubak meunan cit deungon Leumô nibak Nabi Musa, sabab barang-barang nyang suci nyang jeuet keu tanggong jaweueb awaknyan, harôh awaknyan gulam di ateueh bahô. 10 Lé peumimpén nyang jiba barang peuseumahan keu teupeuna upacara teubaiát miseubah. Bak watée awaknyan ka keumah keu jiba peuseumahan awaknyan u keue miseubah, 11 TUHAN meufeureuman lom ubak Nabi Musa, "Gatajak peugah kheueh laju ubak awaknyan bahwa tieb-tieb uroe nyang treb jih dua blaih uroe sidroe lamkawan peumimpén nyan harôh kheueh jipeuseumah keureubeuen jihnyan keu upacara teubaiát miseubah." 12 Maséng-maséng jiba peuseumahan meunurot urutan nyoe: Uroe & Sukée & Peumimpén Peuseumahan awaknyan maséng-maséng na kheueh saban: saboh pingan pirak nyang brat jih 1,5 kilogram dan saboh teuma baskom pirak nyang brat jih 800 gram, meunurot ceng nyang jipeuguna nibak Khimah TUHAN. Ban dua boh teumpat nyan peunoh teupaso deungon teupông teujampu ngon minyéuk keu peuseumahan sajian. Seulaén nibak nyan saboh teuma pingan méuh nyang brat jih na 110 gram nyang meu asoe dupa; saboh leumô agam nyang mantong muda, saboh bubiri agam dan saboh teuma aneuëk bubiri nyang meu-umu sithon keu keureubeuen nyang teutot, meunan cit saboh kaméng agam keu keureubeuen teupeu amphon desya; dua boh leumô, limong boh bubiri agam, limong boh kaméng agam, dan limong boh bubiri nyang meu-umu sithon keu keureubeuen peudamé. 84 Peuseumahan nyang jiba lé bandua blah droe peumimpén keu teubaiát miseubah nyan banmandum nyan na kheueh sidubnyoe: -- dua blah boh pingan pirak dan dua blah boh teuma baskom pirak nyang brat jih banmandum nyan na kheueh 27,6 kilogram -- dua blah boh pingan méuh nyang brat banmandum nyan na kheueh 1,32 kilogram, peunoh meuasoe ngon dupa -- dua blah boh teuma leumô agam, dua blah boh bubiri agam, dua blah boh aneuëk bubiri nyang mantong meu-umu sithon, meusajan deungon keureubeuen sajian sibagoe keuleungkapan jih keu keureubeuen nyang teutot -- dua blah boh teuma kaméng keu keureubeuen peu amphon desya -- dua ploh peuet boh leumô agam, nam ploh boh bubiri agam, nam ploh boh kaméng, dan nam ploh boh teuma aneuëk bubiri nyang meu-umu sithon keu keureubeuen peudamé. 89 Tieb-tieb geutamong lé Nabi Musa u dalam Khimah TUHAN keu geujak peugah haba deungon TUHAN, gobnyan geudeungoe su TUHAN nyang geupeugah ubak gobnyan nibak ateueh sinutôb Peuto Peujanjian lamkawan bandua patong kerub.
Teubileueng 8
1 TUHAN meufeureuman lom ubak Nabi Musa, 2 "Jak peugah kheueh laju ubak Nabi Harun bahwa bak watée jihnyan jipasang ban tujoh boh panyöt nibak gaki panyöt nyan, jihnyan harôh jipasang lagée nyan bagoe sampoe jipeupeungeueh bagian keue gaki panyöt nyan." 3 Nabi Harun geupeubuet laju peue nyang ka geupeurintah lé TUHAN ubak gobnyan nyan. Gobnyan laju geupasang panyöt nyan meuhadab u bagian keue nibak gaki panyöt nyan. 4 Teumpat panyötnyan, trok u ateueh dan bungöng-bungöng piasan jihnyan teupeuget nibak méuh nyang teu seupoh, meunurot cuntoh nyang ka geupeuleumah lé TUHAN ubak Nabi Musa. 5 TUHAN meufeureuman lom ubak Nabi Musa, "Gata peuaséng kheueh ureuëng-ureuëng Lewi nibak ureuëng-ureuëng Israel nyang laén dan gata peubuet kheueh laju upacara teupeusuci keu awaknyan 7 deungon caranyoe: Gata siték kheueh u ateueh awaknyan deungon ié keu upacara teupeusuci dan gata yue kheueh awaknyan jicuko bansaboh badan dan jirhah teuma peukayan jihnyan. Deungon lagée nyan awaknyan ka suci. 8 Meunan cit gata yue kheueh ubak awaknyan jijak cok saboh leumô agam nyang mantong muda meunan cit deungon keureubeuen teuhidang nibak teupông meujampu minyéuk. Meunan cit gata cok lom leumô agam nyang laén keu keureubeuen peu amphon desya. 9 Óh lheuehnyan gata peusapat kheueh banmandum umat Israel dan gatayue kheueh ubak ureuëng Lewi mangat jidong dikeue Khimah Ulôn. 10 Umatnyan harôh jipeuduek jaroe jihnyan di ateueh ulée ureuëng-ureuëng Lewi nyan, 11 meunan cit Nabi Harun laju teuma geupeuseumah ureuëng-ureuëng Lewi nyan sibagoe peuseumahan khusos nibak ureuëng-ureuëng Israel keu Ulôn, mangat awaknyan hase jipeubuet iébadat Ulôn. 12 Meunan cit di ureuëng Lewi nyan harôh teuma jipeuduek jaroe jihnyan u ateueh ban dua boh leumô agam nyan; nyang saboh bah jipeuseumah sibagoe keureubeuen teupeu amphon desya, dan nyang saboh teuk keu keureubeuen nyang teutot. Deungon upacaranyan ureuëng Lewi ka teupeu suci. 13 Gata peukhusos kheueh ureuëng Lewi nyan keu Ulôn dan tayue kheueh awaknyan jipeutimang Nabi Harun meunan cit deungon aneuëk-aneuëk jihnyan. 14 Deungon na upacaranyan gata ka tapeu siblaih ureuëng Lewi nibak ureuëng Israel nyang laén, mangat awaknyan ka jeuet keuhak milék Ulôn. 15 Óh ka lheueh gata peubuet upacara teuseurah ureuëng Lewi nyan, awaknyan meuhak jimeubuet didalam Khimah Ulôn. 16 Ulôn ka Ulôn peujeuet awaknyan keugeunantoe aneuëk tuha nyang agam nibak bansa Israel; teuma awaknyan na kheueh khusos keu Ulôn. 17 Bak watée Ulôn poh maté banmandum aneuëk tuha di nanggroe Meusé, aneuëk agam nyang tuha nibak tieb-tieb keuluwarga ureuëng Israel dan nibak tieb-tieb beulatang nyang lahé aneuëk nyang keuphon nyan pi ka Ulôn peujeuet keu hak milék Ulôn nyang khusos. 18 Jinoe sibagoe keugantoe banmandum aneuëk tuha Israel, Ulôn cok ureuëng-ureuëng Lewi, 19 dan ureuëng-ureuëng Lewi nyan Ulôn peujok laju ubak Nabi Harun meunan cit deungon aneuëk-aneuëk jih nyan, mangat awaknyan hase jimeutugaih keu ureuëng Israel di dalam Khimah Ulôn. Meunan cit mangat awaknyan jilakée mangat Ulôn peu amphon keu bansa Israel beujeuet bansa nyan hana keunong lé beuncana meunyoe awaknyan jijak tô-tô ubak teumpat nyang paleng suci nyan." 20 Lé sabab nyan, Nabi Musa, Nabi Harun dan banmandum umat Israel jipeuseumah ureuëng Lewi nyan ubak TUHAN, lagée nyang geupeurintah lé TUHAN ubak Nabi Musa. 21 Ureuëng-ureuëng Lewi nyan jipeubuet upacara teupeu gleh droe dan meunan cit jirhah sampoe gleh teuma peukayan jihnyan, laju Nabi Harun geupeuseumah awaknyan sibagoe peuseumahan khusos ubak TUHAN. Gobnyan geupeubuet cit teuma upacara teupeu gleh keu awaknyan. 22 Ureuëng Israel banmandum jipeubuet peue mantong nyang geupeurintah lé TUHAN ubak Nabi Musa keuhai ureuëng Lewi nyan. Deungon lagéenyan ureuëng Lewi meuteumé hak ji meukeureuja didalam Khimah TUHAN dimiyueb keumandoe Nabi Harun dan aneuëk-aneuëk geuhnyan. 23 TUHAN meufeureuman lom ubak Nabi Musa, 24 "Tieb-tieb ureuëng Lewi nyang meu-umu dua ploh limong thon u ateueh, ureuëng nyan harôh kheueh jipeubuet tugaih didalam Khimah Ulôn, 25 dan nibak umu limong ploh thon barô kheueh ureuëng nyan teupeu beubaih nibak tugaih jih nyan. 26 Óh ka lheueh nyan jihnyan jeuet jitulông ureuëng Lewi nyang laén nyang meutugaih didalam Khimah Ulôn, teuma jihnyan kon ureuëng meutugaih nyang teutab. Meunan kheueh cara jih teu atoe buet-buet ureuëng Lewi"
Teubileueng 9
1 Nibak buleuen sa bak thon nyang keudua óh ka lheueh bansa Israel jitinggai nanggroe Meusé, TUHAN meufeureuman ubak Nabi Musa di padang pasi Sinai. 2 Kheun TUHAN, "Nibak tanggai peuet blah buleuen nyoe, phon nibak saát mata uroe jilhob, ureuëng Israel harôh jipeuraya uroe raya Paskah meunurot peuratoran nyang ka teupeuteutab." 4 Teuma Nabi Musa geuyue bansa Israel mangat jipeuraya uroe raya Paskah. 5 Awaknyan jipeuraya nyan di padang pasi Sinai bak watée uroe seupôt tanggai peuet blah buleuen sa. Banmandum nyan awaknyan peubuet paih lagée nyang geupeurintah lé TUHAN ubak Nabi Musa. 6 Teuma lamkawan awaknyan na meupadubdroe nyang kuto sabab ka jimat manyét, deungon nyan awaknyan hana jeuet jipeuraya uroe raya Paskah nibak uroe nyan. Awaknyan laju jijak meuhadab Nabi Musa ngon Nabi Harun 7 dan laju jipeugah, "Kamoe ka kuto sabab ka kamoe mat manyét. Teuma pakon kamoe geupeukeucuali sampoe hana jeuet kamoe peuseumah keureubeuen ubak TUHAN meusigoe deungon syedara-syedara kamoe?" 8 Nabi Musa geujaweueb, "Neupréh dilée sampoe ulôn meuteumé peutunyok nibak Po teu TUHAN." 9 TUHAN geuyuelom ubak Nabi Musa 10 mangat geujak peusampoe ubak bansa Israel lagée nyoe, "Meunyoe lamkawan gata atawa keuturonan gata na nyang kuto atawa meunajih sabab ka jimat manyét atawa teungoh lam meuneujak nyang jiôh, ureuëng nyan harôh kheueh jipeuraya Paskah keu TUHAN. 11 Teuma peurayaan nyan harôh teupeuna sibuleuen óh lheuehnyan, na kheueh nibak malam tanggai peuet blah nibak buleuen nyang keudua. Tapeuraya kheueh uroenyan deungon gata makheun bubiri Paskah meunan cit deungon ruti nyang hana meurago lom teuma deungon gulée phet. 12 Bék gata tinggai sapeue nibak peunajoh nyan sampoe án singoh beungoh, dan bék teuma gata peupatah meu sikrék pi nibak tuleueng beulatang nyang teupeuseumah ubak Ulôn. Gata peuraya kheueh uroe raya Paskah nyan nyang sisuwai deungon sigala peuratoran jih. 13 Seubalék jih ureuëng nyang hana meunajih atawa hana kuto dan hana teuma mantong lam meuneujak, teuma nibak peurayaan uroe Paskah, teuma ureuëng nyang laén jipeubuet keuwajéban Paskah nyan, hana Ulôn anggab le sidroe ureuëng nyan nibak umat Ulôn, sabab jihnyan hana jipeuseumah keureubeuen keu Ulôn bak watée nyang ka teupeuteuntée. Ureuëng nyan harôh kheueh jitanggong banmandum akibat jih. 14 Meunyoe na lamkawan gata na ureuëng aséng nyang jikeuneuk peuraya uroe raya Paskah, jihnyan harôh kheueh jipeuraya nyang sisuai deungon banmandum peuratoran dan keuteutapan. Huköm nyan keunong ateueh banmandum ureuëng, bah kheuehnyan ureuëng Israel meunan cit nyang bukon." 15 Nibak uroe Khimah TUHAN teupeudong, teuka kheueh awan dan reudok nyang teutob Khimah nyan. Óh watée malam sampoe án beungoh awan nyan deuhjih lagée apui. 17 Tieb watée awan nyan jiék, ureuëng Israel laju jireuloh khimah-khimah jih, laju teuma jibeurangkat. Dan dipat awan nyan jitron, diteumpatnyan teuma awaknyan jipeudong khimah. 18 Ateueh peurintah TUHAN bansa Israel nyan jireuloh khimah dan ateueh peurintah TUHAN cit teuma khimahnyan jipeudong lom teuma. Seumantong awan nyan mantong na di ateueh Khimah TUHAN, awaknyan teutab na tinggai di teumpat nyan. 19 Meunyoe awan nyan treb na di ateueh khimah awaknyan, awaknyan keubit that taát ubak peuratoran TUHAN dan hana teuma jibeurangkat nibak teumpat nyan. 20 Teuma kadang-kadang na meupadub uroe mantong awan nyan na di ateueh Khimah awaknyan. Pakriban kheueh mantong, peurintah TUHAN kheueh nyang peuteuntée awaknyan tinggai nibak saboh teumpat atawa jijak lom teuma. 21 Kadang-kadang awan nyan teuma tinggai phon seupôt trok beungoh uroe, dan bak watée awan nyan jiék nibak beungoh uroe, awaknyan pi laju beurangkat. Pajan mantong awan nyan jiék, bah kheueh uroe meunan cit malam, awaknyan teutab cit jibeurangkat. 22 Simantong na awan nyan di ateueh Khimah TUHAN, aléh nyan treb jih dua uroe, sibuleuen, sithon atawa leubeh, sitréb nyan teuma awaknyan tinggai di teumpat nyan. Meunyoe awan nyan jiék, barô kheueh awaknyan jibeurangkat hoe nyan jijak awannyan teuma. 23 Awaknyan tinggai nibak saboh teumpat dan jibeurangkat u teumpat nyang laén sisuai deungon peurintah TUHAN nyang geubri lé TUHAN ubak Nabi Musa.
Teubileueng 10
1 TUHAN meufeureuman lom ubak Nabi Musa, 2 "Gata peuget kheueh dua boh beureuguih nibak pirak nyang teuseupoh keu teuhôi rakyat mangat jimeusapat atawa keu teuyue awaknyan mangat jijak. 3 Meunyoe ban dua boh beureuguih nyan jiyueb panyang su jih nyan muphom jih mandum umat harôh meusapat di seukeulileng gata dikeue pintoe Khimah Ulôn. 4 Teuma meunyoe saboh mantong nyang jiyueb, nyan saban cit muphom jih teuma keu ureuëng patot-patot mantong nyang harôh jimeusapat bansikeulileng gata. 5 Meunyoe beureuguih nyan teuyueb paneuk-paneuk su jih, nyan tanda jih sukée-sukée nyang jipeudong khimah disiblah rot timu harôh ji beurangkat. 6 Meunyoe beureuguih nyan teuyueb paneuk-paneuk su jih keu nyang keudua goe, teuma lé sukée-sukée nyang na disiblah seulatan harôh jibeurangkat. Jadi su beureuguih nyang paneuk-paneuk nyan tanda jih umat harôh jibeurangkat, 7 seudangkan su beureuguih nyang panyang nyan tanda jih umat harôh jimeusapat. 8 Beureuguih-beureuguih nyan harôh kheueh jiyueb lé teungku-teungku imeum, aneuëk-aneuëk Nabi Harun. Nyang kheueh peuratoran nyang harôh gata taát keu siumu masa. 9 Dan meunyoe gata tamuprang di nanggroe gata keu gata peuteuen droe ateueh musoh nyang jiseurang, gatayueb kheueh laju beureuguih-beureuguih nyan. Teuma Ulôn, TUHAN Allah gata, Lôn tulông dan Lôn peuseulamat gata nibak musoh-musoh gata nyan. 10 Meunan cit nibak uroe-uroe gata tameusuka ria, na kheueh nibak khanuri Buleuen Barô dan peurayaan-peurayaan nyang laén teuma, beureuguih nyan harôh kheueh gatayueb bak watée gata peuseumah keureubeuen nyang teutot dan keureubeuen peudamé keu Ulôn. Teuma Ulôn ku tulông gata. Ulôn kheueh TUHAN Allah gata." 11 Nibak thon nyang keudua óh ka lheueh bansa Israel jitinggai nanggroe Meusé, bak tanggai dua ploh buleuen dua, jiék kheueh awan nibak ateueh Khimah TUHAN. 12 Laju ureuëng Israel meutalo-talo jijak jitinggai padang pasi Sinai, dan awan nyan laju jipiôh bak watée awaknyan trok dipadang pasi Paran. 13 Nyan kheueh phon-phon that awaknyan jibeurangkat ateueh peurintah TUHAN meulalu Nabi Musa. 14 Dikeue that nyang beurangkat nyan na kheueh tantra nyang dimiyueb bupanji Yehuda, pasokan deumi pasokan: Nahason, aneuëk Aminadab peumimpén pasokan sukée Yehuda, 15 Netaneel aneuëk Zuar peumimpén pasokan sukée Isakhar, 16 dan Eliab aneuëk Helon nyang pimpén pasokan sukée Zebulon. 17 Laju Khimah TUHAN nyan ji reuloh, dan jibeurangkat kheueh laju kawöm Gerson dan Merari nyang gulam Khimah TUHAN nyan. 18 Óh lheueh nyan beurangkat kheueh teuma tantra nyang dimiyueb bupanji keusatuan Ruben, pasokan deumi pasokan: Elizur aneuëk Syedeur nyang pimpén pasokan sukée Ruben, 19 Selumiel aneuëk Zurisyadai geupimpén baresan sukée Simeon, 20 dan Elyasaf aneuëk Rehuel geupimpén teuma baresan sukée Gad. 21 Óh lheuehnyan beurangkat kheueh ureuëng-ureuëng Kehat nyang jiseuôn barang-barang suci. Meunyoe awaknyan ka trok ubak teumpat khimah-khimah nyang óh lheuehnyan, Khimah TUHAN ka jipeudong lom teuma. 22 Óh lheuehnyan jijak teuma tantra nyang dimiyueb bupanji sukée Efraim, pasokan deumi pasokan: Elisama aneuëk Amihud geupimpén pasokan sukée Efraim, 23 Gamaliel aneuëk Pedazur jipimpén teuma pasokan sukée Manasye, 24 dan Abidan aneuëk Gideoni jipimpén teuma baresan sukée Benyamin. 25 Akhé jih beurangkat kheueh teuma tantra nyang dimiyueb bupanji keusatuan sukée Dan. Awaknyan na kheueh peungawai dilikot banmandum keusatuan. Awaknyan jijak pasokan deumi pasokan: Ahiezer aneuëk Amisyadai nyang pimpén baresan sukée Dan. 26 Pagiel aneuëk Okhran jipimpén teuma baresan sukée Asyer, 27 dan Ahira aneuëk Enan jipimpén teuma baresan sukée Naftali. 28 Nyan kheueh urutan baresan ureuëng Israel, pasokan deumi pasokan, tieb-tieb watée awaknyan jibeurangkat keu jiminah. 29 Nabi Musa geupeugah ubak parui gobnyan, Hobab aneuëk Rehuel ureuëng Midian, "Kamoe teuma kamoejak u teumpat nyang meunurot geukheun lé TUHAN teuma geubri keu kamoe. TUHAN ka geubri janji nyang get keu ureuëng Israel. Lé sababnyan, gata seutôt kheueh, kamoe teuma kamoe peuget nyang get keu gata." 30 Geujaweueb lé Hobab, "Teurimong gaséh, teuma ulôn meuheuet keuneuk woe u gampông droe ulôn." 31 "Bék kheueh gata tinggai kamoe," geukheun lé Nabi Musa, "Gata hase jeuet keu ureuëng peutunyok rot ueh keu kamoe, sabab gata tateupeue dipat geutanyoe jeuet ta peudong khimah di padang pasi. 32 Meunyoe gata taseutôt, teuma banmandum nyang get nyang TUHAN keureuja keu kamoe, teuma kamoe peubuet cit nyan keu gata." 33 Óh ka lheueh bansa Israel nyan jitinggai Sinai, gunong teumpat tinggai TUHAN, awaknyan laju jijak lhée uroe treb jih. Peuto Peujanjian TUHAN sabe jiba teupeu awai nibak awaknyan keu teujak mita teumpat peudong khimah keu awaknyan. 34 Meunyoe awaknyan jibeurangkat nibak teumpat peukhimahan, awan TUHAN sabe na di ateueh óh watée uroe. 35 Tieb-tieb watée Peuto Peujanjian nyan teuma jiba sajan, Nabi Musa geupeugah, "Neubeudôh kheueh, ya TUHAN, neupeu crebre kheueh musoh droe neueh sampoe ureuëng nyang jibanci droeneueh jiplung banmandum." 36 Dan tieb-tieb watée Peuto Peujanjian nyan trok ubak teumpat peuniyôh, Nabi Musa geupeugah lom, "Neugisa kheueh ya TUHAN, ubak meuribée bansa Israel."
Teubileueng 11
1 Nibak siuroe bansa nyan jipeuphon aloh alah ubak TUHAN keuhai keususahan awaknyan. Watée geudeungoe awaknyan apoh apah, TUHAN that-that beungéh dan laju geupeuteuka apui u ateueh awaknyan. Apuinyan jimeu-éue laju lamkawan awaknyan dan laju tutong siladum nibak khimah-khimah awaknyan. 2 Ureuëng-ureuëng nyan laju jikliek-kliek jilakée tulông ubak Nabi Musa. Laju Nabi Musa geumeudóa ubak TUHAN, teuma lon kheueh laju apui nyan. 3 Sabab keujadian nyan, teumpatnyan geuboh nan Tabera, sabab nibak teumpatnyan apui TUHAN hu deungon raya that lamkawan awaknyan. 4 Nibak jijak ureuëng-ureuëng Israel nyan na cit teuma lamkawan nyan ureuëng aséng nyang seutôt sajan. Awaknyan meuheuet that keuneuk pajoh uengkot sie, dan meunan cit deungon ureuëng Israel ka teuma apoh apah. Kheun awaknyan, "Ah, cuba meunyoe na uengkot sie keugeutanyoe! 5 Tanyoe teuingat that keu uengkot nyang tanyoe pajoh deungon pre mantong di nanggroe Meusé, na boh timon, na boh timon bruek, prée, bawang mirah ngon bawang putéh! 6 Jinoenyoe geutanyoe ka habéh teunaga sabab hana peunajoh nyang laén seulaén manna mantong nyang deuh tanyoe kalon." 7 Rupa jih manna nyan lagée bijéh nyang ubit-ubit, hi jih putéh meujampu kunéng-kunéng. 8 Meunyoe ka trok bak watée malam manna nyan rhot meusigoe-sigoe deungon ié mbon u ateueh khimah-khimah. Óh ka beungoh uroe dumna ureuëng laju jijak keudéh keunoe keu jijak peusapat boh manna nyang rhot nyan, atranyan jigiléng sampoe jeuet keuteupông, dan jipeuget laju keu peunajoh kuwe nyang bulat teuma timpiek. Rasajih lagée kuwe nyang teupanggang di ateueh apui nyang teujampu deungon minyéuk zaiton. 10 Nabi Musa geudeungoe ureuëng-ureuëng Israel nyan jimeu ôk-ôk, sira jidong meu hudom-udom dikeue khimah droe jih. Teuma teuka kheueh beungéh TUHAN nyang lumpah brat sampoe Nabi Musa meurasa seudeh lagoena. 11 Dan geupeugah kheueh lé gobnyan ubak TUHAN, "Pakon Droeneueh ya TUHAN neupeususah ulôn lagéenyoe? Peu kheueh Droeneueh ya Allah hana neu galak keu ulôn? Pakon teuma Droeneueh neupeujok tanggong jaweueb banmandum ureuëngnyan u ateueh ulôn? 12 Peu kheueh ulôn nyang kandong atawa nyang peulahé awaknyan banmandum? Pakon kheueh Droeneueh neuyue ulôn jeuet lagée sidroe ureuëng dendayang nyang buet jih jiteumingkue aneuëk manyak nyan ban lahé, sampoe ulôn nyoe harôh lôn useuha awaknyan sipanyang rot u nanggroe nyang Droeneueh ka peujanji keu indatu awaknyan? 13 Neungieng kheueh nyan, awaknyan hana jipiôh ji meurengék jilakée uengkot sie. Dan dipat kheueh harôh lôn mita uengkot sie nyan keu awaknyan? 14 Hana ek le ulôn seuôn tanggong jaweueb nyang raya ngon brat nyan; lumpah that brat tanggong jaweuebnyan ateueh ulôn! 15 Meunyoe Droeneueh ya TUHAN hana neupiôh neupeusaneut ulôn lagéenyoe sabe, neugaséh kheueh keu ulôn; leubeh gét Droeneueh poh maté mantong ulôn nyoe jinoe cit teuma mangat ulôn nyoe hana le lôn tanggong ázeb deurita nyang lagéenyoe." 16 Laju meufeureuman kheueh TUHAN ubak Nabi Musa sira geupeugah lagéenyoe, "Gata peusapat kheueh lamkawan bansa Israel tujoh ploh droe ureuëng patot-patot nyang jiaku sibagoe peumimpén bansa. Gataba kheueh laju awaknyan ukeue Ulôn di dalam Khimah Ulôn, laju gata yuedong awaknyan disinan bak binéh gata. 17 Ulôn teuma Lôn treun Lôn jak peugah haba deungon gata nibak teumpatnyan, dan siladum nibak kuasa nyang ka Ulôn bri keu gata, nyan teuma Ulôn bri keu awaknyan. Dan deungon lagée nyan awaknyan ka hase jitulông gata jiseuôn tanggong jaweueb ateueh bansa nyoe, dan bék gata seuôn tanggongnyan sidroe gata. 18 Jinoenyoe gata peugah kheuehnyoe ubak bansa nyan: Peugleh kheueh droe gatanyan keu singoh beungoh; gata teuma tapajoh uengkot sie. TUHAN ka geudeungoe gatamo ngon apoh apah bahwa gata meuheuet that keuneuk pajoh uengkot sie, dan bahwa naseb gata leubeh jroh nibak watée di nanggroe Meusé. Jinoenyoe TUHAN teuma geubri gata uengkot sie, dan gata ka hase gata makheun atranyan. 19 Gata teuma tapajoh uengkot sie nyan kon mantong treb jih si uroe atawa dua uroe, atawa limong uroe atawa lom siploh uroe, dan hana teuma treb jihnyan dua ploh uroe, 20 teuma nyan sibeuleuen peunoh gata pajoh atranyan, sampoe gata rhot bak sakét dan muntah-muntah sabab tapajoh sie nyan. Hainyan jeuet sabab gata ka tatulak TUHAN nyang na lamkawan gata. Dan lom teuma sabab lé gata ka gatamo dikeue Geuhnyan dan meunyeusai bahwa gata ka gata tinggai tanoh Meusé." 21 Laju Nabi Musa geupeugah lom ubak TUHAN, "Bansa nyang ulôn pimpén nyoe meujeumeulah na 600.000 droe. Pakriban Droeneueh peugah bahwa Droeneueh teuma neubri uengkot sie siseb-seb jih nyang treb jih sibuleuen peunoh? 22 Dipat kheueh na leumô ngon bubiri nyang meunanle nyang harôh teusie keu teupeutroe awaknyan? Peu kheueh banmandum uengkot lam laôt seb keu teubri makheun keu awaknyan?" 23 Geujaweueb lé TUHAN, "Peu kheueh keukuasaan Ulôn teubataih? Gata hana treb lé takalon peue nyang Ulôn peugah nyan bit-bit beutôi teujadi atawa hana!" 24 Teuma geuteubit kheueh laju Nabi Musa geujak peusampoe habanyan peue nyang ka geupeugah lé TUHAN ubak gobnyan. Laju Nabi Musa geupeusapat tujoh ploh droe peumimpén laju geuyue dong awaknyan bansilingka Khimah TUHAN. 25 Laju TUHAN geutreun di lam awan dan geupeugah laju ubak Nabi Musa. TUHAN geucok laju siladum nibak kuasa nyang ka geubri ubak Nabi Musa dan laju geubri atranyan ubak bantujoh ploh droe peumimpén nyan. Bak watée Roh TUHAN nyan geutreun u ateueh awaknyan, jipeuphon kheueh awaknyan jimeuhôi lagée nabi meuhôi teuma hana treb. 26 Dua lamkawan tujoh ploh droe peumimpén nyan, Eldad dan Medad, tinggai di dalam khimah dan hana jijak meusajan-sajan deungon nyang laén u dalam Khimah TUHAN. Di khimah-khimah nyan Roh laju jitreun u ateueh awaknyan, dan awaknyan bandua pi jipeuphon teumawok lagée su nabi. 27 Laju lé sidroe ureuëng jiplung u luwa keu jijak peugah ubak Nabi Musa peue nyang ka teujadi ateueh Eldad dan Medad. 28 Yosua bin Nun, nyang ka jibantu Nabi Musa yoh phon masa muda jihnyan, jipeugah ubak Nabi Musa, "Neuyue kheueh awaknyan jipiôh hai Bapak!" 29 Nabi Musa geujaweueb, "Keupeue gata tapike keu lôn? Ulôn keubit meuharab seumoga TUHAN geubri Roh Geuhnyan ubak banmandum bansa Geuhnyan, dan geupeujeuet awaknyan banmandum hase jeuet keunabi!" 30 Laju Nabi Musa geujak woe lom ubak khimah meusigoe deungon ban tujoh ploh peumimpén bansa Israel nyan. 31 Deungon hana teusangka-sangka TUHAN geupeuteuka laju angén rot laôt; di angén nyan laju jiba cicém-cicém puyoh nyang jipoe miyueb lagoena, teuma na simetée mantong di ateueh tanoh. Cicém nyan jipoe keudéh-keunoe di ateueh khimah-khimah nyan sampoe jiôh na meupadub metée di bansikeulileng nyan. 32 Sipanyang uroenyan, sipanyang malam dan sipanyang uroe óh lheueh nyan teuma, ureuëng-ureuëng laloe jidrob cicém puyoh. Tieb-tieb ureuëng jidrob cicém puyoh nyan na siribée kilo gram. Cicém-cicém nyan awaknyan tabu bansikeulileng khimah-khimah mangat jeuet tho. 33 Seumantong jai uengkot sie nyang jipajoh, TUHAN jeuet keu beungéh keu bansa nyan dan geupeutreun laju bala u ateueh awaknyan. 34 Laju teumpat nyan geuboh nan, "Jirat ureuëng leuha", sabab disinan geupeukubu ureuëng-ureuëng nyang maté sabab lé leuha jih. 35 Nibak teumpat nyan bansanyan laju jiminah u daerah Hazerot, laju jipeudong khimah nibak teumpat nyan.
Teubileueng 12
1 Nabi Musa ka geucok sidroe ureuëng inong Kus geupeu jeuet keu peurumoh gobnyan, dan hainyan jipeujeuet keu alasan lé Miryam dan Nabi Harun keu jipeubrok Nabi Musa. 2 Ji kheun le awaknyan, "Peu kheueh meulalu Nabi Musa mantong TUHAN geupeugah haba? Bukon kheueh meulalu geutanyoe TUHAN geupeugah haba cit?" TUHAN geudeungoe peue nyang awaknyan peugah. 3 Nabi Musa na kheueh ureuëng nyang get that lom miyueb até, leubeh nibak banmandum ureuëng nyang udeb ateueh bumoe nyoe. 4 Hana teusangka-sangka TUHAN meufeureuman ubak Nabi Musa, Nabi Harun dan Miryam, "Gata ban lhée droe tajak kheueh laju ubak Khimah Ulôn." Laju awaknyan geujak keunan 5 dan TUHAN laju geutreun didalam taméh awan. Laju TUHAN geudong dibabah pintoe Khimah Gobnyan dan geutawok Nabi Harun meunan cit deungon Miryam. Ban dua awaknyan laju geuseuk ngon geupeuto, 6 dan TUHAN geupeugah laju, "Tadeungoe kheueh tutoe Ulôn nyoe! Meunyoe na lamkawan gata sidroe nabi, Ulôn peugah droe Lôn ubak jihnyan meulalu keumalon-keumalon, dan Ulôn meututoe deungon jihnyan didalam lumpo. 7 Teuma kon lagéenyan deungon hamba Ulôn Nabi Musa. Jihnyan ureuëng nyang paleng seutia lamkawan umat Ulôn. 8 Dan Ulôn peugah haba deungon jihnyan meuhadab keue, seucara nyata dan hana teuma deungon teumeu hiëm. Bahpi ruman Ulôn pih ka jikalon! Pakon gata tajeuet that talawan Nabi Musa, hamba Ulôn nyan?" 9 TUHAN gét that beungéh keu awaknyan bandua, dan geubeudôh laju geujak. 10 Bak watée awan nyan jitinggai Khimah TUHAN, leumah kheueh Miryam ka keunong peunyakét kulét nyang cukob mubahya; kulét jih putéh lagée gapeueh. Bak watée Nabi Harun geupaléng ateueh Miryam dan jingieng bahwa jihnyan ka keunong peunyakét, 11 jipeugah laju ubak Nabi Musa, "Neutulông kheueh, hai teungku amphon, bék kheueh neupeubiyeu kamoe teuseksa kareuna desya nyang kamoe peubuet nibak bangai kamoenyoe. 12 Bék kheueh neupeubiyeu jihnyan lagée aneuëk manyak lahé nyang ka maté, deungon asoe jih siladum ka brôk." 13 Teuma geumeulakée kheueh lé Nabi Musa ubak TUHAN, "Ya Allah Po, ulôn lakée, neupeupuléh kheueh jihnyan!" 14 TUHAN geujaweueb, "Seukira jih muka jihnyan jiludah lé bapak jih, bukon kheueh tujoh uroe treb jih harôh jitanggong malée? Gata peuaséng kheueh jihnyan nibak khimah-khimah nyang treb jih tujoh uroe, dan óh lheuehnyan jeuet jitamong lom teuma." 15 Lheuehnyan laju geupeuteubiet Miryam nibak khimah-khimah nyang treb jih tujoh uroe, dan bansa nyan hana jiminah nibak teumpat nyan sampoe Miryam jiwoe lom ubak khimah-khimah. 16 Óh lheuehnyan awaknyan laju jitinggai Hazerot dan jipeudong khimah nibak padang guron Paran.
Teubileueng 13
1 TUHAN meufeureuman lom ubak Nabi Musa, 2 "Nibak tieb-tieb sukée Israel gata yue kheueh utosan sidroe nibak peumimpén-peumimpén jihnyan mangat jijak luem tanoh Kanaan nyang teuma Ulôn bri keu bansa Israel." 3 Banlagée peurintah Po teu Allah nyan, Nabi Musa geukirém awaknyan phon nibak padang pasi Paran. Banmandum ureuëng nyan na kheueh peumimpén-peumimpén lamkawan ureuëng Israel: Sukée & Peumimpén 16 Nyan kheueh ureuëng nyang geukirém lé Nabi Musa keu jijak meuluem u nanggroe nyan. Hosea bin Nun geugantoe nan jih lé Nabi Musa jeuet keu Yosua. 17 Bak watée Nabi Musa geuyue awaknyan mangat jibeurangkat, lé gobnyan geupeuingat awaknyan, "Gatajak kheueh rot blah utara, gata tuju ubagian seulatan tanoh Kanaan, laju trok ubak daerah nyang meugunong. 18 Gata seulidék kheueh pakriban nanggroe nyan, peu kheueh peunduduek jih le atawa bacut, peu kheueh awaknyan teuga atawa leumoh. 19 Meunan cit gata peureksa peu kheueh nanggroe nyan gét atawa hana, dan peu kheueh peunduduek jih tinggai di gampông-gampông nyang teubuka atawa didalam banda nyang meupageue ngon kuta. 20 Beutabah kheueh até gata. Gata kalon laju peu kheueh tanoh nyan suboe dan jai bak-bak kayée nyang udeb. Bék tatuwoe gata peuwoe bacut boh-boh kayée nyang udeb disinan." Bak watée nyan ka jipeuphon muboh bak anggô. 21 Teuma jijak kheueh laju awaknyan u arah utara dan jiseulidék nanggroe nyan phon nibak padang pasi Zin disiblah seulatan u utara sampoe u banda Rehob, rab ngon rot ueh u Hamat. 22 Phon-phon that awaknyan jijak u bagian seulatan nanggroe nyan dan trok laju u banda Hebron, teumpat tinggai ureuëng-ureuëng Ahiman, Sesai dan Talmai, keuturonan Enak. Hebron geupeuget bandanyan tujoh thon sigohlom banda Zoan di nanggroe Meusé. 23 Trok kheueh laju awaknyan di Pantôn Eskol. Disinan awaknyan laju jikoh sikrék ranténg boh anggô nyang get that brat, seuhingga atranyan harôh teugulam deungon sikrék kayée lé dua droe ureuëng. Meusigoe deungon nyan jiba cit teuma na meupadub boh boh geulima dan boh ara. 24 Teumpatnyan jirasinan Pantôn Eskol sabab ranténg boh anggô nyang jikoh lé ureuëng Israel disinan. 25 Óh kalheueh jiseulidék nanggroe nyan peuet ploh uroe treb jih, lé awak nyang jak meuluem jiwoe teuma 26 dan awaknyan laju jibri laporan keuhai buet muluem nyang ka seuleusoe jikeureuja nyan ubak Nabi Musa, Nabi Harun dan banmandum umat Israel nyang teungoh meugumpôi di Kades, diteungoh padang pasi Paran. Awaknyan jicalitra laju peue nyang ka awaknyan kalon dan jijok teuma laju boh-boh kayée nyang ka awaknyan pot ateueh bak jih. 27 Kheun awaknyan ubak Nabi Musa, "Kamoe ka kamoe seulidék nanggroenyan dan kamoe kalon teuma bahwa tanoh jih kaya ngon suboe, dan nyoe na bacut boh kayée nyang kamoe ba di sidéh. 28 Banda awaknyan raya-raya lom teuma teupageue deungon kuta nyang kukoh, meunan cit kamoe kalon ureuëng-ureuëng nyang tinggai disinan badan jih raya-raya awaknyan na kheueh keuturonan gogasi disinan. 29 Ureuëng Amalek tinggai dibagian seulatan nanggroe nyan; ureuëng Het, Yebus dan Amori awaknyan tinggai di daerah nyang meugunong-gunong; seudangkan ureuëng Kanaan awaknyan tinggai di daerah di seupanyang laôt dan di seutôt talo Krueng Yordan." 30 Teuma Kaleb jipeumangat até ureuëng-ureuëng nyang meualoh alah ubak Nabi Musa. Kheun Kaleb, "Nanggroe nyan harôh taprang dan tareubot saát nyoe cit teuma, kareuna geutanyoe seb that teuga keu ta peutaloe awaknyan." 31 Teuma ureuëng-ureuëng nyang jigisa deungon Kaleb nyan jipeugah, "Hana, geutanyoe hana hase taprang awaknyan. Peunduduek nanggroe nyan leubeh teuga nibak geutanyoe." 32 Laju awaknyan jitabu haba seumeungeuet lamkawan ureuëng Israel keuhai nanggroe nyang awaknyan luem nyan. Kheun awaknyan, "Nanggroe nyan keubit mubahya, bahpi keu peunduduek jihnyan keudroe. Ureuëng nyang kamoe kalon disideh keubiet badan jih gét that raya-raya. 33 Bit that kamoe kalon ureuëng-ureuëng nyan lagée gogasi, na kheueh keuturonan Enak. Teubandéng deungon awaknyan kamoe nyoe na kheueh bube daruet, dan pasti lagéenyan kheueh anggapan awaknyan keu kamoe."
Teubileueng 14
1 Simalam suntok umat Israel jikliek-kliek sira jimo. 2 Awaknyan jimeukrôb-krôb ubak Nabi Musa dan Nabi Harun sira jipeugah, "Leubeh gét geutanyoe maté di nanggroe Meusé atawa di teungoh padang pasi nyoe! Bah kheueh geutanyoe maté mantong! 3 Keupeue TUHAN geuba geutanyoe u nanggroe nyan? Euntrék geutanyoe maté bak tajak muprang dan ureuëng-ureuëng binoe meunan cit deungon aneuëk-aneuëk geutanyoe jidrob ngon jiteuen sibagoe ureuëng nyang teutawan. Bukon kheueh leubeh gét geutanyoe tawoe mantong u nanggroe Meusé!" 4 Laju awaknyan jimariet sabe keudroe-droe, "Bah kheueh tapiléh sidroe peumimpén dan tawoe lom u nanggroe Meusé." 5 Nabi Musa ngon Nabi Harun laju geusujut dikeue ureuëng ramé nyan. 6 Yosua aneuëk Nun dan Kaleb aneuëk Yefune, dua droe lamkawan tukang meuluem nyan, laju jipriek peukayan jihnyan sibagoe meuduka cita. 7 Awaknyan jipeugah ubak banmandum rakyat nyan, "Nanggroe nyang kamoe jak seulidék nyan luwa biasa gét jih. 8 Meunyoe TUHAN geubri ubak geutanyoe, Gobnyan teuma geuba geutanyoe keunan dan geubri teuma ubak geutanyoe tanoh nyang kaya dan suboe nyan keu geutanyoe. 9 Bék kheueh gata lawan TUHAN, dan bék kheueh teuma gata takot ubak ureuëng-ureuëng nyang tinggai di nanggroe nyan, sabab deungon mudah geutanyoe ta peutaloe awaknyan. Nyang lindong awaknyan ka jitinggai awaknyan, dan TUHAN na deungon geutanyoe. Lé nyan, bék kheueh teumakot." 10 Banmandum rakyat ji ancam keuneuk rhom jihnyan deungon aneuk batée sampoe án maté. Teuma siat nyan cit teuma awaknyan jikalon cahya TUHAN nyang meuble-ble teuka di ateueh Khimah Geuhnyan. 11 TUHAN meufeureuman lom ubak Nabi Musa, "Padub na treb teuk ureuëng-ureuëngnyoe jilawan Ulôn? Trok án pajan awaknyan hana jitem meuiman ubak Ulôn, bah kheueh Ulôn kalé that Ulôn peubuet buet nyang ajaéb lamkawan awaknyan? 12 Ulôn teuma kupeubinasa awaknyan deungon Lôn peutreun bala peunyakét nyang hase ji minah-minah. Teuma gata Ulôn peujeuet keu sidroe ayah nibak saboh bansa leubeh rayeuk dan leubeh teuga nibak awaknyan!" 13 Laju Nabi Musa geupeugah lom ubak TUHAN, "Ya, TUHAN, enteuk ureuëng Meusé jideungoe hai nyan! Padahai deungon kuasa Droeneueh TUHAN ka neupeuteubiet kamoe lam nanggroe nyan, 14 dan awaknyan teuma jipeugah ubak ureuëng-ureuëng di nanggroe nyoe, nyang ka jideungoe bahwa Droeneueh ya, TUHAN, nasabe neupeungon kamoe. Meunan cit awaknyan ka jideungoe bahwa Droeneueh neupeuleumah droe ubak kamoe bak watée Droeneueh neujak dikeue kamoe lam taméh awan nibak watée uroe, dan lam taméh apui nibak watée malam. 15 Meunyoe Droeneueh neupoh maté banmandum umat Droeneueh nyoe, teuma bansa-bansa nyang ka lheueh jideungoe keuhai nan Droeneueh nyang meusyeuhu nyoe laju jipeugah bahwa 16 Droeneueh neupoh maté umat Droeneueh dipadang pasi sabab Droeneueh hana meuhase neuba awaknyan jijak u nanggroe nyang ka Droeneueh peujanji nyan. 17 Sabab nyan, TUHAN, ulôn lakée, neutunyok kheueh keukuasaan Droeneueh ubak kamoe dan peubuet kheueh peue nyang ka TUHAN peujanjinyan keu kamoe. Droeneueh ka neupeugah, 18 'Ulôn, TUHAN, hana bagaih beungéh. Ulôn kutunyok geunaséh Ulôn dan seutia Ulôn deungon meulimpah-limpah. Ulôn kupeu amphon ureuëng nyang meudesya dan jilawan Ulôn. Bahpi meunan, keusalahan ureuëng tuha teuma Ulôn balaih ubak aneuëk-aneuëk dan cucoe-cucoe jih, trok ubak keuturonan nyang keulhée dan nyang keu peuet.' 19 Jinoenyoe, ya, TUHAN, sabab raya that geunaséh Droeneueh dan Droeneueh seutia ubak janji Droeneueh, ulôn meulakée deungon meuharab that-that, neupeu amphon kheueh desya ureuëng-ureuëng nyoe lagée Droeneueh ka neupeu amphon awaknyan yoh phon awaknyan jitinggai tanoh Meusé." 20 Geujaweueb lé TUHAN, "Get kheueh, Ulôn teuma kupeu amphon awaknyan lagée nyang gata lakée nyan. 21 Teuma Ulôn meujanji deumi droe Ulôn dan deumi Ulôn nyang udeb dan meukuasa di ateueh bumoe nyoe, 22 bahwa nibak ureuëng-ureuëng nyoe hana meusidroe pi nyang mantong udeb keu jitamong u dalam nanggroe nyang ka Ulôn peujanji ubak indatu awaknyan. Sabab awaknyan hana jitem taát ubak Ulôn, dan hana putôh-putôh jicuba Ulôn. Padahai awaknyan ka jikalon cahya nyang meuble-ble, dan buet-buet nyang ajaéb nyang Ulôn peubuet di tanoh Meusé dan dipadang pasi. 23 Hanjeuet! Awaknyan hana teuma jitamong u dalam nanggroe nyan. Lamkawan awaknyan nyang jilawan Ulôn, hana meusidroe pi nyang teuma jigilo nanggroe nyan. 24 Teuma hana lagéenyan keu hamba Ulôn si Kaleb. Jihnyan teutab seutia ubak Ulôn. Sabab nyan Ulôn teuma Lôn ba jihnyan u nanggroe nyang ka jitamong nyan. Jinoenyoe ureuëng Amalek dan ureuëng Kanaan tinggai di ateueh dataran nyan. Teuma daerahnyan jeuet keu daerah milék keuturonan si Kaleb, hamba Ulôn nyan. Singoh beungoh gata harôh tagisa dan gatajak laju u padang pasi u daerah Lhok Akaba." 26 TUHAN meufeureuman lom ubak Nabi Musa dan Nabi Harun, 27 "Sampoe án pajan ureuëng-ureuëng jeuhet nyan jimeu krôb-krôb ubak Ulôn? Banmandum apoh apah awaknyan ka Ulôn deungoe. 28 Gata harôh tajaweueb awaknyan lagéenyoe: TUHAN geupeugah, 'Ulôn meusumpah bahwa deumi Ulôn nyang udeb bahwa gata teuma Ulôn peusaneut lagée nyang gata peugah dikeue Ulôn. Ulôn TUHAN, ka Ulôn peugah haba. 29 Gata ka meukrôb-krôb ateueh Ulôn. Sabab nyan gata teuma maté, dan manyét-manyét gata teuma meusipreuk bansaboh padang pasi nyoe. 30 Seulaén Kaleb dan Yosua, hana meusidroe pi lamkawan gata nyang meu-umu dua ploh thon u ateueh nyang hase teuma jitamong u nanggroe nyang Lôn peujanji nyan. 31 Gata ka tapeugah bahwa aneuëk-aneuëk miet teuma jiteun. Teuma awaknyan kheueh nyang teuma Ulôn ba u nanggroe nyang gata tulak nyan, dan nanggroe nyan teuma jeuet keu tanoh ié awaknyan. 32 Teuma di gata maté lam padang pasi nyoe. 33 Peuet ploh thon treb jih aneuëk-aneuëk gata jimeuwot-wot lam padang pasi. Sabab lé gata hana seutia, aneuëk-aneuëk gatanyan teuma meudeurita, sampoe ureuëng nyang keuneulheuh lamkawan gata ka meuninggai donya. 34 Gata teuma tatanggong akibat-akibat lé desya gata peuet ploh thon treb jih; sithon teuitong siuroe nibak tieb-tieb peuet ploh uroe nyang gata peuguna keu gata seulidék tanoh nyan. Gata teuma tateupeue pakriban rasa jih meunyoe Ulôn kulawan gata! 35 Ulôn meusumpah bahwa Ulôn teuma kupeubuet hainyan ateueh gata, ureuëng-ureuëng jeuhet nyang sipakat keujilawan Ulôn. Lam padang pasi nyoe gata banmandum teuma maté. Ulôn, TUHAN, ka Lôn peugah haba.' " 36 Ureuëng-ureuëng nyang ka geu-utus lé Nabi Musa keujijak seulidék tanoh nyan, jiwoe lom sira jiba laporan nyang hana beutôi keuhai nanggroe nyan, dan lé sababnyan ureuëng Israel meukrôb-krôb ubak TUHAN. Lé sababnyan TUHAN geuhuköm awaknyan akhé jih awaknyan maté banmandum lé sabab keunong peunyakét. 38 Nibak bandua blaih droe tukang muluem nyan teuma Yosua ngon Kaleb nyang mantong udeb. 39 Óh ka lheueh Nabi Musa geupeusampoe feureuman TUHAN ubak bansa Israel, bansanyan laju meuduka cita deungon peudeh that. 40 Óh singoh nyan watée seuboh buta, meukeumah-keumah kheueh awaknyan keuneuk jijak ék ateueh pucak gunong. Kheun awaknyan, "Keubiet kamoe ka meudesya. Teuma jinoenyoe kamoe ka siab keuneukjak ubak teumpat nyang geutunyok lé TUHAN." 41 Teuma Nabi Musa geupeugah, "Pakon gata jinoenyoe keuneuk taliengkeu peurintah TUHAN? Gata hana meuhase! 42 Bék gatajak, gata teuma jipeutaloe lé musoh-musoh gata sabab TUHAN hana meusajan gata. 43 Bak watée gata meuhadab ngon ureuëng Amalek dan ureuëng Kanaan nyan, gata teuma maté lam prang nyan. TUHAN hana meusajan gata sabab gata hana taát ubak Gobnyan." 44 Teuma lé ureuëng-ureuëng Israel nyan teutab neukat cit jikeuneuk ék ateueh pucak gunong nyan, bahpi Nabi Musa dan Peuto Peujanjian hana jitinggai khimah-khimah nyan. 45 Teuma lé ureuëng Amalek dan ureuëng Kanaan nyang na tinggai disinan laju jiprang dan jipeutaloe banmandum ureuëng-ureuëng Israel dan jipeucrok awaknyan sampoe trok u Horma.
Teubileueng 15
1 TUHAN geubri lom ubak Nabi Musa peuratoran-peuratoran nyoe 2 nyang harôh jipeubuet lé bansa Israel di nanggroe nyang teuma geubri lé TUHAN keu awaknyan. 3 Keu keureubeuen nyang teutot ngon keureubeuen teupeu lheueh kaôi meunan cit keureubeuen keugalak droe atawa lom keureubeuen nibak peurayaan-peurayaan biasa, gata jeuet tapeuseumah ubak TUHAN: leumô agam, bubiri agam, bubiri atawa kaméng. Bée keureubeuen nyang lumpah mangat nyan keubit gét that galak até TUHAN. 4 Soe mantong nyang jipeuseumah domba atawa kaméng keu keureubeuen nyang teutot keu TUHAN, meunan cit jiba teuma meusigoe ngon tieb-tieb saboh beulatang peulara nyan, sikilo gram teupông teujampu deungon si arée minyéuk zaiton keu keureubeuen sajian, dan meunan cit teuma deungon si arée ié anggô. 6 Meunyoe nyang jibri keu keureubeuen nyan na kheueh saboh bubiri agam, bah kheueh teuma jipeuseumah dua kilo gram teupông teujampu teuma deungon si arée si teungoh minyéuk zaiton keu keureubeuen sajian, 7 dan siarée siteungoh teuma ié anggô. Bée keureubeuen nyang lumpah mangat nyan keubit that-that galak até TUHAN. 8 Meunyoe nyang jikeureubeuen na kheueh saboh leumô agam keu keureubeuen nyang teutot atawa keureubeuen teupeuleueh kaôi atawa keureubeuen peudamé, 9 meunan cit teuma jipeuseumah lhée kilo gram teupông nyang teujampu deungon dua arée minyéuk zaiton keu keureubeuen sajian, 10 dan dua arée teuma ié anggô. Bée keureubeuen nyang lumpah mangat nyan keubit that-that galak até TUHAN. 11 Nyan kheueh nyang harôh jipeuseumah meusigoe deungon tieb-tieb saboh leumô agam, bubiri agam, bubiri atawa kaméng. 12 Meunyoe nyang teukeureubeuen nyan leubeh nibak dua boh beulatang peulara, teuma peuseumahan teupông, minyéuk dan ié anggô nyan pi harôh teutamah meunurot peubandengan jih. 13 Hainyan harôh jipeubuet lé tieb-tieb ureuëng Israel bak watée jihnyan jipeuseumah keureubeuen. Bée keureubeuen nyang mangat nyan lumpah that galak até TUHAN. 14 Meunyoe na ureuëng aséng nyang tinggai lamkawan gata, bah kheuehnyan keu sikeujab mantong meunan cit keuneuk tinggai teutab, jihnyan harôh kheueh jitaát ubak banmandum meunyoe jihnyan jipeuseumah keureubeuen peunajoh nyang teupeu mangat até TUHAN. 15 Banmandum huköm dan peuratoran na kheueh saban keu banmandum gata dan keu ureuëng aséng nyang na tinggai lamkawan gata, sabab gata dan ureuëng nyan na kheueh saban nibak mata TUHAN. Dan hainyan teutab na keu siumu masa. 17 TUHAN geubri lom ubak Nabi Musa peuratoran-peuratoran nyoe nyang harôh jipeubuet lé bansa Israel di nanggroe nyang teuma geubri lé TUHAN keu awaknyan. 19 Meunyoe gata ka gata peuphon pajoh peue nyang jipeuhase lé nanggroe nyan, gata harôh pinah siladum keu teupeuseumah khusos keu TUHAN. 20 Meunyoe droe gata tatot ruti nyang teupeugét nibak teupông gandom nyang phon-phon that teukôh, rutinyan harôh teupeuseumah sibagoe keureubeuen khusos keu TUHAN. Cara teupeuseumah atranyan saban cit lagée cara teupeuseumah gandom nyang phon nyang ka gata giléng. 21 Keu siumu masa tieb-tieb ruti nibak gandom nyang phon teukôh nyan harôh kheueh gata bri sibagoe peuseumahan khusos keu TUHAN. 22 Meunyoe gata deungon hana teusaja ka teupeulalée sapeue-sapeue nibak peuratoran nyang ka geubri lé TUHAN ubak Nabi Musa, phon nibak uroe TUHAN geubri peuratoran nyan dan seulanjut jih treun meutreun, dan buet nyang salah nyan jipeubuet sabab umat hana jiteupeu peuratoran, deungon nyan banmandum umat harôh kheueh jipeuseumah saboh leumô agam keu keureubeuen nyang teutot. Meusigoe deungon nyan harôh teuma teupeuseumah keureubeuen sajian dan ié anggô lagée nyang ka teupeu teuntée. Bée keureubeuen nyang mangat nyan keubit that-that galak até TUHAN. Seulaén nibak nyan harôh teuma teukeureubeuen saboh bubiri agam keu keureubeuen teupeu amphon desya. 25 Laju lé imeum harôh teuma jipeubuet upacara teupeu amphon desya keu umat. Teuma awaknyan geupeu amphon sabab buet jih nyang salah nyang awaknyan peubuet deungon hana jisaja, dan sabab awaknyan ka jiba keureubeuen teupeu amphon desya meunan cit keureubeuen nyang teutot ubak TUHAN. 26 Banmandum umat Israel dan ureuëng aséng nyang na tinggai di teumpat awaknyan teuma geupeu amphon, sabab banmandum nyan karôh nibak buet nyang salah nyang hana teusaja nyan. 27 Meunyoe na sidroe ureuëng mantong meudesya deungon hana jisaja, teuma ureuëng nyan bah kheueh jikeureubeuen saboh kaméng inong nyang meu-umu sithon sibagoe keureubeuen peu amphon desya. 28 Di imeum harôh geupeuna upacara peu amphon desya dikeue TUHAN, mangat ureuëng nyan geupeu amphon teuma desya jihnyan. 29 Peuratoran nyan meulaku keu soe mantong nyang jipeubuet desya deungon hana jisaja, bah kheueh nyan ureuëng Israel meunan cit teuma deungon ureuëng aséng nyang na tinggai teutab di lamkawan awaknyan. 30 Teuma meunyoe sidroe ureuëng Israel atawa ureuëng aséng deungon jisaja jipeubuet desya, jihnyan ka jipeujayéh TUHAN. Ureuëng nyan harôh teuhuköm maté, 31 sabab jihnyan ka jilawan TUHAN dan deungon jisaja ka jilawan peurintah TUHAN. Ureuëng nyan maté sabab lé salah jih keudroe. 32 Bak watée ureuëng Israel ka na dipadang pasi, na sidroe ureuëng agam teungoh ji koh kayée apui nibak uroe Sabat. 33 Ureuëng nyan laju jiba jak meuhadab ubak Nabi Musa, Nabi Harun dan banmandum umat, 34 laju ureuëng nyan jiteuen sabab gohlom jeulaih peue nyang teupeubuet u ateueh ureuëng nyan. 35 Laju TUHAN meufeureuman ubak Nabi Musa, "Ureuëng nyan harôh teuhuköm maté. Ureuëng nyan harôh gataba u luwa khimah-khimah nibak teumpat nyan banmandum umat harôh jirhom ureuëng nyan deungon batée sampoe maté." 36 Teuma banmandum umat laju jiba ureuëng nyan u luwa khimah-khimah dan laju jirhom ureuëng nyan deungon batée sampoe maté, lagée nyang ka geupeurintah lé TUHAN. 37 TUHAN geuyue lom ubak Nabi Musa geuyuejak peusampoe ubak bansa Israel, "Gata peugét kheueh rumbai-rumbai nibak ujong peukayan gata dan gata ikat kheueh talo ijo nibak tieb-tieb rumbai. Nyan harôh gata peubuet treun meutreun. 39 Rumbai-rumbai na kheueh keu teu peuingat: Tieb-tieb watée gata kalon, gata ingat teuma sigala peurintah Ulôn dan gata taát teuma. Dan sabab nyan gata hana teuma gata tuwoe keu Ulôn keu gata seutôt keuheundak dan hasrat droe gata nyan. 40 Rumbai-rumbai nyan teuma teupeu ingat gata mangat gata taát ubak banmandum peurintah Ulôn, sampoe gata beutôi-beutôi jeuet keu hak milék Lôn. 41 Ulôn kheueh TUHAN Allah gata; Ulôn nyang ba gata teupeuteubit nibak nanggroe Meusé mangat Ulôn jeuet keu Allah gata, Ulôn kheueh TUHAN."
Teubileueng 16
1 Korah aneuëk Yizhar nibak kawöm Kehat, sukée Lewi, jimeubeurontak ubak Nabi Musa. Jihnyan jisukong teuma lé dua droe nibak sukée Ruben, na kheueh Datan dan Abiram aneuëk-aneuëk Eliab, dan Ôn aneuëk Pelet, dan lé 250 droe peumimpén meusyeuhu nyang jipiléh lé rakyat. 3 Awaknyan meusigoe jijak meuhadab ubak Nabi Musa dan Nabi Harun dan jipeugah, "Kaséb nyan, hai Nabi Musa! Banmandum umat Israel ka teupeukhusos keu TUHAN, dan TUHAN na lamkawan geutanyoe banmandum. Teuma pakon kheueh neu anggab Droeneueh leubeh manyang nibak umat TUHAN?" 4 Geudeungoe hai nyan, Nabi Musa laju geusujut ubak tanoh sira geumeudoá ubak TUHAN. 5 Laju lé gobnyan geupeugah ubak Korah dan peungikot-peungikot jihnyan, "Singoh beungoh TUHAN teuma geutunyok ubak geutanyoe soe kheueh nyang po Gobnyan, dan soe teuma nyang teupeukhusos keu Geuhnyan. Ureuëng nyang geupiléh lé Gobnyan teuma geubri jijak peurab ubak Gobnyan. 6 Singoh beungoh gata dan bubena peungikot gata jijakcok laju teumpat-teumpat apui, laju atranyan jipasoe deungon ngeue apui dan dupa, laju atranyan jiba ubak miseubah. Bah kheueh geutanyoe kalon singoh soe kheueh lamkawan geutanyoe nyang ka geupiléh lé TUHAN. Kaséb kheueh nyan, hai ureuëng-ureuëng Lewi!" 8 Seulanjut jih Nabi Musa geupeugah ubak Korah, "Deungoe kheueh, hai ureuëng-ureuëng Lewi! 9 Peu kheueh neupike nyoe soai ubit bahwa Po teu Allah ureuëng Israel geupiléh gata lamkawan ureuëng-ureuëng Israel mangat gata jeuet tapeurab ubak Gobnyan, dan gata meutugaih nibak Khimah Gobnyan, lom gata meukeureuja keu umat Israel dan gata peutimang awaknyan? 10 Gata, Korah, dan banmandum ureuëng Lewi ka meuteumé keuhoreumatan nyan nibak TUHAN -- dan jinoenyoe gata tatuntot keu beuhase teuma jeuet keu imeum! 11 Meunyoe gata deungon peungikot-peungikot gata hana jipiôh meu ôk-ôk ubak Nabi Harun, ngon lagée nyan gata talawan TUHAN!" 12 Laju Nabi Musa geuyue jaktawok Datan dan Abiram, teuma awaknyan jipeugah, "Kamoe han kamoe tem teuka! 13 Gohlom séb droeneueh neuba kamoe meuteubiet nibak tanoh Meusé nyang suboe nyan keu neupoh maté kamoe di padang pasi nyoe? Harôh kheueh droeneueh neupeurintah kamoe? 14 Nyang jikeubiet jih droeneueh hana neuba kamoe u tanoh nyang suboe, atawa neubri keu kamoe blang-blang dan lampôh-lampôh anggô jeuet keuhak milék pusaka kamoe! Jinoenyoe droeneueh neu keuneuk peungeuet kamoe! Hana, kamoe hana kamoe tem teuka" 15 Nabi Musa bit that beungéh dan geupeugah ubak TUHAN, "TUHAN, bék kheueh neuteurimong peuseumahan awaknyan. Hán tom na ulôn peurugoe sidroe ureuëng pih nibak awaknyan; bahpi saboh beulatang keuleudée hántom na ulôn cok nibak awaknyan." 16 Laju geupeugah lé Nabi Musa ubak Korah, "Gata teuka kheueh singoh uroe ubak Khimah TUHAN ngon gataba sajan ban 250 droe peungikot gata. Meunan cit deungon Nabi Harun na disideh. Gata harôh gataba teumpat apui gata maséng-maséng. Gata pasoe kheueh dupa di dalam teumpat apui nyan, laju atranyan gata peuseumah kheueh ubak TUHAN." 18 Teuma tieb-tieb ureuëng nyang jijak cok teumpat apui jihnyan, laju jipasoe didalam nyan deungon ngeue apui meunan cit deungon dupa, laju gata dong dipintoe Khimah TUHAN meusajan ngon Nabi Musa dan Nabi Harun. 19 Óh kalheueh nyan Korah laju jipeusapat banmandum umat, dan awaknyan laju jidong meubaréh muhadab keue ngon Nabi Musa dan Nabi Harun di babah pintoe Khimah TUHAN. Hana teusangka-sangka mantong banmandum umat deuh jikalon cahya hu TUHAN nyang meuble-ble. 20 Laju TUHAN meufeureuman ubak Nabi Musa dan Nabi Harun, 21 "Gata yue surot kheueh laju nibak ureuëng-ureuëng nyan; Ulôn keuneuk peubinasa awaknyan jinoenyoe cit teuma." 22 Teuma Nabi Musa dan Nabi Harun laju geusujut ubak TUHAN sira geupeugah, "Ya Allah Po, Droeneueh nyang bri udeb ubak mahluk nyang udeb. Meunyoe teuma na sidroe mantong nyang meudesya, peu kheueh Droeneueh neubeungéh keu banmandum umat Droeneueh?" 23 TUHAN meufeureuman ubak Nabi Musa, "Gata yue kheueh laju bubena ureuëng nyan ji minah nibak khimah-khimah Korah, Datan dan Abiram." 25 Laju Nabi Musa deungon ji-iréng lé peumimpén bansa Israel, geujak u teumpat Datan dan Abiram. 26 Nabi Musa geupeugah bak ureuëng-ureuëng Israel, "Gata wéeh kheueh laju nibak khimah ureuëng-ureuëng jeuhet nyoe dan bék gatamat sapeue pi nibak hareuta milék awaknyan. Meunyoe gata hana tapatéh, gata teuma geupeubinasa meusigoe deungon awaknyan sabab lé desya-desya nyang awaknyan peubuet." 27 Laju ureuëng-ureuëng Israel nyan jiwéeh nibak khimah-khimah Korah, Datan dan Abiram. Datan dan Abiram ka jiteubiet dan ka jidong di babah pintoe khimah awaknyan maséng-maséng, meusajan deungon aneuëk dan peurumoh jih nyan. 28 Laju Nabi Musa geupeugah, "Deungon nyoe gata teuma neuteupeue bahwa TUHAN ka geu utus ulôn keu lôn peubuet banmandum nyoe dan bahwa nyan bukon keuheundak ulôn keudroe. 29 Meunyoe ureuëng nyan maté deungon cara biasa, deungon hana huköm sapeue pih nibak Po teu Allah, nyan kheueh tanda jih TUHAN hana geu utus ulôn. 30 Teuma meunyoe TUHAN geupeubuet sigala sisuatu nyang hántom gata deungoe nyang ka nyoe, dan meunyoe tanoh beukah keu jiuét awaknyan meusigoe deungon hareuta milék awaknyan, sampoe awaknyan jitamong udeb-udeb u dalam donya ureuëng maté, gata teupeu kheueh lé gata bahwa ureuëng-ureuëng nyan na kheueh nyang lawan TUHAN." 31 Hana treb teuma óh lheueh Nabi Musa nyan geupeugah haba, laju tanoh dimiyueb gaki awaknyan beukah, 32 dan laju jiuét awaknyan deungon banmandum keuluwarga awaknyan meunan cit banmandum peungikot Korah, dan banmandum hareuta beunda awaknyan. 33 Dan rhot kheueh awaknyan udeb-udeb u dalam donya ureuëng maté deungon banmandum hareuta awaknyan. Tanoh nyang beukah nyan laju teuma meucob lom dan awaknyan gadôh sapansapa jiuét lé bumoe. 34 Banmandum ureuëng Israel nyang na disinan laju jipeuplueng droe bak watée jideungoe awaknyan jitawök, "Jak plueng! Enteuk geutanyoe jiuét lé bumoe!" 35 Laju TUHAN geupeutreun teuma apui dan di apuinyan laju teuma jitot sampoe hangôh ban 250 droe nyang jipeuseumah dupa nyan. 36 TUHAN meufeureuman lom ubak Nabi Musa, 37 "Gata yue kheueh Eleazar aneuëk Imeum Harun jeuet jijak beuôt teumpat-teumpat apui nibak rungka-rungka nyang teutot dan meusipreuk abée ngon adang nyan u teumpat nyang laén, sabab teumpat apui nyan na kheueh suci. Barang-barang nyan na kheueh nyan jipeuseumah lé ureuëng nyang ka geuhuköm maté sabab desya nyang jipeubuet. Barang-barang nyan na kheueh suci ngon gleh sabab ka jipeuseumah dikeue TUHAN, sabab nyan bah kheueh jeuet keu leumpeng-leumpeng lipéh keulapék blah luwa miseubah. Hainyan teuma jeuet keu peuingat keu bansa Israel." 39 Teuma di Imeum Eleazar laju geujak cok teumpat-teumpat apui nyan dan geuyue laju ureuëng laén jijak teumpa mangat hase jeuet keu leumpeng-leumpeng nyang lipéh jeuet keu keulapék blah luwa miseubah. 40 Nyan na kheueh sibagoe peuingat keu bansa Israel bahwa seulaén keuturonan Nabi Harun, hana meusidroe pi jeuet jijak ubak miseubah keu jijak tot dupa keu TUHAN. Ureuëng nyang iengkeue peuratoran nyan teuma geupeubinasa lagée Korah dan peungikot-peungikot jihnyan. Banmandum nyan geupeubuet lagée nyang geupeurintah lé TUHAN ubak Eleazar rot Nabi Musa. 41 Óh singoh beungoh nyan banmandum umat Israel jibeungéh ubak Nabi Musa ngon Nabi Harun. Awaknyan jipeugah, "Gata poh maté umat TUHAN." 42 Teungoh awaknyan jimeusapat jilawan Nabi Musa ngon Nabi Harun, awaknyan jipaléng ubak Khimah TUHAN, dan deuh laju jikalon awan ka teutob u ateueh Khimah nyan, dan leumah kheueh cahya keuhai TUHAN teuka. 43 Nabi Musa dan Nabi Harun laju geujak ubak Khimah TUHAN nyan, 44 laju TUHAN meufeureuman ubak Nabi Musa, 45 "Gata surot kheueh nibak awaknyan. Ulôn keuneuk peubinasa awaknyan nibak teumpat nyan cit teuma." Ban dua awaknyan pi laju geusujut geuseumah, 46 laju Nabi Musa geupeugah ubak Nabi Harun, "Neucok kheueh laju teumpat apui droeneueh, neupaso laju deungon ngeue apui nibak miseubah dan neupasoe teuma deungon dupa di ateueh nyan. Neuba kheueh laju deungon beubagaih ubak umat dan neupeugét kheueh laju upacara peu amphon desya keu awaknyan. Bagaih! Meureuka TUHAN nyan ka lumpah that brat dan bala ka jipeuphon." 47 Nabi Harun laju geupeubuet peue nyang geupeugah lé Nabi Musa nyan. Gobnyan laju geuplueng lamkawan umat nyang teungoh meusapat nyang ka jipeuphon keunong peunyakét bala nyan. Teuma Nabi Harun laju geupeuduek dupa nyan di ateueh ngeue apui, dan geupeubuet laju upacara peu amphon desya keu umat nyan. 48 Peunyakét bala nyan laju teudong, dan Nabi Harun na lamkawan ureuëng nyang mantong udeb dan nyang ka maté. 49 Nyan maté bak watée nyan na 14.700 droe, hana jitamong keunan nyang maté nibak beurontak Korah. 50 Óh kalheueh bala nyan jipiôh, Nabi Harun laju geugisa ubak Nabi Musa nibak babah pintoe Khimah TUHAN.
Teubileueng 17
1 TUHAN meufeureuman ubak Nabi Musa, 2 "Gata yue kheueh ureuëng Israel mangat jijok keu gata dua blah boh tungkat, tieb-tieb sukée saboh tungkat, nyang harôh jijok lé peumimpén sukée. Tuléh kheueh nan nibak tieb-tieb peumimpén nyan nibak tungkat jih, 3 dan nan Nabi Harun nibak tungkat sukée Lewi. Keu tieb-tieb peumimpén sukée harôh na saboh tungkat. 4 Gata ba kheueh laju tungkat-tungkat nyan ukeue Khimah Ulôn dan gata keubah laju dikeue Peuto Peujanjian, nibak teumpat Ulôn lazem meurumpok deungon gata. 5 Tungkat ureuëng nyang Ulôn piléh laju meutarök. Deungon cara nyan Ulôn teuma laju Lôn peupiôh apoh apah keu ureuëng-ureuëng nyang hana piôh-piôh ji meu krôb-krôb ateueh Ulôn." 6 Hainyan geupeusampoe lé Nabi Musa ubak ureuëng-ureuëng Israel. Laju lé peumimpén awaknyan jiseurah ubak gobnyan saboh tungkat keu tieb-tieb peumimpén sukée. Banmandum nyan na dua blah boh, dan tungkat Nabi Harun na lamkawan nyan. 7 Laju Nabi Musa geukeubah tungkat-tungkat nyan di dalam Khimah TUHAN dikeue Peuto Peujanjian. 8 Óh beungoh singoh nyan, bak watée Nabi Musa geutamong udalam Khimah TUHAN, leumah geukalon bahwa tungkat Nabi Harun, na kheueh tungkat sukée Lewi, ka jitimoh tarök. Tungkat nyan meubungöng, dan jipeuhase boh keutapang nyang ka tuha! 9 Nabi Musa laju geucok banmandum tungkat nyan geutunyok laju ubak ureuëng Israel. Awaknyan jikalon peue nyang ka teujadi, laju tieb-tieb peumimpén jijakcok teuma tungkat jih nyan lom. 10 Óh lheueh nyan TUHAN meufeureuman lom ubak Nabi Musa, "Gata keubah kheueh lom tungkat Nabi Harun nyan dikeue Peuto Peujanjian. Tungkat nyan harôh teukeubah sibagoe peuingat keu bansa Israel nyang galak beurontak nyan nyang toh jihnyan teuma maté meunyoe awaknyan hana jipiôh ji meu-ok-ok." 11 Nabi Musa laju geupeubuet peue nyang geupeurintah lé TUHAN ubak gobnyan. 12 Lé ureuëng Israel laju jipeugah ubak Nabi Musa, "Meunyoe meunan, cilaka kheueh kamoe! Kamoe nyoe teuma binasa! 13 Meunyoe ureuëng nyang jipeutoe ubak Khimah TUHAN harôh maté, deungon nyan ka hanale harapan keu kamoe!"
Teubileueng 18
1 TUHAN meufeureuman ubak Nabi Harun, "Gata, aneuëk-aneuëk gata dan ureuëng-ureuëng Lewi harôh jitanggong akibat buet-buet salah nyang teujadi didalam Khimah Ulôn, teuma gata dan aneuëk-aneuëk gata mantong nyang tanggong buet-buet nyang salah nyang jipeubuet lé imeum. 2 Kawöm syedara gata, sukée Lewi, harôh gata peuroh sajan sibagoe peumbantu nibak peulaksanaan tugaih gata dan tugaih aneuëk-aneuëk gata. 3 Sukée Lewi harôh kheueh jipeubuet keuwajéban droe jih ateueh gata dan jipeubuet tugaih jih nyan di Khimah Ulôn, teuma awaknyan hana jeuet jipeutoe ubak miseubah atawa jimat beunda-beunda suci di Ruweueng Suci. Meunyoe awaknyan ji iengkeue keu peuratoran nyan, bah kheueh awaknyan meunan cit gata, teuma maté. 4 Awaknyan harôh jimeubuet meusapat deungon gata dan jipeubuet tugaih-tugaih nyang na hubongan deungon peulayanan di dalam Khimah Ulôn, teuma nyang hana teubri hak keu nyan, teutam bék jijak buet meusajan deungon gata. 5 Teuma gata, Nabi Harun dan aneuëk gata kheueh nyang jeuet meutugaih di Ruweueng Suci dan miseubah, mangat Ulôn bék lé beungéh keu bansa Israel. 6 Nyang sikeubiet jih, Ulôn ka Lôn piléh kawöm syedara gata ureuëng-ureuëng Lewi di lamkawan bansa Israel sibagoe meuneubri keu gata. Awaknyan ka teupeukhusos keu Ulôn, keu jijak peutimang di Khimah Ulôn. 7 Teuma gata dan aneuëk-aneuëk gata mantong nyang jeuet jimeutugaih sibagoe imeum, nibak sigala meuneubuet nyang na hubongan deungon miseubah dan peue nyang na meuteumé diteungoh-teungoh Ruweueng Mahasuci. Nyang kheueh tanggong jaweueb gata, sabab Ulôn ka Lôn bri keugata jabatan sibagoe imeum. Tieb-tieb ureuëng nyang hana jipoe hak nyan teuhuköm maté meunyoe jipeutoe ubak barang-barang nyang suci nyan." 8 TUHAN meufeureuman lom ubak Nabi Harun, "Ingat kheueh! Banmandum peuseumahan khusos nyang jijok keu Ulôn nyang hana teutot nyan na kheueh jeumba gata. Nyan kheueh jeumba gata nyang ka teupeuteuntée keu siumu masa. Nyan Ulôn jok ubak gata dan keu banmandum keuturonan gata. 9 Nibak peuseumahan-peuseumahan nyang paleng gleh lom suci nyang hana teutot di ateueh miseubah, nyang seulanjut jih nyoe na kheueh keu gata: Keureubeuen sajian, keureubeuen peu amphon desya dan keureubeuen geunantoe rugoe. Banmandum nyan peuseumahan suci nyang ka jeuet jeumba gata dan jeumba aneuëk-aneuëk gata. 10 Nyan na kheueh suci keu gata, lé nyan, atranyan bah kheueh gata pajoh nibak teumpat nyang suci teuma. Teuma ureuëng agam mantong nyang jeuet jipajoh atra nyan. 11 Banmandum peuseumahan khusos nyang laén nyang jipeuseumah lé ureuëng Israel, keu Ulôn, nyan na kheueh keu gata cit teuma. Ulôn kubri keu gata meunan cit keu aneuëk-aneuëk gata nyang agam dan nyang inong. Peuratoran nyan teutab na keu siumu masa. Soe mantong anggota keuluwarga gata nyang hana kuto jeuet ji pajoh atra nyan. 12 Ulôn jok keu gata banmandum nyang paleng gét nibak hase teupot nyang phon nyang jipeuseumah lé ureuëng Israel keu Ulôn tieb-tieb thon, na kheueh minyéuk zaiton, ié anggô dan gandom. 13 Banmandum nyan na kheueh keu gata. Tieb-tieb anggota keuluwarga gata nyang hana kuto jeuet jipajoh atra nyan. 14 Peue-peue mantong nyang na di tanoh Israel nyang ka teupeukhusos keu Ulôn, nyan na kheueh keu gata. 15 Banmandum nyang phon-phon lahé lamkawan manusia meunan cit nibak beulatang peulara nyang jipeuseumah lé ureuëng Israel keu Ulôn, na kheueh keu gata cit teuma. Teuma gata harôh tateuboh aneuëk-aneuëk gata nyang tuha, meunan cit aneuëk beulatang hareuem nyang phon lahé. 16 Aneuëk-aneuëk harôh teuteuboh bak watée jihnyan meu umu sibuleuen. Yuem nyang ka teupeuteuntée keu yuem nyan na kheueh limong péng pirak, meunurot yuem nyang lazem nibak Khimah Ulôn. 17 Teuma meunyoe leumô, bubiri dan kaméng nyang phon-phon lahé, nyan hana jeuet teutuboh. Beulatang nyan meuteulak keu Ulôn dan nyan harôh teukeureubeuen. Gata siram kheueh darah jihnyan nibak miseubah dan gatatot kheueh teuma gapah jihnyan sibagoe keureubeuen. Bée jih nyang mangat nyan keubiet that-that galak até Ulôn. 18 Asoe sie nyan na kheueh keu gata, saban cit lagée dada dan pha jih nyang siblaih uneuen nyang jipeuseumah lom nyang jijok keu Ulôn. 19 Banmandum peuseumahan khusos nyang jiba lé ureuëng Israel ubak Ulôn, nyan Ulôn bri keu gata dan keu aneuëk-aneuëk gata agam ngon inong. Peuratoran nyan teutab na keu siumu masa dan jeuet keu ngon ikat peujanjian nyang hana hase teupeubateue Ulôn deungon gata dan keuturonan gata." 20 TUHAN meufeureuman lom ubak Nabi Harun, "Gata hana meutemé warésan meusapeue pi. Dinanggroe nyang Ulôn peujanjinyan hana meusaboh keubeueng tanoh pi nyang jeuet keu hak milék gata. Ulôn, TUHAN, na kheueh jeumba nibak warésan gata." 21 Geupeugah lé TUHAN ubak Nabi Harun, "Banmandum peuseumahan siper siploh ureuëng Israel Ulôn jok keu ureuëng-ureuëng Lewi. Nyan kheueh hak waréh awaknyan keubuet awaknyan di Khimah Ulôn. 22 Ureuëng-ureuëng Israel nyang laén hana jeuet jipeutoe ubak Khimah nyan mangat awaknyan bék jipeuteuka desya dan huköman maté ateueh droe awaknyan 23 Phon saát nyoe teuma ureuëng Lewi mantong kheueh nyang jeuet ji urôh Khimah Ulôn dan ateueh jih jitanggong banmandum tanggong jaweueb ateueh buet jihnyan. Peuratoran nyan teutab na cit teuma ubak keuturonan gata sampoe siumu masa. Ureuëng Lewi hana jiteumé warésan di Israel, 24 sabab keu hak waréh awaknyan ka Ulôn jok banmandum peuseumahan siper siploh nyang jipeuseumah lé ureuëng Israel keu Ulôn na kheueh sibagoe meuneubri nyang khusos. Nyang kheueh sabab jih keuhai ureuëng Lewi Ulôn peugah bahwa awaknyan hana meuteumé jeumba hak waréh di Israel." 25 TUHAN geuyue lom ubak Nabi Musa mangat jipeusampoe peurintah nyoe ubak ureuëng Lewi: Meunyoe gata tateurimong nibak ureuëng Israel peuseumahan siper siploh nyang geuseurah lé TUHAN ubak gata keu jeumba gata, atra nyan harôh teuma gata jok siper siploh keu TUHAN keu peuseumahan khusos gata. 27 Peuseumahan khusos nyan teuanggab saban deungon peuseumahan gandom barô dan ié anggô nyang barô teuma. 28 Deungon lagéenyan gatapi harôh tapeuseumah keu peuseumahan khusos ubak TUHAN siladum nibak peuseumahan siper siploh ureuëng Israel. Peuseumahan khusos nyan harôh gata jok ubak Imeum Nabi Harun. 29 Gata jok kheueh jeumba nyang paleng gét nibak peue nyang gata teurimong. 30 Óh kalheueh gata jok jeumba nyan, gata jeuet tacok nyang leubeh nyan, lagée sidroe ureuëng peutani meunan cit jicok peue nyang leubeh óh kalheueh jihnyan jiba peuseumahan. 31 Nyang leubeh nyan jeuet gata pajoh dipat mantong meusajan-sajan deungon keuluwarga gata, sibagoe upah nyang peubuet di dalam Khimah TUHAN. 32 Gata hana meusalah meunyoe nyan gata pajoh, asai mantong jeumba nyang paleng gét ka tapeuseumah ubak TUHAN. Bék gata peukuto peuseumahan suci ureuëng Israel deungon cara tapajoh sapeue-sapeue nibak peuseumahan nyan sigohlom jeumba nyang paleng gét teupeu khusos ubak TUHAN. Meunyoe gata taiengkeue peurintah nyan, gata teuma maté.
Teubileueng 19
1 TUHAN meufeureuman ubak Nabi Musa dan Nabi Harun 2 mangat geujak jok peuratoran-peuratoran nyoe ubak bansa Israel: Gata cok kheueh saboh leumô inong nyang bulée jih jagat lom teuma hana meucupa dan leumô nyan hántom lom teupeuguna keu ngon tarék beuban. 3 Tajok kheueh laju leumô nyan ubak Imeum Eleazar. Beulatang nyan harôh teuba u luwa khimah-khimah laju teusie dikeue imeum. 4 Di Imeum Eleazar harôh teuma geucok bacut darah beulatang nyan dan geureuték laju tujoh goe u teuh Khimah TUHAN nyan. 5 Banmandum beulatang nyan, meunan cit deungon kulét jih, asoe jih, darah dan asoe pruet jih, nyan banmandum harôh teutot dikeue imeum. 6 Óh lheuehnyan lé imeum geucok laju bacut kayée aras, saboh tangke hisop dan saboh untie teuma talo mirah, atra nyan geutiek laju u dalam apui nyang teungoh jipajoh leumô jagat nyan. 7 Óh ka lheueh nyan lé imeum geujak rhah laju peukayan gobnyan lom geumano teuma. Óh ka seuleusoe nyan barô kheueh jeuet geutamong u dalam khimah-khimah, teuma geuh nyan mantong kuto trok án mata uroe jilhob. 8 Meunan cit deungon ureuëng nyang tot leumô nyan jihnyan jijak rhah cit peukayan jih lom ngon jimano; ureuëng nyanpi mantong kuto sampoe án mata uroe jilhob. 9 Meunan cit deungon sidroe ureuëng nyang hana kuto jih nyan harôh jijak peusapat abée leumô nyan dan jijak keubah laju u teumpat nyang gleh di luwa khimah-khimah. Abée nyan jikeubah disinan mangat umat Israel hase jingui nyan keu jijak peugét ié upacara teupeu gleh keu teupeu amphon desya. 10 Ureuëng nyang peusapat abée leumô nyan harôh jijak rhah peukayan jih, teuma ureuëng nyan mantong kuto sampoe án mata uroe jilhob. Peuratoran nyan teutabna sampoe án siumu masa, bah kheueh nyan keu ureuëng Israel meunan cit keu ureuëng aséng nyang na tinggai lamkawan awaknyan. 11 Ureuëng nyang teumat manyét ureuëng nyan ka jeuet keu kuto nyang treb jih tujoh uroe. 12 Bak uroe nyang keu lhée dan nyang keu tujoh jihnyan harôh kheueh jipeugleh droe deungon ié upacara; barô kheueh ureuëng nyan teupeugah ka gleh. Teuma meunyoe uroe nyang keu lhée dan nyang keu tujoh jihnyan gohlom jijak peu gleh droe, jihnyan teutab kheueh lam keuadaan kuto. 13 Ureuëng nyang tupéeh deungon manyét dan hana teuma jijak peu gleh droe nyan na kheueh kuto, sabab jihnyan gohlom teusiram deungon ié upacara. Jihnyan ka jipeukuto Khimah TUHAN dan lé sababnyan jihnyan hanale teuanggab anggota umat Po teu Allah. 14 Meunyoe na sidroe ureuëng maté didalam khimah, soe mantong nyang na didalam khimah nyan atawa jitamong u dalam nyan, ureuëngnyan ka jeuet keu kuto nyang treb jih tujoh uroe. 15 Banmandum kendi dan kanot nyang hana meututob nyan pi ka jeuet keu kuto. 16 Tieb-tieb ureuëng nyang tupéeh deungon manyét nyang maté lé sabab keunong poh, atawa nyang maté keudroe jih di blang, ureuëng nyan ka jeuet keu kuto nyang treb jih tujoh uroe. Meunan cit deungon ureuëng nyang tupéeh deungon jirat ureuëng maté atawa ngon tuleueng ureuëng maté. 17 Keu teupeugleh ureuëng nyang kuto nyan, harôh teucok bacut abée nibak leumô inong nyang jagat nyang ka teutot keu teupeu amphon desya. Abée nyan harôh teupeu tamong u dalam saboh kanot, laju teuboh ié nyang teucok nibak ié nyang ji ilé. 18 Keuhai nyang phon, meunyoe na ureuëng maté didalam khimah, ureuëng nyang hana kuto harôh kheueh jicok saboh tangke hisop, laju jiceulob u dalam ié nyan, laju teuma jiseuték khimah nyan deungon banmandum nyang na didalam nyan, meunan cit deungon ureuëng nyang na disinan. Nibak hai nyang keu dua, na kheueh meunyoe sidroe-droe ureuëng tupéeh ngon manyét, keunong jirat atawa tuleueng ureuëng maté, ureuëng nyang hana kuto harôh kheueh jireuték ubak ureuëng nyang kuto nyan deungon cara nyang saban cit lagéenyan teuma. 19 Jihnyan harôh kheueh teureuték nibak uroe nyang keu lhée dan uroe nyang keutujoh. Bak uroe nyang keu tujoh nyan keumah kheueh upacara teupeu gleh ureuëng nyang kuto nyan. Ureuëng nyan harôh jijak rhah keudroe peukayan jih sigoeguih jimano teuma. Phon nibak mata uroe jilhob ureuëng nyan ka jeuet keu gleh. 20 Ureuëng nyang jeuet keu kuto dan hana jipeuna upacara teu peu gleh droe, ureuëng nyan teutab kuto sabab gohlom teu siram deungon ié upacara. Jihnyan ka jipeukuto Khimah TUHAN, dan hanale teu anggab anggota umat Po teu Allah. 21 Peuratoran nyan teutab na keu siumu masa. Di ureuëng nyang reuték ié upacara nyan harôh kheueh teuma jirhah peukayan jih nyan, dan ureuëng nyang keunong ié nyan ka jeuet keu kuto sampoe án mata uroe jilhob. 22 Barang nyang jimat lé ureuëng kuto nyan ka jeuet keukuto, dan di ureuëng laén nyang mat atranyan pi ka jeuet keukuto teuma trok án mata uroe jilhob.
Teubileueng 20
1 Nibak buleuen sa banmandum umat Israel ka trok u padang pasi Zin dan laju jitinggai teutab di Kades. Miryam meuninggai dan laju jipeukubu disinan. 2 Bak saboh watée nibak teumpat khimah-khimah awaknyan ka hanale meu ié. Teuma jijak kheueh awaknyan ubak Nabi Musa dan Nabi Harun 3 sira ji meu ôk-ôk, "leubeh gét kamoe nyoe maté dikeue TUHAN meusajan-sajan deungon syedara-syedara kamoe! 4 Keupeue droeneueh neuba kamoe u padang pasi nyoe? Peu kheueh mangat jeuet kamoe nyoe maté disinoe meusigoe-sigoe deungon beulatang peulara kamoe? 5 Keupeue droeneueh ba kamoe meuteubiet nibak tanoh Meusé u teumpat nyang lumpah peudeh ngon seungsara nyoe sampoe kamoe hana hase kamoe pula sapeue nibak tanoh nyoe? Disinoe hana gandom, hana bak ara, anggô dan geulima. Meunan cit ié keu teujieb pi hana disinoe!" 6 Nabi Musa dan Nabi Harun laju geujak geupeu jiôh droe nibak awaknyan dan laju geujak dong di babah pintoe Khimah TUHAN. Awaknyan laju geusujut, dan laju teuma deuh cahya TUHAN nyang teuka u ateueh awaknyan. 7 TUHAN meufeureuman lom ubak Nabi Musa, 8 "Gata cok kheueh tungkat nyang na dikeue Peuto Peujanjian, laju lé gata dan Nabi Harun gatajak peusapat banmandum umat. Dikeue awaknyan banmandum, gata harôh tapeugah ubak gunong batée nyang na disinan mangat nibak gunong batée nyan ji peuteubiet ié. Meunan kheueh gata ka tapeuteubiet ié nibak gunong batée nyan mangat rakyat dan beulatang peulara awaknyan hase jijieb ié." 9 Teuma geujak kheueh laju Nabi Musa geujak cok tungkat nyan lagée nyan geupeurintah lé TUHAN. 10 Nabi Musa dan Nabi Harun laju teuma geupeusapat banmandum umat dikeue gunong batée nyan. Óh lheueh nyan Nabi Musa geupeugah, "Deungoe kheueh nyoe, hai kawöm peumbeurontak! Peu kheueh kamoe harôh kamoe peuteubiet ié lam gunong batée nyoe?" 11 Lé Nabi Musa laju geubeuôt tungkat geuh nyan dan tungkat nyan laju geu seukok u ateueh gunong batée nyan dua goe. Teuma jiteubiet kheueh ié nibak batée nyan nyang lumpah teuga, sampoe banmandum ureuëng dan beulatang peulara hase jijieb. 12 Teuma TUHAN geusapa Nabi Musa dan Nabi Harun, kheun Gobnyan, "Sabab gata kureueng meuiman ubak Ulôn keu teupeugah kuasa Ulôn nyang suci dikeue bansa Israel, gata hana teuma tapimpén awaknyan jitamong u nanggroe nyang Ulôn peujanji keu awaknyan." 13 Nyan kheueh mata ié Meriba. Di Teumpat nyan ureuëng-ureuëng Israel ji meu ôk-ôk lom ubak TUHAN, nibak teumpat nyan cit TUHAN geupeudeuh kuasa Geuh nyang suci ubak bansa nyan. 14 Óh lheueh nyan nibak Kades, Nabi Musa laju geukirém utosan-utosan keujijak meuhadab ubak Raja Edom. Kheun awaknyan, "Kamoe nibak sukée-sukée Israel nyan mantong na hubongan jih deungon syedara Teungku po. Di Teungku po mungken neuteupeue keususahan nyang teuka ateueh kamoe. 15 Lé indatu kamoe geujak u nanggroe Meusé dan geutinggai teutab disinan meuthon-thon treb jih. Indatu kamoe dan kamoe jipeusaneut hana gét lé bansa Meusé, 16 dan kamoe meulakée ubak TUHAN kamoe meulakée tulông. TUHAN geudeungoe teumawok kamoe laju geukirém sidroe malaikat. Malaikat nyan kheueh nyang pimpén kamoe meuteubiet nibak tanoh Meusé. Jinoenyoe kamoe ka na di Kades, saboh bandar nibak bataih wilayah Teungku po. 17 Kamoe lakée ngon meuharab beu Teungku peu idhin ubak kamoe mangat jeuet kamoejak rot nanggroe Teungku nyoe. Kamoe dan beulatang peulara kamoe hana meusimpang ho laén dan hana teuma kamoe tamong u lampôh-lampôh anggô. Dan meunan cit hana teuma kamoe jieb ié nibak mon-mon nyang atra Teungku. Kamoe teuma kamoe jak mantong di ateueh rot ueh rayeuk sampoe án kamoe teubiet nibak daerah Teungku po." 18 Teuma lé ureuëng Edom nyan jijaweueb, "Pakriban mantong gata-gata nyoe hana kamoe peu idhin gatajak rot wilayah kamoe. Meunyoe gata tapeusak droe, kamoe teuma kamoe seurang gata!" 19 Ureuëng Israel nyan jipeugah, "Kamoe teuma kamoe jak rot jalan rayeuk, dan meunyoe kamoe atawa beulatang peulara kamoe nyoe jijieb ié droeneueh, nyan teuma kamoe bayeue. Kamoe meuheuet keukamoe liwat mantong." 20 Ureuëng-ureuëng nyan jipeugah lom, "Han jeuet!" Laju awaknyan jiteubiet deungon tantra nyang jai lumpah na lom teuga keu jijak prang bansa Israel. 21 Teuma ureuëng Israel nyan laju jigisa dan jijak mita rot laén sabab ureuëng Edom nyan hana jibri idhin rot nanggroe jih. 22 Banmandum umat Israel nyan laju jitinggai Kades dan trok laju u Gunong Hor, 23 nibak bataih ngon Edom. Disinan TUHAN geupeugah ubak Nabi Musa dan Nabi Harun, 24 "Nabi Harun hana geutamong u nanggroe nyang ka Ulôn peujanji ubak bansa Israel; jihnyan teuma maté sabab gata ban dua ka talawan peurintah Ulôn tô ngon mata ié Meriba. 25 Gata ba kheueh Nabi Harun dan Eleazar, aneuëk jih nyan jijak teungoh u ateueh Gunong Hor. 26 Gatasut kheueh peukayan Nabi Harun nyan dan tapeusok kheueh laju ubak Eleazar. Nabi Harun teuma maté di teumpat nyan." 27 Nabi Musa laju geupeubuet peue nyang ka geupeurintah lé TUHAN ubak gobnyan. Nabi Musa, Nabi Harun dan Eleazar laju geujak teungoh u ateueh Gunong Hor dan jikalon lé banmandum umat. 28 Laju Nabi Musa geusut peukayan Nabi Harun geupeusok laju peukayan nyan ubak Eleazar. Di ateueh pucak gunong nyan Nabi Harun laju meuninggai donya, óh lheueh nyan Nabi Musa ngon Eleazar geutreun laju diateueh gunong nyan dan geujak gisa lom teuma. 29 Banmandum umat jideungoe bahwa Nabi Harun ka meuninggai donya, dan awaknyan banmandum jimeukabong keu lhée ploh uroe treb jih.
Teubileueng 21
1 Arad na kheueh saboh banda di siblah seulatan nanggroe Kanaan. Bak watée raja banda nyan jideungoe bahwa ureuëng-ureuëng Israel teuka jijak liwat rot Atarim, jijak kheueh laju awaknyan jijakprang bansa nyan dan laju jiteumeteun napadub droe lamkawan awaknyan. 2 Lé ureuëng Israel nyan jimeukaôi lagée nyoe ubak TUHAN, "Meunyoe Droeneueh ya TUHAN neubri beumeunang nyang muteulak keu kamoe ateueh bansa nyan, awaknyan dan banda-banda awaknyan teuma kamoe gulong sampoe án habéh." 3 TUHAN geuteurimong peue nyang jilakée lé ureuëng Israel nyan dan geutulông awaknyan geupeutaloe ureuëng Kanaan. Teuma ureuëng Israel laju jijak prang ureuëng-ureuëng Kanaan nyan sampoe ureuëng Kanaan nyan taloe habéh binasa meunan cit deungon banda-banda awaknyan jipeu hanco banmandum, laju teumpatnyan jiboh nan Horma. 4 Óh lheueh nyan ureuëng Israel laju jitinggai Gunong Hor nyan, dan jicok rot nyang beusôt u Lhok Akaba, keu jikeulileng daerah Edom. Teuma di teungoh rot ueh, bansa nyan ka habéh saba jih, 5 dan laju ji ôk-ôk lom ubak Po teu Allah dan Nabi Musa. Awaknyan jipeugah, "Keupeue Droeneueh ba kamoe neupeuteubiet nibak nanggroe Meusé? Peu kheueh keu neujak poh maté kamoe di teungoh padang pasi nyoe? Disinoe hana peunajoh, meunan cit ié jieb pi hana. Kamoe luwat deungon peunajoh nyang tabeue nyoe!" 6 Teuma TUHAN laju geupeutreun uleue nyang lumpah meubisa lamkawan bansa nyan. Jai that-that ureuëng Israel nyang jikhab lé uleue-uleue meubisa nyan. 7 Laju bansa nyan jijak meuhadab ubak Nabi Musa dan jipeugah, "Kamoe ka meudesya sabab kamoe meu ôk-ôk ubak TUHAN dan ubak droeneueh. Neu meudoá kheueh ubak TUHAN mangat jeuet uleue-uleue nyoe jiwéeh beujiôh nibak kamoe." Lé Nabi Musa laju geumeudoá keu bansa-bansa nyan. 8 Laju TUHAN meufeureuman ubak Nabi Musa geuyue peugét saboh uleue nibak logam dan atranyan geuyue keubah di ateueh saboh taméh. Soe mantong ureuëng nyang jikab lé uleue, laju puléh meunyoe jikalon uleue nyang teupeugét nibak logam nyan. 9 Lé Nabi Musa laju geupeugét uleue nibak teumaga dan geukeubah laju di ateueh taméh lagée nyang geuyue lé TUHAN ubak gobnyan. Tieb-tieb ureuëng nyang jikab lé uleue, hase puléh meunyoe jikalon u ateueh uleue teumaga nyan. 10 Ureuëng Israel jibeurangkat lom, laju jipeudong khimah di banda Obot. 11 Óh kalheueh jitinggai teumpat nyan, awaknyan laju teuma jipeudong khimah di teumpat beukaih bangunan reuloh Abarim di padang pasi siblaih u timu daerah Moab. 12 Óh lheuehnyan awaknyan laju jipeudong khimah di Pantôn Zered. 13 Beudôh nibak teumpat nyan awaknyan jijak lom dan jipeudong teuma khimah di meurandeh Krueng Arnon, nibak padang pasi nyang meubinteueng u wilayah ureuëng Amori. Krueng Arnon nyan na kheueh bataih daerah ureuëng Moab deungon daerah ureuëng Amori. 14 Nyang kheueh sabab jih dalam 'Kitab Muprang TUHAN' teutuléh: "... Gampông Waheb, didaerah Sufa dan pantôn-pantôn jihnyan; Krueng Arnon 15 dan barieh nyang meulinteung trok u gampông Ar dan beusôt u bataih daerah ureuëng Moab." 16 Beudôh nibak teumpat nyan awaknyan laju jijak u teumpat nyang teupeunan Beer, makna jih mon-mon. Disinan TUHAN na meufeureuman ubak Nabi Musa, "Gata yue kheueh umat jeuet jimeusapat; Ulôn keuneuk bri ié keu awaknyan." 17 Nibak watée nyan ureuëng Israel laju jimeu ca-e lagéenyoe, "He, mon-mon, beumeue bok-bok kheueh ié gata, kamoe teuma meusambot gata deungon lagu. 18 Mon nyang geukueh lé ureuëng-ureuëng patot dan lé ureuëng peumimpén bansa geukueh deungon tungkat keupeumimpénan geuh dan deungon tungkat tanda kuasa awaknyan." Nibak padang pasi awaknyan jiminah u Matana, 19 dan beudôh nibak teumpat nyan u Nahaliel, laju teuma u Bamot, 20 óh lheueh nyan u pantôn didaerah ureuëng Moab, di miyueb pucak Gunong Pisga nyang meuhadab u padang pasi. 21 Laju bansa Israel jikirém utosan-utosan ubak Sihon, raja Amori, keu jijak peusampoe peusan nyoe, 22 "Neu peuidhin kheueh kamoe beujeuet kamojak rot nanggroe Teungku. Kamoe dan beulatang kamoe hana meusimpang ho laén dan hana teuma kamoe tamong u dalam blang atawa lampôh-lampôh anggô atawa kamoe jieb ié nibak mon-mon. Kamoe hana meu simpang nibak rot ueh raya trok án kamoe teubiet nibak nanggroe Teungku." 23 Teuma Raja Sihon nyan hana jipeu idhin ureuëng-ureuëng Israel nyan jijak rot nanggroe jih nyan. Raja nyan jipeusapat laju tantra dan jibeudôh disinan laju jijak u Yahas di padang pasi dan laju jiprang ureuëng-ureuëng Israel nyang na disinan. 24 Teuma lam prang nyan jai that-that tantra Amori nyang jipoh maté lé bansa Israel. Laju ureuëng-ureuëng Israel nyan jiduek di daerah awaknyan phon di Krueng Arnon trok u Krueng Yabok, nyan na kheueh bataih daerah ureuëng Amon, sabab nibak bataih nyan leumpah teuga peutahanan jih. 25 Deungon lagéenyan ureuëng Israel jireubot banmandum banda ureuëng Amori, jitamong cit keunan Hesybon dan banmandum banda ubit di bansilingka nyan, laju awaknyan pi tinggai teutab disinan. 26 Hesybon na kheueh ma banda Raja Sihon. Jihnyan ka lheueh na jimuprang jilawan raja Moab dan jireubot daerah ureuëng nyan sampoe sijiôh Krueng Arnon. 27 Nyang kheueh sabab jih lé pujangga geumeu ca-e lagéenyoe, "Teuka kheueh u Hesybon, u banda Raja Sihon. Kamoe meuheuet keuneuk kamoe kalon banda nyoe ji peugét dan peubarô lom teuma. 28 Na sigoe teujadi dibanda nyoe pasokan Sihon jimaju lagée apui hu. Nyang jipeuhanco banda Ar di Moab, dan jikuasa bukét-bukét disipanyang Arnon. 29 Wahe bansa Moab, gata ceulaka! Peumujoe Kamos, gata binasa! Gata geupeubiyeu lé Allah keu gata meungungse, kawöm ureuëng inong gata jeuet keu tawanan ureuëng Amori. 30 Teuma jinoenyoe binasa kheueh keuturonan awaknyan, nibak ban sipanyang rot ueh phon di Hesybon u Dibon, nibak Nasyim u Nofah rab ngon Medeba." 31 Deungon lagéenyan bansa Israel ka tinggai teutab di daerah ureuëng Amori. 32 Óh lheuehnyan Nabi Musa geuyue teuma ureuëng-ureuëng nyan jijak mita rot nyang paleng gét keu jijak prang banda Yaezer. Di ureuëng Israel pih jireubot laju banda nyan meunan cit deungon banda-banda ubit nyang na dibansilingka nyan dan ji use laju ureuëng Amori nyang na tinggai disinan. 33 Óh lheueh nyan ureuëng Israel laju jiwet dan jicok rot ueh nyang beusôt u Basan. Raja Og di Basan jimaju laju deungon tantra keu jijak prang Ureuëng Israel di banda Edrei. 34 TUHAN meufeureuman ubak Nabi Musa, "Bék gata takot keu jihnyan. Ulôn teuma Lôn peumeunang gata. Gata teuma tapeutaloe jihnyan, banmandum rakyat jih dan nanggroe jih. Gata peusaneut kheueh jihnyan lagée gata peusaneut ateueh Raja Sihon nyang jimat peurintah di Hesybon." 35 Teuma ureuëng Israel jipeutaloe ngon jipoh maté Raja Og, aneuëk-aneuëk jih dan banmandum rakyat jih; hana nyang na teutinggai. Óh lheuehnyan awaknyan laju jitinggai ngon jiduek nibak nanggroe nyan.
Teubileueng 22
1 Bansa Israel nyan jibeurangkat lom dan laju jipeudong khimah ateueh darat Moab, di daerah meurandeh Krueng Yordan, toe ngon banda Yerikho. 2 Bak watée raja Moab nyang nan jih Balak, aneuëk Zipor, jideungoe pakriban bansa Israel nyan jipeusaneut ateueh ureuëng Amori, dan bahwa bansa Israel nyan gét that jai jeumeulah jih, yoe that-that raja nyan dan meunan ngon banmandum rakyat jih nyan teumakot banmandum. 4 Lé ureuëng Moab nyan laju jipeugah ubak peumimpén Midian, "Hana treb le geureumbolan nyan ji reupah ngon jiuét peue nyang deuh nibak binéh geutanyoe lagée leumô jirot naleueng di blang." Teuma Raja Balak 5 geu kirém laju utosan mangat jijak hôi Bileam, aneuëk Beor, nyang tinggai di banda Petor to ngon Krueng Efrat di daerah Amau. Awaknyan geuyue jak peusampoe ubak Bileam peusannyoe nibak Raja Balak, "Beuneu teupeu kheueh, na saboh bansa nyang teuka nibak nanggroe Meusé; awaknyan ka meutabu bansaboh nyoe dan ka siab jikeuneuk prang daerah kamoe. 6 Awaknyan leubeh teuga nibak kamoe. Lé sababnyan, tateuka kheueh! Neukutok kheueh awaknyan keu ulôn. Mungken kamoe hase kamoe peutaloe awaknyan dan kamoe use awaknyan nibak nanggroe nyoe. Sabab ulôn yakén that sabab ureuëng nyang droeneueh bri beureukat teuma meuteumé beureukat, dan ureuëng nyang droeneueh kutok teuma meuteumé bala." 7 Deungon nyan jijak kheueh laju peumimpén Moab dan Midian deungon jiba upah keu Bileam mangat geuhnyan geutem kutok ureuëng Israel. Óh ka trok awaknyan ubak Bileam, awaknyan laju jipeusampoe ubak gobnyan peue nyang ka geupeusan lé Raja Balak watée jikeuneuk jak meurumpok ngon Bileam nyan. 8 Kheun Bileam ubak awaknyan, "Gata dom kheueh disinoe. Singoh ulôn peugah ubak gata peue nyang ka geupeugah lé TUHAN ubak ulôn." Teuma lé peumimpén Moab nyan laju jitinggai di teumpat Bileam. 9 Lé Po teu Allah laju geujak ubak Bileam dan geutanyong, "Soe kheueh ureuëng-ureuëng nyang tinggai di teumpat gata, Bileam?" 10 Geu jaweueb lé Bileam, "Awaknyan utosan Raja Balak nibak Moab jijak keunoe jipeugah 11 bahwa na saboh bansa nyang teuka nibak nanggroe Meusé ka meutabu bansaboh nyoe. Raja Balak geuyue ubak ulôn mangat lôn kutok bansa nyan keu jihnyan, mangat hase rajanyan jijak prang ngon ji use ureuëng nyan." 12 Geupeugah lom lé Po teu Allah ubak Bileam, "Bék kheueh gatajak ngon ureuëng nyan, dan bék teuma gata kutok bansa nyan, sabab awaknyan ka Ulôn bri beureukat." 13 Óh singoh beungoh Bileam laju geupeugah ubak ureuëng nyang jikirém lé Raja Balak nyan, "Gata woe kheueh laju, TUHAN hana geupeu idhin ulôn jak deungon gata." 14 Teuma jigisa kheueh laju awaknyan ubak Balak dan jipeusampoe ubak geuhnyan bahwa Bileam hana geutem jak deungon droe jihnyan. 15 Lé Raja balak geukirém lom leubeh le utosan nyang leubeh manyang pangkat jih nibak nyang phon. 16 Awaknyan jipeusampoe laju ubak Bileam peusan nyoe nibak Raja Balak, "Ulôn lakée deungon meuharab that: neuteuka kheueh, dan bék kheueh neutulak. 17 Ulôn kubri upah keu droeneueh nyang jai that, dan ulôn peubuet peue mantong nyang droeneueh peugah. Neuteuka kheueh, dan neukutok kheueh bansa nyan keu ulôn." 18 Teuma Bileam geujaweueb, "Bahpi nyan méuh dan pirak nyang na didalam meuligoe Raja Balak jijok banmandum nyan keu ulôn, teuma ulôn hana hase lôn iengkeue peue nyang ka geupeurintah lé TUHAN ubak ulôn, Po teu Allah nyang ulôn seumah. Bahpi nyan hai nyang paleng ubit ulôn hana jeuet lôn lawan hai nyan. 19 Teuma bahpi meunan bah kheueh nibak malam nyoe gata mudom disinoe, lagée nyang ka jipeubuet lé utosan nyang ka awai dilée. Ulôn meuheuet lôn keuneuk teupeu peu kheueh mantong na nyang teuma geupeugah lé TUHAN ubak ulôn." 20 Malam nyan Po teu Allah teuka lom ubak Bileam dan geupeugah, "Ureuëng-ureuëng nyan jiteuka keu jilakée gata mangat gatajak deungon awaknyan. Teuma meusiab-siab kheueh mangat gatajak. Teuma gata peubuet kheueh peue nyang teupeurintah ubak gata." 21 Óh singoh beungoh Bileam laju geupasang peulana ateueh keuleudée geuh, laju geujak meusigoe deungon mandum peumimpén Moab nyan. 22 Teuma bak watée Bileam geujak, Po teu Allah gét that beungéh. Teungoh Bileam geupasang ateueh keuleudée geuhnyan, ji iréng lé dua droe peulayan gobnyan, laju malaikat TUHAN geudong di teungoh-teungoh rot ueh rayeuk keu geu pagab geuhnyan nyang teungoh geujak. 23 Jikalon malaikat TUHAN ka teudong disinan deungon peudeueng bak jaroe nyang ka teusuet didalam sarong, laju keuleudée nyan jijak wet holaén nyang meusimpang nibak rot ueh nyang teungoh jijak nyan, dan jijak laju u dalam blang. Bileam laju geuseunuét keuleudée nyan mangat jigisa lom ubak rot nyang phon. 24 Óh lheuehnyan malaikat TUHAN geudong laju lom di teungoh rot ueh nyang leubeh sampiek, nibak dua boh lampôh anggô deungon bintéh beuton nyang meuapet siblah saho. 25 Bak watée keuleudée nyan deuh lom jikalon malaikat TUHAN nyang ka na teudong disinan, laju keuleudée nyan ji seuek bak binéh sampoe gaki Bileam teuseupet bak bintéh beuton nyan. Bileam geu seunuét lom keuleudée nyan. 26 Lé malaikat TUHAN geuminah teuma, dan laju geudong bak binéh nyang leubeh sampiek, sampoe ka hanale rot ueh keu rot jijak bah kheueh nyan di blaih wie meunan cit di blaih uneuen. 27 Watée jikalon malaikat TUHAN nyan, keuleudée nyan laju jpeureubah droe. Bileam meutamah beungéh laju geuseunuét lom keuleudée geuh nyan deungon tungkat. 28 Lé TUHAN geupeujeuet keuleudée nyan hase jipeugah haba. Jipeugah lé beulatang nyan ubak Bileam, "Peu kheueh nyang ulôn peubuet keu Teungku sampoe Teungku neu seunuét ulôn nyoe trok án lhée goe?" 29 Jaweueb Bileam, "Gata tapeu meuén ulôn! Seukira jih na peudeueng nibak ulôn, ka pasti gata ulôn cang sampoe án maté!" 30 Ji Jaweueb lé keuleudée nyan, "Bukon kheueh ulôn nyoe keuleudée droeneueh hei Teungku nyang yoh awaikon ilée ulôn nyoe ka neupasang? Peu kheueh kana ulôn meubantah ateueh Teungku?" "Hana," jaweueb Bileam. 31 Lé TUHAN geupeuleumah ubak Bileam malaikat TUHAN nyang ka teudong disinan deungon peudeueng ka teusuet sarong ka siab nibak jaroe malaikat nyan. Siat nyan cit Bileam geusujut ubak tanoh sira geujok seumah. 32 Malaikat TUHAN laju geutanyong, "Pakon droeneueh seunuét keuleudée droeneueh trok án lhée goe? Ulôn nyoe teuka keu lôn jak tam gata, sabab meunurot peundapat ulôn hana gét droeneueh neujak keudéh. 33 Bak watée keuleudée droeneueh nyan jikalon ulôn, keuleudée droeneueh nyan jiseuek u binéh sampoe án lhée goe. Meunyoe hán, pasti droeneueh ka ulôn poh maté, teuma keuleudée nyan ulôn peuseulamat." 34 Geujaweueb lé Bileam, "Ulôn ka meudesya. Ulôn hana lôn teupeu bahwa droeneueh neudong di ateueh rot ueh keu neu pagab-pagab ulôn. Teuma jinoenyoe, meunurot peundapat Teungku hana gét ulôn jak laju ubak teumpat nyang lôn tuju, jinoenyoe bah ulôn woe lom teuma." 35 Teuma malaikat TUHAN geupeugah, "Neu seutôt kheueh meusajan deungon ureuëng-ureuëngnyan. Teuma droeneueh jeuet neupeugah peue nyang ulôn peugah." Bileam laju geujak lom teuma deungon ureuëng-ureuëng nyang geu kirém lé Raja Balak nyan. 36 Bak watée Balak jideungoe bahwa Bileam teuma geuteuka, gobnyan geujak tueng Bileam di banda Moab, nyang teuduek jih to ngon binéh Krueng Arnon, to teuma ngon bataih daerah Moab. 37 Geupeugah lé Raja Balak nyan ubak Bileam, "Pakon droeneueh hana neuteuka bak watée ulôn jaktueng phon-phon that? Peu kheueh neupike ulôn nyoe hana hase ulôn bayeue droeneueh?" 38 Geu jaweueb lé Bileam, "Ka jeuet, jinoenyoe ulôn ka trok lôn teuka. Teuma ulôn nyoe hana hak ulôn peugah peue-peue mantong keucuali Po teu Allah nyang yue ubak ulôn." 39 Teuma geujak kheueh laju Bileam deungon Raja Balak nyan u banda Huzot. 40 Nibak teumpat nyan Balak laju geukeureubeuen na meupadubboh leumô ngon bubiri. Siladum nibak sie nyan jijok laju ubak Bileam dan bubena peumimpén nyang na meusajan-sajan ngon gobnyan. 41 Óh singoh beungoh nyan Balak geuba Bileam jak teugoh bukét Bamot Baal. Nibak teumpat nyan Bileam hase geukalon siladum nibak bansa Israel.
Teubileueng 23
1 Kheun Bileam ubak Raja Balak nyan, "Gata peudong kheueh laju di teumpatnyoe tujoh boh miseubah keu ulôn, dan gata peusiab teuma disinan tujoh boh leumô agam dan tujoh boh teuma bubiri agam." 2 Raja Balak nyan geupeubuet laju lagée nyang geupeugah lé Bileam ubak gobnyan. Di ateueh tieb-tieb miseubah nyan awaknyan keubah laju saboh leumô agam dan saboh bubiri agam. 3 Laju Bileam geupeugah ubak Raja Balak, "Gata dong kheueh to ngon keureubeuen nyang teutot atra droeneueh nyan. Siat nyoe ulôn jak ngieng peu kheueh TUHAN geutem meurumpok deungon ulôn atawa hana. Teuma ulôn peugah banmandum peue-peue nyang geupeugah lé TUHAN ubak ulôn." Teuma Bileam geujak laju sidroe gobnyan ubak pucak saboh bukét, 4 dan disinan Po teu Allah teuka laju ubak gobnyan. Geupeugah lé Bileam ubak Po teu Allah, "Ulôn ka ulôn peudong tujoh boh miseubah dan ulôn peuseumah saboh leumô agam dan saboh teuma bubiri agam di ateueh maséng-maséng miseubah nyan." 5 Laju TUHAN geubri tée ubak Bileam peue nyang harôh geupeugah, dan geuyue laju Bileam nyan geugisa ubak raja Balak mangat geujak peutrok peusan TUHAN keu jih nyan. 6 Bileam laju geugisa dan geukalon Balak mantong teudong to ngon keureubeuen nyang teutot atra geuh nyan, meusajan-sajan deungon banmandum peumimpén Moab. 7 Laju Bileam geumeu lagu deungon nubuat nyoe, "Nibak Aram, gunong-gunong di timu sidéh, Balak, raja Moab jijak hôi ulôn, geupeugah, 'Neuteuka kheueh, dan neumeututoe kheueh keu ulôn. Neukutok kheueh bansa Israel nyan!' 8 Peu kheueh mungken ulôn kutok nyan, geupeugah lé Po teu Allah hana teukutok? Mungken kheueh ulôn keunong huköm, meunyoe TUHAN hana geumeuhuköm? 9 Nibak ateueh pucak gunong-gunong ulôn kalon awaknyan: nibak bukét-bukét ulôn pandang awaknyan. Ngieng kheueh, saboh bansa nyang teu aséng keudroe hana jitamong ubak kawöm bansa-bansa laén. 10 Keuturonan Nabi Yakub lagée ano di panté nyang hana hase teubileueng; bansa Israel nyan ramé jih hana ngon peusa. Seumoga ulôn maté lagée ureuëng nyang jujoe kira jih ajai ulôn lagée ajai ureuëng-ureuëng nyan." 11 Laju Raja Balak geupeugah ubak Bileam, "Peu kheueh nyang teupeubuet ateueh ulôn? Gata ulôn ba keunoe mangat takutok musoh-musoh ulôn. Teuma meubalek gata bri beureukat ateueh awaknyan." 12 Geujaweueb lé Bileam, "Ulôn teuma hase ulôn peubuet peue nyang ka TUHAN yue ubak ulôn." 13 Laju Raja Balak geupeugah lom ubak Bileam, "Jak kheueh geutanyoe tajak meusajan-sajan u teumpat nyang laén; phon sinan droeneueh jeuet neukalon teuma siladum mantong nibak bansa Israel. Neukutok kheueh laju awaknyan enteuk phon disinan." 14 Teuma Raja Balak geuba laju Bileam u padang Zofim, di pucak Gunong Pisga. Meunan cit disinan laju geupeudong tujoh boh miseubah dan geupeuseumah laju saboh leumô agam dan saboh teuma bubiri agam di ateueh maséng-maséng miseubah nyan. 15 Geupeugah lé Bileam ubak Balak, "Tinggai kheueh droeneueh disinoe, to ngon keureubeuen nyang teutot atra Teungku, jinoenyoe ulôn jak meurumpok deungon TUHAN disinan." 16 TUHAN geumeurumpok laju deungon Bileam dan geubri tée laju ubak gobnyan peue nyang harôh geupeugah, laju gobnyan geugisa ubak Balak keu geujak peusampoe peusan TUHAN nyan. 17 Teuma geugisa laju Bileam geujak meurumpok ngon Balak nyang mantong teudong to ngon keureubeuen nyang teutot atra geuhnyan, meunan cit na disinan dumna peumimpén ureuëng Moab. Raja Balak nyan laju geutanyong peue nyang ka geupeugah lé TUHAN ubak Bileam nyan, 18 laju Bileam geumeu lagu lom lagée nyoe, "Hai, Balak, aneuëk Zipor, neujak kheueh keunoe, deungoe kheueh peue nyang ulôn peugah nyoe. 19 Po teu Allah kon lagée manusia nyang mudah meunyeusai dan galak teuma meubuhak bak peugah haba. Meunyoe Po teu Allah meujanji, janji nyan pasti geupeutrok! Meunyoe Gobnyan geupeugah haba, nyan ka teuntée teupeubuet teuma! 20 Ulôn geuyue bri beureukat; dan meunyoe Po teu Allah nyang bri beureukat, nyan hana hase ulôn tarék lom teuma. 21 Bak Nabi Yakub hana leumah buet nyang jeuhet; bak ureuëng Israel hana teuma deuh nyang payah-payah. TUHAN, Po teu Allah awaknyan, sabena deungon awaknyan. Awaknyan jimeusurak: Gobnyan kheueh Raja! 22 Po teu Allah nyang ba awaknyan geupeuteubiet nibak nanggroe Meusé; lagée banteng kleuet nyang jimeulo keu awaknyan. 23 Hana iéleumé sihe nyang hase keunong ateueh Nabi Yakub hana teuma iéleumé tanueng nyang meudaya u ateueh ureuëng Israel. Keuhai bansa nyan gob laén teuma jipeugah, 'Kalon, buet ajaéb nyang geupeuleumah lé Po teu Allah!' 24 Bansa nyan jibeudôh lagée singa inong, dan jidong óh cot na lagée singa agam. Singa nyan hana lom jiéh sigohlom ji teugom umpeuen jih dan jijieb darah musoh nyang jeuet keu umpeuen jihnyan." 25 Laju Balak jipeugah ubak Bileam, "Ka kheueh nyan, meunyoe gata hana cit tatem kutok bansa Israel; teuma bék kheueh cuba-cuba neubri beureukat keu awaknyan!" 26 Jaweueb Bileam, "Bukon kheueh ka lheueh ulôn peugah ubak Teungku bahwa ulôn teuma lôn peubuet peue-peue mantong nyang geupeurintah lé TUHAN?" 27 Geupeugah lom lé Raja Balak ubak Bileam, "Bôh jak kheueh geutanyoe tajak u teumpat nyang laén, pat tateupeue, mungken diteumpat nyan teuma Po teu Allah geupeu biyeu gata kutok ureuëng Israel keu ulôn." 28 Teuma Raja Balak nyan laju jiba Bileam u ateueh pucak Gunong Peor nyang meuhadab u padang pasi. 29 Geupeugah lé Bileam ubak Raja Balak nyan, "Neupeudong kheueh laju tujoh boh miseubah disinoe dan neupeusiab kheueh teuma tujoh boh leumô agam dan tujoh boh teuma bubiri agam." 30 Raja Balak nyan geupeubuet laju lagée nyang geupeurintah lé Bileam. Gobnyan geukeureubeuen laju saboh leumô agam dan saboh teuma bubiri agam di ateueh tieb-tieb miseubah nyan.
Teubileueng 24
1 Jinoenyoe Bileam ka geuteupeue keuheundak TUHAN bahwa gobnyan geubri beureukat ubak bansa Israel. Sababnyan gobnyan hanale geujak mita tanda-tanda lagée nyang ka geupeubuet nyang ka nyoe. Bileam geupandang u arah padang pasi, 2 dan geungieng bansa Israel teungoh jipeudong khimah seucara meukeulompok-keulompok meunurot sukée bansa awaknyan maséng-maséng. Laju Roh Po teu Allah geutreun geukuasa ateueh Bileam nyan, 3 dan Bileam nyan laju teuma geupeugah nubuat nyoe, "Nyoe kheueh peusan Bileam, aneuëk Beor, nyang tutoe haba sidroe ureuëng keumalon 4 nyang ka geudeungoe tutoe haba Po teu Allah dan geukalon nyang teupeudéh nibak Nyang Mahakuasa, sira teu éh, teuma mata geuh teutab teubleuet. 5 Padubna gét jih khimah-khimah droeneueh hai Nabi Yakub, dan teumpat-teumpat tinggai gata hai ureuëng Israel! 6 Lagée pantôn nyang luwah meureutang, atawa taman bungöng nibak binéh krueng; lagée bak gaharu nyang geupula lé TUHAN, atawa bak aras nyang na nibak lueng. 7 Awaknyan meuteumé ié ujeuen nyang meulimpah, bijéh sinemoh nyang meuteumé ié le. Raja jihnyan teuma jaya, leubeh nibak Agag, dan keurajeuen jih teupeu agong teuma. 8 Po teu Allah nyang ba awaknyan teupeuteubiet nibak nanggroe Meusé, lagée keubeue kleuet nyang meuloe keu awaknyan. Bubena bansa musoh ka habéh banmandum jiúet, tuleueng-tuleueng awaknyan jipeureumok banmandum, dan panah-panah seunjata awaknyan habéh geuwiet banmandum 9 Bansa-bansa nyan na lagée singa agam ngon singa inong, nyang jitiarab ngon sira jiéh. Soe kheueh nyang beuhe ji peubeudôh jihnyan? Seumoga ureuëng nyang bri beureukat ubak gata geubri beureukat teuma ubak ureuëng nyan, dan ureuëng nyang kutok gata jikutok teuma." 10 Deungon beungéh nyang hana teukira Raja Balak sira geu reugam boh sininju geuh geupeugah ubak Bileam, "Gata ulôn hôi keu gata kutok bubena musoh-musoh ulôn, teuma pakon gata bri beureukat ubak awaknyan sampoe án lhée goe. 11 Jinoenyoe gata jeuet tajak keudeh, tajakwoe u rumoh gata! Ulôn meujanji upah ubak gata, teuma TUHAN hana geupeu idhin gata keu tateurimong upah nyan." 12 Geujaweueb lé Bileam, "Bukon kheueh kalheueh ulôn peugah ubak utosan-utosan Teungku bahwa 13 bahpi Teungku neubri keu ulôn méuh dan pirak dan banmandum nyang na di dalam meuligoe Teungku nyan, ulôn hana hase ulôn iengkeue peurintah TUHAN dan lôn peubuet sapeue-sapeue ban galak droe ulôn? Ulôn teuma hase lôn peugah peue nyang ka TUHAN yue ubak ulôn." 14 Geupeugah lé Bileam ubak Raja Balak, "Jinoenyoe ulôn keuneuk woe ubak bansa ulôn. Teuma sigohlom ulôn jak, bah kheueh ulôn bri tée ubak Teungku keuhai peue nyang teuma jipeubuet lé bansa Israel ateueh bansa Teungku óh laén uroe." 15 Laju Bileam geupeugah teuma nubuat nyoe sira geu meulagu, "Nyoe kheueh peusan Bileam aneuëk Beor; tutoe haba sidroe ureuëng nyang deuh keumalon 16 nyang ka ji deungoe feureuman Po teu Allah, dan jeuet jituri Nyang Mahamanyang; nyang peuleumah nyang teukalon nibak Nyang Mahakuasa sira teu éh teuma mata teutab teubleuet. 17 Ulôn kalon gobnyan, teuma bukon watée nyoe; ulôn pandang gobnyan, teuma rot jiôh. Sidroe raja nyang meuasai nibak bansa Israel, teuma teuka lagée bintang nyang hu meu ble-ble. Bubena peumimpén Moab geupeu reumok banmandum bansa Set teuma geupeuhanco. 18 Tanah Edom teuma jiduek lé musoh jih nyan, teuma Israel jipeubuet buet nyang lumpah peukasa. 19 Nibak Nabi Yakub teuma teuka sidroe nyang mat kuasa, nyang jipeuhanco bubena musoh-musoh jih." 20 Óh ka lheueh nibak geupeubuet nyan Bileam geukalon ureuëng-ureuëng Amalek. Teuma lé gobnyan laju geupeugah ngon geu meulagu nubuat nyoe, "Nibak sigala bansa nyang na di donya nyoe, Amalek na kheueh nyang paleng meukuasa. Teuma bansa nyan nibak akhé jih, teuma teusampôh cit teuma keu siumu masa." 21 Nibak meuneubuet nyan Bileam geukalon teuma keuturonan Kain, laju geupeugah ngon geu meulagu lagée nubuat nyoe, "Teumpat tinggai gata keubit lumpah that kukoh, na lagée umpung cicém di ateueh gunong batée. 22 Teuma gata, hai ureuëng Keni, teuma geupeubinasa, hana treb le Asyur ji angkot gata lagée ureuëng nyang teuteun." 23 Óh lheuehnyan Bileam geupeugah teuma nubuat nyang lagée nyoe, "Cilaka! Soe nyang udeb, meunyoe Po teu Allah geupeubuet hai nyan? 24 Teuma nibak siprus jiteuka saboh kawan kapai, awaknyan laju jipeutaklok Asyur dan Heber, óh lheuehnyan kawan kapai nyanpi teuma hanco binasa." 25 Laju Bileam meukeumah-keumah geukeuneuk woe u teumpat tinggai gobnyan, dan meunan cit ngon Raja Balak geujak cit teuma.
Teubileueng 25
1 Teungoh bansa Israel nyan tinggai di Pantôn Sitim, ureuëng agam awaknyan ka jipeuphon meumukah deungon ureuëng-ureuëng inong Moab nyang na tinggai disinan. 2 Ureuëng-ureuëng inong nyan jipakat awaknyan ubak teumpat-teumpat khanuri keureubeuen keu jijak bri horeumat ubak ilah awaknyan. Meunan cit di ureuëng-ureuëng Israel nyan meusajan cit jimakheun keureubeuen nyan dan ji seumah ilah ureuëng Moab. 3 Lé sabab ureuëng Israel nyan jiseumah Baal di Peor, TUHAN beungéh ubak awaknyan dan geupeugah ubak Nabi Musa, 4 "Gatajak drob kheueh laju banmandum bansa nyan dan gata jakpoh bu maté awaknyan dikeue rakyat ba sibagoe teulaksana peurintah Ulôn, mangat Ulôn hanale Lôn beungéh keu bansa nyan." 5 Óh lheuehnyan Nabi Musa geupeugah laju ubak hakém-hakém bansa Israel, "Gatanyoe maséng-maséng harôh tajak poh maté banmandum ureuëng didalam sukée gata nyang ka jiseumah Baal di Peor." 6 Bak watée Nabi Musa dan banmandum umat teungoh jimo ngon jimeuba-e dikeue Khimah TUHAN, awaknyan jingieng sidroe ureuëng Israel teungoh geuba sidroe ureuëng inong Midian jipeutamong u dalam khimah jihnyan. 7 Bak watée Pinehas, aneuëk Eleazar, cucoe Imeum Harun geukalon hai nyan, laju geubeudôh dan geutinggai laju ureuëng meu hudôm nyan. Laju geucok saboh kapak 8 laju geujak tiyéub ureuëng agam ngon ureuëng inong nyan u dalam khimah. Bandua droe ureuëng nyan laju geutob deungon kapak nyan teuma jipiôh kheueh bala nyang teungoh jiteuka deungon hebat that di Israel nyan. 9 Teuma bak watée nyan nyang maté ka na 24.000 droe. 10 TUHAN meufeureuman lom ubak Nabi Musa, 11 "Pinehas aneuëk Eleazar, cucoe Imeum Harun, deungon bit-bit dan hana jipiôh jibila keuhoreumatan Ulôn lamkawan ureuëng Israel, sampoe beungéh Ulôn nyan reuda dan Ulôn hana jadéh Ulôn peubinasa bansa nyan. 12 Lé nyan, tajak peugah kheueh ubak Pinehas bahwa Ulôn keuneuk peugot sapeue-sapeue ikat janji deungon jihnyan. 13 Jihnyan dan keuturonan jih ka Ulôn peuteutab sibagoe imeum keu siumu masa, sabab jihnyan deungon gigéh that ka jibila Ulôn, Po teu Allah jih, dan ka teuma jipeuna damé keu desya ureuëng Israel." 14 Nan ureuëng Israel nyang geupoh maté meusigoe ngon ureuëng inong nyan Zimri, aneuëk Salu, ulée kawöm saboh keuluwarga nibak sukée Simeon. 15 Ureuëng inong nyan nan jih Kozbi; jihnyan aneuëk Zur, sidroe ulée kawöm Midian. 16 TUHAN laju geubri peurintah nyoe ubak Nabi Musa, 17 "Gata jaklawan kheueh ureuëng Midian, dan gata peubinasa kheueh awaknyan 18 sabab buet nyang jeuhet nyang ka awaknyan reunca keue gata di Peor, dan kareuna Kozbi aneuëk sidroe ulée kawöm di Midian. Kozbi nyan ureuëng inong nyang maté keunong poh bak watée teujadi beuncana sabab peuristiwa di Peor."
Teubileueng 26
1 Óh ka lheueh beuncana nyan seuleusoe, TUHAN geupeugah ubak Nabi Musa dan Eleazar aneuëk Imeum Harun, 2 "Gata harôh tapeuna seunsus keu banmandum umat Israel meunurot keuluwarga jihnyan maséng-maséng. Banmandum ureuëng agam nyang meu umu dua ploh thon u ateueh nyang ka mampu jeuet keu tantra, ureuëng nyan harôh teucetet." 3 Nabi Musa dan Eleazar laju geupeubuet peue nyang ka geupeurintah nyan. Awaknyan laju geuhôi banmandum ureuëng agam nyang meu umu dua ploh thon u ateueh dan geupeusapat laju awaknyan di ateueh darat Moab, nibak siblaih Krueng Yordan, toe ngon banda Yerikho. Nyoe kheueh ureuëng-ureuëng Israel nyang jiteubiet nibak nanggroe Meusé: 5 Nibak sukée Ruben, aneuëk tuha Nabi Yakub: kawöm Henokh, Palu, 6 Hezron dan Karmi. 7 Ureuëng agam dalam kawöm nyan na jeumeulah jih 43.730 droe. 8 Aneuëk Palu na kheueh Eliab, 9 dan aneuëk-aneuëk Eliab na kheueh Nemuel, Datan dan Abiram. Datan dan Abiram nyan ka jipiléh lé umat, teuma awaknyan jipeusaho droe deungon murit-murit Korah keu jilawan Nabi Musa dan Nabi Harun dan lom jilawan TUHAN. 10 Laju bumoe pi beukah bubena awaknyan meunan cit deungon Korah habéh banmandum jiuét lé bumoe sampoe maté bak watée apui jitot sampoe binasa 250 droe ureuëng agam. Hainyan jeuet keu peuingat keu bansa Israel. 11 Teuma aneuëk-aneuëk Korah hana rhoh teupoh maté. 12 Nibak sukée Simeon: kawöm Nemuel, Yamin, dan Yakhin, 13 Zerah dan Saul. 14 Ureuëng agam lam kawöm nyan na jeumeulah jih 22.200 droe. 15 Nibak sukée Gad: Kawöm Zefon, Hagi, Syuni, 16 Ozni, Eri, 17 Arod dan Areli. 18 Ureuëng agam lam kawöm-kawöm nyan na jeumeulah jih 40.500 droe. 19 Nibak sukée Yehuda: Kawöm Syela, Peres, Zerah, Hezron dan Hamul. Dua droe aneuëk Yehuda, na kheueh Er dan Onan, ka meuninggai donya di tanoh Kanaan. 22 Ureuëng agam dalam kawöm nyan na jeumeulah jih 76.500 droe. 23 Nibak sukée Isakhar: Kawöm Tola, Pua, 24 Yasub dan Simron. 25 Ureuëng agam lam kawöm nyan na jeumeulah jih 64.300 droe. 26 Nibak sukée Zebulon: Kawöm Sered, Elon dan Yahleel. 27 Ureuëng agam lam kawöm nyan na jeumeulah jih 60.500. 28 Nibak keuturonan Nabi Yusuf, nyang na jimeu aneuëk dua droe aneuëk agam: sukée Manasye dan sukée Efraim. 29 Nibak sukée Manasye: Makhir, aneuëk Manasye na kheueh bapak Gilead; dan kawöm-kawöm nyang seulanjut jihnyoe na kheueh nibak kawöm Gilead: 30 Kawöm Lezer, Helek, 31 Asriel, Sekhem, 32 Semidan dan Hefer. 33 Zelafehad aneuëk Hefer hana jimeu aneuëk nyang agam, teuma aneuëk-aneuëk inong. Nan-nan awaknyan na kheueh Mahla, Noa, Hogla, Milka dan Tirza. 34 Ureuëng agam lam kawöm nyan na jeumeulah jih 52.700 droe. 35 Nibak sukée Efraim: Kawöm Sutelah, Bekher, dan Tahan. 36 Kawöm Eran na kheueh keuturonan Sutelah. 37 Ureuëng agam lam kawöm nyan na jeumeulah jih 32.500 droe. Nyan kheueh kawöm-kawöm keuturonan Nabi Yusuf. 38 Nibak sukée Benyamin: Kawöm Bela, Asybel, Ahiram, 39 Sefufam dan Hufam. 40 Kawöm Ared dan Naaman na kheueh keuturonan Bela. 41 Ureuëng agam lam kawöm-kawöm nyan na jeumeulah jih 45.600 droe. 42 Nibak sukée Dan: Kawöm Suham. 43 Ureuëng agam lam kawöm nyan na jeumeulah jih 64.400 droe. 44 Nibak sukée Asyer: Kawöm Yimna, Yiswi dan Beria. 45 Kawöm Heber dan Malkiel na kheueh keuturonan Beria. 46 Asyer na jimeu aneuëk sidroe aneuëk inong nyang meunan Serah. 47 Ureuëng agam lam kawöm-kawöm nyan na jeumeulah jih 53.400 droe. 48 Nibak sukée Naftali: Kawöm Yahzeel, Guni, 49 Yezer dan Syilem. 50 Ureuëng agam lam kawöm nyan na jeumeulah jih 45.400 droe. 51 Banmandum ureuëng agam Israel na jeumeulah 601.730 droe. 52 TUHAN geupeugah ubak Nabi Musa, 53 "Tabagi kheueh tanoh-tanoh nyan keu sukée-sukée bansa Israel meunurot rayeuk jih maséng-maséng sukée. 54 Gata peubuet kheueh nyan deungon cara teutiek undi. Ubak sukée nyang rayeuk harôh neubri jeumba nyang rayeuk, dan meunan cit keu sukée nyang ubit gatabri teuma jeumba nyang ubit teuma." 57 Sukée Lewi na kheueh nibak kawöm-kawöm Gerson, Kehat dan Merari. 58 Lam keuturonan awaknyan jitamong cit keunan kawöm Libni, Hebron, Mahli, Musi dan Korah. Kehat na kheueh bapak si Amram. 59 Amram jimeukawen deungon Yokhebed, aneuëk Lewi. Yokhebed nyan lahé di nanggroe Meusé. Amram dan Yokhebed nyan na teuma jimeu aneuëk dua droe aneuëk agam: Nabi Harun dan Nabi Musa, meunan cit teuma sidroe aneuëk inong nyang nan jih Miryam. 60 Nabi Harun na teuma geumeu aneuëk peuet droe aneuëk agam: Nadab, Abihu, Eleazar dan Itamar. 61 Nadab dan Abihu maté bak watée awaknyan jipeuseumah apui nyang hana geu galak lé Po teu Allah. 62 Ureuëng agam nibak sukée Lewi nyan nyang meu umu sibuleuen u ateueh na jeumeulah jih 23.000 droe. Awaknyan teudafeutar aséng hana meusajan nibak syedara-syedara saboh bansa jihnyan, sabab awaknyan hana meuteumé tanoh pusaka di Israel. 63 Nyan kheueh dafeutar nyang geupeubuet lé Nabi Musa dan Imeum Eleazar keuhai kawöm-kawöm Israel bak watée awaknyan teupeuna seunsus di darat Moab di siblah Krueng Yordan to ngon kota Yerikho. 64 Nibak ureuëng-ureuëng nyang yoh watée ilée ka geudafeutar lé Nabi Musa ngon Nabi Harun dipadang pasi Sinai, hana meusidroe pi nibak awaknyan nyang mantong udeb. 65 Hainyan ka geupeugah lé TUHAN bahwa awaknyan banmandum maté di padang pasi. Dan keubit awaknyan banmandum maté, teukeucuali Kaleb aneuëk Yefuna dan Yosua aneuëk Nun.
Teubileueng 27
1 Zelafehad na teuma jimeu aneuëk limong droe aneuëk inong, awaknyan na kheueh Mahla, Noa, Hogla, Milka dan Tirza. Bapak Zelafehad nyan nan jih Hefer, dan bapak Hefer nyan na kheueh Gilead. Bapak Gilead nyan na kheueh Makhir, bapak Makhir nan jih Manasye, dan bapak Manasye na kheueh Nabi Yusuf. 2 Banlimong droe aneuëk Zelafehed nyan laju jijak meuhadab ubak Nabi Musa, dan Imeum Eleazar, meunan cit bubena peumimpén ngon banmandum umat nyang teungoh meusapat to ngon babah pintoe Khimah TUHAN. Kheun awaknyan. 3 "Bapak kamoe meuninggai donya di padang pasi dan lom gobnyan hana teuma meu aneuëk agam. Geuhnyan bukon peungikot korah nyang beurontak ubak TUHAN. Bapak kamoe meuninggai sabab lé desya geuh nyan keudroe. 4 Teuma pakon nan gobnyan harôh gadôh nibak bansa Israel sabab gobnyan hana geumeu aneuëk nyang agam? Neubri kheueh ubak kamoe tanoh pusaka meusajan-sajan deungon kawöm syedara bapak kamoe." 5 Laju Nabi Musa geupeusampoe hai awaknyan ubak TUHAN, 6 dan TUHAN geupeugah ubak Nabi Musa, 7 "Peue nyang jipeugah lé aneuëk-aneuëk Zelafehad keubit beutôi. Deungon nyan gata jok kheueh keu awaknyan tanoh pusaka meusajan deungon kawöm syedara bapak awaknyan. Warésan Zelafehad nyan harôh kheueh jipeutreun keu aneuëk-aneuëk jihnyan nyang inong. 8 Gata peugah kheueh ubak bansa Israel meunyoe sidroe aneuëk agam maté dan jihnyan hana jimeu aneuëk nyang agam, teuma tanoh pusaka jihnyan harôh jipeuwaréh ubak aneuëk inong. 9 Meunyoe ureuëng nyan hana teuma aneuëk inong, tanoh pusaka nyan jipeuwaréh ubak syedara jih nyang agam. 10 Meunyoe jihnyan hana teuma syedara nyang agam, tanoh jihnyan rhot ubak syedara nyang agam nibak bapak jihnyan. 11 Meunyoe jihnyan hana teuma syedara nyang agam, dan hana teuma syedara agam siblah bapak jihnyan, tanoh nyan rhot ubak rakan nyang paleng krab atawa paleng to deungon kawöm jihnyan." Peuratoran nyan harôh jitaát ngon jiturot lé ureuëng Israel sibagoe peuratoran huköm nyang geupeurintah lé TUHAN meulalu Nabi Musa. 12 TUHAN meufeureuman lom ubak Nabi Musa, "Gata jak ék kheueh u ateueh Gunong Abarim, dan nibak ateueh gunong nyan gata pandang kheueh nanggroe nyang teuma Ulôn bri keu ureuëng Israel. 13 Óh ka lheueh gata pandang nyan, gata teuma maté lagée aduen gata Nabi Harun, 14 sabab dipadang pasi Zin gata ban dua ka gata iengkeue ubak peurintah Ulôn. Bak watée di Meriba banmandum rakyat ji meukrôb-krôb ubak Ulôn, gata hana tatem peugah keuhai keukuasaan Ulôn dikeue awaknyan nyang na hubongan jih deungon ié nyan." (Peuristiwanyan teujadi nibak mata ié Meriba di Kades, padang pasi Zin). 15 Lé Nabi Musa laju geumeu doa, 16 "Ya, TUHAN Po teu Allah, nyang bri udeb keu mandum nyang udeb, ulôn meulakée, neutunyok kheueh sidroe ureuëng nyang hase jipimpén bansa nyoe; 17 sidroe ureuëng nyang hase jeuet keu panglima bak watée awaknyan jijak muprang. Bék kheueh neupeubiyeu umat Droeneueh nyoe lagée kawan domba nyang hana ureuëng rabe." 18 Kheun TUHAN ubak Nabi Musa, "Gatajak hôi kheueh Yosua aneuëk Nun. Jihnyan sidroe ureuëng nyang carông. Gata peuduek kheueh jaroe gata u ateueh ulée jihnyan. 19 Gata yue kheueh jihnyan jidong dikeue Imeum Eleazar dan banmandum umat. Dikeue awaknyan banmandum gata harôh gata peumaklum bahwa Yosua nyan na kheueh keu geunantoe gata. 20 Gata seurah kheueh ubak jihnyan siladum nibak keukuasaan gata, mangat umat Israel jitaát keu jihnyan. 21 Yosua harôh jijak lakée naseuhat ngon peutunyok ubak Imeum Eleazar, dan Eleazar harôh teuma jitanyong keuheundak Ulôn deungon jingui Urim dan Tumim. Deungon caranyan Eleazar jipimpén Yosua dan banmandum bansa Israel dalam sigala peukara nyang awaknyan peukeue." 22 Nabi Musa laju geupeubuet lagée nyang geupeurintah lé TUHAN nyan ubak geuhnyan. Gobnyan geuyue dong laju Yosua dikeue Imeum Eleazar dan dikeue banmandum umat. 23 Laju Nabi Musa geupeuduek jaroe gobnyan di ateueh ulée Yosua dan geupeumaklum laju bahwa Yosua nyan na kheueh keugeunantoe gobnyan, lagée nyang geupeugah lé TUHAN ubak gobnyan.
Teubileueng 28
1 TUHAN meufeureuman ubak Nabi Musa 2 mangat gobnyan geujak peugah ubak bansa Israel bahwa awaknyan harôh jisimak beuget-get bahwa bak watée-watée nyang ka teupeuteuntée, teupeuseumah keureubeuen-keureubeuen peunajoh nyang teupeugalak até TUHAN. 3 Nyoe kheueh keureubeuen nyang harôh jipeuseumah ubak TUHAN: Keu keureubeuen tieb-tieb uroe, dua boh aneuëk bubiri agam nyang meu umu sithon, dan hana teuma meucupa mubacut pi nibak atra keureubeuen nyan, 4 nyang saboh keu peuseumahan beungoh, dan nyang saboh teuk teuma keu peuseumahan seupôt. 5 Meusigoe deungon aneuëk bubiri nyan harôh teuma teupeuseumah sikilo gram teupông teujampu deungon si arée minyéuk zaiton nyang paleng get. 6 Nyan kheueh keureubeuen nyang teutot nyan teutab dan nyang phon-phon that teupeuseumah di Gunong Sinai. Bée keureubeuen nyan keubit that teupeugalak até TUHAN. 7 Meusigoe-sigoe deungon aneuëk bubiri nyan beuna teuma si arée ié anggô nyang jisiram u ateueh miseubah. 8 Aneuëk bubiri keu keureubeuen seupôt uroe harôh kheueh jikeureubeuen deungon cara nyang saban lagée nyang jipeuseumah beungoh uroe, meusajan ngon ié anggô. Bée keureubeuen nyang teutot nyan keubit that-that galak até TUHAN. 9 Nibak uroe Sabat harôh kheueh teupeuseumah dua boh aneuëk bubiri agam nyang mantong meu umu sithon nyang hana teuma meucupa mubacut pi nibak beulatang nyan, dua kilo gram teupông nyan ka teujampu deungon minyéuk zaiton keu keureubeuen sajian dan keureubeuen ié anggô. 10 Keureubeuen nyang teutot nyan harôh kheueh teupeuseumah tieb-tieb uroe Sabat sibagoe seunamah ubak keureubeuen uroe-uroe meusigoe-sigoe deungon keureubeuen ié anggô. 11 Nibak phon tieb-tieb buleuen harôh teupeuseumah ubak TUHAN keureubeuen nyang teutot lagée dua boh leumô agam nyang muda, saboh bubiri agam, tujoh boh aneuëk bubiri agam nyang mantong meu umu sithon, maséng-maséng nyang hana keunong cupa meubacut pi. 12 Sibagoe keureubeuen sajian harôh kheueh jipeuseumah teupông nyang meujampu ngon minyéuk zaiton; lhée kilo gram teupông keu tieb-tieb saboh leumô agam; dan dua kilo gram teuma teupông keu bubiri agam, 13 dan sikilo gram teupông keu tieb-tieb saboh aneuëk bubiri agam. Keureubeuen nyang teutot nyan na kheueh lagée keureubeuen peunajoh, dan bée keureubeuen nyang mangat nyan keubit that-that galak até TUHAN. 14 Meusigoe-sigoe deungon keureubeuen nyang teutot nyan harôh teuma jipeuseumah keureubeuen ié anggô, lé jih dua arée keu tieb-tieb leumô agam, si arée siteungoh keu bubiri agam, dan si arée teuma keu tieb-tieb saboh aneuëk bubiri. Nyan kheueh peuratoran keuhai keureubeuen nyang teutot nyan harôh jipeuseumah nibak tieb-tieb tanggai sa tieb-tieb buleuen lom tieb-tieb thon. 15 Sibagoe sinamah nibak keureubeuen nyang teutot uroe-uroe deungon keureubeuen ié anggô, meunan cit harôh teuma neupeuseumah saboh kaméng agam keu keureubeuen peu amphon desya. 16 Nibak tanggai peuet blaih buleuen nyang keu sa, na kheueh uroe raya Paskah keu TUHAN. 17 Nibak uroe óh lheueh nyan teuma, tanggai limong blaih, na kheueh phon-phon Peurayaan Ruti nyang hana Meurago, dan treb jih tujoh uroe gata hana jeuet gata pajoh ruti nyang teupeuget na meurago. 18 Nibak uroe nyang keuphon bak uroe peurayaan nyan gata harôh kheueh gata meusapat mangat meusajan-sajan ta meuiébadat, dan hana jeuet gata peubuet buet-buet nyang brat. 19 Gata peuseumah kheueh ubak TUHAN keureubeuen nyang teutot dua boh leumô agam nyang mantong muda, saboh bubiri agam, dan tujoh boh teuma aneuëk bubiri agam nyang mantong meu-umu sithon, maséng-maséng nyang hana meucupa meubacut pi. 20 Gata peuseumah kheueh teuma keureubeuen sajian nyang teupeu wajéb, lagée teupông nyang meujampu deungon minyéuk zaiton: lhée kilo gram teuma teupông keu tieb-tieb saboh leumô agam, dua kilo gram keu bubiri agam, 21 dan sikilo gram teuma keu tieb-tieb saboh aneuëk bubiri agam. 22 Gata peuseumah cit teuma saboh kaméng agam keu keureubeuen peu amphon desya. Deungon caranyan gata ka gata peubuet upacara teupeu sampôh desya umat. 23 Banmandum keureubeuen nyan na kheueh sibagoe sinamah ubak keureubeuen nyang teutot beungoh nyang ka lazem. 24 Deungon cara nyan cit teuma harôh kheueh gata peuseumah ubak TUHAN keureubeuen nyang teutot si treb jih tujoh uroe. Keureubeuen nyan na kheueh lagée keureubeuen sinamah ubak keureubeuen nyang teutot uroe-uroe deungon keureubeuen ié anggô jihnyan teuma. Bée keureubeuen nyang mangat nyan lumpah that galak até TUHAN. 25 Bak uroe nyang keutujoh gata harôh gata meusapat mangat gata meuiébadat dan hana jeuet gata peubuet buet nyang brat-brat. 26 Nibak uroe nyang keuphon Khanuri Musém Keumeukôh, óh lheueh uroe raya lewat tujoh goe aleuhad, bak watée gata tapeuseumah gandom barô ubak TUHAN, gata harôh tameu iébadat seucara meujeumaáh, dan hana jeuet gatapeubuet buet nyang brat-brat. 27 Gata peuseumah kheueh ubak TUHAN keureubeuen teutot na kheueh dua boh leumô agam, saboh bubiri agam nyang mantong muda dan tujoh boh aneuëk bubiri agam nyang meu-umu sithon, maséng-maséng nyang hana meucupa mubacut pi. Bée keureubeuen nyang teutot nyan keubit that galak até TUHAN. 28 Gata peuseumah kheueh teuma keureubeuen uroe-uroe nyang teupeu wajéb, na kheueh teupông teujampu ngon minyéuk zaiton: lhée kilo gram keu tieb-tieb saboh leumô agam, dua kilo gram teuma keu bubiri agam, 29 dan sikilo gram keu tieb-tieb saboh aneuëk bubiri. 30 Gata peuseumah cit teuma saboh kaméng agam keu keureubeuen peu amphon desya. Deungon caranyan gata ka tapeubuet upacara teupeu sampôh desya umat. 31 Keureubeuen-keureubeuen nyan meunan cit deungon keureubeuen anggô na kheueh sibagoe keureubeuen sinamah ubak keureubeuen nyang teutot uroe-uroe dan keureubeuen sajian.
Teubileueng 29
1 Nibak tanggai sa buleuen tujoh gata harôh gata iébadat seucaya meujeumaáh ngon meusapat, dan hana jeuet gata peubuet buet nyang brat-brat. Nibak uroe nyan beureuguih-beureuguih harôh gata yueb. 2 Gata peuseumah kheueh ubak TUHAN keureubeuen teutot na kheueh saboh leumô agam nyang mantong muda, saboh bubiri agam dan tujoh boh aneuëk bubiri nyang mantong meu umu sithon, maséng-maséng atranyan nyang hana meubacut pi meucupa. Bée keureubeuen nyang mangat nyan keubit that-that galak até TUHAN. 3 Gata peuseumah kheueh teuma keureubeuen sajian nyang geupeu wajéb, na kheueh teupông nyang teujampu deungon minyéuk zaiton: lhée kilo gram keu leumô agam, dua kilo gram teuma keu bubiri agam, 4 dan sikilo gram teuma keu tieb-tieb saboh aneuëk bubiri. 5 Gata peuseumah kheueh teuma saboh kaméng agam, keu keureubeuen peu amphon desya. Deungon caranyan gata ka gata peubuet upacara teupeu sampôh dumna desya umat. 6 Keureubeuen-keureubeuen nyan na kheueh sibagoe sinamah ubak keureubeuen nyang teutot nyang teupeuseumah meusajan-sajan deungon keureubeuen sajian jihnyan, nibak tanggai sa di tieb-tieb buleuen. Meunan cit sibagoe keureubeuen sinamah keu keureubeuen nyang teutot uroe-uroe nyang teupeuseumah meusigoe-sigoe deungon keureubeuen sajian dan keureubeuen ié anggô jihnyan. Bée keureubeuen nyang mangat nyan keubit that-that galak até TUHAN. 7 Bak tanggai siploh buleuen tujoh gata harôh gata peuna iébadat seucara meujeumaáh. Bak uroenyan gata harôh gata puasa dan hana teuma jeuet gata meukeureuja. 8 Gata peuseumah kheueh ubak TUHAN saboh leumô keu keureubeuen nyang teutot dan leumô nyang mantong muda lom teuma nyang agam, saboh bubiri agam dan tujoh boh aneuëk bubiri agam nyang meu-umu sithon, maséng-maséng nyang hana keunong cupa mubacut pi. Bée keureubeuen nyang mangat nyan keubit that galak até TUHAN. 9 Gata peuseumah cit teuma keureubeuen sajian nyang teupeuwajéb, na kheueh teupông meujampu deungon minyéuk zaiton: lhée kilo gram keu leumô agam, dua kilo gram keu bubiri agam, 10 dan sikilo gram keu tieb-tieb saboh aneuëk bubiri. 11 Meunan cit gata peuseumah teuma saboh kaméng agam keu upacara teupeu amphon desya umat, seulaén keureubeuen teupeu amphon desya dan keureubeuen nyang teutot uroe-uroe meusajan ngon keureubeuen sajian dan keureubeuen ié anggô nyang teupeuseumah nibak uroe nyan. 12 Bak tanggai limong blaih buleuen tujoh gata harôh gata peuna iébadat seucara meujeumaáh, dan hana jeuet gata peubuet buet nyang brat-brat. Nyang treb jih tujoh uroe gata harôh tapeuna peurayaan keu teuhoreumat TUHAN. 13 Bak uroe nyang keuphon gata peuseumah kheueh ubak TUHAN keureubeuen teutot na kheueh lhée blaih boh leumô agam muda, dua boh bubiri agam nyang mantong muda, dan peuet blaih boh teuma aneuëk bubiri agam nyang umu jih sithon, maséng-maséng beulatang nyan hana meucupa mubacut pi. Bée keureubeuen nyang keubit mangat nyan biet-biet that galak até TUHAN. 14 Tapeuseumah kheueh teuma keureubeuen sajian nyang teupeuwajéb lagée teupông meujampu ngon minyéuk zaiton: lhée kilo gram keu tieb-tieb saboh leumô agam, dua kilo gram keu tieb-tieb saboh bubiri agam, 15 dan sikilo gram teuma keu tieb-tieb aneuëk bubiri. Meusigoe-sigoe deungon keureubeuen sajian nyan harôh kheueh teuma teupeuseumah keureubeuen ié anggô nyang teupeureulée. 16 Seulaén nibak nyan tapeuseumah kheueh teuma saboh kaméng agam keu keureubeuen teupeu amphon desya. Keureubeuen nyan na kheueh sibagoe keureubeuen seunamah ubak keureubeuen nyang teutot uroe-uroe meusigoe ngon keureubeuen sajian dan keureubeuen ié anggô. 17 Bak uroe nyang keu dua gata peuseumah kheueh teuma dua blaih boh leumô agam nyang mantong muda, dua boh bubiri agam, dan peuet blaih boh teuma aneuëk bubiri agam nyang meu-umu sithon, maséng-maséng atra nyan nyang hana keunong mucupa mubacut pi. 18 Gata peuseumah kheueh teuma meusigoe-sigoe deungon nyan keureubeuen-keureubeuen nyang laén lagée nyang teupeureulée keu uroe nyang phon. 20 Bak uroe nyang keulhée gata peuseumah kheueh teuma siblaih boh leumô agam nyang mantong muda, dua boh bubiri agam, dan peuet blaih boh aneuëk bubiri agam nyang meu-umu sithon, maséng-maséng atra nyan nyang hana keunong cupa mubacut pi. 21 Gata peuseumah kheueh teuma meusigoe-sigoe deungon nyan banmandum keureubeuen nyang laén lagée nyang teupeureulée nibak uroe-uroe nyang phon. 23 Bak uroe nyang keu peuet gata peuseumah kheueh siploh boh leumô agam nyang mantong muda, dua boh bubiri agam, dan peuet blaih boh teuma aneuëk bubiri agam nyang mantong meu-umu sithon, maséng-maséng nyang hana keunong cupa mubacut pi. 24 Meusigoe deungon nyan gata peuseumah kheueh teuma keureubeuen nyang laén lagée nyang teupeureulée keu uroe-uroe nyang phon. 26 Bak uroe nyang keulimong tapeuseumah kheueh teuma sikureueng boh leumô agam nyang muda-muda, dua boh teuma bubiri agam, dan peuet blaih boh aneuëk bubiri nyang meu-umu sithon, maséng-maséng atranyan nyang hana meucupa mubacut pi. 27 Meusigoe deungon nyan gata peuseumah kheueh teuma keureubeuen nyang laén lagée nyang teupeureulée keu uroe nyang phon. 29 Bak uroe nyang keunam tapeuseumah teuma lapan boh leumô agam nyang muda, dua boh teuma bubiri agam, peuet blaih boh aneuëk bubiri agam nyang meu-umu sithon, maséng-maséng nyang hana keunong cupa mubacut pi. 30 Meusigoe deungon nyan gata peuseumah kheueh teuma banmandum keureubeuen nyang laén lagée nyang teupeureulée keu uroe nyang phon. 32 Bak uroe nyang keu tujoh tapeuseumah kheueh teuma tujoh boh leumô agam nyang mantong muda, dua boh bubiri agam, dan peuet blaih boh aneuëk bubiri agam nyang mantong meu-umu sithon, maséng-maséng atra nyan nyang hana meucupa mubacutpi. 33 Meusigoe deungon nyan gata peuseumah kheueh teuma banmandum keureubeuen-keureubeuen nyang laén lagée nyang teupeureulée keu uroe nyang phon. 35 Bak uroe nyang keulapan harôh kheueh teuma gata meusapat keu gata iébadat dan meunan cit hana teuma jeuet gata keureuja buet-buet nyang brat. 36 Gata peuseumah kheueh teuma ubak TUHAN keureubeuen nyang teutot sibagoe leumô agam nyang mantong muda, saboh bubiri agam dan tujoh boh teuma aneuëk bubiri agam nyang meu-umu sithon, maséng-maséng nyang hana meucupa mubacutpi. Bée keureubeuen nyang mangat nyan keubit that-that galak até TUHAN. 37 Meusigoe deungon nyan tapeuseumah kheueh teuma keureubeuen nyang laén lagée nyang teupeureulée keu uroe nyang phon. 39 Nyan kheueh peuratoran-peuratoran keuhai keureubeuen nyang teutot, keureubeuen sajian, keureubeuen ié anggô, seureutoe keureubeuen peudamé nyang harôh gata peuseumah ubak TUHAN nibak peurayaan-peurayaan gata nyang ka geupeuteuntée nyan. Keureubeuen-keureubeuen nyan na kheueh sibagoe sinamah keu keureubeuen-keureubeuen nyang gata peuseumah keu gata peuleueh kaôi dan keu keureubeuen keu galak droe. 40 Nabi Musa laju geujak peusampoe ubak bansa Israel peue-peue mantong nyang geupeurintah lé TUHAN ubak gobnyan.
Teubileueng 30
1 Nabi Musa geubri teuma peuratoran nyoe ubak peumimpén bansa Israel. 2 Meunyoe na sidroe ureuëng agam jimeukaôi ngon ji meujanji jimeusumpah ubak TUHAN, sampoe ureuëng nyan ka ji ikat droe jih deungon janji nyan, ureuëng nyan harôh kheueh jipeu peunoh peue nyang ka jipeujanji nyan, dan hana jeuet ji iengkeue ubak peue nyang ji peugah nyan. 3 Meunyoe na sidroe aneuëk dara nyang tinggai di rumoh ureuëng syiek jih jimeukaôi ubak TUHAN, dan nibak kaôi nyan ji ikat droe jih deungon sapeue-sapeue janji, dan si ayah aneuëk dara nyan hana teuma jeuet keu masa alah bak watée jideungoe hai nyan, teuma aneuëk dara nyan harôh kheueh jipeulheueh banmandum kaôi dan janji jihnyan. 5 Teuma, meunyoe watée jideungoe hai nyan ureuëng syiek aneuëk dara nyan hana jiharok, teuma lé aneuëk dara nyan hana teu ikat ubak janji dan kaôi jih nyan. TUHAN teuma geupeu amphon si dara nyan, sabab jihnyan jitam lé ureuëng syiek jih. 6 Meunyoe na sidroe ureuëng inong nyang gohlom jimeukawen jimeukaôi ubak sapeue-sapeue janji, aléh na jipike-pike hai nyan leubeh ilée atawa bit meunan mantong, teuma ureuëng inong nyan ka teu ikat ubak kaôi dan janji jih nyan. Meunyoe óh trok watée ureuëng inong nyan ji meukawen, jihnyan teutab teu ikat ubak kaôi dan janji jihnyan, asai ureuëng lakoe jihnyan hana meurasa brat ateueh janji dan kaôi ureuëng binoe jih nyan. 8 Teuma seubalék jih meunyoe ureuëng lakoe jih nyan jitam hai nyan, di ureuëng inongnyan hana teu ikat ubak janji dan kaôi jih nyan. TUHAN teuma geupeu amphon ureuëng inong nyan. 9 Meunyoe na sidroe ureuëng inong balée nyang ka jitaleuek lé ureuëng lakoe jih jimeukaôi sampoe kaôi jihnyan teu ikat droe jih, ureuëng nyan teu ikat ubak kaôi jih nyan dan nyan harôh jipeutrok dan jipeubuet teuma. 10 Meunyoe na sidroe ureuëng inong nyang ka jimeukawen jimeukaôi dan jimeujanji nyang teu ikat droe jih nyan, 11 ureuëng nyan harôh kheueh jipeupeunoh banmandum nyang ka jipeujanji nyan, asai lakoe ureuëng inong nyan hana jeuet keu masa alah bak watée jideungoe hai nyan. 12 Teuma meunyoe watée jideungoe hai nyan lakoe ureuëng inong nyan jitam peurumoh jih nyan, di ureuëng inong nyan hanale teu ikat ubak kaôi jih nyan. TUHAN teuma geupeu amphon jih nyan, sabab lakoe jih hana jipeu idhin. 13 Ureuëng lakoe na hak keu situju atawa jipeubateue tieb-tieb kaôi nyang geupeugét lé ureuëng binoe jihnyan. 14 Teuma meunyoe watée jideungoe hai nyan ureuëng lakoe jih nyan hana jeuet keu masa alah, ureuëng inongnyan harôh kheueh jijak peulheueh banmandum kaôi nyang ka ji ikat nyan. Ureuëng lakoe jih nyan situju deungon kaôi ureuëng binoe jih nyan sabab hainyan hana jeuet keu masa alah bak watée jideungoe hai nyan. 15 Meunyoe laén watée ureuëng lakoe nyan jipeu bateue kaôi ureuëng binoe jih nyan, teuma lé ureuëng lakoe nyan kheueh nyang harôh jitanggong akibat nyang teuka ateueh peue nyang ka jipeu bateue nyan. 16 Nyan kheueh peuratoran-peuratoran nyang geubri lé TUHAN ubak Nabi Musa keuhai kaôi dan janji nyang jipeugét lé sidroe aneuëk dara nyang tinggai di rumoh ureuëng syiek jih nyan, atawa lé sidroe ureuëng inong nyang ka ji meukawen.
Teubileueng 31
1 TUHAN meufeureuman lom ubak Nabi Musa, "Gata jak tueng bila kheueh laju ubak ureuëng Midian sabab peue nyang ka awaknyan peubuet ateueh bansa Israel. Óh lheueh nyan gata teuma maté." 3 Teuma Nabi Musa geupeugah ubak bansa Israel, "Meusiab-siab kheueh keu tajak muprang: gata harôh tajak prang ureuëng Midian keu teujak peubuet huköman TUHAN ubak awaknyan. 4 Nibak tieb-tieb sukée bansa Israel, gata harôh tapeusiab siribée droe tantra keu jimaju u mideuen prang." 5 Teuma jipiléh kheueh siribée droe nibak tieb-tieb sukée bansa Israel, banmandum jih nyan na jeumeulah dua blaih ribée droe nyang ka siab keu jijak maju u mideuen prang. 6 Nabi Musa geuyue awaknyan jijak muprang meusajan-sajan deungon Pinehas aneuëk Imeum Eleazar. Pinehas jiba sajan barang-barang suci dan beureuguih-beureuguih guna jih keu teutujok sibagoe tanda-tanda. 7 Paih lagée peurintah TUHAN ubak Nabi Musa, ureuëng Israel laju jijak prang ureuëng Midian dan laju jijakpoh maté banmandum ureuëng agam awaknyan, 8 jitamong cit keunan limong droe raja Midian, awaknyan na kheueh Ewi, Rekem, Zur, Hur, dan Reba. Bileam, aneuëk Beor, meunan cit jipoh maté. 9 Ureuëng Israel laju jidrob ngon jiteuen ureuëng inong dan aneuëk-aneuëk manyak ureuëng Midian, dan jireupah teuma bubena beulatang peulara, meunan cit bubena hareuta keukayaan awaknyan. 10 Banda-banda dan khimah-khimah awaknyan pi jitot banmandum. 11 Óh lheueh nyan ureuëng-ureuëng Israel jijak cok laju bubena hareuta nyang jirampah nyan, jitamong cit keunan ureuëng nyang teuteuen dan beulatang peulara, 12 laju atranyan jijak ba ubak Nabi Musa dan Imeum Eleazar dan keu banmandum umat Israel. Nibak watée nyan awaknyan teungoh jipeudong khimah di ateueh darat Moab, nibak binéh Krueng Yordan, toe ngon banda Yerikho. 13 Teuma Nabi Musa, Imeum Eleazar dan banmandum peumimpén nyang laén nibak umat Israel laju jiteubiet nibak lam khimah keu jijak sambot tantra Israel nyang ka jiwoe nibak mideuen prang nyan. 14 Nabi Musa geubeungéh keu panglima-panglima prang nyan, ubak ulée pasokan dan ubak ulée laseukar nyang ban mantong jiwoe nibak prang. 15 Geupeugah lé gobnyan ubak awaknyan, "Pakon gatanyoe tapeubiyeu banmandum ureuëng inong nyan udeb? 16 Bukon kheueh ureuëng-ureuëng nyan nyang ka jiseutôt naseuhat Bileam, sampoe jibujuk umat Israel di Peor mangat jitinggai TUHAN? Dan nyan kheueh teuma nyang peuteuka beuncana u ateueh umat TUHAN! 17 Nyan, jinoenyoe tajak poh maté kheueh laju bubena aneuëk agam dan aneuëk inong nyang hanale gadih. 18 Teuma banmandum aneuëk inong nyang mantong peurawan jeuet gatacok keu gata. 19 Dan gata banmandum nyang ka gatamat manyét ureuëng maté harôh gata tinggai diluwa khimah-khimah nyang treb jih tujoh uroe. Nibak uroe nyang keu lhée dan nyang keu tujoh gata dan banmandum ureuëng inong nyang ka gata teun nyan harôh gata peuna upacara teupeu gleh droe. 20 Tieb-tieb siôn peukayan dan peue mantong nyang nibak kulét, bulée kaméng atawa kayée, nyan pi harôh kheueh teupeu suci." 21 Óh lheueh nyan di Imeum Eleazar geupeugah laju ubak mandum tantra nyang ban jiwoe nibak mideuen prang nyan, "Nyoe kheueh peuratoran-peuratoran nyang geubri lé TUHAN ubak Nabi Musa. 22 Peue-peue mantong nyang hana tutong meunyoe teutot ngon apui, lagée méuh, pirak, teumaga, beuso, timah putéh dan timah itam, harôh teupeu gleh atra nyan deungon cara teupeutamong u dalam apui. Óh lheueh nyan barang-barang nyan harôh kheueh teuma teu rhah sampoe gleh deungon ié upacara nyang teupeu suci mangat atra nyan hana jeuet keu kuto lé. Dan banmandum beunda nyang laén nyang tutong keunong apui harôh kheueh teupeu suci atra nyan deungon ié upacara nyang teupeu gleh nyan. 24 Nibak uroe nyang keutujoh harôh teuma rhah peukayan gata, barô kheueh gata hanale teupeugah kuto, dan jeuet gata tamong u dalam khimah-khimah." 25 TUHAN meufeureuman ubak Nabi Musa, 26 "Gata dan Imeum Eleazar meunan cit deungon banmandum peumimpén nyang laén nibak umat Israel, harôh kheueh gata itong banmandum hase hareuta nyang teureupah watée di mideuen prang, jitamong cit keunan ureuëng nyang teuteuen dan beulatang nyang laén. 27 Hase nibak hareuta nyang teureupah dimideuen prang nyan harôh gata bagi dua nyang sadub le jih; saboh jeumba keu tantra nyang ka jijak muprang dan saboh jeumba teuk keu umat nyang tinggai. 28 Keu jeumba Ulôn nyang khusos, Ulôn, TUHAN, nibak hak jeumba tantra nyan harôh kheueh gatacok saboh nibak tieb-tieb limong reutoh -- bah kheuehnyan nibak ureuëng-ureuëng nyang teuteuen, meunan cit nibak leumô, keuleudée, bubiri dan kaméng. 29 Gata jok kheueh nyan ubak Imeum Eleazar sibagoe peuseumahan khusos keu Ulôn, TUHAN. 30 Nibak jeumba nyang teubri keu umat Israel nyan, harôh teuma teucok saboh nibak tieb-tieb limong ploh, bah kheueh nyan nibak ureuëng-ureuëng nyang teuteuen, meunan cit nibak leumô, keuleudée, bubiri dan kaméng. Gata jok kheueh banmandum nyan ubak ureuëng Lewi nyang jiurôh Khimah Ulôn." 31 Nabi Musa dan Imeum Eleazar laju geupeubuet lagée nyang ka geupeurintah lé TUHAN ubak gobnyan. 32 Seulaén nyang ka jicok lé tantra keujeumba awaknyan, hase nyang teureupah nyan na jeumeulah jih: 675.000 boh bubiri dan kaméng, 72.000 boh leumô, 61.000 boh keuleudée, dan 32.000 droe aneuëk dara nyang mantong gadih. 36 Siteungoh nibak jeumeulah nyan harôh kheueh teubri keu tantra deungon reuncijih na kheueh lagéenyoe: 337.500 boh bubiri dan kaméng, dan nibak jeumeulah nyang 675 boh na kheueh keu meuneubri khusos ubak TUHAN; 36.000 boh leumô, 72 boh keu meuneubri khusos ubak TUHAN 30.500 boh keuleudée, 61 boh na kheueh keu meuneubri khusos ubak TUHAN; 16.000 droe aneuëk dara mantong gadih, 32 droe na kheueh keu meuneubri khusos ubak TUHAN. 41 Lé Nabi Musa geujok laju meuneubri khusos nyan ubak Imeum Eleazar keu geupeuseumah teuma ubak TUHAN, lagée nyang ka geupeurintah lé TUHAN. 42 Jeumba keu rakyat sadub meuneuweuek jih deungon jeumba tantra: 337.500 boh bubiri dan kaméng, 36.000 boh leumô, 30.500 boh keuleudée, dan 16.000 droe aneuëk dara nyang mantong gadih. 47 Lagée nyang geupeurintah lé TUHAN, Nabi Musa laju geucok saboh nibak tieb-tieb limong ploh droe tawanan dan beulatang, laju atra nyan geujok ubak ureuëng-ureuëng Lewi nyang meutugaih di Khimah TUHAN. 48 Óh ka seuleusoe lé panglima prang nyang ka jipimpén tantra Israel, laju jijak meuhadab ubak Nabi Musa 49 dan laju jilapor, "Teungku, kamoe ka kamoe itong bubena tantra dimiyueb kamoe. Teunyata jeumeulah awaknyan geunab, hana meusidroe pi nyang gadôh. 50 Sabab nyan kamoe na kamoe ba piasan-piasan méuh, gleueng jaroe ngon gleueng gaki, iencien, keurabu dan talo takue nyang ka jicok maséng-maséng. Banmandum nyoe kamoe seurah ubak TUHAN sibagoe peuseumahan kamoe, mangat TUHAN teutab geulindong kamoe." 51 Nabi Musa dan Imeum Eleazar geuteurimong laju méuh nyan, banmandum nyan na kheueh teupeugét lam bantuek piasan. 52 Nyang jipeuseumah lé panglima nyan na brat jih rab dua reutoh kilo gram. 53 Teuma di tantra nyan maséng-maséng ka jicok hase hareuta teureupah nibak mideuen prang nyan dan ka jingui keudroe jih maséng-maséng. 54 Teuma Nabi Musa dan Imeum Eleazar laju geuba méuh nyan ubak Khimah TUHAN keu geupeuseumah ubak TUHAN mangat TUHAN geulindong bansa Israel.
Teubileueng 32
1 Sukée-sukée Ruben dan Gad awaknyan jai lumpahna jipeulara beulatang peulara. Bak watée awaknyan jikalon padubna gét jih tanoh Yaezer dan tanoh Gilead keu teumpat peulara beulatang, 2 laju awaknyan jijak meuhadab ubak Nabi Musa, Imeum Eleazar, dan peumimpén-peumimpén nyang laén nibak sukée Israel sira jipeugah, 3 "Tanoh banda Atarot, Dibon, Yaezer, Nimra, Hesybon, Eleale, Sebam, Nebo dan Beon nyang ka jiduek lé bansa Israel deungon geutulông lé TUHAN, lumpah gét keu teumpat peulara beulatang. Dan sabab beulatang peulara kamoe ka jai lumpah na, 5 kamoe lakée mangat jeuet tanoh nyoe neubri keukamoe mangat jeuet keu hak milék kamoe. Bék kheueh neuyue kamoe minah u meurandeh Krueng Yordan." 6 Geujaweueb lé Nabi Musa, "Trok that até gata tinggai disinoe, jeh ureuëng-ureuëng saboh bansa ngon gata ka jijak muprang? 7 Pakon gata peutakot bansa Israel jijeumeurang Krueng Yordan dan jitamong u nanggroe nyang ka geubri lé TUHAN ubak awaknyan? 8 Meunan cit deungon ayah-ayah gata pi jipeugot lagée nyan, bak watée ulôn yuejak awaknyan u Kades-Barnea mangat jijak meurawoh lam nanggroe nyan. 9 Awaknyan ka trok u Pantôn Eskol dan ka lheueh teuma jingieng tanoh nyan. Teuma watée awaknyan jigisa, awaknyan jipeujeuet bansa Israel teumakot keu jitamong lam tanoh nyang geubri lé TUHAN ubak awaknyan. 10 Teuma watée nyan TUHAN beungéh lumpah na laju geupeugah lé Gobnyan, 'Ureuëng-ureuëng nyan hana seutia ubak Ulôn. Ngon sabab nyan Ulôn meusumpah bahwa nibak awaknyan nyang ka meu-umu dua ploh thon u ateueh bak watée awaknyan ji tinggai nanggroe Meusé, hana nyang jiteumé tamong u nanggroe nyang ka Ulôn peujanji bak Nabi Ibrahim, Nabi Ishaq dan Nabi Yakub.' 12 Banmandum ureuëng nyan keunong huköman keucuali si Kaleb aneuëk Yefune, ureuëng Kenas dan Yosua aneuëk Nun, sabab awaknyan bandua teutab seutia ubak TUHAN. 13 TUHAN beungéh that-that ubak bansa Israel sampoe Gobnyan geupeu biyeu mantong bansa Israel nyan ji meuwot-wot di padang pasi peuet ploh thon treb jih sampoe án banmandum angkatan nyang ka jibeurontak ubak Gobnyan maté banmandum. 14 Dan jinoenyoe, gata teuma nyang beurontak lagée ayah-ayah gata! Gata keubit saboh kawan ureuëng-ureuëng nyang meudesya nyang jeuet keu beungéh TUHAN leubeh-leubeh lom ubak bansa Israel! 15 Meunyoe gata gisa gata peulikot TUHAN, teuma banmandum bansa nyoe geupeubiyeu leubeh treb lom di padang pasi, dan gata kheueh nyang peusabab awaknyan binasa!" 16 Ureuëng-ureuëng Ruben dan ureuëng-ureuëng Gad nyan laju jijak peurab ubak Nabi Musa sira jipeugah, "Meunyoe meunan bah kheueh teuleubeh ilée kamoe peugot weue nyang meu bintéh batée keu bubiri-bubiri kamoe, dan banda-banda nyang bintéh jih beuton teuma keu aneuëk peurumoh kamoe. 17 Kamoe reujang meusiab-siab keu kamoe jak maju u mideuen prang meusajan-sajan deungon syedara-syedara kamoe nyang laén. Kamoe teuma kamoe pimpén seurangan nyan dan kamoe ba awaknyan ji tamong u dalam nanggroe nyang ka jeuet keu hak milék awaknyan. Siatnyoe aneuëk dan peurumoh kamoe bah kheueh tinggai disinoe, di banda-banda nyang meu pageue ngon beuton nyang kukoh dan aneuëk dan peurumoh kamoe nyan aman nibak ji peukaru lé peunduduek nanggroe nyoe. 18 Kamoe hana teuma kamoe woe u rumoh kamoe sigohlom ureuëng Israel jiteumé tanoh keu hak milék pusaka awaknyan. 19 Kamoe hana kamoe tem teurimong mubacut pi nibak tanoh nyang na di meurandeh Krueng Yordan nyan, sabab kamoe ka kamoe teurimong jeumba hak milék kamoe nyang disinoe, di siblah u timu Krueng Yordan." 20 Geujaweueb lé Nabi Musa, "Meunyoe gata bit-bit deungon sunggoh-sunggoh keu ka siab gata jak muprang keu TUHAN, 21 dan banmandum nyang na lamkawan gata nyang jeuet jimuprang jijak jeumeurang Krueng Yordan, dan dimiyueb pimpénan TUHAN gata prang musoh-musoh sampoe TUHAN geujak parôh awaknyan, 22 akhé jih nanggroe nyan taklok ubak Gobnyan, teuma gata jeuet tawoe, dan beubaih kheueh gata nibak keuwajéban gata teuhadab TUHAN dan teuhadab syedara-syedara gata, dan TUHAN teuma geubri tanoh di siblah u timu nyan jeuet keu hak milék gata. 23 Teuma ingat, meunyoe gata hana tapeuteupat janji gata nyan, gata meudesya ubak TUHAN dan teuma geuhuköm sabab desya gata nyan. 24 Gata jak kheueh peudong banda-banda ngon weue beulatang gata nyan, bék tuwoe gata peuteupat janji deungon janji nyang ka gata peugah nyan!" 25 Laju ureuëng-ureuëng Gad ngon ureuëng-ureuëng Ruben jipeugah, "Teungku, kamoe teuma kamoe peubuet peue nyang Teungku peurintah. 26 Aneuëk peurumoh kamoe meunan cit ngon beulatang peulara lagée leumô dan bubiri kamoe teuma tinggai disinoe, di banda-banda Gilead. 27 Teuma kamoe nyoe ka siab keu kamoejak muprang dimiyueb pimpénan TUHAN. Kamoe teuma kamoe jeumeurang Krueng Yordan dan kamoe muprang lagée nyang ka Teungku peugah." 28 Teuma Nabi Musa geubri peurintah nyoe ubak Imeum Eleazar, Yosua dan peumimpén-peumimpén Israel, 29 "Meunyoe ureuëng-ureuëng Gad dan ureuëng-ureuëng Ruben jiseutôt peurintah TUHAN dan jijeumeurang Krueng Yordan keu jijak muprang, dan meunyoe ateueh bantuan awaknyan gata meuhase gata reubot nanggroe nyan, teuma tanoh Gilead harôh gata bri ubak awaknyan jeuet keu hak milék awaknyan. 30 Teuma meunyoe awaknyan hana jijeumeurang Krueng Yordan keu jijak muprang meusajan-sajan deungon gata, teuma awaknyan harôh jiteurimong jeumba tanoh pusaka di nanggroe Kanaan, saban lagée gata." 31 Jaweueb ureuëng Gad dan ureuëng-ureuëng Ruben, "Teungku, kamoe teuma kamoe peubuet peue nyang geupeurintah lé TUHAN. 32 Dimiyueb pimpénan TUHAN kamoe teuma kamoe jeumeurang u nanggroe Kanaan dan laju lam mideuen prang, teuma nyang kamoe harab bah kheueh tanoh nyang na disiblaih u timu Krueng Yordan nyoe teutab jeuet keu hak milék kamoe." 33 Lé Nabi Musa laju geuseurah ubak sukée-sukée Gad dan Ruben dan ubak siladum sukée Manasye banmandum daerah Sihon, raja Amori, dan daerah Og, raja Basan, jitamong cit keunan banda-banda dan tanoh nyang na di seukeulileng nyan. 34 Sukée Gad jipeudong lom banda Dibon, Atarot, Aroër, 35 Atarot-Sofan, Yaezer, Yogbeha, 36 Bet-Nimra, dan Bet-Haran sibagoe banda-banda nyang meu kuta dan sibagoe teumpat weue-weue bubiri. 37 Sukée Ruben jipeudong lom banda-banda Hesybon, Eleale, Kiryataim, 38 Nebo, Baal-Meon, dan Sebam. Banda-banda nyang awaknyan peudong lom nyan awaknyan gantoe nan jih. 39 Gata Makhir, aneuëk Manasye, jijak prang tanoh Gilead laju jireubot dan jiuse ureuëng-ureuëng Amori nyang na disinan. 40 Sabab nyan Nabi Musa laju geubri tanoh Gilead nyan ubak kawöm Makhir, dan awaknyan tinggai teutab disinan. 41 Yair, nibak sukée Manasye, jijak prang dan laju jireubot na meupadub boh gampông, laju gampông-gampông nyang jireubot nyan jiboh nan, "Gampông-gampông Yair". 42 Nobah jijak prang dan jireubot Kenat meusajan ngon gampông-gampông nyang na seukeulileng nyan, laju jiboh nan Nobah, meunurot nan jih keudroe.
Teubileueng 33
1 Óh ka lheueh bansa Israel jitinggai tanoh Meusé, dalam baresan meunurot sukée bansa maséng-maséng di miyueb pimpénan Nabi Musa ngon Nabi Harun, awaknyan jipioh disinan na meupadub boh teumpat. 2 TUHAN geupeurintah ubak Nabi Musa mangat teucetet nan-nan nibak tieb-tieb teumpat dipat mantong awaknyan jipiôh. 3 Bansa Israel jitinggai Meusé bak tanggai limong blaih buleuen sa, si uroe óh ka lheueh Paskah nyang phon. Deungon geulindong lé TUHAN awaknyan jitinggai laju banda Rameses, jikalon keudroe lé bansa Meusé, 4 nyang teungoh jiseubeé u dalam jirat aneuëk-aneuëk tuha awaknyan nyang maté geupoh lé TUHAN. Deungon buet nyan, TUHAN ka geubri bukeuti bahwa Gobnyan leubeh teuga nibak ilah-ilah ureuëng Meusé. 5 Óh ka lheueh bansa Israel jitinggai Rameses, awaknyan laju jipeudong khimah di Sukot. 6 Laju awaknyan jibeurangkat lom dan jipeudong teuma khimah di Etam, nibak binéh padang pasi. 7 Nibak teumpat nyan awaknyan jigisa u Pi-Hahirot, disiblah u timu Baal-Zefon, laju jipeudong khimah to ngon Migdol. 8 Óh lheuehnyan awaknyan jitinggai teuma Pi-Hahirot, jijeumeurang laôt dan jitamong laju u dalam padang pasi Etam; óh kalheueh watée lhée uroe jijak, laju jipeudong teuma khimah di Mara. 9 Beudôh inan awaknyan jijak laju dan jipeudong teuma khimah di Elim; disinan na dua blaih boh mata ié dan tujoh ploh bak kuruma. 10 Óh lheuehnyan awaknyan jitinggai teuma Elim dan laju teuma geupeudong khimah to ngon Lhok Suez. 11 Óh lheueh nyan watée jijak lom awaknyan jipeudong teuma khimah di padang pasi Sin, laju óh lheueh nyan tô ngon Dofka, óh lheueh nyan di Alus, dan óh lheuehnyan di Rafidim, teuma disinan hana meuteumé teumpat cok ié jieb. 15 Nibak Rafidim nyan awaknyan jijak laju trok u Gunong Hor dan jipeudong laju khimah di teumpat-teumpat nyoe: padang pasi Sinai, Kibro-Taawa, "Kubu nyang leuha", Hazerot, Ritma, Rimon-Peres, Libna, Risa, Kehelata, Gunong Syafer, Harada, Makhelot, Tahat, Tarah, Mitka, Hasmona, Moserot, Bene-Yaakan, Hor-Gidgad, Yotbata, Abrona, Ezion-Geber, padang pasi Zin, dan Gunong Hor, nibak bataih tanoh Edom. 38 Ateueh peurintah TUHAN, Imeum Harun laju geujak teungoh u ateueh Gunong Hor. Disinan gobnyan meuninggai bak tanggai sa buleuen limong nibak thon nyang keu peuet ploh óh ka lheueh ureuëng Israel ji tinggai tanoh Meusé. Watée meuninggai, Nabi Harun meu umu 123 thon. 40 Óh lheuehnyan teuma, na raja nibak nanggroe Arad, nyang tinggai di Tanoh Neged, siblah u seulatan Kanaan, meuteumé haba bahwa umat Israel teungoh ji tuju u nanggroe gobnyan. 41 Nibak teujak nibak Gunong Hor u darat Moab, laju ureuëng Israel nyan jipeudong khimah di teumpat-teumpat nyang teupeugah di miyueb nyoe: Zalmona, Funon, Obot, di teumpat beukaih reuloh Abarim di daerah Moab, Dibon-Gad, Almon-Diblataim, Gunong Abarim to ngon Gunong Nebo, dan di darat Moab nibak binéh Krueng Yordan, lom to teuma ngon banda Yerikho, lamkawan Bet-Yesimot dan Pantôn Sitim. 50 Di ateueh darat Moab nyan, nibak binéh Krueng Yordan, to ngon banda Yerikho, laju TUHAN geubri ubak Nabi Musa 51 peurintah-peurintah nyoe keu bansa Israel, "Meunyoe gata jeumeurang Krueng Yordan keu tajak tamong u nanggroe Kanaan, 52 gata harôh ta use banmandum peunduduek nanggroe nyan. Gata peubinasa banmandum bubena beurala awaknyan nyang teupeugét nibak batée logam dan meunan cit deungon teumpat-teumpat iébadat awaknyan gatapeu hanco banmandum. 53 Tanoh nyan harôh gata reubot ngon gataduek disinan sabab atra nyan Ulôn nyang bri keu gata. 54 Óh lheuehnyan gata bagi-bagi laju keu kawöm-kawöm gata deungon cara jih gata tiek undi. Ubak kawöm nyang rayeuk harôh kheueh gatabri nyang rayeuk, dan ubak kawöm nyang ubit gatabri teuma jeumba jih nyang ubit. 55 Teuma meunyoe peunduduek nanggroe nyan hana jitem teu use, ureuëng-ureuëng nyan teutab tinggai disinan teuma jipeu susah gata lagée ano di dalam mata atawa duro didalam aso gaki gata. Teuma awaknyan kheueh nyang jijak prang gata. 56 Meunyoe gata hana gata use awaknyan, Ulôn teuma nyang peubinasa gata lagée nyang ka Ulôn reuncana ateueh awaknyan."
Teubileueng 34
1 TUHAN meufeureuman ubak Nabi Musa 2 keuhai peurintah Gobnyan keu bansa Israel lagée nyoe, "Sikeujab teuk gata ka tatamong u dalam nanggroe ureuëng Kanaan, nanggroe nyang Ulôn bri ubak gata sibagoe tanoh pusaka. Nyoe kheueh bataih-bataih nanggroe gata nyan. 3 Di siblaih u seulatan, bataih nyan phon nibak padang pasi Zin meu iseuk laju u Edom. Di siblaih u timu bataih nyan phon nibak ujong seulatan Laôt Maté, 4 wét laju u seulatan trok ubak Rot ueh Akrabim dan laju u Zin sampoe u Kades-Barnea di seulatan. Nibak teumpat nyan wét lom teuma u barat laôt trok u Hazar-Adar, dan laju trok u Azmon. 5 Disinan wét u pantôn di bataih nanggroe Meusé dan akhé jih di Laôt Teungoh. 6 Laôt Teungoh na kheueh bataih nanggroe gata di siblaih u barat. 7 Di utara, phon nibak Laôt teungoh sampoe trok u Gunong Hor 8 dan nibak teumpat nyan teujak laju u Rot Hamat laju trok Zedad 9 dan u Zifron dan akhé jih di Hazar-Enan. 10 Di siblaih u timu bataih nyan phon nibak Hazar-Enan u Sefam. 11 Nibak teumpat nyan treun laju u Ribla di siblaih u timu Ain, laju trok u bukét-bukét di panté timu Danau Galilea, 12 laju u seulatan bansipanyang Krueng Yordan sampoe ubak Laôt Maté. Nyang kheueh nanggroe gata meunurot bataih-bataih nyang na di seukeulileng jih nyan." 13 Nabi Musa geupeugah laju ubak bansa Israel, "Nyang kheueh tanoh nyang teuma gata teurimong deungon cara tatiek undi, tanoh nyang meunurot peurintah TUHAN nyang harôh teubagi ubak sikureueng siteungoh sukée bansa Israel. 14 Sukée-sukée Ruben dan Gad meunan cit siladum nibak sukée Manasye ka jiteurimong jeumba awaknyan, dan tanoh nyan pi ka teubagi teuma keu keuluwarga-keuluwarga awaknyan. 15 Tanoh pusaka awaknyan teuduek di siblaih u timu Krueng Yordan, to ngon banda Yerikho." 16 TUHAN meufeureuman lom ubak Nabi Musa, 17 "Nyang wajéb ureuëng bagi tanoh keu awaknyoe na kheueh lé Imeum Eleazar, dan Yosua aneuëk Nun. 18 Gata tunyok kheueh teuma sidroe ureuëng peumimpén nibak tieb-tieb sukée mangat jijak tulông Eleazar dan Yosua jibagi tanoh nyan." 19 Nan ureuëng-ureuëng nyan na kheueh: Sukée & Peumimpén 29 Nyang kheueh ureuëng-ureuëng nyang geupeurintah lé TUHAN mangat geujak bagi tanoh pusaka nyan keu bansa Israel di nanggroe Kanaan.
Teubileueng 35
1 Di ateueh darat Moab, nibak binéh Krueng Yordan, to ngon banda Yerikho, TUHAN meufeureuman ubak Nabi Musa, 2 "Gatajak peusampoe kheueh ubak bansa Israel bahwa nibak tanoh pusaka nyang teuma awaknyan teurimong nyan, na teuma meupadub boh deungon blang naleueng nyang na disilingka nyan, atranyan harôh kheueh jijok keu ureuëng Lewi mangat awaknyan jeuet jitinggai disinan. 3 Banda-banda nyan ka jeuet keu hak milék ureuëng Lewi keu teumpat tinggai awaknyan. Naleueng lam blang nyang na silingka nyan na kheueh keu beulatang peulara dan mubagoe beulatang awaknyan. 4 Blang naleueng nyan luwah jih na 450 metée u sigala jurusan, atra nyan teu uko nibak bintéh beuton banda. 5 Teuma, daerah ureuëng Lewi nyan hijih timang peuet sagoe, nyang meu ukoran 900 metée di tieb-tieb binéh jih, deungon banda jihnyan na di teungoh-teungoh. 6 Keu ureuëng Lewi harôh kheueh gatajok nam boh banda teumpat jimeulindong ureuëng-ureuëng nyang jipeuplueng droe sabab deungon hana jisaja ureuëng nyan ka jipoh maté ureuëng laén. Seulaén nibak nyan keu ureuëng Lewi meunan cit harôh kheueh teujok peuet ploh dua boh banda nyang laén 7 deungon blang naleueng jih teuma. Jadi jeumeulah banmandum na peuet ploh lapan boh banda keu ureuëng Lewi. 8 Jeumeulah banda-banda Lewi dalam wilayah maséng-maséng sukée Israel harôh kheueh teupeu teuntée meunurot lejih banda dan rayeuk jih wilayah nyan." 9 TUHAN geuyue ubak Nabi Musa mangat geupeusampoe keu bansa Israel tutoe haba nyoe, "Óh kalheueh gata tajeumeurang Krueng Yordan dan gata tamong u nanggroe Kanaan, 11 gata harôh gata peuteuntée laju banda-banda teumpat ureuëng plueng jilakée meulindong, mangat ureuëng-ureuëng nyang jiplueng nyan deungon hana ji saja ka jipoh maté ureuëng laén, teuma meuhase jiplueng u banda nyan. 12 Nibak bandanyan ureuëng nyan teuma aman nibak waréh kawöm ureuëng nyang keunong poh nyang keuneuk jijak tungbila. Sabab ureuëng nyan jitudoh kajipoh maté ureuëng laén, hana jeuet jipoh maté meunyoe peukara jihnyan gohlom teupeureksa di kantô mahkamah. 13 Gata peuteuntée kheueh nam boh banda teumpat ureuëng plueng jijak lakée meulindong nyan, 14 lhée boh di siblaih u timu Krueng Yordan dan lhée boh teuk teuma di tanoh Kanaan. 15 Ban nam boh bandanyan jeuet keu banda teumpat ureuëng plueng nibak gata, ureuëng Israel, dan keu ureuëng aséng aneuëk rantoe atawa nyang tinggai teutab lamkawan gata. Soe mantong nyang ka jipoh maté ureuëng laén deungon hana jisaja, jeuet jipeuplueng droe u dalam saboh nibak banda-banda nyang ka teukheun nyan. 16 Teuma meunyoe sidroe ureuëng jipoh maté ureuëng laén deungon beuso atawa batée dan atawa kayée, ureuëng nyang peubuet lagéenyan na kheueh ureuëng tukang poh gob sampoe maté; ureuëng nyan meusalah dan harôh teuhuköm maté. 19 Waréh kawöm nibak ureuëng nyang keunong poh maté nyan jeuet jipeurhot huköman maté nyan. Meunyoe jihnyan meuteumé ngon ureuëng nyang poh maté syedara jih nyan, jeuet lé ureuëng nyan jipoh maté ureuëng nyang poh syedara jih nyan. 20 Meunyoe na sidroe ureuëng jibanci ureuëng laén, laju ureuëng nyang jibanci nyan jipoh maté ngon cara ji seumpom ureuëng nyan dan jigeulawa teuma peue-peue nyang na u ateueh ureuëng nyan, 21 atawa jishoh ureuëng nyan deungon boh sineunju, ureuëng nyan teupeunan tukang poh gob sampoe maté; ureuëng nyan meusalah dan harôh teuhuköm maté. Waréh kawöm nyang rab nibak ureuëng nyang keunong poh nyan jeuet jipeubuet huköm maté u ateueh ureuëng nyang ka jipoh maté syedara jih nyan. Dan meunyoe jihnyan jiteumé ureuëng nyang poh maté syedara jih nyan, jeuet lé ureuëng nyan jipoh maté ureuëng nyang poh syedara jih nyan. 22 Teuma, jeuet mantong sidroe-droe ureuëng deungon hana jisaja jipoh maté ureuëng laén nyang hana jibanci, aléh deungon jisumpom ureuëng nyan atawa deungon jirhom deungon sapeue-sapeue beunda u ateueh ureuëng nyan. 23 Atawa jeuet mantong sidroe-droe ureuëng deungon hana leumah jikalon, jipeurhot si aneuëk batée deungon nyan meuakibat ureuëng laén meuninggai donya, teuma di ureuëng nyang maté nyan bukon teuma musoh jih, dan ureuëng nyan hana teuma meukeusut keuneuk peuceulaka ureuëng nyan. 24 Nibak hai-hai nyang lagéenyan bagoe umat jimeurok pakat keu jipeutimang ngon jipeusidang ureuëng nyang ka jipoh maté gob laén nyan, dan meunan cit ureuëng nyang keuneuk balah keuhai maté syedara geuh nyan. 25 Meurok pakat umat nyan harôh kheueh teuma jilindong ureuëng nyang ka jipoh maté ureuëng laén deungon hana jisaja nyan lé ancaman syedara ureuëng nyang ka keunong poh maté nyan. Ureuëngnyan harôh jipeuriwang u banda teumpat meulindong, di teumpat jih puplueng droe nyan. Ureuëng nyan harôh tinggai disinan sampoe ureuëng nibak watée nyan jeuet keu Imeum Agong ka meuninggai donya; barô kheueh teuma di ureuëng nyan ka jeuet jiwoe u gampông leuen jih. Teuma meunyoe ureuëng nyan jitinggai banda teumpat jimeulindong nyan, laju meuteumé dan ka jipoh maté lé syedara ureuëng nyang jipoh ngon hana ji saja nyan, teuma peue nyang ka jipeubuet ngon tungbila nyan bukon kheueh nyan teukheun saboh kasus teuseumeupoh maté. 29 Peuratoran-peuratoran nyan teutab na keu gata dan keu banmandum keuturonan gata, dipat mantong gatanyoe tinggai. 30 Lamhai teupoh ureuëng sampoe maté, ureuëng nyang teutudoh sibagoe ureuëng nyang poh, teuma jeuet teupeugah meusalah atawa teuhuköm maté meunyoe buet jihnyan hase teubukeuti lé dua droe saksi atawa leubeh. Meunyoe sidroe ureuëng saksi hana seb keubukeuti bahwa peue nyang jitudoh nyan beutôi. 31 Sidroe ureuëng nyang jipoh maté ureuëng laén ureuëng nyan harôh teuhuköm maté. Ureuëng nyan hana jeuet jiteuboh huköm jihnyan deungon péng. 32 Meunyoe na ureuëng jipeuplueng droe u salah saboh banda teumpat meulindong, bék kheueh gata peuidhin ureuëng nyan jijok péng mangat jih nyan hase lom jiwoe ubak khimah jih sigohlom Imeum Agong meuninggai donya. 33 Meunyoe gata tapeubuet meunan, gata ka tapeu kuto tanoh nyang teumpat gata duek nyan. Ureuëng poh maté gob laén nyan jipubrok nanggroe; teuma hanale cara laén keu teupeugleh nanggroe nyan seulaén deungon cara teusuit teuma nyawöng ureuëng nyang seumeupoh maté nyan. 34 Bék kheueh gata peukuto tanoh nyang teumpat gata duek, sabab Ulôn kheueh TUHAN, dan Ulôn tinggai lamkawan bansa Israel."
Teubileueng 36
1 Bubena ulée keuluwarga dalam kawöm Gilead, aneuëk Makhir, na kheueh cucoe Manasye, aneuëk Nabi Yusuf, jijak meuhadab ubak Nabi Musa dan peumimpén-peumimpén nyang laén. 2 Kheun awaknyan, "TUHAN geuyue ubak droeneueh mangat neubagi tanoh nyan keu ureuëng Israel deungon cara teutiek undi. Meunan cit Gobnyan geuyue droeneueh mangat neubri tanoh pusaka syedara kamoe Zelafehad ubak aneuëk-aneuëk gobnyan nyang inong. 3 Teuma nyoe peureulée neuingat meunyoe awaknyan jimeukawen deungon ureuëng agam nibak sukée laén, tanoh awaknyan ka rhot ubak jaroe sukée nyan. Deungon lagéenyan tanoh nyang ka teupeuteuntée keu wilayah kamoe teuntée meukureueng. 4 Nibak Thon Teupulang, bak watée banmandum hareuta milék nyang ka ji peubloe jijok pulang ubak ureuëng po hak milék nyang phon, tanoh aneuëk-aneuëk inong Zelafehad teuma teutab jeuet keu hak milék ureuëng lakoe awaknyan, deungon nyan sukée kamoe ka teuntée gadôh tanoh nyan." 5 Lé Nabi Musa laju geupeutrok ubak bansa Israel peurintah nyoe nibak TUHAN, "Peue nyang jipeugah lé ureuëng keuturonan Nabi Yusuf nyan beutôi, 6 dan lé sababnyan TUHAN geupeugah ubak aneuëk inong Zelafehad bahwa awaknyan beubaih ji meukawen deungon soe mantong nyang ji galak, asai nyang saban sukée jih deungon awaknyan. 7 Tanoh pusaka tieb-tieb ureuëng Israel teutab teu ikat nibak sukée jihnyan. 8 Tieb-tieb ureuëng inong nyang jiteurimong waréh tanoh pusaka di dalam salah saboh sukée bansa Israel, di ureuëng inong nyang na jiteurimong warésan pusaka nyan harôh kheueh jimeukawen deungon sukée jih nyan cit teuma. Deungon lagéenyan tieb-tieb ureuëng Israel teuma jiteurimong hareuta pusaka tanoh indatu jih nyan, 9 sampoe tanoh pusaka nyan hana meupinah-pinah nibak saboh sukée ubak sukée nyang laén. Tieb-tieb sukée bansa Israel teutab na hak milék tanoh pusaka jihnyan keudroe." 10 Jadi paih lagée peurintah TUHAN ubak Nabi Musa, ban limong droe aneuëk inong Zelafehad nyan, na kheueh Mahla, Tirza, Hogla, Milka dan Noa jimeukawen deungon ureuëng-ureuëng nyang mantong meusyedara rot siblaih bapak jih nyan. 12 Awaknyan jimeukawen ngon ureuëng-ureuëng nibak kawöm-kawöm dalam sukée bansa Manasye, aneuëk Nabi Yusuf. Deungon lagéenyan tanoh pusaka awaknyan teutab jeuet keu hak milék nibak sukée bansa bapak awaknyan. 13 Nyan kheueh peuratoran-peuratoran dan keuteutapan-keuteutapan nyang geubri lé TUHAN ubak bansa Israel meulalu Nabi Musa, bak watée bansa Israel nyan mantong na di ateueh darat Moab nibak binéh Krueng Yordan, to ngon banda Yerikho.
Kitab Teu-Ulang 1
1 Kitab nyoe meu asoe tutoe haba nyang geupeusampoe lé Nabi Musa ubak bansa Israel bak watée awaknyan mantong na di padang pasi nibak Pantôn Yordan. Pantôn nyan na disiblaih u timu Krueng Yordan, tô ngon banda Suf, lamkawan banda Paran di saboh pihak, dan banda-banda Tofel, Laban, Hazerot dan Di-Zahab dipihak nyang laén. ( 2 Phon di Gunong Sinai trok u Kades-Barnea liwat daerah gunong-gunong Edom, treb jih siblaih uroe jak.) 3 Bak tanggai sa buleuen siblaih nibak thon nyang keu peuet ploh óh kalheueh awaknyan jitinggai nanggroe Meusé, Nabi Musa geupeusampoe ubak bansa nyan banmandum nyang geupeurintah lé TUHAN keu teupeugah ubak awaknyan. 4 Nyan na jih bak watée Nabi Musa geupeutaloe Sihon, raja ureuëng Amori, nyang jiba peurintah di banda Hesybon, dan Og, raja Basan, nyang jimat peurintah di banda-banda Asytarot dan Edrei. 5 Jadi, disiblaih u timu Yordan di daerah Moab, Nabi Musa phon-phon that geupeutrang huköm-huköm dan peurintah-peurintah TUHAN. Geupeugah lé Nabi Musa, 6 "Bak watée geutanyoe mantong na di Gunong Sinai, TUHAN Po teu Allah geutanyoe geupeugah, 'Droeneueh nyoe ka treb that tinggai di gunong nyoe. 7 Jinoenyoe gatareuloh kheueh laju khimah-khimah gata dan tajak laju u daerah gunong-gunong ureuëng Amori dan ubak mandum daerah nyang na tô-tô disinan, na kheueh Pantôn Yordan, daerah meu bukét dan darat nyang miyueb, daerah di siblaih u seulatan dan panté Laôt Teungoh. Tajak duek laju nibak tanoh Kanaan dan Gunong-gunong Libanon trok u krueng raya Efrat. 8 Ulôn, TUHAN, ka Ulôn peujanji tanoh nyan na kheueh keu hak milék indatu gata Nabi Ibrahim, Nabi Ishaq dan Nabi Yakub meunan cit ubak keuturonan awaknyan lhée. Jadi tajak kheueh laju gataduek nibak tanoh nyan.' " 9 Nabi Musa geupeugah ubak bansa nyan, "Bak watée geutanyoe mantong na di Gunong Sinai, disinan na ulôn peugah ubak gata: Tanggong jaweueb keu ulôn pimpén gata lumpah that brat nibak ulôn. Hai nyan hana hase ulôn peubuet keudroe ulôn, lé sabab 10 TUHAN Po teu Allah gata ka geupeujeuet gata meutamahle siduble bintang-bintang nyang na di langét. 11 Seumoga TUHAN, Po teu Allah indatu gata hana piôh geutamah sabe jeumeulah gata sampoe siribée goe lipat, dan geupeu jeuet gata bansa nyang makmu lagée nyang ka geupeujanji nyan! 12 Teuma panena mungken atranyan lôn seuôn keudroe tanggong jaweueb nyang geuhon nyan keu ulôn peuseuleusoe mandum hai gata? 13 Gata piléh kheueh nibak tieb-tieb sukée meupadub droe ureuëng agam nyang patot-patot lom ngon bijaksana, meupeungalaman dan peunoh peungeurtian, mangat ulôn angkat awaknyan jeuet keu peumimpén gata. 14 Usui nyan gata teurimong deungon gét. 15 Sabab nyan lamkawan peumimpén-peumimpén nyang gata piléh, meupadub droe nyang patot-patot lom na iéleumé ngon malém lom ngon bijaksana ulôn cok dan ulon angkat mangat jeuet keu peumimpén gata. Meupapadub droe teupeu jeuet keu pimpén ateueh siribée droe, nyang laén ateueh sireutôh droe, ateueh limong ploh droe dan ateueh siploh droe. Meunan cit ulôn baiát teuma peumimpén-peumimpén nyang laén mangat teu urôh sukée-sukée gata. 16 Bak watéenyan ulôn bri tugaih awaknyan lagéenyoe: Gata ngieng kheueh ureuëng meudakwa nyang teuka lamkawan bansa gata. Gata jok kheueh keuputosan nyang ade keuhai nyan meuseuliseh waham nyan, bah kheueh nyan lam peukara nyang teusangkot deungon ureuëng saboh bansa gata atawa meusangkot ureuëng jamé nyang na tinggai lamkawan gata. 17 Keuputosan nyang gata cok nyan harôh kheueh ade dan bék brat siblah; tieb-tieb ureuëng nyang meusalah harôh kheueh gata peusidang deungon cara nyang saban, deungon hana gata peubeuda soe ureuëng nyang teungoh gata peusidang nyan. Bék teumakot ubak soe mantong, sabab keuputosan nyang gata cok nyan asai jih nibak Po teu Allah. Meunyoe na saboh peukara nyang brat nibak gata, gataba kheueh nyan ubak ulôn, mangat ulôn nyang peuputôh atra nyan. 18 Bak watée nyan cit teuma ulôn bri peutunyok-peutunyok ubak gata keuhai banmandum nyang laén nyang teuma ulôn bri tée ubak gata nyang harôh teuma gata peubuet." 19 "Dan lom teuma paih lagée peurintah TUHAN Po teu Allah geutanyoe, geutanyoe laju ta tinggai Gunong Sinai dan tajak laju rot padang pasi nyang luwah lom lumpah mubahya tajak lalu u daerah gunong-gunong ureuëng Amori. Bak watée geutanyoe ka trôk u Kades-Barnea, 20 ulôn peugah: Jinoenyoe gata ka trôk u daerah gunong-gunong ureuëng Amori, tanoh nyang geubri keu geutanyoe lé TUHAN Po teu Allah geutanyoe dan Po teu Allah indatu geutanyoe. Ngieng kheueh, dikeue gata ka meureuntang tanoh nyan. Gatajak kheueh laju taduek disinan lagée nyang geupeurintah lé TUHAN. Bék kheueh bimbang ngon ragu gata dan bék kheueh teuma teumakot teuh. 22 Teuma gatajak ubak ulôn dan gata peugah, 'Leubeh gét geutanyoe tayue ureuëng meupadub droe leubeh awai nibak geutanyoe keu mangat jijak seulidék nanggroe nyan dan jeuet awaknyan hase jipeugah ubak geutanyoe rot toh nyang museuti geutanyoejak dan pakriban teuma deungon banda-banda nyang tanyoe jak nyan.' 23 Usui nyan ulôn situju that, nyang kheueh jeuet laju ulôn piléh dua blah droe, sidroe nibak tieb-tieb sukée. 24 Awaknyan jitamong u daerah gunong-gunong nyan nyang jiôh sampoe trok u Pantôn Eskol, banmandum nyan jirawoh. 25 Óh lheueh nyan awaknyan pi jiriwang laju ubak geutanyoe sira jiba boh-boh kayée nyang awaknyan teumé disinan dan meunan cit jilapor lom teuma nanggroe nyang teuma geubri lé TUHAN Allah nyan keubit gét that meubaja. 26 Teuma gata talawan peurintah TUHAN Allah gata dan hana gatatem tamong u nanggroe nyan. 27 Gata tameu ôk-ôk ngon haba lagéenyoe, 'TUHAN geubanci keu geutanyoe. Nyang kheueh sabab Gobnyan geuba geutanyoe geupeuteubiet nibak nanggroe Meusé keu geujak peujok geutanyoe u dalam jaroe ureuëng Amori mangat ureuëng Amori nyan jipoh maté mandum geutanyoe. 28 Deungon nyan, keupeue geutanyoe tajak keunan? Ureuëng-ureuëng nyang tanyoe kirém keunan takot jimeulapor bahwa bansa nyan leubeh teuga ngon leubeh gagah nibak geutanyoe, dan lom awaknyan tinggai di banda-banda nyang meubintéh beuton meunan cit kong ngon kukoh lom ngon manyang rab trôk u langét. Awaknyan deuh jingieng gogasi disinan!' 29 Teuma ulôn peugah: Bék teumakot ubak ureuëng-ureuëng nyan. 30 TUHAN Allah teuma geupimpén gata dan geumeujuang keu gata lagée nyang ka gata kalon keudroe di nanggroe Meusé 31 dan di padang pasi. Gata deuh takalon pakriban TUHAN Po teu Allah gata geuba gata deungon seulamat bansipanyang rot ueh nyan sampoe trôk u teumpat nyoe, hana meubeda lagée sidroe bapak ji tiengkue aneuëk droe jih keudroe. 32 Teuma bahpi ulôn ka lôn kheun meunan, gata gohlom cit gata meuiman ubak TUHAN Po teu Allah gata, 33 nyang geujak dikeue gata keu geujak mita teumpat peudong khimah keu gata. Gobnyan geutunyok rot uh keu gata bak watée malam lam taméh apui, dan bak watée uroe lam taméh awan." 34 "TUHAN geudeungoe peue nyang gata jeuet keu apoh apah nyan laju Gobnyan jiteuka beungéh. TUHAN geumeusumpah, 35 'Hana meusidroe pi nibak angkatan jeuhet nyoe hase jitamong u dalam nanggroe nyang subô nyang ka Ulôn peujanji ubak indatu gata. 36 Na kheueh si Kaleb, aneuëk Yefune nyang teuma jitamong keunan, sabab jih nyan teutab seutia ubak Ulôn. Keu si Kaleb dan keuturonan jihnyan teuma Ulôn bri nanggroe nyang ka jijak-jak bansaboh nyan.' 37 Meunan cit deungon gata nyang jeuet keusabab TUHAN geubeungéh keu ulôn dan geupeugah, 'Hai Nabi Musa, gatapi hana cit tateumé tamong u dalam nanggroe nyan. 38 Teuma gatayue kheueh beutabah até peumbantu gata, Yosua aneuëk Nun. Jihnyan kheueh nyang pimpén bansa Israel jijak reubot tanoh nyan.' 39 Laju TUHAN geupeugah lom keugeutanyoe banmandum, 'Aneuëk-aneuëk gata nyan mantong that ubit keu hase ji peubeuda nyang jroh deungon nyang jeuhet, aneuëk-aneuëk nyan meunurot kheun gata teuma jireupah lé musoh-musoh gata, keu awaknyan kheueh teuma Ulôn jok tanoh nyan, dan awaknyan teuma jiduek nibak tanoh nyan. 40 Teuma gata, tajak woe kheueh u padang pasi meulalu rot nyang rhot u Lhôk Akaba.' 41 Gata tajaweueb, 'Hai Nabi Musa, kamoe nyoe ka meudesya ubak TUHAN. Teuma jinoenyoe kamoe keuneuk maju u mideuen prang lagée nyang geupeurintah lé TUHAN, Po teu Allah geutanyoe.' Teuma lé maséng-maséng lamkawan gata ka meusiab-siab keu tajak muprang, deungon anggapan bahwa teuseureubu tanoh gunong-gunong nyan mudah that. 42 Teuma TUHAN meufeureuman ubak ulôn, 'Bék tapeubiyeu awaknyan jimuprang, sabab ulôn hana meusajan awaknyan, teuma awaknyan ji peutaloe banmandum lé musoh awaknyan.' 43 Ulôn peutrok ubak gatanyoe peue nyang ka geupeugah lé TUHAN, teuma gata hana tapakoe mubacutpi. Gata tabantah peurintah TUHAN, dan deungon sombong gata jak laju ubak gunong-gunong nyan. 44 Lé ureuëng Amori nyang na tinggai nibak gunong-gunong nyan laju jiteubiet jijak prang gata banmandum. Jeumeulah awaknyan jai lumpah na, lagée kawan uno. Awaknyan ji peucrok gata sampoe trok u Horma, laju jipeutaloe gata nibak daerah gunong-gunong Edom. 45 Óh lheueh nyan gatawoe dan talakée tulông ubak TUHAN, teuma Gobnyan hana geutem deungoe ngon hán teuma geukalon gata." 46 "Óh lheuehnyan geutanyoe tinggai di Kades nyang treb lumpah na.
Kitab Teu-Ulang 2
1 Akhé jih geutanyoe tawoe lom u padang pasi meulalu rot ueh nyang rhot u Lhôk Akaba, lagée nyang geupeurintah lé TUHAN. Treb that geutanyoe meuwot-wot nibak gunong-gunong Edom. 2 Laju TUHAN meufeureuman ubak ulôn 3 bahwa ka lumpah that treb geutanyoe meuwot-wot di daerah nyan. Deungon nyan geutanyoe jinoenyoe harôh tajak u siblah utara. 4 Óh lheueh nyan TUHAN geuyue ubak ulôn mangat lôn bri peutunyok nyang lagéenyoe ubak gata, 'Hana treblé teuma gata tatamong u daerah Edom, daerah syedara-syedara gata, keuturonan Esau. Awaknyan jitakot keu gata, 5 teuma gata hana jeuet taseurang awaknyan, sabab nibak tanoh awaknyan hana meubacutpi Ulôn bri keu gata, sabab daerah Edom ka Ulôn bri keu keuturonan Esau. 6 Gata jeuet tabloe peunajoh meunan cit deungon ié jieb nibak awaknyan.' 7 Gata ingat kheueh pakriban TUHAN Po teu Allah gata ka geubri beureukat ubak gata lamhai peue mantong nyang gata peubuet. Gobnyan geupeulara gata bak watée gata mantong na meuwot-wot di teungoh-teungoh padang pasi nyang luwah nyoe. Gobnyan geulindong gata peuet ploh thon treb jih nyoe dan geubri teuma peue mantong nyang gata peureulée. 8 Óh lheuehnyan geutanyoe tajak laju, tatinggai teuma rot ueh nyang rhot u banda-banda Elat dan Ezion-Geber rhot laju u Laôt Maté, laju teuwét u timu laôt rhot u Guron Moab. 9 TUHAN meufeureuman ubak ulôn, 'Ureuëng Moab, keuturonan Nabi Lot, awaknyan hana jeuet gata peukaru. Meunan cit bék teuma gata seurang awaknyan. Nanggroe Ar ka Ulôn bri keu awaknyan dan nibak tanoh awaknyan hana mubacutpi Ulôn bri keu gata.' " ( 10 Yoh watée ilée Ar nyan jiduek lé bansa Emim. Awaknyan gét that rayeuk-rayeuk hi badan jih, saban ngon ureuëng Enak, meunan cit bansa gogasi. 11 Lagée ureuëng Enak, meunan cit awaknyan teuhôi ngon nan ureuëng Refaim, teuma lé ureuëng Moab jiboh nan awaknyan ureuëng Emim. 12 Ilée ureuëng Hori tinggai di Edom, teuma ji use ngon jipeuranab lé keuturonan Esau, nyang kheueh óh dudoe teuma jiduek tanoh awaknyan; meunan cit teuma deungon bansa Israel teuma óh dudoe singoh ji use musoh-musoh jihnyan nibak tanoh nyang teujok keu awaknyan.) 13 "Óh lheueh geutanyoe tajeumeurang Krueng Zered lagée nyang geupeurintah lé TUHAN ubak geutanyoe. 14 Nyan na jih lhée ploh lapan thon óh ka lheueh geutanyoe ta tinggai Kades-Barnea. Banmandum tantra nibak angkatan nyan ka maté lagée nyang geupeugah lé TUHAN. 15 TUHAN hana putôh-putôh geulawan sabe awaknyan sampoe teuma awaknyan bak akhé jih banmandum sapansapa. 16 Óh habéh banmandum awaknyan maté, TUHAN laju geupeugah ubak geutanyoe, 18 'Uroenyoe gata tajak rot daerah Moab, rhot rot nanggroe Ar. 19 Teuma gata trôk u tanoh ureuëng Amon, keuturonan Nabi Lot. Bék kheueh gata peukaru ngon gata seurang awaknyan, sabab nibak tanoh nyang ka Ulôn jok keu awaknyan, meubacutpi hana nyang Ulôn jok keu gata.' " ( 20 Daerah nyan meunan cit meusyeuhu sibagoe nanggroe Refaim, nan bansa nyang watée ilée na tinggai disinan; lé ureuëng Amon awaknyan jiboh nan ureuëng Zamzumim. 21 Lagée ureuëng Enak, awaknyan meunan cit badan jih rayeuk-rayeuk. Awaknyan teuga-teuga that dan lom teuma jeumeulah jih le that. Teuma TUHAN geupeuhanco awaknyan, sampoe ureuëng Amon laju jireubot tanoh nyan, óh lheuehnyan awaknyan laju tinggai disinan. 22 Meunan cit nyang geupeubuet lé TUHAN keu ureuëng Edom, keuturonan Esau nyang tinggai di daerah gunong-gunong Edom. TUHAN geupeuranab banmandum ureuëng Hori, sampoe ureuëng Edom laju jireubot tanoh nyan dan jiduek di ateueh tanoh nyan, laju jitinggai teutab disinan trôk án jinoe. 23 Tanoh nyang meureuntang di seupanyang pante Laôt Teungoh ji duek lé ureuëng-ureuëng nibak pulo Kreta. Awaknyan ka jipeupoh habéh ureuëng Awi, peunduduek aseuli nibak tanoh nyan, lé awaknyan jiduek laju nibak daerah nyan dan trôk u seulatan jiôh nibak banda Gaza.) 24 "Óh ka seuleusoe tajak rot daerah Moab, TUHAN geupeugah ubak geutanyoe, 'Gatajak kheueh laju dan jinoenyoe tajak jeumeurang Krueng Arnon. Ulôn teuma Lôn jok keu gata Sihon, raja Amori nyang mat peurintah di Hesybon, meusigoe deungon nanggroe jihnyan. Gata jakprang kheueh laju awaknyan, laju gataduek ateueh tanoh jihnyan. 25 Phon nibak uroenyoe Ulôn teuma Lôn peujeuet gata beujitakot lé bansa-bansa dipat mantong. Tieb-tieb watée teuma jiteuka yo nyang lumpah teumakot meunyoe jideungoe keuhai gata.' " 26 "Óh ka lheueh ulôn kirém na meupadub droe utosan nibak padang pasi Kedemot ubak Raja Sihon nibak Hesybon mangat jijak peutrok usui meudamé nyoe: 27 'Neupeu idhin kheueh kamoe mangat kamoejak rot nanggroe Teungku po. Kamoe teuma kamoe jak laju dan hana kamoe wét nibak rot ueh raya. 28 Kamoe teuma kamoe bayeue peunajoh nyang kamoe pajoh dan ié nyang kamoe jieb. Kamoe peureulée kamoe jakmantong rot nanggroe nyoe, 29 sampoe trôk teuma kamoe jeumeurang Krueng Yordan keu kamoe tamong u nanggroe nyang geubri lé TUHAN Po teu Allah kamoe keu kamoe. Keuturonan Esau nyang na tinggai di Edom dan ureuëng Moab nyang na tinggai di Ar meunan cit awaknyan ka jipeu idhin ubak kamoe mangat kamoejak rot nanggroe awaknyan.' 30 Teuma lé Raja Sihon hana jibri idhin keu geutanyoe tajak rot nanggroe jih nyan. TUHAN Po teu Allah geutanyoe geu peujeuet jih nyan kreueh ulée dan neukat mangat geutanyoe hase tapeu taloe awaknyan. Daerah jihnyan mantong tanyoe duek sampoe án jinoe. 31 Óh lheueh nyan TUHAN geupeugah ubak ulôn, 'Raja Sihon dan nanggroe jih Ulôn jok keu gata; tacok kheueh dan taduek kheueh di nanggroe jih nyan.' 32 Teuma teuka kheueh Sihon deungon banmandum sipa-i jih keu jijak prang geutanyoe rab ngon banda Yahas. 33 Teuma Po teu Allah TUHAN geutanyoe geuseurah awaknyan ubak geutanyoe, lé geutanyoe laju tapeutaloe awaknyan meunan cit banmandum deungon aneuëk-aneuëk jih dan lom mandum sipa-i jih. 34 Bak watéenyan cit geutanyoe peuhanco ngon tanyoe reubot tieb-tieb banda, dan tapoh maté banmandum peunduduek disinan, ureuëng agam, ureuëng inong, dan aneuëk manyak. Hana nyang tapeubiyeu awaknyan udeb. 35 Beulatang peulara awaknyan tacok habéh banmandum dan banda-banda jihnyan tanyoe reupah bubena. 36 Deungon tulông Po teu Allah TUHAN geutanyoe, geutanyoe meuteumé tareubot banmandum bandanyan, phon nibak Aroër, di ujong Pantôn Arnon, dan banda di teungoh pantôn nyan, trôk u daerah Gilead. Hana meusabohpi banda nyang kuta beuton jih nyang keubiet that khong nibak geutanyoe, banmandum nyan taheuntam sapansapa. 37 Teuma geutanyoe hana ta peurab ubak daerah ureuëng Amon atawa binéh Krueng Yabok atawa banda-banda di daerah gunong-gunong atawa teumpat laén dipat mantong nyang geutam lé TUHAN Po teu Allah geutanyoe."
Kitab Teu-Ulang 3
1 "Óh lheuehnyan tanyoe tameugrak laju u arah utara tatuju u daerah Basan, Og, raja Basan jingaza u mideuen prang meusajan ngon banmandum sipa-i jih keujijak prang geutanyoe tô ngon banda Edrei. 2 Teuma TUHAN geupeugah ubak ulôn, 'Bék teumakot keu jihnyan, he Nabi Musa. Ulôn teuma Lôn peujok jihnyan, sipa-i jih dan banmandum daerah jih nyan keu gata. Gata peusaneut kheueh jihnyan lagée nyang ka Ulôn peusaneut u ateueh ureuëng Sihon, raja Amori nyang jimat peurintah di nanggroe Hesybon.' 3 Dan meunan cit TUHAN Po teu Allah geutanyoe geujok Raja Og dan rakyat jihnyan keu geutanyoe, dan awaknyan banmandum tanyoe nyang peutaloe. 4 Bak watée nyan tanyoe reubot banmandum banda jihnyan, hana meusaboh banda jihpi nyang na tinggai. Banmandum nyan na nam ploh boh banda nyang geutanyoe reubot bansaboh Argob, nyang jipeurintah lé Raja Og nibak Basan. 5 Banmandum banda nyan jipeugét deungon pageue-pageue beuton nyang manyang-manyang, pintoe-pintoe geureubang dan palang-palang pintoe keu teutôb pintoe geureubang nyan. Seulaén nibaknyan mantong jai banda nyang laén nyang hana meupageue ngon beuton. 6 Banmandum banda nyan tanyoe peuhanco, dan banmandum teuma ureuëng agam, ureuëng inong dan aneuëk-aneuëk awaknyan tanyoe poh maté, lagée nyang geutanyoe peubuet ateueh banda-banda Raja Sihon nibak Hesybon. 7 Beulatang peulara awaknyan tanyoe cok dan banda-banda nyan tanyoe reubot teuma. 8 Bak watéenyan tanyoe cok nibak bandua raja Amori daerah di siblaih u timu Krueng Yordan dan Krueng Arnon sampoe trôk u Gunong Hermon. ( 9 Gunong Hermon nyan teukheun cit ngon nan Siryon lé ureuëng Sidon, dan Senir lé ureuëng Amori.) 10 Tanyoe cok banmandum wilayah Raja Og nibak Basan: banda-banda nyan nyang na ateueh darat manyang, lagée daerah Gilead dan Basan, laju trok u timu nibak banda Basan dan Edrei." ( 11 Raja Og na kheueh ureuëng Refaim nyang keuneulheuh. Keureunda manyét jih teupeugét nibak batée, panyang jih peuet metée dan luwah jih rab dua metée meunurot ukoran nyang ka teupeuteuntée. Trok nibak uroenyoe mantong deuh teukalon di Raba, banda ureuëng Amori.) 12 "Óh ka lheueh tanoh nyan jeuet keu atra geutanyoe, ulôn jok keu sukée Ruben dan Gad daerah siblah utara banda Aroër tô ngon Krueng Arnon, dan siladum nibak daerah gunong-gunong Gilead, dan banda-banda nyan. 13 Siladum nibak sukée Manasye ulôn jok teuma nyang leubeh nibak Gilead, meunan cit daerah Basan beukaih jajahan Og, na kheueh banmandum wilayah Argob." (Basan meusyeuhu sibagoe nanggroe ureuëng Refaim. 14 Yair nibak sukée Manasye jicok banmandum wilayah Argob, na kheueh nibak Basan trok ubak bataih Gesur dan Maakha. Jihnyan jiboh nan gampông-gampông nyan meunurot nan jih keudroe, dan trok án jinoe mantong meugah ngon nan Yair.) 15 "Daerah Gilead ulôn jok keu kawöm Makhir nibak sukée Manasye. 16 Dan keu sukée-sukée Ruben dan Gad ulôn jok teuma daerah lamkawan Gilead dan Krueng Arnon. Nibak teungoh krueng nyan na kheueh sibagoe bataih awaknyan siblaih u seulatan, siblaih utara meubataih teuma ngon Krueng Yabok, nyang siladum nyan na kheueh bataih nanggroe ureuëng Amon. 17 Siblaih ubarat, daerah awaknyan meureuntang trok u Krueng Yordan, nibak Danau Galilea di utara trok u Laôt Maté siblaih u seulatan, lheueh nyan trok laju ubak gaki Gunong Pisga disiblaih u timu. 18 Nibak watéenyan ulôn jok keu awaknyan peurintah nyang lagée nyoe: TUHAN Po teu Allah gata geubri keu gata daerah siblah u timu Krueng Yordan keu teumpat tinggai gata. Teuma tantra-tantra gata harôh leungkab ngon sinjata dan jijeumeurang Krueng Yordan leubeh awai nibak sukée-sukée Israel nyang laén. 19 Teuma aneuëk ngon peurumoh gata meunan cit deungon beulatang peulara gata nyang le nyang jeuet tinggai nibak banda-banda nyang ka ulôn jok keu gata. 20 Tulông kheueh ureuëng-ureuëng saboh bansa ngon gata sampoe awaknyan hase jiduek nibak tanoh nyang geubri lé TUHAN Po teu Allah gata keu awaknyan nibak blah ubarat Krueng Yordan, dan sampoe trok TUHAN geuteurimong awaknyan udeb deungon aman teuntram nibak teumpat nyan, lagée nyang ka geupeujeuet ateueh gata nibak teumpat nyoe. Barô kheueh óh ka lheuehnyan gata jeuet gata woe ubak tanoh atra gata nyang ka ulôn bri keu gata. 21 Laju ulôn peugah ubak Yosua: Gata ka gata ngieng banmandum nyang geupeubuet lé TUHAN Po teu Allah gata ateueh Sihon dan Og, bandua rajanyan. Meunan cit Gobnyan teuma geupeubuet nyang saban ateueh tieb-tieb raja nyang gata reupah tanoh jih. 22 Bék teumakot keu awaknyan, sabab TUHAN Po teu Allah gata teutab geumeujuang keu gata." 23 "Nibak watéenyan ulôn meulakée ubak TUHAN: 24 Ya TUHAN Nyang Mahamanyang, ulôn kuteupeue bahwa nyang Droeneueh tunyok ubak ulôn na kheueh awai nibak buet-buet Droeneueh nyang rayeuk dan ajaéb. Hana ilah nyang laén bah kheueh nyang di langét meunan cit nyang na di bumoe nyang lagée Droeneueh nyang hase neupeubuet hai-hai nyang paleng hebat. 25 Neupeu idhin kheueh ulôn mangat lôn jeumeurang Krueng Yordan, ya TUHAN, mangat jeuet lôn jak kalon nanggroe nyang subô di meurandeh jeh, daerah gunong-gunong nyang gagah dan Gunong-gunong Libanon. 26 Teuma lé sabab gata ka jeuet keu beungéh TUHAN ateueh ulôn sampoe Gobnyan hana geutem teurimong peue-peue nyang ulôn lakée. Dilikot nibak nyan TUHAN teuma geupeugah, 'Kaseb nyan he Nabi Musa, bék gata teuoh lé hainyan! 27 Gata jak kheueh u pucak Gunong Pisga dan gata pandang kheueh u arah utara ngon arah seulatan, u timu dan u barat. Ngieng kheueh beugét-gét peue nyang gata kalon nyan, sabab gata hana teuma gata jeumeurang Krueng Yordan. 28 Gata bri kheueh peutunyok-peutunyok ubak Yosua. Peutabah kheueh até jih, sabab jihnyan kheueh nyang teuma pimpén bansa nyan u meurandeh keu jijak duek nanggroe nyang gata kalon nyan.' 29 Deungon nyan tinggai kheueh geutanyoe nibak pantôn meurandeh banda Bet-Peor."
Kitab Teu-Ulang 4
1 Lé Nabi Musa geupeugah ubak bansa nyan, "Gata taát kheueh ubak mandum huköm nyang ulôn peurunoe ubak gata, mangat gata hase udeb sampoe gata duek tanoh nyang teuma geubri lé TUHAN, Po teu Allah indatu gata, keu gata. 2 Peue nyang ulôn peurintah, bék gata tamah dan gata peukureueng meubacutpi. Gata taát kheueh ubak peurintah-peurintah Po teu Allah gata nyang ulôn bri keu gata. 3 Gata ka takalon keudroe peue nyang geupeubuet lé TUHAN Po teu Allah gata di ateueh Gunong Peor. Soe mantong ureuëng nyang jiseumah Baal di teumpat nyan geupeubinasa banmandum, 4 teuma gata nyang teutab seutia ubak TUHAN Po teu Allah gata teutab mantong udeb sampoe án jinoe. 5 Banmandum huköm nyan ulôn peurunoe ubak gata lagée nyang geupeurintah lé TUHAN Po teu Allah ulôn. Gata taát kheueh banmandum nyan di nanggroe nyang teuma gata tamong dan teumpat gata tinggai. 6 Gata peubuet kheueh nyan deungon seutia. Meunyoe gata tapeubuet lagée nyang ka ulôn peugah nyan, teuma keubijaksanaan gata seumaken deuh nibak bansa-bansa laén. Meunyoe awaknyan jideungoe keuhai huköm-huköm nyan, awaknyan teuma jipeugah, 'Keubit bijaksana that dan carông that bansa nyang raya nyan!' 7 Bansa nyang rayeuk toh kheueh nyang na ilah nyang lagéenyan tô meunyoe tapeureulée lagée TUHAN Po teu Allah geutanyoe nyang meunan tô deungon geutanyoe? Gobnyan geujaweueb pajan mantong geutanyoe ta meuhôi talakée tulông ubak Gobnyan. 8 Dan bansa nyang rayeuk toh teuma kheueh nyang na huköm-huköm nyang meunan ade lagée huköm-huköm nyang ulôn peurunoe ubak gata nibak uroe nyoe? 9 Gata ngieng kheueh dan gata ingat kheueh beu jroh-jroh, mangat siumu udeb gata hana tatuwoe ubak peue nyang ka gata kalon keudroe. Gata peugah kheueh hainyan ubak aneuëk cucoe gata treun meutreun 10 keuhai uroe nyan, bak watée gata tadong dikeue TUHAN Po teu Allah gata di Gunong Sinai. Bak watée nyan Gobnyan geupeugah ubak ulôn, 'Gata peusapat kheueh bansa nyan. Ulôn meuharab awaknyan jideungoe peue nyang keuneuk Ulôn peusampoe, mangat awaknyan jimeurunoe taát ubak Ulôn siumu udeb, dan lom teuma mangat awaknyan jipeurunoe ubak aneuëk cucoe jih keu jitaát ubak Ulôn.' 11 Gata peugah kheueh ubak aneuëk-aneuëk gata pakriban gata teuka dan gatadong nibak gaki gunong nyang meusagob ngon asab nyang seupôt tulo lagée awan nyang teubai nyang apui jih hu meuháb-háb trôk u langét. 12 Óh lheueh nyan TUHAN geukheun lom ubak gata nibak lam apui dan gata tadeungoe teuma su Gobnyan nyan, teuma hana deuh gata kalon Gobnyan lam hi peue mantong. 13 Nibak teumpatnyan Gobnyan geupeumaklum ubak gata peue nyang harôh gata peubuet keu gata peutrok janji nyang ka geupeugét deungon gata. Siploh boh Peurintah nyang geutuléh nibak ban dua boh batée tuléh harôh gata peubuet. 14 TUHAN geuyue ubak ulôn mangat lôn peurunoe gata banmandum huköm nyang harôh gata taát di nanggroe nyang singoh gata tamong dan teumpat gata tinggai nyan." 15 "Ingat kheueh beu gét-gét! Bak watée TUHAN geumeututoe ubak gata nibak lam apui di Gunong Sinai, gata hana deuh gata kalon sapeue. 16 Lé nyan gata jaga kheueh mangat gata bék sampoe meudesya sabab gata peugét keudroe patong-patong keu gata seumah nibak hi peue mantong, agam atawa inong, 17 cicém atawa uengkot, beulatang meulata atawa beulatang nyang laén. 19 Bék meudesya sabab taseumah ateueh peue nyang gata kalon di langét: mata uroe, buleuen dan bintang-bintang. TUHAN Po teu Allah gata geupeubiyeu mantong bansa-bansa nyang laén jiseumah beunda-beunda nyan. 20 Teuma gata na kheueh bansa nyang geupeuseulamat nibak nanggroe Meusé, diteumpat gata meudeurita nyang keubit that brat dan seungsara. Gata geuba dan geupeuteubiet nibak nanggroe nyan, mangat jeuet keu bansa Geuh keudroe lagée keuadaan gata bak saát jinoenyoe. 21 Teuma TUHAN Po teu Allah gata jeuet keu beungéh ubak ulôn lé sabab gata, dan Gobnyan geumeusumpah bahwa ulôn hana teuma lôn jeumeurang Krueng Yordan dan lôn tamong u dalam tanoh nyang subô nyang teuma geubri ubak gata. 22 Hana treble gata tajeumeurang dan gataduek nibak tanoh nyang subô nyan; teuma ulôn hana lôn seutôt, sabab ulôn teuma maté disinoe. 23 Ingat kheueh beugét-gét! Bék gata tuwoe peujanjian nyang ka geupeugét lé TUHAN Po teu Allah gata deungon gata. Gata taát kheueh ubak banmandum nyang geupeurintah; bék sagai-sagai gata peugét patong keu gata seumah atawa peue mantong nyang saban ngon nyan keu gata seumah, 24 sabab TUHAN Po teu Allah gata lagée apui hu nyang jipeuhangôh peue-peue nyang na. Gobnyan hana geutem teupeusaban deungon peue mantong. 25 Meunan cit meunyoe gata singoh ka treb gata tinggai di nanggroe nyan dan ka gata meu aneuëk cucoe, bék meudesya kareuna gata peugét keudroe patong nibak ruman peue mantong. Buet nyang lagée nyan na kheueh buet nyang jeuhet nibak mata TUHAN Po teu Allah gata dan teuma geubeungéh lé Gobnyan deungon beungéh nyang keubit hana ngon peusa. 26 Bah kheueh langét dan bumoe nibak uroenyoe jeuet keu saksi bahwa meunyoe gata hana tataát ubak ulôn, gata ngon sikeujab teuma ranab nibak tanoh teumpat gata tinggai di meurandeh Krueng Yordan nyan. Gata hana teuma treb tinggai disinan; gata teupeubinasa sampoe án habéh sapansapa. 27 TUHAN teuma geupeu crebre gata lamkawan bansa-bansa laén dan nabacut sagai lamkawan gata nyang mantong udeb. 28 Disinan gata teuma taseumayang ubak ilah-ilah nyang jipeugét lé jaroe-jaroe manusia, ilah-ilah nyang teupeugét nibak kayée dan batée nyang hana hase jimeungieng atawa jimeudeungoe, meunan cit hana teuma hase jimakheun atawa ji meucôm. 29 Laju lé gata teuma tamita TUHAN Po teu Allah gata, dan meunyoe gata tamita nyan deungon sigeunab até gata, gata teuma meurumpok deungon Gobnyan. 30 Meunyoe gata kakeunong ngon banmandum beuncana nyan dan gata na teuma lam keuadaan sosah, laju gata teuma tagisa ubak TUHAN Po teu Allah gata dan gata taát ubak Gobnyan. 31 TUHAN Po teu Allah gata nyan na kheueh Allah nyang le that-that gaséh ngon sayang. Gobnyan hana teuma geutinggai atawa geupeubinasa gata, atawa geupeutuwoe ubak janji nyang ka geupeugah nyan ubak indatu gata. 32 Gata seulidék kheueh watée urojéh, jiôh sigohlom gatanyoe lahé, phon nibak uroe bak watée Po teu Allah geucebta manusia di bumoe nyoe. Gatamita kheueh nibak bansaboh muka bumoe. Peu kheueh ka lheueh hai nyang lagéenyoe hebat jih na teujadi sigohlom nyoe? Dan peu kheueh kana ureuëng jideungoe keuhai keujadian nyang lagéenyoe? 33 Peu kheueh na bansa nyang teutab udeb óh kalheueh jideungoe sidroe ilah jipeugah haba ubak awaknyan nyang jiteubiet lam apui, lagée nyang gata rasa nyoe? 34 Peu kheueh na sidroe ilah nyang jijeuet jakcok saboh bansa nyang na laju jipeu jeuet keu umat jihnyan keudroe, lagée nyang geupeubuet lé Po teu Allah gata ateueh gata di nanggroe Meusé? Gata kalon keudroe pakriban Po teu Allah deungon teunaga nyang rayeuk geupeuteuka bala dan prang, geupeubuet buet-buet nyang ajaéb meunan cit nyang hebat-hebat. 35 Banmandum nyan geutunyok lé TUHAN ubak gata mangat jeuet keubukeuti teuma TUHAN nyan kheueh Po teu Allah, dan hana nyang laén seulaén Gobnyan. 36 Ideh dilangét Gobnyan geupeudeungoe su Gobnyan keu gata keu geupeurunoe gata; di ateueh bumoe nyoe Gobnyan ka teuma geupeuleumah ubak gata apui Gobnyan nyang lumpah hebat, dan nibak lam apuinyan kheueh TUHAN geumeututoe ubak gata. 37 Sabab Gobnyan that-that geucinta ubak indatu gata, teuma gata ka geupiléh lé Gobnyan; deungon kuasa Gobnyan nyang rayeuk gata ka geuba geupeuteubiet lam nanggroe Meusé. 38 Bansa-bansa nyang leubeh rayeuk lom ngon leubeh teuga ka habéh geu-use dikeue gata, mangat geu intat gata u nanggroe awaknyan nyang ka geubri keu gata, nanggroe nyang jinoenyoe ka jeuet keu hak milék gata. 39 Sabab nyan gata ingat kheueh uroe nyoe dan bék tatuwoe: TUHAN Po teu Allah na kheueh sidroe di langét dan di bumoe; hana nyang laén seulaén Gobnyan. 40 Gata taát kheueh ubak mandum huköm nyang ulôn bri keu gata nibak uroe nyoe, deungon nyan gata dan keuturonan gata teuma seujahtra dan udeb sabe di nanggroe nyang geubri lé TUHAN Po teu Allah gata jeuet keuhak milék gata keu siumu masa." 41 Laju Nabi Musa geutunyok lhée boh banda di siblaih u timu Krueng Yordan 42 jeuet keu banda teumpat meulindong atawa banda suaka, di teumpat ureuëng laén hase jipeuplueng droe deungon hana jisaja ka jipoh maté ureuëng laén nyang bukon musoh jih. Ureuëng nyan hase jipeuplueng droe ubak saboh nibak banda-banda nyan mangat jihnyan hana jipoh lé ureuëng laén. 43 Keu sukée Ruben geukeubah banda Bezer di ateueh darat nyang cot nibak padang pasi; keu sukée Gad banda Ramot di daerah Gilead, dan keu sukée Manasye banda Golan di daerah Basan. 44 Laju Nabi Musa geubri huköm-huköm dan peuratoran-peuratoran Po teu Allah keu bansa Israel. 45 Hai nyan geupeubuet óh kalheueh awaknyan jiteubiet nibak nanggroe Meusé dan ka trôk ubak pantôn siblah u timu Krueng Yordan, meuhadab keue ngon banda Bet-Peor. Wilayah nyan beukaih daerah Sihon, raja ureuëng Amori, nyang yoh watée ilée jimat peurintah nibak banda Hesybon. Nabi Musa dan bansa Israel jipeutaloe awaknyan bak watée awaknyan jitinggai nanggroe Meusé. 47 Awaknyan laju jiduek nibak tanoh Raja Sihon nyan, meunan cit deungon tanoh Raja Og nibak Basan, sidroe raja Amori nyang laén nyang tinggai siblah u timu Krueng Yordan. 48 Tanoh nyan meureuntang phon nibak banda Aroër nibak binéh Krueng Arnon, laju u utara sampoe trok ubak Gunong Siryon, na kheueh Gunong Hermon, 49 dan bansaboh daerah siblah utimu Krueng Yordan u seulatan trok ubak Laôt Maté nibak gaki Gunong Pisga.
Kitab Teu-Ulang 5
1 Nabi Musa laju geupeusapat banmandum bansa Israel, lé gobnyan laju geupeugah ubak awaknyan, "Syedara ulôn banmandum, neudeungoe kheueh huköm-huköm nyang teuma ulôn bri keu gata nibak uroe nyoe. Neumeurunoe kheueh ubak huköm nyan, dan neutaát kheueh deungon seutia. 2 Di ateueh Gunong Sinai TUHAN Po teu Allah geutanyoe ka geupeugét saboh peujanjian, 3 bukon mantong deungon indatu geutanyoe, teuma deungon geutanyoe nyang na disinoe banmandum. 4 Nibak lam apui nyang na di ateueh Gunong nyan TUHAN geupeugah haba langsong deungon gata. 5 Teuma sabab lé gata teumakot keu apui nyan dan hana teuma gata jeuet keu gata teungoh u ateueh gunong nyan, teuma ulôn nibak watéenyan lôn dong di teungoh-teungoh gata deungon TUHAN mangat ulôn peusampoe feureuman TUHAN nyan keu gata. 6 TUHAN meufeureuman, 'Ulôn kheueh TUHAN Po teu Allah gata nyang ka Ulôn ba gata teupeuteubiet nibak nanggroe Meusé, di teumpat gata jipeujeuet keu namiet. 7 Bék gata seumah ilah-ilah nyang laén, teuma gata seumah kheueh Ulôn mantong. 8 Bék teuma gata peugét keudroe patong nyang saban deungon peue mantong nyang na di langét, lom ngon nyang na di bumoe atawa nyang na di dalam ié di miyueb bumoe. 9 Bék kheueh gata seumah patong nyang lagée nyan sabab Ulôn kheueh TUHAN Po teu Allah gata dan Ulôn hana Lôn tem gata peusaban deungon peue mantong. Ureuëng nyang jibanci keu Ulôn, Ulôn huköm jih nyan sampoe ubak keuturonan nyang keu lhée dan nyang keu peuet. 10 Teuma Ulôn kutunyok gaséh sayang Ulôn ubak meuribée-ribée keuturonan keu ureuëng-ureuëng nyang jicinta ubak Ulôn dan jitaát teuma peue-peue nyang Ulôn peurintah. 11 Bék kheueh gata kheun nan Ulôn ban galak droe gata, sabab Ulôn, TUHAN Po teu Allah gata, Ulôn huköm soe mantong nyang jipeusalah guna nan Ulôn. 12 Gata peuraya kheueh uroe raya Sabat, dan horeumat kheueh nyan sibagoe uroe nyang suci, sabab, Ulôn kheueh TUHAN Allah gata nyang bri peurintah ubak gata. 13 Keu gata Ulôn bri nam uroe jeuet gata mubuet, 14 teuma uroe nyang keutujoh na kheueh uroe meureuhat, nyang khusos keu Ulôn, TUHAN Po teu Allah gata. Nibak uroenyan hana meusidroepi nyang jeuet meukeureuja, bah kheueh gata, aneuëk-aneuëk gata, namiet-namiet gata, beulatang peulara gata, atawa ureuëng aséng nyang tinggai di nanggroe gata. Namiet-namiet gata harôh jimeureuhat saban cit lagée gata. 15 Ingat kheueh, yoh watée ilée gata pi jipeujeuet keu namiet di nanggroe Meusé, laju geupeubeubaih lé TUHAN Po teu Allah gata deungon teunaga nyang rayeuk. Sababnyan, gata Ulôn peurintah gata peuraya uroe raya Sabat. 16 Horeumat kheueh dan peulara kheueh ayah ngon ma gata; nyan kheueh peurintah Ulôn, TUHAN Po teu Allah gata, mangat jeuet gata seujahtra dan panyang teuma umu nibak nanggroe nyang teuma Ulôn bri keu gata. 17 Bék poh maté gob. 18 Bék meumukah. 19 Bék ceumeucue. 20 Bék jeuet keu saksi duseuta keuhai ureuëng laén. 21 Bék gata galak atra gob laén: lagée rumoh jih, tanoh jih, peurumoh jih, namiet-namiet jih, beulatang peulara jih, keuleudée jih atawa peue mantong nyang na nibak ureuëng nyan.' 22 Nyang kheueh peurintah-peurintah nyang geubri lé TUHAN ubak gata bak watée gata meusapat di gunong. Bak watée Gobnyan geumeututoe ngon su nyang meugeunta nibak lam apui dan awan nyang teubai, Gobnyan geubri peurintah-peurintah nyan, dan bukon nyang laén. Lheueh nyan laju geutuléh lé Gobnyan ateueh dua boh batée tuléh dan laju geubri atra nyan ubak ulôn." 23 "Watée bansaboh gunong hu dan gata tadeungoe su nyang teuka nibak lam seupôt, banmandum peumimpén sukée gata dan ureuëng-ureuëng patot jijak ubak ulôn. 24 Kheun awaknyan, 'TUHAN Po teu Allah geutanyoe ka geupeuleumah keubeusaran dan keumuliaan Gobnyan bak watée kamoe deungoe Gobnyan geumeututoe nibak lam apui. Uroenyoe ka kamoe kalon bahwa keubit mungken nibak manusia keu teutab udeb. Bahpi Po teu Allah ka geumeututoe bak awaknyan. 25 Teuma pakon kheueh kamoe harôh kamoe peusabong nyawöng kamoe lom? Apui nyang hu be raya nyoe teuma jipeubinasa kamoe! Kamoe yakén that bahwa kamoe teuma maté meunyoe kamoe deungoe TUHAN Po teu Allah geupeugah haba lom. 26 Peu kheueh ka lheueh na manusia nyang teutab udeb watée ka lheueh jideungoe Po teu Allah nyang udeb geumeututoe nibak lam apui? 27 Lé sabab nyan, geujak kheueh Nabi Musa, deungoe kheueh mandum nyang geupeugah lé TUHAN Po teu Allah geutanyoe, lheuehnyan peutrok kheueh laju ubak kamoe peue nyang geupeugah lé Gobnyan ubak droeneueh. Kamoe teuma meudeungoe dan kamoe taát laju.' 28 Watée geudeungoe nyan, TUHAN meufeureuman ubak ulôn, 'Ulôn ka Lôn deungoe peue nyang jipeugah lé bansa nyan, dan beutôi that nyang jikheun lé awaknyan. 29 Cuba meunyoe awaknyan sabe na peurasaan lagée nyan bagoe! Cuba meunyoe awaknyan sabe jihoreumat Ulôn dan jitaát banmandum nyang Ulôn peurintah nyan, sampoe awaknyan dan keuturonan awaknyan seujahtra keu siumu masa! 30 Jak kheueh jinoenyoe dan yue kheueh bansa nyan jiwoe lom ubak khimah jih maséng-maséng. 31 Teuma gata, Nabi Musa, gisa dan tinggai kheueh disinoe meusajan Ulôn, keu gata teuma Ulôn bri banmandum huköm dan peurintah Ulôn. Peurunoe kheueh ubak awaknyan, mangat awaknyan jitaát nibak nanggroe nyang Ulôn bri ubak awaknyan.' 32 Syedara-syedara, taát kheueh deungon seutia banmandum nyang geupeurintah lé TUHAN Allah gata ubak gata. Bék gata iengkeue meubacutpi nibak peurintah-peurintah nyan. 33 Peubuet kheueh banmandum nyang geupeurintah lé TUHAN Allah gata ubak gata mangat gata meuteumé seujahtra dan hase gata duek nibak nanggroe nyang teuma gata duek!"
Kitab Teu-Ulang 6
1 "TUHAN Po teu Allah geuyue nibak ulôn jeuet lôn peurunoe banmandum huköm nyoe ubak gata mangat atranyan gata peubuet singoh di nanggroe nyang hana treble teuma gata duek. 2 Bah kheueh gata dan keuturonan gata siumu udeb jihoreumat TUHAN Po teu Allah gata mantong, dan meunan cit gata taát ubak banmandum huköm nyang teuma ulôn peusampoe ubak gata, mangat gata panyang umu di nanggroe nyan. 3 Sabab nyan deungoe kheueh hai syedara-syedara ulôn, gata peubuet kheueh nyan deungon seutia, mangat gata seujahtra dan jeuet keu bansa nyang raya di nanggroe nyang kaya lom tanoh jih subô, lagée nyang ka geupeujanji lé TUHAN Allah indatu geutanyoe. 4 Syedara-syedara, ingat kheueh! Teuma TUHAN, dan TUHAN mantong Allah geutanyoe! 5 Cinta kheueh TUHAN Allah gata deungon sipeunoh até gata: tunyok kheueh nyan lam cara udeb gata siuroe-uroe dan nibak buet gata. 6 Bék kheueh sagai-sagai gata peutuwoe peurintah-peurintah nyang ulôn bri ubak gata nibak uroenyoe. 7 Gata peurunoe kheueh ubak aneuëk-aneuëk gata. Bah kheueh hainyoe gata peugah sabe bah nyan di dalam rumoh meunan cit di luwa rumoh, watée gata meureuhat dan nibak watée gata meukeureuja. 8 Ikat kheueh nibak jaroe gata dan pasang kheueh teuma nibak keuneng gata mangat teu ingat-ingat. 9 Gata tuléh kheueh nibak taméh pintoe rumoh gata dan nibak babah pintoe geureubang gata." 10 "TUHAN Po teu Allah ka geumeujanji ubak indatu gata Nabi Ibrahim, Nabi Ishaq dan Nabi Yakub bahwa Gobnyan teuma geubri nanggroe nyan keu gata. Banda-banda jih raya-raya meunan cit makmu-makmu, dan bukon gata nyang peudongnyan. 11 Rumoh-rumoh peunoh deungon barang-barang nyang gét-gét, dan meunan cit atra nyan bukon gata nyang pasôe. Gata teuma meurumpok deungon mon-mon, dan nyanpi kon gata nyang kueh mon nyan. Gata teuma meumeurumpok deungon lampôh-lampôh anggô dan lampôh zaiton, dan meunan cit atra nyan bukon gata nyang pula. Meunyoe TUHAN geuba gata u nanggroe nyan, dan gata meuteumé banmandum nyang gata galak keu gata pajoh, 12 jaga kheueh beugét-gét mangat gata hana gatatuwoe ubak TUHAN nyang ka geupeubeubaih gata di nanggroe Meusé, di teumpat gata jicok keunamiet. 13 Horeumat kheueh ubak TUHAN, Po teu Allah gata, dan gata seumah kheueh Gobnyan mantong, dan meunyoe gata ta meubudok, peubuet kheueh nyan deumi nan TUHAN mantong. 14 Bék kheueh gata seumah ilah-ilah nyang laén nyang jiseumah lé ureuëng nyang na di seukeulileng gata. 15 Meunyoe gata taseumah cit ilah-ilah nyang laén, deungon nyan gata geupeutreun azéb deungon meureuka jih lé TUHAN Po teu Allah gata dan geupeusapansapa atranyan banmandum, sabab TUHAN Allah gata nyang na lamkawan gata hana geutem tapeusaban deungon peue mantong. 16 Bék kheueh gata cuba TUHAN Po teu Allah gata lagée nyang ka gata peubuet di Masa. 17 Taát kheueh ubak huköm nyang ka geubri lé TUHAN Po teu Allah gata keu gata. 18 Gata peubuet kheueh nyan meunurot TUHAN nyan gét dan ade, teuma gata meuteumé seujahtra. Tanoh nyang subô nyang ka geupeujanji lé TUHAN ubak indatu gata, teuma jeuet keu hak milék gata, 19 dan gata teuma ta use bubena musoh-musoh gata lagée nyang ka geupeujanji lé TUHAN. 20 Óh singoh uroe aneuëk-aneuëk gata teuma jitanyong ubak gata, 'Pakon TUHAN Po teu Allah geutanyoe geuyue ubak geutanyoe ta-taát ubak banmandum peurintah nyan?' 21 Teuma hainyan gata harôh tajaweueb lagée nyoe, 'Masa ilée geutanyoe jeuet keu namiet raja di nanggroe Meusé, lé TUHAN laju geupeubeubaih geutanyoe deungon kuasa Gobnyan nyang luwabiasa. 22 Kamoe keudroe jeuet keusaksi TUHAN geupeubuet buet-buet nyang ajaéb dan hai-hai nyang lumpah teumakot keu ureuëng Meusé dan raja awaknyan meunan cit banmandum peujabat raja nyan. 23 Gobnyan ka geupeubeubaih geutanyoe lam nanggroe Meusé mangat geuba geutanyoe keunoe, dan tanohnyoe geubri keu geutanyoe lagée nyang ka geupeujanji ubak indatu geutanyoe. 24 TUHAN Po teu Allah geutanyoe geuyue ubak geutanyoe ta peubuet banmandum peurintah nyan dan tahoreumat Gobnyan. Meunyoe geutanyoe ta peubuet meunan, Gobnyan teuma sabe geupeulara bansa geutanyoe mangat teutab udeb seujahtra. 25 Meunyoe geutanyoe nyang deungon seutia ta-taát ubak peue nyang ka geupeurintah lé Tuhan Po teu Allah geutanyoe ubak geutanyoe, teuma Gobnyan sabe na deungon geutanyoe.' "
Kitab Teu-Ulang 7
1 "TUHAN Po teu Allah gata teuma geuba gata u nanggroe nyang keuneuk gata duek nyan, dan jai that bansa nyang na disinan teuma geu use nibak teumpat nyan. Dikeue mata gata Gobnyan laju geu use tujoh boh bansa nyang leubeh rayeuk dan leubeh teuga nibak gata, na kheueh ureuëng-ureuëng Het, Girgasi, Amori, Kanaan, Feris, Hewi dan Yebus. 2 Meunyoe TUHAN Po teu Allah gata geuseurah ureuëng nyan u dalam kuasa gata dan gata tapeutaloe awaknyan, tapoh maté kheueh awaknyan banmandum. Bék tagaséh keu awaknyan atawa gata peugét janji deungon awaknyan. 3 Gata hana jeuet tameukawen deungon awaknyan, dan meunan cit bék gata peuidhin aneuëk-aneuëk gata jimeukawen deungon awaknyan, 4 mangat awaknyan hana jipeujiôh aneuëk-aneuëk gata nibak TUHAN keu jiseumah ilah-ilah nyang laén. Meunyoe gata taseumah ilah-ilah nyang laén, TUHAN beungéh that dan gata teuma deungon sikeujab laju geupeusapansapa. 5 Sabab nyan, gata reulôh dan gata peureubah kheueh banmandum miseubah-miseubah bansa-bansa nyan, gata peuhanco kheueh banmandum taméh-taméh batée nyang awaknyan anggab keuramat, gata reulôh kheueh teuma lambang-lambang Asyera, dan tatot kheueh beu habéh patong beurala nyang awaknyan seumah. 6 Gata peubuet kheueh banmandum nyan sabab gata milék TUHAN Po teu Allah gata. Nibak banmandum bansa nyang na ateueh rhueng bumoe, gata kheueh nyang geupiléh lé TUHAN Po teu Allah gata mangat jeuet keu umat Gobnyan nyang isteumewa. 7 Gata geucinta dan geupiléh lé TUHAN, bukon kareuna gata nyang leubeh rayeuk nibak bansa-bansa laén; nyang sikeubit jih gata na kheueh bansa nyang paleng halôh ateueh rhueng bumoe. 8 Teuma TUHAN geupiléh gata sabab Gobnyan geugaséh keu gata dan meuheut keuneuk peuteupat janji Gobnyan nyang ka geupeugét deungon indatu gata. Nyang kheueh sabab jih Gobnyan ka geupeuseulamat gata deungon kuasa nyang raya dan geupeubeubaih gata nibak keunamiet raja nanggroe Meusé. 9 Ingat kheueh bahwa TUHAN Po teu Allah gata na kheueh sidroe mantong Allah, dan Gobnyan Allah nyang seutia. TUHAN geupeu peunoh janji Gobnyan dan geutunyok gaséh seutia Geuh nyang teutab sampoe siribée keuturonan keu ureuëng nyang jicinta ubak Gobnyan dan taát ubak peue-peue nyang geupeurintah. 10 Teuma deungon hana seugan-seugan Gobnyan geuhuköm awaknyan nyang jibanci keu Gobnyan. 11 Lé nyan, gata taát kheueh ubak banmandum huköm nyang ulôn peusampoe keu gata nibak uroenyoe." 12 "Meunyoe gata tasimak ubak peurintah-peurintah nyan, dan gata punuet nyan deungon seutia, teuma TUHAN Po teu Allah gatapi teutab seutia ubak janji nyang geupeugét nyan deungon gata. Gobnyan geupeuleumah gaséh sayang Geuhnyan nyang teutab ubak gata, lagée nyang ka geupeujanji ubak indatu gata. 13 Gobnyan geugaséh ngon geubri beureukat ateueh gata, sampoe aneuëk gata le lom meutamah-tamah teuma jeumeulah jih. Meunan cit Gobnyan geubri beureukat keu lampôh ngon blang gata, sampoe jipeuhase gandom, anggô dan minyéuk zaiton. Gobnyan geubri beureukat keu gata sampoe leumô gata le meunan cit kaméng ngon bubiri gata. Banmandum beureukat nyan teuma gata teurimong di nanggroe nyang geubri lé TUHAN keu gata, paih deungon janji nyang ka geupeugét ubak indatu gata. 14 Nibak banmandum bansa nyang na di ateueh donya nyoe, hana meubacutpi beureukat nyang jiteurimong lagée nyang gata teurimong nyan sampoe meulimpah-limpah. Nibak gata banmandum meunan cit banmandum beulatang peulara gata hana meusabohpi nyang éue. 15 Gata teuma geulindong lé TUHAN nibak meubagoe peunyakét dan geupeujiôh nibak meubagoe bala nyang ka gata kalon di nanggroe Meusé, teuma bala-bala nyan teuma geupeurhot ateueh musoh-musoh gata. 16 Tieb-tieb bansa nyang geuseurah lé TUHAN Po teu Allah gata u dalam kuasa gata harôh gata peubinasa; bék kheueh gata peudeuh gaséh sayang keu awaknyan. Bék kheueh teuma gata seumah ilah-ilah awaknyan, sabab buet nyang lagéenyan teuma jipeuteuka bala ateueh gata. 17 Mungken gata pike bansa nyan leubeh rayeuk jeumeulah jih sampoe gata hana hase gata use awaknyan. 18 Teuma bék kheueh teumakot keu awaknyan; ingat kheueh peue nyang ka geupeubuet lé TUHAN Po teu Allah gata ateueh raja di nanggroe Meusé dan ateueh banmandum rakyat jihnyan. 19 Gata ingat kheueh teuma bala beuncana nyang lumpah that hebat nyang ka lheueh gata kalon keudroe, keu ajaéban-keu ajaéban dan teunaga nyang lumpah rayeuk nyang ka geupeuguna lé TUHAN Po teu Allah gata nyang ka geupeubeubaih gata. Meunan cit teuma deungon TUHAN Allah gata teuma geutindak ateueh banmandum bansa nyang gata takot. 20 Bit that TUHAN Po teu Allah gata teuma geupeuteuka nyang leubeh payah ngon susah lamkawan awaknyan, sampoe ureuëng-ureuëng nyang hase jipeuplueng droe ngon jimusom hase geupeubinasa. 21 Lé nyan, bék kheueh gata takot keu bansa-bansa nyan. TUHAN Po teu Allah gata nyang lindong gata. Gobnyan na kheueh Po teu Allah nyang paleng agong dan nyang paleng meukuasa. 22 Bansa-bansa nyan teuma geu-use bacut-bacut dikeue gata. Gata jeuet gata peuranab awaknyan deungon sigra, mangat beulatang-beulatang buih hana meutamahle dan jeuet keu ancaman ateueh gata. 23 Meunan kheueh TUHAN Po teu Allah gata teuma geuseurah musoh-musoh gata ateueh gata. Gobnyan teuma geupeukaru awaknyan sampoe awaknyan banmandum binasa. 24 Gobnyan teuma geuseurah raja-raja awaknyan keu gata. Awaknyan gata poh maté, dan nan awaknyan gata peutuwoe teuma. Hana meusidroepi hase jimeuteun jilawan gata; awaknyan banmandum teuma gana peuhabéh. 25 Gatatot kheueh patong-patong beurala nyang awaknyan seumah. Bék kheueh teuma gata meuheut pirak atawa méuh nyang na meukeumat nibak atranyan dan bék gatacok atranyan keu gata keudroe. Meunyoe gata iengkeue hai nyan gata maté, sabab TUHAN Po teu Allah that-that geubanci keu ureuëng nyang seumah patong beurala. 26 Bék kheueh teuma gata keubah meusabohpi patong beurala di dalam rumoh gata, mangat kutok nyang rhot ateueh awaknyan bék keunong ateueh gata. Hainyan harôh kheueh gata banci dan gata kalon ngon cara hina, sabab hainyan geukutok lé TUHAN."
Kitab Teu-Ulang 8
1 "Banmandum huköm nyang ulôn bri keugata bak uroe nyoe harôh kheueh gata peubuet deungon seutia, mangat gata teutab udeb, meutamahle dan tinggai teutab nibak tanoh nyang ka geupeujanji lé TUHAN ubak indatu gata. 2 Ingat kheueh! Peuet ploh thon treb jih TUHAN Po teu Allah gata geupimpén gata nibak gatajak nyang lumpah jiôh lam padang pasi nyang luwah. Lam jak gatanyan lé TUHAN geumeukeusut keu geucuba gata, mangat Gobnyan hase geukalon peue nyang na di dalam até gata dan peu kheueh gata taát ubak peurintah-peurintah Gobnyan. 3 Gobnyan geupeubiyeu gata deuek ngon grah, laju keu gata geubri manna keu peunajoh. Gata dan indatu gata hántom na geupajoh peunajoh nyang lagéenyan bagoe. TUHAN geupeubuet lagéenyan keu geupurunoe gata bahwa manusia nyoe kon udeb nibak peunajoh mantong, teuma nibak meubagoe rupa nyang geupeugah lé TUHAN. 4 Sampoe peuet ploh thon treb jih peukayan gata hana jeuet keu useueng dan gaki gata hana teuma jiteuka kumong. 5 Ingat kheueh bahwa TUHAN Allah gata geupeurunoe gata lagée sidroe bapak geupeurunoe aneuëk gobnyan. 6 Lé sababnyan, gata peubuet kheueh laju peue nyang geupeurintah lé TUHAN Po teu Allah gata. Udeb kheueh meunurot huköm-huköm Gobnyan dan horeumat kheueh ubak Gobnyan. 7 TUHAN Po teu Allah gata geuba gata u nanggroe nyang leubeh subô; nanggroe nyang le krueng dan mata ié jih, deungon ié nyang ile tajam di miyueb tanoh nyang ji ile teuma u pantôn-pantôn dan bukét-bukét. 8 Nanggroe nyan jipeuhase meubagoe rupa gandom, anggô, boh ara, boh geulima, bak zaiton dan meunisan. 9 Disinan gata hana deuek atawa kureueng meusapeu pih. Batée kareueng jih na meungandong beuso, dan nibak bukét-bukétnyan gata hase teuma gata kueh teumaga. 10 Nibak teumpatnyan gata tamakheun sipueh-pueh até, dan gata meusyukoe ubak TUHAN Po teu Allah gata keu tanoh nyang subô nyang geubri Gobnyan keu gata." 11 "Gata jaga kheueh beugét-gét mangat gata hana tatuwoe ubak TUHAN Allah gata; bék kheueh gata peujayéh meubacutpi meusapeue pih nibak banmandum huköm Gobnyan nyang teuma ulôn bri keu gata nibak uroe nyoe. 12 Meunyoe gata ka tamakheun sipueh-pueh até gata dan ka teuma gata peugét rumoh-rumoh nyang gét-gét keu teumpat tinggai gata, 13 dan meunyoe ka meutamah leumô ngon kaméng dan bubiri gata, pirak ngon méuh dan banmandum hareuta milék gata nyang laén, 14 jaga kheueh beugét-gét mangat gata hana jeuet keu sombong dan gata tuwoe ubak TUHAN Po teu Allah gata nyang ka geupeubeubaih gata nibak nanggroe Meusé, di teumpat gata jipeucok keunamiet. 15 TUHAN geupimpén gata rot padang pasi nyang luwah lom ngon dahsyat, nyang jai that uleue meubisa meunan cit deungon kala-kala nyang lumpah meubisa teuma. Nibak tanoh nyang thoe hana meu ié meubacutpi Gobnyan laju geupeuteubiet ié lam lungkiek-lungkiek aneuk batée mangat gata hase tajieb ié deungon sipueh-pueh jih. 16 Di padang pasi Gobnyan geubri manna keu peunajoh gata, peunajoh nyang gohlom geuturi lé indatu gata. TUHAN geupeubuet nyan keu geucuba gata dan geupeumiyueb até gata, mangat jeuet óh dudoe teuma Gobnyan hase geupeugét nyang leubeh jroh keu gata. 17 Deungon nyan, bék kheueh sagai-sagai gata pike bahwa deungon useuha dan teunaga gata keudroe gata hase jeuet keukaya. 18 Ingat kheueh, bahwa TUHAN Po teu Allah gata nyang bri keukayaan nyan keu gata. Hainyan geupeubuet sabab sampoe án uroenyoe Gobnyan mantong seutia deungon janji nyang kalheueh geupeugét ngon indatu gata. 19 Bék kheueh tuwoe ubak TUHAN Po teu Allah gata dan bék teuma gata seutôt ubak ilah-ilah nyang laén keu gata pujoe ngon gata meungabdi ubak awaknyan. Uroenyoe ulôn peuingat ubak gata bahwa meunyoe hainyan gata peubuet cit teuma, gata ka pasti geupeubinasa lé TUHAN. 20 Meunyoe gata hana tataát ubak TUHAN Po teu Allah gata, gatapi teuma geupeubinasa, lagée bansa-bansa nyang geupeuranab dikeue mata gata."
Kitab Teu-Ulang 9
1 "Deungoe kheueh nyoe hei syedara-syedara! Nibak uroenyoe gata jeumeurang Krueng Yordan mangat gata duek nibak daerah bansa-bansa nyang leubeh rayeuk dan leubeh teuga nibak gata. Banda-banda awaknyan rayeuk-rayeuk lom teubintéh ngon beuton nyang manyang-manyang meujulang u langét. 2 Ureuëng jih badanji rayeuk-rayeuk dan teugab-teugab potongan tuboh jih; awaknyan lagée badan gogasi nyang juwah. Dan gata ka tadeungoe bahwa hana meusidroepi nyang hase jilawan awaknyan. 3 Teuma jinoenyoe gata kalon keudroe pakriban TUHAN Allah gata geujak dikeue mata gata lagée apui nyang jitot peue-peue nyang na. Jihnyan jipeutaloe awaknyan dikeue mata gata, akhé jih gata hase gata use dan gata peuhanco awaknyan deungon bagaih that lagée nyang geupeujanji lé TUHAN. 4 Óh ka lheueh TUHAN Po teu Allah gata geu use awaknyan keu gata, bék gata pike bahwa gata geuba keudeh mangat jeuet gata cok keumilék gata tanoh nyan sabab gata gét dan gata peubuet keuheundak TUHAN Po teu Allah gata deungon nyan gata pike hak gata teurimong. Sagai-sagai hana! TUHAN geu use bansa-bansa nyan keu gata sabab awaknyan jeuhet. TUHAN geupeubiyeu gata mangat gatacok tanoh awaknyan, sabab Gobnyan keuneuk geupeutrok janji Gobnyan bak indatu gata Nabi Ibrahim, Nabi Ishaq dan Nabi Yakub. 6 Peucaya kheueh bahwa TUHAN Po teu Allah hana geujok tanoh subô nyan keu gata lé sabab hak gata teurimong. Hana! Gatanyoe bansa nyang kreueh ulée. 7 Ingat kheueh pakriban gata tapeujeuet TUHAN Po teu Allah gata beungéh nibak padang pasi. Phon gata tatinggai nanggroe Meusé sampoe gata ka trok keunoe, gata talawan TUHAN. 8 Meunan cit di Gunong Sinai gata peujeuet TUHAN beungéh lumpah na, sampoe Gobnyan keuneuk geupeubinasa gata. 9 Ulôn kuteungoh gunong nyan keuneuk lôn jak teurimong batée peujanjian nyang geupeugét lé TUHAN deungon gata. Peuet ploh uroe dan peuet ploh malam treb jih ulôn tinggai ateueh gunong nyan deungon hana lôn makheun dan lôn jieb ié. 10 Óh lheuehnyan TUHAN geubri bak lôn bandua neuk batée nyang ka geutuléh lé Allah keudroe. Nibak batée nyan teutuléh deungon tutoe Gobnyan nyang geupeugah nibak teungoh-teungoh apui hu keu gata, bak watée gata na meusapat nibak gaki gunong. 11 Biet, óh ka seuleusoe peuet ploh uroe dan peuet ploh malam, laju lé TUHAN geujok ubak ulôn bandua boh batée peujanjian nyan. 12 Lheueh nyan laju TUHAN meufeureuman ubak ulôn, 'Jak treun kheueh laju, sabab bansa gata nyang gata ba di nanggroe Meusé ka jipeubuet jeuhet. Awaknyan ka meusimpang nibak peue-peue nyang Ulôn peurintah, dan jipeugét patong keu jiseumah.' 13 Meunan cit TUHAN meufeureuman ubak ulôn lagée nyoe, 'Ulôn kuteupeue bahwa bansanyan keubiet that kreueh ulée. 14 Bék cuba-cuba jihalang Ulôn. Ulôn keuneuk peubinasa awaknyan sampoe awaknyan hana ji-ingat lé. Teuma gata Ulôn peujeuet keu ayah nibak saboh bansa nyang leubeh rayeuk dan leubeh teuga nibak awaknyan.' 15 Lheuehnyan laju ulôn paleng, dan sira ulôn ba bandua boh batée peujanjian deungon bandua jaroe lôn, laju ulôn treun di ateueh gunong nyang teungoh hu meuháb-háb nyan. 16 Ulôn kalon bahwa gata ka ta iengkeue peurintah TUHAN Po teu Allah gata. Gata ka meudesya ubak TUHAN sabab gata peugét keudroe gata saboh patong leumô nibak logam. 17 Teuma dikeue mata gata keudroe bandua boh batée peujanjian nyan ulôn seumpom sampoe hanco meukeupeng-keupeng. 18 Lheuehnyan ulôn sujut lom dikeue TUHAN di ateueh pucak gunong nyang treb jih peuet ploh uroe dan peuet ploh malam, hana lôn makheun dan hana teuma lôn jieb ié. Nyan ulôn peubuet sabab gata ka meudesya ubak TUHAN deungon gata peubuet peue nyang geuanggab jeuhet, lé sababnyan kheueh Gobnyan beungéh. 19 Ulôn teumakot ubak beungéh TUHAN nyang luwabiasa ateueh gata sampoe gata keuneuk geupeubinasa, teuma goenyoepi TUHAN geutem deungoe ulôn. 20 Meunan cit TUHAN beungéh that-that keu Nabi Harun sampoe Gobnyan keuneuk geupoh maté Nabi harun nyan, laju ulôn meudoá keu keu Nabi Harun nyan cit teuma. 21 Patong leumô logam nyang gata peugét nyan, laju ulôn rhom lam apui. Lheuehnyan laju lôn peuhanco dan ulôn tôb sampoe halôh lagée abée, dan abéenyan ulôn geulawa lam aneuk krueng nyang na ile nibak gunong nyan. 22 Meunan cit di Tabera, Masa dan Kibrot-Taawa, gata tapeujeuet TUHAN beungéh. 23 Dan watée gata geuyue lé TUHAN mangat gata tinggai Kades-Barnea keugata maju dan gata tinggai ateueh tanoh nyang geubri keu gata, gata tabantah peurintah TUHAN Allah gata; gata hana tatem peucaya atawa gata taát ubak Gobnyan. 24 Watée phon that ulôn meuturi ngon gata, gata sabe talawan TUHAN. 25 Ulôn kuteupeue bahwa TUHAN ka brat that até keuneuk geupeubinasa gata. Dan nyang kheueh jeuet peuet ploh uroe dan peuet ploh malam ulôn sujut dikeue TUHAN 26 sira lôn meudoá lagée nyoe: Ya TUHAN Nyang Mahamanyang, bék kheueh neupeubinasa umat atra Droeneueh nyoe, bansa nyang Droeneueh peubeubaih dan Droeneueh intat jiteubiet lam nanggroe Meusé deungon teunaga dan keukuasaan Droeneueh nyang rayeuk. 27 Ingat keu hamba-hamba Droeneueh Nabi Ibrahim, Nabi Ishaq dan Nabi Yakub, dan bék kheueh neukalon ateueh sikeueb kreueh ulée buet nyang jeuhet dan desya bansa nyoe. 28 Meunyoe umat Droeneueh neupeubinasa cit teuma, deungon nyan ureuëng Meusé teuma jipeugah bahwa Droeneueh hana hase neuba bansa Droeneueh keudroe ubak nanggroe nyang Droeneueh meujanjinyan keu awaknyan, dan bahwa Droeneueh ba awaknyan u padang pasi keu Droeneueh jak poh maté awaknyan, sabab Droeneueh banci keu awaknyan. 29 Teuma ingat kheueh, TUHAN, bahwa awaknyoe bansa nyang Droeneueh piléh jeuet keu umat Droeneueh, dan neuba nibak nanggroe Meusé deungon teunaga dan kuasa Droeneueh nyang rayeuk."
Kitab Teu-Ulang 10
1 "Óh lheueh nyan TUHAN meufeureuman lom ubak ulôn, 'Hai, Nabi Musa, gata jakpeut kheueh laju dua boh leumpeng batée lagée nyang phon-phon, dan gata peugét kheueh teuma saboh peuto kayée keu teumpat atranyan, lheueh nyan gatajak kheueh ubak Ulôn di pucak gunong. 2 Nibak batée-batée nyan teuma Ulôn tuléh deungon haba nyang saban lagée nibak batée nyang ka gata peubeukah nyan; óh lheueh nyan batée-batée nyan harôh kheueh gata peutamong u dalam peuto nyan.' 3 Laju ulôn peugét peuto nibak kayée akasia dan lôn peut laju dua boh batée lagée nyang ilée, lheuehnyan atranyan laju ulôn ba u ateueh gunong. 4 Nibak batéenyan geutuléh laju lé TUHAN Siploh boh Peurintah saban ngon atra awai, na kheueh peurintah-peurintah nyang geubri keu gata, bak watée Gobnyan geupeugah haba di teungoh-teungoh apui bak uroe gata meusapat di gaki gunong. Óh lheueh nyan TUHAN geubri laju batée tuléh nyan ubak ulôn 5 dan laju teuma lôn gisa lom sira lôn treun diateueh gunong nyan. Laju óh lheuehnyan dan paih lagée peurintah TUHAN, ban dua boh batée tuléh nyan ulôn peutamong laju udalam peuto nyang ka ulôn peugét -- dan phon saát nyan sampoe án jinoe ban dua batée tuléh nyan mantong na disinan." ( 6 Óh lheuehnyan ureuëng Israel nyan laju jibeurangkat nibak mon-mon ureuëng Yaakan, dan jijak u Mosera. Di teumpat nyan kheueh teuma Nabi Harun meuninggai donya ngon jikubu. Eleazar geunantoe gobnyan sibagoe imeum. 7 Beudôh nibak teumpat nyan awaknyan jijak laju u Gudgod, laju u Yotbata, daerah nyang jai that ié jih. 8 Di gunongnyan TUHAN geupeukhusos sukée Lewi keu nyang urôh Peuto peujanjian dan jipeutimang TUHAN, meunan cit teu kheun beureukat ateueh nan Gobnyan. Nyang kheueh tugaih awaknyan sampoe án jinoe. 9 Lé sababnyan sukée Lewi hana jiteurimong tanoh pusaka lagée sukée-sukée nyang laén, sabab TUHAN kheueh jeumba dan warésan awaknyan, lagée nyang geupeugah lé TUHAN Po teu Allah ubak awaknyan.) 10 "Peuet ploh uroe peuet ploh malam ulôn tinggai di ateueh gunong lagée nyang ulôn peubuet phon-phon that. Sigoe teuk TUHAN geudeungoe ulôn, dan Gobnyan situju hana geu peubinasa gata. 11 Lé Gobnyan geuyue ulôn mangat lônjak pimpén gata mangat gata hase tateurimong sibagoe hak milék tanoh nyang ka geupeujanji ubak indatu gata." 12 "Jinoenyoe, Syedara-syedara, ngieng kheueh peue nyang geulakée TUHAN Po teu Allah gata nibak gata: Horeumat kheueh TUHAN Po teu Allah gata dan peubuet kheueh banmandum nyang geupeurintah lé Gobnyan. Cinta kheueh Gobnyan dan meuiébadat kheueh ubak Gobnyan deungon bansaboh jiwa raga gata. 13 Taát kheueh ubak peurintah TUHAN nyang nibak uroenyoe ulôn peutrok ubak gata deumi keugét gata keudroe. 14 TUHAN Po teu Allah gata nyang po langét nyang manyang; bumoepi atra Gobnyan meunan cit banmandum nyang na di ateueh nyan. 15 Teuma geunaséh TUHAN keu indatu gata rayeuk lumpah na, sampoe nibak meubagoe bansa gata kheueh nyang geupiléh lé Gobnyan, dan trok án jinoepi gata umat Gobnyan nyang teupiléh. 16 Lé sababnyan phon saátnyoe gata harôh taát ubak TUHAN dan bék kheueh gata meukreueh ulée le. 17 TUHAN Po teu Allah gata na ateueh meubagoe ilah nyang laén dan leubeh nibak meubagoe kuasa. Gobnyan Po teu Allah nyang agong dan meukuasa nyang harôh teutaát. Gobnyan hana galak geudong siblaih meunan cit hana galak geuteurimong sugok. 18 Gobnyan geubila hak aneuëk yatem ngon muntui dan inong balée mangat awaknyan jipeusaneut deungon ade; Gobnyan geugaséh keu ureuëng aséng nyang udeb meusapat deungon bansa geutanyoe dan geujok keu awaknyan peunajoh deungon peukayan. 19 Deungon nyan gatapi harôh gata tunyok gaséh sayang gata ubak ureuëng aséng nyan. Sabab yoh watée ilée gatapi ureuëng aséng di nanggroe Meusé. 20 Horeumat kheueh TUHAN Po teu Allah gata dan meuiébadat kheueh ubak Gobnyan mantong. Bah kheueh gata teutab seutia ubak Gobnyan dan meunyoe meubudok deumi nan Gobnyan mantong. 21 Pujoe kheueh Gobnyan sabab Gobnyan TUHAN Po teu Allah gata. Ngon mata ulée gata keudroe gata ka lheueh takalon buet-buet nyang hebat luwabiasa nyang ka geupeubuet lé Gobnyan keu gata. 22 Watée indatu gata geujak u nanggroe Meusé, jeumeulah awaknyan na kheueh tujoh ploh droe. Teuma, TUHAN Po teu Allah ka geupeujeuet gata le jih sidub bintang-bintang nyang na di langét."
Kitab Teu-Ulang 11
1 "Cinta kheueh ubak TUHAN Allah gata, dan taát kheueh sabe ubak banmandum peurintah Gobnyan. 2 Ingat kheueh phon saát nyoe peue nyang gata teupeue keuhai TUHAN dan peungalaman gata. Aneuëk-aneuëk gata hana jiteupeue peungalaman nyan. Gata kheueh nyang ka gata peusaksi keu agongan TUHAN Po teu Allah gata, teunaga Gobnyan, keuhai keukuasaan Gobnyan 3 dan buet-buet nyang ajaéb nyang Gobnyan peubuet. Gata takalon keudroe peue nyang geupeubuet ateueh raja nanggroe Meusé dan bansaboh nanggroe jihnyan. 4 Gata takalon pakriban TUHAN geupeuhanco sipa-i nanggroe Meusé meusajan deungon mandum guda jih meunan cit deungon geuritan prang jih. Awaknyan banmandum geupeukaram lam Laôt Geulagah watée awaknyan teungoh jipeulet gata. 5 Gata tateupeue peue nyang geupeubuet lé TUHAN keu gata dipadang pasi sigohlom gata trok keunoe. 6 Meunan cit gata teuingat peue nyang geupeubuet lé TUHAN ateueh Datan dan Abiram, aneuëk-aneuëk Eliab nibak sukée Ruben. Nibak teumpat gata banmandum, bumoe teuprah dua laju jiúet awaknyan meusigoe ngon keuluwarga jih, khimah dan banmandum beulatang peulara awaknyan. 7 Biet, gata kheueh nyang ngon mata ulée gata keudroe ka lheueh gata kalon banmandum buet nyang ajaéb nyang ka geupeubuet lé TUHAN." 8 "Taát kheueh ubak mandum huköm nyang ulôn peutrok keu gata nibak uroenyoe, deungon nyan gata hase tajeumeurang krueng dan gata tamong lam nanggroe nyang hana treb lé gata duek teuma. 9 Dan gata teuma udeb nyang treb nibak nanggroe nyang kaya ngon subô, nyang ka geupeujanji lé TUHAN ubak indatu gata dan ubak keuturonan awaknyan. 10 Nanggroe nyang gata duek teuma kon lagée tanoh Meusé, nibak teumpat tinggai gata yoh masa ilée. Disideh gata harôh tameubuet nyang brat keu gata peuék ié lam ladang mangat jeuet gata tabu bijéh. 11 Teuma keu nanggroe nyang teuma gata tamong nyan na kheueh tanoh meugunong-gunong dan pantôn-pantôn; tanoh jih ji-ile lé ié ujeuen. 12 TUHAN Po teu Allah gata geupeulara nanggroe nyan dan geujaga sipanyang thon. 13 Lé sababnyan, taát kheueh ubak peue-peue mantong peurintah nyang ulôn peusampoe ubak gata nibak uroenyoe; cinta kheueh ubak TUHAN Po teu Allah gata dan meuiébadat kheueh ubak Gobnyan deungon banmandum jiwa raga gata. 14 Meunyoe gata tapeubuet lagée nyan, teuma lé TUHAN geupeutreun ujeuen ateueh tanoh gata watée musém ka teuka, óh ka lheueh gata mupot, nibak watée gata tapeuphon seumula. Teuma gata na gandom nyang seb, anggô dan minyéuk zaiton, 15 meunan cit na leueng keu beulatang peulara gata. Peue-peue mantong peunajoh nyang gata peureulée teuma teukeubah keu gata. 16 Bék gatatem jipeujiôh gata nibak TUHAN mangat jak seumah dan gata meungabdi ubak ilah-ilah nyang laén. 17 Meunyoe gata ta iengkeue ubak peurintah nyan, TUHAN teuma beungéh keu gata. Gobnyan hana teuma geupeutreun ujeuen; tanoh gata ka jeuet keu tho kreng deungon nyan seunaman nyang teupula hana jipeuna hase. Deungon nyan teuma lam watée nyang paneuk gata maté nibak tanoh nyang subô nyang geubri lé TUHAN keu gata. 18 Ingat kheueh dan simak kheueh peurintah-peurintah nyan. Ikat kheueh bak jaroe gata dan pasang kheueh teuma nibak dho gata mangat jeuet teuingat-ingat. 19 Peurunoe kheueh ubak aneuëk-aneuëk gata. Peugah kheueh hainyan bahnyan lam rumoh meunan cit diluwa rumoh, bak watée meureuhat dan bak watée keureuja. 20 Tuléh kheueh atranyan nibak taméh rumoh gata dan nibak babah pintoe geureubang gata. 21 Deungon nyan, gata ngon aneuëk-aneuëk gata teuma panyang umu nibak nanggroe nyang geupeujanji lé TUHAN Po teu Allah gata ubak indatu gata. Simantong na langét di ateueh bumoe, sidub treb nyan kheueh teuma gata tinggai nibak tanoh nyan. 22 Taát kheueh deungon seutia banmandum huköm nyang ulôn peusampoe ubak gata; Cinta kheueh TUHAN Po teu Allah gata, peubuet kheueh banmandum nyang geupeurintah ubak gata, dan bah kheueh gata teutab seutia ubak Gobnyan. 23 Deungon nyan TUHAN geu-use banmandum bansa nyan dikeue gata, dan gata tatinggai nibak tanoh atra bansa-bansa nyang leubeh rayeuk dan leubeh teuga nibak gata. 24 Tieb-tieb wilayah nyang gata tamong teuma jeuet keu hak milék gata. Wilayah gata beureuntang phon nibak padang pasi di seulatan sampoe trok u Gunong-gunong Libanon di siblaih utara, dan phon nibak Krueng Efrat di siblaih u timu sampoe trok u Laôt Teungoh di siblaih u barat. 25 Bansaboh nanggroenyan TUHAN Po teu Allah gata teuma geupeujeuet ureuëng-ureuëng habéh teumakot keu gata lagée nyang ka geupeujanjinyan, deungon nyan hana meusidroepi nyang hase jitam gata. 26 Uroenyoe gata jeuet tapiléh beureukat atawa kutôk. 27 Gata teuma geubri beureukat meunyoe gata taát ubak peurintah-peurintah TUHAN Po teu Allah gata, nyang nibak uroenyoe ulôn peutrok keu gata. 28 Teuma gata geukutok meunyoe gata hana taát ubak peue-peue nyang geupeurintah lé TUHAN Po teu Allah gata, sabab ka gata paleng gata seumah ilah-ilah nyang hántom na gata seumah. 29 Óh ka lheueh TUHAN Po teu Allah gata geuba gata geupeutamong lam nanggroe nyang teuma gata tinggai nyan, beureukatnyan harôh gata kheun nibak Gunong Gerizim dan kutôk nyan nibak Gunong Ebal. ( 30 Bandua boh gunongnyan teuduek jih siblaih u barat Krueng Yordan nibak wilayah ureuëng Kanaan nyang tinggai di Pantôn Yordan, meuhadab keu u barat hana padubna jiôh nibak bak-bak kayée teumpat iébadat di More rab ngon banda Gilgal.) 31 Hana treble gata tajeumeurang Krueng Yordan dan laju gata duek ateueh tanoh nyang geubri lé TUHAN Po teu Allah gata keu gata. Óh ka lheueh gata reupah tanoh nyan dan gata duek disinan, 32 gata harôh tataát banmandum huköm nyang ulôn peusampoe keu gata nibak uroenyoe."
Kitab Teu-Ulang 12
1 "Nyoe kheueh huköm-huköm nyang harôh gata taát si umu udeb gata di nanggroe nyang geubri keu gata lé TUHAN, Po teu Allah indatu gata. 2 Óh ka lheueh gata tamong u dalam nanggroe nyan gata harôh tahanco banmandum teumpat-teumpat seumujoe awaknyan nyang teukeubah di ateueh-ateueh gunong nyang manyang, di bukét-bukét dan dimiyueb-miyueb kayée nyang rampak, nibak teumpat bansa nyang tinggai bak teumpat jiseumah ilah-ilah awaknyan. 3 Gata peuhanco kheueh laju miseubah-miseubah awaknyan meunan cit peureumok kheueh taméh-taméh batée nyang awaknyan anggab keuramat. Gatatot kheueh teuma lambang-lambang Asyera, dan gata peuhanco kheueh patong-patong beurala awaknyan, akhéjih ilah-ilah nyan hanale jiseumah nibak teumpat-teumpat nyan. 4 Bak watée gata taseumah TUHAN Po teu Allah gata, bék kheueh gata tiru nibak awaknyan deungon cara awaknyan jiseumah ilah-ilah awaknyan. 5 Nibak banmandum wilayah sukée-sukée Israel, TUHAN Po teu Allah gata teuma geupiléh saboh teumpat mangat jeuet bansa geutanyoe jiteumé jak ukeue Gobnyan dan jiseumah Gobnyan. 6 Ubak teumpat nyan kheueh harôh gataba keureubeuen-keureubeuen nyang teutot meunan cit keureubeuen-keureubeuen nyang laén, keureubeuen siper siploh gata meunan cit keureubeuen-keureubeuen nyang laén teuma, keureubeuen teupeuleuh kaôi gata, keureubeuen ban galak até droe gata dan aneuëk leumô meunan cit deungon kaméng dan bubiri gata nyang phon that lahé. 7 Nibak teumpat nyan cit teuma, dikeue TUHAN Po teu Allah gata, gata meusajan-sajan deungon keuluwarga gata harôh gata makheun dan meugeumbira ateueh useuha-useuha gata nyang meuhase sabab geubri beureukat lé TUHAN Po teu Allah gata. 8 Meunyoe watéenyan ka teuka, gata békle tapeubuet lagéenyan bagoe. Trok bak watéenyoe gata meuiébadat ban galak até droe, 9 sabab gata gohlom tatamong lam nanggroe nyang geubri lé TUHAN Po teu Allah gata keu gata, teumpat gata jeuet tatinggai teutab deungon aman. 10 Óh ka lheueh gata tajeumeurang Krueng Yordan, TUHAN Po teu Allah teuma geutulông gata mangat gata duek nibak teumpat dan tanoh nyang na di meurandeh krueng nyan. Gobnyan teuma keulindong gata nibak meubagoe musoh, dan gata teuma udeb deungon aman dan teuntram. 11 Óh lheuehnyan TUHAN Po teu Allah gata teuma geupiléh saboh teumpat mangat jeuet gata taseumah Gobnyan. Keunan kheueh gata harôh tajak sira taba banmandum nyang ulôn peurintah, na kheueh keureubeuen nyang teutot dan keureubeuen-keureubeuen nyang laén, lagée keureubeuen siper siploh dan keureubeuen khusos nyang gata peujanji ubak TUHAN. 12 Meugeumbira kheueh dikeue TUHAN Allah gata, meusajan-sajan deungon aneuëk-aneuëk gata, namiet-namiet gata dan ureuëng-ureuëng Lewi nyang na tinggai nibak banda gata, lé sabab ureuëng Lewi hana meuteumé tanoh nibak nanggroe gata. 13 Gata hana jeuet tapeuseumah keureubeuen gata nibak barang gapat teumpat nyang gata piléh keudroe, 14 teuma nibak teumpat nyang geupiléh lé TUHAN didaerah saboh lamkawan sukée gata. Nibak teumpatnyan mantong nyang jeuet peuseumah keureubeuen nyang teutot dan gata peubuet hai nyang laén nyang ulôn peurintah ubak gata. 15 Teuma gata beubaih keu gata sie beulatang peulara gata dan gata pajoh asoe jih dipat mantong gata tinggai. Gata jeuet tapajoh sidub toh nyang geubri lé TUHAN Po teu Allah gata keu gata. Tieb-tieb ureuëng, bah nyan nyang gleh meunan cit nyang kuto, jeuet jipajoh sie nyan, lagée gata jeuet tapajoh eungkot sie rusa. 16 Teuma darah jih nyang hana jeuet teupajoh, dan darah nyan harôh teuroe ateueh tanoh lagée teuro ié. 17 Nibak teumpat tinggai gata hana jeuet gata pajoh keureubeuen siper siploh nibak hase gandom gata, anggô gata, minyéuk zaiton gata, leumô atawa kaméng ngon bubiri gata nyang phon that lahé, keureubeuen teupeuleuh kaôi gata, keureubeuen ban galak droe atawa keureubeuen nyang laén. 18 Gata meusajan ngon aneuëk-aneuëk gata, meunan cit namiet-namiet gata dan meusajan-sajan ngon ureuëng-ureuëng Lewi nyang na tinggai lam banda gata, harôh tapajoh keureubeuen nyan dikeue TUHAN Allah gata, nibak teumpat nyang geupiléh lé TUHAN Po teu Allah gata. Dan nibak teumpat nyan gata harôh meugeumbira sabab lé meubagoe useuha gata. 19 Jaga kheueh bék sampoe gata peubiyeu kawöm Lewi nyan teulanta simantong gata udeb lam nanggroe nyan. 20 Óh ka lheueh TUHAN Po teu Allah gata geupeuluwah bataih-bataih nanggroe gata lagée nyang geupeujanji nyan, gata jeuet tapajoh asoe jih nyan ban galak droe gata. 21 Meunyoe teumpat nyang geupiléh lé TUHAN Po teu Allah jiôh that nibak teumpat tinggai gata, gata jeuet tasie saboh leumô, bubiri atawa kaméng nyang geubri lé TUHAN keu gata, dan gata pajoh sie jih nibak teumpat gata ban galak até gata, lagée nyang ka lheueh ulôn peugah bak gata. 22 Tieb-tieb ureuëng bah nyan nyang gleh meunan cit nyang kuto, jeuet jipajoh eungkot sie nyan, lagée gata jeuet tapajoh eungkot sie rusa. 23 Teuma sie nyang mantong na meudarah hana jeuet tapajoh, sabab nyawöng na lam darah, dan gata hana jeuet tapajoh nyawöng meusigoe ngon asoe jih. 24 Darah jih sagai-sagai hana jeuet gata pajoh, teuma harôh teuro ateueh tanoh lagée teuro ié. 25 Meunyoe gata tataát ubak peurintah nyan, TUHAN galak that, dan gata meunan cit keuturonan gata teuma seujahtra. 26 Banmandum keureubeuen dan nyang gata peuseumah nyang ka gata peujanji ubak TUHAN, harôh gata ba ubak teumpat nyang geupiléh lé TUHAN. 27 Keureubeuen nyang teutot dan keureubeuen nyang teupajoh asoe jih harôh teupeuseumah ateueh miseubah TUHAN Po teu Allah gata dan darah gobnyan geurô ateueh miseubah nyan. 28 Simak kheueh beujroh-jroh peue-peue nyang ka ulôn peurintah ubak gata, deungon nyan gata ka tapeubuet nyang jroh dan geugalak lé TUHAN Po teu Allah gata, deungon nyan teuma gata dan keuturonan gata seulamat dan seujahtra keu siumu masa." 29 "TUHAN Po teu Allah gata teuma geupeubinasa bansa-bansa nyang na tinggai nibak nanggroe nyan, deungon nyan gata hase gata duek dan gata tinggai disinan. 30 Óh ka lheueh bansa-bansa nyan teupeubinasa, até-até kheueh bék sampoe gata taseutôt awaknyan teuseumah ilah-ilah laén, sabab ngon buet lagéenyan jipeuteuka beuncana. 31 Cara bansa-bansa nyan jiseumah ilah-ilah jih, bék kheueh gata seutôt keu gata peubuet taseumah TUHAN Po teu Allah gata, sabab awaknyan jiseumah deungon cara jipeubuet buet-buet nyang jeuhet nyang geubanci lé TUHAN. Dan aneuëk-aneuëk awaknyan keudroe awaknyan tot ateueh miseubah sibagoe keureubeuen keu ilah-ilah awaknyan. 32 Peubuet kheueh banmandum nyang ulôn peurintah ubak gata; bék gata tamah atawa gata peukureueng.
Kitab Teu-Ulang 13
1 Meunyoe na sidroe nabi atawa tukang boh tapeuse lumpo jipeujanji sapeue-sapeue mujizat atawa buet nyang ajaéb 2 deungon meukeusut mangat gata taseumah ubak ilah-ilah nyang hántom na gata turi, bah kheueh peue nyang awaknyan peujanji nyan biet-biet teujadi, 3 bék tabri peuratian keu hai nyan. TUHAN Po teu Allah gata geupeuguna ureuëng nyan keu geu ujoe gata, mangat geukalon peu kheueh gata biet-biet gata cinta ubak TUHAN deungon sipeunoh até atawa hana. 4 Ureuëng nyang lagéenyan harôh kheueh teuhuköm maté, kareuna jikeuneuk peusisat gata nibak jalan nyang geupeurintah lé TUHAN Po teu Allah gata keu gata. Jihnyan na kheueh ureuëng jeuhet sabab jiyue gata mangat gata beurontak ubak TUHAN Po teu Allah gata nyang ka geupeubeubaih gata nibak nanggroe Meusé, di teumpat gata jiboh keunamiet. Jadi ureuëng nyang lagéenyan harôh teupoh maté, mangat buet nyang jeuhet teusampôh beu habéh. Teuma gata harôh kheueh taseutôt peurintah TUHAN Po teu Allah gata dan gata horeumat Gobnyan; gata taát kheueh ubak Gobnyan dan gata peubuet kheueh peue mantong nyang geupeurintah keu gata. Teutab kheueh seutia dan meungabdi ubak Gobnyan. 6 Meunyoe syedara gata atawa aneuëk agam meunan cit ngon aneuëk inong, atawa peurumoh gata nyang gata gaséh atawa teuma rakan nyang that-that tho deungon gata deungon sengab-seungab jibujuk gata mangat gata tatem seumah ilah-ilah nyang laén nyang hana gata turi meunan cit hana geuturi lé indatu gata, ilah-ilah nibak bansa-bansa nyang tinggai tô ngon jiôh, 8 bék gata deungoe jihnyan dan bék kheueh teuma gata peubiyeu droe gata jibujuk lé ureuëng nyang lagéenyan. Meunan cit bék teuma gata lindong ngon gata gaséh ureuëng nyang lagéenyan. 9 Ureuëng nyang lagéenyan harôh kheueh teu rhom ngon aneuk batée sampoe án maté. Nyang peuphon rhom harôh kheueh gata, óh lheuehnyan barô kheueh jiseutôt lé banmandum rakyat ba. Ureuëng nyang meusalah nyan harôh kheueh teupoh maté, sabab jihnyan jikeuneuk peujiôh gata nibak TUHAN Po teu Allah gata nyang ka geupeubeubaih gata nibak jiboh keunamiet di nanggroe Meusé. 11 Teuma banmandum bansa Israel jideungoe keuhai teupoh maté nyan dan sabab nyan awaknyan jeuet keu teumakot, sampoe hana meusidroepi nyang jipeubuet jeuhet lagéenyan. 12 Meunyoe teuma gata tinggai di banda-banda nyang geubri lé TUHAN Po teu Allah gata keu gata, mungken na meutabu haba 13 bahwa na meupadub droe ureuëng jeuhet nibak bansa gata ka jipeusisat peunduduek banda mangat jiseumah ilah-ilah nyang hana gata turi. 14 Meunyoe na teudeungoe haba nyang meusáh sáh nyang lagéenyan bagoe, gata seulidék kheueh deungon teuliti. Meunyoe keujeuhetan nyan biet-biet ka teujadi, 15 teuma banmandum peunduduek banda nyan meunan cit deungon beulatang peulara jih harôh teupoh maté. Meunan cit deungon banda nyan harôh kheueh teupeuhanco sampoe rata ngon tanoh. 16 Banmandum hareuta beunda peunduduek banda nyan harôh teupeusapat lam padang nyang luwah, laju banda dan bubena hareuta beunda jihnyan teutot sibagoe keureubeuen ubak TUHAN Po teu Allah gata. Óh ka lheueh banmandum nyan harôh teutinggai disinan jeuet keu rungka-rungka dan hana jeuet teupeugét lom teuma. 17 Barang-barang teukutôk nyan hana jeuet teukeubah keu gata keudroe, teuma harôh kheueh teupeubinasa banmandum. Teuma keuhai beungéh TUHAN reuda dan Gobnyan geutunyok gaséh sayang keu gata. Gobnyan teuma geupumurah até keu gata dan geupeu jeuet gata keu bansa nyang raya lagée nyang ka geupeujanji ubak indatu gata, 18 asai gata ta-taát ubak mandum peurintah nyang ulôn peusampoe keu gata nibak uroenyoe, dan gata peubuet banmandum nyang geulakée lé Gobnyan."
Kitab Teu-Ulang 14
1 "Gata na kheueh umat TUHAN Po teu Allah. Teuma bak watée gata meukabong keu ureuëng nyang meuninggai donya, bék kheueh gata peuluka droe gata atawa tacuko bagian keue ulée gata lagée nyang jipeubuet lé bansa-bansa laén. 2 Gata na kheueh milék TUHAN Po teu Allah gata; nibak banmandum bansa di ateueh bumoe, gata kheueh yang geupiléh lé Po teu Allah mangat jeuet keu umat Gobnyan." 3 "Bék kheueh gata pajoh beulatang nyang geupeugah hareuem lé TUHAN. 4 Gata jeuet tapajoh beulatang-beulatang nyang nyoe: leumô, bubiri, kaméng, 5 rusa, kaméng uteuen, bubiri uteuen, 6 dan banmandum beulatang nyang gukée jih teuplah dan nyang jimomoh biak. 7 Beulatang nyang gukée jih hana teuplah nyan hana jeuet gata makheun meunan cit nyang hana jimomoh biak. Bék gata pajoh beulatang unta, keulinci dan marmot. Beulatang nyan na kheueh hareuem sabab bahpi na jimomoh biak teuma gukée jih hana teuplah. 8 Meunan cit deungon bui, bék gatapajoh, beulatang nyan hareuem, sabab bah kheueh gukée jih teuplah, beulatang nyan hana jimomoh biak. Asoe sie jih hana jeuet teupajoh, meunan cit deungon bangke jih hana jeuet gata cukéh. 9 Gata jeuet tapajoh uengkot peue mantong nyang meusisek dan na sireb. 10 Beulatang nyang udeb didalam ié teuma hana meusireb dan hana teuma meusisek nyan na kheueh hareuem, deungon nyan, atranyan hana jeuet gata pajoh. 11 Cicém peue mantong jeuet gata pajoh nyang hana hareuem. 12 Teuma na meupadub boh jeunéh cicém nyang hana jeuet gata pajoh, na kheueh: cicém siwah, cicém keutoktok, meubagoe jeunéh kleueng, cicém nasar, cicém gagak, cicém unta, cicém cama, blekok dan meubagoe jeunéh cicém cangiriek, undan, cicém kasa dan simantong. 19 Banmandum beulatang seurangga nyang meusayeub na kheueh hareuem, deungon nyan hana jeuet teupajoh. 20 Beulatang nyang na sayeub teuma hana hareuem nyan jeuet teupajoh. 21 Beulatang nyang maté keudroe bangke beulatang nyan hana jeuet teupajoh, teuma jeuet jipajoh lé ureuëng aséng nyang na tinggai lamkawan gata, atawa bangke beulatang nyang maté nyan teupeubloe keu bansa aséng nyang lagée nyan jeuet. Gata na kheueh umat nyang teupeukhusos keu TUHAN Po teu Allah gata. Uengkot sie aneuëk bubiri atawa aneuëk kaméng hana jeuet teutaguen ngon ié miek nang jih." 22 "Tieb-tieb thon gata harôh kheueh gata weuek siper siploh nibak banmandum hase tanoh gata. 23 Dikeue TUHAN Po teu Allah gata, di teumpat nyang geupiléh nyan, gata harôh gatapajoh keureubeuen siper siploh nibak hase gandom, ié anggô, minyéuk zaiton meunan cit ngon aneuëk leumô dan kaméng bubiri gata nyang phon that lahé. Gata peubuet kheueh hainyan mangat jeuet keu siumu masa gata tameurunoe keu tahoreumat TUHAN Po teu Allah gata. 24 Meunyoe teumpat nyang geupiléh lé TUHAN Po teu Allah gata jiôh that nibak rumoh gata, sampoe siper siploh nibak hase tanoh gata nyang geubri lé TUHAN Allah gata keu gata hana hase gata ba keunan, 25 teuma gata peubloe kheueh jeumba nibak hase tanoh gata nyan, dan gataba kheueh péng yuem nyan u teumpat nyang ka geupiléh lé TUHAN Po teu Allah gata. 26 Gata beulanja kheueh péng nyan keu peue mantong nyang gata keuneuk bloe -- leumô atawa kaméng bubiri, ié anggô atawa ié jieb nyang kreueh -- laju nibak teumpatnyan, dikeue TUHAN Po teu Allah gata, gata dan keuluwarga gata harôh kheueh tapajoh bu meusajan-sajan dan gata meuseunang-seunang. 27 Bék gata peubiyeu ureuëng Lewi nyang tinggai di banda-banda gata; ingat kheueh bahwa awaknyan hana meutanoh atrajih keudroe. 28 Bak tieb-tieb akhé thon nyang keu lhée, gata harôh taba siper siploh jeumba nibak hase tanoh gata dan gata peusapat laju atranyan nibak banda-banda gata. 29 Peunajohnyan keu ureuëng Lewi sabab awaknyan hana meutanoh atrajih keudroe, dan keu ureuëng aséng, aneuëk yatem ngon aneuëk meuntui dan ureuëng inong balée nyang udeb di banda-banda gata. Awaknyan jeuet jiteuka dan jijak cok banmandum peue nyang jipeureulée. Meunyoe gata tapeubuet lagéenyan, lé TUHAN Allah gata teuma geubri beureukat banmandum hase useuha gata."
Kitab Teu-Ulang 15
1 "Tieb-tieb akhé thon nyang keutujoh gata harôh tapeuna watée keuteupeusampôh utang. 2 Meunoe cara jih. Tieb-tieb ureuëng Israel nyang ji peu utang péng ubak ureuëng saboh bansa ngon jih, péng nyang jipeu utang nyan harôh jisampôh, sabab meunurot keuputosan TUHAN keudroe utang nyan ka geusampôh, deungon nyan hana jeuet le teujak tunggée. 3 Gata jeuet tatunggée péng nyang gata peu utang ubak ureuëng aséng, teuma hana jeuet le gata tunggée péng nyang na nibak ureuëng saboh bansa deungon gata. 4 TUHAN Po teu Allah gata teuma geubri beureukat keu gata di nanggroe nyang geubri keugata. Lé sababnyan lamkawan bansa gata hana ureuëng nyang gasien, 5 asai gata tataát ubak TUHAN Po teu Allah gata, dan deungon teuliti gatapeubuet laju peue-peue mantong nyang ulôn peurintah ubak gata nibak uroenyoe. 6 TUHAN Po teu Allah gata teuma geubri beureukat ubak gata lagée nyang ka geupeujanji nyan. Gata teuma tapeu utang péng ubak bansa nyang le, teuma gata keudroe hana teuma gata meu utang; gata teuma takuasa ateueh bansa nyang le, teuma awaknyan hana teuma jikuasa gata. 7 Meunyoe gata teuma ka tinggai teutab di nanggroe nyang geubri lé TUHAN Allah gata keu gata, laju nibak saboh lam banda gata na meurumpok ngon ureuëng saboh bansa gata nyang udeb jih lam keuadaan hana sapeuena, bék kheueh gata peupeunteng droe gata keudroe ngon cara gata tulak keu jitulông syedara saboh bansa ngon gata nyan. 8 Sikeubitji, gata harôh beumurah até dan gata peu utang ubak ureuëng nyan sidub le nyang jipeureulée. 9 Bék gata tulak keu gatabri peu utang ubak ureuëng nyan deungon alasan bahwa thon teusampôh bubena utang karab that. Bék gata peubiyeu pikeran nyang jeuhetnyan jitamong lam até gata. Meunyoe gata hana neutem peu utang ubak jihnyan, ureuëng nyan teuma jimeulakée ubak TUHAN keu jigadu gata, deungonnyan gata teuma geupeugah ka meusalah. 10 Gatabri kheueh keu jihnyan deungon mangat até dan ikhlas, deungon nyan TUHAN Po teu Allah gata teuma geubri beureukat ateueh peue mantong nyang gata useuha. 11 Lamkawan ureuëng gata Israel nyan sabe na meurumpok ureuëng-ureuëng gasien hana sapeuena. Sabab nyan kheueh ulôn peurintah ubak gata mangat gata peumurah até keu ureuëng nyang gasien nyan." 12 "Meunyoe na sidroe ureuëng agam atawa ureuëng inong nibak bansa gata jipeubloe droe jih jeuet keu namiet gata, jihnyan harôh jimeukeureuja ubak gata nyang treb jih nam thon. Nibak thon nyang keutujoh jihnyan harôh kheueh neupeubeubaih. 13 Namiet nyang ka gata peumeurdehka nyan hana jeuet jijak ngon jaroe shoh. 14 Gata jok kheueh keu jihnyan deungon murah até nibak peue nyang ka geubri lé TUHAN Po teu Allah gata keu gata na kheueh kaméng bubiri, gandom dan anggô. 15 Gata ingat kheueh yoh masa ilée bahwa gata nyan na kheueh namiet di nanggroe Meusé laju geupeubeubaih ngon geupeumeurdehka gata lé TUHAN Po teu Allah gata; nyang kheueh sabab jih ulôn bri peurintah nyoe ubak gata. 16 Teuma meunyoe namietnyan hana jitem jak sabab jihnyan jicinta ubak keuluwarga gata dan galak jitinggai meusapat ngon gata, 17 taba kheueh jihnyan ubak babah pintoe rumoh gata dan gata tindek kheueh ôn punyueng jihnyan, teuma jihnyan jeuet keu namiet gata siumu udeb jih. Meunan cit teuma nyang harôh gatapeubuet ateueh namiet gata nyang inong. 18 Meunyoe gata tapeubeubaih sidroe ureuëng namiet, bék kheueh gata meurasa tunu, sabab nyang treb jih nam thon namiet nyan ka jimeukeureuja keugata deungon upah jih siteungoh nibak sidroe upah si peulayan. Gata peubuet kheueh laju peurintah nyan, teuma TUHAN Po teu Allah gata teuma geubri beureukat keu banmandum useuha gata. 19 Aneuëk leumô dan kaméng bubiri nyang phon-phon jitoh atranyan harôh gata peuseumah ubak TUHAN Po teu Allah gata. Leumô nyan hana jeuet gatacok keu teujak muúe, dan bubiri nyan hana jeuet teuma gata cukoe bulée jih. 20 Tieb-tieb thon gata seukeuluwarga harôh gata pajoh sie jihnyan dikeue TUHAN Po teu Allah gata, teumpat jih nyang ka geupiléh lé TUHAN. 21 Teuma meunyoe beulatang peulara nyan na meucupa, miseu jih capiek atawa buta mata jih dan cacat nyang that brat, nyang lagéenyan hana jeuet gata peuseumah ubak TUHAN Po teu Allah gata. 22 Tieb-tieb ureuëng, bah kheueh jihnyan nyang gleh meunan cit ngon nyang kuto, atranyan jeuet jipajoh meunyoe di rumoh, lagée teupajoh uengkot sie rusa. 23 Darah jihnyan hana jeuet gata pajoh, teuma harôh gatarö u ateueh tanoh lagée gatarö ié."
Kitab Teu-Ulang 16
1 "Gata peuraya kheueh uroe raya Paskah nibak buleuen Abib keu teuhoreumat TUHAN Po teu Allah gata, sabab dalam buleuen nyan, bak watée óh malam teuka, Gobnyan geupeubeubaih gata nibak tanoh Meusé. 2 Gatajak kheueh u teumpat nyang geupiléh TUHAN keu gatajak sie saboh nibak kaméng bubiri gata atawa leumô gata sibagoe peuseumahan Paskah guna keu teuhoreumat TUHAN Po teu Allah gata. 3 Atra keureubeuen Paskah nyan harôh kheueh gata pajoh ngon ruti nyang hana meurago. Tujoh uroe treb jih gata harôh gatapajoh ruti nyang hana meurago, lagée yoh masa gata tatinggai tanoh Meusé deungon meugagéeh-gagéeh. Gata makheun kheueh ruti nyan, ruti nyang geupeugah ruti peundeuritaan, mangat jeuet siumu udeb gata atranyan gata ingat keu uroe gata tinggai nanggroe Meusé, nibak teumpat gata meudeurita. 4 Treb jih tujoh uroe bansaboh nanggroe gata hana meusidroepi jeuet jikeubah rago di dalam rumoh jih. Uengkot sie nyang teusie watée óh malam nyang phon harôh kheueh teupajoh sampoe habéh bak malam nyan cit teuma. 5 Beulatang peulara nyang teusie nibak uroe raya Paskah harôh kheueh teusie nibak teumpat nyang ka geupiléh lé TUHAN Po teu Allah gata, dan hana jeuet bak teumpat nyang na bansaboh nanggroe nyang geubri ubak gata. Hainyan harôh gata peubuet bak watée mata uroe ka jilhob, lagée bak watée gata tinggai tanoh Meusé. 7 Gata reuboh kheueh uengkot sie nyan dan gata pajoh kheueh laju nibak teumpat nyang ka geupiléh lé TUHAN Po teu Allah gata, óh singoh beungoh gata jakwoe kheueh u rumoh gata. 8 Treb jih nam uroe teuma óh lheueh nyan gata harôh tapajoh ruti nyang hana meurago. Bak uroe nyang keutujoh gata harôh gata meusapat keu gatajak seumah TUHAN Po teu Allah gata. Bak uroenyan bék kheueh sagai-sagai gata jak lam buet." 9 "Gata itong kheueh tujoh seuen aleuhad phon nibak uroe phon gata jakpot boh gandom, 10 laju gata peuna kheueh uroe raya Khanuri musém seumeupot keu gata horeumat ubak TUHAN Po teu Allah gata. Nibak uroenyan taba kheueh keureubeuen keugalak droe ubak Gobnyan meunurot jai jih raseuki nyang ka geubri nyan ubak gata. 11 Dikeue TUHAN Po teu Allah gata, nibak teumpat nyang ka geupiléh, gata harôh kheueh neumeusukaria meusajan ngon aneuëk-aneuëk gata, namiet gata dan ureuëng Lewi, ureuëng aséng, aneuëk yatem ngon aneuëk muntui dan bubena ureuëng inong balée nyang na tinggai banda-banda gata. 12 Gata taát kheueh ubak banmandum peurintah nyan deungon seutia, dan bék tatuwoe bahwa yohmasa ilée gatapi ka lheueh jeuet keu namiet di nanggroe Meusé." 13 "Óh ka seuleusoe banmandum gandom gata keubah dan meunan cit bubena boh anggô gata ka seuleusoe teuprah ié jih, gata harôh tapeuna khanuri Jambo Ôn nyang treb jih tujoh uroe. 14 Meuseunang-seunang kheueh meusajan-sajan ngon aneuëk-aneuëk gata, namiet gata, ureuëng Lewi, ureuëng aséng, aneuëk yatem ngon aneuëk muntui dan bubena inong balée nyang na tinggai lam banda-banda gata. 15 Tujoh uroe treb jih khanuri nyan gatapeuguna keu teuhoreumat ubak TUHAN Po teu Allah gata di teumpat nyang geupiléh lé TUHAN. Meugeumbira kheueh, sabab TUHAN Po teu Allah gata ka geubri beureukat hase tanoh nyang gata keureuja dan meunan cit ngon hase buet droe gata nyang laén. 16 Banmandum ureuëng agam nibak bansa Israel harôh jijak seumah TUHAN Po teu Allah gata nibak teumpat nyang ka geupiléh lhée goe dalam sithon, na kheueh nibak Uroe Raya Paskah, nibak Khanuri musém keumukôh dan bak musém Khanuri Jambo Ôn. Soe mantong ureuëng nyang teuka nyan harôh jiba peuseumahan ubak TUHAN 17 hainyan meunurot keumampuan jih, sisuai deungon le jih rejeuki nyang geubri lé TUHAN Po teu Allah gata ubak gata." 18 "Di tieb-tieb banda nyang geubri lé TUHAN Po teu Allah gata keu gata, gata harôh ta-angkat hakém-hakém dan peutugaih-peutugaih nyang laén mangat jeuet jibri keuputosan nyang ade ubak rakyat. 19 Lam hai gatacok keuputosan, awaknyan hana jeuet jimeubuet bangalak droeji peue teuklom meunyoe brat siblah. Meunan cit hana jeuet jiteurimong péng atawa ngon peue mantong nyang saban lagée buet teusogok, sabab deungon teusogoknyan ka teupeubuta ureuëng laén, bahpi keunong cit keu ureuëng nyang carông-carông ngon jujoe, deungon lagéenyan geucok keuputosan nyang geupeu ade nyan ngon cara hana ade. 20 Gata harôh kheueh beuade sabe, mangat hase udeb seujahtra ngon hase gata tinggai nyang treb nibak tanoh nyang geubri lé TUHAN Po teu Allah gata keu gata. 21 Meunyoe gata tapeugot miseubah keu TUHAN Po teu Allah gata, bék gata keubah patong beurala kayée lambang Asyera di siblah jihnyan, 22 dan meunan cit bék teuma gata peudong taméh keu gata seumah patong beurala, kareuna TUHAN Po teu Allah that-that geubeungéh keuhai nyang lagéenyan.
Kitab Teu-Ulang 17
1 Bék gata peuseumah leumô atawa domba nyang meucupa ubak TUHAN Po teu Allah gata, sabab nyang lagéenyan Gobnyan that-that geubanci. 2 Meunyoe gata na teudeungoe bahwa nibak saboh lam banda gata na ureuëng nyang meudesya ubak TUHAN Po teu Allah gata sabab ka ji-iengkeue peujanjian 3 dan peurintah Gobnyan deungon jiseumah dan meungabdi ubak ilah-ilah nyang laén atawa ubak mata uroe, buleuen atawa bintang, 4 teuma gata harôh kheueh gata seulidék deungon teuliti. Meunyoe bit buet nyang jeuhet nyan biet-biet ka teujadi di Israel, 5 ureuëng-ureuëng nyang meusalah harôh teuba u luwa banda dan laju teurajam ngon cara teurhom ngon aneuk batée sampoe án maté. 6 Teuma jihnyan jeuet teuhuköm maté meunyoe na dua droe saksi atawa leubeh; sidroe-droe ureuëng hana jeuet teuhuköm maté nyang dasaiji nibak keuteurangan nyang jipeugah lé sidroe saksi mantong. 7 Disaksi nyan harôh jipeuphon rhom batée nyang phon ateueh ureuëng nyan, óh lheuehnyan jiseutôt teuma lé ureuëng ramé nyang laén. Deungon na lagéenyan gata ka gata peuhanco buet nyang jeuhet. 8 Meunyoe peukara nyang hana hase teupeuputôh lé hakém-hakém bak saboh teumpat sabab brat that, miseu jih peukaranyan keuhai jipoh ureuëng sampoe maté nyang jisaja atawa hana jisaja, meuseuliseh keuhai hak milék atawa sabe-sabe jipeuluka badan maséng-maséng, gata harôh tajak ubak teumpat nyang ka geupiléh lé TUHAN Po teu Allah gata. 9 Gata peusampoe kheueh laju peukara gata nyan ubak teungku-teungku imeum ureuëng Lewi dan ubak hakém nyang teungoh na mantong meutugaih, laju gata peubiyeu mantong awaknyan nyang peuputôh huköman nyan. 10 Awaknyan kheueh nyang bri keuputosan, dan gata harôh gata peubuet nyan deungon teuliti peue nyang awaknyan peugah ubak gata. 11 Gata teurimong kheueh keuputosan awaknyan dan gata peubuet kheueh laju peue nyang ka awaknyan peuteutab sampoe ubak hai nyang siubiet-ubiet jih. 12 Soe mantong ureuëng jih nyang jijeuet jilawan hakém atawa teungku imeum nyang teungoh meutugaih, ureuëngnyan harôh teuhuköm maté; deungon na lagéenyan gata ka tapeuhanco buet nyang jeuhet nyan di Israel. 13 Banmandum ureuëng nyang jideungoe keuhai keujadian nyan dan ka jeuet keuteumakot, sampoe hanale nyang jijeuet jipeubuet nyang lagéenyan." 14 "Meunyoe teuma tanoh nyang gebri lé TUHAN Allah gata ka jeuet keu hak milék gata, dan gata ka teuma tatinggai di ateueh tanoh nyan, mungken gata tapeureulée teuma sidroe raja lagée bansa-bansa nyang na tinggai ban seukelileng gata. 15 Gata simak kheueh nyoe beugét-gét mangat ureuëng nyang gata angkat jeuet keuraja gata na kheueh ureuëng nyang geupiléh lé TUHAN Po teu Allah gata. Jihnyan harôh kheueh sidroe lamkawan bansa gata keudroe; dan bék teuma gata angkat bansa laén nyan jeuet keu raja gata. 16 Raja hana jeuet jipeulara guda nyang le keu tantra geuhnyan dan hana teuma jeuet bansa nyoe geuyue woe u nanggroe Meusé keu jijak bloe guda, sabab TUHAN ka geupeugah ubak umat Gobnyan bahwa awaknyan hana jeuet jiwoe u nanggroe nyan. 17 Meunan cit di rajanyan hana teuma jeuet geumeukawen nyang le sampoe ureuëng binoe geuh ramé, mangat gobnyan hana geupeulikot TUHAN. Meunan cit diraja nyan hana jeuet geupeukaya droe deungon geupeusapat méuh dan pirak. 18 Meunyoe sidroe ureuëng jiangkat jeuet keu raja, raja nyan harôh teubri saboh kitab nyang meuasoe keuhai huköm-huköm Po teu Allah nyang teusalen nibak kitab nyang aseuli nyang na geukeubah lé teungku-teungku imeum Lewi. 19 Kitab nyan harôh na sabe tô ngon raja nyan, dan siumu udeb geuhnyan harôh geubeuet sabe kitab nyan mangat gobnyan geumeurunoe keuhai pakriban cara teuhoreumat TUHAN Allah gobnyan dan deungon seutia teuma taát sabe peurintah nyang na teutuléh didalam kitab nyan. 20 Meunyoe kitab nyan geubeuet lé raja deungon peunoh horeumat lé droe geuhnyan, gobnyan geutée droe dan hana geu anggab droe geuh leubeh gét nibak ureuëng-ureuëng nyang saboh bansa deungon gobnyan, dan hana teuma geuiengkeue peurintah TUHAN bahpi pakriban mantong. Laju gobnyan dan keuturonan gobnyan teuma geupeurintah u ateueh bansa geuhnyan sampoe ubak treun meutreun ubak aneuëk cucoe gobnyan."
Kitab Teu-Ulang 18
1 "Banmandum nibak sukée Lewi ka geupeuteuntée bahwa awaknyan geubri tugaih lé TUHAN sibagoe imeum, sabab nyan di sukée Lewinyan hana jeuet jiteurimong jeumba tanoh di Israel. Awaknyan harôh kheueh udeb nibak peuseumahan-peuseumahan atawa keureubeuen nyang laén nyang teubri ubak TUHAN. 2 Awaknyan hana jeuet na tanoh lagée sukée-sukée nyang laén, sabab TUHAN kheueh jeumba warésan awaknyan, lagée nyang ka geupeujanji lé TUHAN keu awaknyan. 3 Meunyoe na sidroe ureuëng ji peuseumah keureubeuen leumô atawa bubiri, teuma pha keue, reuheueng dan pruet beulatang peulara nyan harôh jijok ubak imeum-imeum sibagoe jeumba awaknyan. 4 Hase nyang phon teupot nibak boh gandom, ié anggô, minyéuk zaiton dan bulée bubiri, atranyan na kheueh jeumba awaknyan. 5 Nibak banmandum sukée Israel, TUHAN Po teu Allah gata ka geupiléh sukée Lewi jeuet keu imeum keu siumu masa. 6 Meunyoe na ureuëng Lewi nyang meu asai nibak banda dipat mantong di Israel jijak u teumpat nyang ka geupiléh lé TUHAN dan jitem tinggai disinan, 7 gobnyan jeuet jipeutimang TUHAN Po teu Allah sibagoe imeum lagée ureuëng-ureuëng Lewi nyang laén nyang na meutugaih di teumpat nyan. 8 Lé jihnyan harôh jiteurimong peunajoh nyang sadub le jih lagée imeum-imeum nyang laén; peue nyang jiteurimong nibak keuluwarga jihnyan, meunan cit nyan keu gobnyan." 9 "Meunyoe singoh teuma ka gata tamong u dalam nanggroe nyang ka geubri lé TUHAN Po teu Allah gata nyan keu gata, bék kheueh gata seutôt buet-buet nyang jeuhet nyang jipeubuet lé bansa-bansa nyang na disinan. 10 Lamkawan gata bék kheueh na nyang jipeuseumah aneuëk-aneuëk jih sibagoe keureubeuen nyang teutot. Dan Meunan cit bék kheueh na meusidroepi nyang na jeuet keu tukang tanueng, jijak mita tanda-tanda, jingui iéleumé meurajah meunan cit ngon 11 iéleumé sihe, atawa jipeuna hubongan ngon areuwah-areuwah ureuëng maté. 12 Ureuëng nyang jipeubuet buet nyang jeuhet nyan that-that geubanci lé TUHAN Po teu Allah gata, dan nyang kheueh sabab jih bansa-bansa nyan geukireueh dikeue gata. 13 Lé sababnyan, bah kheueh gata tameungabdi ubak TUHAN Po teu Allah gata mantong deungon sipeunoh até gata." 14 Óh lheueh nyan Nabi Musa geupeugah, "Bansa-bansa di nanggroe nyang teuma gata tinggai teutab nyan awaknyan buet jih galak jipeucaya ubak tukang tanueng, dan jimita tanda-tanda. Teuma TUHAN Po teu Allah gata hana geugalak buet nyang lagéenyan. 15 Sikeubiet jih lam bansa geutanyoe keudroe TUHAN geu kirém keu gata sidroe nabi nyang lagée ulôn nyoe, dan gata harôh kheueh gata taát ubak nabi nyang teuma geu kirém nyan. 16 Bak uroe gata tameusapat di Gunong Sinai, gata lakée laju mangat gata bék le tadeungoe TUHAN Po teu Allah gata geumeu tutoe dan meunan cit bék le teuma gata kalon Gobnyan teuka didalam apui nyang hu meutaga, sabab gata takot keu maté. 17 Lé sababnyan TUHAN geupeugah ubak ulôn, 'Peue nyang jilakée lé awaknyan na kheueh bijaksana. 18 Nibak bansa awaknyan keudroe Ulôn teuma Lôn kirém sidroe nabi nyang lagée gata. Ulôn teuma Lôn peugah bak jihnyan peue nyang harôh jipeugah, laju jihnyan jipeusampoe ubak bansa nyan ateueh peue mantong nyang Ulôn peurintah. 19 Nabi nyan teuma jimeututoe ateueh nan Ulôn, dan Ulôn teuma Lôn huköm soe mantong nyang hana jitem deungoe nabi nyan. 20 Teuma meunyoe sidroe nabi jijeuet jipeusampoe saboh peuneusan ateueh nan Ulôn padahai Ulôn hana Lôn yue jihnyan jipeubeut nyang lagéenyan, jihnyan bah kheueh maté; meunan cit teuma tieb-tieb nabi nyang jipeugah haba ateueh nan ilah-ilah laén harôh maté.' 21 Mungken gata tateumanyong di dalam até, 'Pakriban kamoe teupeu peu kheueh peusan sidroe nabi nyan meu asai nibak TUHAN atawa hana?' 22 Meunyoe sidroe nabi geupeugah haba ateueh nan TUHAN, teuma peue nyang jipeugah nyan hántom na teujadi, teuma peue nyang jiramai nyan bukon asai jih nibak TUHAN. Nabi nyang lagéenyan jipeugah haba ateueh nan jih keudroe dan gata hanapeu gata takot ubak nabi nyan."
Kitab Teu-Ulang 19
1 "Óh ka seuleusoe bansa-bansa nyan geupeubinasa lé TUHAN Po teu Allah gata dan nanggroe nyan geubri teuma keu gata, dan óh ka lheueh gatacok banda-banda dan rumoh-rumoh awaknyan dan gata tinggai teutab disinan, 2 wilayah nyan harôh gata bagi jeuet keu lhée boh bagi, maséng-maséng na kheueh saboh banda teumpat ureuëng jijak lakée suaka nyang bagaih ngon mudah trok keunan lé ureuëng nyang ka jipoh gob sampoe maté. 4 Meunyoe na sidroe ureuëng nyang deungon hana jisaja ka jipoh maté ureuëng laén nyang bukon musoh jih, ureuëng nyan jeuet jipeuplueng droe ubak salah saboh nibak banda nyan dan jeuet awaknyan tinggai ngon udeb disinan. 5 Miseu jih na dua droe ureuëng meusigo-sigo jijak tamong u dalam uteuen keu jijak teubang kayée. Teuma sidroe nibak ureuëng nyan jikoh laju bak kayée, hana teusaja ulée pato ureuëng koh kayée nyan lheueh nibak goejih dan pato nyang lheueh nyan laju keunong ateueh rakan jih nyan dan ureuëng nyang keunong nyan laju maté. Teuma ureuëng nyang ka jipoh deungon hana jisajanyan hana meusalah dan jeuet jiplueng ubak saboh nibak lhée boh bandanyan mangat jih nyan seulamat. Teuma meunyoe na saboh banda teumpat meulindong sagai, nyang mungken jiôh jih ubak banda nyan jiôh that, dan anggota keuluwarga nyang meu tanggong jaweueb keu jijak tuengbila keuhai maté syedara jih nyan hase jitiyueb ureuëng nyan dan sabab beungéh jih nyan laju jipoh teuma ureuëng nyang hana meusalah nyan. 7 Lé sababnyan ulôn peurintah ubak gata taseudia lhée boh banda teumpat meulindong. 8 Meunyoe TUHAN Po teu Allah gata ka geupeuluwah wilayah gata lagée nyang ka geupeujanji ubak indatu gata, dan banmandum nanggroe nyan ka geubri keu gata, 9 gata harôh kheueh tapiléh lhée boh teuk banda meulindong teumpat ureuëng nyang meurasa meusalah jijak musom. (Nanggroenyan teuma geubri keugata meunyoe gata tapeubuet banmandum nyang ulôn peurintah ubak gata nibak uroe nyoe, dan meunyoe gata tacinta ngon tagaséh ubak TUHAN Allah gata dan gata udeb lagée nyang ka geupeurunoe nyan.) 10 Tapeubuet kheueh nyan mangat gata hana meudesya sabab gata peubiyeu ureuëng nyang hana meusalah jijak poh di nanggroe nyang ka geubri lé TUHAN Po teu Allah gata keugata." 11 "Teuma laén haijih meunyoe sidroe ureuëng jijak linteueng musoh gata dan ngon jisaja lom na rasa banci jih laju jijak poh maté ureuëng nyan, óh lheueh nyan ureuëng nyan laju jijak plueng ubak salah saboh nibak banda meulindong keu jijak mita peulindongan. 12 Lam hai nyang lagéenyan di ureuëng peumimpén bandanyan harôh jijak hôi ureuëng nyan dan jijok laju ubak anggota keuluwarga nyang meutanggong jaweueb mangat jijak balaih syedara jih nyang ka jipoh maté nyan, mangat jihnyanpi hase teupoh maté. 13 Bék kheueh na rasa weueh ngon teusayang keu ureuëng nyang lagéenyan. Gata peubeubaih kheueh Israel nibak hai nyang seumeupoh nyan, mangat gata mubahgia ngon seujahtra." 14 "Meunyoe gata katrok ubak nanggroe nyang geubri lé TUHAN Po teu Allah gata keu gata, bék kheueh gata géesée bataih tanoh waréh kawöm gata nyang ka teupeuteuntée yoh jamén ilée." 15 "Meunyoe sidroe mantong nyang jeuet keusaksi hana seb keu teukheun sidroe ureuëng nyang teutudohnyan meusalah; sikureueng-kureueng jih dua droe saksi teupeureulée keuhai nyang lagéenyan bagoe. 16 Meunyoe na sidroe ureuëng jikeuneuk peurhot ureuëng nyang laén deungon jitudoh nyang peuleusu nibak kantô mahkamah, teuma 17 bandua ureuëng nyan harôh jijak ubak teumpat iébadat nyang ka geupeuteuntée lé TUHAN mangat geupeu huköm lé imeum-imeum dan hakém nyang teungoh meutugaih. 18 Di teungku hakém nyan harôh geuseulidek peukaranyan deungon teuliti, dan meunyoe teunyata ureuëng nyan ka jipiteunah seusabe keudroe jih ureuëng Israel, 19 ureuëng nyan harôh jipeujak ile huköm nyang ka teupeu meukeusut keu lawan jih nyan. Deungon na lagéenyan gata ka gata beurantaih buet nyang jeuhet nyan. 20 Banmandum ureuëng jideungoe keuhai nyan dan deungon lagéenyan ka jeuet jitakot, dan sampoe hanale nyang jijeuet peubuet-buet nyang jeuhetnyan. 21 Bék kheueh na rasa gaséh lam até gata keuhai buet-buet nyang lagéenyan bagoe. Huköm jih na kheueh lagéenyoe: Nyawöng gantoe jih nyawöng, mata gantoe jih mata, gigo gantoe jih gigo, jaroe gantoe jaroe dan gaki gantoe gaki."
Kitab Teu-Ulang 20
1 "Meunyoe gata tajak muprang gata lawan bube na musoh-musoh gata, bék teumakot watée gata kalon geuritan prang meunan cit deungon guda-guda awaknyan nyang le dan tantra awaknyan nyang jai leubeh nibak jeumeulah gata. TUHAN Po teu Allah gata nyang peubeubaih gata nibak nanggroe Meusé, meunan cit Gobnyan teuma geutulông gata. 2 Sigohlom gata peuphon muprang, sidroe nibak imeum harôh kheueh jimaju sira jipeugah haba ubak gata lagéenyoe, 3 'Syedara-syedara, gata deungoe kheueh nyoe! Nibak uroenyoe gata tamaju u mideuen prang. Bék kheueh gata takot atawa cut até peuteuk lom gata bingong. 4 TUHAN Po teu Allah gata teuma geuseutôt sira geujak tulông gata, dan Gobnyan teuma geupeumeunang gata.' 5 Óh lheueh nyan dipeurwira harôh kheueh jijak peugah tutoe haba nyoe ubak gata, 'Peue na lamkawan gata ureuëng nyang ban mantong jipeugét rumoh, teuma gohlom na jipeugét khanuri keuhai teureuseumi rumohnyan? Meunyoe nyan na, jihnyan ka jeuet jijakwoe. Sabab meunyoe jih nyan rhoh teupoh maté lam mideuen prang, ureuëng laén nyang teuma jitinggai didalam rumoh nyan. 6 Peu kheueh na lamkawan gata ureuëng nyang banmantong jijak pula bak anggô di dalam lampôh jih? Meunyoe na, jih nyan ka jeuet jijakwoe. Sabab meunyoe jihnyan sampoe maté didalam mideuen prang, ureuëng laén nyang rasa ié anggô jih nyan. 7 Lom teuma peu kheueh na lamkawan gata ureuëng nyang meutunangan laju na napeusu jimeukawen? Meunyoe na, jih nyan ka jeuet jijakwoe. Sabab meunyoe jihnyan teupoh maté didalam prang, ureuëng laén teuma jimeukawen ngon tunangan jih nyan.' 8 Meunan cit di lé peurwira harôh kheueh jipeugah lagéenyoe ubak gata, 'Peu kheueh na lamkawan gata ureuëng nyang gugob ngon teumakot? Meunyoe nyan na, jih nyan jeuet jijakwoe, mangat jihnyan hana jipeurhot seumangat ureuëng laén.' 9 Óh ka lheueh peurwiranyan jipeugah haba ubak tantra, harôh teuma jitunyok peumimpén-peumimpén keu tieb-tieb keusatuan. 10 Meunyoe gata tajak keu gatajak prang saboh-saboh banda, gatajok kheueh ilée watée nyang reunggang ubak banmandum peunduduek disinan mangat jiseurah droe. 11 Meunyoe awaknyan jijak buka pintoe-pintoe geureubang dan jiseurah droe, awaknyan banmandum harôh kheueh beujeuet keu namiet gata dan jijak peubuet keureuja paksa keu gata. 12 Teuma meunyoe peunduduek bandanyan hana jitem seurah droe jih dan leubeh galak jimuprang, dan gata harôh kheueh tajak keupông bandanyan. 13 Óh lheueh nyan, meunyoe TUHAN Po teu Allah gata, geupeumungken gata tajak reubot bandanyan, gata harôh kheueh tapoh maté banmandum peunduduek nyang na disinan khusos jih nyang agam mantong. 14 Teuma gata jeuet tacok bubena kawöm ureuëng inong, aneuëk-aneuëk manyak, meunan cit ngon beulatang peulara dan peue mantong nyang na di bandanyan. Banmandum hareuta beunda atra musoh-musoh gata nyan jeuet gata ngui. TUHAN Po teu Allah gata teuma geujok nyan keu gata. 15 Meunan kheueh nyang harôh gata peubuet ateueh banda-banda nyang jiôh nibak nanggroe teumpat tinggai gata. 16 Teuma meunyoe banda nyan na didalam wilayah nyang ka geubri lé TUHAN Po teu Allah gata keu gata, banmandum peunduduek nyang na disinan harôh kheueh teupoh maté. 17 Lagée nyang ka geupeurintah lé TUHAN Po teu Allah, gata harôh kheueh gata peubinasa bubena ureuëng-ureuëng Het, Amori, Kanaan, Feris, Hewi, dan Yebus. 18 Gatapoh maté kheueh awaknyan mangat awaknyan hana meudesya ubak TUHAN Po teu Allah gata deungon cara jipeurunoe gata buet-buet nyang keubit luwat keu ilah-ilah awaknyan. 19 Meunyoe gata tajak muprang bak saboh banda dan banda nyan gata keupông lam watée nyang katreb that, bék kheueh gatakoh bak-bak kayée nyang muboh nyang na disinan. Gata pajoh kheueh bubena boh-boh kayéenyan, teuma bék kheueh gata peurusak bak-bak kayée jihnyan sabab bak-bak kayéenyan bukon kheueh musoh gata. 20 Bak-bak kayée nyang laén jeuet gata koh keu teupeugét keu pageue teukeupông sampoe banda-bandanyan rhot keu gata."
Kitab Teu-Ulang 21
1 "Meunyoe na di nanggroe nyang geubri lé TUHAN Po teu Allah gata keu gata na meurumpok ureuëng maté keunong poh didalam lampôh dan hana teuma teutuso so ureuëng nyang poh nyan, 2 teuma peumimpén dan hakém gata harôh jijak ukoe jarak nibak teumpat manyét nyang meuteuményan u tieb-tieb banda nyang tô-tô deungon nyan. 3 Teuma lé ureuëng patot-patot nyang paleng tô harôh geupiléh saboh leumô nyang mantong muda nyang hántom lom teupeuguna nibak meukeureuja. 4 Leumô nyan harôh kheueh awaknyan ba ubak saboh teumpat tô ngon krueng nyang hántom peureunah tho dan tanoh nyang hántom na teumeu-úe atawa teupula peue mantong di ateueh tanoh nyan. Disinan awaknyan harôh jiwiet takue beulatang nyan. 5 Meunan cit deungon imeum ureuëng Lewi harôh kheueh geujak cit keunan, sabab awaknyan harôh jijok peuputôh nibak tieb-tieb peukara deungon buet keukeurasan. Awaknyan geupiléh lé TUHAN Po teu Allah gata keu jimeungabdi ubak Gobnyan dan teupeugah syukoe ngon beureukat ateueh nan Gobnyan. 6 Teuma lé banmandum ureuëng patot-patot nibak banda nyang paleng tô harôh jirhah jaroe jih diateueh leumô nyan 7 dan jipeugah teuma, 'Bukon kamoe nyang poh maté ureuëng nyan, dan kamoe hana kamoe teupeu so nyang poh sampoe maté ureuëng nyan. 8 TUHAN, neupeu amphon kheueh ureuëng Israel umat Droeneueh nyang ka neupeubeubaih nibak nanggroe Meusé. Neupeu amphon kheueh kamoe dan bék kheueh neu anggab kamoe meutanggong jaweueb ateueh teupoh maté ureuëng nyang hana meusalah.' 9 Teuma deungon teupeubuet peue nyang geulakée lé TUHAN, gata hana geu anggab meutanggong jaweueb ateueh keu maté ureuëng nyang keunong poh nyan." 10 "Meunyoe gata tajak muprang dan TUHAN Po teu Allah gata geupeumeunang gata dimideuen prang nyan, laju gata tacok ureuëng nyang jeuet keu tawanan prang, 11 mungken lamkawan awaknyan na sidroe ureuëng inong nyang lumpah lagak nyang gata galak dan na niet keuneuk cok keu peurumoh gata. 12 Gataba kheueh ureuëng inongnyan u rumoh gata. Di rumoh gata inong nyan harôh kheueh jigunteng ôk jih nyang di ateueh ulée nyan, meunan cit jikoh teuma gukée droeji, 13 dan jigantoe peukayan. Dan ureuëng nyan harôh kheueh tinggai di rumoh gata dan jimeukabong ateueh maté ureuëng syiek jih nyan nyang trebji si buleuen peunoh. Óh ka lheueh nyan barô kheueh gata ka jeuet tameukawen ngon ureuëng nyan. 14 Teuma óh watée katreb di gata hana tagalak le keu ureuëng inong nyang ka jeuet keu binoe gata nyan, gata jeuet tayue ureuëng inong nyan jijak deungon beubaih. Jihnyan hana jeuet gata peubuet sibagoe namiet atawa gata peubloe, sabab jihnyan ka gata paksa jimeusituboh deungon gata." 15 "Miseu jih na sidroe ureuëng jimeukawen dua droe, dan ban dua droe binoe jih nyan jipeulahé aneuëk-aneuëk agam, teuma aneuëk nyang lahé leubeh ilée bukon kheueh aneuëk nibak peurumoh nyang paleng jigaséh. 16 Meunyoe ureuëng nyan jikeuneuk peuteuntée pakriban cara jih nyan jipeuweuek hareuta keukayaan jih nyan keu aneuëk-aneuëk jih nyan, ureuëng nyan hana jeuet jimeudong ubak aneuëk nyang jipeulahé lé inong nyang paleng jigaséh deungon cara jijok keu aneuëk nyan jeuet keu hak aneuëk tuha. 17 Lé ureuëng nyan harôh jibri jeumba duagoe lipat nibak hareuta beunda jihnyan keu aneuëk agam jih nyang tuha, bahpi aneuëk nyan bukon aneuëk nibak peurumoh jih nyang paleng ji gaséh. Hak aneuëk tuha harôh kheueh jiaku lé bapak jih nyan, dan keu aneuëk nyan harôh kheueh teujok hareuta warésan nyang jeuet keu hak jih meunurot huköm." 18 "Miseu jih na sidroe aneuëk agam nyang paleng kreueh ulée, galak that ubak buet beurontak dan hana jitem seutôt peue nyang jikheun lé ureuëng tuha jih bahpi jihnyan ka teuhuköm. 19 Lé ureuëng syiek jih harôh jiba aneuëk nyan ubak teungku peumuka banda di teumpat awaknyan tinggai dan jilakée laju mangat aneuëk jihnyan teupeusidang. 20 Lé ureuëng nyan harôh jipeugah ubak peumuka banda nyan, 'Aneuëk kamoe nyoe keubiet that kreueh ulée, galak that jibeurontak lom hana jitem taát ubak kamoe; aneuëknyoe galak that jipeuhabéh péng dan galak that nibak buet nyang mabök-mabök.' 21 Lé ureuëng agam nyang na di bandanyan jijak rhom aneuëknyan ngon aneuk batée sampoe án maté. Deungon na lagéenyan gata ka gata beurantaih buet nyang jeuhet nyan. Banmandum ureuëng Israel teuma jideungoe keuhai nyan dan deungon na nyang lagéenyan ureuëng Israel nyan jeuet keuteumakot." 22 "Meunyoe sidroe ureuëng ka teuhuköm maté sabab sapeue-sapeue buet nyang jeuhet nyang ka jipeubuet, dan manyét ureuëng nyan teugantung laju ubak taméh, 23 manyét nyan hana jeuet teupeubiyeu disinan simalam suntok, teuma harôh teujak peukubu nibak uroenyan cit teuma. Manyét nyang teugantung nibak taméh nyan teupeuteuka kutok Po teu Allah u ateueh nanggroe. Lé sababnyan, tajak kubu kheueh laju manyét nyan mangat digata hana tapeu kuto nanggroe nyang geubri lé TUHAN Allah gata keu gata.
Kitab Teu-Ulang 22
1 Meunyoe leumô atawa bubiri atra ureuëng saboh bansa ngon gata ka sisat dan gata na deuh gata kalon beulatang nyan, bék kheueh gata pura-pura hana tateupeue, teuma taba kheueh beulatang nyan gatapeuwoe ubak ureuëng po jih. 2 Meunyoe ureuëng po beulatang nyan rumoh jih jiôh, atawa gata hana tatuso sopo beulatang nyan, tapeuwoe kheueh beulatang nyan u rumoh gata. Meunyoe ureuëng po beulatang nyan jijak mita beulatang jih nyang gadôh nyan, gatajok kheueh laju ubak ureuëng po beulatang nyan. 3 Meunan cit gata peubuet kheueh lagéenyan cit teuma meunyoe gata neuteumé ngon saboh keuleudée, siôn peukayan, atawa peue mantong atra milék bansa gata nyan. 4 Meunyoe na saboh keuleudée atawa saboh leumô atra ureuëng nyang saboh bansa deungon gata reubah di ateueh jalan, bék kheueh gata pura-pura hana tateupeue, teuma tatulông kheueh beulatangnyan gata peubeudôh lom teuma. 5 Di ureuëng inong hana jeuet jisôk peukayan lagée ureuëng agam dan meunan cit teuma di ureuëng agam hana teuma jeuet jisôk peukayan lagée ureuëng inong, sabab ureuëng nyang peubuet nyang lagéenyan that-that geubanci lé TUHAN Po teu Allah gata. 6 Meunyoe gata na leumah takalon saboh uempung cicém di ateueh bak kayée atawa di ateueh tanoh teuma nang cicém nyan teungoh jikarom boh jihnyan atawa meusajan ngon aneuëk-aneuëk jihnyan, bék kheueh gatacok nang cicém nyan. 7 Gata jeuet tacok aneuëk-aneuëk cicém nyan, teuma bah kheueh nang cicém nyan jipo ho nyang galak droe jih, mangat gata panyang umu dan udeb gatapi makmu. 8 Meunyoe gata tapeugét saboh rumoh, rumoh nyan harôh gata pageue bansilingka binéh bubong rumoh nyan. Teuma gata hana meutanggong jaweueb meunyoe ureuëng maté akibat rhot di ateueh bubong rumoh nyan. 9 Bék kheueh gata pula seunaman nyang laén nibak ban sikeulileng lampôh anggô gata seulaén bak anggô mantong. Meunyoe atranyan gata pula cit teuma, gata hana tacok hase nibak lampôh nyan, bah kheueh nyan nibak boh anggô, meunan cit nibak sinaman nyang laén teuma. 10 Bék kheueh gata pasang saboh leumô ngon saboh keuleudée nibak saboh langai. 11 Bék kheueh gatangui peukayan nyang teupeugét nibak wol dan lineun nibak saboh teumpat teumpeun ija. 12 Gata peugét kheueh rumbai-rumbai nibak ban peuet boh ujong peukayan gata." 13 "Miseu jih na sidroe ureuëng agam jimeukawen deungon sidroe aneuëk dara, dan watée hana jitemle ngon aneuëk inong nyan. 14 Jihnyan ka jipeugét tudohan nyang peuleusu ngon jipeugah bahwa peurumoh jih nyan ka hanale peurawan bak watée jimeukawen ilée. 15 Lam hai nyan di ureuëng syiek ureuëng inong nyan harôh kheueh jijak cok ija dara barô nyang na mantong incik darah, nyang jeuet keubukeuti bahwa aneuëk jihnyan bak watéenyan mantong na peurawan jih. Ija nyan harôh kheueh jitunyok ubak dumna teungku pemuka banda nibak kantô mahkamah. 16 Ureuëng syiek di aneuëk dara nyan harôh kheueh jipeugah ubak awaknyan, 'Ulôn ka lôn seurah aneuëk ulôn keu ureuëng nyoe jeuet keupeurumoh jih, teuma jinoenyoe jihnyan ka hana jitueng le. 17 Ka jitudoh nyang peuleusu deungon cara jipeugah bahwa peurumoh jihnyan ka hanale peurawan bak watée awaknyan jimeukawen. Teuma nyoe bukeuti jih bahwa aneuëk ulôn nibak watéenyan mantong na peurawan jih. Neupeurati kheueh incik darah nyang mantong meuleukek nibak ija peunganten jih nyoe!' 18 Teuma di ureuëng peumuka banda harôh kheueh geuhôi ureuëng agam nyan dan laju geuseupôt ureuëng nyan. 19 Meunan cit awaknyan harôh teuma geudeunda ngon sireutôh péng pirak dan geuseurah péng nyan ubak tuwan jih nyan, sabab jihnyan ka jipeurusak keuhoreumatan sidroe ureuëng inong Israel. Meunan cit di ureuëng inong nyan harôh kheueh teuma teutab jeuet keu peurumoh jih nyan, dan hana jeuet jitaleuek siumu udeb jih. 20 Teuma meunyoe peue nyang jitudohnyan beutôi dan hana teuma bukeuti bahwa peurumoh jihnyan mantong na peurawan bak watée awaknyan jimeukawen, 21 teuma ureuëng inong nyan harôh jijakba u babah pintoe rumoh ureuëng syiek jih. Di teumpatnyan bubena ureuëng-ureuëng agam nyang na di banda nyan harôh kheueh jijak rhom ngon aneuk batée ureuëng inong nyan sampoe án maté. Ureuëng inong nyan ka jipeubuet sapeue-sapeue nyang keubit that malée keu bansa geutanyoe sabab ka jimeumukah sigohlom jimeukawen dan yoh mantong jihnyan tinggai dirumoh ureuëng syiek jih. Deungon ka teuhuköm jihnyan sibagoe tanda gata ka gata beurantaih buet nyang jeuhet. 22 Meunyoe na sidroe ureuëng agam teudrob basah teungoh jimeumukah ngon peurumoh gob, bandua ureuëng nyan harôh teuhuköm maté. Deungon na gata peubuet nyang lagéenyan gata ka tabeurantaih buet nyang jeuhet nyan. 23 Miseu jih na didalam banda meuteumé sidroe ureuëng agam teungoh jimeumukah deungon sidroe aneuëk dara teuma aneuëk daranyan ka jimeutunangan ngon ureuëng laén. 24 Lam hainyan awaknyan harôh kheueh teuba u luwa banda dan teurhom laju ngon aneuk batée sampoe án maté. Aneuëk dara nyan harôh kheueh teupoh maté sabab jihnyan hana ji useuha jiklik jilakée tulông, seudangkan hainyan najih didalam banda, nibak teumpat nyan meunyoe jiklik jilakée tulông pasti su jihnyan teudeungoe ubak ureuëng laén. Dan meunan cit di ureuëng agam nyan harôh cit teupoh maté sabab jihnyan ka jimeumukah ngon ureuëng nyang ka jimeutunangan. Deungon teuhuköm bandua awaknyan, gata ka tabeurantaih buet nyang jeuhet. 25 Laén haijih meunyoe nyan najih dilampôh sidroe ureuëng agam jipeukosa sidroe aneuëk dara nyang ka jimeutunangan deungon ureuëng laén. Lam hainyan teuma ureuëng agam nyang harôh teuhuköm maté. 26 Aneuëk dara nyan hana jeuet teupeusakét sabab jihnyan hana jipeubuet sapeue nyang pantaih jihnyan teuhuköm maté. Peukaranyan lagée peukara sidroe ureuëng nyang jiseurang ureuëng laén dan jipoh maté teuma. 27 Teumpat peukosa nyan najih di lampôh, dan bahpi aneuëk dara nyan jiklik jilakée tulông, teuma hana ureuëng nyang teuka jijak tulông aneuëk daranyan. 28 Miseu jih na sidroe ureuëng agam teudrob basah teungoh jipeukosa sidroe aneuëk dara nyang gohlom jimeutunangan. 29 Lam hai nyan ureuëng agam nyan harôh jibayeue ubak ureuëng syiek aneuëk daranyan jeuname meukawen sidubyuem limong ploh péng pirak. Aneuëk daranyan harôh kheueh jeuet keu peurumoh jih sabab jihnyan ka jipaksa meumukah dan sipanyang udeb awaknyan hana jeuet ji meu cre. 30 Hana meusidroe pih jeuet jihina bapak jih ngon cara ji-éh meusajan atawa jipeubuet buet nyang teularang ngon sidroe nibak peurumoh bapak jih nyan."
Kitab Teu-Ulang 23
1 "Ureuëng nyang ka keunong gasi alat keulamin jih ureuëng nyang lagéenyan hana jeuetle teukheum sibagoe umat TUHAN. 2 Ureuëng nyang lahé hase buet mukah banmandum keuturonan jih troh ubak nyang keu siploh, ureuëng nyang lagéenyan hana jeuet keu umat TUHAN. 3 Ureuëng Amon dan Moab dan banmandum keuturonan awaknyan trok ubak nyang keu siploh hana jeuet keu umat TUHAN, 4 sabab awaknyan hana jitem bri keu gata peunajoh ngon ié jieb bak watée gata mantong tajak bak rot ueh watée gata teubiet nibak nanggroe Meusé. Bahkan awaknyan jipeu-upah si Bileam, aneuëk Beor nibak banda Petor di Mesopotamia, keu teukutôk gata. 5 Teuma TUHAN Po teu Allah gata hana geutem deungoe Bileam nyan. Sikeubiet jih teuma nyang teujadi Gobnyan geu ubah kutok nyan jeuet keubeureukat, sabab Gobnyan geugaséh keugata. 6 Seumantong gata udeb dan sampoe trok siumu masa, bék kheueh gata tulông bansa-bansa nyan atawa gata peujeuet awaknyan makmu. 7 Bék kheueh teuma gata pandang hina keu ureuëng Edom sabab awaknyan na kheueh syedara gata. Meunan cit bék kheueh teuma gata pandang miyueb ubak ureuëng Meusé, sabab gata treb tatinggai di nanggroe awaknyan. 8 Phon nibak keuturonan nyang keu lhée trok ubak nyang silanjut jih keuturonan awaknyan jeuet keu wareuga umat TUHAN." 9 "Bak watée gata teungoh tamuprang, gata harôh tapeusie ubak peue mantong nyang teupeujeuet gata rhot bak kuto atawa najih. 10 Meunyoe sidroe ureuëng ka jeuet keu kuto sabab jipeuteubiet iémani bak watée teungét ateueh teumpat éh, ureuëng nyan harôh jitinggai khimah-khimah dan jitinggai laju di luwa. 11 Óh katrok bak watée seupôt ureuëng nyan harôh jijak manoe dan bak watée mata uroe jilhob ureuëng nyan ka jeuet jigisa lom ubak khimah-khimah. 12 Gata harôh kheueh takeubah diluwa khimah teumpat boh ié cut atawa ié rayeuk. 13 Meunyoe keuneuk jak keunan gataba kheueh laju seulaén peuleungkapan gata meunan cit sikrak kayée keungon kueh uruek teumpat teu tôh ék dan meunan cit keu ngon seubée jih. 14 TUHAN Po teu Allah na sajan gata didalam khimah gata keu geujak lindong gata dan geubri keu gata meunang ateueh musoh-musoh gata. Teuma gatajaga kheueh mangat khimah-khimah gatanyan teutab gleh. Bék sampoe meuteumé sapeue-sapeue nyang hana beutôi lamkawan gata, mangat TUHAN hana geutinggai gata." 15 "Meunyoe na sidroe namiet jipeuplueng droe nibak teungku droe di teumpat jih meukeureuja laju jijak lakée peulindongan, bék kheueh gatayue woe jihnyan. 16 Jihnyan jeuet jitinggai saboh lam banda gata meunurot banda toh nyang jipiléh ngon ji galak, dan gata hana jeuet tapeusaneut ateueh jihnyan deungon cara gasa. 17 Sidroe ureuëng Israel, bah kheueh jihnyan ureuëng agam meunan cit ngon ureuëng inong, ureuëng nyan hana jeuet jipeujeuet droe jih keu ureuëng lunte nibak kuil-kuil teumpat seumujoe. 18 Meunan cit ngon péng nyang jiteumé nibak hase buet meulunte nyan hana jeuet jiba u Baét TUHAN Po teu Allah gata keu tajak peulheueh kaôi, sabab TUHAN Po teu Allah that-that geubanci ubak buet meulunte nyan nibak kuil-kuil teumpat seumujoe dan keu péng upah meulunte. 19 Meunyoe gata tapeu utang péng ubak ureuëng laén, gata jeuet gata lakée bungöng ateueh péng gata nyan. Teuma meunyoe gata tangui péng atawa peunajoh atawa barang nyang laén nibak ureuëng nyang saboh bansa deungon gata, nyang jingui nyan harôh kheueh teujok deungon hana talakée bungöng. Gata taát kheueh ubak peurintah nyan, teuma TUHAN Po teu Allah gata geubri beureukat peue-peue mantong nyang gata peubuet di nanggroe nyang gata tinggai. 21 Meunyoe gata tameujanji peue-peue mantong ubak TUHAN Po teu Allah gata, bék kheueh nyan gata preh-preh le keu gata peuteupat janjinyan, sabab TUHAN Po teu Allah gata teutab geulakée atra nyan, dan gata ka meudesya meunyoe hana tapeupeunoh hai nyan. 22 Gata hana meudesya meunyoe hana tapeugét janji ubak TUHAN. 23 Teuma meunyoe gata deungon ban galak droe tameujanji ubak TUHAN Po teu Allah gata, janji nyan digata wajéb gata peuteupat. 24 Meunyoe gata teungoh tajak-jak rot lampôh anggô ureuëng laén, gata jeuet tapajoh boh anggô siduble nyang gata meuheut, teuma hana jeuet gata peusapat lam raga. 25 Meunan cit meunyoe gata teungoh tajak-jak di dalam lampôh gandom ureuëng laén, gata jeuet gatapajoh gandom nyang gata pot ngon jaroe gata, teuma hana jeuet atranyan takoh deungon sadeueb."
Kitab Teu-Ulang 24
1 "Miseu jih na sidroe ureuëng agam jimeukawen deungon sidroe aneuëk dara, dan óh lheuehnyan hana jigalakle sabab jihnyan jiteumé sapeue-sapeue nyang jiba malée keudroe ureuëng nyan. Lé ureuëng agam nyan laju jijok surat taleuek keu ureuëng inong nyan meunan cit jiuse teuma beukaih binoeji nibak rumoh jihnyan. 2 Óh lheueh nyan di ureuëng inong nyan jimeukawen teuma deungon ureuëng agam nyang laén. 3 Teuma óh kalheueh na meupadub watée di ureuëng agam nyan hana teuma jigalakle keu inong nyan, laju jijok surat taleuek ubak ureuëng inongjih nyan dan jiuse teuma inong nyan. Atawa mungken cit lakoe jih nyang keudua nyanpi meuninggai. 4 Lam hai bandua ureuëng lakoe nyang phon hana jeuet jimeukawen ngon ureuëng inong nyan le; ureuëng nyan harôh kheueh jipandang keu beukaih inong jih nyan sibagoe ureuëng inong nyang ka jipeucupa. Meunyoe ureuëng agam nyan jimeukawen cit teuma, buet nyang lagéenyan na kheueh jipeuhina keu TUHAN Po teu Allah gata. Gata hana jeuet tapeubuet desya nyang jeuhet nyan di nanggroe nyang geubri lé TUHAN keu gata." 5 "Sidroe ureuëng agam nyang ban mantong jimeukawen hana jeuet teuyue tamong tantra dan jijak muprang atawa jipeubuet tugaih masyarakat nyang laén. Ureuëng nyan harôh teupeubeubaih tugaih nyang treb jih sithon mangat ji urôh rumoh tanggaji dan meunan cit jipeugalak até ureuëng binoe jihnyan. 6 Meunyoe gata talakée ngui sapeue-sapeue bak ureuëng laén, bék kheueh atranyan gatacok sibagoe jaminan batée nyang jingui lé ureuëng nyan keungon giléng gandom. Deungon teucok batée nyan, gata ka tareupah alat nyang jingui lé keuluwarga keu teusambong udeb. 7 Ureuëng nyang jiculék ureuëng nyang saboh bansa deungon jihnyan, laju jipeusaneut ureuëng nyan sibagoe namiet atawa jipeubloe, nyang lagéenyan harôh teuhuköm maté. Deungon lagéenyan gata ka tabeurantaih buet nyang jeuhet. 8 Meunyoe na meuteumé peunyakét kulét nyang keubiet mubahya, gata peubuet kheueh deungon teuliti peue nyang geupeurintah lé imeum-imeum Lewi ubak gata; gata seutôt kheueh peutunyok-peutunyok nyang ulôn bri nyoe keu awaknyan. 9 Gata ingat kheueh peue nyang geupeubuet lé TUHAN Po teu Allah gata ateueh Miryam watée gatajak tateubiet nibak nanggroe Meusé. 10 Meunyoe gata tapeungui sapeue-sapeue keu seusabe gata, bék kheueh gata tamong u dalam rumoh ureuëng nyan keu gata jakcok bajéejih nyang jipeujeuet sibagoe jaminan. 11 Gatapreh kheueh diluwa mantong dan bah kheueh ureuëng nyan keudroe jijakba nyan ukeue gata. 12 Meunyoe ureuëng nyan gasien, bajée nyan hana jeuet gatateun simalam beungoh, 13 teuma harôh gata peuriwang ubak ureuëng nyan tieb-tieb malam, mangat ureuëng nyan hase jisok bak watée jijak éh. Teuma jihnyan jilakée teurimong gaséh dan TUHAN Allah gata teuma geugalak keu gata. 14 Bék gata prah ureuëng nyang tung upah nyang gasien lom teuma hana sapeuena, bah kheuehnyan ureuëng nyang saboh bansa deungon gata, meunan cit keu ureuëng aséng nyang na tinggai nibak saboh banda peulindong gata. 15 Tieb-tieb uroe sigohlom mata uroe jilhob gata harôh tabayeue upah jih nyang jikeureuja nibak uroe nyan; jihnyan jimeuharab péng nyan sabab keubit that jimeuharab atranyan. Meunyoe gata hana tabayeue upah jihnyan, ureuëng nyan teuma jimeudoá sira jimeulakée ubak TUHAN mangat Gobnyan geutulông gata, dan gata geupeugah ka meudesya. 16 Bék tahuköm maté ureuëng tuha sabab buet nyang jeuhet nyang jipeubuet lé aneuëk jihnyan, dan bék tahuköm maté aneuëkjih kareuna buet nyang jeuhet nyang jipeubuet lé ureuëng syiek jih. Tieb-tieb ureuëng teuma jeuet teuhuköm maté sabab buet nyang jeuhet nyang jipeubuet keudroe. 17 Bék kheueh tareupah hak ureuëng aséng dan aneuëk yatem ngon meuntui, dan bék teuma gatacok peukayan ureuëng inong balée sibagoe jaminan. 18 Gata ingat kheueh bahwa gata ka lheueh jeuet keu namiet watée di nanggroe Meusé dan geupeubeubaih lé TUHAN Po teu Allah gata; nyang kheueh sabab jih ulôn bri peungajaran nyoe keu gata. 19 Meunyoe gata tapeusapat wasé tanoh gata, bék kheueh gata gisa keu gata jakcok beureukah gandom nyang mantong na tinggai. Gandom nyan bah kheueh teupeubiyeu keu ureuëng aséng, aneuëk yatem ngon meuntui dan inong balée, mangat gata geubri beureukat lé TUHAN Po teu Allah gata dan banmandum nyang gata useuha. 20 Óh ka seuleusoe sigoe gata pot boh zaiton dan meunan cit ngon boh anggô gata, bék kheueh gata riwang lom keu gatajak peusapat boh-boh nyang mantong na tinggai. Nyang tinggai nyan harôh gata peubiyeu mantong keu ureuëng aséng, aneuëk yatem ngon meuntui dan ureuëng inong balée. 22 Gata ingat kheueh bahwa gata kalheueh jeuet keu namiet di nanggroe Meusé; nyang kheueh sabab jih ulôn bri peuratoran nyoe keu gata.
Kitab Teu-Ulang 25
1 Miseujih na dua droe ureuëng Israel jijak ubak kantô mahkamah keujijak gadu sapeue peukara, lé nyang sidroe jipeugah hana meusalah, dan nyang laén meusalah. 2 Meunyoe nyang meusalah teupeurhot ubak huköm seunuet, di teungku hakém geuyue laju ureuëng nyan meudugom. Jeumeulah na padubgo teuseunuet teugantung nibak buet nyang jeuhet nyang ka jipeubuet, 3 teuma hana jeuet leubeh nibak peuet ploh goe. Meunyoe leubeh, beuareuti ureuëng nyan ka jihina dikeue ureuëng ramé. 4 Bék kheueh peugaceb babah leumô nyang teungoh jimomoh gandom." 5 "Meunyoe ureuëng-ureuëng nyang meusyedara tinggai jih meusapat, laju sidroe nibak ureuëng nyan maté dan hana teuma jitinggai aneuëk agam, teuma balée jihnyan hana jeuet jimeukawen ngon ureuëng laén diluwa keuluwarga meureuhom lakoe jihnyan. Syedara meureuhom nyan wajéb jimeukawen ngon balée nyan. 6 Aneuëk agam tuha awaknyan harôh kheueh teuanggab aneuëk syedara nyang matényan, mangat jihnyan na keuturonan lamkawan bansa Israel. 7 Meunyoe ureuëng agam nyan hana jitem meukawen ngon peurumoh meureuhom syedara jihnyan, ureuëng inong nyan harôh jijak meuhadab ubak peumuka banda sira jipeugah lagéenyoe, 'Parui ulôn hana jitem peubuet keuwajébanjih keu jibri keu syedara jih sidroe keuturonan lamkawan bansa Israel.' 8 Laju lé peumuka banda harôh geuhôi ureuëng nyan dan geupeugah bak ureuëng nyan. Meunyoe ureuëng nyan teutab cit jitulak, 9 peurumoh meureuhom lakoe jih nyan harôh jijak peuto ubak jihnyan dikeue dumna peumuka banda, jisuet seulob ureuëng nyan, jiludah laju muka jihnyan dan jipeugah teuma lagéenyoe, 'Lagéenyoe kheueh nyang harôh teupeubuet ateueh ureuëng nyang hana jitem bri keuturonan keu syedara jih.' 10 Keuluwarga ureuëng nyan teuma jituri di Israel sibagoe 'Keuluwarga ureuëng nyang teusuet seulob jih.' " 11 "Meunyoe na dua droe ureuëng agam jimeulo, dan peurumoh nyang sidroe jiuseuha jitulông lakoe droe jih deungon cara jiramah ngon jipiret boh kréeh lawan lakoe jihnyan, 12 gatakoh kheueh jaroe ureuëng inong nyan dan bék kheueh tagaséh keu ureuëng nyang lagéenyan. 13 Bék gata peungéut ureuëng laén ngon cara gatangui ceng dan sinukat nyang hana beutôi. 15 Gatangui kheueh céng dan sinukat nyang paih mangat gata panyang umu di nanggroe nyang geubri lé TUHAN Po teu Allah keu gata. 16 TUHAN Po teu Allah gata that-that geubanci keu ureuëng nyang galak jipeungéut ureuëng laén." 17 "Gata ingat kheueh pakriban ureuëng Amalek jipeusaneut gata bak watée gata mantong gatajak dan tateubiet nibak nanggroe Meusé. 18 Awaknyan hana jitakot ubak Po teu Allah dan jiseurang gata rot likot bak watée gata mantong that-that hek meunan cit ka habéh teunaga, laju jipoh maté banmandum ureuëng-ureuëng gata nyang deungon susah payah jijak nibak rot likot. 19 Lé sabab nyan, meunyoe TUHAN Po teu Allah gata ka geubri nanggroe nyan keugata dan gata aman nibak banmandum musoh nyang na tinggai bansikeulileng gata, banmandum ureuëng Amaleknyan harôh gata poh maté sampoe awaknyan hana ji ingatle. Bék kheueh tuwoe!"
Kitab Teu-Ulang 26
1 "Meunyoe gata ka tatamong u nanggroe nyang geubri lé TUHAN Po teu Allah gata keu gata dan ka teuma gata tinggai teutab disinan, 2 teuma hase nyang phon tateumé nibak nyang gata peusapat nibak tanoh gata harôh gata peutamong u dalam saboh eumpang, dan atranyan taba laju u teumpat nyang geupiléh lé TUHAN Po teu Allah gata. 3 Gatajak kheueh laju ubak imeum nyang meutugaih nibak watéenyan dan tapeugah laju ubak gobnyan, 'Ulôn peugah ubak TUHAN Po teu Allah gata bahwa ulôn ka lôn tamong u nanggroe nyang geupeujanji bak indatu geutanyoe mangat geubri atranyan keu geutanyoe.' 4 Lé imeum teuma geuteurimong eumpang nyan nibak jaroe gata dan atranyan laju geupeuduek dikeue miseubah TUHAN Allah gata. 5 Óh lheuehnyan dikeue TUHAN Allah gata, gata tapeugah laju haba lagéenyoe: 'Ya TUHAN, indatu ulôn na kheueh sidroe ureuëng Aram nyang meugeumbara. Ureuëng nyan jiba keuluwarga jih u nanggroe Meusé mangat jitinggai disinan sibagoe ureuëng nyang meungunsi. Bak watée jijak keudeh jeumeulah awaknyan cit bacut sagai, teuma awaknyan jeuet keu bansa nyang raya dan teuga. 6 Ureuëng Meusé jipeusaneut kamoe deungon keubit keujam dan jipaksa kamoe meukeureuja sibagoe namiet. 7 Laju kamoe meuhôi sira kamoe lakée tulông ubak Droeneueh, TUHAN, Allah indatu kamoe. Droeneueh neudeungoe peue nyang kamoe lakéenyoe dan deuh neukalon deurita kamoe, apoh apah dan meunan cit deungon keuseungsaraan kamoe. 8 Deungon kuasa dan teunaga nyang raya Droeneueh ka neupeubeubaih kamoe lam nanggroe Meusé. Droeneueh neupeuna mujizat-mujizat dan buet-buet nyang ajaéb meunan cit neupeutreun keujadian-keujadian nyang jiteuka teumakot bubena musoh. 9 Óh lheueh nyan Droeneueh laju neuba kamoe keunoe dan laju neubri tanoh nyang kaya lom ngon subô nyoe keu kamoe. 10 Sabab nyan, ya TUHAN, ulôn peuseumah disinoe hase nyang phon ulôn cok nibak tanoh nyang Droeneueh bri keu ulôn.' Lheuehnyan takeubah laju eumpang nyan dikeue TUHAN Po teu Allah gata, dan gata seumah kheueh Gobnyan. 11 Gata meusyukoe kheueh keu banmandum rejeuki nyang ka geubri lé TUHAN Po teu Allah gata keu gata dan keuluwarga gata. Gata padan kheueh ureuëng Lewi dan ureuëng aséng nyang na tinggai lamkawan gata jiseutôt meusajan lam peurayaan nyan. 12 Tieb-tieb thon nyang keulhée gata harôh tabri keureubeuen siper siploh, na kheueh siper siploh nibak hase tanoh gata keu imeum Lewi, ureuëng aséng, aneuëk yatem ngon meuntui dan ureuëng inong balée, akhéji nibak tieb-tieb banda gata awaknyan na jiteumé peunajoh nyang awaknyan peureulée. Meunyoe ka lheueh, 13 gata kheun kheueh ubak TUHAN Po teu Allah gata, 'Lam siper siploh hase tanoh nyang harôh teupeuseumah keu Droeneueh, TUHAN, hana meubacutpi nyang tinggai dirumoh ulôn; banmandum nyan ka ulôn jok keu ureuëng Lewi, ureuëng aséng, aneuëk yatem ngon meuntui dan inong balée, lagée nyang geupeurintah lé TUHAN Po teu Allah gata ubak ulôn. Nibak peurintah TUHAN keuhai keureubeuen siper siploh banmandum nyan hana nyang ulôn lieungkeu. 14 Nibak peuseumahan nyan hana meubacutpi nyang ulôn pajoh bak watée ulôn mantong teungoh meukabong, atawa ulôn ba u luwa rumoh bak watée ulôn teungoh kuto, atawa ulôn bri sibagoe sajian keu ureuëng maté. Ulôn ka taát ubak Droeneueh, ya TUHAN; peue mantong nyang Droeneueh peurintah ka ulôn peubuet. 15 Nibak teumpat Droeneueh nyang suci di dalam syeuruga kira jih neutem kheueh kalon dan neubri beureukat keu umat Droeneueh Israel; meunan cit neubri kheueh beureukat keu nanggroe nyang kaya lom ngon subô nyang ka TUHAN bri keu kamoe paih lagée janji Droeneueh ubak indatu kamoe.' " 16 "Nibak uroenyoe TUHAN Po teu Allah gata geupeurintah ubak gata mangat jeuet gata peubuet banmandum peurintah nyan; tapeubuet kheueh nyan banmandum deungon seutia dan deungon bansaboh jiwa raga gata. 17 Nibak uroenyoe gata ka tameungaku TUHAN sibagoe Po teu Allah gata. Gata ka tameujanji mangat gata taát ubak Gobnyan dan tapeubuet banmandum huköm meunan cit peurintah Gobnyan. 18 Nibak uroenyoe TUHAN ka geuteurimong gata sibagoe umat Gobnyan keudroe, lagée nyang ka geupeujanji keu gata, dan geupeurintah gata mangat gata peubuet banmandum peue nyang ka geupeurintah bak gata. 19 TUHAN teuma geupeujeuet gata leubeh rayeuk nibak banmandum bansa laén nyang ka geucebtakan lé Gobnyan, dan gata teuma jipujoe dan jibri horeumat. Gata jeuet keu umat TUHAN Po teu Allah gata lagée nyang ka geupeujanji nyan."
Kitab Teu-Ulang 27
1 Óh lheuehnyan meusajan deungon dumna peumimpén Israel, Nabi Musa geupeutrok laju peusan nyang lagéenyoe ubak bansa nyan, "Taát kheueh banmandum peurintah nyang ulôn bri keu gata nibak uroenyoe. 2 Bak uroe gata tajeumeurang Krueng Yordan mangat tatamong u nanggroe nyang geubri lé TUHAN Po teu Allah gata keu gata, gata harôh tapeudong meupadubboh batée raya laju batéenyan gata cet deungon gapu. 3 Tatuléh kheueh teuma nibak batée-batée nyan tieb-tieb tutoe haba nibak huköm-huköm nyan. Meunyoe gata ka tatamong u nanggroe nyang kaya dan subô nyang geupeujanji lé TUHAN, Allah indatu gata keu gata, 4 dan gata ka na di meurandeh Krueng Yordan, gata harôh tajak laju u Gunong Ebal. Meunan cit disinan gata harôh tapeudong lom batée dan gata cet teuma ngon gapu lagée nyang ka ulôn peurintah ubak gata nibak uroenyoe. 5 Meunan cit di teumpat nyan gata harôh teuma tapeudong keu TUHAN Po teu Allah gata saboh miseubah nibak batée-batée nyang hántom na teupeugét keu meubagoe alat lagée beuso, 6 sabab tieb-tieb miseubah nyang teupeudong keu TUHAN Po teu Allah gata harôh teupeugét nibak batée nyang kong. Di ateueh miseubah nyan harôh gata peuseumah keureubeuen-keureubeuen nyang teutot. 7 Gata peuseumah kheueh teuma keureubeuen peudamé dan gata pajoh kheueh disinan dan meusuka cita kheueh dikeue TUHAN Po teu Allah gata. 8 Di ateueh batée-batée nyang teuboh gapu nyan harôh gata tuléh deungon jeulaih tieb-tieb tutoe haba nibak huköm-huköm Po teu Allah." 9 Óh lheuehnyan meusajan ngon dumna imeum Lewi, Nabi Musa geupeugah ubak banmandum bansa Israel, "Syedara-syedara, gata simak dan gata deungoe kheueh nyoe! Nibak uroenyoe gata ka jeuet keu umat TUHAN Po teu Allah gata. 10 Lé sababnyan, gata taát kheueh ubak TUHAN Po teu Allah gata dan gata peubuet kheueh laju peue mantong nyang geupeurintah lé Gobnyan nyang ulôn bri keu gata nibak uroenyoe." 11 Lheuehnyan Nabi Musa geupeugah lom ubak bansa Israel, 12 "Óh kalheueh gata tajeumeurang Krueng Yordan, sukée Simeon, Lewi, Yehuda, Isakhar, Yusuf dan Benyamin harôh jidong di ateueh Gunong Gerizim bak watée geupeugah beureukat ateueh bansa nyoe. 13 Bak watée geupeugah kutôk nyan, sukée Ruben, Gad, Asyer, Zebulon, Dan meunan cit ngon Naftali harôh jidong di ateueh Gunong Ebal. 14 Ureuëng-ureuëng Lewi harôh jipeugah tutoe haba nyang lagéenyoe deungon su nyang nyaréng dan ureuëng Israel harôh kheueh jijaweueb, 'Amin', 15 Ureuëng-ureuëng Lewi: 'Teukutôk kheueh keu ureuëng nyang jipeugét patong nibak batée, kayée dan logam, dan jiseumah nyan deungon musom-musom; TUHAN that-that geubanci ubak ureuëng nyang jipujoe beurala!' Banmandum rakyat: 'Amin!' 16 'Teukutôk kheueh nyang hana jihoreumat keu ureuëng syiek jih dan jipeubiyeu awaknyan teulanta.' 'Amin!' 17 'Teukutôk kheueh ureuëng nyang jigéesée bataih tanoh teutangga jih.' 'Amin!' 18 'Teukutôk kheueh keu ureuëng nyang jipeusisat ureuëng buta.' 'Amin!' 19 'Teukutôk kheueh keu ureuëng nyang jireupah hak ureuëng aséng, aneuëk yatem ngon meuntui dan ureuëng inong balée.' 'Amin!' 20 'Teukutôk kheueh keu ureuëng nyang jihina ayah jih sabab jimeumukah deungon sidroe lamkawan peurumoh ayah jih nyan.' 'Amin!' 21 'Teukutôk kheueh keu ureuëng nyang jimeu-agam deungon beulatang.' 'Amin!' 22 'Teukutôk kheueh keu nyang jimeumukah deungon syedara droe jih ureuëng inong, atawa syedara jih nyang saboh ayah atawa saboh mak.' 'Amin!' 23 'Teukutôk kheueh keu ureuëng nyang jimeumukah deungon mak tuwan jih.' 'Amin!' 24 'Teukutôk kheueh keu ureuëng nyang jipoh maté ureuëng laén ngon cara jimusöm-musöm.' 'Amin!' 25 'Teukutôk kheueh keu ureuëng nyang jiteurimong upah keu jijak poh maté ureuëng laén nyang hana meusalah.' 'Amin!' 26 'Teukutôk kheueh keu ureuëng nyang hana jipeuteupat ubak huköm dan peue nyang geupeurunoe lé Po teu Allah deungon buet-buet jih.' 'Amin!' "
Kitab Teu-Ulang 28
1 "Meunyoe gata tataát ubak TUHAN Po teu Allah gata dan seutia keu gata peubuet banmandum nyang geupeurintah lé Gobnyan nyang ulôn peugah ubak gata nibak uroenyoe, teuma Gobnyan geupeujeuet gata keu bansa nyang paleng meusyeuhu ateueh rhueng donya. 2 Gata taát kheueh ubak TUHAN Po teu Allah gata, teuma banmandum beureukat nyoe geubri keu gata: 3 Beugeubri kheueh beureukat ateueh banda-banda dan lampôh-lampôh gata. 4 Meunan cit beugeubri kheueh teuma beureukat keu gata, sampoe gata tameu aneuëk nyang le, hase tanoh gatapi meulimpah dan leumô meunan cit ngon kaméng dan bubiri gata meutamah le jeumeulah jih. 5 Beugeubri kheueh beureukat ubak hase teupot boh gandom gata meunan cit ngon peunajoh nyang gata peugét nibak gandom nyan. 6 Beugeubri kheueh beureukat ubak banmandum hase useuha gata. 7 Meunyoe gata jiseurang, TUHAN teuma geupeutaloe banmandum musoh gata. Awaknyan ji atoe seurangan ngon cara teu atoe, teuma jiplueng ngon hana seumike. 8 TUHAN Po teu Allah gata teuma geubri beureukat ateueh peue-peue mantong hase useuha gata dan geupasoe bubena gupok-gupok gata deungon gandom, meunan cit Gobnyan teuma geubri beureukat keu gata di nanggroe nyang teuma geubri keu gata. 9 Meunyoe gata tataát ubak TUHAN Po teu Allah gata dan takeureuja teuma banmandum peurintah gobnyan, gata geupeujeuet keu umat Gobnyan keudroe, lagée nyang ka geupeujanji nyan. 10 Teuma banmandum bansa di ateueh bumoe nyoe jikalon bahwa gata na kheueh bansa nyang geupiléh lé TUHAN, dan awaknyan teuma ji seugan keu gata. 11 Gata teuma geubri aneuëk nyang le. Beulatang peulara gata teuma meutamoh le dan hase tanoh gatapi teuma meulimpah di nanggroe nyang ka geupeujanji keu indatu gata mangat jibri keu gata. 12 TUHAN teuma geupeutreun ujeuen óh trok bak musém nibak teumpat tekeubah ujeuen nyan di ateueh langét. Gobnyan teuma geubri beureukat ateueh banmandum buet nyang gata useuha, sampoe gata hase gata peu utang keu bansa nyang le, teuma gata keudroe hana peu ta meu utang. 13 TUHAN Po teu Allah gata teuma geupeujeuet gata keupeumimpén lamkawan bansa-bansa, dan bukon sibagoe ureuëng nyang seumitôt. Meunyoe gata seutia tataát ubak banmandum peurintah TUHAN nyang ulôn bri keu gata nibak uroe nyoe, gata teuma seumaken makmu dan hántom na le jisurot. 14 Teuma bék sagai-sagai gata peulalée peurintah-peurintah nyan deungon cara peue mantong. Meunan cit bék kheueh teuma gata pujoe atawa gata meungabdi ubak ilah-ilah nyang laén." 15 "Teuma meunyoe gata hana taát ubak TUHAN Po teu Allah gata, dan hana teuma seutia tapeubuet peue nyang ka geupeurintah meunan cit ngon huköm Gobnyan nyang ulôn bri ubak gata nibak uroenyoe, teuma banmandum kutôk nyoe rhot u ateueh gata: 16 Teukutôk kheueh banda-banda dan lampôh-lampôh gata. 17 Teukutôk kheueh gandom gata nyang ka teupot dan meunan cit ngon peunajoh nyang gata peugét nibak gandom nyan. 18 Teukutôk kheueh gata, sampoe na bacut mantong aneuëk gata, hase tanoh gata, meunan cit deungon leumô dan kaméng meunan cit bubiri gata. 19 Teukutôk kheueh banmandum hase useuha gata. 20 Meunyoe gata tapeubuet jeuhet dan gata tulak TUHAN, Gobnyan teuma geupeuteuka bala, karu ngon susah that lam hai peue mantong nyang gata peubuet, sampoe lam watée nyang paneuk mantong gata ka geupeusapansapa peue-peue nyang na. 21 Meubagoe peunyakét hana putôh-putôh geupeuteuka ateueh gata, sampoe bak akhé jih hana meusidroepi nibak gata mantong na tinggai di nanggroe nyang gata duek nyan. 22 TUHAN teuma geuhuköm gata deungon peunyakét nyang hase jiminah bak gob, keumong-keumong dan deumam. Gobnyan teuma geupeuteuka musém khueng nyang tho kreng dan angén seu-uem nyang hase jipeuhangoh sampoe hase mupot gata nyan jadeh rusak. Beuncana-beuncana nyan harôh jitimpok ateueh gata sampoe gata meupaloe. 23 Ujeuen hana teuma jitreun dan tanoh gata teuma jeuet keu kreueh sampoe gata ranab banmandum. 24 TUHAN hana teuma geupeutreun ié ujeuen, teuma ujeuen abée dan anoe sampoe gata keunong bala banmandum. 25 Meunyoe gata hana tataát ubak TUHAN Po teu Allah gata, Gobnyan teuma geupeujeuet gata hase jipeutaloe lé musoh-musoh gata. Gata teuma taprang musoh deungon teu atoe, teuma gata plueng meutabubeba. Banmandum bansa dibumoe teuma jirasa gli jikalon gata nyang malang nyan. 26 Meunyoe gata maté, manyét gata teuma jeuet keu eumpeun cicém-cicém dan beulatang juah, dan hana ureuëng nyang hase ji use beulatang-beulatang nyan. 27 TUHAN teuma geuhuköm gata deungon peunyakét cumuet lagée nyang ka geupeuteuka u ateueh ureuëng Meusé. Ban saboh badan gata teuma peunoh jitimoh ngon peunyakét cabok dan kude nyang gatai-gatai teuma hana ubat keu peunyakét nyan. 28 TUHAN teuma geupeujeuet gata sampoe án pungoe, buta mata dan bingong. 29 Bak watée uroe trang gata meuraba-raba lagée ureuëng buta, teuma hana hase gata teumé rot nyang gata mita. Banmandum useuha gata teuma gagai hana meuhase. Gata hana pre-pre jireupah ngon jitindéeh, dan hana ureuëng nyang tulông gata. 30 Meunyoe gata hana tataát ubak TUHAN Po teu Allah gata, hai-hainyoe teuma jitimpok u ateueh gata: Gata teuma tameutunangan, teuma ureuëng laén nyang jimeukawen deungon tunangan gatanyan. Gata teuma tapeugot rumoh, teuma hana gata duek nibak rumoh nyan. Gata teuma tapeugét lampôh anggô, teuma boh jih hana teuma gata pajoh. 31 Leumô gata teuma jisie dikeue mata gata, teuma digata hana teuma gatapajoh uengkot sie nyan. Keuleudée-keuleudée gata teuma jiparôh jijak hoe laén teuma gata takalon mantong hana jipeuriwang lom teuma. Meunan cit deungon bubiri-bubiri gata teuma jijok keu musoh-musoh gata dan hana nyang tulông. 32 Dikeue mata gata aneuëk-aneuëk gata teuma jibri sibagoe namiet keu ureuëng aséng. Tieb-tieb uroe mata gata peudeh tajak mita aneuëk-aneuëk gata, teuma useuha gata nyan sia-sia mantong, sabab awaknyan hana jiriwang le. 33 Bansa aséng teuma jicok banmandum hase tanoh nyang gata teumé deungon keureuja nyang brat. Teuma gata keudroe hana teuma meuteumé sapeue seulaén nyang gata rasa dan gata jitindéeh ngon hana putôh-putôh dan jiseksa deungon buet-buet nyang keubiet keujam. 34 Gata teuma jeuet keu ureuëng pungoe sabab peue nyang gata rasa nyan. 35 TUHAN teuma geupeujeuet gaki gata nyan peunoh deungon peunyakét cabok nyang lumpah sakét dan hana teuma jitem puléh-puléh; phon nibak gaki sampoe ubak bruek ulée gata peunoh jitimoh deungon peunyakét cumuet. 36 Gata dan raja gata teuma geuba lé TUHAN u nanggroe gob nyang hana gata turi dan meunan cit hana teuma jituri lé indatu gata. Disinan gata teuma tameungabdi ubak ilah-ilah nyang jipeugot nibak kayée dan batée. 37 Di nanggroe dipat gata geupeu crebre lé TUHAN, ureuëng laén keubit that gli óh watée jikalon gata; gata teuma ji peuhina ngon jipeukém lé awaknyan. 38 Jai that bijéh nyang gata tabu, teuma cit bacut hase jih nyang gata teumé, sabab seunaman gata habéh banmandum jipajoh lé daruet. 39 Gata teuma tapula bak-bak anggô di dalam lampôh dan gata peulara lom teuma, teuma hana gatapot boh anggô meunan cit ngon gatajieb teuma ié anggô nyan, sabab bubena bak anggô nyan ka habéh banmandum jipajoh lé ulat. 40 Bansaboh nanggroe gata teuma jitimoh bak zaiton, teuma boh-boh jih nyan ka habéh rhot meutabu beba, akhéjih gata hana meuteumé meubacutpi minyéuk nibak hase jihnyan. 41 Gata teuma meuteumé aneuëk agam dan aneuëk inong, teuma awaknyan jicok sibagoe tawanan prang, akhéjih gata ka gadôh awaknyan. 42 Banmandum bak kayée dan seunaman habéh jipajoh lé seurangga. 43 Ureuëng aséng nyang na tinggai di nanggroe gata teuma seumaken meukuasa, seudangkan kuasa gata keudroe seumaken meukureueng. 44 Awaknyan na péng keu jipeu utang keu gata, teuma nibak gata hana sapeuena keu gata peu utang keu awaknyan. Dan bak akhé jih gata ka jikuasa lé awaknyan. 45 Banmandum balapeutaka nyan teuma jipeurhot u ateueh gata dan hana piôh jipeukaru gata sampoe gata binasa, sabab gata hana tataát ubak TUHAN Po teu Allah gata dan hana teuma gata peubuet keu huköm-huköm nyang geubri keu gata. 46 Beuncana-beuncana nyan na kheueh sibagoe bukeuti nibak huköm TUHAN ateueh gata dan keuturonan gata keu siumu masa. 47 Gata ka geubri beureukat lé TUHAN Po teu Allah gata nibak meubagoe hai, teuma hana tatem meungabdi ubak Gobnyan deungon até nyang rila galak ngon geumbira. 48 Lé sababnyan gata harôh tameungabdi ubak musoh-musoh nyang geukirém lé TUHAN keujijak lawan gata. Gata teuma jiteuka deuek, grah ngon teulon lom kureueng nibak meubagoe hai. TUHAN teuma geutindéeh gata deungon keujam sampoe án gata mandum mupaloe. 49 Saboh bansa nyang hana gata muphom basa jih teuma geukirém lé TUHAN nibak ujong bumoe keu jijak lawan gata. Lagée cicém siwah jisama gata. 50 Awaknyan keujam that dan hana nibak jihnyan rasa gaséh sayang keu ureuëng tuha meunan cit keu aneuëk manyak. 51 Awaknyan jipeuhabéh banmandum beulatang peulara meunan cit deungon banmandum hase seunaman gata, dan hana teuma jitinggai keu gata gandom, ié anggô, minyéuk zaiton atawa leumô dan kaméng meunan cit bubiri sampoe gata banmandum maté deuek. 52 Awaknyan jiseurang tieb-tieb banda ateueh nanggroe nyang teuma geubri lé TUHAN Po teu Allah gata keu gata sampoe bintéh-bintéh beuton nyang manyang dan tapeukukôh nyang gata peubangga nyan akhé jihpi reulôh. 53 Teungoh musoh-musoh gata jijak keupông banda-banda gata, gata putôh asa dan deuek, sampoe gata tapajoh aneuëk-aneuëk gata keudroe, aneuëk-aneuëk nyang geu anugeurah lé TUHAN Po teu Allah gata ubak gata. 54 Bahpi nyan lé ureuëng bangsawan nyang paleng gét budoe basaji pi teuma putôh asa bak watée bandanyan jikeupông, sampoe jihnyan jipajoh aneuëk-aneuëk jih keudroe sabab hanale peunajoh nyang laén. Hana meubacutpi nyang jibri ubak syedara jih atawa peurumoh jihnyan nyang jicinta atawa aneuëk-aneuëk jihnyan nyang mantong udeb. 56 Bahpi di ureuëng inong nyang paleng gét budoe basa jihpi dan nyang paleng kaya dan meunyoe jijak hántom na jijak ngon gaki, teuma jipeubuet cit lagéenyan. Bak watée musoh jikeupông banda, ureuëng inong nyan teuma putôh asa sabab deuek, akhéjih inongnyan deungon cara jimusöm-musöm jipajoh aneuëk jih keudroe nyang ban lahé dan mantong na ari-ari ngon talo pusat. Hana meubacutpi atranyan jibri keu lakoe nyang jicinta atawa keu aneuëk-aneuëk jih. 58 Meunyoe gata hana seutia tataát ubak banmandum huköm Po teu Allah gata nyang na teutuléh didalam kitab nyoe dan hana teuma tahoreumat ubak TUHAN Po teu Allah gata nyang agong dan luwabiasanyan, 59 TUHAN teuma geupeuteuka u ateueh gata dan keuturonan gata meubagoe peunyakét nyang hana hase teupeupuléh dan wabah-wabah nyang hana hase teupeu piôh. 60 Peunyakét-peunyakét nyang keubit parah nyang ka gata kalon di nanggroe Meusé teuma rhot u ateueh gata, dan gata hana hase puléh. 61 Meunan cit TUHAN geupeuteuka meubagoe macam peunyakét dan wabah nyang hana teupeugah didalam kitabnyoe, kitab Huköm TUHAN. Lheuehnyan gata banmandum geupeubinasa. 62 Bahpi jeumeulah gata leubeh sidub bintang nyang na di langét, teuma cit bacut that lamkawan gata nyan na tinggai udeb, sabab gata hana taát ubak TUHAN Po teu Allah gata. 63 Lagée TUHAN galak geubri makmu keu gata dan geutamah jeumeulah gata, meunan cit Gobnyan galak teuma geupeubinasa dan geupeuhabéh gata. Gata teuma geupeuteubiet nibak nanggroe nyang hana treble teuma gata tinggai disinan. 64 TUHAN teuma geupeu crebre gata lamkawan bansa-bansa di bansaboh muka bumoe. Disinan gata teuma taseumah ilah-ilah nyang jipeugét nibak kayée dan batée, ilah-ilah nyang hana gata turi dan hana teuma jituri lé indatu gata. 65 Lamkawan bansa-bansa nyan gata hana tateumé keuteunangan, dan hana teumpat nyang hase gata peugah sibagoe atra gata; TUHAN teuma geupeujeuet gata lumpah gundah ngon susah hana meuteuntée dan gata putôh asa hana harapan. 66 Udeb gata sabe teuancam lam bahya. Uroe ngon malam gata teuancam yo ngon teumakot maté. 67 Watée teukalon peue mantong jantong gata yo meugram-gram sabab teumakot. Meunyoe beungoh uroe gata lakée beubagaih malam, dan meunyoe ka malam gata lakée teuma beubagaih beungoh. 68 TUHAN teuma geukirém dan geupeuriwang lom gata u nanggroe Meusé deungon kapai, bahpi Gobnyan ka geupeugah bahwa gata hana tariwang le keudeh. Disinan gata teuma tauseuha tapeubloe droe gata sibagoe namiet ubak musoh gata, teuma hana meusidroepi nyang na niet jitem bloe gata."
Kitab Teu-Ulang 29
1 Nyoe kheueh feureuman TUHAN nyang geupeusampoe lé Nabi Musa keu bansa Israel bak watée awaknyan mantong na di tanoh Moab. Peujanjian nyan na kheueh sibagoe sinamah nibak janji nyang geupeugét lé TUHAN deungon awaknyan di Gunong Sinai. 2 Nabi Musa laju geuyue banmandum ureuëng Israel jimeusapat, laju geupeugah ubak awaknyan, "Gata nyoe ka takalon keudroe peue nyang geupeubuet lé TUHAN ateueh raja nibak nanggroe Meusé, lé peujabat jihnyan meunan cit bansaboh nanggroe Meusé nyan. 3 Meunan cit gata ka takalon beuncana-beuncana nyang lumpah azéb dan lumpah that phet, mujizat-mujizat dan buet-buet nyang ajaéb nyang ka geupeubuet lé TUHAN. 4 Teuma sampoe án nibak uroenyoe Gobnyan gohlom jeuet keumungken gata muphom banmandum nyang gata rasanyan. 5 Peuet ploh thon treb jih TUHAN geupimpén gata tajak rot padang pasi, teuma peukayan dan seulob gata hana cit jitem jeuet keu brôk atawa useueng. 6 Gata hana tateumé ruti keu peunajoh, ié anggô dan ié jieb nyang kreueh, teuma TUHAN geujok banmandum peue nyang gata peureulée nyan mangat gata tateupeue bahwa Gobnyan kheueh TUHAN Po teu Allah gata. 7 Dan bak watée geutanyoe katrok ubak teumpat nyoe, Raja Sihon nibak Hesybon dan Raja Og nibak Basan teuka geujak prang geutanyoe. Teuma geutanyoe hase ta peutaloe awaknyan. 8 Tanoh awaknyan tanyoe reubot dan laju tanoh nyan tanyoe bagi keu sukée Ruben, Gad dan siladum keu sukée Manasye. 9 Deungon nyan bah kheueh gata banmandum seutia tapeubuet banmandum nyan deungon tataát ubak peujanjian nyoe, mangat gata meuhase nibak banmandum useuha gata. 10 Nibak uroe nyoe gata banmandum tadong dikeue TUHAN Po teu Allah gata, banmandum ulée sukée, ureuëng patot-patot, ulée balang, banmandum ureuëng agam, 11 ureuëng inong, aneuëk miet, dan banmandum ureuëng aséng nyang na tinggai lamkawan gata dan jibantu gata jijak koh kayée ngon jigulam pacok ié. 12 TUHAN Po teu Allah gata geupeugét janji deungon gata, dan gata banmandum tameusapat disinoe mangat teuikat peujanjian nyan meunan cit mangat gata teurimong keuwajéban-keuwajéban nyan. 13 Deungon peujanjian nyan TUHAN nibak uroenyoe ka geupeu kong gata jeuet keu bansa, dan Gobnyan jeuet teuma keu Po teu Allah gata lagée nyang ka geupeujanji ubak gata dan ubak indatu gata Nabi Ibrahim, Nabi Ishaq dan Nabi Yakub. 14 Peujanjian nyan deungon banmandum keuwajéban jih geupeugét lé TUHAN kon kheueh deungon gata mantong, 15 teuma deungon tieb-tieb ureuëng nyang nibak uroe nyoe na jidong disinoe, dikeue TUHAN Po teu Allah geutanyoe, dan meunan cit teuma deungon keuturonan geutanyoe keu masa ukeue nyoe." 16 "Gata mantong taingat pakriban naséb geutanyoe bak watée mantong na di nanggroe Meusé dan pakriban teuma geutanyoe tajak rot nanggroe bansa-bansa laén. 17 Gata ka takalon patong-patong beurala awaknyan nyang lumpah luwat nyang teupeugét nibak kayée, batée, pirak dan méuh. 18 Lé sababnyan tajaga kheueh bék na meusidroepi lamkawan gata, ureuëng agam atawa ureuëng inong, keuluwarga atawa sukée nyang na teudong disinoe, meubalék nibak TUHAN Po teu Allah geutanyoe keu jijak seumah ilah-ilah bansa laén. Buet nyang lagéenyan na kheueh lagée ukeue nyang timoh jeuet keusinaman nyang phet meunan cit meuracon. 19 Lamkawan gata nyang jideungoe meulakée nyang kreueh nyan bék kheueh na nyang seumike bahwa naséb jih teutab gét, bahpi deungon neukat that jijak nibak rot jih keudroe. Hainyan teuma jeuet rhot ubak binasa gata banmandum, ureuëng-ureuëng nyang jeuhet meunan cit nyang gét. 20 TUHAN hana teuma geupeu amphon ureuëng nyang lagéenyan. Seubalék jih, ureuëng nyan teuma keunong ubak meureuka TUHAN nyang hana tanggong-tanggong, dan banmandum beuncana nyang teutuléh didalam kitab nyoe rhot ateueh ureuëng nyan, trok án bak watée ureuëng nyan geupeubinasa lé TUHAN. 21 TUHAN teuma geupeu jeuet ureuëng nyan saboh cuntoh keu saboh sukée Israel, dan geuhuköm jihnyan deungon kutôk nyang geupeugah didalam peujanjian nyang teutuléh didalam kitab nyoe, Kitab Huköm TUHAN. 22 Óh singoh nyan teuma, keuturonan gata dan ureuëng aséng nibak nanggroe jiôh jingieng beuncana-beuncana dan peundeuritaan nyang geupeuteuka lé TUHAN ateueh nanggroe gata. 23 Lampôh-lampôh gata teuma jeuet keu padang pasi nyang teutôb ngon tanoh beulerang dan sira. Tanoh jihnyan hana hase teupula sapeue dan naleuengpi hana jitem lé timoh ateueh tanoh nyan. Nanggroe gata nyan teuma jeuet lagée banda-banda Sodom dan Gomora, Adma dan Zeboim nyang geupeuranab lé TUHAN bak watée Gobnyan beungéh nyang hana ngon peusa. 24 Teuma banmandum donya jitanyong, 'Pakon TUHAN geupeujeuet meunan deungon nanggroe awaknyan? Peue sabab Gobnyan beungéh lagéenyan bagoe?' 25 Dan jaweueb jih na kheueh, 'Sabab awaknyan ji iengkeu ubak janji TUHAN, Allah indatu awaknyan; janji nyang geupeugét deungon awaknyan nibak watée Gobnyan geuba awaknyan geupeuteubiet nibak nanggroe Meusé. 26 Awaknyan jiseumah ubak ilah-ilah nyang laén nyang hana awaknyan turi, padahai TUHAN geutam awaknyan bék jiseumah ilah-ilah nyan. 27 Nyang kheueh sabab jih TUHAN beungéh keu umat Gobnyan dan geupeuteuka u ateueh nanggroe awaknyan banmandum beuncana nyang na teutuléh didalam kitab nyoe. 28 Keuhai beungéh TUHAN nyan teuka deungon hebat lumpah na, dan dalam beungéh Gobnyan nyang lumpah hebat nyan, Gobnyan laju geutarek bansa Israel nibak tanoh awaknyan dan laju geurhom awaknyan u nanggroe aséng sampoe awaknyan ka na disinan.' 29 Na meupadub boh hai nyang geurahsia lé TUHAN Po teu Allah geutanyoe: teuma huköm Gobnyan ka geupeusahéeh keu geutanyoe, dan geutanyoe meunan cit deungon keuturonan geutanyoe harôh jitaát nyan keu siumu masa."
Kitab Teu-Ulang 30
1 "Jinoenyoe gata jeuet tapiléh beureukat atawa kutok lagée nyang ka ulôn peugah ubak gata. Meunyoe gata ka tarasa banmandum peundeuritaan nyan dan gata udeb lamkawan bansa-bansa aséng di teumpat gata geupeu crebre lé TUHAN Po teu Allah gata, gata teuingat ubak peuniléh nyang ulôn bri keugata. 2 Meunyoe gata dan keuturonan gata tawoe ubak TUHAN Po teu Allah gata, dan deungon sipeunoh até teuma gata taát ubak peurintah-peurintah nyang ulôn bri ubak gata nibak uroenyoe, 3 teuma TUHAN Allah geugaséh keu gata. Gata teuma geupeuwoe lom nibak bansa-bansa di teumpat gata nyang ka geupeu crebre, dan geupeu makmu lom lagée nyang ka-ka. 4 Bahpi meutabu hán meuhosaho bansaboh bumoe nyoe. TUHAN Po teu Allah gata teuma geupeusapat gata dan geupeuwoe gata mangat tagisa lom teuma. 5 Teuma gata hase taduek lom nibak tanoh nyang yoh masa ilée hak milék indatu gata. Dan gata geupeujeuet leubeh makmu, dan jeumeulah gata jiôh leubeh jai nibak indatu gata. 6 Gata dan keuturonan gata teuma geubri até nyang leubeh patuh, sampoe gata tacinta ubak TUHAN Po teu Allah gata deungon sipeunoh até dan hase gata tinggai nibak nanggroe nyan. 7 Banmandum sumpah ngon kutok teuma geupeurhot u ateueh banmandum musoh-musoh gata nyang jibanci ji iélanya gata. 8 Gata teuma tariwang dan gata taát ubak TUHAN dan tapeubuet banmandum peue-peue nyang geupeurintah lé Gobnyan nyang ulôn bri keu gata nibak uroenyoe. 9 TUHAN Po teu Allah gata teuma geupeujeuet banmandum useuha nyang gata peubuet jeuet keuhase; gata teuma tameu aneuëk nyang le meunan cit beulatang peulara gata meutamah le; lampôh ngon blang gata teuma geubri hase nyang meulimpah ruwah. TUHAN deungon mangat até Geuh geubri makmu keugata, lagée Gobnyan ka lheueh geujok keumakmuran nyan keu indatu gata. 10 Teuma gata harôh taát ubak TUHAN Po teu Allah gata dan meunan cit gata taát kheueh banmandum keu huköm Gobnyan nyang na teutuléh lam kitab nyoe, kitab Huköm TUHAN. Gata harôh gata woe ubak Gobnyan deungon sipeunoh até gata. 11 Peurintah nyang ulôn bri nyoe keu gata hana that payah keugata dan meunan cit hana teuma jiôh that. 12 Teumpat jih bukon dilangét, sampoe gata tatanyong, 'Soe nyang ék keudeh mangat jijak cok nyan keu geutanyoe, mangat geutanyoe hase ta deungoe dan ta-taát teuma?' 13 Teumpat jihnyan bukon di meurandeh laôt, sampoe gata tatanyong, 'Soe nyang jak u meurandeh laôt mangat jijak cok nyan keu geutanyoe, mangat jeuet geutanyoe hase ta deungoe ngon ta-taát teuma?' 14 Bék gata tanyong lagéenyan, sabab peurintah nyan lumpah that rab ngon gata. Gata ka tateupeue dan hase gata apai nyan diluwa ulée, lé sababnyan, tinggai gata peubuet mantong. 15 Nibak uroenyoe gata jeuet tapiléh nyang get ngon nyang jeuhet, nyang udeb dan maté. 16 Nibak uroenyoe ulôn peurintah gata keu gata cinta ubak TUHAN Po teu Allah gata dan taát ubak Gobnyan meunan cit gata peubuet teuma banmandum huköm dan peurintah Gobnyan mangat gata makmu dan jeuet keu bansa nyang raya. TUHAN Po teu Allah gata teuma geubri beureukat keu gata di nanggroe nyang hana treble gata duek teuma. 17 Teuma meunyoe gata hana ta-taát dan hana teuma gatatem deungoe, dan tapeubiyeu droe gata jipeusisat mangat gata seumah ilah-ilah laén, 18 pasti gata geupeubinasa, dan umu gatapi hana teuma panyang di nanggroe nyang hana treble gata duek nyan. Ingat kheueh! Hainyan ka ulôn bri tée ubak gata nibak uroenyoe. 19 Jinoenyoe gata jeuet tapiléh udeb atawa maté, beureukat TUHAN ngon kutôk Gobyan. Langét dan bumoe ulôn hôi jeuet keusaksi ateueh keuputosan gata nyan. Piléh kheueh udeb. 20 Cinta kheueh TUHAN Po teu Allah gata, taát kheueh ubak Gobnyan, dan seutia kheueh gata ubak Gobnyan. Lé sababnyan gata dan keuturonan gata teuma udeb dan panyang umu gata di nanggroe nyang geupeujanji lé TUHAN keu indatu gata, Nabi Ibrahim, Nabi Ishaq dan Nabi Yakub."
Kitab Teu-Ulang 31
1 Nabi Musa geupeugah lom ubak bansa Israel, 2 kheun gobnyan, "Jinoenyoe umu ulôn ka sireutôh dua ploh thon dan ulôn nyoe hana hase le jeuet keu peumimpén gata. Seulaén nibak nyan TUHAN ka geupeugah bahwa ulôn hana jeuet lôn jeumeurang u meurandeh Krueng Yordan. 3 TUHAN Po teu Allah keudroe nyang jak dikeue gata dan Gobnyan teuma nyang peubinasa bansa-bansa nyang na tinggai disinan, sampoe gata hase taduek nibak tanoh awaknyan. Yosua teuma jeuet keu peumimpén gata, lagée nyang ka geupeugah lé TUHAN. 4 TUHAN teuma geupeubinasa bansa-bansa nyan, lagée Gobnyan ka geupeutaloe Sihon dan Og, raja ureuëng Amori, meunan cit geupeuhanco teuma nanggroe awaknyan. 5 TUHAN geupeu meunang gata ateueh awaknyan, laju awaknyan harôh gata peusaneut paih lagée nyang ka ulôn peugah ubak gata. 6 Bah kheueh gata ngon até nyang kong dan beuhe! Bék gata takot keu awaknyan, sabab TUHAN Po teu Allah gata keudroe nyang tulông gata. Gobnyan hana geupeukeucewa gata atawa geutinggai meunan mantong gata." 7 Nabi Musa geuhôi laju Yosua, dan dikeue banmandum bansa Israel Nabi Musa nyan laju geupeugah ubak jihnyan, "Bah kheueh gata beukong até ngon beuhe, Yosua! Gata kheueh nyang teuma pimpén bansa nyoe keu taduek nibak nanggroe nyang ka geupeujanji lé TUHAN ubak indatu awaknyan. 8 TUHAN keudroe nyang bimbeng dan nyang tulông gata. Gobnyan hana teuma geupeukeucewa dan geutinggai gata meunan mantong. Sabab nyan bék kheueh gata takot peuteuk lom gundah até." 9 Lé Nabi Musa geutuléh teuma huköm-huköm TUHAN Po teu Allah óh lheuehnyan geubri laju atranyan ubak imeum-imeum Lewi nyang geubri tugaih jijak jaga Peuto Peujanjian, dan keu peumimpén bansa Israel. 10 Gobnyan laju geupeurintah ubak awaknyan, "Nibak tieb-tieb akhé thon nyang keutujoh, nibak thon teusampôh utang khanuri Jambo Ôn, 11 gata harôh tabeuet bubena huköm-huköm nyoe deungon su gata nyang teuga keu ureuëng-ureuëng Israel nyang jiteuka jijak seumah TUHAN Po teu Allah gata diteumpat nyang ka jipiléh. 12 Gatayue kheueh banmandum ureuëng agam, ureuëng inong dan aneuëk miet meunan cit ngon ureuëng aséng nyang na tinggai di banda-banda gata jijak meusapat mangat jijak deungoe peue nyang teubeuet nyan, mangat awaknyan jimeurunoe pakriban cara jibri horeumat ubak TUHAN Po teu Allah gata meunan cit seutia dan jihoreumat ubak banmandum peurintah-peurintah Gobnyan. 13 Deungon na cara nyang lagéenyan bubena aneuëk-aneuëk gata nyang hántom lom jideungoe keuhai huköm-huköm TUHAN Po teu Allah gata ka hase jideungoe dan ka teuma hase jimeurunoe pakriban cara teuhoreumat TUHAN meunyoe awaknyan mantong udeb nibak nanggroe nyang hana treble ka gata duek di meurandeh Krueng Yordan." TUHAN ubak Nabi Musa 14 Óh lheueh nyan TUHAN meufeureuman lom ubak Nabi Musa, "Udeb gata hana treble. Lé sababnyan, tajak hôi kheueh Yosua dan taba kheueh laju jihnyan ubak Khimah Ulôn, mangat Ulôn hase Lôn bri peutunyok-peutunyok keu jihnyan." Teuma geujak kheueh laju Nabi Musa dan Yosua ubak Khimah TUHAN, 15 dan TUHAN laju teuma geupeudeuh droe ubak awaknyan didalam awan nyang meureuntang rab ngon pintoe Khimah TUHAN. 16 Feureuman TUHAN ubak Nabi Musa, "Ajai gata ka tho that. Óh ka lheueh gatajak tapeulikot donya nyoe, bansa Israel nyan hana seutia le ubak Ulôn dan laju ji-iengkeue ubak peujanjian nyang ka Ulôn peugét deungon awaknyan. Awaknyan jitinggai Ulôn keujijak seumah ilah-ilah di nanggroe nyang hana treble awaknyan jitamong. 17 Meunyoe nyan ka teujadi, beungéh Ulôn teuma teuka ngon hana tanggong-tanggong ateueh awaknyan. Awaknyan teuma Ulôn tinggai sidroe meunan cit Ulôn peubinasa teuma. Jai that-that beuncana nyang paleng hebat teuma jiteuka ateueh awaknyan, laju awaknyan jiteuka sadar bahwa banmandum nyan na kheueh sabab lé Ulôn, Allah awaknyan, hanale geupeungon awaknyan. 18 Bak watée nyan Ulôn hana Lôntem le Lôn tulông awaknyan, sabab awaknyan ka jiseumah ila-ilah nyang laén dan meunan cit jipeubuet jeuhet. 19 Jinoenyoe gata tuléh kheueh lagunyoe dan gata peurunoe kheueh laju ubak bansa Israel sibagoe keusaksian ateueh awaknyan. 20 Awaknyan teuma Ulônba u nanggroe nyang kaya ngon subô, lagée nyang ka Ulôn peujanji ubak indatu awaknyan. Disinan awaknyan udeb deungon makmu ngon seunang dan mudah teuma jiteumé meubagoe jeunéh peunajoh nyang awaknyan peureulée. Teuma óh singoh dudoe awaknyan jibalék dan jiseumah laju ilah-ilah nyang laén. Awaknyan jitulak Ulôn dan ji iengkeu teuma ubak janji nyang Ulôn peugét, 21 dan keubit jai that beuncana nyang luwabiasa rhot ateueh awaknyan. Teuma lagu nyoe teutab jipeunyanyoe dan jingui teuma sibagoe keusaksian ateueh awaknyan. Bahpi jinoenyoe, sigohlom awaknyan Ulôn ba u nanggroe nyang ka Ulôn peujanji nyan, Ulôn ka Lôn teupeue jalan pikeran awaknyan." 22 Bak uroenyan cit teuma Nabi Musa geutuléh lagu nyan, laju nyanyoe nyan geupurunoe ubak bansa Israel. 23 Óh lheueh nyan TUHAN meufeureuman ubak Yosua, aneuëk Nun, kheun Gobnyan, "Bah kheueh digata tapeukong até dan beuhe, Yosua! Gata teuma tapimpén bansa Israel mangat jitamong u nanggroe nyang ka Ulôn peujanji keu awaknyan, dan Ulôn teuma Lôn tulông awaknyan." 24 Lé Nabi Musa geutuléh laju huköm Po teu Allah dalam saboh kitab. Gobnyan geutuléh nyan deungon that-that até-até dan that-that teuliti nibak phon sampoe án akhé. 25 Bak watée kitab nyan ka seuleusoe geutuléh, laju gobnyan geupeugah ubak banmandum imeum ureuëng Lewi nyang geubri tugaih keu jijak uruih Peuto Peujanjian, 26 "Gata cok kheueh kitab Huköm Po teu Allah nyoe, dan takeubah laju kitab nyan blaih Peuto Peujanjian TUHAN Po teu Allah gata, mangat atranyan teutab na sabe disinan sibagoe saksi ateueh bansa nyan. 27 Ulôn kuteupeue bahwa awaknyan keubit that kreueh ulée dan galak that jimeulawan ngon jibeurontak. Seudangkan ulôn mantong udebpi awaknyan teutab hana jipiôh jimeubeurontak ubak TUHAN; peue teuk lom singoh, watée ka maté ulôn! 28 Jinoenyoe gatayue kheueh banmandum peumimpén bansa dan bubena ulée balang, peuwira mangat jijak meusapat dikeue ulôn, mangat ulôn hase lôn peusampoe hai-hai nyoe keu awaknyan. Langét ngon bumoe ulôn tawok sibagoe saksi ateueh awaknyan. 29 Ulôn kuteupeue bahwa óh kalheueh ulôn maté, ureuëng-ureuëng nyan jeuet keu jeuhet dan jitulak peue nyang ka ulôn peurunoe keu awaknyan. Dan teuma awaknyan jitimpok lé beuncana, sabab jihnyan ka jipeujeuet TUHAN beungéh deungon jipeubuet peue nyang ka geutam nyan." 30 Óh lheueh nyan Nabi Musa laju geupeugah lagu nyoe sampoe án seuleusoe dan bansa Israel jideungoe nyan banmandum.
Kitab Teu-Ulang 32
1 "Deungoe kheueh, hai langét, ulôn keuneuk peugah haba; hai bumoe, gata pasang kheueh punyueng! 2 Seumoga peue nyang ulôn purunonyoe beu jitreun lagée ujeuen, dan tutoe haba ulôn nyoe rho meutreb-treb lagée ié mbon, lagée ujeuen reuntek-reuntek jitreun di ateueh ôn naleueng, dan ujeuen raya jitreun di ateueh peunula. 3 Ulôn teuma lôn pujoe nan TUHAN. Gatajak peutrok kheueh keubeusaran Po teu Allah geutanyoe! 4 TUHAN kheueh nyang bila gata nyang peukasa, nyang geupeugét lé Gobnyan sampoereuna, dan banmandum rot Gobnyan ade lumpah na. Po teu Allah gata keubit that seutia, hana meubacutpi nyang kureueng nibak Gobnyan, Gobnyan geupeubuet nyang gét ngon beutôi. 5 Teuma gata na kheueh bansa nyang hana seutia, dan hana patot le jeuet keu umat Gobnyan, bansa nyang peunoh deungon jeuhet dan desya. 6 Meunan kheueh gata balaih lom buet nyang gét nibak TUHAN, hai ureuëng-ureuëng bangai nyang hana meu akai? Bukon kheueh Gobnyan Bapak gata, Nyang Peujeuet gata, nyang ka geupeujeuet gata keu saboh bansa? 7 Gata ingat kheueh nibak jamén ilée, gata kalon kheueh ubak jamén angkatan-angkatan nyang ka awai ilée. Gata tanyong kheueh nyan ubak ureuëng syiek gata, mangat hainyan lé awaknyan jibritée ubak gata. 8 Bak watée Po teu Allah Nyang Maha manyang geubagi tanoh, tieb-tieb bansa ka geupeuteuntée wilayah awaknyan deungon saboh ilah sibagoe nyangmat kuasa. 9 Teuma keuturonan Nabi Yakub nyoe ka geupiléh lé TUHAN keu droe Gobnyan. 10 Gobnyan geujak meurumpok ngon awaknyan nyang teungoh meungeumbara di teumpat nyang sungue lam padang beulantara. Lé Gobnyan laju geulindong awaknyan ngon geupeulara dan geujaga awaknyan lagée atra droe Geuh teuma. 11 Lagée kleueng po teungoh jipurunoe aneuëk jih seumama geudrob laju nibak sayeub nyang teuleueng meureuntang dan geutingkue teuma di ateueh sayeub nyang meukeupak, 12 meunan kheueh TUHAN keudroe geupimpén umat Gobnyan, hana ilah nyang aséng nyang na meusajan ngon Gobnyan. 13 Gobnyan geupeujeuet awaknyan jikuasa bubena gunong; nyang jipajoh lé awaknyan na kheueh nibak hase blang ngon lampôh dan jijieb ié meulisan nyang kleuet nyang na di bukét-bukét batée. Awaknyan meuteumé teuma minyéuk nibak bak zaiton nyang na timoh di ateueh tanoh nyang meubatée. 14 Leumô ngon kaméng dan bubiri awaknyan jai that jipeuhase ié susu; beulatang peulara awaknyan na kheueh nyang paleng gét mutu, gandom dan ié anggô awaknyan na kheueh nyang paleng gét teuma. 15 Umat TUHAN ka jeuet keu kaya, teuma paleng galak jipeubuet buet beurontak, awaknyan teumbon-teumbon, sabab troe lé sabab jai that peunajoh. Teuma awaknyan ka jipeulikot Po teu Allah, Peuncebta droe jih, dan jitulak nyang peuseulamat jih nyang paleng peukasa. 16 Awaknyan jiseumah beurala, sampoe TUHAN ceumuru lagoena, beungéh Gobnyan jiteuka sabab buet jih nyang jeuhet nyan. 17 Awaknyan jipeuseumah keureubeuen keu areuwah-areuwah jeuhet nyang bukon Po teu Allah, keu ilah-ilah nyang hana awaknyan turi, ilah-ilah nyang barô nyang hana jitakot lé indatu awaknyan. 18 Awaknyan jipeulalée nyang Peuseulamat awaknyan nyang paleng peukasa, jipeutuwoe ubak Po teu Allah awaknyan nyang ka geubri udeb keu awaknyan. 19 Watée geukalon hai nyang lagéenyan, TUHAN keubit that beungéh, dan laju geutulak aneuëk-aneuëk Gobnyan. 20 Kheun Gobnyan, 'Ulôn hana Lôntem le kutulông awaknyan; bah Ulôn ngieng pakriban awaknyan apoh apah. Sabab bansa nyan lumpah that kreueh ulée dan meubacutpi hana seutia. 21 Awaknyan jipeujeuet Ulôn ceumuru ubak nyang bukon Allah, dan beungéh ubak patong beurala awaknyan. Teuma Ulôn peujeuet umat Ulôn jiceumeuru keu nyang bukon bansa, dan beungéh keu bansa nyang bangai. 22 Keuhai beungéh Ulôn nyan hu lagée apui nyang meu háb-háb nyang jitot hangöh sampoe trok ubak donya ureuëng maté. Apui nyan laju jitot hangöh bumoe nyoe meunan cit peue nyang na hase di ateueh bumoe nyan, dan meunan cit ngon gunong-gunong trok ubak ukeu-ukeu jih. 23 Hana putôh-putôh bala Ulôn peutreun dan Ulôn timbak banmandum panah Ulôn ateueh awaknyan. 24 Awaknyan teuma maté sabab deumam ngon deuek, dan sabab lé peunyakét nyang lumpah parah. Ulôn peubiyeu awaknyan jiteugom lé beulatang juah, dan ji kab lé uleue nyang meubisa. 25 Muprang akibat jih mawöt ngon maté nyang jai di ateueh rot-rot raya; teumakot ngon yo keu ureuëng nyang na tinggai di rumoh-rumoh. Ureuëng muda dan aneuëk dara banmandum nyan geupeu sapansapa, meunan cit ngon aneuëk manyak dan ureuëng tuha banmandum geupeusaban rata. 26 Ulôn keuneuk peusampôh awaknyan bube nyang na, mangat awaknyan hana teu ingat-ingat le. 27 Teuma Ulôn hana Lôn tem musoh Israel jimeu bangga; hana-hana awaknyan salah sangka dan jipeugah awaknyan jipeutaloe umat Ulôn,' padahai ulôn kheueh nyang peubuet lagéenyan. 28 Israel nyan na kheueh saboh bansa nyang hana peutimbangan; meunan cit deungon peungeurtian hana nibak jihnyan. 29 Meunyoe nibak awaknyan na keubijak sanaan, awaknyan jituóh muphom, dan jipike teuma keuhai susah droe jih. 30 Pakriban sidroe ureuëng hase jitiyeueb ureuëng laén siribée droe, dan ngon dua droe ureuëng hase siploh ribée droe ureuëng jiplueng? TUHAN, Po teu Allah awaknyan, ka geupeubloe awaknyan; awaknyan ka geutinggai lé Po teu Allah nyang peukasa. 31 Musoh Israel jiteupeue bahwa peulindong awaknyan bukon lagée Po teu Allah peulindong ureuëng Israel. 32 Sabab awaknyan jeuhet lagée Sodom dan Gomora, lagée bak anggô nyang phet dan meuracon teuma boh jih. 33 Ié anggô awaknyan na kheueh racon uleue nyang that meubisa. 34 TUHAN geuingat buet musoh umat Geuh dan geuhuköm awaknyan óh trok bak watée jih. 35 TUHAN teuma geubalah dan geuhuköm awaknyan, hana treb le awaknyan banmandum rhot ubak binasa; watée awaknyan hanco ngon sikeujab teuma teuka. 36 TUHAN teuma geupeuseulamat umat Gobnyan dan geugaséh banmandum hamba-hamba Gobnyan, meunyoe geukalon awaknyan hana meudaya dan ka habéh dumna teunaga. 37 Teuma TUHAN geutanyong ubak umat Gobnyan 'Dipat ilah-ilah nyang teuga nyang gata peubangga nyan?' 38 Awaknyan teuma jipajoh gapah nyang gata peuseumah, dan jijieb ié anggô nyang gata keureubeuen nyan. Tayue kheueh awaknyan jiteuka mangat jitulông gata, bah kheueh awaknyan jeuet keu peulindong gata. 39 Gata kalon kheueh, Ulôn kheueh Po teu Allah Nyang Esa, hana laén Allah seulaén Ulôn. Ulôn teuma nyang peumaté meunan cit nyang peu udeb, nyang peuluka meunan cit nyang peupuléh. Meunyoe Ulôn teuma Lôn tindak, hana meusidroepi nyang hase jilawan. 40 Deumi keu Ulôn keudroe, Allah nyang udeb nyoe, Ulôn beuôt jaroe Ulôn dan Lôn meusumpah: 41 Ulôn teuma Lôn asah peudeueng nyang meukilat, dan Lôn keureuja laju buet meuhuköm nyan. Ulôn balaih banmandum lawan Ulôn dan Ulôn huköm banmandum nyang ji banci keu Ulôn. 42 Bubena aneuk panah Ulôn banmandum meulabo ngon darah awaknyan; banmandum ureuëng nyang jilawan Ulôn kucang sampoe maté ngon peudeueng Ulôn. Hana Ulôn peubiyeu meusidroepi jilawan Ulôn; meunan cit deungon ureuëng nyang teuteun lam glab dan nyang luka-luka harôh maté banmandum. 43 Hai bansa-bansa, gatapujoe kheueh umat TUHAN, sabab TUHAN geuhuköm banmandum nyang poh awaknyan. Gobnyan geubalaih dam ateueh musoh Geuhnyan teuma geupeu amphon desya umat Gobnyan." 44 Nabi Musa dan Yosua aneuëk Nun jikheun nyanyoe nyan, sampoe banmandum bansa Israel hase jideungoe nyan. 45 Óh ka lheueh geupeusampoe bubena ajaran-ajaran TUHAN ubak bansa Israel, 46 Nabi Musa geupeugah, "Gata seutôt kheueh banmandum peurintah nyang ulôn peusampoe ubak gata nibak uroe nyoe. Gata peurunoe kheueh nyan ubak aneuëk-aneuëk gata, mangat awaknyan deungon seutia jipeubuet banmandum huköm TUHAN. 47 Ajaran nyan bukon kheueh ajaran kosong nyang hana meumakna, teuma na kheueh ajaran nyang udeb. Taát kheueh ubak banmandum peurintah nyang na teutuléh didalam nyan, mangat umu gata panyang di dalam nanggroe nyang hana treb le gata duek di meurandeh Krueng Yordan." 48 Bak uroe nyan cit teuma TUHAN meufeureuman ubak Nabi Musa, 49 "Gatajak kheueh ubak gunong-gunong Abarim di nanggroe Moab dimeurandeh banda Yerikho. Gata ék kheueh laju u Gunong Nebo dan gata pandang kheueh u tanoh Kanaan nyang hana treb le teujok keu bansa Israel. 50 Gata teuma meuninggai di ateueh gunong nyan, lagée Nabi Harun syedara gata meuninggai di ateueh Gunong Hor. 51 Gata bandua hana seutia ubak Ulôn dan hana gata horeumat Ulôn dikeue bansa Israel bak watée gata mantong na nibak mata ié Meriba, hana jiôh ngon banda Kades, di padang pasi Zin. 52 Lé sababnyan gata hana jeuet gata tamong u nanggroe nyang Ulôn bri keu bansa Israel; teuma gata mantong jeuet tapandang nyan rot jiôh."
Kitab Teu-Ulang 33
1 Sigohlom meuninggai donya, Nabi Musa utosan Po teu Allah nyan, geubri beureukat ubak bansa Israel deungon haba lagéenyoe: 2 "TUHAN teuka nibak Gunong Sinai; Gobnyan geuteubiet di ateueh Edom lagée mata uroe dan di Gunong Paran Gobnyan geubri cahya keu umat Geuhnyan. Gobnyan geupeungon sajan lé siploh ribée droe malaikat; apui hu disiblah uneuen Gobnyan. 3 Keubit, TUHAN that-that geugaséh keu bansa Gobnyan Gobnyan geulindong mandum ureuëng nyang ka jeuet keu hak milék Geuhnyan. Jak kheueh geutanyoe ta sujut dikeue gaki Gobnyan dan tataát banmandum bubena peurintah Gobnyan. 4 Huköm nyang geubri lé Nabi Musa geutanyoe taát, sabab nyan na kheueh milék nyang paleng meuyuem keu bansa nyoe. 5 Bak watée Israel geupeusapat deungon dumna peumimpén jih nyan, TUHAN jeuet keu Raja ateueh umat Gobnyan." 6 Keuhai sukée Ruben, Nabi Musa geupeugah teuma, "Seumoga banmandum sukée Ruben hana nyang binasa, bahpi ureuëng Ruben na bacut sagai." 7 Keuhai sukée Yehuda gobnyan geupeugah teuma: "TUHAN, neudeungoe kheueh Yehuda ji meuhôi Droeneueh; neupeusaboh kheueh lom awaknyan deungon bansa droe jih. Neu muprang kheueh keu awaknyan, ya TUHAN, neutulông kheueh awaknyan ateueh bubena lawan." 8 Keuhai sukée Lewi gobnyan geupeugah teuma: "Deungon Urim dan Tumim neupeugah banmandum keuheundak Droeneueh, meulalu ureuëng Lewi, hamba Droeneueh nyang seutia. Droeneueh ka lheueh neu ujo awaknyan di Masa, dan neu meudakwa ngon awaknyan nibak mata ié Meriba. 9 Awaknyan seutia ubak gata leubeh nibak peue mantong, meunan cit leubeh nibak ureuëng tuha dan kawöm syedara. Peurintah-peurintah Droeneueh awaknyan taát, janji nyang Droeneueh peuget awaknyan keureuja hana piôh dan teupat teuma. 10 Awaknyan ji peurunoe umat Droeneueh mangat jitaát banmandum peurintah Droeneueh dan jipeuseumah keureubeuen di ateueh miseubah Droeneueh. 11 TUHAN, neutulông kheueh sukée nyoe mangat awaknyan teuga, seumoga Droeneueh neuteurimong teuma ubak buet-buet nyang jikeureuja lé awaknyan. Neupeubinasa kheueh banmandum musoh awaknyan sampoe awaknyan hana hasele jibeudôh lom teuma." 12 Keuhai sukée Benyamin gobnyan geupeugah: "Nyoe kheueh sukée nyang geugaséh lé TUHAN. Gobnyan geupeulindong awaknyan uroe ngon malam dan geutinggai teuma lamkawan awaknyan." 13 Keuhai keuturonan Nabi Yusuf gobnyan geupeugah: "Seumoga tanoh awaknyan geubri beureukat lé TUHAN ngon geupeutreun ié ujeuen, dan meunan cit deungon ié nibak miyueb bumoe. 14 Seumoga tieb-tieb musém meuboh kayée meulimpah, boh kayée nyang gét nyang masak di cong bak. 15 Seumoga bukét nibak jamén ilée peunoh ngon hase seunaman nyang isteumewa. 16 Seumoga tanoh nyan geupeulimpah teuma deungon meubagoe jeunéh nyang paleng gét, dan geubri beureukat lé keubaékan TUHAN nyang geumeututoe lam seumak nyang hu. Seumoga beureukat nyan jitreun u ateueh keuturonan Nabi Yusuf, sabab gobnyan kheueh peumimpén di lamkawan bubena syedara-syedara jih nyan. 17 Teunaga Nabi Yusuf nyan na dub teunaga saboh beulatang banteng, dan lungkée leumô agam uteuen nyang kheueh meuribée Manasye dan meuploh ribée teuma Efraim. Bubena bansa banmandum jipok dan jipeusak laju sampoe trok u ujong bumoe." 18 Keuhai sukée-sukée Zebulon dan Isakhar gobnyan geupeugah: " Seumoga Zebulon makmu kareuna nibakjak-nibakjak jih nyan, dan Isakhar seujahtra di dalam khimah-khimah jih nyan teuma. 19 Awaknyan ji undang bansa-bansa u gunong jih nyan dan jipeuseumah keureubeuen nyang beutôi teuma disinan. Awaknyan meuteumé keukayaan nibak lam laôt, dan didalam anoe nibak seutôt binéh panté." 20 Keuhai sukée Gad gobnyan geupeugah teuma: "Teupujoe kheueh Po teu Allah nyang ka geupeuluwah wilayah Gad. Gad jipreh-preh bak lagée saboh singa nyang keuneuk jipriek-priek kulét jaroe ngon kulét ulée. 21 Tanoh nyang paleng gét laju jicok keu droe jih mantong jeumba pimpénan jijok teuma keu awaknyan. Awaknyan jipeubuet mandum peurintah dan huköm TUHAN bak watée banmandum peumimpén Israel jimeusapat teuma." 22 Keuhai sukée Dan gobnyan geupeugah: "Dan nyan na kheueh lagée saboh singa nyang mantong muda nyang jigrob u luwa nibak Basan." 23 Keuhai sukée Naftali gobnyan geupeugah: "Naftali geubri limpah ngon geunaséh TUHAN; wilayah jih phon di Danau Galilea trok u seulatan." 24 Keuhai sukée Asyer gobnyan geupeugah: "Asyer geubri beureukat leubeh nibak sukée-sukée laén; seumoga gobnyan jeuet keu geunaséh dumna syedara-syedara geuh nyan, dan bak zaiton timoh ngon subô di ateueh tanoh jih nyan. 25 Seumoga banda-banda jihnyan geulindong deungon pintoe-pintoe geureubang teumaga dan beuso mangat udeb jih sabe lam aman dan teuntram." 26 "Hai Israel! Hana ilah laén nyang lagée Po teu Allah gata; Gobnyan geujak di ateueh langét deungon jaya dan geu lhôb ngon geujak didalam awan keu geujak tulông gata. 27 Po teu Allah kheueh siumu masa nyang jeuet keu peulindong gata, jaroe Gobnyan nyang kong nyan jeuet keu sinumpang gata. Gobnyan geu use musoh dikeue gata, dan geuyue teuma gata mangat tajak peubinasa awaknyan. 28 Teuma keuturonan Nabi Yakub udeb deungon aman dan teuntram di nanggroe nyang meulimpah gandom dan ié anggô, dan geupeutreun ngon iémbon di langét. 29 Mubahgia kheueh gata, hai Israel! Hana bansa laén nyang lagée gata nyang ka geupeuseulamat lé TUHAN. TUHAN na kheueh lagée peudeueng dan peurisai keu gata; keu geubila gata dan geupeumeunang ateueh gata. Bubena musoh-musoh gata jiteuka jijak lakée beugata wéueh ngon tagaséh awaknyan, dan gata teutab tagiloe-giloe awaknyan ngon gaki droe gata."
Kitab Teu-Ulang 34
1 Nabi Musa geutinggai laju tanoh data Moab nyan dan geujak teungoh laju u ateueh Gunong Nebo, di pucak Pisga di siblaih u timu Yerikho. Di sinan TUHAN geutunyok ubak Nabi Musa banmandum nanggroe nyan, na kheueh: Wilayah Gilead u utara sijioh banda Dan; 2 banmandum wilayah Naftali; wilayah Efraim dan Manasye, wilayah Yehuda u barat sijioh Laôt Teungoh; 3 u bagian seulatan Yehuda dan tanoh data nyang meureuntang phon di Zoar u Yerikho, banda nyang peunoh jitimoh lé bak keuruma. 4 Laju TUHAN meufeureuman ubak Nabi Musa, "Nyang kheueh nanggroe nyang ka Ulôn peujanji bak Nabi Ibrahim, Nabi Ishaq dan Nabi Yakub mangat jiseurah ubak keuturonan awaknyan. Ulôn peuleumah nyan bak gata hai Nabi Musa, teuma hana Lôn bri idhin gata tajak keunan." 5 Laju meuninggai kheueh teuma Nabi Musa hamba TUHAN nyan di tanoh Moab, lagée nyang ka geupeugah lé TUHAN sigohlom nyan. 6 TUHAN laju geupeutamong Nabi Musa nyan u dalam jrat nibak saboh pantôn di Moab di meurandeh banda Bet-Peor, teuma sampoe nibak uroenyoe hana meusidroepi jiteupeue deungon paih dipat makam Nabi Musa nyan. 7 Nabi Musa meuninggai donya lam umu sireutôh dua ploh thon. Teunaga gobnyan hana meukureueng dan meunan cit mata gobnyan mantong trang watée geukeumalon. 8 Di ateueh darat Moab nyan bansa Israel laju jipeuratok keu Nabi Musa nyang ka meuninggai nyan dan awaknyan jimeukabong nyang treb jih lhée ploh uroe. 9 TUHAN laju geubri keulimpahan keu Yosua aneuëk Nun deungon keubijaksanaan sabab jih nyan ka geutunyok lé Nabi Musa sibagoe geunantoe gobnyan. Bansa Israel jitaát ubak Yosua dan jipatuh teuma ubak peurintah-peurintah nyang lé TUHAN geujok keu awaknyan meulalu Nabi Musa. 10 Di Israel hana le nabi nyang lagée Nabi Musa nyan nyang geumeututoe meuhadab keue deungon TUHAN. 11 Hana nyang peubuet mujizat-mujizat dan buet-buet ajaéb lagée nyang ka geupeubuet lé Nabi Musa di nanggroe Meusé, raja awaknyan dan bubena peujabat awaknyan sisuai deungon peurintah TUHAN. 12 Hana ureuëng nyang jipeubuet-buet nyang hebat dan dahsyat ngon takjôb lagée nyang ka geupeubuet lé Nabi Musa dikeue bansa Israel.
Yosua 1
1 Óh ka lheueh Nabi Musa wafeuet geutinggai donya nyoe, hamba TUHAN nyan, TUHAN geupeugah ubak waki Nabi Musa, nyan kheueh Yusoa aneuëk Nun. 2 TUHAN meufeureuman, "Hamba Ulôn Nabi Musa ka wafeuet. Teuma jinoenyoe bah kheueh gata dan banmandum umat Israel meusiab-siab keu tajak jeumeurang u meurandeh Krueng Yordan, dan gata tamong u nanggroe nyang Ulôn bri keu awaknyan. 3 Ulôn ka lheueh Lôn peugah ubak Nabi Musa bahwa tieb-tieb wilayah nyang gata gilo atranyan ka Ulôn bri keu gata, Yosua dan meunan cit keu banmandum umat Ulôn. 4 Wilayah gata teuma meureuntang phon di padang pasi siblaih u seulatan trok u gunong-gunong Libanon di utara dan phon Krueng Efrat nyang raya nyan di siblaih u timu trok laju u bansaboh nanggroe bansa Het dan trok laju lom u Laôt Teungoh di siblaih u barat. 5 Meusidroepi hana nyang hase jipeutaloe gata, Yosua, siumu udeb gata. Sabab Ulôn teuma na sabe meusajan gata lagée yoh masa ilée Ulôn meusajan deungon Nabi Musa. Ulôn hana teuma Lôn tinggai gata. 6 Bah kheueh gata yakén dan tajeuet, sabab gata teuma tapimpén bansa nyoe bak watée awaknyan jijak u nanggroe nyang ka Ulôn peujanji ubak indatu awaknyan. 7 Teuma, bah kheueh gata biet-biet yakén dan gata jeuet. Gata harôh tajaga mangat gata tataát ubak banmandum huköm nyang geupeusampoe lé Nabi Musa hamba Ulôn nyan keu gata dan bék tapeulalée hai nyan meubacutpi, teuma gata meuhase. 8 Kitab huköm nyan harôh kheueh beusabe na gatabeuet keu umat Ulôn. Gata meuruno kheueh nibak kitab nyan uroe ngon malam, mangat peue nyang na teutuléh didalam nyan sabe gata peubuet. Meunyoe gata tapeubuet banmandum nyan, udeb gata teuma makmu dan meuhase. 9 Ingat, Ulôn ka Lôn bri peurintah ubak gata mangat gata biet-biet yakén dan beurani! Bék kheueh gata takot dan kureueng seumangat, sabab ulôn TUHAN Po teu Allah gata sabe na meusajan gata bahpi ho mantong nyang gata jak." 10 Teuma Yosua laju geupeurintah ubak peumimpén-peumimpén umat Israel 11 mangat jijak keulileng banmandum khimah umat Israel dan laju teubri peurintah nyan lagée nyoe, "Gata peusiab kheueh laju beukai, sabab lhée uroe teuk gata ka tajeumeurang u meurandeh Krueng Yordan keu gata jak ubak nanggroe nyang ka geubri lé TUHAN Po teu Allah gata keu gata." 12 Keu sukée Ruben, sukée Gad, dan siteungoh nibak sukée Manasye, Yosua geupeugah, 13 "Ingat! Nabi Musa hamba TUHAN nyan ka geupeugah ubak gata bahwa tanoh di siblaih u timu Krueng Yordan nyoe geubri lé TUHAN Allah gata keu gata mangat jeuet keu nanggroe gata. 14 Banmandum aneuëk peurumoh gata meunan cit deungon beulatang peulara gata jeuet tinggai disinoe, teuma bubena ureuëng peujuang gata harôh kheueh siab jijak meuprang leubeh awai nibak ureuëng-ureuëng Israel nyang laén jijak jeumeurang Krueng Yordan. 15 Gata harôh tatulông awaknyan sampoe awaknyan jiteumé duek nibak tanoh disiblaih u barat Krueng Yordan nyoe nyang geubri lé TUHAN Po teu Allah gata keu awaknyan. Óh ka lheueh TUHAN geubri keuamanan keu banmandum bansa Israel, barô kheueh gata jeuet tagisa ubak tanoh gata keudroe disiblaih u timu Yordan nyoe, nyang ka geubri lé Nabi Musa hamba TUHAN nyan keu gata." 16 Teuma lé sukée Ruben, Gad dan siladum nibak sukée Manasye nyan laju jijaweueb, "Peue mantong nyang neupeurintah keu kamoe, hai nyan teuma kamoe peubuet, dan ho mantong nyang neuyue jak kamoe, meunan cit hai nyan teuma kamoe jak. 17 Kamoe teuma taát ubak droeneueh, saban cit lagée kamoe taát ubak Nabi Musa. Seumoga TUHAN Po teu Allah droeneueh sabe na meusajan droeneueh saban cit lagée TUHAN Po teu Allah na sabe meusajan Nabi Musa! 18 Soe mantong ureuëng nyang hana jitem tundok ubak keukuasaan droeneueh, atawa hana jitem seutôt peue nyang droeneueh peurintah, ureuëng nyan teuma teuhuköm maté. Bah kheueh droeneueh yakén dan beurani!"
Yosua 2
1 Óh lheuehnyan nibak khimah-khimah di Sitim, Yosua geukirém laju dua droe mata-mata u Kanaan. Bandua droe ureuëng nyan geubri peurintah mangat jijak seulidek nanggroe Kanaan deungon cara seungab-seungab, nyang paleng peunteng na kheueh banda Yerikho. Dan jijak kheueh awaknyan ban dua droe u banda nyan, dan laju jimudom di rumoh sidroe ureuëng inong jeuhet nyang nan jih Rahab. 2 Raja banda Yerikho geudeungoe bahwa nibak malam nyan na ureuëng Israel nyang teuka jijak luem ngon jijak mata-mata banda Yerikho. 3 Teuma lé raja nyan laju geuyue jak ureuëng ubak Rahab keu jijak peusampoe peurintah nyoe, "Gata peuteubiet laju ureuëng-ureuëng nyang na jimudom didalam rumoh nyan. Awaknyan na kheueh mata-mata nyang teuka keuneuk jiseulidek bansaboh banda Yerikho!" 4 "Keubit beutôi na ureuëng jijak u rumoh ulôn," jijaweueb lé Rahab, "teuma ulôn hana lôn teupeu awaknyan teuka rot pané. Dan lom teuma awaknyan ka jijak bunoe bak watée uroe ka seupôt sigohlom pintoe geureubang teutôb. Dan meunan cit teuma ulôn hana teuma lôn tanyong ho awaknyan jijak, teuma meunyoe awaknyan bagaih-bagaih teujak tiyeub, mungken mantong hase meurumpok." (Padahai si Rahab nyan ka jisöm bandua droe ureuëng mata-mata nyan di miyueb sinumpok rami di bagian ateueh rumoh jihnyan.) 7 Dan jipeujak kheueh laju banmandum utosan raja nyan sira jitinggai banda. Óh ka trok awaknyan u luwa, laju pintoe geureubang banda jitôb. Dan awaknyan laju teuma jimita ban dua droe mata-mata nyan sampoe ubak teumpat jeumeurang nibak binéh Krueng Yordan. 8 Malam nyan sigohlom bandua droe ureuëng mata-mata Israel nyan teungeut nibak teumpat éh, lé Rahab laju jiék u bagian ateueh rumoh jijak meurumpok deungon ban dua droe mata-mata ureuëng Israel nyan, 9 dan laju jikheun bak awaknyan bandua, "Dilôn lôn teupeu bahwa TUHAN ka geubri nanggroe nyoe keu droeneueh. Banmandum ureuëng nyang na disinoe jitakot keu droeneueh nyoe. 10 Kamoe ka kamoe deungoe haba keuhai pakriban TUHAN geupeutho Laôt Geulagah dikeue droeneueh nyoe, bak watée awaknyoe ta tinggai nanggroe Meusé. Meunan cit kamoe disinoe ka kamoe deungoe pakriban droeneueh nyoe neupôh maté Sihon dan Og, bandua droe raja bansa Amori nyan di siblaih u timu Krueng Yordan. 11 Meunan kamoe deungoe mandum ceurita-ceurita nyan, kamoe nyoe banmandum jeuet keuteumakot that. Banmandum ureuëng-ureuëng kamoe ka gadôh ceubeueh ngon beuhe sabab lé awaknyoe. TUHAN Po teu Allah droeneueh keubiet Allah nyang beutôi dan Allah nyang Mahakuasa di ateueh langét meunan cit di ateueh bumoe. 12 Ulôn meuharab droeneueh nyoe neutem meusumpah deumi nan Gobnyan bahwa droeneueh nyoe neupeusaneut ulôn dan keuluwarga ulôn deungon jroh lagée nyang ka ulôn peubuetnyoe ateueh droeneueh. Neumeujanji kheueh bahwa ayah ngon ma ulôn, bubena syedara ulôn, dan banmandum keuluwarga awaknyan hana teuma neupoh maté, teuma droeneueh bri peulindongan. Dan keuhai nyan neubri kheueh saboh tanda sibagoe jaminan bahwa droeneueh nyoe jeuet ulôn peucaya!" 14 Teuma jijaweueb lé bandua droe awaknyan, "Kamoe meujanji bahwa meunyoe TUHAN geubri nanggroe nyoe keu kamoe, kamoe teuma kamoe peusaneut gatanyoe deungon jroh, asai gata hana tapeugah ubak so mantong keuhai kamoe. Bah kheueh TUHAN geuseurapa kamoe meunyoe kamoe hana kamoe peuteupat janji nyan." 15 Sabab rumoh Rahab nyan teupeugét nibak beuton banda, Rahab jipeutreun laju bandua droe ureuëng nyan deungon talo ret tingkab. 16 "Gata jak kheueh u daerah meugunong-gunong," jipeugah lé Rahab ubak awaknyan, "Mangat ureuëng-ureuëng nyang geukirém lé raja hana jiteumé drob awaknyoe. Droeneueh musöm kheueh disinan nyang treb jih lhée uroe sampoe awaknyan jigisa lom teuma, barô kheueh awaknyoe jeuet neujak teuma lom." 17 Bandua droe ureuëng mata-mata nyan jipeugah laju bak Rahab, "Get kheueh meunyoe meunan, kamoe teuma kamoe peuteupat janji nyang ka gata lakée nibak kamoe. 18 Teuma nyoe kheueh nyang harôh gata peubuet. Meunyoe kamoe ka kamoe jak prang nanggroe gata nyoe teuma, bah kheueh talo mirah nyoe gata ikat laju nibak peuradeun teumpat gata peutreun kamoe nyoe. Ayah ngon ma gata, meunan cit deungon banmandum syedara-syedara gata, banmandum waréh kawöm keuluwarga ayah gata bah kheueh gata peusapat di rumoh nyoe. 19 Meunyoe na sidroe lamkawan awaknyoe nyang jiteubiet nibak rumoh nyoe dan maté keunong poh, maté ureuëng nyan na kheueh akibat salah jih keudroe; kamoe hana meutanggong jaweueb ateueh hai nyan. Teuma meunyoe na nyang meuteumé bala atawa ceulaka nibak lam rumoh nyoe, nyan na kheueh kamoe nyang meutanggong jaweueb. 20 Teuma sikeubiet jih, meunyoe gata tabri tée keuhai kamoe nyoe ubak sidroe-droe ureuëng, deungon nyan teuma kamoe hanale teu ikat deungon janji nyang ka gata lakée nibak kamoe." 21 Rahab laju situju keuhai nyan, jipeubiyeu mantong awaknyan jijak teuma. Óh lheueh nyan si Rahab laju ji ikat talo mirah nyan ubak peuradeun jih lagée nyang ka jiyue lé mata-mata nyang dua droe nyan. 22 Teuma jijak kheueh laju bandua droe mata-mata nyan u daerah nyang meu gunong-gunong dan jimusöm kheueh laju disinan. Lhée uroe treb jih utosan raja nyan jijak mita-mita awaknyan ho-ho mantong bansaboh daerah nyan, teuma awaknyan teutab hana jiteumé. Akhé jih utosan-utosan nyan laju jiwoe lom u Yerikho. 23 Dan óh lheueh nyan bandua droe ureuëng mata-mata Israel nyan jitreun kheueh teuma laju nibak ateueh gunong teumpat awaknyan musöm laju jijak jeumeurang krueng, dan óh lheueh nyan jijak gisa teuma ubak Yosua. Banmandum peungalaman awaknyan jilapor laju ubak Yosua nyan. 24 Óh lheueh nyan awaknyan jipeugah, "Pasti TUHAN geubri banmandum nanggroe nyan keu geutanyoe; banmandum ureuëng nyang na disinan jitakot keu geutanyoe."
Yosua 3
1 Óh singoh beungoh nyan, Yosua dan banmandum umat Israel jibeudôh nibak éh watéenyan mantong seuboh buta, laju jijak dan jitinggai teumpat khimah-khimah awaknyan di Sitim, dan jijak laju u Krueng Yordan. Disinan awaknyan jipeudong lom khimah sira jipreh-preh watée jih mangat jeuet jijeumeurang. 2 Óh ka liwat lhée uroe, bubena ureuëng peumimpén nyan geukeulileng laju banmandum khimah-khimah, 3 dan laju geubri peurintah lagéenyoe keu umat Israel, "Meunyoe na gata kalon imeum-imeum geuseuôn Peuto Peujanjian TUHAN Po teu Allah gata, bah kheueh gata jak laju gata tinggai teumpat khimah-khimah nyoe. Gata seutôt kheueh Peuto nyan, 4 teuma bék gata peurab nyang to-to that nibak Peuto nyan; gata seutôt kheueh rot likot nyang jarak jih kira-kira sikilo metée. Deungon na lagée nyan gata teuma tateupeue rot nyang harôh gata jak, sabab gata gohlom na tajak u daerah nyoe." 5 Yosua geupeugah laju ubak umat Israel, "Bah kheueh gata nyoe tapeugleh droe, sabab singoh beungoh TUHAN teuma geupeubuet-buet nyang ajaéb lamkawan gata." 6 Di Yosua geupeurintah laju ubak dumna imeum-imeum mangat geubeuôt Peuto Peujanjian nyan dan laju teuma geuyuejak beu awai nibak umat Israel. Di imeum-imeum nyan jipeubuet laju peue nyang ka geupeurintah ubak awaknyan lé Yosua. 7 TUHAN geupeugah ubak Yosua, "Phon nibak uroenyoe gata teuma Ulôn peujeuet keu ureuëng rayeuk sampoe banmandum umat Israel jibri horeumat keu gata dan jisada bahwa Ulôn na sabe bak binéh gata lagée Ulôn ka lheueh Ulôn peubuet nyang lagée nyan ubak Nabi Musa. 8 Jinoenyoe gata peurintah kheueh laju ubak imeum nyang teungoh jiseuôn Peuto Peujanjian mangat watée ka trok awaknyan u krueng, gatayue bloih laju awaknyan u dalam krueng dan jidong laju nibak binéh krueng nyan." 9 Lé Yosua geutawök laju ureuëng-ureuëng Israel, dan geupeugah, "Gatajak kheueh keunoe dan tadeungoe kheueh laju peue nyang ka geupeurintah lé TUHAN Allah gata ubak gata. 10 Meunyoe gatanyoe mandum tamaju eunteuk, TUHAN pasti geu use ureuëng Kanaan, Het, Hewi, Feris, Girgasi, Amori dan Yebus. Dan nibak watée Peuto Peujanjian TUHAN seumeusta álam jijeumeurang Krueng Yordan leubeh awai nibak gata nyoe, gata teuma takalon bahwa Po teu Allah nyang udeb na lamkawan gata. 12 Jinoenyoe tapiléh kheueh laju ureuëng dua blaih droe -- dan sidroe nibak tieb-tieb sukée bansa Israel. 13 Eunteuk meunyoe imeum nyang seuôn Peuto Peujanjian TUHAN geubloih gaki gobnyan u dalam ié Krueng Yordan nyan, ié nyang teungoh ji-ile nyan teuma putôh; ié nyang ji-ile ditunong laju meugeunang nibak saboh teumpat." 14 Bak watée nyan teungoh musém mupot, lagée ka lazem bak watée nyang lagée nyan ié Krueng Yordan teungoh jiék meuboh bah. Bak watée ureuëng Israel jitinggai khimah-khimah droe jih keu jijak jeumeurang Krueng Yordan, di imeum jijak leubeh awai dikeue sira geuba Peuto Peujanjian. Dan bak watée imeum nyan geugilo gaki gobnyan u dalam ié krueng, 16 bak watée nyan cit teuma ié nyang teungoh ile lam krueng nyan teudong dan laju putôh. Jiôh ideh di pucok krueng, ié nyan laju meusaho di Adam, saboh banda nyang teuduek di siblaih banda Sartan. Ié nyang di barôh nyang ji-ile u Laôt Maté watéenyan cit teuma ka putôh meubacutpi hana le ji-ile, sampoe umat Israel deungon mudah jijeumeurang laju di ateueh tanoh nyang ka tho nyang meuhadab keu deungon banda Yerikho. Di imeum nyang geuseuôn Peuto Peujanjian nyan teutab mantong geudong di teungoh krueng sampoe banmandum umat Israel leupah jijeumeurang u meurandeh.
Yosua 4
1 Óh ka lheueh banmandum bansa nyan katinggai di meurandeh Krueng Yordan nyan, TUHAN laju meufeureuman ubak Yosua, 2 "Gata piléh kheueh laju dua blaih droe ureuëng dan sidroe nibak tieb-tieb sukée. 3 Gata peurintah laju bak awaknyan mangat jijak cok dua blaih neuk batée nyang na di teungoh-teungoh Krueng Yordan, paih nibak teumpat imeum nyan jidong. Gatayue kheueh laju awaknyan mangat jiseuôn batée-batée nyan sampoe u teumpat gata peudong khimah bak watée malam eunteuk." 4 Dan lé laju Yosua geutawök laju ureuëng nyang dua blaih droe nyang ka teupiléh nyan, 5 kheun gobnyan, "Gatajak kheueh laju ubak teungoh Krueng Yordan, u keue Peuto Peujanjian TUHAN Po teu Allah gata. Maséng-maséng harôh gata beuôt si aneuk batée nibak teumpatnyan -- jeumeulah jih dua blaih neuk batée sisuai deungon jeumeulah sukée-sukée nyang na didalam bansa Israel. 6 Batée-batée nyan teuma teupeu ingat keu bansa nyoe keu peue nyang ka geupeubuet lé TUHAN. Pajan-pajan teuma meunyoe aneuëk-aneuëk gata jiteumanyong peue maknajih batée-batée nyoe keu gata, 7 bah kheueh gata bri tée bahwa ié Krueng Yordan teudong ngon teuputôh bak watée Peuto Peujanjian TUHAN teuba ngon teujeumeurang rot lam Krueng Yordan nyan. Batée-batée nyan teuma sabe teupeu ingat keu bansa Israel keuhai peue nyang ka teujadi disinoe." 8 Ban dua blaih droe ureuëng nyanpi laju jipeubuet peue nyang ka geupeurintah lé Yosua nyan. Paih lagée peutunyok TUHAN ubak Yosua, awaknyan jijakcok laju dua blaih neuk batée nibak teungoh Krueng Yordan -- jeumeulah jih sisuai deungon sukée-sukée dalam bansa Israel -- laju atranyan jiba u teumpat khimah-khimah awaknyan. 9 Di teungoh-teungoh Yordan nyan cit teuma, Yosua laju geususon ban dua blaih neuk batée paih bak teumpat geudong lé imeum nyang geuseuôn Peuto Peujanjian nyan. (Batée-batée nyan mantong na disinan sampoe án saát nyoe.) 10 Di imeum-imeum nyan teutab geudong di teungoh-teungoh Yordan sampoe ureuëng nyan seuleusoe jipeubuet banmandum nyang geupeurintah lé TUHAN ubak awaknyan meulalu Yosua. Nyan sisuai deungon peutunyok-peutunyok Nabi Musa ubak Yosua. Deungon bagaih that umat Israel nyan laju jijeumeurang Krueng Yordan. 11 Óh ka banmandum trok u meurandeh krueng, di imeum-imeum nyang geuseuôn Peuto Peujanjian nyan laju geujak dikeue awaknyan. 12 Paih teuma lagée nyang ka geupeurintah lé Nabi Musa, peujuang-peujuang nibak sukée Ruben, Gad dan siladum nibak sukée Manasye, ka leubeh ilée awaknyan jijeumeurang krueng. 13 Banmandum nyan na 40.000 droe ureuëng agam nyang meuseunjata siab keu jijak meuprang. Dikeue TUHAN, awaknyan jijeumeurang laju jituju ubak pantôn rab deungon Yerikho. 14 Uroe nyan geupeubuet hai-hai nyang teupeujeuet bansa Israel jibri horeumat ubak Yosua sibagoe ureuëng rayeuk. Siumu udeb awaknyan ji horeumat gobnyan lagée awaknyan jihoreumat ubak Nabi Musa. 15 Óh lheueh nyan TUHAN geuyue teuma lom Yosua 16 mangat geupeurintah banmandum imeum-imeum nyang seuôn Peuto Peujanjian nyan mangat jiteubit nibak Yordan. 17 Yosua geupeubuet laju peue nyang geuyue lé TUHAN ubak gobnyan. 18 Meunan di imeum-imeum nyan trok ubak binéh krueng, ié krueng nyan ka jipeuphon ile lom dan bohbah lagée nyang ka-ka. 19 Umat Israel laju trok u meurandeh Krueng Yordan nibak tanggai siploh buleuen nyang keu phon, dan laju geupeudong khimah di Gilgal disiblah utimu Yerikho. 20 Nibak teumpatnyan Yosua laju geususon bandua blaih neuk batée nyang teucok lam Krueng Yordan. 21 Lé Yosua geupeugah ubak umat Israel, "Singoh óh ka treb-treb meunyoe aneuëk cucoe gata jitanyong keuhai makna nibak batée-batée nyoe, 22 gata peugah kheueh laju ubak awaknyan bahwa umat Israel jijeumeurang Krueng Yordan nyoe di ateueh tanoh nyang ka tho. 23 Gata meuhaba kheueh ubak awaknyan bahwa TUHAN Po teu Allah gata geupeutoe ié Krueng Yordan nyan mangat jeuet gata banmandum trok u meurandeh, saban cit lagée Gobnyan ka geupeutho ié Laôt Geulagah keu kamoe, 24 Mangat banmandum ureuëng di ateueh donya nyoe jiteupeue padubna rayeuk jih kuasa TUHAN. Dan deungon na nyang lagée nyan gata teuma tahoreumat TUHAN Po teu Allah gata keu siumu masa."
Yosua 5
1 Banmandum raja Amori disiblah u barat Krueng Yordan, dan banmandum teuma raja Kanaan nyang na tinggai di sitot binéh panté Laôt Teungoh jideungoe bahwa Krueng Yordan ka geupeutho lé TUHAN bak watée umat Israel jijeumeurang dalam krueng nyan. Lé sababnyan teuma awaknyan jiteuka teumakot ngon yo sabab lé ureuëng Israel nyan. 2 Bak watée nyan TUHAN geupeugah ubak Yosua, "Gata peugot kheueh sikin nibak batée, lheuehnyan gata peuna lom upacara meusunat keu ureuëng-ureuëng Israel." 3 Teuma Yosua laju geupeubuet peue nyang ka geupeurintah lé TUHAN, dan geupeusunat laju ureuëng-ureuëng Israel nibak teumpat nyang teuboh nan Bukét Meukatan. 4 Bak watée ureuëng-ureuëng nyan jiteubiet nibak nanggroe Meusé, banmandum ureuëng agam ka lheueh teupeusunat. Teuma bak watée awaknyan meugeumbara di padang pasi peuet ploh thon treb jih, aneuëk-aneuëk awaknyan nyang agam meusidroepi gohlom na nyang teupeusunat. Dan nibak akhé masa peuet ploh thon nyan, di ureuëng agam nyang bak watée jiteubiet lam nanggroe Meusé ka trok umu nyang ka pathot jeuet jitamong tantra, banmandum nyan ka habéh meuninggai donya, sabab hana jiseutôt peue nyang ka geupeurintah lé TUHAN. Teuma sisuai deungon sumpah TUHAN, awaknyan hana geubri idhin jijak kalon nanggroe nyang makmu dan subô nyang ka geupeu janji keu indatu awaknyan. 7 Nyang kheueh sabab jih banmandum aneuëk agam awaknyan gohlom na nyang teupeusunat. Geuneurasi barô nyoe kheueh nyang geupeusunat lé Yosua. 8 Óh ka lheueh awaknyan seuleusoe banmandum teupeusunat, awaknyan tinggai laju di khimah-khimah sampoe luka nibak boh nyang keunong peusunat nyan puléh. 9 TUHAN geupeugah ubak Yosua, "Uroe nyoe keuhai hina gatanyoe banmandum yoh mantong na di nanggroe Meusé ka Ulôn sampôh sampoe án habéh." Nyang kheueh sabab jih teumpat nyan geuboh nan Gilgal trok án saát nyoe. 10 Teungoh awaknyan mantong meukhimah di Gilgal di ateueh darat hana jiôh ngon Yerikho, umat Israel laju jipeuna peurayaan Paskah watée seupôt uroe tanggai peuet blaih buleuen nyan. 11 Óh singoh beungoh nyan, keu nyang keu phon that awaknyan jimakheun peunajoh hase nanggroe Kanaan, na kheueh: ruti nyang hana meurago dan gandom nyang teupanggang. 12 Dan bak uroe nyan cit teuma manna hana le rhot nibak ateueh langét, dan ureuëng Israel jipiôh teuma jipajoh manna. Yoh phon watée nyan awaknyan jipajoh peunajoh hase tanoh Kanaan. 13 Bak saboh watée Yosua to that ngon Yerikho. Hana geusangka-sangka na sidroe ureuëng agam ka jidong to that ngon gobnyan dan bak jaroe ureuëng nyan na saboh peudeueng nyang ka teusut lam sarong. Yosua geupeurab laju ubak ureuëng nyan, dan geutanyong, "Kah nyoe rakan peu kheueh lawan?" 14 "Bukon rakan dan bukon teuma lawan," jaweueb ureuëng nyan, "Ulôn teuka keunoe na kheueh sibagoe panglima tantra TUHAN." Óh ban geudeungoe haba nyan laju Yosua geusujut dikeue ureuëng nyan sira geuseumah. Yosua geupeugah, "Ulôn nyoe namiet Teungku. Peue nyang jeuet ulôn peubuet keu Teungku?" 15 Panglima tantra TUHAN nyan geujaweueb, "Gata suet laju sipatu gata nyan; tanoh teumpat gata dong nyan na kheueh tanoh suci." Teuma Yosua laju geusuet sipatu geuh nyan.
Yosua 6
1 Di banda Yerikho banmandum pintoe-pintoe geureubang rot tamong ka jijaga deungon kong that dan jitôb deungon rapat mangat ureuëng Israel hana hase jitamong. Hana meusidroepi nyang jeuet jitamong atawa jiteubiet lam banda nyan. 2 TUHAN geupeugah ubak Yosua, "Jinoenyoe Ulôn seurah ubak gata Yerikho deungon raja jihnyan dan banmandum tantra jih nyang beuhe-beuhe nyan. 3 Gata dan tantra gata harôh gatadong meubaréh takeulileng banda nyan sigoe siuroe nyang treb jih nam uroe. 4 Tujoh droe imeum, maséng-maséng imeum nyan jiba beureuguih, jihnyan harôh kheueh jijak dikeue Peuto Peujanjian. Nibak uroe nyang keutujoh, gata dan tantra gata mandum harôh teuma jikeulileng banda nyan nyang le jih tujoh goe teuma di imeum laju jiyueb beureuguih nyan. 5 Óh lheueh nyan di imeum-imeum nyan harôh kheueh teuma jiyueb beureuguih nyan deungon su nyang panyang. Meunan gatanyoe tadeungoe su nyang panyang nyan, banmandum tantra harôh jisumurak ngon su nyang meugeunta meunan cit deungon riôh nyang meutaga su jih sampoe beuton bintéh banda nyan reuloh sampoe hanco. Laju óh lheueh nyan gata banmandum tatamong laju u dalam banda nyan." 6 Teuma Yosua laju geuhôi bubena imeum, dan geupeugah, "Gata beuôt kheueh Peuto Peujanjian nyan; tujoh droe lamkawan gatanyoe harôh gatajak dikeue nyan sira gataba beureuguih keue awaknyan." 7 Lé Yosua geupeurintah laju ubak tantra geuh mangat jidong meubaréh lheuehnyan geuyue keulileng banda Yerikho nyan, phon that-that lé baresan peungawai keue nyang jijak leubeh awai nibak Peuto Peujanjian TUHAN. 8 Paih lagée peurintah nyang geubri lé Yosua, beurangkat kheueh baresan peungawai nyang dikeue leubeh awai nibak imeum-imeum nyang yueb siruné kale, laju dilikot nyan jiseutôt teuma lé imeum-imeum nyang geuseuôn Peuto Peujanjian, óh lheuehnyan nyang paleng dilikot na kheueh baresan peungawai nyang dilikot. Teungoh awaknyan jijak, siruné kale nyan hana putôh-putôh jipeumeusu sira jiyueb. 10 Banmandum tantra ka geupeurintah bék ji meusurak dan hana teuma jipeuteubiet tutoe bahpi meusikrék haba meunyoe Yosua gohlom geubri peurintah atawa aba-aba. 11 Meunan kheueh Yosua geubri peurintah ngon geuyue tantra geuh nyan keu jiba Peuto Peujanjian dan jikeulileng banda nyan sigoe kong teuma, óh lheueh nyan jigisa lom ubak khimah-khimah, dan laju geumudom disinan. 12 Óh singoh nyan, banseuboh buta, Yosua geubeudôh laju dan keu nyang keudua goejih bubena imeum-imeum dan tantra geuyue mubaréh dan geuyue keulileng bandanyan deungon urotan baresan jih lagée watée nyang ka lheueh: phon-phon that baresan peungawai nyang dikeue, óh lheueh nyan ban tujoh droe imeum nyang yueb siruné kale, lheueh nyan lom imeum-imeum nyang seuôn Peuto Peujanjian, dan keuneulheuh jih baresan peungawai nyang paleng dilikot. Dan di siruné kale laju jiyueb ngon hana piôh-piôh. 14 Nibak uroe nyang keudua nyan awaknyan jikeulileng banda sigoe sagai óh lheueh nyan laju jigisa lom ubak khimah-khimah. Meunan kheueh awaknyan jipeubuet tieb-tieb uroe sampoe trok nam uroe. 15 Bak uroe nyang keutujoh awaknyan laju jibeudôh bak watée mata uroe ka jipeuphon teubiet, laju awaknyan jimeubaréh tujoh goe geukeulileng banda Yerikho nyan deungon cara nyang saban teuma. Teuma bak uroe nyang keutujoh nyan mantong, awaknyan jikeulileng bandanyan tujoh goe. 16 Bak uroe nyang keu tujoh, meunan lé imeum-imeum geuyueb siruné kale nyan, Yosua laju geubri aba-aba geuyue sumurak ubak banmandum pasokan. Kheun Yosua, "TUHAN ka geuseurah bandanyoe keu gata! 17 Bansigom banda meunan cit deungon peue nyang na asoe jih bah kheueh teupeuhanco banmandum nyan na kheueh sibagoe peuseumahan ubak TUHAN. Na kheueh Rahab, ureuëng inong jeuhet nyang lunté nyan meunan cit deungon waréh kawöm keuluwarga jih nyang jeuet teupeubiyeu udeb, sabab jihnyan ka jitulông mata-mata geutanyoe. 18 Hana jeuet teucok peue mantong nibak atra nyang harôh teupeuhanco ngon teupeu ranab. Meunyoe gata tacok cit atra nyang teutam nyan, khimah-khimah ur
eng_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn sun_Latn ace_Latn lin_Latn ace_Latn lin_Latn ace_Latn lin_Latn ace_Latn lin_Latn ace_Latn lin_Latn ace_Latn lin_Latn ace_Latn